
1 skyrius 
Aomamė 


Tai buvo pats nuobodžiausias 


miestas pasaulyje 


Nors dar nebuvo paskelbta oficiali lietaus sezono pabaiga, dangus 
visai išsigiedrijo ir vidurvasario saulė nepaliaujamai kaitino žemę. 
Gluosniai gausiai apsipylė žaliais lapais, o jų tankūs šešėliai vėl 
mirgėdami krito ant kelio. 

Tamaru prieangyje pasitiko Aomamę. Vilkėdamas tamsų vasarinį 
kostiumą, baltus marškinius ir ryšėdamas vienspalvį kaklaraištį. Ant 
veido nė lašelio prakaito. Aomamė negalėjo atsistebėti, kaip toks 
stambus vyras net ir karščiausią dieną visiškai neprakaituoja. 

Išvydęs Aomamę Tamaru vos linktelėjo, murmtelėdamas po no- 
simi neaiškiai pasisveikino ir paskui nebepratarė nė žodžio. Nebuvo 
jokio įprasto pasišnekučiavimo apie šį bei tą. Neatsigręždamas ilgu 
koridoriumi nuvedė Aomamę pas jos laukiančią ponią. Aomamė 
spėjo, kad jis nenusiteikęs su kuo nors šnekėtis apie nerimtus 
dalykus. Gal sielojasi dėl šuns netekties. „Reikia kito sarginio 
šuns, - sakė jis telefonu Aomamei. Tarsi kalbėtų apie orą. Tačiau 
ir jai buvo aišku, kad iš tikrųjų jis tik dedasi neliūdįs. Ta vokiečių 
aviganė buvo jam labai brangi ir ilgainiui jie puikiai vienas kitą 


pažino. Tai, kad ji staiga nesuvokiamai pastipo, jis palaikė lyg tam 
tikru asmeniniu įžeidimu ar iššūkiu. Žvelgdama į nebylią ir plačią 
it mokyklinė lenta Tamaru nugarą, Aomamė numanė, kad jis tyliai 
savyje gniaužia pyktį. 

Tamaru atidarė svetainės duris, įleido Aomamę vidun, o pats 
tarpduryje laukė ponios nurodymų. 

- Kol kas nieko negersime, - pasakė jam ponia. 

Tamaru tylėdamas linktelėjo ir tyliai uždarė duris. Kambaryje 
liko tik jiedvi su ponia. Ant stalelio greta fotelio, kuriame sėdėjo 
ponia, stovėjo apvalus akvariumas, jame plaukiojo dvi raudonos 
auksinės žuvelės. Eilinės žuvelės ir eilinis akvariumas, kokių pilna 
visur. Vandenyje kaip pridera plūduriavo žali dumbliai. Aomamė 
yra ne kartą buvusi šioje taisyklingai suplanuotoje erdvioje sve- 
tainėje, bet auksines žuveles čia matė pirmą sykį. Turbūt silpnai 
veikia oro kondicionierius, nes oda kartkartėmis pajusdavo vėsų 
dvelksmą. Jai už nugaros ant stalo stovėjo vaza, kurioje buvo pa- 
merktos trys baltos lelijos. Dideli jų žiedai tingiai sviro žemyn it 
egzotiški gyviai, panirę į meditaciją. 

Ponia mostelėjo Aomamei sėstis ant greta esančios sofos. Į sodą 
išeinančius langus dengė baltos nėriniuotos užuolaidos, bet vasa- 
ros popietės saulė kaitino neįprastai stipriai. Jos nušviesta ponia 
atrodė kaip niekad išvargusi. Ji buvo prasmegusi didžiuliame fo- 
telyje, skruostą bejėgiškai parėmusi laiba ranka. Akys įdubusios, 
ant kaklo padaugėję raukšlių. Pabalusios lūpos, ilgų antakių galai 
vos nulinkę, tarsi pagaliau būtų pasidavę Žemės traukai. Galbūt 
dėl sutrikusios kraujo apytakos vietomis oda buvo išblyškusi, lyg 
padengta miltais. Nuo paskutinio susitikimo ji paseno penkeriais 
šešeriais metais. Ir šiandien ji, regis, pernelyg neėmė širdin, kad 
jos išvaizda akivaizdžiai rodo ją esant pavargusią. Tai neįprasta. 
Bent jau prieš Aomamę ponia visuomet pasitempdavo: nerodydavo 
jausmų, sėdėdavo tiesia nugara ir ramiu veidu bei stengdavosi, kad, 
gink dieve, neprasprūstų nė menkiausias senatvės požymis. Ir jai 
taip gerai sekdavosi, kad to net nepastebėdavai. 

Aomamė pamanė, kad šiandien šiuose namuose viskas vyksta 
neįprastai. Net šviesa kambaryje įgijo keistą atspalvį. O kur dar 

elegantiškų antikvarinių baldų pilname kambaryje aukštomis lu- 
bomis atsiradęs šiek tiek nederantis paprasčiausias akvariumas su 
auksinėmis žuvelėmis. 

Ponia kurį laiką sėdėjo tylėdama. Parimusi ant porankio žvelgė 
į vieną tašką erdvėje Aomamei pro šoną. Tačiau Aomamė suprato, 
kad jis bereikšmis. Poniai tiesiog reikia kur nors laikinai nukreipti 
žvilgsnį. 

— Neištroškai? - tyliai paklausė ponia. 

— Ne, neištroškau, - atsakė Aomamė. 

- Ten yra šaltos arbatos. Jei nori, įsipilk į stiklinę. 

Ponia parodė į serviravimo stalelį prie durų. Ant jo stovėjo 
indas, pilnas šaltos arbatos su citrina ir ledukais. Greta buvo trys 
skirtingų spalvų krištolinės stiklinės. 

— Ačiū, - pasakė Aomamė. Tačiau nepasijudino ir laukė, ką 
ponia pasakys toliau. 

Ši dar kurį laiką nieko nesakė. Tyla rodė, kad žodžiai jau pribren- 
do ir laukia, kol bus ištarti, bet nuskambėję garsiai jie tik dar aiškiau 
patvirtintų tiesą, todėl tą akimirką norėjosi kuo labiau atitolinti. 
Ponia mestelėjo žvilgsnį į akvariumą. Paskui tarsi pasiduodama 
pažvelgė tiesiai į Aomamę. Lūpos lygiai sučiauptos, jų kampučiai 
dirbtinai kilstelėti į viršų. 

- Tamaru tau jau sakė apie sarginį prieglaudos šunį, ar ne? Kad 
kalė nepaaiškinamai nustipo, - paklausė ponia. 

— Sakė. 

— Paskui prapuolė Cubasa. 

Aomamė nesmarkiai susiraukė. 

— Prapuolė? 

- Pradingo. Veikiausiai naktį. Šiandien ryte jos jau nebebuvo. 

Aomamė papūtė lūpas ir ieškojo tinkamų žodžių. Ne iškart juos 
rado. 

- Bet... praeitą kartą minėjote, kad su Cubasa visąlaik kas nors 
miega. Tame pačiame kambaryje - kad būtų ramiau. 

— Taip. Bet, regis, ta moteris kažkuriuo metu kietai įmigo ir 
visiškai nepastebėjo, kad Cubasa dingo. Išaušus lovoje jos nebuvo 
nė kvapo. 

— Pastipo vokiečių aviganė, o kitą dieną dingo Cubasa, - pasi- 
tvirtindama pratarė Aomamė. 

Ponia linktelėjo. 

-— Kol kas neaišku, ar tarp šių dviejų įvykių yra koks nors ryšys. 
Bet man atrodo, kad sąsaja turėtų būti. 

Aomamė be jokio tikslo užmetė akį į akvariumą ant stalo. Po- 
nia, lyg sekdama jos žvilgsniu, irgi pažiūrėjo į jį. Dvi žuvelės vis 
plastelėdamos pelekais šaltai plaukiojo pirmyn atgal stikliniame 
tvenkinyje. Vasaros saulės šviesa keistai lūžo pro indo stiklą ir kūrė 
iliuziją, tarsi regėtum slėpiningų jūros gelmių lopinėlį. 

- Šias žuveles nupirkau Cubasai, - pažvelgusi į Aomamę tarsi 
aiškindama pasakė ponia. - Azabu prekybinėje gatvėje vyko ne- 
didelė šventė ir mes su Cubasa išėjome pasivaikščioti. Pamaniau, 
kad jai nesveika visąlaik tūnoti kambaryje. Žinoma, kartu ėjo ir 
Tamaru. Ten iš gatvės prekybininko ir nupirkau šias žuveles su visu 
akvariumu. Atrodė, kad auksinės žuvelės Cubasą labai sužavėjo. 
Pasistatė savo kambaryje ir kiauras dienas be atvangos į jas spok- 
sodavo. Bet, jai dingus, parsinešiau jas čia. Dabar ir aš nebegaliu 
nuleisti nuo jų akių. Nieko neveikiu, tik spoksau ir spoksau. Keista, 
bet tikrai nepabosta žiūrėti. O juk ligi šiol nė karto nesu taip ais- 
tringai stebėjusi auksinių žuvelių. 

- Gal nutuokiate, kur Cubasa galėjo pradingti? - paklausė Ao- 
mamė. 

— Nenutuokiu, - atsakė ponia. - Ji neturi artimųjų, į kuriuos 
galėtų kreiptis. Kiek žinau, šiame pasaulyje jai nėra kur eiti. 

- Ar kas nors galėjo ją išsivesti jėga? 

Tarsi vydama nematomą muselę ponia nervingai krestelėjo gal- 
vą. 

- Ne, ji tiesiog iš ten išėjo. Niekas jos per prievartą neišsivedė. 
Nes kitaip kaimynės būtų nubudusios. Tos moterys ir taip būdrauja. 
Manau, Cubasa išėjo savo sprendimu. Be jokio garso nulipo laip- 
tais, tyliai pasuko laukujų durų raktą ir jas atsidariusi išėjo laukan. 
Galiu visa tai įsivaizduoti. Jai išėjus šuo nesuloja. Jis pastipo praeitą 
naktį. Ji ėjo nepersirengusi. Nors greta sulankstyti gulėjo nauji dra- 
bužiai, ji išėjo viena pižama. Ir turėtų būti be skatiko kišenėje. 

Aomamės veidas dar labiau persikreipė. 

— Vienui viena, tik su pižama? 

Ponia linktelėjo. 

— Taip. Ir kur vidury nakties gali dėtis viena kaip pirštas de- 
šimtmetė tik su pižama ir visai be pinigų? Blaiviai mąstant, tai 
sunkiai įsivaizduojama. Tačiau man kažkodėl tai neatrodo itin 
keista. Priešingai - dabar net manau, kad taip ir turėjo atsitikti. 
Todėl jos net neieškau. Nieko kito nedarau, tik spoksau čia į auk- 
sines žuveles. 

Ponia mestelėjo žvilgsnį į akvariumą. Paskui vėl atsisuko tiesiai 
į Aomamę. 

— Nes žinau, kad dabar būtų bergždžia jos ieškoti. Ji jau yra 
mums nepasiekiamoje vietoje. 

Tai pasakiusi, ji pakėlė veidą nuo rankos ir lėtai iškvėpė ilgai 
viduje slopintą atodūsį. Tada pasidėjo rankas ant kelių. 

- Bet kodėl ji išėjo? - pratarė Aomamė. - Prieglaudoje ji buvo 
saugi, O ir eiti neturi kur. 

— Nežinau. Bet jaučiu, kad šuns mirtis ją paskatino. Nuo tada, 
kai čia atvyko, ji nepaprastai pamilo tą kalę, o ir ši labai prisirišo 
prie mergaitės. Tarsi būtų tapusios geromis draugėmis. Todėl ją 
nemenkai sukrėtė jos baigtis, o dar tokia kruvina ir nepaaiškina- 
ma. Savaime suprantama. Visos gyventojos buvo sukrėstos. Tačiau 
kai dabar pagalvoji, galbūt žiaurus šuns galas buvo Cubasai skirta 
žinia. 

- Žinia? 

— Neva: „Tau čia negalima būti. Mes žinome, kad tu čia slepiesi. 
Tau reikia iš čia išeiti. Kitaip aplinkinius galbūt ištiks dar baisesnis 
likimas.“ Tokia žinia. 

Ponia tankiai pirštais ant kelių mušė menamo laiko ritmą. Ao- 
mamė laukė, kol ji vėl prabils. 

- Veikiausiai ji suprato tos žinios prasmę ir pati iš čia pabėgo. 
Turbūt ne dėl to, kad norėjo. Bet neišeiti ji negalėjo, net ir su- 
prasdama, kad neturi kur daugiau dėtis. Apie tai pagalvojus širdį 
perveria liūdesys - jai vos dešimt metų, o jau turėjo priimti tokį 
sprendimą. 


Aomamė panoro ištiesti rankas ir suimti ponios delnus. Tačiau 
apsigalvojo. Pasakojimas dar nesibaigė. 

Ponia kalbėjo toliau: 

- Aišku, patyriau didelį šoką. Tarsi kas būtų išplėšęs dalį manęs. 
Juk norėjau ją įsivaikinti kaip savo dukrą. Žinoma, supratau, kad 
viskas neįvyks taip paprastai. Ne tik žinojau apie sunkumus - 
netgi jų laukiau. Ir jei būtų nepasisekę, neturėčiau teisės kam nors 
priekaištauti. Bet, atvirai sakant, esant mano metų fiziškai darosi 
labai sunku tai pakelti. 

Aomamė tarė: 

- Bet gal Cubasa ims ir vieną dieną netikėtai grįš. Nes ji juk 
neturi nei pinigų, nei kur eiti. 

- Norėčiau taip manyti, bet greičiausiai to nebus, - neišraiškingu 
balsu pasakė ponia. - Jai dar tik dešimt, bet mąstyti ji mąsto ir išėjo 
savo apsisprendimu. Tad veikiausiai pati nebepareis atgal. 

Atsiprašiusi Aomamė atsistojo, nuėjo prie serviravimo staliu- 
ko, esančio šalia durų, ir į mėlyną krištolinę stiklinę įsipylė šaltos 
arbatos. Nesijautė labai ištroškusi, bet norėjo trumpam pakilti iš 
savo vietos. Grįžusi ant sofos ji gurkštelėjo arbatos ir padėjo stik- 
linę ant stalelio. 

- Tiek Žinių apie Cubasą, - tarė ponia, palaukusi, kol ant sofos 
sėdinti Aomamė nurims. Paskui, tarsi užgniauždama jausmus, 
pakėlė galvą ir sunėrė priešais save pirštus. 

- Dabar pakalbėkime apie „Sakigake“ ir jos Lyderį. Papasakosiu 
tau, ką pavyko apie jį sužinoti. Tai pagrindinė priežastis, kodėl 
tave šiandien čia pasikviečiau. Žinoma, dar prisidėjo ir Cubasos 
dingimas. 

Aomamė linktelėjo. To ji ir tikėjosi. 

- Kaip sakiau aną kartą, tuo asmeniu mes privalome pasirūpinti. 
Kitaip tariant, tau teks pasiųsti jį į aną pasaulį. Kaip ir žinai, jis 
nuolat prievartauja vos dešimties sulaukusias ar net nesulaukusias 
mergaites. Visos jos dar lytiškai nesubrendusios. Kad pateisintų 
tokius savo veiksmus, jis sugalvojo religinių dogmų ir pasitelkė re- 
liginės bendruomenės sistemą. Pasistengiau išsiaiškinti apie ją kuo 
daugiau. Patikėjau tai atitinkamiems kanalams ir man tai atsiėjo 

nemažus pinigus. Nebuvo lengva. Išleidau daugiau nei tikėjausi. 
Tačiau, kad ir kaip būtų, man pavyko identifikuoti keturias jo ligi 
šiol išprievartautas mergaites. Ketvirtoji yra Cubasa. 

Aomamė paėmė stiklinę ir gurkštelėjo arbatos. Nepajuto jokio 
skonio. Nelyginant į burną būtų įkištas gniutulas vatos, kuris su- 
gertų visą skonį. 

— Smulkmenos dar ne iki galo aiškios, bet bent jau dvi iš tų ke- 
turių mergaičių tebegyvena bendruomenėje, - pasakė ponia. - Jos 
priklauso artimiausių Lyderiui žmonių ratui ir patarnauja jam per 
apeigas. Eiliniams bendruomenės nariams jos nesirodo. Nežinia, 
ar mergaitės bendruomenėje liko savo valia, ar privalėjo pasilikti 
negalėdamos pabėgti. Ne visai aišku ir tai, ar jos vis dar turi lytinių 
santykių su Lyderiu. Vienaip ar kitaip, mergaitės gyvena kartu su 
juo. Kaip šeima. Lyderio gyvenamoji zona yra visiškai atribota nuo 
aplinkinių ir eiliniai nariai negali ten prisiartinti. Daug dalykų 
slypi nežinioje. 

Krištolinė stiklinė ant stalo aprasojo. Ponia nutilo, atsikvėpė ir 
kalbėjo toliau: 

- Aišku yra viena. Pirmoji auka iš tų keturių buvo tikra Lyderio 
duktė. 

Aomamė susiraukė. Raumenys išsitempė kiekvienas sau ir veidas 
smarkiai persikreipė. Norėjo ką nors pasakyti, bet negalėjo išleisti 
nė garso. 

- Taip. Manoma, kad pirmiausia tas vyras išprievartavo savo 
dukrą. Prieš septynerius metus, kai jai buvo dešimt, - pasakė 
ponia. 


Ponia pakėlė vidinės linijos telefono ragelį ir liepė Tamaru at- 
nešti chereso ir dvi taures. Per tą laiką jiedvi tylėdamos kiekviena 
sau rikiavosi mintis. Tamaru ant padėklo atnešė neatkimštą chereso 
butelį ir dailias krištolines taureles. Padėjo jas ant stalo, o tada 
trumpu užtikrintu judesiu, tarsi nusukdamas paukščiui galvą, at- 
kimšo butelį. Pilamas gėrimas kliuksėjo. Poniai linktelėjus Tamaru 
mandagiai nusilenkė ir išėjo iš kambario. Taip ir neprataręs nė 
žodžio. Net žingsniavo be jokio garso. 

Pasirodo, ne vien dėl šuns, pamanė Aomamė. Tamaru yra giliai 
įskaudintas to, kad jam iš panosės pradingo mergaitė (ypač ta, 
kurią ponia brangino labiau už viską). Formaliai jis dėl to nekaltas. 
Jis nedirba ten kiaurą parą ir, išskyrus ypatingus atvejus, vakarais 
grįžta miegoti į savo namus už dešimties minučių kelio nuo ten. 
Ir šuo pastipo, ir mergaitė dingo naktį, kai jo nebuvo. Ir nuo nė 
vieno tų įvykių negalėjai iš anksto apsisaugoti. Jo darbas buvo tik 
sergėti ponią ir gluosnių namus, o užtikrinti dar ir kitame sklype 
esančios prieglaudos saugumo jis nebegalėjo suspėti. Visgi tuodu 
įvykiai Tamaru buvo lyg jo klaida, įžeidimas, kurio jis negalėjo 
lengvai atleisti. 

— Ar esi pasirengusi sutvarkyti tą žmogų? - paklausė ponia 
Aomamės. 

- Esu, - aiškiai atsakė ši. 

— Tai nebus lengva užduotis, - pasakė ponia. - Aišku, tau pa- 
tikimos užduotys niekada nebūna lengvos. Tačiau šis kartas bus 
dar išskirtinesnis. Aš iš paskutiniųjų darau viską, ką tik galiu, bet 
nežinau, kiek man pavyks užtikrinti tavo saugumą. Greičiausiai 
bus rizikingiau nei visada. 

- Žinau. 

— Kaip jau minėjau, nenoriu tavęs siųsti į tokį pavojų. Tačiau, 
atvirai sakant, šįkart nelabai turiu iš ko rinktis. 

- Nesvarbu, - pasakė Aomamė. - Negalime leisti tam vyrui 
gyventi šiame pasaulyje. 

Ponia paėmė taurelę ir vos vos suvilgė lūpas cheresu. Paskui vėl 
užsižiūrėjo į auksines žuveles. 

— Man nuo seno patiko vasaros popietę gerti kambario tempera- 
tūros cheresą. Visai nemėgstu karštomis dienomis gurkšnoti šaltų 
gėrimų. Išgėrusi chereso po kurio laiko prigulu ir užmiegu. Nepa- 
stebiu, kaip užsnūstu. O kai prabundu, karštis jau būna šiek tiek 
atlėgęs. Norėčiau kada nors šitaip numirti. Taip ir nebeatsikelti. 

Aomamė paėmė taurelę ir truputį gurkštelėjo chereso. Jis jai 
nelabai patiko. Tačiau tikrai jautėsi norinti ko nors išgerti. Kitaip 
nei išgėrusi šaltos arbatos, šįkart pajuto šiokį tokį skonį. Aitrus 
alkoholis sutraukė liežuvį. 

— Noriu, kad nuoširdžiai atsakytum, - tarė ponia. - Ar bijai 
mirti? 

Atsakymui nereikėjo ruoštis. Aomamė papurtė galvą: 

- Nelabai bijau. Palyginti su tuo, kaip gyvenu. 

Į lūpas sugrįžo gyvybė. Gal pokalbis su Aomame ją įkvėpė? O gal 
lašas chereso atliko savo misiją? 

— Bet tu juk turėjai mylimą vyrą, ar ne? 

— Taip. Tačiau tikimybė man išties būti su juo yra beveik lygi 
nuliui. Todėl net jei dabar čia mirčiau, tai, ką galėčiau prarasti, taip 
pat beveik lygu nuliui. 

Ponia prisimerkė. 

— O kodėl tu esi tikra, kad su juo nebūsi? 

- Šiaip, - atsakė Aomamė. - Tiesiog aš esu aš. 

- Neketini pati imtis kokių nors veiksmų jo atžvilgiu? 

Aomamė papurtė galvą. 

— Man svarbiausia tai, kad aš jo trokštu iš visos širdies. 

Apstulbusi ponia kurį laiką žvelgė į Aomamę. 

— Esi labai kategoriškai mąstantis žmogus. 

- Privalėjau tokia tapti, - atsakė Aomamė. Paskui pakėlė che- 
reso taurelę prie lūpų, bet net nesiurbtelėjo, - patinka man tai ar 
nepatinka. 

Kambarį trumpam užplūdo tyla. Lelijos ir toliau mirko vazoje 
nunarinusios galvas, auksinės žuvelės ir toliau plaukiojo laužtoje 
vasaros saulės šviesoje. 

— Įmanoma surengti, kad tu ir Lyderis liktumėte vienu du, - pa- 
sakė ponia. - Tai nėra paprasta ir užtruks. Tačiau galiausiai man 
pavyks tai padaryti. Ten tau užteks atlikti tg patį, ką visada. Vis 
dėlto šįkart po visko tau reikės pranykti iš pasaulio. Tau bus atlikta 
plastinė veido operacija. Aišku, mesi darbą ir toli iš čia išvyksi. 
Vardą irgi pasikeisi. Tau reikės atsisakyti visko, ką ligi šiol turėjai. 
Tapsi kitu žmogumi. Žinoma, gausi nemažą atlyginimą. Dėl viso 
kito aš prisiimu atsakomybę. Tinka? 

Aomamė tarė: 

- Kaip jau sakiau, neturiu ko prarasti. Nei darbas, nei vardas, 
nei dabartinis gyvenimas Tokijuje man visiškai nieko nereiškia. 
Dėl nieko neprieštarauju. 

— Nei dėl to, kad reikės pasikeisti veidą? 

— Įdomu, ar jis bus gražesnis? 

- Žinoma, jei nori, tai įmanoma, - rimtu veidu atsakė ponia. - 
Aišku, yra tam tikrų ribų, bet veidą galima sukurti pagal tavo 
pageidavimus. 

- Dar geriau būtų atlikti ir krūtų didinimo operaciją. 

Ponia linktelėjo. 

- Gal ir neblogai būtų. Žinoma, tam, kad taptum sunkiau at- 
pažįstama. 

- Juokauju, - tarė Aomamė ir sušvelnino miną. - Ja nesididžiuo- 
ju, bet dėl manęs krūtinė gali likti kokia yra. Lengva, netrukdo 
judėti, o ir prisipirkti naujų apatinių būtų vargas. 

- Galiu tau jų nupirkti kiek tik nori. 

- Irgi juokauju, - pasakė Aomamė. 

Ponia nusišypsojo. 

- Atleisk. Visai nesu pratusi girdėti tave juokaujant. 

— Neprieštarauju plastinei operacijai, - pasakė Aomamė. - Ligi 
šiol nesu pagalvojusi, kad norėčiau ją pasidaryti, bet dabar nesu- 
galvoju jokios priežasties tam nepritarti. Mano veidas man niekada 
labai nepatiko, nėra ir žmogaus, kuriam jis labai patiktų. 

— Prarasi ir draugus. 

— Draugų aš neturiu, - atsakė Aomamė. Paskui staiga prisi- 
minė Ajumi. Jei netikėtai nieko nepasakiusi pradingčiau, Ajumi 
tikriausiai dėl to liūdėtų. Gal jaustųsi išduota. Bet nuo pat pradžių 
nebuvo jokių galimybių vadinti Ajumi drauge. Draugaudama su 
policininke Aomamė žengia pernelyg pavojingu keliu. 

- Aš turėjau du vaikus, - pasakė ponia. - Berniuką ir trejais 
metais jaunesnę mergaitę. Duktė mirė. Kaip jau sakiau - nusižudė. 
Ji neturėjo vaikų. Su sūnumi dėl įvairių aplinkybių mes jau ilgą 
laiką nesutariame. Dabar beveik nesišnekame. Turiu tris anūkus, 
kurių jau seniai nemačiau. Tačiau jei mirčiau, didžioji dalis mano 
sukaupto kapitalo pereitų vieninteliam sūnui ir jo vaikams. Beveik 

automatiškai. Šiais laikais, kitaip nei seniau, testamentas nebeturi 
tokios lemiamos vertės. Vis dėlto turiu pakankamai atliekamų 
pinigų. Jei sėkmingai susidorosi su šia užduotimi, ketinu beveik 
visus juos išsaugoti tavo labui. Nesuprask neteisingai - nenoriu 
tavęs papirkti ar panašiai. Noriu pasakyti, kad man tu esi nelyginant 
tikra duktė. Norėčiau, kad iš tiesų būtum mano duktė. 

Aomamė tylėdama žvelgė į ponią. Susivokusi ponia padėjo che- 
čius lelijų žiedlapius. Įkvėpė jų sodraus aromato ir vėl atsisuko į 
Aomamę. 

— Kaip ir sakiau, norėjau įsidukrinti Cubasą. Tačiau galiausiai 
jos netekau. Negalėjau jai ištiesti net pagalbos rankos. Tiesiog 
sudėjusi rankas lydėjau akimis, kaip ji viena pranyksta nakties 
tamsybėje. Ir dabar ketinu tave išsiųsti į kaip niekad didelį pavojų. 
Jei atvirai, nenoriu taip elgtis. Tačiau šiuo metu, deja, neįžvelgiu 
kito būdo tikslui pasiekti. Viskas, ką galiu padaryti, - atlyginti už 
tai materialiai. 

Aomamė tylėdama klausėsi įtempusi ausis. Poniai nutilus iš 
už stiklinių durų pasigirdo aiškus čiulbėjimas. Kiek pašvilpavęs, 
paukštis kažkur nuskrido. 

— Kad ir kas būtų, tuo vyru reikia pasirūpinti, - pasakė Aoma- 
mė. - Dabar tai svarbiau už bet ką. Esu nuoširdžiai dėkinga, kad 
šitaip mane tausojate. Kaip turbūt žinote, aš esu žmogus, dėl tam 
tikrų priežasčių nutraukęs ryšius su savo tėvais. Žmogus, kurio dėl 
tam tikrų aplinkybių vaikystėje tėvai išsižadėjo. Buvau priversta 
žengti per gyvenimą nepažindama artimo žmogaus šilumos. Tu- 
rėjau susitaikyti su tokia jausena tam, kad viena pati išgyvenčiau. 
Tai nebuvo lengva. Kartais jausdavausi it lupena. Purvina bevertė 
lupena. Todėl tokie jūsų žodžiai man labai glosto širdį. Tačiau man 
jau per vėlu keisti mąstyseną ir gyvenseną. O Cubasai dar ne. Ji 
dar gali išsigelbėti. Prašau lengvai nepasiduoti. Nenustokite noro 
ją susigrąžinti. 

Ponia linktelėjo. 

- Turbūt blogai pasakiau. Žinoma, neketinu jos apleisti. Kad ir 
kas būtų, žadu sutelkti visas jėgas, kad ją susigrąžinčiau. Tačiau, 


kaip matai, šiuo metu aš pernelyg pavargusi. Jaučiuosi visiškai be- 
jėgė dėl to, kad negalėjau ištiesti jai pagalbos rankos. Dabar man 
reikia trupučio laiko. Atgauti gyvybines jėgas. O gal aš tam jau per 
sena. Gal, kad ir kiek laukčiau, tos jėgos nebesugrįš. 

Aomamė pakilo nuo sofos ir priėjo prie ponios. Atsisėdusi ant 
fotelio porankio ištiesė rankas ir suėmė laibas dailias ponios plaš- 
takas. 

Tada tarė: 

- Jūs esate neįtikėtinai tvirta moteris. Stipriau už bet ką kitą 
kabinatės į gyvenimą. Dabar jūs tiesiog nusivylusi ir pavargusi. 
Jums reiktų prigulti ir truputį pailsėti. Nubudusi turėtumėte vėl 
jaustis kaip visada. 

— Ačiū, - pasakė ponia ir pati suėmė Aomamės delnus. - Tik- 
riausiai ne pro šalį būtų kiek pasnausti. 

- Aš jau eisiu, - pratarė Aomamė. - Laukiu žinių. Tuo tarpu 
susiruošiu. Nors neturiu daug mantos. 

- Žiūrėk, kad neapsikrautum daiktais - jei ko trūks, aš kaipmat 
galėsiu tai parūpinti. 

Aomamė paleido ponios rankas ir atsistojo. 

- Ilsėkitės. Viskas bus kuo puikiausiai. 

Ponia linktelėjo. Tada sėdėdama fotelyje užsimerkė. Aomamė 
darsyk pažvelgė į akvariumą ant stalo, įtraukė lelijų aromato ir 
išėjo iš tos svetainės aukštomis lubomis. 

Prieangyje jos laukė Tamaru. Jau buvo penkios, bet saulė dar 
kybojo aukštai danguje ir nerodė jokių žymių, kad būtų pailsusi. 
Kaip visuomet švariai nublizginti juodi kordobano odos Tamaru 
batai spindėjo saulėje. Kur ne kur buvo matyti baltų vasariškų 
debesėlių, bet jie šliejosi dangaus pakraščiuose, kad neužstotų 
saulės. Dar per anksti baigtis lietaus sezonui, bet kelios pastaro- 
sios dienos priminė tikrą vasarą. Iš sodo krūmynų sklido cikadų 
čirpimas. Ne itin garsus. Veikiau prislopintas. Tačiau įžanga jau 
tikrai yra. Pasaulis veikė pagal įprastus dėsnius. Čirpia cikados, 
plaukia vasariški debesys, Tamaru batai švarūs be dulkelės. Ta- 
čiau Aomamei tai, kad pasaulis teka po senovei, kažkodėl atrodė 
nauja. 

— Tamaru, - kreipėsi Aomamė, - galime truputį pasišnekėti? 
Turi laiko? 

- Galim, - atsakė Tamaru. Ta pačia mina. - Turiu laiko - stumti 
laiką įeina į mano pareigas, - jis atsisėdo ant sodo kėdės greta 
prieangio. Aomamė klestelėjo ant šalia esančios kėdės. Kyšantis 
stogo šlaitas užstojo saulę ir juodu sėdėjo vėsiame šešėlyje. Kvepėjo 
sudygusi žolė. 

— Jau vasara, - tarė Tamaru. 

- Ir cikados jau pradėjo čirpti, - pasakė Aomamė. 

- Regis, šiemet jos pasigirdo šiek tiek anksčiau nei visada. Šios 
vietos nuo dabar kuriam laikui paskęs jų triukšme. Net ausys pa- 
skaus. Kai viešėjau miestelyje prie Niagaros krioklių, garsas buvo 
lygiai toks pats. Tęsiasi nepertraukiamai nuo ryto iki vakaro. Tarsi 
čirptų milijonas didelių ir mažų cikadų. 

— Esi buvęs prie Niagaros krioklių? 

Tamaru linktelėjo. 

- Tai pats nuobodžiausias miestas pasaulyje. Aš vienas ten pra- 
leidau tris dienas ir visai nebuvo ko kito veikti, kaip tik klausytis 
krioklių mūšos. Per tą įkyrų triukšmą net knygos negalėjau skai- 
tyti. 

— Ką tu ten veikei vienas tris dienas? 

Tamaru nieko neatsakė. Tik nežymiai papurtė galvą. 

Jiedu su Aomame kurį laiką nieko netardami įsiklausė į nuosaikų 
cikadų čirpimą. 

- Turiu vieną prašymą, - pratarė Aomamė. 

Atrodė, tai jį sudomino. Aomamė nebuvo iš tų, kurios dažnai 
ko nors prašytų. 

Ji tarė: 

— Prašymas šiek tiek neįprastas. Tikiuosi, nepasijusi nemalo- 
niai. 

- Nežinau, ar galėsiu jį patenkinti, bet išklausysiu. Šiaip ar taip, 
mandagumas man neleidžia jaustis nemaloniai dėl ponios prašy- 
mų. 

— Man reikia ginklo, - dalykiškai pasakė Aomamė, - kuris tilptų į 
rankinę. Kad turėtų nedidelę atatranką, bet kartu būtų pakankamai 

galingas ir patikimas. Nelabai tiktų netikro ginklo perdirbinys arba 
filipinietiška kopija. Jei naudočiau, tai tik kartą. Šovinio tikriausiai 
pakaktų ir vieno. 

Stojo tyla. Per tą laiką Tamaru neatitraukė akių nuo Aomamės 
veido. Jo žvilgsnis nekrustelėjo nė per milimetrą. 

Tamaru lėtai tarsi pabrėždamas tarė: 

— Šioje šalyje įstatymai draudžia paprastam piliečiui turėti gin- 
klą. Žinai? 

- Žinoma. 

— Dėl visa pikta pasakysiu: ligi šiol aš nė sykio nesu užsitraukęs 
teisėsaugos nemalonės, - pasakė Tamaru. - Kitaip tariant, neturiu 
įrašų. Gal keliskart ir nusižengiau teisėtvarkai. Visiškai to neneigiu. 
Tačiau, formaliai žiūrint, aš kuo tobuliausias pilietis. Pavyzdingas, 
be dėmelės. Esu gėjus, bet įstatymai to nedraudžia. Kaip pridera 
moku mokesčius, balsuoju per rinkimus. Nors mano remiami 
kandidatai dar niekada nelaimėjo. Laiku susimoku visas baudas už 
automobilio statymą neleistinose vietose. Per pastaruosius dešimt 
metų nė karto nebuvau sustabdytas už greičio viršijimą. Esu ap- 
draustas valstybiniu socialiniu draudimu. Banko pavedimu moku 
NHK transliacijos mokestį, turiu „American Express“ ir „Mas- 
terCard“. Net jei šiuo metu to neketinu daryti, panorėjęs tikrai 
galėčiau gauti trisdešimties metų paskolą būstui. Ir mane dar ir 
kaip džiugina tokia mano padėtis. O tu kreipiesi į tokį, sakyčiau, 
pilietiškumo grynuolį, prašydama įsigyti ginklą. Ar suvoki tai? 

- Taigi pasakiau, kad tikiuosi nesugadinti tau nuotaikos. 

— Aha, pasakei. 

— Labai apgailestauju, bet neįsivaizduoju, į ką, be tavęs, dar 
galėčiau kreiptis. 

Tamaru tyliai urgztelėjo giliai gerklėje. Tą garsą galėjai palaikyti 
nuslopintu atodūsiu. 

- Jei, tarkim, padėtis man leistų tai padaryti, standartiškai mąs- 
tant, aš turbūt dabar turėčiau tavęs paklausti, į ką, po galais, ketini 
juo šauti. 

Aomamė prisidėjo smilių sau prie smilkinio. 

- Tikriausiai į šitą vietą. 

Tamaru kurį laiką buku veidu žvelgė į jos pirštą. 

— Tada turbūt paklausčiau, kodėl. 

- Nes nenoriu būti pagauta. Mirti nebijau. Su kalėjimu - nors 
būtų siaubingai nemalonu - dar susitaikyčiau. Tačiau jei mane 
sučiuptų ir tardytų neaiškūs tipai, būtų bėda. Aš nenoriu nieko 
įduoti. Supranti, ką noriu pasakyti? 

— Regis, suprantu. 

- Neketinu šauti į kokį nors žmogų ar apiplėšti banko. Todėl man 
nereikia didžiulio dvidešimties kulkų savitaisio pistoleto. Pakaks 
mažo, su nedidele atatranka. 

— Dar yra vaistai. Būtų realiau nei įsigyti ginklą. 

— Prireiktų laiko išsitraukti ir išgerti vaistų. Jei, prieš perkandant 
kapsulę, kas nors įkiš ranką į burną, nieko nebegalėsi padaryti. O tu- 
rėdamas ginklą, net ir užspeistas priešininko gali viską sutvarkyti. 

Tamaru susimąstė. Kilstelėjo dešinį antakį. 

- Jei įmanoma, norėčiau tavęs neprarasti, - pasakė jis. - Tu man 
visai patinki. Tai yra asmeniškai. 

Aomamė šyptelėjo. 

— Nors šiaip moterys nepatinka? 

Ta pačia mina Tamaru atsakė: 

- Nedažnai galiu pasakyti, kad man kas nors patinka, nesvarbu, 
kas tai būtų, - vyras, moteris ar, tarkim, šuo. 

- Žinoma, - pasakė Aomamė. 

- Tačiau tuo pat metu pagrindinė mano pareiga yra saugoti 
Madam ramybę ir sveikatą. Ir, galima sakyti, aš esu tam tikras 
profesionalas. 

- Be abejonės. 

- Atsižvelgdamas į tai, aš pažiūrėsiu, ką galiu padaryti. Nieko 
nepažadu. Bet gal netyčia man pavyks rasti pažįstamą, galintį tau 
padėti. Tik tai labai neapibrėžtas reikalas. Ne tas pat, kas užsisakyti 
šildomąją antklodę paštu. Užtruksiu apie savaitę, kol galėsiu ką 
nors atsakyti. 

— Tinka, - atsakė Aomamė. 

Tamaru prisimerkė ir pakėlė akis į krūmynus, iš kurių sklido 
cikadų čirpimas. 

— Meldžiuosi, kad viskas eitųsi sklandžiai. Padarysiu viską, kas 
mano jėgoms, nebent tai būtų visiška beprotybė. 

- Ačiū. Kita užduotis, matyt, man bus paskutinė. Galbūt daugiau 
nebeteks tavęs pamatyti. 

Tamaru ištiesė rankas delnais į viršų. Tarsi žmogus, stovintis 
vidury dykumos ir laukiantis lietaus. Bet nieko nepasakė. Jo delnai 
buvo dideli ir stambūs. Kur ne kur randuoti. Jie panėšėjo ne į kūno 
dalis, o veikiau į milžiniško kulkosvaidžio detales. 

- Man visai nepatinka atsisveikinti, - pasakė Tamaru. - Aš net 
neturėjau progos atsisveikinti su tėvais. 

- Jie mirė? 

— Nežinau, gyvi jie ar mirę. Aš gimiau Sachaline metai iki bai- 
giantis karui. Pietinė Sachalino dalis priklausė Japonijai, ten buvo 
įkurta Karafuto prefektūra, bet 1945 metų vasarą ją okupavo so- 
vietai ir mano tėvai tapo karo belaisviais. Tėvas, kiek žinau, dirbo 
uosto dokuose. Netrukus dauguma japonų buvo parsiųsti į tėvynę, 
bet mano tėvai buvo korėjiečiai, ten atkelti kaip darbininkai, ir 
Japonijon jie nebuvo sugrąžinti. Japonijos vyriausybė atsisakė juos 
priimti, grįsdama tuo, kad pasibaigus karui žmonės, kilę iš Korėjos 
pusiasalio, jau nebebuvo Japonijos imperijos piliečiai. Baisi istorija. 
Negi nėra gailestingumo? Panorėję jie galėjo vykti į Šiaurės Korėją, 
bet į Pietų Korėją jų negrąžino, mat sovietai anuomet Pietų Korė- 
jos nepripažino. Mano tėvai buvo kilę iš Pusano apylinkių žvejų 
kaimelio ir netroško vykti į šiaurę. Ten jie neturėjo nei giminių, 
nei pažįstamų. Mane dar kūdikį atidavė į grįžtančiųjų Japonijon 
rankas, ir aš buvau perplukdytas į Hokaidą. Tėvai, be manęs, turėjo 
dar kelis mažus vaikus ir sunkiai įsivaizdavo, kaip reikėtų mane 
toje vietoje užauginti. Tikriausiai manė, kad dabar išsiunčia į Ho- 
kaidą vien mane, bet vėliau dar pasimatysime. O gal tiesiog norėjo 
mandagiai manimi atsikratyti. Tiksliai nežinau. Vienaip ar kitaip, 
daugiau jų nebemačiau. Jie turėtų tebegyventi Sachaline. Tai yra, 
jei jie dar gyvi. 

— Tėvų visai neatsimeni? 

- Visiškai. Kai išsiskyrėme, man buvo vos per metus. Mane 
kurį laiką paaugino ta japonų pora, o paskui atidavė į našlaičių 

prieglaudą Hakodatės apylinkių kalnuose. Jie negalėjo sau leisti 
manimi rūpintis. Prieglaudą valdė katalikų bendruomenė, bet tai 
buvo atšiauri įstaiga. Iškart po karo prigrūsta našlaičių, trūko mais- 
to, buvo šalta. Ko tik nereikėjo daryti, kad išgyventum, - Tamaru 
pažvelgė į savo plaštakas. - Ten buvau fiktyviai įvaikintas, gavau 
Japonijos pilietybę ir net japonišką vardą. Keničis Tamaru. Žinau 
tik tai, kad tikroji mano pavardė buvo Bakas. O Bakų Korėjoje — 
kaip žvaigždžių danguje. 

Aomamė ir Tamaru sėdėjo šalia ir kiekvienas sau klausėsi cikadų 
čirpimo. 

- Tau reikėtų įsigyti naują šunį, - pasakė Aomamė. 

- Madam irgi sakė, kad bendrabučiui reikia naujo sarginio šuns. 
Tačiau niekaip negaliu prisiversti. 

— Suprantu. Bet geriau būtų susirasti. Nemanau, kad turiu teisę 
patarti kitiems, bet aš taip manau. 

— Taip ir padarysiu, - atsakė Tamaru. - Išties reikia dresuoto 
sarginio šuns. Kuo skubiau paskambinsiu į šunyną. 

Aomamė žvilgtelėjo į laikrodį ant riešo. Tada atsistojo. Iki saulė- 
lydžio dar yra šiek tiek laiko. Tačiau dangus jau vakarėjo. Jo žydrynė 
ėmė įgauti kitokio mėlynumo. Ji vis dar jautėsi truputį apsvaigusi 
nuo chereso. Kaži, ar ponia jau nubudusi? 

- Čechovas sako, - lėtai pakildamas tarė Tamaru, - kad jei lite- 
ratūros kūrinyje pasirodo ginklas, jis būtinai iššaus. 

— Ką tai reiškia? 

Tamaru atsistojo tiesiai veidu į Aomamę. Jis buvo vos keliais 
centimetrais už ją aukštesnis. 

— Tai reiškia, kad į pasakojimą nevalia įtraukti nereikalingų 
objektų. Jei kur nors jame atsiranda ginklas, kažkurioje pasako- 
jimo vietoje jis privalo iššauti. Čechovas mėgo rašyti kūrinius be 
bergždžių pagražinimų. 

Aomamė pasitaisė suknelės rankoves ir persimetė rankinę per 
petį. 

— Ir tau ramybės neduoda tai, kad atsiradęs ginklas būtinai 
kažkurią akimirką iššaus. 

- Žvelgiant čechoviškai. 

- Todėl, jei įmanoma, norėtum neduoti man ginklo. 

- Tai pavojinga ir nelegalu. Be to, Čechovas yra patikimas ra- 
šytojas. 

- Bet čia ne literatūros kūrinys. Čia tikras pasaulis. 

Tamaru prisimerkė ir įsistebeilijo į Aomamės veidą. Tada iš lėto 
prasižiojo: 

— Kas gali būti dėl to tikras? 


2 skyrius 


Tengo 


Nieko neturiu, tik sielą 


Jis padėjo Janačeko simfonijetės plokštelę ant patefono būgno ir 
paspaudė mygtuką „groti“. Seidžio Ozavos diriguojamas Čikagos 
simfoninis orkestras. Būgnas ima veikti 33 apsisukimų per minutę 
greičiu, kojelė pakrypsta į vidų ir adata pasileidžia slysti pokštelės 
grioveliu. Po pučiamųjų įžangos iš garsiakalbių pasigirsta sodrus 
timpanų dundesys. Tengo mėgstamiausia dalis. 

Klausydamasis muzikos ir žiūrėdamas į tekstų rengyklės ekraną 
jis spausdino raides. Ankstyvą rytą klausytis Janačeko simfonije- 
tės jam jau buvo tapę kasdieniu įpročiu. Nuo tada, kai mokykloje 
pavaduodamas pučiamųjų būrelio būgnininką atliko šitą kūrinį, 
ta muzika jam tapo ypatinga. Ji visuomet jį padrąsindavo ir apsau- 
godavo. Bent jau Tengo taip jautė. 

Kartais klausydavosi jos kartu su meiluže. „Visai neblogai ', - sa- 
kydavo ji. Tačiau jai labiau prie širdies buvo seni džiazo įrašai nei 
klasika. Ir, regis, kuo senesni, tuo geriau. Ji truputį liguistai mėgo 
tų laikų muziką. Ypač įrašą, kur jaunas Luisas Armstrongas atlieka 
V. K. Handžio bliuzo kūrinius. Barnis Bigardas pučia klarnetą, 


Tramis Jangas - tromboną. Ji padovanojo Tengo tą plokštelę. Bet 
labiau tam, kad pasiklausytų jos pati. 

Pasimylėję jie dažnai gulėdavo lovoje ir klausydavosi to įrašo. Ir 
net girdėta daugybę kartų ta muzika jai visai nepabosdavo. Ji sakė: 
„Aišku, Luiso trimitas ir balsas yra nepriekaištingai tobuli, bet, mano 
nuomone, čia iš visos širdies reikia įsiklausyti į puikų Barnio Bigardo 
klarnetą.“ Nors šiaip tame įraše buvo vos keli Barnio Bigardo solo. O 
ir tie vos posmo ilgio - nori nenori, pagrindinis atlikėjas buvo Luisas 
Armstrongas. Tačiau ji brangino ir buvo įsiminusi kiekvieną retą jo 
grojamą vietą ir pritardama visada tyliai švilpaudavo. 

Tikriausiai yra ir geresnių džiazo klarnetininkų už Barnį Bigar- 
dą. Tačiau, anot jos, grojančių šilčiau ir subtiliau pasaulyje niekur 
nerastum. Išgirdęs jį grojant - žinoma, geriausias vietas - visuomet 
pakyli virš kasdienybės. Galbūt - Tengo nežinojo, kokių dar yra 
džiazo klarnetininkų. Daug klausydamasis net ir Tengo ėmė po 
truputį suprasti, kaip neįkyriai, išpuoselėtai ir vaizdingai jis atlieka 
savo partijas. Tačiau tam reikėjo dėmesingai įsiklausyti. Neapsiėjo 
ir be išmanaus vadovo. Nedėmesingai klausantis, tai prasprūsta 
pro ausis. 

— Barnio Bigardo grojimą gali prilyginti gražiam talentingo 
antrosios bazės gynėjo žaidimui, - vienąkart pasakė ji. - Jo solo 
puikūs, tačiau gražiosios jo savybės geriausiai atsiskleidžia, kai jis 
akompanuoja kitiems. Sudėtingiausias vietas atlieka lyg niekur 
nieko. Tai įvertinti gali tik atidus klausytojas. 

Kai B pusėje užgrodavo šešta daina, „Atlanta Blues“, ji visada 
įsikibdavo į kurią nors Tengo kūno vietą ir imdavo liaupsinti neilgą, 
bet jautriai atliekamą Bigardo partiją. Ji buvo įsprausta tarp Luiso 
Armstrongo dainavimo ir trimito solo. „Štai, įsiklausyk. Pirmiausia 
pasigirsta pratisas sukrečiantis garsas, tarsi klyktų mažas vaikas. 
Kas tai - nuostaba, džiaugsmo protrūkis ar laimės ilgėjimasis? Jis 
pereina į linksmą atodūsį ir virtęs upeliuku nuvinguriuoja į dailią 
slaptą vietą. Girdi? Tokio širdį virpinančio solo daugiau niekas 
nemoka sugroti. Nei Džimis Nunas, nei Sidnis Bešė, nei Pi Vi, nei 
Benis Gudmenas - visi jie puikūs klarnetininkai, bet nesugeba 
sukurti tokio tobulo estetinio šedevro.“ 

- Iš kur taip daug žinai apie anų laikų džiazą? - kartą paklausė 
Tengo. 

— Tu daug ko nežinai apie mano praeitį. Jos niekas nebepakeis, - 
tai pasakiusi ji švelniai paglostė Tengo sėklides. 


Baigęs rytinį darbą Tengo pasivaikščiodamas nuėjo iki stoties 
ir nusipirko laikraštį. Paskui užsuko į kavinę, užsisakė pusryčių 
rinkinį: kietai virtą kiaušinį ir skrudintos duonos su sviestu, ir 
kol gurkšnodamas kavą jo laukė, atsivertė laikraštį. Kaip Komacu 
pranašavo, visuomenės skiltyje buvo straipsnis apie Fukaeri. Ne 
pernelyg ilgas. Virš „Mitsubishi automobilių reklamos puslapio 
apačioje. Su antrašte „Dingo populiarioji abiturientė rašytoja? : 


Tos ir tos dienos popietę paaiškėjo, kad šiuo metu perkamiausio 
romano Oro lėliukė autorė Fukaeri - p. Eriko Fukada (17 m.) - 
dingo be žinios. Pasak į Omės nuovadą pareiškimą nunešusio 
jos globėjo antropologo p. Takajukio Ebisuno (63 m.), birželio 
27 dienos vakare Eriko negrįžo nei į namus Omėje, nei į butą 
Tokijuje, nei kitaip su juo susisiekė. P. Ebisuno telefonu pasa- 
kojo, kad kai paskutinį kartą matė Eriko, ši buvo kaip visuomet 
linksma, ir jis neįsivaizduoja, kodėl ji pradingusi, - ligi šiol nė 
karto negrįžusi namo prieš tai neįspėjusi, todėl jis baiminasi, 
kad jai nebūtų kas nors atsitikę. Oro lėliukę leidžiančios leidyk- 
los vyriausiasis redaktorius p. Jūdžis Komacu sakė: „Nors Oro 
lėliukė jau šešias savaites nesitraukia iš perkamiausių knygų 
sąrašo viršūnės ir nestokoja dėmesio, panelė Fukada nemėgs- 
ta rodytis žiniasklaidoje. Kol kas negalime pasakyti, ar tokia 
autorės nuostata yra kaip nors susijusi su šia dingimo istorija. 
Panelė Fukada yra jauna ir nepaprastai talentinga - jos laukia 
perspektyvi rašytojos ateitis, tad, tikiuosi, ji kuo greičiau atsiras 
gyva ir sveika.“ Policija tiria kelias įvykio galimybes. 


Tengo pamanė, kad šiuo metu laikraščiai daugiau neturi ko rašyti. 


Jei po poros dienų Fukaeri lyg niekur nieko grįžtų namo, straipsnio 
autorius viešai apsijuoktų, o laikraštis susigadintų reputaciją. Apie 

policiją būtų galima pasakyti tą patį. Ir vieni, ir kiti pirmiausia 
apsiribos trumpais neutraliais kaip žvalgybiniai oro balionai pra- 
nešimais ir kurį laiką pažiūrės, kaip viskas klostosi toliau. Pastebės, 
kur link viskas krypsta. Skandalas kils, kai tai paklius į savaitraš- 
čius ir nuskambės per televizijos laidas. O taip dar keletą dienų 
neatsitiks. 

Tačiau nėra abejonių, kad anksčiau ar vėliau karštoji Žinia pa- 
sklis. Oro lėliukė tapo bestseleriu, o jo autorė Fukaeri buvo akį 
traukianti graži septyniolikmetė. Ir ji dingo be žinios. Tai negali 
plačiai nenuskambėti. Apie tai, kad ji niekieno nepagrobta, o vie- 
na slapstosi tam tikroje vietoje, pasaulyje žino vos keturi žmonės. 
Žinoma, žino ji pati. Ir Tengo. Ir ponas Ebisuno su dukra Azami. 
Tačiau visi kiti nenutuokia, kad ši dingimo istorija yra visuomenės 
dėmesiui pritraukti skirtas farsas. 

Tengo negalėjo nuspręsti, ar jam džiaugtis, ar jaudintis dėl to, 
kad žino tiesą. Tikriausiai derėtų džiaugtis. Jis gali būti ramus, 
kad Fukaeri nieko neatsitiko. Kad ji yra saugi. Bet kartu jam buvo 
akivaizdu, kad jis pats yra įtrauktas į šį painų sąmokslą. Ponas 
Ebisuno svertu pakėlė nelemtą uolą, įleido po ja saulės šviesos ir 
laukia, kad savo akimis pamatytų, kas iš ten iššliauš. Tengo ne- 
norom yra priverstas stovėti greta. Jis nenorėjo sužinoti, kas išlįs. 
Jei įmanoma, troško to nematyti. Iš anksto aišku - nesvarbu, kas 
pasirodys, tai sukels tik vargą ir galvos skausmą. Bet, regis, jam 
nepavyks į tai nežiūrėti. 

Tengo baigė gerti kavą, suvalgė kiaušinį su skrudinta duona ir 
palikęs laikraštį išėjo iš kavinės. Tada grįžo namo, išsivalė dantis, 
palindo po dušu ir susiruošė eiti į mokyklą. 


Per pietų pertrauką sulaukė nepažįstamo žmogaus vizito. Tuo 
metu jis ilsėjosi darbuotojų poilsio kambaryje po rytinių pamokų 
ir vartė kelis dar neperskaitytus laikraščius. Atėjo direktoriaus 
sekretorė ir pasakė, kad vienas žmogus nori su juo susitikti. Ji 
buvo vienais metais už Tengo vyresnė, gabi moteris. Nors ėjo 
sekretorės pareigas, visi su mokyklos administravimu susiję 
reikalai gulė jai ant pečių. Šiek tiek nedarnūs veido bruožai ne- 

leido jos vadinti gražuole, bet ji turėjo neblogą stilių ir puikiai 
rengėsi. 

— Ponas Ušikava, - pasakė ji. 

Tengo nebuvo girdėjęs tokio vardo. 

Nežinia kodėl ji truputį susiraukė. 

— Sakė, kad pokalbis svarbus ir norėtų pasišnekėti akis į akį. 

- Svarbus pokalbis? - nustebęs perklausė Tengo. Šioje mokykloje 
į jį niekas niekada nesikreipia svarbiu reikalu. 

— Priimamasis buvo laisvas, tai nusiunčiau jį ten. Nors, tiesą 
pasakius, tokiam paprastam darbuotojui kaip tu negalima šiaip 
sau juo naudotis. 

— Ačiū, - padėkojo Tengo. Ir užtvirtindamas padėką šyptelėjo. 

Tačiau ji to nė nepastebėjo ir plazdendama naujo „Agnes B.“ 
švarkelio rankovėmis kažkur paskubomis išbėgo. 

Ušikava buvo neaukštas, įpusėjęs penktą dešimtį vyras. Per 
liemenį jis buvo taip išstorėjęs, kad nebesimatė jokių ankstesnės 
figūros užuominų, kaklas irgi buvo aptukęs. Tačiau Tengo negalėjo 
nusakyti jo amžiaus. Dėl tokios ypatingos (greičiau - neįprastos) 
išvaizdos darėsi sudėtinga pastebėti detales, padedančias nustatyti 
amžių. Galėtų būti ir vyresnis, ir jaunesnis. Kad ir kokį jo amžių 
išgirstum - tarp trisdešimt dvejų ir penkiasdešimt šešerių, - nekiltų 
abejonių. Dantys kreivi, nugara neaiškiai gunktelėjusi. Viršugalvis 
keistai plokščias ir praplikęs, o galvos šonai kreivi. Ta plokštuma 
priminė ant kalvos viršūnės įrengtą strateginę karinę sraigtasparnių 
aikštelę. Tengo yra tokių matęs dokumentiniame filme apie Viet- 
namo karą. Aplink plokščią kreivą viršugalvį tarsi prilipę raitėsi 
stori juodutėliai plaukai, smarkiai per ilgi, jie nesuvaldomai krito 
ant ausų. Devyniasdešimt aštuoniems iš šimto jie tikrai primintų 
gaktos plaukus. Į ką jie būtų panašūs likusiems dviem, Tengo sunku 
įsivaizduoti. 

Šita žmogysta, pradedant kūnu ir baigiant veidu, atrodė tarsi 
sukurta pagal antisimetrijos principus. Tengo tai suprato vos užme- 
tęs akį. Žinoma, daugiau ar mažiau kiekvieno žmogaus kūnas yra 
nesimetriškas ir tai visai neprieštarauja gamtos dėsniams. Jo paties 
dešinys ir kairys akių vokai skiriasi. Kairioji sėklidė kabo truputį 

žemiau už dešiniąją. Mūsų kūnai nėra masinės gamybos prekės, 
pagamintos fabrike pagal modelį. Tačiau šio vyriškio nesimetrišku- 
mas perkopė protu suvokiamas ribas. Tas bet kam aiškiai regimas 
nedarnumas tiesiai į jį žiūrinčiajam neišvengiamai dirgindavo 
sąmonę ir priversdavo pasijusti nejaukiai. Tarsi būtum atsistojęs 
priešais kreivą (bet puikiai atspindintį) veidrodį. 

Jo vilkimas pilkas kostiumas kur tik matyti buvo susimetęs į 
smulkias raukšleles. Jos priminė ledynų išgraužtos žemės peiza- 
žą. Baltų marškinių apykaklė vienoje pusėje kyšojo išlindusi, o 
kaklaraiščio mazgas susiraitęs, tarsi nebeapsikęstų privalėdamas 
ten būti. Jo raštą greičiausiai nupiešė negabus dailės studentas, 
įsivaizduodamas susivijusius baltus makaronus. Visi drabužiai 
atrodė tarsi paskutinę minutę įsigyti išparduotuvėje. Vis dėlto, 
ilgiau žiūrint į jo vilkimus drabužius, apėmė gailestis. Tengo beveik 
nekreipia dėmesio, ką pats vilki, tačiau gan jautriai reaguoja į kitų 
žmonių drabužius. Ir jei jis iš per pastaruosius dešimt metų sutiktų 
žmonių rinktų blogiausiai apsirengusius, šita žmogysta pakliūtų į 
tą trumpą sąrašą. Jis ne vien siaubingai rengėsi. Kilo įspūdis, kad 
jis sąmoningai menkina pačią aprangos idėją. 

Tengo įėjus į priimamąjį, pašnekovas atsistojo, iš vizitinių korte- 
lių dėklo išsitraukė savo kortelę ir padavė ją Tengo. Ant jos hierogli- 
fais buvo parašytas jo vardas, o apačioje - jo perraša lotyniškomis 
raidėmis: „Ušikava Tošiharu“. Pareigos - „Fondo „Naujoji Japonijos 
mokslo ir menų skatinimo draugija“ direktorius. Draugijos būs- 
tinė Čijodos rajone, Kodžimačyje, nurodytas jos telefonas. Tengo, 
žinoma, nežinojo, nei kas per įstaiga yra Naujoji Japonijos mokslo 
ir menų skatinimo draugija, nei ką reiškia direktoriaus pareigos. 
Tačiau vizitinė kortelė buvo prabangi, su iškiliu reljefu ir nepri- 
minė paskutinę minutę padaryto daikto. Kurį laiką paspoksojęs į 
tą kortelę jis vėl pakėlė akis į pašnekovą. Tada pamanė, kad būtų 
neįmanoma surasti Naujosios Japonijos mokslo ir menų skatinimo 
draugijos direktoriaus pareigoms išvaizda labiau nepritinkančio 
Žmogaus. 

Jie atsisėdo ant fotelių prie žemo stalelio vienas priešais kitą. 
Vyriškis keliskart nosine pabraukė kaktą šluostydamasis prakaitą 

ir įsikišo vargšę nosinę atgal į švarko kišenę. Mergaitė iš regis- 
tratūros atnešė jiems arbatos. Tengo jai padėkojo. Ušikava nieko 
nepasakė. 

— Aš labai apgailestauju, kad sutrukdžiau jus poilsio metu ir iš 
anksto nesusitaręs, - Ušikava atsiprašė Tengo. Kalbėjo mandagio- 
mis frazėmis, bet tai, kaip jas tarė, atsidavė prasčiokiškumu. Tengo 
to pernelyg neėmė į širdį. - Ar jau pietavote? Galėtume pasišnekėti 
ir kur nors kavinėje prie stalo. 

- Darbo metu nepietauju, - atsakė Tengo. - Ką nors užkąsiu pasi- 
baigus popietinėms pamokoms. Tad dėl pietų galite nesirūpinti. 

- Supratau. Na, tai pasišnekėsime šičia - čia niekas mums ne- 
trukdys ramiai aptarti reikalų, - tarė jis ir tarsi vertindamas ap- 
sižvalgė po priimamąjį. Nieko ypatinga jame nebuvo. Ant sienos 
kabojo aliejinis paveikslas, vaizduojantis kažkokį kalną. Nekeliantis 
jokio įspūdžio, tik minčių apie sunaudotų dažų kiekį. Vazoje buvo 
sukomponuotos į jurginus panašios gėlės. Vangokos, stulbinamai 
panašios į pagyvenusią nestilingą moterį. Tengo nė neįsivaizdavo, 
kam parengiamajai mokyklai reikia tokio niūraus priimamojo. 

— Neprisistačiau. Kaip ir parašyta vizitinėje kortelėje, aš esu Uši- 
kava. Visi draugai vadina Uši - Galviju. Aišku, niekas nesikreipia 
Ušikava. Tiesiog Uši, - pasakė vyras ir šyptelėjo. 

Draugai? Tengo staiga susimąstė, kas, po galais, galėtų tapti šito 
žmogaus draugu. Jam tapo smalsu. 


Iš pirmo žvilgsnio vyras vardu Ušikava, jei atvirai, Tengo primi- 
nė kažką atstumiančio, išropojusio iš urvo žemėje. Kažką glitaus 
ir neįvardijamo, kam nevalia išlįsti į dienos šviesą. Gal netyčia šis 
vyras yra vienas iš tų, pasirodžiusiųjų iš po uolos, kurią pakėlė 
ponas Ebisuno. Tengo nesąmoningai suraukė antakius ir padėjo 
ant stalo ligi tol rankose laikytą vizitinę kortelę. Tošiharu Ušika- 
va - toks šito vyro vardas. 

- Jūs tikriausiai užsiėmęs, todėl, jums leidus, praleisiu nereika- 
lingas įžangas ir eisiu tiesiai prie reikalo, - tarė Ušikava. 

Tengo linktelėjo. 

Ušikava gurkštelėjo arbatos ir prakalbo: 

- Jūs tikriausiai nesate girdėjęs apie Naująją Japonijos mokslo ir 
menų skatinimo draugiją (Tengo linktelėjo). Tai palyginti neseniai 
įkurtas fondas, kurio pagrindinė veikla yra atrinkti mokslu ir me- 
nais užsiimančius jaunos kartos asmenis, ypač dar neišgarsėjusius, 
ir jiems padėti. Kitaip tariant, kiekvienoje dabartinės Japonijos 
kultūros srityje ateinantiems laikams siekiame užauginti po jauną 
daigą. Visi skyriai sudaro sutartis su specialybės tyrinėtojais ir ieško 
kandidatų. Kasmet išrenkami penki menininkai ar mokslininkai, 
kurie gauna stipendijas. Visus metus galima daryti ką panorėjus. 
Nėra jokių apribojimų. Tiesiog praėjus metams prašome parašyti 
formalų pranešimą. Gana paprastai aprašyti, ką per tuos metus 
veikei ir kokių rezultatų pasiekei. Jis būna spausdinamas fondo 
leidžiamame žurnale. Jokių galvos skausmų. Šią veiklą pradėjome 
tik neseniai, tad nepaprastai svarbu yra fiksuoti realius rezultatus. 
Tai yra dabar dar tėra sėjimo etapas. Tiksliau kalbant, vienas asmuo 
gauna trijų milijonų jenų stipendiją. 

— Puikūs siekiai, - pasakė Tengo. 

— Kad sukurtum ar atrastum ką nors svarbaus, reikia laiko ir 
lėšų. Žinoma, vien gaudamas laiko ir pinigų kažko puikaus nepa- 
gimdysi. Tačiau jie tikrai neprošal. Ypač ribotas yra mūsų laikas. 
Laikrodis ir dabar tik tak muša sekundes. Laikas pamažu eina į 
priekį. Ir galimybės praplaukia pro šalį. O štai jei yra pinigų, laiko 
galima nusipirkti. Jei tik yra noro, niekas netrukdo. Laikas ir laisvė 
žmogui yra svarbiausi dalykai, įsigytini už pinigus. 

Tai išgirdęs Tengo beveik automatiškai pažvelgė į laikrodį ant 
riešo. Išties laikas tik tak nepaliaujamai eina pirmyn. 

— Labai atsiprašau, kad jus trukdau, - skubiai ištarė Ušikava. 
Tą judesį jis palaikė raginimo ženklu. - Pasistengsiu paskubėti. 
Žinoma, šiais laikais vien su trimis milijonais jenų prabangiai 
nepagyvensi. Tačiau jauniems žmonėms šie pinigai turėtų nemen- 
kai pagelbėti. Mūsų pirminė idėja ir buvo ta, kad nereikėtų vargti 
uždirbant pinigų pragyvenimui, o vietoj to būtų galima metus 
atsiduoti tyrimams ar kūrybai. Praėjus metams, jei direktorių 
komisija pripažįsta, kad per juos pasiekta aiškių rezultatų, yra 
galimybė paramą pratęsti. 

Tengo tylėdamas laukė, ką pašnekovas pasakys toliau. 

— Neseniai visą valandą klausiausi jūsų čia vedamos pamokos, - 
pasakė Ušikava. - Turiu pasakyti, buvo labai įdomu. Matematikos 
srityje esu visiškas prašalaitis, tai yra ji man niekada nesisekė, mo- 
kykloje matematikos pamokų negalėdavau pakęsti. Vien išgirdus 
tą Žodį susukdavo vidurius ir norėdavosi kuo greičiau iš ten dingti. 
Tačiau klausytis jūsų pamokos buvo vienas smagumas. Žinoma, 
ničnieko nesupratau apie tą integralinį ir diferencialinį skaičiavi- 
mą, bet klausantis apėmė jausmas, kad tokio įdomaus dalyko kaip 
matematika galėčiau imti mokytis kad ir dabar. Labai nustebinote. 
Jūs turite neeilinį talentą. Sakyčiau, gebėjimą patraukti žmones 
tam tikra linkme. Girdėjau, čia esate populiarus mokytojas - ir tai 
savaime suprantama. 

Tengo nesuprato, kada ir kur Ušikava klausėsi jo pamokos. 
Dėstydamas jis visuomet atidžiai stebi, kas sėdi klasėje. Nereiškia, 
kad atsimena visų mokinių veidus, bet jei ten sėdėtų tokia neeili- 
nė žmogysta kaip Ušikava, tikrai nepraleistų jo pro akis. Jis būtų 
pastebimas kaip šimtakojis cukrinėje. Tačiau nusprendė per daug 
į tai nesigilinti. Ir taip ilga istorija dar labiau prailgtų. 

— Kaip Žinote, aš tik parengiamojoje mokykloje dirbantis dėsty- 
tojas, - pratarė Tengo, kad nors truputį paspartintų kalbą. - Jokių 
matematikos tyrimų aš neatlieku. Tiesiog įdomiai paaiškinu mo- 
kiniams jau žinomus ir įprastus dalykus. Tik dėstau būdus, kaip 
sėkmingai išspręsti abitūros egzaminų užduotis. Gal ir esu sukurtas 
tokiam darbui. Bet jau seniai atsisakiau minčių tapti profesionaliu 
mokslininku. Iš vienos pusės, tai lėmė ekonominiai sumetimai, 
kita vertus, nesijaučiau turįs polinkį ir gabumų, reikalingų įžengti 
į mokslo pasaulį. Tad šiuo klausimu nelabai galiu jums pagelbėti. 

Ušikava greitai kilstelėjo ranką delnu į Tengo. 

— Ne, aš ne tai norėjau pasakyti. Turbūt per painiai šnekėjau. 
Labai dėl to atsiprašau. Jūsų matematikos pamokos tikrai labai įdo- 
mios. Labai unikalios ir išradingos. Tačiau šiandien čia jus trukdau 
kitu klausimu. Mano dėmesį patraukė jūsų kaip rašytojo veikla. 

Tengo apstulbęs kelias sekundes negalėjo pratarti nė žodžio. 

— Rašytojo veikla? - paklausė jis. 

— Taip. 

- Nelabai jus suprantu. Aš išties jau kelerius metus rašau roma- 
nus. Bet dar nė vienas nebuvo išleistas. Tokio žmogaus net nelabai 
galima vadinti rašytoju. Kuo gi tai patraukė jūsų dėmesį? 

Išvydęs Tengo reakciją Ušikava džiaugsmingai išsiviepė. Pasiro- 
dė jo siaubingai kreivi dantys. Kaip didelės bangos nuplauti kuolai 
paplūdimyje, jie krypo įvairiausiais kampais, stiebėsi į visas puses 
ir buvo apskretę visais įmanomais nešvarumais. Jų tikriausiai jau 
nebeįmanoma pataisyti. Tačiau kažkas privalo išmokyti šitą žmogų 
bent taisyklingai juos valytis. 

- Tai unikalus mūsų fondo bruožas, - didžiuodamasis tarė 
Ušikava. - Mums dirbantys tyrėjai atkreipia dėmesį į tai, ko kiti 
žmonės dar nėra pastebėję. Toks yra vienas jų tikslų. Kaip jūs ir 
sakote, jūsų kūrinys tikrai dar nė karto nebuvo išleistas. Puikiai tą 
žinau. Tačiau jūs ligi šiol kasmet, dengdamasis slapyvardžiu, tei- 
kiate paraiškas literatūros žurnalo pradedančiųjų rašytojų premijos 
konkursui. Deja, kol kas nė karto jos nelaimėjote, bet keliskart 
patekote į paskutinį turą. Savaime suprantama, kad tai liko paste- 
bėta ne vieno žmogaus. Kai kurie iš jų susidomėjo jūsų talentu. 
Mūsų tyrėjų vertinimu, netolimoje ateityje neabejotinai laimėsite 
tą premiją ir debiutuosite kaip rašytojas. „Pirkimas iš anksto“ čia 
gal ir netinka sakyti, bet, kaip jau minėjau, pagrindinė mūsų idėja 
yra „užauginti po jauną daigą ateičiai . 

Tengo paėmė puodelį ir atsigėrė vėstelėjusios arbatos. 

— Norite pasakyti, kad aš kaip pradedantysis rašytojas kandida- 
tuoju gauti stipendiją? 

- Tikrai taip. Ne tik kandidatuojate, bet galima sakyti, kad tai jau 
nuspręsta. Jei sutinkate ją priimti, užtenka man apie tai pranešti. 
Pasirašius dokumentus, trys milijonai jenų kaipmat bus pervesti į 
jūsų banko sąskaitą. Galėsite pusei metų ar metams išeiti akade- 
minių atostogų ir pasinerti į rašymą. Girdėjau, šiuo metu rašote 
ilgą romaną. Ar ne puiki proga? 

Tengo susiraukė. 

- O kaip jūs sužinojote, kad aš rašau ilgą romaną? 

Ušikava vėl nusijuokė parodydamas dantis. Tačiau, geriau įsižiū- 
rėjus, jo akys visai nesijuokė. Vyzdžiai gilumoje buvo šalti. 

— Mūsų tyrėjai yra gabūs ir aistringi. Parinkę kelis kandidatus, 
sužino apie juos viską, kas įmanoma. Juk ne vienas jūsų aplinkos 
žmogus žino, kad šiuo metu rašote ilgą romaną. Kažkaip ta žinia 
praslydo. 

Kad Tengo rašo ilgą romaną, žino Komacu. Dar žino jo meilužė. 
Kažin, kas dar? Turbūt daugiau niekas. 

— Norėčiau truputį daugiau sužinoti apie jūsų fondą, - pasakė 
Tengo. 

— Prašom klausti, ko norite. 

- Kas finansuoja jūsų investicijas? 

— Vienas privatus asmuo. Galima sakyti, jo valdoma bendruo- 
menė. Tik, tarp mūsų kalbant, iš tiesų tai yra vienas iš būdų pini- 
gams plauti. Žinoma, tas asmuo taip pat giliai prijaučia menams 
ir mokslui bei nori paremti jaunuomenę. Detaliau pasakoti man 
nelabai galima. Tas asmuo, o kartu ir jo valdoma bendruomenė, 
trokšta likti anonimiški. Veikla patikėta fondo komitetui. O dabar 
jūs šnekate su vienu jo narių. 

Tengo trumpam susimąstė. Tačiau nebuvo apie ką daug gal- 
voti. Tiesiog perkratė galvoje Ušikavos pasakytus žodžius ir juos 
surikiavo. 

— Nieko prieš, jei užsirūkysiu? - paklausė Ušikava. 

— Prašom, - pasakė Tengo. Tada link jo stumtelėjo sunkią stik- 
linę peleninę. 

Ušikava iš švarko kišenės išsitraukė „Seven Stars“ pakelį, įsidėjo 
cigaretę į burną ir prisidegė auksiniu žiebtuvėliu. Šis buvo plonas 
ir prabangus. 

— Na, tai ką nusprendėte? - pratarė Ušikava. - Ar priimsite 
mūsų stipendiją? Atvirai pasakius, po tos nuostabios paskaitos 
aš asmeniškai labai susidomėjau, kaip jūs toliau skinsitės kelią į 
literatūros pasaulį. 

— Esu labai dėkingas sulaukęs tokio pasiūlymo, - pasakė Tengo, - 
tačiau negaliu priimti tos stipendijos. 

Tarp pirštų laikydamas rūkstančią cigaretę Ušikava prisimerkęs 
pažvelgė į Tengo. 

— Ką norite pasakyti? 

— Pirma, aš nenoriu iš svetimų Žmonių gauti pinigų. Antra, 
šiuo metu nejaučiu itin didelio nepritekliaus. Triskart per savaitę 
dėstau mokykloje, o likusį laiką susikaupęs rašau romaną ir ligi 
šiol viskas klostėsi puikiai. Visiškai nenoriu keisti savo gyvenimo. 
Tokios dvi priežastys. 

„Trečia, pone Ušikava, aš nenoriu su jumis turėti jokių reikalų. 
Ketvirta, visa šita stipendija man skamba įtartinai. Pernelyg viskas 
puiku. Turi būti ir kita medalio pusė. Aš negaliu pasigirti geriausia 
nuojauta pasaulyje, bet tiek ir aš nujaučiu.“ Tačiau Tengo, žinoma, 
viso to garsiai nepasakė. 

- Išties, - tarė Ušikava. Paskui giliai į plaučius įtraukė cigaretės 
dūmų ir skaniai juos išpūtė. - Išties. Suprantu, ką galvojate. Kalbate 
logiškai. Bet, kad ir kaip ten būtų, pone Kavana, nebūtina iškart 
atsakyti. Aš jums siūlau grįžus namo porą trejetą dienų apie tai 
ramiai pamąstyti. Ir tada galite su manimi susisiekti. Mes niekur 
neskubame. Iš lėto ramiai viską permąstykite - pasiūlymas tikrai 
neblogas. 

Tengo griežtai krestelėjo galvą. 

- Esu labai dėkingas už visus jūsų žodžius, bet čia ir dabar nu- 
spręsdami sutaupysime ir mano, ir jūsų laiką bei pastangas. Man 
garbė, kad buvau atrinktas gauti stipendiją. Ir apgailestauju, kad spe- 
cialiai dėl manęs sukorėte visą kelią iki čia. Bet šįkart, jums leidus, 
atsisakysiu. Tai mano galutinis sprendimas ir jo tikrai nekeisiu. 

Ušikava keliskart linktelėjo ir peleninėje sumaigė vos porą dūmų 
tesurūkytą cigaretę. 

- Gerai. Puikiai suprantu jūsų požiūrį. Gerbsiu jūsų apsispren- 
dimą. Labai dėkoju už sugaištą laiką. Man, deja, teks išeiti nieko 
nepešus. 

Tačiau visiškai neatrodė, kad jis ketintų stotis. Tik pasikasė 
pakaušį ir prisimerkė. 

- Jūs pats gal ir neatkreipėte dėmesio, bet esate labai perspek- 
tyvus rašytojas. Turite talentą. Matematika turbūt nėra tiesiogiai 

susijusi su literatūra, tačiau jūsų matematikos pamokose girdėti 
tarsi pasakojama istorija. Tą sugeba ne kiekvienas. Jūs turite 
kažką ypatingo, ką reikia išsakyti. Tokiems žmonėms kaip aš 
tai akivaizdu. Todėl siūlyčiau labiau save tausoti. Ir nuoširdžiai 
pasakysiu - geriau eikite tiesiai savo keliu nesiveldamas į nerei- 
kalingus dalykus. 

— Nereikalingus dalykus? - perklausė Tengo. 

— Pavyzdžiui, atrodo, jūs esate kažkaip susijęs su panele Eriko 
Fukada, kuri parašė Oro lėliukę. Tai yra ligi šiol bent keletą kartų 
esate su ja susitikęs. Tiesa? Ir, sprendžiant iš straipsnio, kurį visai 
atsitiktinai perskaičiau šiandienos laikraštyje, ji dingo be žinios. 
Žiniasklaida tikrai sukils ant kojų - juk tai skanus kąsnis antraščių 
ištroškusiai gvardijai. 

— Ar tai, kad aš, tarkim, susitikau su Eriko Fukada, ką nors 
reiškia? 

Ušikava darsyk atsuko delną į Tengo. Plaštaka maža, bet pirštai 
putlūs ir stori. 

— Nagi nagi, nereikia taip jaudintis. Sakau tai ne iš blogos 
valios. Ne - aš noriu pasakyti, kad talento ir laiko švaistymas 
buitiniams reikalams prie nieko gero neprives. Gal nuskambės 
įžūliai, bet nenorėčiau matyti, kaip toks puikus, tiesiog pablizgi- 
nus brangakmeniu nušvisiąs talentas, kaip jūs, yra palaužiamas 
nereikšmingų dalykų ir prarandamas. Jei išaiškės jūsų ryšys su 
panele Fukada, kas nors būtinai pasibels į jūsų duris. Ir įkyriai 
neatstos. Ims kištis į būtus nebūtus dalykus. Nori nenori, bet anie 
paprastai neatstoja. 

Tengo tylomis žvelgė į Ušikavos veidą. Šis prisimerkė ir pasikasė 
didelį ausies lezgelį. Pačios ausys gan mažos, bet lezgeliai neįprastai 
didžiuliai. Kad ir kiek žiūrėtum į šitą žmogystą, jo kūno sandara 
nepaliauja stebinusi. 

— Nėra ką sakyti, iš manęs niekas to nesužinos, - pakartojo Uši- 
kava. Tada pavaizdavo užtraukiantis lūpas užtrauktuku. - Pažadu. 
Mano lūpos kietai sučiauptos. Žmonės net spėlioja, ar ankstesnia- 
me gyvenime nebuvau moliuskas. Šitai aš tvirtai užrakinsiu savo 
viduje. Kaip savo simpatijos jums ženklą. 

Tai taręs Ušikava pagaliau pakilo nuo fotelio ir keliskart timp- 
telėjo susilamdžiusio švarko raukšlės. Bet tai jų neišlygino. Tik be 
reikalo atkreipė į jas dėmesį. 

- Jei apsigalvotumėte dėl stipendijos, bet kada galite paskambinti 
telefonu, užrašytu vizitinėje kortelėje. Laiko dar į valias. Jei ne 
šiemet, gal kitąmet, - pasakė jis ir abiejų rankų smiliais pavaizda- 
vo aplink Saulę apsisukančią Žemę. - Mes neskubame. Bent jau 
gavau progą su jumis susitikęs pašnekėti ir perduoti mūsų jums 
skirtą žinią. 

Paskui Ušikava darsyk nusijuokė trumpam parodydamas savo 
sukrečiančius dantis ir apsisukęs išėjo iš priimamojo. 


Iki prasidedant pamokai Tengo pamėgino prisiminti Ušikavos 
žodžius ir mintyse pakartoti jo ištartas frazes. Nori nenori, atrodė, 
kad šitam vyrui buvo ne paslaptis Tengo dalyvavimas Oro lėliukės 
projekte. Tai jautėsi iš jo kalbėsenos. Jis mįslingai sakė, kad ta- 
lento ir laiko švaistymas buitiniams reikalams prie nieko gero 
neprives. 

Gal jų pasiųsta žinia reiškia: „Mes žinome.“ 

Bent jau gavau progą su jumis susitikęs pašnekėti ir perduoti 
mūsų jums skirtą žinią. 

Ar tam ir vien tik tam, kad perduotų šią žinią, jie ir pasiuntė Uši- 
kavą pas Tengo bei pasiūlė trijų milijonų jenų per metus „stipendi- 
ją ? Tai pernelyg nelogiška. Kam rengti tokį įmantrų scenarijų? Prie- 
šininkas žino jo silpnąją vietą. Jei būtų norėjęs jį pagąsdinti, galėjo 
iš pat pradžių tai išdėstyti. O gal ta „stipendija“ jie nori jį papirkti? 
Kad ir kaip būtų, viskas pernelyg surežisuota. Ir kas, po galais, tie jie? 
Ar fondas „Naujoji Japonijos mokslo ir menų skatinimo draugija“ 
ir „Sakigake“ susiję? Ar apskritai toks fondas egzistuoja? 

Tengo su Ušikavos vizitine kortele nuėjo pas sekretorę. 

- Klausyk, turiu dar vieną prašymą, - pasakė jis. 

Ji pakėlė galvą ir nesikeldama nuo kėdės paklausė: 

- Kokį? 

- Noriu, kad paskambintum šiuo numeriu ir paklaustum, ar tai 
Naujoji Japonijos mokslo ir menų skatinimo draugija. Ir ar šiuo 

metu ten yra direktorius Ušikava. Turėtų pasakyti, kad šiuo metu 
jo nėra, tada noriu, kad pasiteirautum, kada jis grįš. Jei prašys pri- 
sistatyti, išlaužk ką nors iš piršto. Pats paskambinčiau, bet atrodys 
nekaip, jei pažins mano balsą. 

Ji surinko telefono numerį. Kažkas atsiliepė ir kaip pride- 
ra atsakė į klausimus. Pokalbis tarp dviejų profesionalų buvo 
glaustas. 

- Naujoji Japonijos mokslo ir menų skatinimo draugija iš tiesų 
egzistuoja. Atsiliepė registratūra. Veikiausiai dvidešimt kelerių 
mergina. Kalbėjo visai padoriai. Žmogus vardu Ušikava ten išties 
dirba. Į darbovietę planuoja grįžti pusę keturių. Kas skambina, 
nesidomėjo. Nors aš, ja dėta, būtinai paklausčiau. 

- Žinoma, - atsakė Tengo. - Labai ačiū. 

— Nėra už ką, - pasakė ji atiduodama Tengo Ušikavos vizitinę 
kortelę. - O ponas Ušikava - tai ką tik čia buvęs vyras? 

- Taip. 

— Mačiau jį vos akies krašteliu, bet jis kažkuo labai atstumian- 
tis. 

Tengo įsidėjo kortelę į piniginę. 

- Ilgiau žiūrint, tas įspūdis niekur nedingsta. 

- Šiaip aš stengiuosi nespręsti apie žmones pagal jų išvaizdą. 
Esu anksčiau taip apsirikusi ir dėl to gailėjusis. Bet užteko vieno 
žvilgsnio, kad pajusčiau, jog tuo žmogumi negalima pasitikėti. Ir 
dabar taip tebemanau. 

— Ne tu viena taip manai, - pasakė Tengo. 

— Ne aš viena taip manau, - pakartojo ji tarsi tikrindama sakinio 
sintaksę. 

— Puikus švarkelis, - tarė Tengo. Ne tam, kad paguostų ją ir 
išvaikytų blogą nuotaiką, - jis nuoširdžiai taip manė. Prisižiūrėjus 
į pigų suglamžytą Ušikavos kostiumą, šis dailaus audinio lininis 
švarkelis atrodė kaip ramią popietę nusileidęs iš dangaus. 

— Ačiū, - atsakė ji. 

— Tačiau tai, kad ten paskambinus kažkas atsiliepė, dar neįrodo, 
kad Naujoji Japonijos mokslo ir menų skatinimo draugija iš tiesų 
egzistuoja, - pasakė Tengo. 

- Tas tiesa. Žinoma, tai gali būti įmantri apgavystė. Užtenka 
nutiesti telefono liniją ir gauti numerį. Kaip filme „Afera“. Bet kam 
šitaip elgtis? Šiaip juk tu neatrodai turintis tiek pinigų, kad juos 
būtų verta išvilioti. 

- Nieko neturiu, - atsakė Tengo, - tik sielą. 

- Skamba taip, lyg tuoj pasirodytų Mefistofelis, - tarė ji. 

- Turbūt reikėtų nuvykti šiuo adresu ir patikrinti, ar ten tikrai 
įsikūrusi ta įstaiga. 

- Pranešk, jei ką išsiaiškinsi, - tarė ji prisimerkusi nužiūrinė- 
dama savo nagus. 


Naujoji Japonijos mokslo ir menų skatinimo draugija iš tiesų 
egzistavo. Po pamokų Tengo traukiniu nuvyko į Jocują ir iš ten 
nuėjo iki Kodžimačio. Priėjęs ant vizitinės kortelės nurodytą adre- 
są, rado keturių aukštų pastatą, prie kurio durų kabojo auksinė 
iškaba „Naujoji Japonijos mokslo ir menų skatinimo draugija. Ji 
buvo įsikūrusi trečiame aukšte, kuriame taip pat buvo Mikimoto 
muzikos leidykla ir Kodos buhalterinė įmonė. Sprendžiant iš pas- 
tato dydžio, įstaigos ne per didžiausios. Visos iš pažiūros neatrodė 
labai klestinčios. Tačiau vien išvaizda nepasako visko apie turinį. 
Tengo net buvo sumanęs pakilti liftu iki trečio aukšto. Norėjo 
bent pamatyti tos įstaigos duris. Bet būtų visai prastai koridoriuje 
susitikti Ušikavą. 

Traukiniais jis grįžo namo ir paskambino Komacu į darbą. Kad 
ir kaip būtų keista, šis buvo darbe ir kaipmat pakėlė ragelį. 

- Tu šiek tiek ne laiku, - pasakė Komacu. Išbėrė greičiau nei 
paprastai, vos pakeltu balsu. - Nepyk, bet dabar visai negaliu 
kalbėti. 

- Tai labai svarbu, - pasakė Tengo. - Šiandien į mokyklą atėjo 
keistas žmogus. Atrodo, jis kažką žino apie mano ryšį su Oro lė- 
liuke. 

Komacu kitame ragelio gale trumpam nutilo. 

— Manau, po dvidešimties minučių galėsiu tau perskambinti. 
Tu namie? 

Tengo atsakė esąs namie. Komacu padėjo ragelį. Laukdamas 
skambučio Tengo galąstuvu paaštrino du peilius, užsivirė vandens 
ir užsiplikė juodosios arbatos. Tiksliai po dvidešimties minučių 
suskambo telefonas. Komacu tai nebūdinga. 

Šįkart jis šnekėjo jau daug ramiau. Regis, nuėjo į kažkokią ty- 
kesnę vietą ir iš ten paskambino. Tengo trumpai išdėstė, ką prii- 
mamajame išgirdo iš Ušikavos. 

- Naujoji Japonijos mokslo ir menų skatinimo draugija? Nesu 
apie tokią girdėjęs. Ir tai, kad jie nori tau duoti trijų milijonų jenų 
stipendiją, skamba absurdiškai. Žinoma, ir aš pripažįstu, kad tu turi 
ateitį kaip rašytojas. Tačiau joks tavo darbas dar nebuvo išleistas. 
Neįtikėtina. Yra kažkokia kita medalio pusė. 

— Man pasirodė lygiai taip pat. 

- Duok man truputį laiko. Aš pats pamėginsiu pasiaiškinti apie 
tą Naująją Japonijos mokslo ir menų skatinimo draugiją. Paskam- 
binsiu, jei ką nors sužinosiu. Vienaip ar kitaip, tas vyras vardu 
Ušikava žino apie tavo sąsajas su Fukaeri. 

— Regis, taip. 

— Tai nėra gerai. 

— Kažkas ėmė judėti, - pratarė Tengo. - Tiek jau to, kad uola 
svertu buvo pakelta nuo žemės, bet atrodo, kad iš po jos ėmė 
šliaužti neįtikėtiniausi padarai. 

Buvo girdėti, kaip Komacu atsiduso. 

— Mane irgi nemenkai spaudžia į kampą. Sukruto savaitraščiai. 
Filmuojamos televizijos laidos. Šiandien iš ryto firmoje lankėsi 
policija ir klausinėjo apie aplinkybes. Jie jau užčiuopė Fukaeri ryšį 
su „Sakigake“. Aišku, žino ir apie dingusius be žinios jos tėvus. 
Žiniasklaida taip pat ims apie tai laidyti gerkles. 

— Kaip ponas Ebisuno? 

- Su juo jau kuris laikas neįmanoma susisiekti. Jo telefonas 
išjungtas, pats irgi neskambina. Turbūt ir jam dabar nelengva. O 
gal jis vėl kažką sau tyliai rezga? 

- Tiesa, nukrypsiu nuo temos, bet norėjau paklausti, ar jūs kam 
nors užsiminėte, kad aš rašau ilgą romaną? 

— Ne, niekam to nesakiau, - iškart atsakė Komacu. - Kam, po 
galais, man reikėtų apie tai pasakoti? 

- Tai gerai. Tiesiog paklausiau. 

Komacu trumpam nutilo. 

- Tengo, atleisk, kad dabar tai pasakysiu, bet ar nebūsim mes 
įklimpę į kažkokį liūną? 

— Kad ir kur būtume įklimpę, aišku viena - kelio atgal dabar 
jau nėra. 

- Jei kelio atgal nebėra, telieka iš paskutiniųjų irtis pirmyn. Net 
jei pasirodė tavo minėti neįtikėtiniausi padarai. 

- Siūlyčiau prisisegti saugos diržus, - pasakė Tengo. 

- Pritariu, - atsakė Komacu ir padėjo ragelį. 


Diena buvo ilga. Tengo atsisėdo prie stalo ir gerdamas pravėsusią 
arbatą galvojo apie Fukaeri. Kažin, ką ji veikia kiaurą dieną viena 
užsidariusi savo slėptuvėje? Žinoma, niekas nė neįsivaizduoja, ką 
veikia Fukaeri. 

Kasetėje ji sakė, kad Mažųjų žmonių išmintis ir galia galbūt 
pakenks mokytojui ir Tengo. Miške būk atsargus. Tengo nejučia 
apsižvalgė. Taip, miškas yra jų pasaulis. 


3 skyrius 
Aomamė 


Negali pasirinkti kaip gimti, 
bet kaip mirti - gali 


Tą liepos pabaigos vakarą ilgą laiką dangų kloję debesys pagaliau 
prasisklaidė ir atidengė du ryškiai kabančius mėnulius. Aomamė 
žvelgė į juos iš savo balkonėlio. Ji norėjo dabar pat kam nors pa- 
skambinti ir pasakyti: „Gali iškišti galvą pro langą ir pažiūrėti į 
dangų? Na, ir kiek matai mėnulių? Aš kuo aiškiausiai matau du. 
O tu? 

Tačiau nebuvo jokio žmogaus, kuriam ji galėtų skambinti tokiu 
klausimu. Gal Ajumi? Tačiau Aomamė nebenorėjo leistis į dar arti- 
mesnius santykius su ja. Ji dirba policininke. O Aomamė veikiausiai 
greit nužudys dar vieną vyrą, pasikeis veidą, vardą, išsikraustys į 
kitą vietą ir pradings iš pasaulio. Ir, savaime suprantama, nebega- 
lės matytis su Ajumi. Nei kitaip su ja susisiekti. Sykį su kuo nors 
suartėjus, paskui labai skaudu tą saitą nutraukti. 

Aomamė grįžo į kambarį, uždarė stiklines duris ir įjungė kon- 
dicionierių. Užtraukė užuolaidas ir taip atsitvėrė nuo mėnulių. 
Danguje kabantys mėnuliai drumstė jai sielą. Tarsi būtų šiek tiek 
iškraipę įprastinę Žemės trauką ir kažkaip veiktų jos kūną. Nors 

mėnesinės turėjo prasidėti tik po kurio laiko, kūnas buvo neaiš- 
kiai apsunkęs. Oda išdžiūvo, pulsas pakriko. Aomamė nusprendė 
daugiau apie mėnulius nebegalvoti. Net jei apie juos buvo privalu 
galvoti. 

Kad atsikratytų vangumo, Aomamė ėmėsi ant kilimo daryti 
tempimo pratimus. Įprastai beveik nejudinamus raumenis ji pa- 
eiliui nuosekliai ir sistemiškai išsunkia. Šie nebyliai iš skausmo 
suklinka, ir ant grindų liejasi prakaitas. Šitą tempimo programą ji 
sukūrė pati ir diena iš dienos tobulino siekdama dar radikalesnio 
ir veiksmingesnio būdo. Tai buvo tik jai pačiai skirta programa. Per 
sporto klubo pamokas tokios nepritaikysi. Paprasti žmonės nelabai 
pakeltų pratimų sukeliamą skausmą. Imtų klykti net ir dauguma 
jos bendradarbių instruktorių. 

Sportuodama ji pasileido Džordžo Selo diriguojamos Janačeko 
simfonijetės įrašą. Ji trunka apie dvidešimt penkias minutes, tačiau 
ir tiek pakanka, kad ji kaip reikiant iškankintų visus raumenis. Nei 
per trumpai, nei per ilgai. Pats tas. Kai įrašui pasibaigus būgnas 
sustoja ir kojelė automatiškai grįžta į savo vietą, tiek galva, tiek 
kūnas būna išgręžti it skuduras. 

Aomamė jau buvo nuo pradžios iki galo įsiminusi simfonijetę. 
Kai jos klausydamasi iš visų jėgų tempia raumenis, ją apima keista 
ramybė. Tai darydama ji būna ir kankintoja, ir kankinė. Prievar- 
tautoja ir prievartaujamoji. Ji troško jausti savyje šį uždarą ciklą, jis 
ją guodė. Janačeko simfonijetė tapo tam procesui tinkama fonine 
muzika. 


Vakare, prieš dešimtą, suskambo telefonas. Pakėlusi ragelį ji 
išgirdo Tamaru balsą. 

- Kokie tavo rytdienos planai? - paklausė jis. 

- Pusę septynių baigiu darbą. 

- Ar galėsi paskui pas mus užsukti? 

- Galėsiu, - atsakė Aomamė. 

- Gerai, - tarė Tamaru. Buvo girdėti, kaip jis tušinuku pasižymi 
tvarkaraštyje. 

- Beje, gal įsigijai naują šunį? - pasiteiravo Aomamė. 

- Šunį? Ak, taip. Vis dėlto paėmiau vokiečių aviganę. Dar nelabai 
perpratau jos charakterio subtilybes, bet šiaip ji dresuota ir klauso 
komandų. Atvyko prieš dešimt dienų - jau aprimo. Moterys irgi 
lengviau atsikvėpė atsiradus šuniui. 

— Tai gerai. 

- Šita yra patenkinta būdama paprasta vokiečių avigane. Nekelia 
rūpesčių. 

— O paprastos vokiečių aviganės špinatų nevalgo? 

— Ankstesnioji tikrai buvo trenktas šuo. Kai kuriais sezonais 
špinatai būdavo nepigūs, - su nostalgija pasiskundė Tamaru, bet 
po keleto sekundžių pakeitė temą. - Šiandien gražus dangus. 

Laikydama ragelį Aomamė nesmarkiai susiraukė. 

- Kodėl staiga užsiminei apie dangų? 

— Kartais net ir aš pašneku apie žvaigždes danguje. 

- Žinoma, - pasakė Aomamė. „Tačiau tu ne iš tų, kurie lyg niekur 
nieko telefonu postringauja apie gamtos grožį , - pamanė. 

Truputį patylėjęs Tamaru prabilo: 

— Kai praeitą sykį kalbėjomės telefonu, tu pati prakalbai apie 
žvaigždėtą dangų. Prisimeni? Nuo tada niekaip negalėjau jo iš- 
be debesėlio ir labai gražus. 

Dar truputis, ir Aomamė būtų paklaususi, kiek mėnulių jis ten 
matė. Tačiau susilaikė. Tai pernelyg pavojinga. Tamaru neseniai 
jai papasakojo apie save. Apie tai, kad užaugo našlaitis ir niekada 
nematė tėvų, apie savo pilietybę. Pirmą kartą jis kalbėjo taip ilgai. 
Šiaip jis nebuvo daug apie save pasakojantis žmogus. Aomamė jam 
patinka. Jis jai truputį atlaidesnis. Vis dėlto Tamaru - profesionalas, 
ištreniruotas eiti trumpiausiu keliu, kad įgyvendintų tikslą. Geriau 
neprasitarti, ko nereikia. 

— Po darbo, manau, apie septintą, atvyksiu pas jus, - pasakė 
Aomamė. 

- Gerai, - tarė Tamaru. - Tikriausiai būsi išalkusi. Rytoj virėjas 
nedirba, tad rimtos vakarienės nebus, bet jei tiks sumuštiniai, galiu 
jų paruošti. 

— Ačiū, - atsakė Aomamė. 

— Reikės tavo vairuotojo pažymėjimo, paso ir sveikatos drau- 
dimo knygelės. Noriu, kad rytoj juos atsineštum. Taip pat norėsiu 
gauti tavo buto rakto kopiją - pavyks padaryti? 

— Manau, pavyks. 

- Ir dar vienas dalykas. Dėl to reikalo - norėsiu pasikalbėti su 
tavim akis į akį. Kai baigsi su Madam, būk pasirengusi dar truputį 
užtrukti. 

- To reikalo? 

Tamaru trumpam nutilo. Toji tyla buvo sunki it smėlio mai- 
šas. 

- Norėjai gauti vieną daiktą. Pamiršai? 

- Aišku, nepamiršau, - paskubom ištarė Aomamė. Kažkur min- 
tyse ji tebegalvojo apie mėnulius. 

- Rytoj septintą, - pasakė Tamaru ir padėjo ragelį. 


Kitos dienos vakare mėnulių buvo tiek pat. Kai baigusi darbą 
Aomamė paskubomis nusiprausė po dušu ir išėjo iš sporto klubo, 
rytuose, dar šviesiame danguje, buvo matyti du blyškūs mėnuliai. 
Ji stovėjo ant pėsčiųjų tilto virš Gaien-higaši gatvės ir parimusi ant 
neketino kreipti į juos dėmesio. Praeiviai tik kreivai dėbtelėdavo 
pakėlusios galvą į dangų Aomamės pusėn. Jie skubėjo į metro stotį, 
regis, visiškai nesidomėdami nei dangumi, nei mėnuliu. Bežiūrėda- 
ma į mėnulius Aomamė pasijuto taip pat apsunkusi, kaip ir vakar. 
Ji nutarė, kad daugiau šitaip į juos spoksoti negalima. Tai jai nieko 
gero neduoda. Tačiau, kad ir kiek ji stengtųsi nežiūrėti, neišėjo visa 
oda nejausti jų žvilgsnio. Net jei aš ir nežiūriu, jie žiūri į mane. Ir 
žino, ką aš ketinu daryti. 


Ponia ir Aomamė iš senovinių raštuotų puodelių gėrė karštą 
stiprią kavą. Ponia iš krašto į puodelį įsivarvino vos lašą pieno 
ir gėrė net nepamaišiusi. Be cukraus. Aomamė iš įpratimo gėrė 
juodą. Tamaru kaip žadėjęs atnešė sumuštinių. Supjaustytų kąsnio 
dydžio gabaliukais. Aomamė keletą sukrimto. Jie buvo paprasti - 


ant juodos duonos uždėta agurko ir sūrio - tik šiek tiek rafinuo- 
tesnio skonio nei tikėtumeisi. Tamaru itin elementarų patiekalą 
pagamino elegantiškai ir taisyklingai. Jis profesionaliai naudojasi 
peiliu ir geba visas sudedamąsias dalis supjaustyti deramo dydžio ir 
storio. Žino, kokia veiksmų seka yra tinkamiausia. O tai stebėtinai 
pakeičia patiekalo skonį. 

— Ar jau susidėjai daiktus? - paklausė ponia. 

- Nereikalingus drabužius ir knygas atidaviau labdarai. Naujam 
gyvenimui reikiamus dalykus susidėjau į krepšį, kad kaipmat ga- 
lėčiau išsinešti. Bute liko būtiniausi elektriniai prietaisai, virtuvės 
rakandai, lova su čiužiniu ir indai. 

— Viską, ką paliksi, suvešime čia. Dėl nuomos sutarties ir viso- 
kių kitokių smulkmenų taip pat gali nesirūpinti. Tau tereikia išeiti 
pasiėmus reikalingiausius daiktus. 

— Turbūt reikėtų ką nors pranešti darbovietei. Jei vieną dieną 
staiga pradingsiu, kils įtarimų. 

Ponia tyliai pastatė puodelį ant stalo. 

- Dėl to irgi nesirūpink. 

Aomamė tylomis linktelėjo. Suvalgė dar vieną sumuštinuką ir 
gurkštelėjo kavos. 

- Beje, ar turi banko indėlių ar pinigų sąskaitose? - paklausė 
ponia. 

— Paprastoje sąskaitoje yra 600 000 jenų, o terminuotame indė- 
lyje - 2 milijonai. 

Ponia mintyse pasvėrė tas sumas. 

— Gali nesirūpindama per kelis kartus iš sąskaitos išsiimti iki 
400 000 jenų. O terminuoto indėlio neliesk. Dabar staiga jį nu- 
traukti būtų nepatartina. Galbūt jie tikrina tavo asmeninį gyveni- 
mą. Atsarga gėdos nedaro. Tokią sumą aš paskui galėsiu padengti. 
Kokio dar turi turto? 

- Ligi šiol iš jūsų gautus grynuosius pinigus laikau banko sau- 
gykloje. 

- Juos reikia iš ten pasiimti. Bet nepalik jų bute. Surask jiems 
saugią vietą. 

— Supratau. 

— Dabar reikia, kad atliktum visa tai, o šiaip elkis įprastai. Ne- 
keisk gyvenimo būdo ir nedaryk nieko, kas atkreiptų žmonių dė- 
mesį. Ir jokiais būdais apie svarbius reikalus nekalbėk telefonu. 

Visa tai susakiusi ponia, tarsi išnaudojusi paskutinius jėgų li- 
kučius, sukrito į fotelį. 

— Ar laikas jau nuspręstas? - paklausė Aomamė. 

- Deja, dar neaišku, - atsakė ponia. - Mes laukiame skambučio 
iš kito žmogaus. Aplinkybės jau parengtos, bet tvarkaraštis iki 
paskutinės minutės lieka nekonkretus. Gal po savaitės, o gal po 
mėnesio. Vieta irgi neaiški. Suprantu, kad esi įsitempusi, bet teks 
taip laukti iškvietimo. 

- Aš nieko prieš laukti, - pasakė Aomamė. - Bet gal galėtumėte 
bent bendrais bruožais apibūdinti, kokios numatomos aplinky- 
bės. 

— Tu tam vyrui atliksi raumenų tempimą, - pasakė ponia, - 
kokį darai visuomet. Jis kažkaip negaluoja. Tai nekelia pavojaus 
gyvybei, bet girdėjau, kad ta problema jį gerokai kankina. Kad ją 
išspręstų, jis ligi šiol išbandė įvairiausius gydymo būdus. Be įpras- 
tinės medicinos, dar ir akupresūrą, akupunktūrą, masažus - ką tik 
įmanoma. Tačiau kol kas niekas nedavė aiškių rezultatų. Būtent ta 
fizinė problema yra vienintelė mūsų Lyderio silpnoji vieta ir mums 
ji tapo spraga prasiskverbti į vidų. 

Už ponios nugaros langai buvo užtraukti užuolaidomis. Mėnulių 
nematyti. Tačiau Aomamė oda jautė jų šaltą žvilgsnį. Atrodė, kad 
su jais susimokiusi tyla smelkiasi į kambarį. 

- Šiuo metu bendruomenėje mes turime informatorių. Per jį 
paskleidėme žinią, kad tu esi nepakartojama raumenų tempimo 
žinovė. Nebuvo itin sunku. Noriu pasakyti - tu išties tokia esi. Anie 
tavimi labai susidomėjo. Iš pradžių ketino pasikviesti į bendruome- 
nės būstinę Jamanašyje. Bet tu dėl darbo niekaip negalėtum išvykti 
iš Tokijo. Tai štai. Tas vyras kartą per mėnesį su reikalais atvyksta 
į Tokiją. Ir patyliukais apsistoja miesto viešbutyje. To viešbučio 
kambaryje tu jam atliksi raumenų tempimą. Ten galėsi įvykdyti ir 
įprastinę užduotį. 

Aomamė pabandė visa tai įsivaizduoti. Viešbučio kambarys. Ant 
jogos kilimėlio guli vyras, o ji jam tempia raumenis. Veido nema- 
tyti. Ant pilvo gulinčio vyro sprandas yra atidengtas ir atsuktas į 
ją. Ištiesusi ranką ji iš rankinės išsitraukia savąją ylą. 

— Mus paliks kambaryje dviese? - pasiteiravo Aomamė. 

Ponia linktelėjo. 

- Tą savo fizinę problemą Lyderis slepia nuo bendruomenės 
narių akių. Todėl stebėtojų neturėtų būti. Jūs liksite vienu du. 

- Jie jau žino mano vardą ir darbovietę? 

— Tai atsargūs žmonės. Jau seniau kruopščiai išnagrinėjo tavo 
istoriją. Bet, regis, prie nieko neprikibo. Vakar mums pranešė, kad 
priims tave laikinosios nakvynės vietoje mieste. Kai nuspręs vietą 
ir laiką, kaipmat praneš. 

— O ar dėl apsilankymų čia jie neims įtarti mano ryšio su jumis? 

— Aš esu sporto klubo, kur tu dirbi, narė ir tu asmeniškai mane 
treniruoji namuose. Nėra reikalo manyti, kad, be to, mus sieja dar 
kas nors. 

Aomamė linktelėjo. 

Ponia tarė: 

— Paprastai, tam Lyderiui išvykus iš bendruomenės, jį lydi du 
asmens sargybiniai. Abu jie yra bendruomenės nariai, turi karatė 
diržus. Nežinau, ar nešiojasi ginklus, bet kautis moka įspūdingai. 
Kasdien treniruojasi. Tačiau, pasak Tamaru, vis viena mėgėjai. 

- Kitaip nei Tamaru. 

— Taip. Jis priklausė kariuomenės specialiųjų pajėgų būriui. Jam 
įkalta į galvą siekiant tikslo akimirksniu nedvejojant atlikti tai, 
kas būtina. Prieš jokį priešininką nesudrebėtų ranka. O mėgėjui 
sudrebėtų. Ypač jei oponentas yra jauna moteris. 

Ponia atlošė galvą, atsirėmė ja į fotelio atkaltę ir giliai atsiduso. 
Tada atsitiesė ir pažvelgė tiesiai į Aomamę. 

- Kol tu užsiimsi Lyderiu, tiedu asmens sargybiniai lauks gre- 
timame apartamentų kambaryje. Su Lyderiu dviese būsite palikti 
kokiai valandai. Šiuo metu numatytos tokios aplinkybės. Vis dėlto 
niekas nežino, kas ten išties nutiks. Viskas pernelyg neapibrėžta. 
Lyderis iki paskutinės minutės niekam neatskleidžia savo planų. 

— Kokio jis amžiaus? 
— Greičiausiai įpusėjęs šeštą dešimtį, kiek girdėjau, stambus 
vyras. Deja, kol kas nieko daugiau negaliu pasakyti. 


Tamaru laukė prieangyje. Aomamė jam padavė rakto kopiją, 
vairuotojo pažymėjimą, pasą ir sveikatos draudimo knygelę. Jis 
pradingo viduje ir padarė jų kopijas. Tada patikrino, ar viską turi, 
ir originalus grąžino Aomamei. Paskui nusivedė ją į savo kabi- 
netą prieangio pašonėje. Ankštas kvadratinis kambarys be jokių 
dekoracijų. Apgailėtinai mažas langelis į sodo pusę buvo atdaras. 
Ant sienos tyliai ūžė oro kondicionierius. Jis pasodino Aomamę 
ant medinės kėdės, o pats atsisėdo prie darbo stalo. Ant jo palei 
sieną buvo išrikiuoti keturi stebėjimo ekranai. Prireikus filmavimo 
kameras galėjai pasukti norimu kampu. Dar gulėjo tiek pat vaizdo 
grotuvų, kurie įrašinėjo transliuojamą vaizdą. Ekranai rodė, kas 
vyksta už tvoros. Kraštinis iš dešinės rodė moterų prieglaudos 
prieangį. Buvo matyti ir naujas sarginis šuo. Kalė gulėjo ant žemės. 
Šiek tiek mažesnė už ankstesnę. 

— Į juostą neįsirašė šuns žūtis, - tarsi užbėgdamas Aomamės 
klausimui už akių tarė Tamaru. - Tuo metu ji neberyšėjo pavadėlio. 
O pati jo atsirišti negalėjo - turbūt kas nors atrišo. 

— Kas nors, kam prisiartinus šuo nesulojo. 

— Taip išeina. 

— Keista. 

Tamaru linktelėjo. Tačiau nieko nepratarė. Jis pats ligi šiol iki 
išprotėjimo galvojo apie tai, kas ten galėjo nutikti. Ir dabar nematė 
reikalo tų versijų pasakoti kažkam kitam. 

Paskui Tamaru ištiesė ranką ir iš gretimos spintelės stalčiaus 
ištraukė juodą plastikinį maišą. Į jį buvo įkištas išblukęs mėlynas 
rankšluostis, kurį išvyniojus pasirodė metalinis daiktas. Nedidelis 
savitaisis pistoletas. Nieko netardamas Tamaru ištiesė jį Aomamei. 
Ši irgi tylėdama jį paėmė. Tada pasvėrė rankoje. Gerokai lengvesnis 
nei atrodo. Toks lengvas daiktas gali nužudyti žmogų. 

- Tu ką tik padarei dvi svarbias klaidas. Ar žinai kokias? - pa- 
klausė Tamaru. 

Aomamė mintyse atkūrė savo veiksmų seką, bet nesuprato, kur 
suklydusi. Ji tiesiog paėmė jai paduotą pistoletą. 

- Nežinau, - atsakė Aomamė. 

Tamaru tarė: 

- Pirma, paimdama pistoletą tu nepatikrinai, ar jis užtaisytas, o 
jei užtaisytas, neįsitikinai, kad saugiklis įjungtas. Antra, paėmusi 
ginklą, tu jį akimirkai atsukai į mane. Abiejų šių dalykų griežtai 
negalima daryti. Taip pat, jei neketini šauti, piršto į gaiduko lankelį 
geriau nekišk. 

— Supratau. Atkreipsiu dėmesį. 

- Išskyrus kraštutinius atvejus, kai rankose laikai, imi, duodi ar 
nešiesi ginklą, jame neturi būti šovinių. Be to, pamačiusi ginklą, 
pirmiausia turi elgtis taip, tarsi jis būtų užtaisytas, kol neįsitikini, 
kad taip nėra. Ginklai sukurti žmonėms žudyti. Niekada saugumo 
nebus per daug. Tikriausiai atsirastų tokių, kurie dėl šių žodžių 
išvadintų mane perdėtai atsargiu. Tačiau išties nutinka kvailų in- 
cidentų ir visada per juos žūsta arba smarkiai susižeidžia tie, kurie 
pajuokia atsargius žmones. 

Tamaru iš švarko kišenės išsitraukė maišelį. Jame buvo septyni 
nauji šoviniai. Jis padėjo juos ant stalo. 

— Kaip matai, šiuo metu ginkle šovinių nėra. Apkaba įdėta, bet 
ji tuščia. Lizde šovinio irgi nėra. 

Aomamė linktelėjo. 

— Tai mano dovana. Bet jei nepanaudosi, noriu, kad grąžin- 
tum. 

- Žinoma, - sausu balsu atsakė Aomamė, - bet juk jis tau kai- 
navo? 

— Gali dėl to nesirūpinti, - pasakė Tamaru. - Tu turi ir kitų 
pasirūpintinų dalykų. Bet pakalbėkime apie šitą daiktą. Esi kada 
nors šovusi? 

Aomamė papurtė galvą: 

— Nė karto. 

- Šiaip lengviau yra naudotis revolveriu, o ne savitaisiu pistole- 
tu. Ypač neišmanėliui. Revolverio sandara paprasta, lengva atsimin- 
ti, kaip jį valdyti, beveik nėra kur suklysti. Tačiau gana galingas 

revolveris užima vietos ir jį nepatogu nešiotis. Tuo savitaisis pis- 
toletas yra patogesnis. Tai „Heckler * Koch HK4“. Vokiškas, be 
šovinių sveria 480 gramų. Nors jis mažas ir lengvas, trumpi 9 
milimetrų šoviniai šauna labai galingai. O atatranka maža. Negali 
tikėtis taikliai pataikyti iš labai toli, bet tavo užduočiai jis tinka. 
„Heckler 8 Koch“ yra po karo susikūrusi ginklų gamykla, jų HK4 
buvo sukurtas pagal dar prieš karą naudoto pripažinto „Mauser 
HSc“ modelį. Jis gaminamas nuo 1968 metų, yra populiari stan- 
dartinė prekė. Vadinasi, patikimas. Nenaujas, bet, regis, naudotas 
automobilis - gan geras naudotas yra patikimesnis už naują. 

Tamaru paėmė pistoletą iš Aomamės ir paaiškino, kaip juo 
naudotis. Kaip įjungti ir išjungti saugiklį. Kaip atstumti sklendę, 
ištraukti apkabą ir vėl ją įkišti. 

- Išimant apkabą, saugiklis turi būti įjungtas. Atstūmęs sklendę 
ir ištraukęs apkabą atitrauki spyną atgal ir iškratai šovinį iš lizdo. 
Dabar šovinių nėra, todėl niekas neiškrenta. Spyna lieka atdara, 
todėl štai taip paspaudi gaiduką - spyna užsidaro. Tada skiltuvas 
įtempiamas. Dar kartą paspaudus gaiduką, skiltuvas atsipalaiduoja. 
Tada įkiši naują apkabą. 

Tamaru įgudusiais judesiais viską atliko greitai. Paskui dar kartą 
iš lėto tą patį pakartojo, kad kiekvienas veiksmas geriau įsimintų. 
Aomamė akimis rijo jų seką. 

- Pabandyk. 

Aomamė atsargiai išėmė apkabą, atitraukė spyną, ištuštino lizdą, 
atpalaidavo skiltuvą ir darsyk įdėjo apkabą. 

- Gerai, - pasakė Tamaru. Tada paėmė iš jos pistoletą, ištraukė 
apkabą, rūpestingai sudėjo į ją šovinius ir taukštelėdamas įkišo 
atgal. Atitraukė spyną ir įstūmė šovinį į lizdą. Paskui nuspaudė 
ginklo kairėje esančią svirtelę ir taip įjungė saugiklį. 

- Dabar pamėgink atlikti tą patį. Šįkart visiškai užtaisytas tikrais 
šoviniais. Vienas yra ir lizde. Nors saugiklis įjungtas, ginklo vis 
viena į nieką negalima atsukti, - pasakė Tamaru. 

Aomamė paėmė užtaisytą pistoletą ir pajuto, kad jis pasunkėjo. 
Nebe toks lengvas kaip prieš tai. Jis tikrai dvelkė mirtimi. Tai pre- 

ciziškai pagamintas įrankis, skirtas žmonėms žudyti. Jai sudrėko 
pažastys. 

Ji dar kartą patikrino, ar saugiklis įjungtas, tada atstūmusi sklen- 
dę ištraukė apkabą ir padėjo ant stalo. Paskui atitraukė spyną ir 
išstūmė šovinį iš lizdo. Šis sausai barkštelėjo krisdamas ant medinių 
grindų. Vienu gaiduko paspaudimu uždarė spyną, o kitu - atpalai- 
davo įtemptą skiltuvą. Baigusi drebančia ranka pakėlė nuo žemės 
9 milimetrų šovinį. Gerklė išdžiūvo ir perštėjo sulig kiekvienu 
įkvėpimu. 

- Kaip pirmą kartą - neblogai, - pasakė Tamaru vėl įsprausda- 
mas šovinį į apkabą. - Tačiau dar reikia treniruotis ir treniruotis. 
Ir rankos dreba. Šitą apkabos įdėjimą ir išėmimą nesustodama 
kartok kiekvieną dieną, kad rankos kaip reikiant įgustų laikyti 
ginklą. Išmok tai atlikti taip greitai ir automatiškai, kaip aš rodžiau. 
Kad net tamsoje laisvai galėtum tai padaryti. Tau neprireiks išties 
keisti apkabos, bet šis veiksmas ginklą naudojančiam žmogui yra 
pagrindų pagrindas. Jį privalu įsiminti. 

— O nereikia šaudymo pratybų? 

- Tu nešausi į ką nors kitą. Šausi į save. Tiesa? 

Aomamė linktelėjo. 

- Tokiu atveju šaudymo pratybų nereikia. Pakanka atsiminti, 
kaip įdėti šovinius, kaip užtaisyti ir kas yra gaidukas. Be to, kur 
ketintum treniruotis? 

Aomamė papurtė galvą. Nežinojo jokios vietos. 

— Beje, sakai šausianti į save - kaip ketini tai daryti? Parodyk. 

Tamaru įkišo užtaisytą apkabą į pistoletą ir patikrinęs, ar įjungtas 
saugiklis, padavė jį Aomamei. 

- Saugiklis įjungtas, - pasakė jis. 

Aomamė prisidėjo vamzdžio galą sau prie smilkinio. Vėsus 
metalas prigludo prie odos. Tai pamatęs Tamaru keliskart lėtai 
papurtė galvą. 

— Nesakysiu nieko blogo, bet geriau į smilkinį nesitaikyk. Pro 
jį išsitaškyti smegenis yra gerokai sunkiau, nei įsivaizduoji. Daž- 
niausiai tokiais atvejais ranka suvirpa, o šis virptelėjimas persi- 
duoda smūgiui ir kulkos trajektorija pakrypsta. Dažnai kulka tik 

praslysta pro kaukolę - žmogus nemiršta. Juk nenori, kad tau 
taip nutiktų. 

Aomamė tylėdama linktelėjo. 

— Hidekis Todžio po karo Amerikos kariuomenės užspeistas 
į kampą norėjo persišauti širdį, prisidėjo pistoletą prie krūtinės, 
paspaudė gaiduką, bet kulka nuslydo, pataikė į pilvą ir jis ne- 
mirė. Toks profesionalus aukščiausias pareigas einantis kareivis 
nesugebėjo nusišauti. Jį kaipmat nugabeno į ligoninę, kur jis, 
stropiai slaugomas amerikiečių personalo, pasveiko ir tada buvo 
nuteistas pakarti. Baisi mirtis. Paskutinės gyvenimo akimirkos 
žmogui yra labai svarbios. Negali pasirinkti, kaip gimti, bet kaip 
mirti - gali. 

Aomamė prikando lūpą. 

- Patikimiausias būdas yra įsikišti vamzdį į burną ir iš apačios 
iššauti į smegenis. Šitaip. 

Tamaru paėmė iš Aomamės ginklą ir parodė. Nors ir žinojo, kad 
saugiklis įjungtas, Aomamė vis viena negalėjo ramiai į tai žiūrėti. 
Gerklėje užstrigo gumuliukas ir pasidarė sunku kvėpuoti. 

— Bet ir tai nėra visiškai užtikrintas būdas. Pažįstu vieną vyrą, 
kuris taip nemirė ir jį ištiko siaubingas likimas. Kartu tarnavome 
kariuomenėje. Jis įsikišo šautuvo vamzdį į burną, prie gaiduko 
pririšo šaukštą ir jį nuspaudė abiem kojų nykščiais. Bet greičiau- 
siai vamzdis truputį krestelėjo. Mirti jis nemirė, bet tapo daržove. 
Ir taip gyveno dešimt metų. Ne taip paprasta žmogui atimti sau 
gyvybę. Kitaip nei filmuose. Ten visi vienas du ir nusižudo. Miršta 
lengvai, be skausmo. Iš tiesų yra kitaip. Gali likti gyvas ir dešimt 
metų praleisti prikaustytas prie lovos šlapindamasis po savimi. 

Aomamė tylėdama linktelėjo. 

Tamaru išėmė šovinius iš pistoleto apkabos ir supylė juos į mai- 
šelį. Tada padavė šovinius ir ginklą Aomamei. 

— Neužtaisytas. 

Aomamė linktelėjusi juos paėmė. 

Tamaru tarė: 

- Nieko blogo nesakysiu. Bus išmintingiau manyti, kad nemirsi. 
Ir realistiškiau. Toks mano patarimas. 

- Supratau, - sausu balsu pasakė Aomamė. Tada įvyniojo grubų 
įrankį primenantį „Heckler 8 Koch HK4" į šalikėlį ir įkišo giliai 
į rankinę. Maišelį su šoviniais taip pat įsidėjo į rankinės kišenę. 
Rankinė pasunkėjo penkiais šimtais gramų, bet jos forma visiškai 
nepasikeitė. Tikrai mažas ginklas. 

— Mėgėjui nederėtų turėti tokio daikto, - pasakė Tamaru. - Iš 
patirties galiu pasakyti, kad tai neišeina į gera. Bet gal tau kaip 
nors viskas pavyks. Tu kažkuo panaši į mane. Prireikus sugebi 
pirmiausia paisyti taisyklių, o ne savęs pačios. 

— Galbūt dėl to, kad nėra tokio dalyko, kaip aš pati. 

Tamaru į tai nieko neatsakė. 

— Tarnavai kariuomenėje? 

— Aha, pačiame griežčiausiame padalinyje. Ten vertė valgyti 
žiurkes, gyvates ir skėrius. Jie nėra nevalgomi, bet tikrai ne iš 
skaniųjų. 

— Ką dirbai paskui? 

- Visokius darbus. Objektų, daugiausia asmenų apsaugininku. 
Dirbau ir panašų į dabartinį darbą - asmens sargybiniu. Aš nelin- 
kęs dirbti komandoje, todėl vis viena tai būdavo daugiausia indivi- 
duali veikla. Labai trumpam, bet neišvengiamai buvau prisiglaudęs 
ir tamsiajame pasaulyje. Ko tik ten neišvydau - paprastam žmogui 
gyvenime geriau to nepamatyti. Tačiau blogiausių vietų kažkaip 
išvengiau. Aš itin atsargus, o ir jakudza man nepatinka. Todėl, kaip 
ir minėjau, mano istorija švari. Paskui patekau čia, - Tamaru bedė 
pirštu į žemę po kojomis. - Nuo tada mano gyvenimas nurimo. 
Nesakau, kad gyvenime tetrokštu užtikrintumo, bet, jei įmanoma, 
nenorėčiau prarasti dabartinės padėties. Nelengva susirasti patin- 
kančią darbovietę. 

- Žinoma, - pasakė Aomamė. - Už ginklą tikrai nereikia su- 
mokėti? 

Tamaru papurtė galvą: 

- Pinigų nereikia. Šį pasaulį suka ne pinigai, o paslaugos. Ir ka- 
dangi aš pats nemėgstu likti skolingas, kiek galėdamas stengiuosi 
paslaugas suteikti kitiems. 

— Ačiū, - padėkojo Aomamė. 

- Jei netyčia policija tavęs klaustų, iš kur gavai ginklą, nenorė- 
čiau, kad mane išduotum. Net jei policija ateitų čia, aš pats, žinoma, 
tai visaip neigčiau ir net ir mušamas nieko nepasakyčiau. Bet jei į 
tai būtų įtraukta Madam, neturėčiau kur akių dėti. 

— Žinoma, kad tavo vardo neišduosiu. 

Tamaru iš kišenės išsitraukė perlenktą lapelį ir padavė jį Aoma- 
mei. Ten buvo užrašytas vyro vardas. 

- Liepos 4 dieną tu su juo susitikai kavinėje „Renoir“ netoli Sen- 
dagajos stoties ir iš jo gavai ginklą su septyniais tikrais šoviniais, 
sumokėjai 500 000 jenų grynais. Tu ketinai įsigyti pistoletą, o jis 
tai išgirdęs su tavim susisiekė. Jei policija jį apklaustų, tas vyras 
turėtų nemirktelėjęs tai pripažinti. Ir keleriems metams sėstų į 
kalėjimą. Tau nieko daugiau nereikia pasakoti. Policija galėtų di- 
džiuotis sugebėjusi įrodyti, kokiu būdu įsigijai ginklą. Greičiausiai 
tu irgi gautum trumpą bausmę už nusižengimą ginklų kontrolės 
įstatymui. 

Įsiminusi užrašytą vardą Aomamė grąžino lapelį Tamaru. Šis jį 
suplėšė į skiauteles ir išmetė į šiukšliadėžę. 

Tada tarė: 

- Kaip jau minėjau, aš esu atsargaus būdo. Beveik niekada nepa- 
sitikiu žmogumi, o jei ir pasitikiu, tai nesikliaunu. Nieko nepalieku 
likimo valiai. Tačiau labiau už viską trokštu, kad ginklas nepanau- 
dotas grįžtų į mano rankas. Šitaip niekam nekils rūpesčių. Niekas 
nemirs, niekas nebus sužeistas ir niekas nesės į kalėjimą. 

Aomamė linktelėjo. 

- Kitaip tariant, liepi man nusispjauti į Čechovo kūrinių prin- 
cipus, ar ne“ 

- Taip. Čechovas yra puikus rašytojas, bet, savaime suprantama, 
jo būdas nėra vienintelis pasaulyje. Nereiškia, kad visi romanuose 
pasirodantys ginklai iššauna, - pasakė Tamaru. Paskui lyg kažką 
prisiminęs kiek susiraukė. - Vos nepamiršau. Reikia tau duoti 
pranešimų gaviklį. 

Tamaru iš stalčiaus ištraukė aparačiuką ir padėjo ant stalo. Jis 
turėjo metalinį gnybtuką, skirtą tvirtinti prie drabužių ar diržo. 
Tamaru pakėlė telefono ragelį ir paspaudė triženklį greitojo rinki- 

mo mygtuką. Pasigirdo trys šaukimo signalai, po kurių pranešimų 
gaviklis priėmė signalą ir ėmė pypsėti. Tamaru jį iki galo pagarsino 
ir nuspaudęs mygtuką išjungė. Prisimerkęs įsitikino, kad ekrane už- 
sidegė skambintojo telefono numeris, ir tada atidavė Aomamei. 

— Kiek tik gali, visuomet turėk jį prie savęs, - pasakė Tamaru. — 
Bent jau būk netoliese. Jam suskambus žinosi, kad atėjo mano 
žinutė. Svarbi žinutė. Neskambinsiu šiaip pasilabinti. Tada norėsiu, 
kad nedelsdama paskambintum nurodytu numeriu. Būtinai iš te- 
lefono būdelės. Ir dar vienas dalykas - jei turėsi kokį nors nešulį, 
gali jį palikti rakinamoje Šindžiuku stoties spintelėje. 

- Šindžiuku, - pakartojo Aomamė. 

- Ir, aišku, geriau, kad jis būtų kuo lengvesnis. 

- Žinoma, - atsakė ji. 


Grįžusi namo Aomamė aklinai užsitraukė užuolaidas ir iš ranki- 
nės ištraukė „Heckler « Koch HK4' bei šovinius. Tada, atsisėdusi 
prie valgomojo stalo, kelis kartus ištraukė ir vėl įkišo tuščią apkabą. 
Kaskart, kartojant veiksmų seką, ėjosi vis greičiau. Atsirado judesių 
ritmas, rankos liovėsi drebėjusios. Paskui ji suvyniojo pistoletą į 
nudėvėtus marškinėlius ir paslėpė batų dėžutėje. Ją padėjo giliai į 
spintą. Maišelį su šoviniais įkišo į kabančio lietpalčio vidinę kišenę. 
Išdžiūvusi gerklė net perštėjo, tad ji iš šaldytuvo pasiėmė šaltos 
skrudintų miežių arbatos ir išgėrė tris stiklines. Pečių raumenys 
nuo įtampos buvo sustingę, o pažastys kaip niekad dvokė prakai- 
tu. Vien nuo minties, kad dabar turi ginklą, imi žvelgti į pasaulį 
truputį kitomis akimis. Viskas, ką matai aplinkui, įgyja neįprastą 
keistą atspalvį. 

Ji nusirengė ir palindusi po karštu dušu nusiplovė bjaurų pra- 
kaito kvapą. 

Nereiškia, kad visi ginklai iššauna, stovėdama po dušu kartojo 
sau Aomamė. Ginklas tėra įrankis. O aš negyvenu romane. Tai įtrū- 
kių, nenuoseklumo ir antikulminacijos kupinas tikras pasaulis. 


Paskui lyg niekur nieko prabėgo dvi savaitės. Aomamė kaip visa- 
da važinėdavo į sporto klubą, kur vesdavo dvikovos ir tempimo 

pamokas. Nevalia keisti kasdienių įpročių. Ji kuo stropiausiai vykdė 
viską, kas buvo prisakyta ponios. Grįžusi namo viena pavakarieniau- 
davo ir užsitraukusi užuolaidas prie virtuvinio stalo treniruodavosi 
užtaisyti „Heckler X Koch HK4“. Pistoleto svoris, kietumas ir tepalo 
kvapas, jo brutalumas ir nebylumas pamažu tapo jos pačios kūno 
dalimi. 

Kartais ji praktikuodavosi šalikėliu užrištomis akimis. Išmoko 
ir nematomis greitai užtaisyti apkabą, išjungti saugiklį ir atitraukti 
spyną. Visų tų veiksmų keliami švarūs ritmiški garsai maloniai 
aidėjo ausyse. Tamsoje pamažu pranyko skirtumas tarp to, kokius 
garsus iš tiesų skleidžia ardomas ginklas, ir to, kaip jie nuskamba 
jai ausyse. Riba tarp jos egzistencijos ir jos atliekamų veiksmų 
palaipsniui skydo, kol pagaliau visai pranyko. 

Kartą per dieną ji atsistodavo vonioje priešais veidrodį, esantį 
virš praustuvės, ir įsikišdavo užtaisyto pistoleto vamzdį į burną. 
Dantų galais jausdama kietą metalą įsivaizduodavo, kaip jos pirštas 
nuspaudžia gaiduką. Vienas judesys - ir jos gyvenimas baigiasi. 
Kitą akimirką jos šiame pasaulyje jau nebėra. Mintyse ji kalba savo 
atvaizdui veidrodyje. Reikia atkreipti dėmesį į kelis dalykus: nesu- 
drebinti rankos, tvirtai atremti atatranką, nebijoti ir, svarbiausia, 
nesudvejoti. 

Jei nuspręsčiau, galėčiau nors ir dabar tai padaryti. Tereikia vos 
per centimetrą patraukti pirštą. Tai paprasta. Gal taip ir padaryti? 
Bet ji apsigalvoja, ištraukia iš burnos pistoletą, atpalaiduoja skil- 
tuvą ir įjungusi saugiklį padeda ant praustuvės krašto. Tarp dantų 
pastos tūbelės ir plaukų šepečio. Dar per anksti. Iki tol man dar 
reikia kai ką atlikti. 


Tamaru liepimu Aomamė visąlaik prie juosmens segėjo prane- 
šimų gaviklį. Miegodama laikė jį šalia žadintuvo. Buvo pasiruošusi 
jam suskambus beregint susitvarkyti. Tačiau gaviklis nepypsėjo. 
Praėjo dar viena savaitė. 

Batų dėžutėje gulintis pistoletas, į lietpalčio kišenę įkišti septyni 
šoviniai, vis neprabylantis pranešimų gaviklis, ypatingoji yla, jos 
nusmailintas adatigalis, į kelioninį krepšį sukrauti būtiniausi daik- 

tai. Jos pačios laukiantis naujas veidas, naujas gyvenimas. Pluoš- 
tas grynųjų pinigų Šindžiuku stoties saugykloje. Aomamė leido 
vasaros dienas apsupta visų tų daiktų alsavimo. Žmonės išvyko į 
tikras vasaros atostogas, daugelio parduotuvių langinės nusileido, 
praeivių srautas gatvėse praretėjo. Sumažėjo mašinų, ir miestas 
skendėjo tyloje. Kartais ji imdavo nebesusigaudyti, kur esanti. Vis 
klausdavo savęs, ar tai išties tikrovė. Tačiau net jei tai ir nebūtų 
buvusi tikrovė, ji nė neįsivaizdavo, kur kitur jos ieškoti. Tad beliko 
priimti šią kaip vienintelę. Ir iš visų jėgų per ją brautis. 

Aomamė dar sykį įsitikina, kad mirti nebijo. Baisu būti palaužtai 
realybės. Būti jos apleistai. 

Viskas paruošta. Esu nusiteikusi. Sulaukusi žinios iš Tamaru, 
galiu bet kada kaipmat palikti šį butą. Tačiau iš jo nebuvo jokių 
žinių. Dienos kalendoriuje artėjo prie rugpjūčio pabaigos. Tuoj 
baigsis vasara ir cikados už lango išspaus paskutinius skardžius 
atodūsius. Kaip mėnuo galėjo prabėgti šitaip sparčiai, kai kiekviena 
jo diena atrodė siaubingai ilga? 

Grįžusi iš sporto klubo Aomamė nusivilko prakaitu permirku- 
sius drabužius, įmetė juos į nešvarių skalbinių krepšį ir persirengė 
marškinėliais be rankovių bei šortais. Popiet prapliupo lyti kaip 
iš kibiro. Dangus visiškai apsiniaukė ir gatves ėmė garsiai pliek- 
ti akmenuko dydžio lašai, vienąkart nugriaudėjo griaustinis. Po 
liūties gatvėse telkšojo vanduo, bet išlindusi saulė jį išgarino ir 
miestas pritvinko troškios drėgmės. Vakare dangų it stora vilna vėl 
užtraukė debesys. Mėnulių nematyti. 

Prieš ruošiant vakarienę reikėjo pailsėti. Ji išgėrė stiklinę šaltos 
skrudintų miežių arbatos ir valgydama anksčiau išsivirtas Žalią- 
sias sojų pupeles atsivertė vakarinį laikraštį. Paeiliui vertė pusla- 
pius nuosekliai peržvelgdama kiekvieną straipsnį. Nieko įdomaus. 
Įprastas vakarinis laikraštis. Tačiau atsivertus visuomenės skiltį 
jai tiesiai prieš akis išdygo portretinė Ajumi nuotrauka. Aomamė 
neteko amo, jos veidas persikreipė. 

Iš pradžių pagalvojo, kad taip negali būti. Kad apsirikusi ji labai 
panašios moters nuotrauką palaikė Ajumi atvaizdu. Juk ką apie ją 
rašyti straipsnyje, o dar ir su nuotrauka? Tačiau, kad ir kiek vėl 

žiūrėtų, nuotraukoje buvo jos gerai pažįstamos jaunos policininkės 
veidas. Tai buvo ta partnerė, su kuria kartais iškeldavo sekso puotas. 
Toje nuotraukoje Ajumi švelniai šypsosi. Sakytum nejaukiai ir dirb- 
tinai. Tikrovėje Ajumi veidą nušviečia nuoširdi daug natūralesnė 
šypsena. Ši nuotrauka priminė klijuojamas į oficialų albumą. Jos 
skleidžiamas nejaukumas buvo nežinia kuo trikdantis. 

Aomamė su mielu noru būtų to straipsnio neskaičiusi, nes vien 
iš didžiulės antraštės greta nuotraukos numanė, kas atsitiko. Tačiau 
negalėjo neskaityti. Tai tikrovė. Kad ir kas būtų, neįmanoma praeiti 
pro šalį ir taip jos išvengti. Giliai atsikvėpusi Aomamė perskaitė 
straipsnį. 

Ajumi Nakano, 26-erių, netekėjusi, gyv. Tokijo m. Šindžiuku 
raj. 

Ją rado nužudytą viešbučio kambaryje Šibujoje - pasmaugtą 
chalato diržu. Tuo metu buvo visai nuoga. Rankos antrankiais 
prirakintos prie lovos. Kad negalėtų šauktis pagalbos, burna už- 
kimšta drabužiu. Kūną rado viešbučio darbuotoja, priešpiet atėjusi 
patikrinti kambario. Praeitą vakarą, prieš vienuoliktą valandą, ji 
su vyru nuėjo į kambarį. Auštant vyras vienas išėjo iš viešbučio. 
Už kambarį sumokėjo iš anksto. Tai nėra neįprastas įvykis šia- 
me didmiestyje. Čia susieina visokie žmonės ir tarp jų užgimsta 
aistra. Kartais ji pasireiškia per smurtą. Laikraščiai pilni panašių 
pranešimų. Tačiau šįkart atsirado neįprasta detalė. Auka buvo 
policijos nuovadoje dirbanti policininkė, o sekso žaidimams buvo 
naudojami tikri policijos antrankiai. Ne pigūs Žaisliniai iš erotinių 
prekių parduotuvės. Savaime suprantama, kad toks įvykis pritraukė 
žmonių dėmesį. 

4 skyrius 


Tengo 


Galbūt geriau to nenorėti 


Kažin, kur ji dabar ir ką veikia? Ar dar tebėra liudytojų šalinin- 
kė? 

Tengo vylėsi, kad taip nebėra. Žinoma, žmogus yra laisvas ti- 
kėti arba netikėti. Ir ne Tengo apie tai postringauti. Tačiau, kiek 
jis atsimena, nieku gyvu neatrodė, kad vaikystėje jai būtų patikę 
būti liudytoja. 

Mokyklos laikais jis vienu metu dirbo alkoholinių prekių par- 
duotuvės sandėlyje. Atlyginimas buvo neblogas, bet sunkių dėžių 
nešiojimas išsunkdavo visas jėgas. Ten kaip tik dirbo du jaunuoliai, 
kurie augo kaip antroji liudytojų karta. Mandagūs ir malonūs vai- 
sąžiningai ir dėl nieko nesiskųsdavo. Kartą po darbo jie visi nuėjo 
į barą ir gėrė alų. Tiedu vaikinai buvo vaikystės draugai ir prieš 
keletą metų dėl tam tikrų aplinkybių metė tikėjimą. Tada jie dviese 
atsiskyrė nuo bendruomenės ir įžengė į realų pasaulį. Tačiau, Tengo 
akimis, jie nė trupučio nebuvo prisitaikę prie naujo gyvenimo. At- 
rodė, kad, nuo gimimo augusiems mažoje ribotoje bendruomenėje, 
jiems buvo sunku suvokti ir priimti platesnio pasaulio taisykles. 

Jie dažnai nepasikliaudavo savo vertinimais, sutrikdavo. Atsisakę 
tikėjimo jie jautėsi išsilaisvinę, bet kartu negalėjo iš galvos išmesti 
abejonės, ar nebus suklydę ir priėmę neteisingą sprendimą. 

Tengo iš širdies jų pagailo. Jei pasitrauki iš to pasaulio būdamas 
mažas, kol savimonė dar iki galo nesusiformavusi, visai tikėtina, 
kad sugebėsi prisitaikyti prie normalios visuomenės. Bet jei tą šansą 
praleidi, telieka gyventi liudytojų bendruomenėje paklūstant jos 
vertybėms. Arba reikia labai daug paaukoti ir savo pastangomis 
iš naujo susikurti gyvenimo įpročius bei mąstyseną. Kalbėdamas 
su jais, Tengo prisiminė tą mergaitę. Norėčiau, kad jai nebūtų tekę 
patirti šito vargo. 


Kai ji pagaliau paleido jo ranką ir neatsigręždama išbėgo iš kla- 
sės, Tengo it stabo ištiktas dar kurį laiką stovėjo nieko negalėdamas 
padaryti. Ji labai stipriai laikė sugriebusi jo ranką. Jo kairė plaštaka 
dar jautė mergaitės pirštų prisilietimą, ir paskui šis jausmas nepra- 
ėjo kelias dienas. Net ir vėliau, fiziniam pojūčiui nuslopus, jam į 
širdį įsispaudusi žymė liko nepakitusi. 

Netrukus po to jam įvyko poliucija. Iš sustandėjusio penio iš- 
tryško truputis skysčio, lipnesnio už šlapimą. Jis pajuto tolimą 
dilgtelėjimą. Tengo dar nežinojo, kad tai pirmoji sperma. Jis ligi 
tol nieko panašaus nebuvo matęs ir sunerimo. Galbūt jam vyksta 
kažkas labai rimto. Tačiau nei galėjo pasitarti su tėvu, nei prisi- 
pažinti apie tai bendraklasiams. Naktį prabudus iš sapno (nors 
neprisimena, kokio) kelnaitės būdavo šiek tiek sudrėkusios. Tengo 
atrodė, tarsi ta mergaitė anuo rankos sugriebimu būtų kažką jam 
sužadinusi. 

Po to karto jie daugiau nebesusilietė. Aomamė po senovei klasėje 
buvo atsiskyrėlė, su niekuo nesišnekėdavo ir prieš valgydama raiš- 
kiai sukalbėdavo keistąją maldelę. Net ir kur nors prasilenkiančios 
su Tengo jos veidas nė kiek nesuvirpėdavo, tarsi nieko nebūtų 
nutikę. Atrodė, kad ji Tengo visiškai nepastebi. 

Tačiau pats Tengo, niekam nematant, slapčia ėmė atsargiai ją 
stebėti. Geriau įsižiūrėjus jos veidas buvo taisyklingas. Bruožai 
mažų mažiausiai simpatiški. Liauna, visada nešiodavo išblukusius 

per didelius drabužius. Jai apsirengus fizinio lavinimo aprangą 
buvo matyti, kad krūtinė dar neišryškėjusi. Veido išraiškos skur- 
džios, beveik nepraveria burnos, o akyse visada sustingęs žvilgsnis 
į tolį. Vyzdžiai tušti, be gyvybės. Tengo tai atrodė keista - juk tą 
dieną, kai ji pervėrė jį žvilgsniu, jos vyzdžiai buvo švytintys ir 
vaiskūs. 

Po to, kai ji suėmė Tengo ranką, jis suprato, kad ta liesa mergaitė 
turi ypatingos neįveikiamos jėgos. Jau vien ko vertas buvo rankos 
suspaudimas, bet ne tik tai. Atrodė, kad jos sąmonėje glūdi dar 
stipresnė galia. Paprastai ji slėpdavo tą energiją nuo kitų moki- 
nių akių. Nors mokytojo pakviesta atsakinėti ji pasakydavo tik 
būtiniausius žodžius (o kartais ir tų neištardavo), garsiai perskai- 
tomi jos testų rezultatai būdavo visai neblogi. Tengo spėjo, kad 
panorėjusi ji galėtų juos parašyti dar geriau. O gal ji, nenorėdama 
atkreipti į save dėmesio, tyčia aplaidžiai atsakinėja į anketų klau- 
simus. Gal į jos padėtį įstumti vaikai vadovaujasi tokia išmintimi, 
kad gyventų kuo mažiau skaudinami. Tapti kuo mažesniems. Kuo 
permatomesniems. 

Tengo svajojo, kaip būtų gerai, jei ji būtų paprasta mergaitė 
ir jis galėtų nerūpestingai su ja pasikalbėti. Galbūt jie būtų arti- 
mai susidraugavę. Kad ir kokios būtų aplinkybės, dešimtmečiui 
ir dešimtmetei tapti gerais draugais nėra paprasta. Ką jau - tai 
gal net pati sunkiausia užduotis pasaulyje. Vis dėlto bent jau 
kartais būtų buvę galima draugiškai pasišnekučiuoti. Tačiau 
tokios progos vis nepasitaikydavo - mergaitės padėtis nebuvo 
įprasta ir ji, atsiskyrusi nuo klasės, su niekuo nebendraudavo 
ir užsispyrusi tylėdavo. Ir pats Tengo pasirinko ne prisiversti 
išties bendrauti su ja tokia, kokia ji yra, o slėptis vaizduotės ir 
atminties pasaulyje. 

Būdamas dešimties Tengo nieko neįsivaizdavo apie seksą. Jis 
tenorėjo, kad - jei įmanoma - ji darsyk suimtų jo ranką. Norėjo, 
kad jie, kitiems nematant, kur nors būdami laikytųsi už rankų. 
Ir norėjo, kad ką nors - nesvarbu ką - papasakotų apie save. 
Troško, kad ji tyliai atskleistų jam paslaptį apie save - dešimtmetę 
mergaitę. Jis mėgintų tą paslaptį suprasti. Ir tai veikiausiai turėtų 


būti kažko pradžia. Nors Tengo nė nenumanė, kas tas kažkas 
galėtų būti. 


Atėjus balandžiui perėję į penktą klasę, jis ir ta mergaitė pasuko 
skirtingais keliais. Kartais prasilenkdavo mokyklos koridoriuose 
ar toje pačioje stotelėje laukdavo autobuso. Tačiau mergaitė po 
senovei visiškai nesidomėjo Tengo. Bent jau jam taip atrodė. Net 
jam prisiartinus ji nė nemirktelėdavo. Nei nusukdavo žvilgsnį. Jos 
vyzdžiai vis dar stokojo gylio ir švytėjimo. Tengo nesuprato, kas, 
po galais, anuomet nutiko toje klasėje. Kartais net pamanydavo, 
kad tai buvo sapnas. Kad to iš tiesų nebuvo. Vis dėlto jo ranka dar 
šviežiai jautė neeilinę jėgą, su kuria Aomamė sugriebė jam delną. 
Šis pasaulis Tengo buvo pernelyg paslaptingas. 

Ir vieną dieną ta mergaitė, Aomamė, pradingo iš mokyklos. 
Perėjo į kažkokią kitą, bet daugiau Tengo nieko nežinojo. Niekas 
nenutuokė, kur ji persikraustė. Ir greičiausiai niekam, išskyrus 
Tengo, jos dingimas net nesuvirpino širdies. 

Paskui ilgą laiką Tengo gailėjosi savo veiksmų. Tiksliau sakant, 
to, kad jų nebuvo. Jam pavyko sugalvoti ne vieną jai pasakytiną 
žodį. Juk Tengo aiškiai žinojo tai, ką jis norėjo, ką privalėjo jai 
pasakyti. Vėliau pagalvodavo, kad nebuvo juk taip sunku šūkte- 
lėjus ją užkalbinti. Tereikėjo surasti padorią priežastį ir sukaupti 
truputį drąsos. Tačiau Tengo nesugebėjo to padaryti. Ir ta proga 
amžiams pradingo. 


Ir perėjęs į valstybinę vidurinę mokyklą Tengo dažnai prisi- 
mindavo Aomamę. Jis jau dažniau patirdavo erekciją ir kartais 
masturbuodavosi galvodamas apie ją. Visada kaire ranka. Ta, kuria 
tebejuto jos prisilietimą. Jo atmintyje Aomamė vis dar buvo liesa 
mergaitė plokščia krūtine. Tačiau jam pavykdavo baigti įsivaizduo- 
jant ją su fizinio lavinimo apranga. 

Aukštesnėse klasėse jis kartais eidavo į pasimatymus su savo 
bendraamžėmis. Jos nesivaržydamos pro drabužius demonstruo- 
davo savo ką tik iškilusias krūtines. Toks vaizdas užgniauždavo 
Tengo kvapą. Vis dėlto net ir tada lovoje prieš miegą Tengo kar- 

tais judindavo kairę ranką įsivaizduodamas dar nė negalvojančią 
iškilti, plokščią it lenta Aomamės krūtinę. Ir tais kartais jausdavosi 
neapsakomai kaltas. Neabejojo, kad jo viduje tikrai slypi kažkas 
neteisingo ir nedoro. 

Bet įstojęs į universitetą jis nustojo taip dažnai prisiminti Ao- 
mamę. Labiausiai dėl to, kad pradėjo susitikinėti su tikromis mer- 
ginomis ir išties santykiauti. Jis buvo jau fiziškai subrendęs vyras 
ir, savaime suprantama, liesos dešimtmetės su fizinio lavinimo 
apranga vaizdas liovėsi buvęs jo aistros objektu ir nutolo. 

Tačiau to smarkaus širdies spurdesio, kokį jautė Aomamei kla- 
sėje sugriebus jo ranką, Tengo daugiau nebepatyrė. Nei universi- 
tete, nei po jo iki dabar nė viena Tengo sutiktų moterų nepaliko 
jo širdyje tokios ryškios Žymės kaip ta mergaitė. Jose Tengo nie- 
kaip nesugebėdavo įžvelgti to, ko iš tiesų ieškojo. Kai kurios buvo 
gražios, kitos - geraširdės. Dar kitos labai juo rūpindavosi. Bet 
galiausiai, kaip ant šakos nutupiantys ir vėl pakylantys įvairiausi 
margaspalviai paukščiai, jos priartėdavo ir nutoldavo. Jos negalėjo 
patenkinti Tengo, o Tengo - jų. 

Tengo nustebdavo suvokęs, jog net ir dabar, besibaigiant trisde- 
šimtiesiems gyvenimo metams, tiesiog laisvalaikiu nieko neveik- 
damas jis nejučia mintyse prisimindavo tą dešimtmetę mergaitę. 
Toji mergaitė klasėje po pamokų tvirtai laikė suėmusi Tengo delną 
ir vaiskiais vyzdžiais vėrė jo akis. Arba ant lieso kūno vilkėdavo 
sportinę aprangą. Arba sekmadienio rytą eidavo Ičikavos gatve 
mamai už nugaros. Visada kietai sučiaupusi lūpas, į niekur žvel- 
giančiomis akimis. 

Tada Tengo suprasdavo, kad jam niekaip nepavyksta išstumti 
jos iš savo širdies. Ir vėl imdavo gailėtis neužkalbinęs jos mokyk- 
los koridoriuje. Galbūt jei būčiau ryžtingai ją užkalbinęs, mano 
gyvenimas būtų susiklostęs kitaip nei dabar. 


Tąkart Aomamęjis prisiminė, nes prekybos centre pirko žaliųjų 
sojos pupelių. Jas besirinkdamas jis savaime apie ją pagalvojo. Ir 
laikydamas rankoje indelį net nepastebėjo, kaip užsisvajojęs kurį 
laiką liko ten stovėti. Nežinojo, kiek laiko tai tęsėsi. Savastį jam 

sugrąžino moters balsas, sakantis: „Atsiprašau.“ Savo dideliu kūnu 
jis užstojo prekių lentyną. 

Jis liovėsi svajojęs, atsiprašė moters, įsidėjo rankose laikomą 
indelį į pirkinių krepšį ir nusinešė prie kasos. Kartu su krevetė- 
mis, pienu, sojų varške, salotomis ir trapučiais. Ir, įsimaišęs tarp 
kaimynystėje gyvenančių namų šeimininkių, laukė eilėje. Buvo 
kaip tik vakaras, kai prisirenka daug žmonių, o prie kasos sėdėjo 
neįgudusi naujokė, tad susidarė nemaža eilė, bet Tengo nekreipė 
į tai per daug dėmesio. 

Jei eilėje prie kasos stovėtų Aomamė, ar jis iškart ją pažintų? 
Nežinia. Nori nenori, bet nesimatė jau dvidešimt metų. Vargiai 
tikėtina, kad jie vienas kitą atpažintų. Arba jei prasilenkdamas 
gatvėje pamanytų: „Gal čia netyčia ji?, ar sugebėtų kaipmat ją 
užkalbinti? To jis irgi nelabai galėjo garantuoti. Galbūt sudvejotų 
ir prasilenktų nieko netaręs. Ir turbūt paskui vėl neapsakomai 
graužtųsi, kam tada nė žodeliu jos neužkalbino. 

Komacu dažnai sako, kad jam trūksta nusiteikimo ir ryžto. Išties 
jo tiesa. Suabejojęs pamano: „Ai, tiek jau to“, ir nuleidžia rankas. 
Toks Tengo būdas. 

Tačiau jei netyčia mums kur nors pavyktų susitikti ir nusišypsotų 
laimė vienam kitą atpažinti, aš turbūt jai viską nuoširdžiai nieko 
neslėpdamas prisipažinčiau. Nuėjus kur nors į gretimą kavinę (jei 
ji, žinoma, turėtų laiko ir priimtų jo kvietimą), susėdus prie stalo 
ir ką nors gurkšnojant. 

Jis norėtų jai pasakyti daugybę dalykų. Kad jis dar ir dabar 
puikiai prisimena, kaip ji klasėje suėmė jo ranką. Kad paskui jis 
norėjo su ja susidraugauti. Troško geriau ją pažinti. Bet niekaip 
nesugebėjo to padaryti. Dėl įvairiausių priežasčių. Bet labiausiai 
dėl to, kad buvo bailys. Kad dėl to jis nuolat gailisi. Dar ir dabar 
tebesigraužia. Ir dažnai apie ją galvoja. Žinoma, nesakytų, kad 
masturbuodavosi ją įsivaizduodamas. Tai jau būtų ne nuoširdumas, 
o visai kas kita. 

Bet galbūt geriau būtų to nenorėti. Gal geriau būtų nebesusitikti. 
Tengo manė, kad gal išties susitikus jis nusivils. Gal ji dabar tėra 
nuobodi įstaigos darbuotoja pavargusiu veidu. Gal užuita mama, 

laibu balsu šaukianti ant vaikų. Gal jie visai neturėtų apie ką kalbėti. 
Žinoma, tai irgi įmanoma. Ir tada Tengo amžiams prarastų taip 
brangintą širdyje jausmą. Bet kažkur viduje jis jautė, kad turbūt 
taip neatsitiktų. Veriančiame žvilgsnyje, valingame profilyje galėjai 
įžvelgti taip paprastai permainoms nepasiduodantį tvirtumą. 

O kaip, palyginti su tuo, atrodytų jis pats? 

Tokios mintys Tengo keldavo nerimą. 

O gal vėl susitikus nusiviltų Aomamė, o ne jis? Pradinėje mo- 
kykloje Tengo buvo visų pripažintas talentingas matematikas, 
geriausiai mokėsi beveik visus dalykus, stambus, fiziškai stiprus. 
Mokytojų akyse buvo užsitarnavęs pagarbą ir jam pranašavo daug 
žadančią ateitį. Gal jis jai atrodė it didvyris. O dabar jis tėra pa- 
rengiamosios mokyklos dėstytojas, dirbantis pagal terminuotas 
sutartis, - to net nepavadintum nuolatiniu darbu. Toks darbas 
patogus ir jam vienam gyvenime nieko netrūksta, bet jis toli gražu 
ne visavertis pilietis. Be darbo mokykloje, dar rašo romanus, bet 
niekas nė vieno jų nėra išleidęs. Papildomai uždarbiauja moterų 
žurnale rašydamas iš piršto laužtus horoskopus. Juos visai vertina, 
bet tai, tiesą sakant, yra paprasčiausias melas. Neturi draugų, su 
kuriais pasišnekėtų, neturi mylimosios. Vieninteliai žmogiškieji 
ryšiai jį sieja su dešimčia metų vyresne ištekėjusia meiluže, su ku- 
ria kartą per savaitę slapčia susitinka. Ligi šiol vienintelis darbas, 
kuriuo galėtų didžiuotis, yra tai, kad jis - Oro lėliukės, tapusios 
perkamiausia knyga, šešėlinis rašytojas. Bet, kad ir kaip nesitvertų 
kailyje, apie tai pranešti, kalbėti jis negali. 

Jam taip bemąstant, kasininkė paėmė jo krepšį. 


Nešinas popieriniu maišu Tengo grįžo namo. Persirengė šortais 
ir gurkšnodamas iš šaldytuvo išsitrauktą skardinę alaus dideliame 
puode užkaitė vandens. Kol šis užvirė, jis nuskabė nuo šakelės 
ankštis ir sudėjęs ant pjaustymo lentutės ištrynė jas druska. Tada 
subėrė pupeles į kunkuliuojantį vandenį. 

Tengo negalėjo suprasti, kodėl ta liesa dešimtmetė niekaip ne- 
pranyksta iš jo širdies. Po pamokų ji laikė suėmusi mano delną. Ir 
nieko per tą laiką nepasakė. Tik tiek. Bet, regis, anuomet Aomamė 

išsinešė su savimi dalelę jo. Dalį širdies ar kūno. O mainais už tai 
jam paliko kruopelę savo širdies ar kūno. Per tą trumpą laiką ji 
atliko tokį reikšmingą apkeitimą. 

Tengo peiliu susmulkino daug imbiero. Reikiamo dydžio kube- 
liais supjaustė salierą ir pievagrybius. Smulkiai sukapojo kinišką 
petražolę. Nulupo krevečių lukštus ir nuplovė jas po čiaupu. Tada 
pasitiesė popierinį rankšluostį ir tvarkingai it kareivukus jas išri- 
kiavo viena šalia kitos. Išvirusias žaliąsias sojų pupeles nukošė su 
rėčiu ir paliko ataušti. Paskui įkaitino didelę keptuvę, įpylė sezamų 
aliejaus, paskleidė jį po visą plotą ir ant silpnos ugnies lėtai patroš- 
kino susmulkintą imbierą. 


Tengo vėl pamanė, kad būtų gerai dabar pat susitikti su Aomame. 
Net nesvarbu, jei ją nuvils ar jei pats liks truputį nusivylęs. Tengo 
vis viena norėjo dar kartą ją pamatyti. Troško bent jau sužinoti, 
kaip susiklostė jos gyvenimas, kaip jai dabar sekasi, kas ją džiugina, 
kas liūdina - nors tiek. Nes, kad ir kiek jie būtų pasikeitę ir net jei 
jau nebėra galimybės jiems vėl susibendrauti, to, kad kitados jiedu 
klasėje po pamokų apsikeitė kažkuo labai reikšmingu, nepakeisi. 

Į keptuvę subėrė supjaustytus salierus ir pievagrybius. Tada 
įjungė didžiausią ugnį. Visus tuos veiksmus Tengo atliko nesąmo- 
ningai. Nelyginant lėktuvo valdymas būtų perjungtas į autopilotą, 
jis beveik negalvojo, ką dabar daro. Patiekalas nereikalavo sudėtin- 
gos veiksmų sekos. Tik ranka tiksliai judėjo, o jo mintys ir toliau 
skriejo paskui Aomamę. 

Kai krevetės ir daržovės išsitroškino, iš keptuvės subėrė jas į di- 
delę lėkštę. Iš šaldytuvo išsitraukė naują skardinę alaus ir skendėda- 
mas mintyse sėdosi prie stalo valgyti dar garuojančio patiekalo. 

Regis, per šiuos kelis mėnesius aš pastebimai pasikeičiau. Gal 
galima būtų sakyti - dvasiškai užaugau. Pagaliau, kai ant nosies 
trisdešimtmetis... Argi tai ne puiku? Rankoje laikydamas pradarytą 
alaus skardinę Tengo ironiškai papurtė galvą. Tiesiog nuostabu. 

Šiaip ar taip, tokią vidinę kaitą, regis, sukėlė Oro lėliukė. Ten- 
go, savais žodžiais perrašiusiam Fukaeri pasakojimą, sustiprėjo 
noras paversti kūriniu jame pačiame slypinčią istoriją. Jam gimė 

nelyginant nusiteikimas. Ir, atrodo, tas nusiteikimas susijęs ir su 
trauka Aomamei. Pastaruoju metu nežinia kodėl ėmė dažnai apie 
ją galvoti. Jo širdis vis sugrįžta į tą popietę klasėje prieš dvidešimt 
metų. Tarsi žmogui, stovinčiam bangų plakamame krante, atgalinė 
srovė pakirstų kojas. 

Galiausiai Tengo paliko pusę skardinės alaus ir pusę krevečių 
troškinio su daržovėmis. Alų išpylė į plautuvę, o troškinį perdėjo į 
mažesnę lėkštutę ir apvyniojęs maistine plėvele įdėjo į šaldytuvą. 


Pavalgęs jis atsisėdo prie darbo stalo, įsijungė tekstų rengyklę ir 
atsidarė pradėtą rašyti tekstą. 

Jis suvokia, kad perrašyti praeitį išties nėra taip prasminga, kaip 
pažymėjo jo meilužė. Jos tiesa. Kad ir kaip aistringai ir kruopščiai 
ją perrašinėtum, veikiausiai dabartinės tavo gyvenimo aplinkybės 
labai smarkiai nepasikeistų. Laikas turi pakankamai galios iš pama- 
tų nutraukti bandymą dirbtinai jį pakeisti. Jis neabejotinai įrašytą 
pataisą pakeistų dar viena ir taip viską sugrąžintų į ankstesnes vė- 
žes. Nepaisant šiokių tokių smulkių pasikeitimų, galiausiai Tengo, 
kad ir kur eitų, liktų tas pats. 

Ir veikiausiai Tengo privalo daryti tai - šioje dabartimi vadina- 
moje kryžkelėje nuoširdžiai pažvelgti į praeitį ir tuo, kaip norėtų 
ją perrašyti, papildyti ateitį. Kito kelio jam nėra. 


Atgaila drasko nuodėmingą širdį, 
o mano karštos ašaros skirtos tau, 
brangusis Jėzau. 


Tai arijos iš „Pasijos pagal Matą, kurią anądien dainavo Fu- 
kaeri, mintis. Tengo parūpo ir kitą dieną jis perklausė namuose 
turimą įrašą bei išsiaiškino tų žodžių prasmę. Ši arija yra iš „Pa- 
tepimo Betanijoje“ - epizodo pasijos pradžioje. Jėzui lankantis 
Betanijoje, Simono Raupsuotojo namuose, viena moteris užpila 
jam ant kaklo brangaus aliejaus. Tai išvydę mokiniai apšaukia 
tokį beprasmišką eikvojimą: esą pardavusi tą aliejų gautus pinigus 
ji galėtų išdalyti vargšams. Tačiau Jėzus sudrausmina įpykusius 

mokinius sakydamas, kad paliktų ją ramybėje - ji padariusi jam 

gerą darbą. Esą ji taip pasielgusi ruošdama jį laidotuvėms. 
Moteris žinojo, kad Jėzus greitai privalės mirti. Todėl negalėjo 

neaplieti jo kaklo vertinguoju aliejumi, nelyginant išlietų pritvin- 

kusias ašaras. Jėzus irgi žinojo, kad netrukus jam teks pasukti mir- 

ties keliu. Jis kalbėjo: „Visame pasaulyje, kur tik bus skelbiama ši 

Evangelija, ir jos atminimui bus pasakojama, ką yra padariusi.“ 
Ateities jie, žinoma, pakeisti negalėjo. 


Tengo darsyk užsimerkė, giliai atsikvėpė ir mintyse surikiavo 
reikiamus žodžius. Sukeitęs jų tvarką jis dar labiau išryškino pie- 
šiamą vaizdą. Dar labiau nugludino ritmą. 

Tarsi Vladimiras Gorovičius, atsisėdęs priešais naują 88 klavišų 
klaviatūrą, jis tyliai bėgiojo rankų pirštais ore. Paskui apsisprendė 
ir pradėjo tekstų rengykle spausdinti raides. 

Jis piešė pasaulio, kur vakarėjančiame danguje pakibę du mėnu- 
liai, peizažą. Jame gyvenančius žmones. Jame tekantį laiką. 

„Visame pasaulyje, kur tik bus skelbiama ši Evangelija, ir jos 
atminimui bus pasakojama, ką yra padariusi.“ 

5 skyrius 
Aomamė 


Pelė susitinka vegetarą katiną 


Aomamė šiek tiek užgaišo, kol įsisąmonino tai, kad Ajumi išties 
mirė. Kai galutinai tai suvokė, ji pravirko. Užsidengusi veidą ran- 
komis ji tyliai liejo ašaras neišleisdama nė garso, tik krūpčiodama 
pečiais. Tarsi niekam pasaulyje nenorėtų išsiduoti verkianti. 

Nors langai aklinai užtraukti užuolaidomis, vis viena nežinai, 
ar kas nors iš kur nors nežiūri. Tą vakarą Aomamė nepaliaujamai 
verkė priešais ant virtuvinio stalo atverstą vakarinį laikraštį. Kar- 
tais neišlaikydavo nesukūkčiojusi, bet paskui vėl virkavo tylomis. 
Ašaros tekėjo rankomis ir krito ant popieriaus. 

Šiame pasaulyje Aomamė paprastai neverkia, o jei užsimano - 
veikiau supyksta. Ant kažko kito arba ant savęs. Todėl ašarą ji 
išspaudžia itin retai. Tačiau jei jau pradeda riedėti, joms nėra galo. 
Pirmą kartą po Tamaki Ocukos mirties ji taip ilgai verkė. Kiek 
metų jau praėjo? Neprisimena. Šiaip ar taip, tai buvo labai seniai. 
Tąkart Aomamė raudojo nesustodama. Keletą dienų iš eilės. Nie- 
ko nesakė, niekur nėjo iš namų. Tik kartkartėmis pasipildydavo 
išverktą skysčio dalį vandeniu ir kur nors parkritusi trumpam 

nusnausdavo. Visą kitą laiką be atvangos verkė. Po to karto daugiau 
nėsyk neraudojo. 

Ajumi šiame pasaulyje nebėra. Ji tapo atšalusiu lavonu, kuriam 
šiuo metu atliekama oficiali autopsija. Po jos Ajumi vėl susiūs, tada 
veikiausiai iškels paprastas laidotuves, nuveš į krematoriumą ir 
sudegins. Pavirtusi dūmais ji pakils į dangų ir sumiš su debesimis. 
Paskui iškritusi lietumi į žemę išaugs kažkur žole. Nebylia bevar- 
de žole. Bet Aomamei daugiau nebeteks išvysti jos gyvos. Tokios 
mintys Aomamei atrodė klaidingos ir iškrypusios - tarsi gamtos 
dėsniams prieštaraujanti siaubinga neteisybė. 

Tamaki Ocukai pasitraukus iš šio pasaulio, Aomamė daugiau 
niekam, išskyrus Ajumi, nejautė ko nors panašaus į draugiškumą. 
Deja, tas draugiškumas turėjo ribas. Ajumi buvo policininkė, o 
Aomamė - serijinė žudikė. Nors ji ir sąžininga, bet yra žudikė, ir 
įstatymiškai Aomamė, be jokios abejonės, yra nusikaltėlė. Ji pri- 
klauso suimamųjų, o Ajumi - suimančiųjų pusei. 

Todėl, net jei Ajumi ir siekė dar labiau suartėti, Aomamė priva- 
lėjo šalta širdim stengtis tam nepasiduoti. Joms suartėjus taip, kad 
kasdien viena be kitos nebegalėtų gyventi, neišvengiamai į dienos 
šviesą imtų lįsti visokie neatitikimai ir įtrūkimai, kurie Aomamei 
galiausiai būtų lemtingi. Iš esmės Aomamė buvo atviras ir tiesus 
žmogus. Slapukaudama ir meluodama dėl svarbių dalykų ji nega- 
lėjo kurti nuoširdžių žmogiškų santykių. Tokios aplinkybės vertė 
ją sumišti, o sumaišties jai nereikėjo. 

Ajumi taip pat turėjo daugiau ar mažiau suprasti, kad Aomamė 
slepia neviešintiną asmeninę paslaptį ir todėl sąmoningai stengiasi 
laikytis tam tikro nuotolio. Ajumi turėjo puikią nuojautą. Iš dalies ji 
dėjosi esanti atvira, bet iš tikrųjų viduje buvo jautri ir pažeidžiama. 
Aomamė tai žinojo. Galbūt gynybinė Aomamės laikysena Ajumi 
nuliūdino. Galbūt ji pasijuto atstumta ir atribota. Taip pagalvojusiai 
Aomamei iš skausmo pervėrė krūtinę. 


Ir štai Ajumi nužudyta. Turbūt mieste susipažino su prašalai- 


čiu, kartu išgėrė ir nuėjo į viešbutį. Paskui tamsiame užrakintame 
kambaryje prasidėjo įmantrūs sekso žaidimai. Su antrankiais, už- 

kimšta burna, užrištomis akimis. Prieš akis iškyla vaizdas: vyras 
apriša moteriai kaklą chalato diržu ir stebėdamas, kaip ji dūsta, 
pasitenkina ir baigia. Tačiau jis pernelyg stipriai laikė užveržęs tą 
diržą. Likus akimirkai iki nelaimės, turėjo susilaikyti, bet tą ribą 
jis peržengė. 

Ajumi pati baimindavosi, kad kada nors taip gali atsitikti. Jai 
reikėjo nuolat beatodairiškai seksualiai išsikrauti. Jos kūnas - ir 
veikiausiai sąmonė - to siekė. Bet ji nenorėjo pastovaus partnerio. 
Apibrėžti asmeniniai santykiai ją dusino ir kėlė nerimą. Todėl ji su- 
sidėdavo su pirmu pasitaikiusiu vyru vienos nakties seksui. Situa- 
cija dar ir kaip primena Aomamę. Tik Ajumi buvo linkusi žengti į 
gūdesnę tankmę nei Aomamė. Ji mėgo rizikingesnį ir nesuvaržytą 
seksą, greičiausiai nesąmoningai trokšdama būti įskaudinta. Kitaip 
nei Aomamė, kuri yra atsargi ir niekam neleistų savęs skaudinti. 
Jei jai pasirodytų, kad taip nutiks, ryžtingai pasipriešintų. Tačiau 
Ajumi buvo linkusi kaipmat paklusti partnerio užgaidoms, ne- 
svarbu, kokios jos būtų. Ir tikėtis, kad šis jai ką nors duos mainais. 
Pavojingas polinkis. Kaip sau nori, bet tie vyrai buvo prašalaičiai. 
Nepriėjęs iki reikalo nesužinosi, kokių, po galais, jie turi troškimų 
ir kokius polinkius slepia. Žinoma, pati Ajumi irgi suprato šitą pa- 
vojų. Ir būtent todėl jai reikėjo nuolatinės bendrininkės Aomamės, 
kad ją suturėtų, kad atidžiai prižiūrėtų. 

Aomamei irgi reikėjo Ajumi. Ši turėjo ne vieną talentą, kurių 
trūko Aomamei. Buvo šviesaus būdo, prieinama, žmonės su ja 
atsipalaiduodavo. Meili, natūraliai smalsi, turėjo vaikiško primygti- 
numo, mokėjo užmegzti įdomų pokalbį. Dėmesį traukiančia didele 
krūtine. Greta jos Aomamei tereikėjo slėpiningai šypsotis. Vyrai 
patys užsimanydavo sužinoti, ką slepia ta šypsena. Tuo požiūriu 
juodvi buvo svajonių komanda. Neįveikiama sekso mašina. 

Nesvarbu, kokios buvo aplinkybės, man reikėjo ją prisileisti 
artimiau. Reikėjo įsiklausyti į jos jausmus ir tvirtai apkabinti. Juk 
būtent to ji ir norėjo - būti besąlygiškai suprasta ir apkabinta. Nors 
vieną kartelį būti nuraminta. Bet aš negalėjau to noro išpildyti. 
Jaučiau per stiprų savisaugos instinktą ir per didelę baimę suteršti 
Tamaki Ocukos prisiminimą. 

Tad Ajumi viena be Aomamės išėjo į miestą ir buvo pasmaug- 
ta. Tikrais šaltais antrankiais surakintomis rankomis, užrištomis 
akimis ir kojine ar apatiniais užkimšta burna. Išsipildė tai, ko pati 
Ajumi visąlaik bijojo. Jei Aomamė būtų šilčiau su ja elgusis, Ajumi 
tądien veikiausiai nebūtų ėjusi viena į miestą. Būtų paskambinusi 
Aomamei ir ją pakvietusi. Ir jiedvi būtų mylėjusiosi su vyrais ra- 
mesnėje vietoje viena kitą prižiūrėdamos. Bet Ajumi greičiausiai 
neišdrįso. Juk Aomamė pati nė karto jai nepaskambino ir niekur 
nepakvietė. 

Ketvirtą valandą ryto Aomamė nebeištvėrė viena sėdėti namuose 
ir apsiavusi basutes išėjo laukan. Be tikslo klaidžiojo po naktinį 
miestą vienais šortais ir marškinėliais be rankovių. Neatsigręždama 
kieno nors užkalbinta. Bevaikščiodama ištroško, tada užsuko į visą 
parą dirbančią parduotuvėlę ir nusipirkusi didelį pakelį apelsinų 
sulčių ten pat jį išgėrė. Paskui grįžo namo ir vėl paverkė. Man ji 
patiko. Patiko labiau, nei maniau. Turėjau leisti jai į valias liesti 
mano kūną, jei tik ji to norėjo. 


Kitos dienos laikraštyje vėl buvo straipsnis su antrašte „Po- 
licininkės žmogžudystė viešbutyje Šibujoje“. Policija, sutelkusi 
visas pajėgas, ieško įvykio vietą palikusio vyro. Pasak straipsnio, 
nužudytosios bendrabučio kaimynai yra sutrikę. Ajumi buvo 
šviesaus būdo, visų aplinkinių mėgstama, atsakinga ir veikli, 
užsitarnavusi puikios policininkės reputaciją. Pradedant tėvu 
ir broliu, daug jos giminių dirbo policijoje, šeimoje visi buvo 
artimi ir dabar tiesiog nerado sau vietos nesuprasdami, kodėl 
taip atsitiko. 

Niekas nežino. Bet aš žinau. Ajumi slėpė didelį trūkumą. Tokį, 
kuris priminė dykumą pasaulio pakrašty. Kad ir kiek ją lietum, 
viskas kaipmat susigeria į žemę. Drėgmės nelieka nė žymės. Jokia 
gyvybė ten negali įleisti šaknų. Tenykščiame danguje net paukščiai 
neskraido. Kas jos viduje sukūrė tokią dykynę, težino pati Ajumi. 
Kur ten - turbūt ir jai pačiai neaišku, kaip yra iš tikrųjų. Tačiau 
neabejotinai tam nemenką įtaką padarė aplinkinių vyrų jai per 
jėgą brukami iškrypę seksualiniai troškimai. Ir aplink tą lemtingą 

trūkumą - nelyginant apjuosiant tvoromis - jai teko sukurti savo 
esybę. Bet jei po vieną nuplėštum tas asmenybę kuriančias dekora- 
cijas, viduje teliktų bedugnė tuštuma, nesukelianti nieko kito, kaip 
tik smarkų troškulį. Ir kad ir kiek bandytų pamiršti, ta tuštuma 
ją nuolat aplankydavo. Vienišą einančią gatve lietingą popietę ar 
auštant prabudusią iš košmariško sapno. Ir tais kartais ji jautėsi 
privalanti būti kieno nors, nesvarbu ko, apglėbta. 

Aomamė iš batų dėžutės išsitraukė „Heckler X Koch HK4,, įgu- 
dusiais judesiais užtaisė apkabą, atleido saugiklį, patraukė spyną, 
įstūmė šovinį į lizdą, pakėlė vamzdį ir tvirtai suėmusi rankeną 
nusitaikė į tašką ant sienos. Ginklas nė nevirptelėjo. Ranka jau 
nebedreba. Aomamė sulaikiusi kvapą susikaupė, paskui garsiai 
iškvėpė. Nuleido pistoletą ir vėl įjungė saugiklį. Pasvėrė ginklą 
rankoje, įsižiūrėjo į jo blausų spindesį. Šis pistoletas jau buvo tapęs 
jos kūno dalimi. 

Aomamė tikino save, kad reikia užgniaužti jausmus. Bausk 
nebaudęs Ajumi dėdę ir brolį, bet jie veikiausiai net nesugebėtų 
suvokti, už ką yra baudžiami. Kad ir ką dabar darytum, Ajumi ne- 
besugrąžinsi. Graudu, tačiau anksčiau ar vėliau taip būtų atsitikę. Ji 
vangiai, bet negrįžtamai artėjo lemtingojo sūkurio centro link. Net 
jei aš būčiau pasiryžusi ir prisileidusi ją arčiau, tai vis viena turėtų 
ribas. Jau liaukis verkusi. Reikia vėl būti pasirengusiai. Svarbu 
taisykles iškelti pirmiau už save. Kaip sako Tamaru. 


Pranešimų gaviklis suskambo po Ajumi mirties praėjus pen- 
kioms dienoms, ryte. Klausydamasi rytinių žinių per radiją, Ao- 
mamė virtuvėje kaitė vandenį kavai. Gaviklis gulėjo ant stalo. Ji 
pažvelgė į jo ekrane užsižiebusį telefono numerį - ligi šiol nema- 
tytas. Tačiau, be jokios abejonės, tai žinia nuo Tamaru. Ji nuėjo 
iki artimiausios telefono būdelės ir paskambino, kur nurodyta. Po 
trijų signalų atsiliepė Tamaru. 

— Pasiruošusi? - pasiteiravo jis. 

- Žinoma, - atsakė Aomamė. 

- Pranešimas nuo Madam: „Šįvakar septintą valandą viešbu- 
čio „Okura pagrindinio korpuso vestibiulyje. Būk pasiruošusi 

įprastinei užduočiai. Atleisk, kad taip staiga, bet surengti išėjo tik 
paskutinę minutę.“ 

— Šįvakar septintą valandą viešbučio „Okura“ pagrindinio kor- 
puso vestibiulyje, - automatiškai pakartojo Aomamė. 

- Norėčiau pažadėti, jog melsiuos, kad pasisektų, bet nors ir kiek 
aš melsčiausi, iš tiesų niekam tai nepadės. 

— Nes tu nesikliauji sėkme. 

- Kliaujuosi ar nesikliauju, nežinau, kas tai per daiktas, - pasakė 
Tamaru. - Dar nesu jo regėjęs akyse. 

- Gali dėl nieko nesimelsti. Vietoj to noriu tavęs paprašyti vieno 
dalyko. Bute paliksiu fikusą - noriu, kad jį prižiūrėtum - niekaip 
neprisiverčiau išmesti. 

— Aš jį paimsiu. 

- Ačiū. 

— Daug paprasčiau yra prižiūrėti fikusą nei, tarkim, katę ar eg- 
zotiškas žuveles. Dar kas nors? 

— Daugiau nieko. Visa kita galima išmesti. 

- Atlikusi užduotį nuvyk į Šindžiuku stotį ir darsyk paskambink 
šituo numeriu. Tada duosiu kitus nurodymus. 

- Atlikus užduotį nuvykti į Šindžiuku stotį ir vėl paskambinti 
šituo numeriu, - pakartojo Aomamė. 

— Manau, supranti, kad negalima šito numerio kur nors užsi- 
rašyti. Išeidama iš namų pranešimų gaviklį sulaužyk ir kur nors 
išmesk. 

— Gerai. Taip ir padarysiu. 

- Viskas smulkiai apgalvota. Gali dėl nieko nesirūpinti. Paskui 
viską palik mums. 

— Nesirūpinsiu, - pasakė Aomamė. 

Tamaru valandėlę patylėjo. 

- Galiu nuoširdžiai pasakyti, ką manau? 

— Prašom. 

- Visai neketinu teigti, kad tai, ką jūs darote, yra bergždžias 
reikalas. Spręsti jums, o ne man. Tačiau, mano kuklia nuomone, 
tai beprotybė. Kuriai nematyti galo. 

- Gal ir taip, - pasakė Aomamė. - Bet to niekaip nepakeisi. 

— Kaip ir sniego griūčių pavasarį. 

— Matyt. 

— Bet normalus sveiko proto žmogus sniego griūčių sezonu 
nevyksta į pavojaus zonas. 

— Bet normalus sveiko proto žmogus dabar su tavimi ir nesi- 
šneka. 

— Gal ir taip, - pripažino Tamaru. - Beje, o tu turi giminaičių, 
kuriems pranešti, jei įvyktų sniego griūtis? 

- Šeimos neturiu. 

— Apskritai neturi, ar turi, bet neturi? 

— Turiu, bet neturiu, - atsakė Aomamė. 

— Supratau, - tarė Tamaru. - Svarbiausia, neapsikrauk daiktais. 
O apie geresnį giminaitį, kaip fikusas, aš nė svajoti nesvajočiau. 

— Pas Madam išvydusi auksines žuveles ir aš netikėtai jų užsima- 
niau. Pamaniau, kad smagu būtų jų turėti namie. Mažos, nebylios, 
neatrodo, kad reikalautų daug priežiūros. Tad kitą dieną nuėjau į 
parduotuvę prie stoties nusipirkti, bet išvydus jas plaukiojančias 
akvariume staiga praėjo noras. Ir nusipirkau užsilikusį apskurusį 
fikusą. Vietoj auksinių žuvelių. 

— Manau, pasirinkai teisingai. 

— Galbūt niekada nebegalėsiu nusipirkti auksinių žuvelių. 

— Galbūt, - pasakė Tamaru. - Linkiu įsigyti kitą fikusą. 

Trumpam stojo tyla. 

— Šįvakar septintą valandą viešbučio „Okura“ pagrindinio kor- 
puso vestibiulyje, - dar sykį pasitikslino Aomamė. 

— Tau tereikia ten sėdėti ir laukti. Jie tave susiras. 

— Jie mane susiras. 

Tamaru atsikrenkštė. 

- Tiesa, ar girdėjai istoriją apie vegetaro katino ir pelės susiti- 
kimą? 

- Negirdėjau. 

— Nori išgirsti? 

— Labai. 

- Palėpėje pelė susitiko didelį katiną vegetarą. Ji buvo užspeista 
į kampą ir nebeturėjo kur bėgti. Drebėdama pelė tarė: „Prašau 

manęs neėsti, katinėli. Man reikia grįžti pas savo šeimą. Manęs 
laukia išalkę vaikučiai. Leisk man kaip nors išsisukti. Katinas 
atsakė: „Gali nesijaudinti. Ėsti aš tavęs neėsiu. Tiesą pasakius, nors 
garsiai to sakyti nelabai galiu, aš esu vegetaras. Visiškai nevalgau 
mėsos. Todėl tau labai pasisekė, kad mane sutikai.“ Pelė pasakė: 
„Ak, kokia nuostabi diena. Kokia laiminga pelė aš esu. Susitik tu 
man katiną vegetarą.“ Tačiau kitą akimirką katinas puolė pelę, 
stipriai suspaudė nagais ir suleido į ją aštrius dantis. Aimanuo- 
dama pelė išspaudė paskutinius žodžius: „Bet juk sakei, kad tu 
vegetaras ir visiškai nevalgai mėsos. Ar tai buvo melas?" Katinas 
laižydamasis tarė: „Na, mėsos aš nevalgau - tai ne melas. Todėl 
dabar aš parnešiu tave namo ir iškeisiu į salotas.“ 

Aomamė trumpam susimąstė. 

— Ko pamoko ši istorija? 

— Nėra jokios pamokos. Tiesiog neseniai kalbėjome apie sėkmę 
ir ji man toptelėjo į galvą. Tik tiek. Žinoma, niekas tau nedraudžia 
įžvelgti joje pamokymo. 

— Gerai nuteikianti istorija. 

— Dar vienas dalykas. Manau, jie prieš viską apieškos tave ir tavo 
rankinę. Jie labai atsargūs. Turėk tai omenyje. 

— Turėsiu. 

— Na, tai iki, - pasakė Tamaru. - Gal kur nors dar pasimaty- 
sim. 

— Gal kur nors, - savaime pakartojo Aomamė. 

Ryšys nutrūko. Ji paspoksojo į ragelį, truputį susiraukė ir padė- 
jo jį į vietą. Paskui, įsikalusi į galvą telefono numerį, ištrynė jį iš 
pranešimų gaviklio. „Gal kur nors“, - dar kartą mintyse pakartojo 
Aomamė. Bet ji žinojo, kad veikiausiai jai daugiau nebeteks išvysti 
Tamaru veido. 


w-- oo 


straipsnių apie Ajumi nužudymą. Regis, kol kas tyrimas nepa- 
sistūmėjo į priekį. Tikriausiai netrukus savaitraščiai pasigaus jį 
kaip iškrypėlišką sensaciją. Jauna policininkė Šibujoje esančiame 
meilės viešbutyje įsitraukė į sekso žaidimą su antrankiais. Ir nuo- 

gutėlė buvo pasmaugta. Bet Aomamė neturėjo jokio noro skaityti 
tokių žmonių smalsumui tenkinti skirtų straipsnių. Po to įvykio 
ji sąmoningai nejungė net televizoriaus. Nenorėjo girdėti, kaip 
žinių pranešėja dirbtinai laibu balsu išpyškina, kad Ajumi buvo 
nužudyta. 

Žinoma, ji troško, kad kaltininką sučiuptų. Kad ir kas būtų, 
nusikaltėlį reikia nubausti. Tačiau kas iš to, kad jį suims, teis ir 
išsiaiškins nužudymo aplinkybes. Ajumi tai jau nebeprikels. Tai 
aišku kaip dieną. Nuosprendis vis viena bus lengvas. Veikiausiai 
pripažins netyčinę žmogžudystę. Žinoma, mirties nuosprendis irgi 
nieko neatlygintų. Aomamė užvertė laikraštį, atsirėmė alkūnėmis į 
stalą ir kurį laiką sėdėjo užsidengusi veidą rankomis. Galvojo apie 
Ajumi. Bet ašaros jau nebetrykšta. Tik kyla pyktis. 


Iki septintos valandos vakaro laiko dar į valias. Iki tol Aomamė 
neturėjo ką veikti. Į sporto klubą eiti nereikėjo. Nedidelis kelioninis 
krepšys ir rankinė pagal Tamaru nurodymus jau guli Šindžiuku 
stoties rakinamoje spintelėje. Krepšyje yra grynųjų pinigų ir ke- 
lioms dienoms reikalingų drabužių. Aomamė kartą per tris dienas 
nuvykdavo į stotį, papildydavo monetų ir kaskart patikrindavo jo 
turinį. Buto tvarkyti nereikia, o šaldytuve kone švilpė vėjai, tad 
maisto nepagaminsi. Be fikuso, kambaryje nebelikę nieko, kas 
dvelktų gyvybe. Ji atsikratė visko, kas galėtų išduoti jos tapatybę. 
Visi stalčiai ištuštinti. Rytoj manęs čia nebebus. Paskui manęs 
nebeliks nė kvapo. 

Vakarui skirti drabužiai tvarkingai sulankstyti gulėjo ant lovos. 
Greta jų buvo mėlynas sportinis krepšys, į kurį sudėtos raumenims 
tempti reikalingos priemonės. Aomamė dėl visa ko dar sykį jas 
bei kietas dėkliukas su smulkiąja yla. Nieko netrūksta. Ji iš dėkliuko 
ištraukė ylą, numovė kamštį, palietė smaigalį pirštu ir patikrino, 
ar jis vis dar pakankamai aštrus. Dėl šventos ramybės smulkiausiu 
galąstuvu lengvai jį padilino. Jai prieš akis iškilo vaizdas, kaip tas 
smaigalys tyliai, tarsi būtų įtraukiamas, įsminga į ypatingąjį vyro 
sprando tašką. Ir kaip visuomet viskas baigiasi per akimirką. Be 

aimanų ir kraujo. Tik sekundės traukulys. Aomamė vėl įmovė adatą 
į kamštį ir atsargiai grąžino į dėklą. 

Paskui iš batų dėžutės išsitraukė į marškinėlius įvyniotą „Heck- 
ler « Koch HK4“, įgudusiais judesiais sudėjo į apkabą septynis 9 
milimetrų šovinius. Sausai barkštelėjo į lizdą įstumiama kulka. Ji 
išjungė saugiklį ir vėl įjungė. Suvyniojo ginklą į baltą skepetą, tada 
įkišo į kosmetinę. Ant viršaus uždėjo persirengti skirtus apatinius 
taip, kad pistoletas nekristų į akis. 

Ką dar reikėjo padaryti? 

Niekas neatėjo į galvą. Aomamė stovėjo virtuvėje ir verdančiu 
vandeniu užsiplikė kavos. Tada atsisėdusi prie stalo išgėrė ją užsi- 
kąsdama prancūzišku raguoliu. 

Tai, ko gero, bus paskutinė mano užduotis. Pati svarbiausia, 
pati sudėtingiausia užduotis. Atlikus šią pareigą daugiau žmonių 
žudyti nebereikės. 


Ji nesipriešino tam, kad neteks savo tapatybės. Veikiau tam tikra 
prasme to laukė. Nebuvo prisirišusi nei prie savo vardo, nei prie 
veido, nei galėjo prisiminti kokį nors praeities įvykį, kurį būtų 
gaila prarasti. O gal aš kaip tik šito ir troškau - kad gyvenimas 
būtų paleistas iš naujo. 

Keista, bet ta savęs dalis, kurią, jei įmanoma, norėjo išsaugoti, 
buvo jos varganos krūtys. Nuo dvylikos metų iki dabar Aomamė 
gyveno būdama nepatenkinta savo krūtinės forma ir dydžiu. Daž- 
nai pamanydavo, kad jei ši būtų nors truputį didesnė, ji leistų dienas 
kur kas ramiau. Bet kai gavo progą ją iš tiesų pakeisti didesne (ir 
tai turėjo pasirinkti iš būtinybės), ji suvokė, kad tokio pokyčio visai 
netrokšta. Gera ir tokia. Kaip tik tinkamo dydžio. 

Per marškinėlius rankomis palietė krūtis. Jokių pasikeitimų. Jų 
forma - kaip netinkamai užmaišytos ir neiškilusios duonos tešlos. 
Ir dar kairė dydžiu kiek skiriasi nuo dešinės. Ji papurtė galvą. Bet 
nieko tokio. Tai aš. 

Kas man liks be šitos krūtinės? 

Žinoma, liks prisiminimas apie Tengo. Liks jo rankos pojūtis del- 
ne. Liks smarkus širdies virpėjimas. Liks nenumaldomas troškimas 

būti jo apglėbtai. Net tapus kitu žmogumi svajų apie Tengo niekas 
iš manęs neatims. Tai didžiausias skirtumas tarp manęs ir Ajumi. 
Mano šerdyje ne tuštuma. Nei išdžiūvusi dykynė. Mano branduolį 
sudaro meilė. Aš ir toliau taip pat svajosiu apie dešimtmetį vardu 
Tengo. Apie jo stiprumą, sumanumą, gerumą. Čia jo nėra. Tačiau 
tai, ko nėra, nepranyks, neišsakyti pažadai nebus neišpildyti. 

Aomamės įsivaizduojamas trisdešimtmetis Tengo nėra tikrasis 
Tengo. Tik menamas. Jis tikriausiai nuo galvos iki kojų tėra jos 
vaizduotės vaisius. Vis dar toks pat stiprus, sumanus ir geras. Ir 
dabar, jau suaugęs, jis turi stambias rankas, plačią krūtinę ir standų 
penį. Aomamei užsimanius, jis visuomet šalia. Stipriai ją apglėbia, 
paglosto plaukus ir pabučiuoja. Kambarys, kur juodu yra, visada 
tamsus, ir Aomamė negali jo matyti. Ji įžvelgia tik jo akis. Net ir 
tamsoje gali pažvelgti į jo šiltus vyzdžius. Įsistebeilijusi jam į akis 
ji gali pamatyti jo regimus peizažus. 

Galbūt Aomamė kartais iki negalėjimo užsimanydavo permiego- 
ti su vyrais todėl, kad savyje glūdintį Tengo prisiminimą išsaugotų 
kuo tyresnį. Gal audringai mylėdavosi su nepažįstamaisiais siekda- 
ma išlaisvinti savo kūną iš jį varžančio troškimo. O po tokio išsi- 
laisvinimo stojusiame ramiame tykiame pasaulyje norėjo niekieno 
nebekvaršinama jaukiai leisti laiką dviese su Tengo. Veikiausiai 
Aomamė būtent to ir troško. 

Keletą valandų po pietų Aomamė praleido galvodama apie Ten- 
go. Ji sėdėjo ankštame balkonėlyje ant aliumininės kėdės, žiūrėjo į 
dangų, klausėsi mašinų ūžesio ir svajojo apie Tengo, kartkartėmis 
paliesdama apskurusio fikuso lapus. Vakarėjančiame danguje mė- 
nulių dar nesimatė. Jie išlįs dar vėliau. Kažin, kur aš būsiu rytoj 
tokiu metu? Nė neįsivaizduoju. Bet tai nereikšminga smulkmena 
palyginti su tuo, kad šiame pasaulyje egzistuoja Tengo. 


Aomamė paskutinį kartą palaistė fikusą, paskui užleido groti 
Janačeko simfonijetę. Jau buvo atsikračiusi visų turimų įrašų, bet 
šitą pasiliko iki paskutinės akimirkos. Ji užsimerkė ir įsiklausė 
į muziką. Tada įsivaizdavo Bohemijos pievomis skriejantį vėją. 
Galvojo, kaip būtų nuostabu kur nors ten eiti ir eiti be galo kartu 

su Tengo. Jiedu, žinoma, susikabinę rankomis. Pro ausis teskrieja 
vėjas ir jo gairinama be garso linguoja minkšta žalia Žolė. Ji aiškiai 
junta delne Tengo rankos šilumą. Ir kaip laiminga filmo pabaiga 
šis vaizdas pamažu išblanksta. 

Paskui Aomamė atsigulė į lovą ir susirietusi pusvalandį pamie- 
gojo. Nieko nesapnavo. Tokiam miegui nereikėjo sapnų. Atsibudus 
laikrodis rodė pusę penkių. Iš šaldytuve likusių kiaušinių, kumpio 
ir sviesto pasigamino kiaušinienę. Tiesiai iš pakelio atsigėrė apelsi- 
nų sulčių. Po pogulio stojusi tyla keistai slėgė. Per radiją transliavo 
Vivaldžio koncertą mediniams pučiamiesiems. Pikola grojo nuo- 
taikingą it paukštelio čiulbėjimas trelę. Aomamei ta muzika atrodė 
tarsi skirta pabrėžti šios tikrovės netikroviškumui. 

Išplovusi indus ji palindo po dušu ir apsirengė jau prieš kelias 
savaites šiai dienai paruoštus drabužius. Paprastus ir nevaržančius 
judesių. Šviesiai mėlynas medvilninės kelnes ir baltą palaidinę 
trumpomis rankovėmis be jokių papuošimų. Suėmusi plaukus 
sukėlė juos pakaušyje ir susegė šukomis. Papuošalų nesidėjo. Ligi 
tol vilkėtus rūbus vietoj skalbinių krepšio sukišo į juodą plastikinį 
maišą. Paskui Tamaru turėtų juos išnešti. Tvarkingai nusikirpo 
nagus, neskubėdama išsivalė dantis. Išsiplovė ir ausis. Žirklutėmis 
patrumpino antakius, brūkštelėjo veidą kremu, kaklą vos vos pasi- 
savo veidą ir įsitikino, kad visur tvarka. Tada pasiėmusi sportinį 
krepšį su „Nike“ logotipu išėjo iš buto. 

Priešais duris paskutinį kartą atsigręžė atgal ir pamanė, kad 
daugiau čia nebegrįš. Taip pagalvojus, butas atrodė neapsakomai 
apgailėtinai. It kalėjimas, užrakinamas vien iš vidaus. Nei jokio 
paveikslėlio, nei vazelės. Tik balkone paliktas vietoj auksinių žu- 
velių įsigytas nukainotas fikusas. Sunku buvo patikėti, kad kelerius 
metus per daug nesibodėdama ar abejodama ji leido dienas tokioje 
vietoje. 

- Viso gero, - tyliai pratarė ji. Šis atsisveikinimas buvo skirtas 
ne butui, o jame gyvenusiai jai pačiai. 

6 skyrius 


Tengo 


Mūsų rankos siekia labai toli 


Paskui kurį laiką tvyrojo ramybė. Tengo niekas neskambino. Nei iš 
Komacu, nei iš pono Ebisuno, nei iš pačios Fukaeri nebuvo jokių 
žinių. Gal visi jį pamiršo ir iškeliavo į Mėnulį? Tengo manė, kad 
jei tai būtų tiesa, jis neturėtų ką pasakyti. Tačiau ne viskas taip 
paprasta. Į jokį Mėnulį jie neišvyko. Jie tiesiog paskendę kasdie- 
niuose rūpesčiuose ir neturi nei laiko, nei geranoriškumo jam ką 
nors pranešti. 

Komacu patartas Tengo stengėsi kasdien skaityti laikraščius, bet 
bent jau jo skaitomuose straipsnių apie Fukaeri nebuvo. Laikraščiai 
yra tokia žiniasklaidos priemonė, kuri su dideliu užsidegimu grie- 
biasi to, kas įvyko, o į tai, kas tęsiasi, reaguoja daug vangiau. Todėl 
tą nebylią žinią reikėjo suprasti taip: „šiuo metu nieko ypatingo 
nenutiko . O kaip įvykį nušvietė televizijos žinių laidos, televizo- 
riaus neturinčiam Tengo buvo sunku ir numanyti. 

Jis pro akis nepraleido beveik nė vieno savaitraščio. Nereiškia, 
kad Tengo išties skaitė jų straipsnius - tiesiog laikraščių spausdina- 
mose reklamose matė išrikiuotas sensacingas antraštes: „Tiesa apie 
mįslingą gražuolės bestselerio autorės dingimą arba „Kur pranyko 

Oro lėliukės autorė Fukaeri (17-0s)?“, arba „Nuslėpta pradingusios 
gražuolės rašytojos vaikystė“ ir panašiai. Prie kai kurių reklamų 
net buvo pridėta portretinė Fukaeri nuotrauka - visur ta pati, iš 
spaudos konferencijos. Žinoma, buvo visai smalsu, kas ten rašoma, 
bet Tengo nepanoro pirkti savaitraščių ir tam leisti pinigų. Jei ten 
būtų kas nors jam žinotino, veikiausiai kaipmat sulauktų Komacu 
skambučio. Kol jo nėra, vadinasi, nebus ir jokių stulbinamų atra- 
dimų. Kitaip tariant, žmonės dar neatkreipė dėmesio į tai, kad Oro 
lėliukė (galbūt) turi šešėlinį rašytoją. 

Sprendžiant iš antraščių turinio, žiniasklaidos dėmesį šiuo metu 
labiausiai masino tai, kad Fukaeri tėvas buvo žymus buvusios eks- 
tremistų grupuotės veikėjas, kad ji, atskirta nuo pasaulio, buvo už- 
auginta komunoje Jamanašio kalnuose, kad dabartinis jos globėjas 
yra ponas Ebisuno (buvęs garsus antropologas) ir panašūs dalykai. 
O kol toji mįslinga jauna rašytoja yra dingusi, Oro lėliukė ir toliau 
nesitraukė iš perkamiausių knygų sąrašo viršaus. Šiuo metu tokių 
straipsnių visiškai pakanka visuomenės žvilgsniams privilioti. 

Tačiau jei dar ilgiau iš Fukaeri nebus jokios žinios, veikiausiai 
tik laiko klausimas, kada žurnalistinių tyrimų spektras ims rėpti 
plačiau. O tada reikalai gali pasisukti prastesne linkme. Pavyzdžiui, 
jei kas nors pasiklausinėtų Fukaeri lankytoje mokykloje, į dienos 
šviesą išlįstų tai, kad ji turi skaitymo sutrikimų, tikriausiai dėl kurių 
beveik nelankė mokyklos. Bus paviešinti jos japonų kalbos pažy- 
miai ir rašinėliai - jei ji tokius rašė. Savaime suprantama, tada kils 
abejonių, neva „Ar ne keista, kad skaitymo sutrikimų kamuojama 
mergina galėjo parašyti tokį puikų tekstą? O paskui jau nebereikia 
lakios vaizduotės, kad spėtum: „Gal netyčia čia nagus prikišo kas 
nors iš šalies?“ 

Žinoma, pirmiausia su tokiomis abejonėmis būtų kreipiamasi į 
Komacu - jis yra redaktorius, atsakingas už Oro lėliukę, ir tvarko 
visus su jos leidyba susijusius reikalus. O Komacu turėtų apsimesti 
ničnieko nežinąs. Tikriausiai šaltu veidu pasakytų, kad jis komisijai 
pateikė rankraštį tokį, kokį gavo su paraiška konkursui, o apie jo 
kūrimo procesą jis visai nenutuokiąs. Visi patyrę redaktoriai yra 
įgudę taip kalbėti, bet Komacu moka itin meistriškai šaltu veidu 


86 


postringauti apie tai, ko iš tiesų nemano. Tada turbūt nieko nelauk- 
damas paskambintų Tengo ir pasakytų: „Tengo, žinai, man jau ėmė 
svilinti padus“, ar ką nors panašaus. Suvaidinta intonacija - neva 
mėgautųsi jį užgriuvusiomis bėdomis. 

Gal jis iš tikrųjų mėgaujasi bėdomis. Tengo iš dalies tuo tiki. 
Kartais Komacu atrodo turintis destrukcinių troškimų. Gal jis giliai 
širdyje viliasi, kad visas planas išaiškės, pritvinkęs skandalas didin- 
gai sprogs ir visi bendrai išlėks aukštai į orą. Komacu turi ir tokių 
bruožų. Bet kartu jis yra šaltakraujis realistas. Troškimai troškimais, 
bet iš tiesų taip lengvai nemintų ant susinaikinimo slenksčio. 

O galbūt jis viliasi trūks plyš pats vienas tai išgyventi. Tengo ne- 
įsivaizduoja, kaip jis ketina išnešti sveiką kailį iš dabartinės situaci- 
jos. Gal jis geba meistriškai išnaudoti bet ką - ar tai būtų nešvarus 
skandalas, ar sunaikinimas. Nė trupučio negali juo pasitikėti. Ką jau 
ir kalbėti apie poną Ebisuno. Šiaip ar taip, jei horizonte imtų telktis 
abejonių debesys dėl Oro lėliukės parašymo, Komacu būtinai Tengo 
paskambintų. Jis buvo tuo tikras. Nors ligi šiol jis Komacu buvo pato- 
gus ir naudingas įrankis, dabar tapo jo Achilo kulnu. Jei Tengo išklotų 
visą tiesą, Komacu, be abejonės, būtų užspeistas į kampą. Į Tengo 
egzistenciją nebegalima numoti ranka. Todėl jam tereikėjo laukti 
Komacu skambučio. Kol jo nėra, vadinasi, „padai dar nesvyla. 

Tengo buvo įdomu ir tai, kaip laikosi ponas Ebisuno. Jis neabe- 
jotinai ką nors prasitarė policijai. Turėjo pakuždėti, kad „Sakigake“ 
gali būti susijusi su Fukaeri dingimu. Naudodamasis šiuo įvykiu 
jis lyg laužtuvu ketino praverti kietąjį „Sakigake“ bendruomenės 
kiaukutą. Kažin, ar policijos tyrimas krypsta ta linkme? Turbūt 
krypsta. Apie Fukaeri ir „Sakigake“ ryšį jau skalija žiniasklaida. 
Jei policija ten link nežiūrės, o paskui tas siūlo galas atves prie 
svarbių atradimų, ji bus apkaltinta aplaidžiu tyrimu. Šiaip ar taip, 
tyrimas vyksta giliai po vandeniu. Kitaip sakant, nei skaitydamas 
savaitraščius, nei žiūrėdamas televizijos žinių laidas tikrųjų nau- 
jienų toli gražu nesužinotum. 


Vieną dieną grįžęs iš mokyklos pamatė iš pašto dėžutės kyšant 
storą voką. Siuntėjas - Komacu, ant voko buvo leidyklos logotipas, 

šešiose vietose uždėti skubios siuntos antspaudai. Kai įėjęs į butą 
atplėšė voką, rado Oro lėliukės recenzijų kopijas. Dar buvo laiškas 
nuo Komacu, bet parašytas jo suraitytomis raidelėmis, tad, kol 
perskaitė, nemažai užtruko. 

Tengo, 

šiuo metu nėra jokių ypatingų naujienų. Fukaeri vis dar din- 
gusi be žinios. Savaitraščiai ir televizija daugiausia rūpinasi jos 
vaikyste. Laimei, mums tai nekenkia. Knygą ir toliau perka kaip 
pirkę. Kankinuosi neapsispręsdamas, ar švęsti dėl tokios sėkmės, 
ar ne. Tačiau įmonė labai džiaugiasi, iš direktoriaus gavau ofi- 
cialų raštą ir piniginę premiją. Dvidešimt metų ten dirbu ir tik 
dabar sulaukiau rašto iš direktoriaus. Net norėčiau pamatyti to 
bjaurybės veidą, jei sužinotų visą tiesą. 

Pridedu ligšiolines Oro lėliukės recenzijas ir kitus susijusius 
straipsnius. Siūlau progai pasitaikius paskaitinėti ateičiai. Juose 
turėtų būti ir tau įdomių dalykų. Yra ir keli prajuokinantys - jei 
užsimanytum pasijuokti. 

Vienas mano pažįstamas pasiaiškino apie Naująją Japonijos 
mokslo ir menų skatinimo draugiją, kurią anądien minėjai. Ši 
bendrija įsikūrė prieš keletą metų, gavo leidimą ir išties už- 
siima veikla. Turi būstinę, daro metines ataskaitas. Kartą per 
metus išrenka kelis mokslininkus bei kūrėjus ir skiria jiems 
stipendijas. Bent jau taip teigia pati draugija. Iš kur ateina 
tie pinigai, neaišku. Vienu žodžiu, tas pažįstamas nuoširdžiai 
mano, kad ji yra įtartina. Gali būti, kad tai fiktyvi įmonė pini- 
gams plauti - gal kas ir paaiškėtų daugiau pasigilinus, bet aš 
neturiu kada tuo užsiimti. Vienaip ar kitaip, kaip jau sakiau 
telefonu, protu nesuvokiama, kad ta bendrija tokiam niekam 
nežinomam žmogui, kaip tu, skirtų 3 milijonų jenų sumą. Yra 
kokia nors kita medalio pusė. Negali atmesti ir galimybės, kad 
prie to nagus prikišusi „Sakigake“. Tai reikštų, kad jie suuodė 
apie tavo indėlį į Oro lėliukę. Tad turbūt išmintingiausia būtų 
su ta bendrija neprasidėti. 


Tengo įkišo Komacu laišką atgal į voką. Kodėl jis varginosi jį 
rašyti? Galbūt pridėjo laišką, nes vis viena siuntė recenzijas, bet 
į Komacu tai nepanašu. Jei turėjo ką pasakyti, ar negalėjo tiesiog 
paskambinti telefonu? Juk toks laiškas paskui lieka kaip įrodymas. 
Sunkiai tikėtina, kad atsargusis Komacu neatkreiptų į tai dėmesio. 
O gal jis labiau bijo pasiklausymų telefonu nei palikti daiktinį 
įrodymą? 

Tengo užmetė akį į telefoną. Pasiklausymai? Jam nė į galvą ne- 
atėjo, kad jo telefono gali būti klausomasi. Bet, geriau pagalvojus, 
šią savaitę jam niekas neskambino. Gal tai, kad jo telefono yra 
klausomasi, jau viešas faktas. Keista, bet nė karto žinios nedavė net 
paskambinti mėgstanti jo meilužė. 

Ir ne vien tai - praeitą penktadienį ji neatvyko pas Tengo į na- 
mus. Ligi šiol taip nėra buvę. Jei susiklosčius aplinkybėms ji negali 
pasirodyti, būtinai iš anksto paskambina. Ji kartais negali, nes vai- 
kai pasigauna peršalimą ar staiga jai prasideda mėnesinės. Tačiau 
tą penktadienį ji tiesiog neatvažiavo nieko neįspėjusi. Tengo laukė 
paruošęs paprastus priešpiečius, bet taip ir nesulaukė. Gal atsirado 
kažkokių neatidėliotinų reikalų, bet neįprasta, kad nei prieš tai, nei 
vėliau ji su juo nesusisiekė. Tačiau pats jis skambinti negali. 


Tengo liovėsi galvoti apie meilužę bei telefoną ir atsisėdęs virtu- 
vėje prie stalo iš eilės skaitė atsiųstas recenzijas. Jos buvo surūšiuo- 
tos pagal datą, viršutiniame kairiajame kampe tušinuku užrašytas 
leidinio pavadinimas ir išleidimo data. Šį darbą greičiausiai pavedė 
atlikti jaunai praktikantei. Pats Komacu nieku gyvu tiek nevargtų. 
Daugelyje recenzijų apie kūrinį buvo atsiliepiama palankiai. Dau- 
guma kritikų gyrė pasakojimo gilumą ir drąsą bei pripažino, kad 
jis parašytas itin taikliai. Keliose kartojosi frazė: „Taip taikliai, kad 
net stebina, jog tai parašė septyniolikmetė mergina.“ 

Tengo tai pasirodė neblogas spėjimas. 

Viename straipsnyje buvo toks aprašymas: „Magiškojo realizmo 
oro įkvėpusi Fransuaza Sagan.“ Straipsnis buvo pilnas nebaigtų 
minčių ir nukrypimų į lankas, tad pagrindinė mintis liko ne iki 
galo aiški, bet apskritai kūrinys, regis, buvo išgirtas. 

Tik štai kritikai nemenkai suko galvas, ką reiškia oro lėliukė ir 
Mažieji žmonės. Arba vargo negalėdami dėl to apsispręsti. Vienas 
kritikas dėstė: „Istorija suręsta labai įdomiai ir iki paskutinės aki- 
mirkos laiko skaitytoją prikausčiusi prie kėdės, bet galiausiai mes 
liekame klaustukų baseine taip ir neįminę paslapties, kas yra ta 
oro lėliukė ir kas tie Mažieji žmonės. Net jei autorė sąmoningai 
to siekė, tikrai nemažai skaitytojų tokią jos nuostatą traktuos kaip 
„aplaidumą“. Žvelgiant iš platesnės perspektyvos tikėtina, kad jei 
autorė planuoja turėti netrumpą rašytojos karjerą, netrukus jai gali 
tekti rimtai permąstyti tokią apgaulingą savo laikyseną.“ 

Tai perskaitęs Tengo truktelėjo pečiais. Kaip galima kaltinti ap- 
laidumu, jei autoriui pavyko parašyti tokią istoriją, kuri „suręsta 
labai įdomiai ir iki paskutinės akimirkos skaitytoją laiko prikaus- 
čiusi prie kėdės ? 

Tačiau, atvirai kalbant, Tengo negali kategoriškai teigti. Gal taip 
mąstydamas jis klysta, o kritikas sako tiesą. Tengo buvo tiesiogine 
prasme visa galva paniręs į Oro lėliukės perrašymą ir to kūrinio 
jau nesugeba vertinti iš šalies objektyviai. Dabar jis oro lėliukę ir 
Mažuosius žmones regi kaip kažką, kilusį iš jo paties vidaus. Tiesą 
pasakius, jis nelabai supranta, ką jie reiškia. Tačiau tai jam nebėra 
svarbu. Nepalyginamai prasmingiau yra sugebėti įsijausti į tai, kad 
jie tikri. O Tengo be vargo pajėgė įsivaizduoti juos esant tikrus. 
Būtent todėl ir galėjo perrašydamas Oro lėliukę nesivaržydamas 
pasinerti į tai visa galva. Jei tas pasakojimas jam būtų skambėjęs 
neįtikinamai, jis už jokius pinigus, kad ir kokiais grasinimais bau- 
ginamas, nebūtų įsivėlęs į tokią intrigą. 

Vis dėlto tai tėra Tengo nuomonė, kurios jis negali brukti kitiems. 
Tengo iš širdies užjautė pamaldžius žmogelius, kurie perskaitę Oro 
lėliukę pasiliko „klaustukų baseine taip ir neįminę paslapties, kas ta 
oro lėliukė ir kas tie Mažieji žmonės". Jam prieš akis iškilo vaizdas, 
kaip įsitvėrę į spalvotus gelbėjimosi ratus žmonės susirūpinusiais 
veidais nepaliaujamai irstosi po didžiulį klaustukų sklidiną basei- 
ną. Danguje be atvangos spigina dirbtinė saulė. Tokios aplinkybės 
pasaulyje atsirado ne be Tengo pagalbos, tad jam neišėjo jaustis 
už tai visai neatsakingam. 

Tačiau kas, po galais, gali išvaduoti visą žmoniją? Net jei į vieną 
vietą suburtum visus pasaulio dievus, atšaukti branduolinio gin- 
klo gamybos ar išnaikinti terorizmo juk negalėtum. Nei nutraukti 
sausrų Afrikoje ar prikelti Džono Lenono iš mirusiųjų. Kur jau 
ten - ar nesuskiltų tie dievai į grupeles ir neimtų įnirtingai vaidytis? 
Ir galbūt pasaulis dar labiau pakriktų. Palyginti su bejėgiškumu, 
kurį sukeltų tokia situacija, ar ne menkas nusikaltimas yra priversti 
žmones truputį paplaukioti paslaptingame klaustukų baseine? 

Tengo perskaitė pusę Komacu atsiųstų Oro lėliukės recenzijų ir 
nebeskaitęs likusiųjų sukišo atgal į voką. Tiek perskaitęs daugiau 
ar mažiau įsivaizdavo, apie ką bus visos kitos. Oro lėliukės istorija 
domina daug žmonių. Ji patraukė Tengo, patraukė Komacu, pa- 
traukė ir poną Ebisuno. Ir dar stulbinamą daugybę skaitytojų. Ko 
daugiau reikia? 


Telefonas suskambo antradienio vakare po devynių. Tengo tuo 
metu klausydamasis muzikos skaitė knygą. Tai buvo mėgstamiau- 
sias jo laikas - prieš miegą į valias prisiskaityti. O pavargus skaityti, 
padėti knygą į šalį ir eiti miegoti. 

Toks skambutis buvo seniai girdėtas, bet jis skleidė kažką nege- 
ro. Skambina ne Komacu. Šio skambutis būna kitoks. Tengo kiek 
padvejojo, ar verta atsiliepti. Jis praleido penkis signalus. Paskui 
nukėlė patefono adatą ir atsiliepė. Gal netyčia skambina meilužė. 

— Ar pataikiau į pono Kavanos namus? - paklausė vyras. Vi- 
dutinio amžiaus vyro balsas, žemas ir švelnus. Tengo nebuvo jo 
girdėjęs. 

— Taip, - atsargiai atsakė Tengo. 

- Atsiprašau, kad taip vėlai trukdau. Mano vardas Jasuda, - pa- 
sakė vyras. Labai neutraliai. Nei itin draugiškai, nei priešiškai. Nei 
oficialiai, nei familiariai. 

Jasuda? Tokio vardo neprisiminė. 

— Skambinu pranešti vieną dalyką, - pasakė pašnekovas. Tada 
tarsi įkišdamas skirtuką tarp knygos puslapių trumpam nutilo. - 
Mano žmona turbūt nebegalės daugiau jūsų trukdyti. Tik tiek ir 
norėjau pranešti. 

Tuomet Tengo staiga toptelėjo. Jasuda buvo jo meilužės pavardė. 
Ji buvo vardu Kioko Jasuda. Prie Tengo beveik niekada neištardavo 
savo vardo, todėl jis iškart neprisiminė. Skambina jos vyras. Tengo 
jautė, kaip gerklėje kažkas užstringa. 

— Ar supratote, ką pasakiau? - pasiteiravo vyras. Balsas be jokių 
emocijų. Bent jau Tengo nepavyko išgirsti jų aido. Tik intonacija 
rodė vos juntamą tarmiškumą. Turbūt Hirošimos ar Kiušiu salos - 
kažkur iš tų vietų. Tiksliau užčiuopti neišėjo. 

- Negalės atvykti, - pakartojo Tengo. 

— Taip, nuo šiol ji nebegalės jūsų trukdyti. 

Sukaupęs drąsą Tengo paklausė: 

— Ar jai kas nors atsitiko? 

Tyla. Neatsakytas Tengo klausimas kybojo ore. Paskui pašne- 
kovas prabilo: 

- Taigi, manau, kad jūs su mano žmona daugiau nebepasima- 
tysite. Tik tai ir norėjau pasakyti. 

Šis vyras žino, kad Tengo miegojo su jo žmona. Kad šitie susi- 
tikimai kartą per savaitę tęsėsi jau metus. Tengo tai buvo aišku. 
Tačiau, jo nuostabai, pašnekovo balse nebuvo justi jokio pykčio 
ar pagiežos. Jo tembras nusakė kažką kito. Ne to vyro jausmus, o 
veikiau objektyvų peizažą. Nelyginant apleisto sulaukėjusio sodo 
ar upės vagos po didelio potvynio vaizdą. 

— Nelabai suprantu... 

— Bus geriau, jei taip ir liks, - tarsi nukirsdamas Tengo mintį 
pasakė vyras. Balse galėjai išgirsti nuovargį. - Viena pasakysiu 
aiškiai: jos jau nebetekote ir ji jokiu pavidalu daugiau pas jus ne- 
bepasirodys. Tik tiek. 

- Nebetekau, - Tengo vangiai atkartojo pašnekovo žodžius. 

— Pone Kavana, man tikrai nesinorėjo jums skambinti. Tačiau 
jei nieko nepraneščiau, paskui bluosto ramiai nesudėčiau. Ar jums 
atrodo, kad aš iš malonumo čia su jumis kalbuosi? 

Pašnekovui nutilus iš ragelio nebeatsklido joks garsas. Atrodė, 
kad jis skambina iš neįtikėtinai tylios vietos. O gal jo jausmai it 
vakuumas sugėrė visus aplinkinius garsus. 

Tengo stengėsi prisiversti ko nors paklausti. Antraip pokalbis 
pasibaigs, kupinas neaiškių užuominų. Negalima leisti jam nu- 
trūkti. Tačiau šis vyras iš pat pradžių nebuvo nusiteikęs Tengo 
atskleisti smulkesnių aplinkybių. O ko, po galais, derėtų klausti 
žmogaus, neketinančio paaiškinti tikrosios situacijos? Kokiais žo- 
džiais derėtų kreiptis į vakuumą? Kol Tengo iš paskutiniųjų ieškojo 
tinkamų žodžių, ryšys be jokio įspėjimo nutrūko. Nieko nesakęs 
tas vyras padėjo ragelį ir pranyko Tengo iš akiračio. Veikiausiai 
visam laikui. 

Kurį laiką Tengo dar spaudė prie ausies apmirusį ragelį. Gal jam 
pavyks užčiuopti kokių nors požymių, kad telefono yra klausomasi. 
Sulaikęs kvapą jis įtempė ausis. Tačiau neišgirdo nė vieno tai ro- 
dančio įtartino garso. Girdėjosi tik jo paties pulsas. Besiklausant 
jo apėmė jausmas, kad tapo nedoru vagimi ir įsliūkino į svetimus 
namus. Pasislėpęs šešėlyje ir užgniaužęs kvapą jis laukė, kol įmigs 
šeimininkai. 

Kad nusiramintų, Tengo užsikaitė vandens ir užsiplikė žaliosios 
arbatos. Paskui su puodeliu atsisėdęs prie stalo pamėgino nuo 
pradžios iki galo mintyse atkurti ką tik įvykusį pašnekesį. 

Vyras sakė: „Jos jau nebetekote ir ji jokiu pavidalu daugiau pas 
jus nebepasirodys.“ Tengo itin trikdė pasakymas jokiu pavidalu. 
Jis skleidė nelyginant tamsų ir drėgną glitumą. 

Atrodė, kad tas Jasuda norėjo Tengo pranešti, jog jo žmona, net 
jei ir norėtų dar kartą pas Tengo atvykti, to padaryti nebegalėtų. 
Kodėl, kokiu, po galais, požiūriu ji nebegali to padaryti? Ką, po 
velnių, reiškia, kad jis jos nebeteko? Tengo iškilo smarkiai sužalotos 
avarijoje, susirgusios nepagydoma liga, neatpažįstamai sumuštos 
Kioko Jasudos vaizdai. Ji sėdėjo mašinoje nutrauktomis kojomis, 
buvo visa paralyžiuota ir nebegalėjo nė krustelėti. Arba it šuo ji 
buvo surakinta storomis grandinėmis rūsyje. Tačiau bet kuris tų 
vaizdų pernelyg beprotiškas, kad būtų tikėtinas. 

Kioko Jasuda (dabar Tengo mintyse ją vadino visu vardu) apie 
savo vyrą beveik nieko nepasakodavo. Kur jis dirba, kiek jam metų, 
kokie jo veido bruožai, koks charakteris, kur jie susipažino, kada 

susituokė - Tengo ničnieko nežinojo. Nė nenutuokė, ar jis nutukęs, 
ar liesas, aukštas ar žemas, gražus ar nelabai, ar jie gerai sutaria, ar 
prastai. Tengo suprato tik tai, kad ji nejautė nepritekliaus (gyveno 
veikiau pasiturimai) ir kad jos netenkino sekso su vyru dažnu- 
mas (arba kokybė). Tačiau ir tai tebuvo spėjimai. Jiedu su Tengo 
leisdavo popietes lovoje šnekėdamiesi apie įvairiausius dalykus, 
bet nė karto kalba nepasisukdavo apie jos vyrą. O ir pats Tengo 
pernelyg nedegė noru apie jį sužinoti. Jei įmanoma, norėjo neži- 
noti, iš kokio vyro paveržia žmoną. Jam tai atrodė lyg tam tikras 
mandagumas. Tačiau susiklosčius tokioms aplinkybėms Tengo 
gailėjosi ničnieko nepaklausęs apie jos vyrą. (O paklausta ji būtų 
kuo nuoširdžiausiai atsakiusi.) Ar jis pavydus, ar savininkiškas, 
ar linkęs smurtauti? 

Tengo nusprendė įsijausti į jo vaidmenį. Jei jis atsidurtų jo kai- 
lyje, kaip, po galais, jaustųsi? Tai yra, jei turėtų žmoną, du mažus 
vaikus, gyventų įprastą ramų šeimyninį gyvenimą. Ir staiga sužino- 
tų, kad Žmona kartą per savaitę miega su kitu vyru. Netgi dešimčia 
metų jaunesniu vyru. Ir tai tęsiasi jau daugiau nei metus. Ką jis pats 
mąstytų, patekęs į tokią situaciją? Kokie jausmai sukiltų jo širdyje? 
Smarkus pyktis, gilus nusivylimas, begalinis liūdesys, bejausmis 
kandumas, realybės pojūčio praradimas ar neišpainiojamas kelių 
jausmų mišinys“ 

Kad ir kiek galvotų, Tengo nepavyko deramai užčiuopti, ką tuo- 
met pajaustų. Bedvejojant jam prieš akis iškilo mamos, vilkinčios 
baltą apatinuką ir nepažįstamam vyrui leidžiančios čiulpti savo 
spenelį, vaizdas. Jos krūtys putlios, speneliai dideli ir standūs. Veide 
pakimba jaudulinga šypsena. Burna pusiau pravira, akys užmerk- 
tos. Jos nežymiai virpančios lūpos primena drėgnas genitalijas. 
Greta miega pats Tengo. Jam pasirodė, kad tai lyg apsisukęs likimo 
ratas. Tas mįslingas vyras veikiausiai yra dabartinis jis pats, o jo 
glėbiama moteris - Kioko Jasuda. Scenarijus visiškai toks pats, tik 
aktoriai kiti. Vadinasi, gyvenime jis teišpildė pasąmonėje tūnantį 
vaizdinį - tik apvedžiojo jo kontūrus? O kiek jis yra atsakingas už 
tai, kad jos nebeteko? 

Tengo negalėjo užmigti. Ausyse vis aidėjo to vyro balsas. Jo 
paliktos užuominos sunkiai slėgė, o ištarti žodžiai alsavo keistu 
tikroviškumu. Tengo galvojo apie Kioko Jasudą. Smulkiai prisi- 
minė jos veidą ir kūną. Paskutinį kartą ją matė prieš dvi savaites 
penktadienį. Jiedu kaip visuomet neskubėdami mylėjosi. Tačiau po 
jos vyro skambučio tai atrodė kaip tolimos praeities įvykis. Tarsi 
istorijos kadras. 

Lentynoje su įrašais buvo keletas jos iš namų atsineštų vinilinių 
plokštelių, kurių jie klausydavosi sugulę į lovą. Vien senojo džiazo 
įrašai. Luisas Armstrongas, Bili Holidei (kuriai taip pat pritaria 
Barnis Bigardas), šeštojo dešimtmečio Diukas Elingtonas. Visi 
mintinai žinomi, įrašai gerai išlaikyti. Vokai per laiką truputį pa- 
blukę, bet pačios plokštelės atrodė kaip naujos. Laikydamas tuos 
vokus rankose ir į juos spoksodamas Tengo galop pamažu suvokė, 
kad daugiau niekada jos nebepamatys. 

Žinoma, atvirai tariant, Tengo Kioko Jasudos nemylėjo. Ne- 
pamanydavo, kad norėtų su ja gyventi ar kad nepakeltų išsisky- 
rimo kartėlio. Nė karto nepajuto ir kad jam smarkiai suvirpėtų 
širdis. Tačiau jis buvo pripratęs prie to, kad ji yra, ir nuoširdžiai 
ją mėgo. Jis nekantriai laukdavo to karto per savaitę, kai pri- 
imdavo ją namuose ir susiliesdavo kūnais. Reikia pripažinti, 
kad tai buvo keista. Jam nesisekė pajusti prielankumo daugeliui 
moterų. Tai yra - dauguma jų, nesvarbu, ar turėjo su jomis ly- 
tinių santykių, ar ne, priversdavo jį pasijusti nejaukiai. Ir kad 
užgniaužtų tą nejaukumą, Tengo privalėjo iš dalies gudriai nuo 
jų atsiriboti. Kitaip sakant, turėjo kruopščiai užrakinti keletą 
širdies kambarių. Tačiau, būnant su Kioko Jasuda, tokių sudė- 
tingų priemonių neprireikdavo. Regis, ji paprasčiausiai priėmė 
Tengo norus ir nenorus tokius, kokie jie yra. Todėl jis jautėsi 
laimingas ją sutikęs. 

Vienaip ar kitaip, kažkas atsitiko ir jis jos neteko. Dėl kaži kokios 
priežasties ji jokiu pavidalu pas jį nebeatvyks. Ir, pasak jos vyro, 
nei apie tą priežastį, nei apie jos sukeltas pasekmes Tengo geriau 
būtų nežinoti. 

Kai neužmigdamas Tengo sėdėjo ant grindų ir klausėsi tyliai 
grojančio Diuko Elingtono įrašo, vėl suskambo telefonas. Laikrodis 
ant sienos rodė dešimt valandų dvylika minučių. Jis neįsivaizdavo, 
kas kitas, išskyrus Komacu, galėtų skambinti tokiu metu. Tačiau ir 
šitas skambutis nebuvo panašus į Komacu. Jam skambinant girdėti 
nekantrus skubinimas. Gal tas Jasuda prisiminė norįs pasakyti 
Tengo dar kažką. Jei įmanoma, Tengo norėtų ragelio nekelti. Iš 
patirties galėjo pasakyti, kad toks vėlyvas skambutis dar niekada 
nieko gero nežadėjo. Bet suvokdamas savo padėtį suprato, kad kito 
pasirinkimo, nei atsiliepti, jis neturi. 

- Ponas Kavana? - tarė vyras. Ne Komacu. Ir ne Jasuda. Tai ne- 
abejotinai buvo Ušikavos balsas. Šneka tarsi pilna burna vandens 
ar kažkokio kito neaiškaus skysčio. Tengo mintyse nesąmoningai 
iškilo jo keistas veidas ir paplota perkrypusi galva. 

- Aš nenusakomai atsiprašau, kad taip vėlai jus trukdau. Čia Uši- 
kava, kuris anądien netikėtai jus užgriuvo su vienu reikalu. Šiandien 
irgi ketinau anksčiau paskambinti, bet netikėtai atsirado reikalų ir 
kai susivokiau, buvo jau štai tiek valandų. Ką jūs - aš gerai žinau, kad 
jūs anksti gulatės ir anksti keliatės. Puikiausias įprotis. Jokios naudos 
iš beprasmio naktinėjimo. Geriausia yra vos sutemus greit lįsti po 
antklode ir nubusti ryte su saule. Na, bet man kirbėjo tokia nuojauta, 
kad šįvakar jūs dar nemiegate. Tad, nors ir labai nemandagu, nu- 
sprendžiau vis dėlto jums paskambinti. Ar labai sutrukdžiau? 

Tengo nė kiek nepatiko tai, ką išgirdo iš Ušikavos. Nepatiko ir 
tai, kad šis žino jo namų telefono numerį. Be to, anokia tai nuo- 
jauta. Jis žinojo, kad Tengo nemiega, todėl ir paskambino. Galbūt 
Ušikava buvo informuotas, kad jo bute dabar dega šviesa. Ar gali 
būti, kad kas nors stebi jo butą? Prieš akis iškilo vaizdas, kaip ais- 
tringi ir talentingi tyrėjai su galingais žiūronais rankose iš kažkur 
stebi jo langus. 

- Išties šįvakar dar nemiegu, - pasakė Tengo. - Nuojauta jūsų 
neapgavo. Gal kalta žalioji arbata, kurią neseniai gėriau. 

- Šit kaip? Čia ne juokas - iš vakaro negalėdamas užmigti žmo- 
gus nuolat prisigalvoja visokių kvailysčių. Tad ar galėtume dabar 
truputį pasikalbėti? 


96 


- Jei tas pokalbis dar labiau nesujauks mano miego. 

Ušikava kvailai nusikvatojo aukštu balsu. Kitame ragelio gale - 
kažkur šiame pasaulyje - jo kreivą veidą išvagojo kreivos raukš- 
lės. 

— Cha cha cha, na jūs ir pasakėte. Gal tai ir nebus užliūliuojanti 
lopšinė, bet pati šneka neturėtų būti tokia sudėtinga, kad dar 
labiau išbudintų. Galite nusiraminti. Tai tik „taip arba „ne“ klau- 
simas - apie tą stipendiją. Trijų milijonų jenų per metus. Skamba 
visai neblogai, tiesa? Ar apsvarstėte? Mums jau netrukus reikės 
galutinio atsakymo. 

- Jau anąkart stipendijos aš aiškiai atsisakiau. Esu labai dėkingas 
užjūsų pasiūlymą. Tačiau šiuo metu nejaučiu didelio nepritekliaus. 
Finansiškai esu nesuvaržytas ir, jei įmanoma, norėčiau ir toliau 
gyventi tokiu tempu. 

— Tai yra nenorite jaustis kam nors skolingas. 

— Paprastai sakant, taip. 

— Na, reikia pripažinti, kad tai labai pagirtina nuostata, - pasakė 
Ušikava ir išleido garsą, panašų į krenkštimą. - Kad norite būti pats 
sau ponas ir vengiate susidėti su bet kokia sistema. Puikiai suprantu 
jūsų poziciją. Tik noriu jums nuoširdžiai pasakyti: pasaulis yra toks, 
koks yra. Niekada nežinai, kas gali nutikti. Todėl trūks plyš reikia 
apsidrausti. Nepatogu, kai neturi į ką atsiremti, kai nėra užuovėjos. 
Ir jums leidus pasakysiu, kad šiuo metu jūs neturite į ką atsiremti. 
Niekas iš jus supančių žmonių nesaugo jūsų užnugario. Šalia jūsų 
yra tik tokių, kurie, prispyrus bėdai ar situacijai pakrypus blogyn, 
neatsigręždami leisis į kojas. Argi ne taip? Turiu omenyje, kad at- 
sarga gėdos nedaro. Todėl ir yra labai svarbu apsidrausti - neduok 
dieve, prispirs bėda. Mes kalbame ne vien apie pinigus - pinigai 
šiuo atveju tėra simbolis. 

— Nelabai suprantu, ką jūs norite pasakyti, - tarė Tengo. Sugrįžo 
nemalonus jausmas, kurį nesąmoningai pajuto pirmą kartą išvydęs 
Ušikavą. 

- Ak, tiesa, jūs dar jaunas ir sveikas - gal jums ir sunku su- 
prasti mano mintį. Štai, pavyzdžiui, sulaukus tam tikro amžiaus 
gyvenimas pavirsta vien praradimų virtine. Vienas po kito kaip iš 

prakiurusio maišo iš rankų ima byrėti brangūs dalykai. O vietoj 
jų gauni vien niekam tikusias klastotes. Fizinė jėga, troškimai, 
sapnai ir svajonės, pasitikėjimas ir prasmė, arba mylimi žmonės - 
visi jie po vieną tave palieka. Išeina garsiai atsisveikindami arba 
vieną dieną pranyksta be jokio įspėjimo. Ir, sykį juos praradęs, 
nebegali susigrąžinti. Kuo nors jų pakeisti irgi neišeina. Tai dar 
ir kaip skaudu. Kartais, atrodo, širdis plyš iš sielvarto. Jums jau 
greitai trisdešimt. Nuo šiol jūs gyvenime po truputį žengsite į tą 
prietemoje skendinčią sritį. Kitais žodžiais tariant, imsite senti. 
Ir jums jau darosi pažįstamas kartėlis dėl kieno nors netekties. 
Tiesą sakau? 

Tengo ėmė įtarti, ar šitas vyras neturi omenyje Kioko Jasudos. 
Galbūt jis žino, kad kartą per savaitę mes čia slapčia matydavomės 
ir kad dėl kažkokių priežasčių ji tapo man nebepasiekiama. 

- Regis, jūs labai daug žinote apie mano asmeninį gyvenimą, - 
pasakė Tengo. 

— Ką jūs - nieko panašaus, - tarė Ušikava. - Aš tik svarsčiau 
apie gyvenimą apskritai. Tikrai. Nieko išsamaus apie jūsų asmeninį 
gyvenimą nežinau. 

Tengo tylėjo. 

— Prašau kaip nors susitaikyti ir priimti tą stipendiją, - iškvėp- 
damas orą pasakė Ušikava. - Pasakysiu atvirai: jūs šiuo metu esate 
patekęs į labai pavojingą padėtį. Prispyrus bėdai, mes pajėgtume 
būti jūsų užnugaris. Pajėgtume numesti gelbėjimosi ratą. Kitaip 
galite įklimpti iki ausų. 

- Įklimpti iki ausų, - pasakė Tengo. 

— Būtent taip. 

— Ką turite omenyje? 

Ušikava vos vos atsikvėpė. Tada tarė: 

- Pone Kavana, yra dalykų, kurių geriau nežinoti. Tam tikros 
žinios atima iš žmogaus miegą. Žalioji arbata prieš juos yra juo- 
kas. Galbūt tai sužinojęs jūs daugiau niekada ramiai nebemie- 
gotumėte. Trumpai tariant, aš noriu pasakyti štai ką: manykite, 
kad jūs, pats nelabai suvokdamas aplinkybių, pasukote ypatingą 
sklendę ir į lauką išleidote ypatingą dalyką. Tai veikia jus supan- 

čius žmones. Ir negalėčiau teigti, kad labai palankiai - greičiau 
atvirkščiai. 

— Ar su tuo susiję Mažieji Žmonės? 

Leptelėjo pirmą į galvą atėjusią mintį, bet po tokio spėjimo Uši- 
kava kuriam laikui nutilo. Toji tyla buvo sunki it giliai po vandeniu 
skendintis juodas akmuo. 

— Pone Ušikava, aš noriu aiškiai žinoti. Liaukimės kalbėję puse 
burnos ir prieikime prie konkretesnių dalykų. Kas, po galais, jai 
atsitiko? 

— Jai? Nelabai suprantu, apie ką mes kalbame. 

Tengo atsiduso. Ta tema per opi aptarinėti telefonu. 

— Pone Kavana, labai apgailestauju, bet aš tesu pasiuntinys. Už- 
sakovo pasiųstas pranešėjas. Kol kas man pavesta kuo bendresnė- 
mis apylankomis kalbėti apie principinius dalykus, - diskretiškai 
pasakė Ušikava. - Labai apgailestauju, jei tai jus erzina, bet šnekėti 
galiu tik abstrakčiomis frazėmis. Tiesą pasakius, ir mano paties 
žinios yra gana ribotos. Vienaip ar kitaip, ar nepatikslintumėte, ką 
turite omenyje sakydamas jai? 

— Gerai, o kas tokie, po galais, yra Mažieji žmonės? 

- Žinote, pone Kavana, ir aš neturiu nė kruopelytės supratimo, 
kas per vieni yra Mažieji žmonės. Tai yra žinau tik tai, kad jie ap- 
rašomi Oro lėliukėje. Bet paklausykite - sprendžiant iš to, kas man 
žinoma, jūs, regis, kažką išlaisvinote ir paleidote į šį pasaulį. Pats 
to nelabai suvokdamas. Kartais tai gali būti nepaprastai pavojinga. 
Mano užsakovas gerai žino, kaip smarkiai tai pavojinga. Ir išmano, 
kaip su tuo pavojumi susitvarkyti. Būtent todėl mes jums tiesiame 
pagalbos ranką. Ir, tiesą pasakius, mūsų rankos labai toli siekia. 
Jos ilgos ir galingos. 

— Kas, po galais, yra tas jūsų minimas užsakovas? Ar jis susijęs 
su „Sakigake“? 

— Deja, bet šiuo metu aš neįgaliotas atskleisti jo vardo, - ap- 
gailestaudamas pasakė Ušikava. - Nesvarbu, kas jis, bet mano 
užsakovas turi atitinkamų galių. Prieš jas nepašokinėsi. Mes 
galime saugoti jūsų užnugarį. Paklausykite, tai paskutinis siūly- 
mas. Jums pačiam spręsti, priimsite jį ar ne. Tačiau apsisprendus 

nebebus taip paprasta visko grąžinti atgal. Todėl gerai pagalvo- 
kite. Ir dar žinokite, kad jei jūs nestosite į jų pusę, gali nutikti 
taip, kad jų ilgos rankos to net nenorėdamos sukels jums labai 
liūdnų pasekmių. 

- O kokių liūdnų pasekmių gali man sukelti tos jūsų ilgosios 
rankos? 

Ušikava kurį laiką nieko neatsakė. Iš ragelio buvo girdėti keistas 
garsas, tarsi pro lūpų kampą susiurbtų seiles. 

- Nieko konkretaus nežinau, - pasakė Ušikava. - Man tiek ne- 
pranešta. Todėl viskas, ką sakau, tėra bendros užuominos. 

- Ir ką, po galais, aš išlaisvinau? - paklausė Tengo. 

- To aš irgi nežinau, - pasakė Ušikava. - Pakartosiu, kad tesu 
tarpininkas. Detalės man neaiškios. Man suteikiama tik ribotų 
žinių. Kol iki manęs atiteka tas žinių šaltinis, jis nuslopsta iki 
kapsėjimo. Užsakovas man suteikė apibrėžtų įpareigojimų - aš tik 
persakau viską taip, kaip palieptas. Galbūt jums kils klausimas, 
kodėl užsakovas nesusisiekia su jumis tiesiogiai, - taip būtų daug 
greičiau, - 0 vietoj to perduoda informaciją per tokį neaiškų vyrą. 
Kažin, kodėl. Ir aš nežinau. 

Ušikava kostelėjo ir laukė Tengo klausimo. Bet šis nieko neklau- 
sė. Todėl jis kalbėjo toliau. 

— Klausėte, ką jūs išlaisvinote, ar ne? 

Tengo patvirtino. 

— Aš pasakysiu tik tiek: tai turbūt ne toks dalykas, apie kurį kiti 
gali lyg niekur nieko atsakyti: „Tai tas ir anas.“ Veikiausiai jums 
pačiam reikia išeiti laukan ir vargais negalais tai atrasti. Tačiau 
kai pagaliau išsiaiškinsite, neišvengiamai bus per vėlu. Kiek man 
teko regėti, jūs turite ypatingų sugebėjimų. Tikrai puikių ir šaunių 
sugebėjimų, kokių paprasti žmonės šiaip neturi. Tai akivaizdu. Ir 
būtent todėl tai, ką šįkart padarėte, įgijo galios, kurios negalima 
tiesiog pražiūrėti. O mano užsakovas labai vertina jūsų sugebėji- 
mus. Todėl dabar ir siūlo šitą stipendiją. Tačiau vien sugebėjimų, 
deja, negana. Geriau pasvarsčius, galbūt pavojingiau yra turėti 
nepakankamai sugebėjimų nei iš viso jų neturėti. Aš taip bendrai 
apibūdinčiau dabartinę situaciją. 

— O jūsų užsakovas turi pakankamai žinių ir galių. Tą norite 
pasakyti? 

— Ne, nieko panašaus. Niekas negali įvertinti, pakankamai ar 
ne. Na, įsivaizduokite naujai atsiradusią infekciją. Jie moka su ja 
susitvarkyti — turi vakciną. Ir kol kas aišku, kad ta vakcina gana 
gerai veikia. Tačiau ligos sukėlėjas gyvas, jis nepaliaujamai stiprėja 
ir tobulėja. Jis galvotas ir atsparus. Jis stengiasi įveikti antikūnus. 
Neaišku, kiek dar laiko ta vakcina bus veiksminga. Nežinia ir ar 
užteks turimų vakcinų kiekio. Būtent todėl užsakovas rengiasi 
krizei. 

— Kam tiems žmonėms reikia manęs? 

- Jei dar sykį leisite pasinaudoti infekcijos analogija, nepykite, 
bet judu esate tarsi pagrindiniai ligos nešiotojai. 

- Judu? - paklausė Tengo. - Ar tai aš ir Eriko Fukada? 

Ušikava į tą klausimą neatsakė. 

— Remiantis klasikiniu pavyzdžiu, būtų galima teigti, kad judu 
atidarėte Pandoros skrynią. Iš jos į pasaulį pasklido visokiausių 
dalykų. Apibendrindamas man kilusį įspūdį sakyčiau, kad toks 
yra užsakovo įsitikinimas. Šis atsitiktinis judviejų susitikimas leido 
atsirasti gerokai stipresniam dariniui, nei jums atrodo. Jums pavyko 
sėkmingai papildyti vienam kito trūkumus. 

— Bet įstatymiškai tai joks nusikaltimas. 

— Teisingai. Tai ne nusikaltimas nei įstatymiškai, nei pasau- 
lietiškai. Tačiau jei cituotume didingą klasikinį Džordžo Orvelo 
veikalą, - ar veikalą, kuris gimdo didingas citatas, - tai tikrai 
artima „minties nusikaltimui“. O kaip tik šiemet yra 1984-ieji. 
Tarsi kažkokia lemtis. Bet, regis, aš pernelyg išsiplėtojau tokią 
vėlyvą naktį. Daugelis mano ištartų dalykų tėra nekompetentingi, 
kuklūs asmeniniai spėjimai. Tik asmeniniai spėjimai. Negalėčiau 
jų paremti tvirtais įrodymais. Jūsų paklaustas aš tik išdėsčiau savo 
apytikrį įspūdį. 

Ušikava nutilo, Tengo susimąstė. Tik asmeniniai spėjimai? Ka- 
žin, kiek galima pasitikėti šito Žmogaus žodžiais? 

— Na, man jau metas, - pasakė Ušikava. - Kadangi reikalas 
svarbus, duosime jums dar truputį laiko. Tačiau ne pernelyg daug. 

Nori nenori, laikrodis muša sekundes. Tik tak, tik tak - be paliovos. 
Prašau dar sykį apsvarstyti mūsų pateiktą pasiūlymą. Po kurio laiko 
aš vėl su jumis susisieksiu. Labanaktis. Džiaugiuosi, kad mums 
pavyko pasišnekėti. Ir linkiu jums saldžių sapnų. 

Visa tai išbėręs Ušikava nelaukdamas atsako iškart padėjo ragelį. 
Tengo kurį laiką be žado spoksojo į užtilusį ragelį rankoje. Kaip kad 
valstietis žiūri į sudžiūvusią daržovę, išrautą per sausrą. Pastaruoju 
metu daug Žmonių savo iniciatyva nutraukia pokalbį su Tengo. 

Kaip ir reikėjo tikėtis, ramus miegas Tengo neaplankė. Iki kol 
blausi ryto šviesa pradėjo smelktis pro užuolaidas ir prabudę už- 
grūdinti didmiesčio paukščiai ėmė kibti į dienos darbus, jis sėdėjo 
ant grindų atsirėmęs į sieną ir mąstė apie savo meilužę ir iš kažkur 
tįstančias galingas ilgas rankas. Tačiau tos mintys niekur nenuvedė. 
Jos tik sukosi toje pačioje vietoje. 

Tengo apsidairė ir atsiduso. Tada suvokė, kad jis yra vienut vie- 
nutėlis. Gal išties Ušikavos tiesa. Aplinkui nėra nieko, į ką galėtų 
atsiremti. 

7 skyrius 
Aomamė 


Dabar jūs įžengsite į... 


Viešbučio „Okura pagrindinio korpuso vestibiulis buvo erdvus, 
aukštomis lubomis, blausus ir priminė milžinišką prašmatnų urvą. 
Sėdinčių ant sofų ir apie kažką šnekančių žmonių balsai aidėjo it 
kvėpuojant tuščiaviduriam padarui. Storas ir minkštas kilimas 
priminė pirmykštes samanas iš salų tolimojoje šiaurėje. Nuslopinti 
žingsnių garsai amžiams pranykdavo į jį susigėrusio laiko kloduose. 
Vestibiuliu praeinantys vyrai ir moterys atrodė nelyginant senų 
senovėje nežinia kokio užkeikimo čia įkalintas šmėklų būrys, kuris 
be atvangos atlieka jam pavestus vaidmenis. It šarvais nuo galvos 
iki kojų kostiumais užsimaskavę vyrai, į ceremoniją kurioje nors 
viešbučio salėje skubančios elegantiškomis juodomis suknelėmis 
vilkinčios lieknos merginos. Jų nedidukai, bet brangūs papuošalai 
lyg kraujo ieškantys paukščiai vampyrai gaudė negausius šviesos 
spindulius. Stambių pagyvenusių užsieniečių poros, tarsi savo šlo- 
vės saulėlydžio sulaukę seni karaliai ir karalienės, fotelių sostuose 
ilsino pavargusius kūnus. 

Aomamė su savo šviesiai melsvomis medvilninėmis kelnėmis, 
paprasta balta palaidine, baltais sportbačiais ir mėlynu „Nike“ 

sportiniu krepšiu nieku gyvu nepritiko prie tokios legendų ir 
užuominų sklidinos erdvės. Ji tikrai atrodė kaip viešbučio svečių 
pasamdyta auklė. Taip mąstydama Aomamė stūmė laiką sėdė- 
dama didžiuliame fotelyje su porankiais. Bet ką padarysi. Aš čia 
ne pasižmonėti atėjau. Besėdint ją apėmė keistas jausmas, tarsi 
kažkas ją stebėtų. Tačiau, kad ir kiek dairėsi, neaptiko nė vieno 
žmogaus, kuris atrodytų tai darantis. Tiek to - jei tik nori, gali 
žiūrėti į valias. 

Kai jos rankinio laikrodžio rodyklės rodė be dešimt septynias, 
ji atsistojo ir nešina sportiniu krepšiu nuėjo į tualetą. Muilu nu- 
kelis kartus giliai atsikvėpė, stovėdama priešais didelį nublizgintą 
veidrodį. Tualetas buvo erdvus ir tuščias. Gal net didesnis nei 
Aomamės butas. „Tai paskutinė užduotis, - vos girdimai pratarė 
ji veidrodžiui. Jei man pavyks, aš išnyksiu. Kaip šmėkla. Dabar aš 
esu čia. Rytoj manęs čia nebėra. Po kelių dienų aš jau turėsiu kitą 
vardą ir kitą veidą. 

Grįžusi į vestibiulį ji vėl atsisėdo į fotelį. Krepšį padėjo šalia ant 
stalelio. Jame guli mažas septyniais šoviniais užtaisomas pistoletas. 
Ir aštri adata, kurią įsmeigs vyrui į sprandą. Ji supranta, kad reikia 
nusiraminti. Tai svarbi paskutinė užduotis. Reikia būti šaltakrau- 
jiškai ir kietai Aomamei. 

Tačiau Aomamė negalėjo nepastebėti, kad jai ne viskas gerai. 
Buvo keistai sunku kvėpuoti, ramybės nedavė pagreitėjęs pulsas. 
Pažastys nežymiai sudrėko. Niežtėjo odą. Ne vien nuo įtampos. 
Aš kažką nujaučiu. Ir ta nuojauta mane įspėja. Ji vis beldžiasi į 
mano sąmonės duris. Ji sako, kad dar ne vėlu - bėk iš čia ir viską 
pamiršk. 

Jei tik galėtų, Aomamė norėtų paklusti tam įspėjimui. Trokštų 
viską mesti ir atsistojusi išeiti iš viešbučio vestibiulio. Ši vieta 
atsiduoda blogiu. Joje tvyro slaptų nuorodų į mirtį. Tylią, vangią, 
bet neišvengiamą mirtį. Tačiau neišeina dabar sprukti pabrukus 
uodegą. Tai prieštarautų Aomamės filosofijai. 

Praėjo ilgos dešimt minučių. Laikas niekaip neslinko pirmyn. 
Sėdėdama fotelyje ji bandė kvėpuoti ramiau. Vestibiulio šmėklos 

nesiliaudamos skleidė tuščiavidurį gaudesį. Žmonės, tarsi vietos 
ieškančios sielos, be garso mynė storąjį kilimą. Vienintelį ausiai 
apčiuopiamą garsą sukeldavo kartais kavą ant padėklo pranešanti 
padavėja. Tačiau ir jis skambėjo neaiškiai - lyg iš fono gilumos. 
Nieko gero. Jei jau dabar taip nervinuosi, tai lemiamą akimirką 
nieko nepajėgsiu padaryti. Aomamė užsimerkė ir beveik auto- 
matiškai sukalbėjo maldelę. Kiek tik ji atsimena, šią maldelę ją 
visuomet versdavo sakyti prieš pusryčius, pietus, vakarienę. Tai 
buvo jau senų senovėje, bet ji tiksliai prisimena kiekvieną jos 
žodį. 


Pone, kuris esi Danguje. Tebūnie tyriausias tavo šventas vardas, 
teateinie mums tavo karalystė. Atleisk mums visas mūsų nuodėmes. 
Suteik savo palaiminimą mūsų kukliems žingsniams. Amen. 


— Jūs ponia Aomamė? - paklausė vyras gretimais. Jauno vyro 
balsas. 

Užkalbinta ji atsimerkė ir iš lėto pakėlė veidą į šnekėtoją. Prie- 
šais ją stovėjo du jauni vyrai. Abu vienodais tamsiais kostiumais. 
Sprendžiant iš audinio ir sukirpimo, jie nebuvo brangūs. Turbūt 
standartiniai kostiumai iš prekybos centro. Dydžiai vos vos nea- 
titinka. Tačiau stebėtinai nesusiglamžę. Galbūt prieš apsivilkdami 
kaskart juos išlygina. Abu vyrai be kaklaraiščių. Vienas iki kaklo 
užsisagstęs baltus marškinius, o kitas po švarku vilkėjo pilkus 
marškinėlius apvaliu kaklu. Juodutėliais nesimpatiškais odiniais 
batais. 

Vyras su baltais marškiniais buvo maždaug metro aštuonias- 
dešimt penkių centimetrų ūgio, ilgus plaukus susirišęs į uodegą. 
Antakiai ilgi, gražiai išlinkę it geometrinės kreivės. Tvarkingų, šaltų 
veido bruožų. Galėtų būti aktorius. Kitas buvo metro šešiasdešimt 
penkių plikai skusta galva. Nosis stambi, smakras apžėlęs barzdele, 
kuri priminė lyg per klaidą brūkšteltą potėpį. Prie dešiniosios akies 
įpjovimo randas. Abu lystelėję, įkritusiais žandais, įdegę. Ant kūno 
nė riebalėlio. Po plačiais kostiumų pečiais galėjai spėti esant tvir- 
tus raumenis. Maždaug dvidešimt penkerių-trisdešimties metų. 

Abiejų žvilgsniai skvarbūs ir aštrūs. Akių obuoliai, nelyginant 
medžiojančio žvėries, be reikalo nelaksto į šalis. 

Aomamė automatiškai atsistojo. Tada pažvelgė į laikrodį ant 
riešo. Buvo lygiai septynios. Na ir punktualumas. 

— Taip, - atsakė Aomamė. 

Vyrų veidai buvo be išraiškos. Jiedu greitai nužvelgė Aomamės 
sudėjimą ir pažiūrėjo į greta gulintį sportinį krepšį. 

— Daiktų turite tik tiek? - paklausė plikagalvis. 

- Tik tiek, - atsakė Aomamė. 

- Gerai. Eime. Pasiruošusi? - paklausė tas pats vyras. Ilgaplaukis 
tik tylomis ją stebėjo. 

- Žinoma, - atsakė Aomamė. Ji nusprendė, kad žemasis vyras 
yra keleriais metais vyresnis ir atlieka tarsi vado vaidmenį. 

Plikagalvis lėtai eidamas priekyje kirto vestibiulį ir pasuko link 
lankytojų liftų. Aomamė, nešina sportiniu krepšiu, sekė jam iš 
paskos. Ilgaplaukis ėjo dar per porą metrų už jos. Aomamė buvo 
tarsijų apsupta. Jai pasirodė, kad labai meistriškai. Abu ėjo išsitiesę, 
žengė smarkiai ir užtikrintai. Ponia sakė, kad jie užsiima karatė. Jei 
tektų kautis vienu metu su abiem, laimėti veikiausiai būtų sunkiai 
įmanoma. Aomamė jau seniai praktikuoja dvikovą ir tai supranta. 
Tačiau jie nekėlė tokio pribloškiamo šiurpulio, kaip Tamaru. Jie 
nebūtų itin neprilygstami priešai. Prasidėjus kovai, pirmiausia 
reiktų nukenksminti tą mažąjį. Jis štabo vadas. O susidūrusi akis į 
akį su ilgaplaukiu, kaip nors jį įveiktų ir paspruktų. 

Jie trise įėjo į liftą. Ilgaplaukis paspaudė septinto aukšto myg- 
tuką. Plikagalvis atsistojo greta Aomamės, o anas atsisuko į juos, 
lyg sudarydamas menamą trikampį. Viskas vyko be žodžių. Labai 
sistemiškai. Tarsi antrosios bazės gynėjo ir saūgo dvejulė, kurių 
pagrindinis tikslas yra dukart išvesti puolėją iš to paties žaidimo. 

Taip galvodama Aomamė staiga pastebėjo, kad jos kvėpavimo 
ritmas sulėtėjo ir pulsas tapo normalus. Nėra ko rūpintis. Aš esu 
įprastinė aš. Šaltakraujiška ir kieta Aomamė. Viskas puikiai pavyks. 
Bloga nuojauta jau išsisklaidė. 

Lifto durys be garso atsidarė. Kol ilgaplaukis spaudė atidarymo 
mygtuką, plikagalvis pirmas išlipo iš lifto. Paskui išėjo Aomamė ir 

galiausiai, paleidęs mygtuką, ilgaplaukis. Plikagalvis pirmas nuėjo 
koridoriumi, paskui jį Aomamė, o ilgaplaukis, kaip ir prieš tai, 
saugojo užnugarį. Erdviame koridoriuje nebuvo nė vieno žmogaus. 
Viskas nuščiuvę ir iščiustyta. Aukščiausios klasės viešbutis - kiek- 
ryčių prie durų čia ilgai neužsistovi. Peleninėje prie lifto nebuvo 
nė vienos nuorūkos. Vazose pamerktos gėlės kvepėjo it ką tik 
nuskintos. Po kelių posūkių jie atsidūrė priešais duris. Ilgaplaukis 
dukart pasibeldė. Tada nelaukdamas atsako perbraukė kortele 
ir atidarė duris. Įėjęs apsidairė, ar viskas gerai, ir vos linktelėjo 
plikagalviui. 

- Prašom užeiti, - tarė šis sausu balsu. 

Aomamė įžengė į kambarį. Plikagalvis įėjo paskui ją ir uždarė 
duris. Tada iš vidaus užkabino grandinėlę. Kambarys buvo erdvus. 
Ne eilinis svečių kambarys. Jame stovėjo didelis minkštų baldų 
rinkinys, buvo darbo stalas. Didelis televizorius ir nemažas šaldy- 
tuvas. Tai turbūt ypatingų apartamentų svetainė. Pro langą vėrėsi 
vakarinio Tokijo vaizdas. Tikriausiai tokie apartamentai nemenkai 
atsieina. Plikagalvis pažvelgė į laikrodį ant riešo ir pasitikrino, kiek 
dabar valandų, tada pasiūlė jai atsisėsti ant sofos. Aomamė pakluso. 
Mėlyną sportinį krepšį pasidėjo greta. 

— Persirengsite? - paklausė jis. 

- Jei įmanoma, - atsakė Aomamė. - Su treningu dirbti pato- 
giau. 

Vyras linktelėjo. 

- Prieš tai, jums leidus, jus patikrinsime. Labai apgailestauju, 
bet toks mūsų darbas. 

— Gerai. Galite viską tikrinti, - pasakė Aomamė. Ramutėliu nė 
kiek neįsitempusiu balsu. Jame net galėjai išgirsti susidomėjimą 
jų budrumu. 

Ilgaplaukis priėjo prie Aomamės ir abiem rankomis ją apčiu- 
pinėjo tikrindamas, ar prie kūno neturi jokių įtartinų daiktų. Ji 
buvo viena palaidine ir plonomis medvilninėmis kelnėmis - ir 
netikrinant aišku, kad po jais nieko nepaslėpsi. Jie tik paklūsta 
nustatytai tvarkai. Atrodė, kad jo rankos stingo nuo įtampos. Taip 

pat nepasakytum, kad darė tai labai įgudęs. Tikriausiai jam beveik 
netenka apieškoti moterų. Remdamasis į stalą plikagalvis stebėjo 
porininko veiksmus. 

Jam baigus, Aomamė pati atsegė sportinį krepšį. Jame buvo 
plonas vasarinis megztukas, sportinis treningas bei didelis ir mažas 
rankšluosčiai. Nedidelis kosmetikos rinkinys, knyga. Mažas karo- 
liukais siuvinėtas rankinukas su pinigine, piniginyte monetoms ir 
raktų pakabuku. Aomamė juos po vieną ištraukė ir padavė ilga- 
plaukiui. Paskutinę ištraukė juodą kosmetinę ir atsegė užtrauktuką. 
Joje buvo apatiniai persirengti, tamponai ir įklotai. 

— Suprakaituosiu, todėl reikės pasikeisti ir apatinius, - pasakė 
Aomamė. Tada ištraukė nėriniuotus apatinius ir išskleidusi ištiesė 
vyrui. Šis truputį nuraudęs keliskart nesmarkiai palinksėjo galva. 
Neva nereikia, ir taip aišku. Aomamė ėmė abejoti, ar tas vyras 
kartais ne nebylys. 

Ji neskubėdama sudėjo apatinius ir reikmenis mėnesinėms at- 
gal į kosmetinę ir užtraukė užtrauktuką. Lyg niekur nieko įkišo 
ją atgal į krepšį. Šitie tipai visiški mėgėjai. Koks iš tavęs asmens 
sargybinis, jei vos išvydęs dailius apatinius ir švaros reikmenis 
kaipmat paraudonuoji. Tokiu atveju Tamaru, net jei priešais jį 
būtų Snieguolė, apieškotų ją nuosekliai iki kojų pirščiukų. Išverstų 
visas iki vienos liemenėles, apatinius marškinėlius ir kelnaites ir 
tą kosmetinę iššniukštinėtų iki dugno. Aišku, Tamaru nemenkai 
gelbsti tai, kad jis užkietėjęs gėjus, bet jam tai tik audinio skiautės. 
Gal tiek ir nesivargintų, bet bent jau paimtų tą kosmetinę į rankas 
patikrinti jos svorio. Ir tikrai atrastų į skepetą įvyniotą „Heckler 
8. Koch pistoletą (kuris sveria apie pusę kilogramo) bei dėklą su 
ypatingąja yla. 

Šiedu tik mėgėjai. Gal šiek tiek ir moka karatė. Ir gal jie be- 
sąlygiškai ištikimi Lyderiui. Bet mėgėjai visada liks mėgėjais. 
Kaip ponia ir numatė. Aomamė buvo teisi spėdama, kad, išvy- 
dę moteriškų reikmenų prikištą maišelį, veikiausiai netikrins 
jo turinio. Žinoma, tai buvo loterija, bet apie kitokią baigtį ji 
pernelyg nemąstė. Ji tegalėjo melstis. Tačiau žinojo, kad malda 
bus išgirsta. 

Ji nuėjo į erdvų tualetą ir persirengė treningu. Kelnes ir palaidinę 
sulankstė ir įsidėjo į krepšį. Patikrino, ar plaukai tvirtai susegti. 
Pasipurškė burną gaivikliu. Iš maišelio išsitraukė „Heckler X Koch, 
kad nieko nesigirdėtų, atsuko čiaupą ir atitraukusi spyną įstūmė 
šovinį į lizdą. Paskui teliks išjungti saugiklį. Ant pat viršaus padėjo 
dėklą su yla, kad beregint galėtų išsitraukti. Taip pasiruošusi ji 
atsisuko į veidrodį ir atpalaidavo įsitempusį veidą. Viskas gerai, 
kol kas ji laikosi ir nesuskydo. 


Jai išėjus iš tualeto, plikagalvis pasitempęs stovėjo nugara į ją 
ir tyliai šnekėjo telefonu. Pamatęs ją jis nutraukė pokalbį ir tyliai 
padėjo ragelį. Tada tarsi tikrindamas nužvelgė „Adidas treningu 
vilkinčią Aomamę. 

- Jūs pasiruošusi? - paklausė jis. 

— Kai tik jums bus patogu, - atsakė Aomamė. 

— Prieš tai norėčiau paprašyti vieno dalyko, - pasakė plikagal- 
vis. 

Aomamė vos regimai šyptelėjo. 

— Norėtume, kad apie šio vakaro įvykį ničniekam nepasakotu- 
mėte, - pasakė plikagalvis. Tada stabtelėjo laukdamas, kol ta frazė 
pasieks Aomamės sąmonę. Tarsi stebėtų, kaip susigerdamas į iš- 
džiūvusią žemę pranyksta užtėkštas vanduo. Aomamė per tą laiką 
tylėdama žvelgė pašnekovui į veidą. Šis kalbėjo toliau: 

— Gal nuskambės nemandagiai, bet ketiname jums su kaupu at- 
silyginti pinigais. Galbūt ateityje ne kartą prašysime jūsų paslaugų. 
Todėl tikimės, kad jūs kuo švariausiai pamiršite, kas čia šiandien 
nutiks. Ką pamatysite, ką išgirsite - viską. 

— Mano darbas yra susijęs su žmonių kūnais, - šaltoku tonu 
pasakė Aomamė. - Todėl gerai suprantu pareigą saugoti paslaptis. 
Kad ir kas tai būtų, asmeninės žinios apie kliento būklę už šito 
kambario sienų neišeis. Galiu jus dėl to nuraminti. 

- Gerai. Tai mes ir norėjome išgirsti, - tarė plikagalvis. - Tik 
dar sykį pakartosiu: norėtume, kad tai traktuotumėte kaip kažką 
daugiau nei vien pareigą saugoti paslaptį. Dabar jūs įžengsite į 
šventovę. 


109 


- Šventovę? 

- Turbūt skamba hiperbolizuotai, bet tikrai neperdedu. Dabar 
jūs išvysite šventenybę ir prie jos prisiliesite. Kito tam tinkamo 
žodžio nėra. 

Aomamė nieko netardama linktelėjo. Geriau neprišnekėti, ko 
nereikia. 

Plikagalvis tarė: 

— Atleiskite, kad teko jus apieškoti. Gal įsižeidėte, bet tai buvo 
būtina. Mes turime priežasčių būti atsargūs. 

Klausydamasi vyro žodžių Aomamė stebėjo jo kolegą. Jis sėdėjo 
ant kėdės prie durų. Tiesutėle nugara, rankas susidėjęs ant kelių, 
iškėlęs galvą. Nekrustelėdamas, nelyginant pozuotų proginei nuo- 
traukai. Jo žvilgsnis nė akimirkai nesiliovė vėręs Aomamės. 

Plikagalvis tarsi tikrindamas savo batų susidėvėjimą žvilgtelėjo 
žemyn, tada vėl pakėlė akis į Aomamę. 

- Turiu pasakyti, kad jūsų reputacija buvo nepriekaištinga. Todėl 
šiandien jus ir pasikvietėme. Jūs labai talentinga instruktorė, išties 
visų vertinama tik geriausiai. 

— Labai ačiū, - pasakė Aomamė. 

- Kiek mums teko girdėti, jūs kitados priklausėte liudytojams. 
Tiesa? 

- Teisingai. Tėvai buvo šalininkai ir aš tik gimusi taip pat tapau 
liudytoja, - pasakė Aomamė. - Pati nepasirinkau ja tapti, be to, 
jau seniai iš to tikėjimo pasitraukiau. 

O kažin, ar tas jų tyrimas neatskleidė, kad mes su Ajumi kartais 
Roppongyje nesubtiliai medžiodavome vyrus? Na, net jei ir taip. 
Jei ir atskleidė, jiems tai, regis, nepasirodė kliūtis. Dabar juk esu 
čia. 

Vyras tarė: 

- Tai irgi žinome. Tačiau vienu metu gyvenote apsupta tikėji- 
mo. Tokio amžiaus vaikas itin jautrus. Todėl turėtumėte suprasti 
šventumo prasmę. Jis - bet kokio tikėjimo esmė. Šiame pasaulyje 
yra vietų, kur mums draudžiama ar nevalia patekti. Pirmas visų 
tikėjimų žingsnis yra pripažinti tų vietų egzistavimą, jį priimti ir 
besąlygiškai gerbti. Ar suprantate, ką noriu pasakyti? 


110 


— Manau, suprantu, - atsakė Aomamė. - Aišku, ar aš jį priimsiu, 
yra kitas klausimas. 

- Žinoma, - pasakė plikagalvis. - Žinoma, jums nėra reikalo jo 
priimti. Tai mūsų tikėjimas, ne jūsų. Tačiau tikėjimas tikėjimu, bet 
šiandien jūs veikiausiai išvysite kai ką ypatingo. Neeilinę esybę. 

Aomamė tylėjo. Neeilinė esybė. 

Plikagalvis prisimerkęs kurį laiką vertino jos tylėjimą. Tada 
rinkdamasis žodžius tarė: 

— Nesvarbu, ką išvystumėte, kitiems apie tai pasakoti negalima. 
Tam nutekėjus išorėn, šventumas būtų negrįžtamai suterštas. Nely- 
ginant gražus lygutėlis tvenkinys būtų sudergtas svetimkūniu. Kad 
ir kaip galvotų pasaulis, kad ir kokie būtų jo įstatymai, tai yra mūsų 
požiūris. Prašome kaip nors jį suprasti. Jei tiek suprasite ir tesėsite 
pažadą, kaip jau minėjau, mes jums su kaupu atsidėkosime. 

— Supratau, - pasakė Aomamė. 

— Mes esame nedidelė religinė bendruomenė. Tačiau mūsų širdys 
tvirtos, o rankos ilgos, - pasakė plikagalvis. 

Sakote, ilgos rankos - ką gi, dabar aš ir patikrinsiu jų ilgį. 

Plikagalvis, sunėręs rankas ir atsirėmęs į stalą, atidžiai, tarsi 
mamę. O ilgaplaukis ir toliau sėdėjo nesikrutindamas. Jo žvilgsnis 
tebevėrė Aomamę. Įdėmus nepertraukiamas žvilgsnis. 

Paskui plikagalvis pažvelgė į laikrodį ant rankos ir pasitikrino, 
kiek valandų. 

— Na, tai eikime, - pasakė jis. Sausai atsikosėjo, tada tarsi van- 
dens paviršiumi žengiantis jogas atsargiais žingsneliais lėtai perėjo 
skersai kambarį ir dukart lengvai pasibeldė į gretimo kambario du- 
ris. Nelaukdamas atsako jas atidarė. Atsiprašęs įėjo vidun. Aomamė 
su sportiniu krepšiu sekė paskui. Mindama kilimu pasitikrino, ar 
tolygiai kvėpuoja. Pirštu mintyse ji tvirtai spaudė pistoleto gaiduką. 
Nesijaudink. Viskas kaip visada. Ir vis dėlto Aomamė bijojo. Prie 
nugaros jautė tarsi prilipus ledo gabalą. Lengvai neištirpsiančio 
ledo. Aš esu blaivi ir rami, ir iš visos širdies bijau. 

Plikagalvis sakė, kad šiame pasaulyje yra vietų, kur mums drau- 
džiama ar nevalia patekti. Aomamė suprato, apie ką jis kalba. 

Kitados ji gyveno tokios vietos centre įsikūrusiame pasaulyje. 
Kur ten - galbūt ir dabar iš tiesų jame tebegyvena. Gal tik ji pati 
to nepastebi. 

Aomamė neišleisdama nė garso vos krutindama liežuvį pakar- 
tojo maldelės žodžius. Tada giliai atsikvėpė, apsisprendė ir įžengė 
į gretimą kambarį. 


8 skyrius 


Tengo 


Netrukus turėtų pasirodyti katės 


Nuo tada Tengo gerą savaitę gyveno keistai ramiai. Anądien vaka- 
re paskambino vyras, pavarde Jasuda, ir pranešė, kad jo žmonos 
Tengo jau neteko ir kad ši daugiau jo nebeaplankys. Po valandos 
paskambino Ušikava ir pranešė, kad Tengo ir Fukaeri dvejulė tapo 
pagrindiniais „minties nusikaltimą“ primenančios infekcijos ne- 
šiotojais. Kiekvienas tų žmonių perdavė Tengo giliaprasmę (kitaip 
ir būti negali) žinią. Nelyginant togomis apsigobę romiečiai, sto- 
vintys ant pakylos forumo centre ir susidomėjusiems miestiečiams 
skaitantys deklaraciją. Ir abu jie, perdavę tai, ką norėjo pasakyti, 
nieko nelaukdami padėjo ragelius. 

Po tų dviejų vėlyvų skambučių su Tengo daugiau niekas nesu- 
sisiekė. Nei skambėjo telefonas, nei atėjo laiškų. Nei kas beldėsi į 
duris, nei ulbaudamas atskrido išmanus pašto balandis. Atrodė, kad 
nei Komacu, nei ponas Ebisuno, nei Fukaeri, nei galų gale Kioko 
Jasuda nebeturi jam ko pranešti. 

O ir pats Tengo, regis, nustojo domėtis jais visais. Kur ten - ne 
vien jais, bet ir viskuo apskritai. Jam nė kiek nerūpėjo, kaip perka 
Oro lėliukę nei kur ir ką šiuo metu veikia jos autorė Fukaeri, kaip 

pakrypo gudriojo redaktoriaus Komacu suregztas planas ir ar 
pildosi blaiviosios pono Ebisuno prognozės, kiek tiesos suuodė 
žiniasklaida ir ar mįslingoji bendruomenė „Sakigake“ ėmėsi kokių 
nors veiksmų. Jei laivas su jais visais būtų begarmąs į krioklio pra- 
rają - ką padarysi, telieka kristi žemyn. Kad ir kaip Tengo dabar 
verstųsi per galvą, upės tėkmės neapsuks. 

Žinoma, jam rūpėjo, kas atsitiko Kioko Jasudai. Nors ir nežinojo 
smulkių aplinkybių, jei tik galėtų ką nors padaryti, nepaisytų net 
savęs. Tačiau, kad ir kokios bėdos ją ištiko, Tengo jos buvo nepa- 
siekiamos. Realiai jis nieko negalėjo padaryti. 

Skaityti laikraščius irgi visiškai liovėsi. Pasaulis yrėsi visai kita 
vaga. Jo kūną tarsi migla apgaubė apatija. Nebepakęsdamas vitri- 
nose sukrautų Oro lėliukės knygų vaizdo, Tengo nustojo kelti koją 
į knygynus. Tik sukdavosi tarp namų ir mokyklos. Visur jau buvo 
prasidėjusios vasaros atostogos, bet parengiamojoje mokykloje ir 
vasarą būna pamokų, todėl šiuo laiku jis net užimtesnis nei pa- 
prastai. Tačiau kaip tik to Tengo ir reikėjo. Bent jau kol stovi ant 
pakylos, jis gali negalvoti apie nieką kitą, išskyrus matematikos 
uždavinius. 

Liovėsi ir rašęs romaną. Atsisėdęs prie stalo, įsijungęs tekstų ren- 
gyklę ir ekrane išvydęs tekstą, neprisiversdavo parašyti nė eilutės. 
Kaskart pradėjus apie ką nors mąstyti galvoje išnirdavo pokalbio 
su Kioko Jasudos vyru arba su Ušikava nuotrupos. Nesugebėdavo 
sutelkti minčių į romaną. 

Jos jau nebetekote ir ji jokiu pavidalu daugiau pas jus nebe- 
pasirodys. 

Tai buvo Kioko Jasudos vyro žodžiai. 

Remiantis klasikiniu pavyzdžiu, būtų galima teigti, kad judu 
atidarėte Pandoros skrynią. Šis judviejų atsitiktinis susitikimas 
leido atsirasti gerokai stipresniam dariniui, nei jums atrodo. 
Jums pavyko sėkmingai papildyti vienam kito trūkumus. 

Taip sakė Ušikava. 

Abiejų ištarti dalykai skambėjo dviprasmiškai. Jie mykė veng- 
dami pasakyti esmę. Tačiau abu norėjo pranešti tą patį. Nori ne- 
nori, atrodo, kad tas jų pranešimas bylojo, jog Tengo, pats nelabai 

suvokdamas, sužadino kažkokią jėgą, kuri tikrai veikia aplinkinį 
pasaulį (ir veikiausiai visai ne į gerąją pusę). 

Tengo išjungė tekstų rengyklę, atsisėdo ant grindų ir kurį laiką 
spoksojo į telefoną. Jam reikėjo daugiau užuominų. Jam trūko dar 
daug dėlionės detalių. Tačiau niekas jų neduoda. Be viso to pasaulis 
šiuo metu stokoja dar ir geraširdiškumo (o gal nuoseklumo). 

Tengo norėjo kam nors paskambinti. Komacu, ponui Ebisuno 
arba Ušikavai. Tačiau niekaip neprisivertė. Jam jau gerklėje strigo 
absurdiški jų paaiškinimai su užuominom. Nori gauti užuominą 
apie vieną mįslę, o vietoj jos gauni kitą mįslę. Kiek galima tęsti šitą 
nesibaigiantį žaidimą? Fukaeri ir Tengo sudaro stiprų darinį. Jei jie 
taip sako - gerai. Tengo ir Fukaeri - kaip Sonis ir Šer. Neįveikiama 
pora. Beat goes on. 


Ėjo dienos. Galiausiai Tengo pabodo sėdėti namie ir nieko ne- 
veikiant laukti, kol kas nors nutiks. Jis į kišenę įsidėjo piniginę ir 
knygą, ant galvos užsimaukšlino beisbolo kepurėlę, užsidėjo saulės 
akinius ir išėjo iš namų. Ryžtingai nužygiavo iki stoties ir parodęs 
nuolatinį bilietą įsėdo į greitąjį Čiūo linijos traukinį, važiuojantį 
miesto kryptimi. Be jokio tikslo. Tiesiog įlipo į pirmą atvažiavusį 
traukinį. Šis buvo tuštutėlis. Tądien jo nelaukė jokie reikalai. Galėjo 
važiuoti kur panorėjęs ir daryti (arba nedaryti) ką panorėjęs. Buvo 
kaitrus vasaros rytas be vėjo, dešimta valanda. 

Viena akimi stebėjo, ar jo neseka Ušikavos minėti „tyrėjai“. 
Eidamas link stoties jis nei iš šio, nei iš to stabtelėjo ir greitai 
atsigręžė. Tačiau neišvydo jokio įtartino Žmogaus. Stotyje tyčia 
pasuko link kitos platformos ir paskui, lyg staiga apsigalvojęs, 
pasileido tekinas laiptais žemyn į priešingą pusę. Tačiau niekas 
paskui jį nebėgo. Tipinė paranoja. Niekas tavęs neseka. Nei Tengo 
toks svarbus asmuo, nei jie turi tiek laiko. Juk jis ir pats nežino, kur 
ketina važiuoti ir ką veikti. Susidomėjęs stebėti iš šalies, ką toliau 
darys, norėtų nebent jis pats. 

Traukinys pravažiavo Šindžiuku, Jocują, Očianomizu ir atvyko 
į galinę Tokijo stotelę. Visi keleiviai išlipo iš traukinio. Tengo taip 
pat. Tada nesugalvodamas nieko kito atsisėdo ant suoliuko ir mąstė, 

ką daryti toliau. Kur man dabar važiuoti? Esu Tokijo stotyje. Visą 
dieną neturiu ką veikti. Iš čia galėčiau nuvažiuoti kur širdis geidžia. 
Diena nusimato karšta. Galima važiuoti prie jūros. Jis pakėlė akis 
ir pažvelgė į persėdimų lentelę. 

Paskui Tengo suvokė, ką jis ketina daryti. 

Keliskart papurtė galvą, bet purtyk nepurtęs - ta mintis nė ne- 
manė pranykti. Tikriausiai nuo tada, kai Koendžio stotyje įsėdo 
į miesto krypties Čiūo liniją, pats to dar nesuvokdamas jau buvo 
apsisprendęs. Jis atsiduso, pakilo nuo suoliuko, nusileido laiptais 
nuo platformos ir pasuko link Sobu linijos. Paklaustas, kuris trau- 
kinys greičiausiai atvyks į Čikurą, budėtojas atsivertė tvarkaraštį. 
Vienuolika trisdešimt yra specialus greitasis traukinys į Tatejamą, 
paskui, persėdęs į paprastą traukinį, Čikuros stotyje būtų po antros. 
Jis nusipirko bilietą iš Tokijo stoties į Čikurą ir atgal bei užsisakė 
vietą greitajame traukinyje. Tada nuėjęs į restoraną stotyje paėmė 
ryžių su kario padažu ir salotų. Pavalgė ir stūmė laiką gurkšnoda- 
mas silpną kavą. 

Jį slėgė artėjantis susitikimas su tėvu. Šis nebuvo Tengo mėgsta- 
mas pašnekovas, o ir tėvas neatrodė simpatizuojąs sūnui. Tengo net 
nežino, ar tėvas nori jį pamatyti. Nuo tada, kai pradinėje mokykloje 
Tengo griežtai atsisakė vaikščioti NHK mokesčių rinkimo maršru- 
tu, jų santykiai buvo šalti. O kažkuriuo metu Tengo liovėsi lankęsis 
pas tėvą. Su juo nesišnekėdavo, išskyrus būtiniausius atvejus. Prieš 
ketverius metus tėvas išėjo iš NHK ir netrukus atsigulė į slaugos 
namus Čikuroje, kurių specializacija - senatvine silpnaprotyste ser- 
gančių pacientų priežiūra. Tengo ligi šiol ten lankėsi vos du kartus. 
Iškart tėvui atsigulus iškilo problemų dėl dokumentų ir Tengo, kaip 
vienintelis artimasis, privalėjo ten nuvykti. Kitas kartas irgi buvo 
neišvengiamas, susijęs su praktiniais rūpesčiais. Ir viskas. 

Slaugos namai stovėjo erdvioje teritorijoje, per kelią nuo jūros. 
Seniau tai buvo finansinių koncernų darbuotojų vilos, bet jas nu- 
pirko gyvybės draudimo bendrovė ir ten įrengė socialinius būstus, 
o prieš kelerius metus pertvarkė į slaugos namus, kurių specia- 
lizacija - sergančiųjų senatvine silpnaprotyste priežiūra. Todėl 
tarp senų subtilių medinių pastatų buvo įterpti nauji triaukščiai 

gelžbetoniniai statiniai ir bendras vaizdas atrodė kiek padrikas. Bet 
oras buvo grynas ir, be bangų mūšos, daugiau nebuvo girdėti jokio 
triukšmo. Nevėjuotą dieną galėjai eiti pasivaikščioti paplūdimiu. 
Aplinkui augo nuo vėjo sauganti drūtų pušų giraitė. Čia pat galėjai 
gauti ir medicinos pagalbą. 

Dėl sveikatos draudimo, išeitinės pašalpos, santaupų ir pensijos 
Tengo tėvas, regis, galės nieko nevaržomas ten praleisti likusias 
gyvenimo dienas, nes jam pasisekė būti teisėtu NHK darbuotoju. 
Turtų jis po savęs nepaliks, bet bent jau gali pats savimi pasirūpinti. 
Tengo tai buvo svarbiau už viską. Nepaisydamas to, ar tas žmogus 
buvo jo tikras biologinis tėvas, ar ne, Tengo nieko neketino iš jo 
perimti, kaip ir neketino ko nors jam duoti. Jie buvo kilę iš visiš- 
kai skirtingų vietų ir ėjo visiškai skirtingomis kryptimis. Tiesiog 
atsitiktinai kelerius gyvenimo metus praleido kartu. Tik tiek. Net 
jei kartais dėl to ir jausdavo apmaudą, Tengo nieko negalėdavo 
padaryti. 

Tačiau atėjo metas dar sykį jį ten aplankyti. Tengo tai žinojo. 
Niekaip nekilo ūpas ir norėjo dabar pat papustyti padus ir grįžti 
namo. Bet kišenėje jau gulėjo bilietai. Taip jau susiklostė. 

Jis atsistojo, apmokėjo restorano sąskaitą, užlipo ant platformos 
ir laukė greitojo traukinio į Tatejamą. Dar kartą atidžiai apsidairė 
aplinkui, bet neišvydo jokios į tyrėją panašios žmogystos. Aplinkui 
buvo vien linksmos šeimos su vaikais, išsiruošusios į kelių dienų 
išvyką prie jūros. Jis nusiėmė akinius, įsikišo juos į kišenę ir pa- 
sitaisė kepurėlę. Rūpi čia man. Jei tik norite, galite stebėti į valias. 
Dabar aš važiuosiu į Čibos prefektūroje esantį miestelį prie jūros, 
kur susitiksiu su silpnapročiu tėvu. Gal jis prisimena savo sūnų, 
o gal ir ne. Pastarąjį kartą, kai jį matė, tėvo atmintis gana šlubavo. 
Dabar greičiausiai bus dar labiau pablogėjusi. Senatvinė silpnapro- 
tystė tik progresuoja, o gyti negyja. Taip sako. Tarsi krumpliaratis, 
besisukantis tik į priekį. Tai buvo dalelė negausios informacijos, 
kurią Tengo žinojo apie šią ligą. 


Traukiniui pajudėjus iš Tokijo stoties, jis išsitraukė knygą ir 
pradėjo skaityti. Tai buvo kelionių apsakymų rinkinys. Vienas jų 

pasakojo apie jauną vyrą, kuris nuvyksta į kačių valdomą miestą. 
Kūrinys vadinosi „Kačių miestas“. Fantastinis apsakymas, parašytas 
negirdėto vokiečių rašytojo. Pasak paaiškinimo, autorius jį sukūrė 
tarpukariu. 

Tas jaunuolis, nešinas vien krepšiu, keliauja kur akys veda. Ne- 
turi jokio tikslo. Sėda į traukinį ir važiuoja, kol išlipa kur nors jį 
dominančioje vietoje. Apsistoja, apžiūri miestelį ir svečiuojasi ten 
į valias. Pabodus vėl sėda į traukinį. Taip jis leidžia savo laisva- 
laikį. 

Pro traukinio langą buvo matyti graži upė, kuri vingiavo ap- 
supta grakščių žalių kalvų, o jų papėdėje stovėjo nedidelis ramybe 
dvelkiantis miestukas. Virš upės kabėjo senas akmeninis tiltas. Tas 
peizažas patraukė jaunuolio sielą. Čia turbūt gaudo skanią žuvį. 
Traukiniui sustojus, jis pasiėmė krepšį ir išlipo. Vienintelis iš viso 
traukinio. Jam išlipus traukinys nedelsdamas nuvažiavo. 

Stotyje nebuvo budėtojo. Turbūt čia mažas keleivių srautas. Jau- 
nuolis perėjo akmeninį tiltą ir nužingsniavo į miestelį. Jame spengė 
tyla. Nebūtum išvydęs jokio žmogaus. Visos langinės užvertos, ro- 
tušė tuščia. Vieninteliame viešbutyje jo irgi nepasitiko joks žmogus. 
Kad ir kiek skambino, niekas nepasirodė. Atrodė, tarsi miestelis 
būtų visiškai negyvenamas. O gal visi kažkur užmigę pogulio mie- 
go. Bet dar tik pusė vienuolikos ryto. Dar per anksti eiti pogulio. 
Arba gal dėl kokios nors priežasties žmonės išsikraustė ir paliko 
šitą miestelį tuščią. Vienaip ar kitaip, kitas traukinys atvažiuos tik 
kitos dienos ryte, tad telieka čia pernakvoti. Stumdamas laiką jis 
be tikslo klaidžiojo po miestelį. 

Tačiau tai iš tiesų buvo kačių miestas. Sutemus per akmeninį 
tiltą į jį suplūdo galybė kačių. Visokiausių kailių ir rūšių katės. Kiek 
didesnės nei įprastinės, bet vis dėlto katės. Tai išvydęs jaunuolis 
nustebo, nieko nelaukdamas įsilipo į miestelio centre stovinčią 
varpinę ir pasislėpė. Katės įgudusiais judesiais atidarė parduotuvių 
langines, kitos atsisėdo rotušėje prie stalų ir kibo į savo darbus. Po 
kurio laiko per tiltelį atgarmėjo dar daugiau kačių. Jos ėjo apsipirkti 
į parduotuves, rotušėje tvarkėsi darbo reikalus, ėdė viešbučio res- 
torane. Katės gėrė alų bare, linksmesniosios traukė dainas. Vienos 

grojo lūpine armonikėle, kitos šoko pagal jos melodijas. Naktį 
puikiai matančioms katėms visai nereikėjo šviesos, tačiau tąnakt 
miestelį nušvietė pilnatis ir jaunuolis iš varpinės galėjo viską nuo 
pradžios iki galo puikiai matyti. Artinantis aušrai katės uždarė 
parduotuves, kiekviena baigė savo darbus ir reikalus ir viena po 
kitos tilteliu grįžo iš kur atėjusios. 

Išaušus, kai katės išsinešdino ir miestelis vėl nuščiuvo, jaunuolis 
nulipo žemyn ir į valias išsimiegojo viešbučio lovoje. Paskui mal- 
šindamas alkį suvalgė viešbučio virtuvėje paliktą duoną su žuvimi. 
Vėliau, pradėjus temti, jis vėl pasislėpė varpinės viršuje ir ligi aušros 
stebėjo kates. Priešpiet ir pavakare stotyje sustojo traukiniai. Įlipęs 
į priešpietinį traukinį jis galėjo važiuoti tolyn, o sėdęs į popietinį - 
grįžti iš kur atvykęs. Niekas stotyje neišlipo iš traukinio, įlipančių 
keleivių taip pat nebuvo. Vis dėlto traukinys pavyzdingai sustodavo 
stotyje ir po minutės pajudėdavo pirmyn. Tad užsimanęs jis galėjo 
sėsti į traukinį ir palikti nejaukųjį kačių miestą užnugary. Tačiau 
to nepadarė. Buvo jaunas, degė smalsumu, pasidavė ambicijoms 
ir rizikai. Jis troško dar pastebėti keistąjį kačių miesto reginį. Jei 
įmanoma, norėjo išsiaiškinti, nuo kada ir kaip miestelis tapo kačių 
miestu, kaip viskas jame vyksta, ką ten, po galais, veikia katės. Be 
jo, veikiausiai daugiau niekas nėra ko nors panašaus regėjęs. 

Trečią naktį aikštėje aplink varpinę kilo šioks toks sujudimas. 
„Ar kartais nejaučiat žmogaus kvapo? - pratarė viena katė. „Išties, 
jau keletą dienų man atrodo, kad užuodžiu neaiškų tvaiką, - pa- 
antrino jai kita sukiodama nosį. „Tikrai, aš irgi jaučiu tą patį, - 
atsirado joms pritariančių. Kažkas tarė: „Bet tai keista. Žmonės čia 
neturėtų užsukti. - „Tiesa - žmonės negalėtų atvykti į šitą kačių 
miestą. - „Bet nepaneigsi ir to, kad čia tvyro jų kvapas.“ 

Katės pasiskirstė į kelias grupeles ir tarsi savanorių tvarkdarių 
būriai iššniukštinėjo visą miestelį. Prireikus jos turi puikią uoslę. 
Netruko atrasti, kad tas kvapas sklinda iš varpinės bokšto. Jaunuolis 
girdėjo, kaip jų minkštos letenos tapena laiptais į viršų. „Dabar man 
galas ,- pamanė jis. Katės, regis, itin nemėgo žmogaus kvapo ir buvo 
pyktelėjusios. Jos buvo didelės, aštriais nagais ir smailiais baltais 
dantimis. O į šitą miestelį Žmogui įžengti nevalia. Nė neįsivaizdavo, 

kaip su juo pasielgs sučiupusios, bet neatrodė, kad jam, žinančiam 
jų paslaptį, lyg niekur nieko leistų išvykti. 

Trys katės užlipo į varpinę ir uodė kvapą. „Keista, - tarė viena 
virpindama ilgus ūsus. - Kvapas yra, o žmogaus nematyti.“ - „Tik- 
rai keista“, - pasakė kita. „Šiaip ar taip, čia nieko nėra. Eime ieškoti 
kitur.“ - „Bet kaip tai paaiškinti?“ Tada jos kraipydamos galvas iš- 
ėjo. Nutipeno laiptais žemyn ir pranyko nakties tamsoje. Jaunuolis 
su palengvėjimu atsikvėpė, bet jam irgi nebuvo aišku. Kaip sau nori, 
bet tokioje ankštoje patalpoje jis kone trynėsi nugaromis su katėm. 
Nebuvo įmanoma jo nepastebėti. Visgi katės, regis, kažkodėl jo 
nematė. Jis ištiesė priešais save rankas. Jos aiškiai matėsi. Visai ne 
permatomos. Keista. Vienaip ar kitaip, jaunuolis nutarė ryte nueiti 
į stotį ir įlipti į priešpietinį traukinį. Čia likti pernelyg pavojinga. 
Negali visąlaik šitaip sektis. 

Tačiau kitą dieną priešpietinis traukinys stotyje nesustojo. 
Prašvilpė jam pro nosį net nesulėtindamas. Popietinis traukinys 
lygiai taip pat. Jis matė kabinoje sėdintį vairuotoją, keleivių vei- 
dus languose. Tačiau traukinys nė nemanė stoti. Tarsi tie žmonės 
nematytų traukinio laukiančio jaunuolio. Gal net ir pačios stoties. 
Iš akių pradingus popietiniam traukiniui aplinkui stojo ligi tol 
negirdėta tyla. Pradėjo temti. Netrukus turėtų pasirodyti katės. Jis 
žinojo, kad jo jau nebėra. Pagaliau jam sušvito mintis, kad čia joks 
kačių miestas. Tai buvo jo netekties vieta. Būtent jam paruoštas ne 
šio pasaulio kampelis. Ir traukinys daugiau niekuomet nebesustos 
jo paimti atgal į ankstesnįjį pasaulį. 


Tengo dukart perskaitė tą apsakymą. Jo dėmesį patraukė frazė: 
netekties vieta. Paskui užvertė knygą ir abejingai spoksojo į pro 
langą plaukiantį buką pajūrio pramoninės zonos peizažą. Lieps- 
nos iš naftos perdirbimo gamyklų, milžiniški dujų rezervuarai, 
it patrankų vamzdžiai styrantys didžiuliai stori kaminai. Didelių 
vilkikų ir sunkvežimių su cisternomis voros magistralėje. Visai 
ne kačių miesto vaizdas. Tačiau ir šis peizažas buvo kažkuo fan- 
tastinis. Lyg požeminio pasaulio, virš kurio keroja didmiesčio 
gyvenimas. 

Po kurio laiko Tengo užsimerkė ir įsivaizdavo Kioko Jasudą, įka- 
lintą savo netekties vietoje. Ten nestoja traukiniai. Nėra telefono ar 
pašto. Per pietus ten tvyro neišsemiama vienatvė, o kartu su nakties 
tamsa neatlyždamos ją pradeda persekioti katės. Ir tai nepaliaujamai 
kartojasi. Jis nepastebėjo, kaip sėdynėje užmigo. Miegojo neilgai, 
bet kietai. Prabudo išpiltas prakaito. Traukinys važiavo vidurvasario 
saulės nutvieksta pakrante Boso pusiasalio pietuose. 


Iš greitojo traukinio persėdo į paprastą ir atvažiavo į Čiku- 
rą. Išlipęs stotyje pajuto išsiilgtą jūros kvapą. Visi praeiviai buvo 
tamsiai įdegę. Prie stoties sėdo į taksi ir nuvyko iki slaugos namų. 
Registratūroje pasakė savo ir tėvo vardus. 

— Ar apie šiandienos vizitą buvote pranešę iš anksto? - tvirtu 
balsu paklausė pagyvenusi seselė registratūroje. Smulki, akiniais 
auksiniais rėmeliais, trumpais kur ne kur žilstelėjusiais plaukais. 
Ant bevardžio piršto mūvėjo žiedą, tarsi iš vieno rinkinio su aki- 
niais. Ant vardo kortelės buvo parašyta „Tamura“. 

— Ne. Šįryt staiga toptelėjo į galvą ir sėdęs į traukinį atvažiavau, - 
nuoširdžiai pasakė Tengo. 

Seselė kiek apatišku veidu pažvelgė į Tengo. Tada tarė: 

— Apie savo apsilankymą privalote pranešti iš anksto. Mes turime 
tam tikrą tvarkaraštį, be to, reikia atsižvelgti ir į paciento būklę. 

— Labai atsiprašau. Nežinojau. 

— Kada paskutinį kartą čia lankėtės? 

— Prieš dvejus metus. 

- Prieš dvejus metus, - pakartojo seselė Tamura vienoje rankoje 
laikydama tušinuką, o kita versdama lankytojų sąrašo lapus. - 
Kitaip tariant, per dvejus metus nė sykio neatvykote aplankyti 
tėvo? 

— Taip, - atsakė Tengo. 

- Jei neklystu, jūs esate vienintelis pono Kavanos artimasis. 

— Tiesa. 

Seselė padėjo sąrašą ant stalo, mestelėjo žvilgsnį į Tengo, bet 
nieko nepasakė. Tas žvilgsnis nebuvo smerkiantis. Ji tiesiog kažkuo 
įsitikino. Neatrodė, kad Tengo šiuo atveju būtų išskirtinis. 

- Jūsų tėvas šiuo metu dalyvauja grupinės reabilitacijos progra- 
moje. Ji baigsis po pusvalandžio. Paskui galėsite pasimatyti. 

— Kokia jo būsena? 

- Fiziškai jis sveikas. Jokių ypatingų bėdų nėra. Kitkas tai geriau, 
tai blogiau, - taip pasakiusi seselė spustelėjo smiliumi smilkinį. - O 
kiek geriau ar blogiau, galėsite pats pamatyti. 

Tengo padėkojo ir nuėjo prastumti laiko į salę greta priimamojo. 
Atsisėdo ant senove atsiduodančios sofos ir išsitraukęs iš kišenės 
knygą skaitė toliau. Retkarčiais padvelkdavo jūra kvepiantis vėjas, 
vėsiai lingavo pušų šakos ir kurtinamai čirpė galybė jas apkibusių 
cikadų. Buvo pats vidurvasaris ir jos, regis, žinojo, kad vasara ilgai 
nebesitęs. Tarsi brangindamos trumpą likusį laiką jos plyšavo iš 
visos gerklės. 

Galiausiai atėjo akiniuotoji seselė Tamura ir pranešė Ten- 
go, kad reabilitacijos programa baigėsi ir jis gali pasimatyti su 
tėvu. 

— Ašjus palydėsiu, - pasakė ji. 

Tengo pakilo nuo sofos ir praeidamas pro didelį veidrodį ant 
sienos pirmą kartą pastebėjo, koks jis apsileidęs. Ant marškinėlių 
su Džefo Beko koncerto Japonijoje nuotrauka - išblukę džinsi- 
niai marškiniai ištrūkusiomis sagomis, smėlinės kelnės, ties keliu 
išteptos picos padažu, seniai neplauti rusvai žalsvi sportbačiai ir 
beisbolo kepurėlė. Kad ir ką galvotum, jis neatrodė kaip po dvejų 
metų tėvo lankyti susiruošęs trisdešimtmetis sūnus. Neatsivežė 
jokių lauktuvių. Kišenėje teturėjo knygą. Nieko keisto, kad seselė 
jį nužvelgė tokiu beviltišku veidu. 

Jie perėjo skersai kiemą ir, kol žingsniavo iki korpuso su tėvo 
palata, ji glaustai papasakojo apie slaugos namus. Juose yra trys 
korpusai, į kuriuos pacientai guldomi pagal ligos sunkumą. Tengo 
tėvas šiuo metu guli „viduriniame“ korpuse. Dažniausiai žmonės 
pirma gulasi į „lengvą korpusą, paskui pereina į „vidurinį ir 
galiausiai atsiduria „sunkiame“. Lygiai kaip į vienas puses tesivars- 
tančios durys, judėjimo kita linkme nėra. Iš „sunkaus“ korpuso 
nebėra kur keltis. Žinoma, seselė nutylėjo krematoriumą. Tačiau 
buvo akivaizdu, ką ji turi omenyje. 

Tėvo palata buvo dvivietė, bet jo kambario draugas tuo metu 
dalyvavo kažkokiame užsiėmime. Slaugos namuose vyksta įvairūs 
reabilitaciniai būreliai. Keramikos, sodininkystės, fizinio lavinimo 
pamokos. Nors vadinami reabilitaciniais, jie neskatina gyti. Jie 
skirti tam, kad nors truputį sulėtintų ligos progresą. O gal tiesiog 
tam, kad užmuštų laiką. Tėvas sėdėjo ant kėdės prie palangės ir 
pro pravirą langą žvelgė laukan. Rankas laikė ant kelių. Ant stalelio 
greta stovėjo vazonas su kambarine gėle, kuri žydėjo keliais smul- 
kiais geltonais žiedeliais. Grindys buvo išklotos minkšta danga, kad 
parkritęs nesusižeistum. Kambaryje stovėjo dvi paprastos medi- 
nės lovos, du rašomieji stalai ir stalčių komodos drabužiams bei 
daiktams susidėti. Prie kiekvieno stalo stovėjo po nedidelę knygų 
lentyną, užuolaidos nuo ilgo kabėjimo saulėje buvo pageltusios. 

Tengo ne iš karto suvokė, kad tas senukas kėdėje prie lango yra 
jo tėvas. Jis buvo gerokai sumenkęs. Tiksliau tariant, susitraukęs. 
Plaukai patrumpinti, baltutėliai it šerkšno nuklota pieva. Įkritę 
skruostai išryškino gilias akiduobes ir jos atrodė gerokai didesnės 
nei anksčiau. Kakta išvagota trijų gilių raukšlių. Galva kreivesnė 
nei visada, bet greičiausiai dėl trumpų plaukų - jie pabrėžė tą 
kreivumą. Vešlūs ilgi antakiai. Iš ausų taip pat kyšojo žili plau- 
kai. Didelės smailios ausys dabar buvo dar didesnės ir priminė 
šikšnosparnio sparnus. Tik nosis išlikusi tokios pat formos kaip 
seniau — visiškai priešinga ausims - apvali. Ir tamsiai raudona. 
Lūpų kampučiai nulinkę žemyn ir, atrodo, jais bet kurią akimirką 
ims tįsti seilės. Burna vos praverta, matyti iškritusių dantų tarpai. 
Kėdėje prie lango sustingusio tėvo vaizdas Tengo priminė vėlyvą 
van Gogo autoportretą. 

Jam įėjus į palatą tas vyras tik vienąkart mestelėjo link jo žvilgsnį 
į pelę ar voverę panašų gyvūną. Ne patį švariausią, bet gana suma- 
nų padarą. Tačiau tai neabejotinai buvo Tengo tėvas. O gal derėtų 
sakyti - tai, kas liko iš Tengo tėvo. Dveji metai iš jo kūno daug pa- 
siglemžė. Tarsi mokesčių rinkėjas, be gailesčio ar atlaidumo iš var- 
guolių namų išvežantis pajudinamus baldus. Tengo prisimenamas 
tėvas buvo visuomet nepriekaištingai dirbantis užgrūdintas vyras. 

Vaizduotė ir savikritika jam buvo svetimos, bet turėjo atitinkamą 
moralę ir tvirtus, nors ir primityvius, tikslus. Buvo kantrus - Tengo 
nė sykio negirdėjo jo skundžiantis ar verkšlenant. Tačiau dabar jis 
išvydo vien išnarą. Tik išplėštą namą be langų. 

- Pone Kavana, - kreipėsi seselė į Tengo tėvą. Raiškiu, gerai 
girdimu balsu. Ji išmokyta taip bendrauti su pacientais. - Pone 
Kavana, susikaupkite - pas jus atėjo sūnus. 

Tėvas darsyk atsisuko į juos. Jo blausios akys Tengo priminė du 
tuščius kregždžių lizdus pakraigėje. 

— Labas, - pratarė Tengo. 

— Pone Kavana, sūnus atvažiavo jūsų aplankyti iš Tokijo, - pa- 
sakė seselė. 

Tėvas tylėdamas spoksojo į Tengo veidą. Nelyginant skaitytų 
nesuprantamą užrašą užsienio kalba. 

— Pusę septynių prasideda vakarienė, - pasakė seselė Tengo. - Iki 
tol galite veikti, ką norite. 

Išėjus seselei Tengo padvejojęs priėjo prie tėvo ir atsisėdo ant 
kėdės priešais jį. Kėdė buvo aptraukta išblukusia medžiaga. Regis, 
ilgai naudojama - medinės detalės gausiai subraižytos. Tėvas aki- 
mis sekė, kaip jis sėdasi. 

- Kaip laikaisi? - paklausė Tengo. 

— Gerai, - iš įpratimo atsakė tėvas. 

Toliau Tengo nebežinojo, ką sakyti. Maigydamas tarp pirštų 
trečią nuo viršaus marškinių sagą jis užmetė akį pro langą į pušų 
giraitę, tada vėl į tėvą. 

- Atvažiavote iš Tokijo? - paklausė tėvas. Atrodė, kad jis nelabai 
prisimena Tengo. 

- Iš Tokijo. 

— Važiavote greituoju traukiniu? 

- Taip, - atsakė Tengo. - Iki Tatejamos greituoju, o paskui, į 
Čikurą, persėdau į paprastą. 

- Pasiliksite čia nakvoti? - paklausė tėvas. 

Tengo tarė: 

- Aš Tengo. Tengo Kavana. Tavo sūnus. 

— O kur Tokijuje gyvenate? - pasiteiravo tėvas. 

— Koendžyje. Suginamio rajone. 

Raukšlės ant tėvo kaktos pagilėjo. 

— Daug žmonių meluoja nenorėdami mokėti NHK mokesčio. 

— Tėve! - sušuko Tengo. Nenusakomai seniai betarė tą žodį. - Aš 
esu Tengo. Tavo sūnus. 

— Aš neturiu sūnaus, - šaltai pasakė tėvas. 

— Tu neturi sūnaus, - mechaniškai pakartojo Tengo. 

Tėvas linktelėjo. 

— Na, o kas tuomet, po galais, esu aš? - paklausė Tengo. 

— Tu esi niekas, - pasakė tėvas. Tada paprasčiausiai dukart pa- 
purtė galvą. 

Tengo sulaikė kvapą ir kuriam laikui neteko žado. Tėvas irgi 
daugiau nieko nesakė. Kiekvienas tyliai leidosi nunešamas juos 
užplūdusių minčių. Tik cikados be atvangos kurtinamai čirpė. 

Tengo pajuto, kad šis vyras dabar veikiausiai sako tiesą. Gal 
jo atmintis ir sugriauta, 0 sąmonė apsiblaususi. Tačiau iš jo lūpų 
turbūt skamba tiesa. Tengo taip sakė nuojauta. 

— Ką tai reiškia? - paklausė jis. 

— Tu esi niekas, - bejausmiu balsu pakartojo tėvas. - Buvai nie- 
kas, esi niekas ir tikriausiai daugiau niekuo kitu netapsi. 

Jau gana, pamanė Tengo. 

Jis norėjo dabar pat pakilti nuo kėdės, nueiti į stotį ir grįžti į 
Tokiją. Jau išgirdo, ką turėjo išgirsti. Tačiau nesugebėjo pajudėti 
iš vietos. Lygiai kaip į kačių miestą atvykęs jaunuolis. Jam buvo 
smalsu. Jis norėjo sužinoti, kokios gilesnės tiesos slepiasi už to. 
Norėjo išgirsti aiškesnį atsakymą. Žinoma, tai buvo pavojinga. 
Tačiau praleidęs progą veikiausiai taip niekada ir neįmins save 
gaubiančios paslapties. Ji amžiams paskęs chaose. 

Tengo dėliojo mintyse žodžius ir keitė juos vietomis. Tada ryž- 
tingai ištarė. Tai buvo klausimas, kurį ne kartą buvo beištariąs — 
tačiau išties nesugebėjo - vaikystėje. 

— Kitaip tariant, tu sakai, kad aš nesu tavo biologinis sūnus? Kad 
mūsų nesieja kraujo ryšys? 

aišku, ar jis suprato klausimo esmę. 

— Vogti radijo bangas yra nusikaltimas, - pasakė tėvas, žiūrėda- 
mas Tengo į akis. - Lygiai kaip vogti pinigus ar daiktus. Tiesa? 

— Tiesa, - iš reikalo pritarė Tengo. 

Patenkintas tėvas keliskart linktelėjo galva. 

- Radijo bangos nekrenta už dyką iš dangaus kaip lietus ar 
sniegas, - pasakė tėvas. 

Tengo nepraverdamas burnos žvelgė į tėvo rankas. Jos buvo 
tvarkingai sudėtos ant kelių. Dešinė ant dešinio kelio, kairė - ant 
kairio. Visai nejudėjo. Smulkios tamsios rankos. Tarsi įdegis būtų 
įsismelkęs į pačią kūno šerdį. Ilgus metus atvirame ore dirbusios 
rankos. 

- Mama nemirė nuo ligos, kai aš buvau mažas, ar ne? - iš lėto 
kapodamas žodžius paklausė Tengo. 

Tėvas nieko neatsakė. Jo veido išraiška nepakito, rankos nesu- 
krutėjo. Akys spoksojo į Tengo tarsi stebėtų neregėtą dalyką. 

— Mama tave paliko. Išėjo ir paliko mane. Greičiausiai su kitu 
vyru. Neklystu? 

Tėvas linktelėjo. 

— Vogti radijo bangas yra blogai. Negalima vaikytis užgaidų, o 
paskui lyg niekur nieko išsisukti. 

Šis vyras kuo puikiausiai supranta mano klausimą. Tiesiog ne- 
nori tiesiai apie tai kalbėti. Tengo taip atrodė. 

— Tėve! - sušuko jis. - Gal ir nesi tikrasis mano tėvas, vis viena tave 
taip vadinsiu. Nes nežinau, kaip kitaip vadinti. Atvirai kalbant, tu man 
niekada nepatikai. Galbūt net daugeliu atvejų tavęs nekęsdavau. Žinai 
tai, ar ne? Tačiau jei, tarkim, nesi tikrasis mano tėvas, jei mūsų nesieja 
kraujo ryšys, man nebelieka dėl ko tavęs nekęsti. Nors nežinau, ar 
galėčiau tave pamėgti. Bet, manau, bent jau galėčiau geriau nei dabar 
tave suprasti. Nes ligi šiol aš troškau teisybės. Norėjau tik sužinoti, kas 
aš ir iš kur esu kilęs. Bet niekas man to nepasakė. Jei tu dabar papasa- 
kotum man tiesą, aš liaučiausi tavęs nekentęs ir nemėgęs. Man reikia 
su tuo susitaikyti - gyventi be neapykantos ir pykčio tau. 

Tėvas nieko netardamas tokiomis pat bereikšmėmis akimis žvel- 
gė į Tengo. Tačiau pasirodė, kad tų tuščių kregždžių lizdų gilumoje 
sutvisko vos regimas žybsnis. 

- Aš esu niekas, - pasakė Tengo. - Tavo tiesa. Vienui vienas 
plūduriuoju išmestas iš laivo į naktinę jūrą. Kad ir kiek tiesčiau 
rankas, kito žmogaus greta nėra, kad ir kiek šaukčiau, niekas neat- 
siliepia. Aš atkirstas nuo viso pasaulio. Vienintelis nors kiek šeimą 
primenantis žmogus esi tu. Tačiau tu laikai užspaudęs paslaptį ir 
griežtai atsisakai ją atskleisti. O tavo atmintis šiame pajūrio mies- 
telyje žingsnis po žingsnio, diena iš dienos slopsta. O kartu su ja 
dingsta ir tiesa apie mane. Jei jos neišgelbėsiu, aš taip ir liksiu toks 
pats niekas, koks ir esu. Kaip tu ir sakai. 

- Išmintis yra vertingas visuomenės turtas, - lyg skaitytų iš la- 
pelio, monotoniškai pasakė tėvas, bet gerokai tyliau nei prieš tai. 
Tarsi kažkas jam iš nugaros būtų pasukęs garso rankenėlę. - Tą 
turtą privalu gausinti, kaupti ir atidžiai investuoti. Privalu nenu- 
stekentą perduoti ateinančioms kartoms. Todėl NHK ir reikia iš 
jūsų visų mokesčio... 

Tengo pasirodė, kad tėvas tai taria kaip mantrą. Ligi šiol jis 
apsisaugodavo kartodamas šias frazes. Tengo privalėjo prasiveržti 
pro tą net prietaringą užkalbėjimo sieną. Turėjo iš už jos ištraukti 
gyvą Žmogų. 

Jis pertraukė tėvo žodžius: 

— Kokia buvo mano mama? Kur ji dingo? Kas jai atsitiko? 

Tėvas staiga nutilo. Užkeikimo nebekartojo. 

Tengo kalbėjo toliau: 

— Aš pavargau gyventi ko nors nemėgdamas, nekęsdamas ir jaus- 
damas kam nors pagiežą. Ir pailsau gyventi nieko nemylėdamas. Aš 
neturiu nė vieno draugo. Nė vieno vienintelio. Ir svarbiausia, kad 
negaliu mylėti net savęs paties. Kodėl? Nes nesugebu mylėti kitų. Ką 
nors mylėdamas ir būdamas kieno nors mylimas išmokčiau pamilti 
save. Supranti, ką sakau? Neįmanoma nieko nemylint prideramai 
mylėti save. Ir nesakau, kad tai tavo kaltė. Geriau pagalvojus, tu 
turbūt irgi esi tokia pat auka. Tu tikriausiai nežinai, kaip prideramai 
save mylėti. Neklystu? 

Tėvas apsitvėrė tylos siena. Jo lūpos tebebuvo kietai sučiauptos. 
Iš veido negalėjai pasakyti, kiek jis suvokė Tengo žodžius. Tengo tylė- 
damas susmego kėdėje. Pro pravirą langą papūtė vėjas. Suplazdeno 

saulės nugairintos užuolaidos ir virptelėjo gėlės žiedai. Paskui tas 
gūsis pro atdaras duris nuskriejo koridoriumi. Sustiprėjo jūros 
kvapas. Buvo girdėti švelnus pušų spyglių šiuženimas, sumišęs su 
cikadų čirpimu. 

Tengo tyliai kalbėjo toliau: 

- Aš dažnai regiu viziją. Vis lygiai tą pačią nuo senų laikų. Vei- 
kiausiai tai ne regėjimas, o tikras mano atsimenamas vaizdas. Greta 
pusantrų metukų manęs yra mama. Ją glėbia jaunas vyras. Tas vyras 
nesi tu. Nežinau, kas jis. Tačiau jis tikrai ne tu. Nežinia kodėl tas 
vaizdas yra neištrinamai įsirėžęs į mano akių tinklainę. 

Tėvas nieko nesako. Tačiau jo akys aiškiai regi kažką kito. Kažką, 
kas yra ne čia. Jie abu tyli. Tengo klausosi staiga sustiprėjusio vėjo 
ūžesio. Jis nežino, ką girdi tėvas. 

— Gal gali man ką nors paskaityti? - po ilgos tylos iš reikalo 
paklausė tėvas. - Man skauda akis ir negaliu skaityti knygų. Ne- 
galiu ilgai sekti raidžių. Knygos yra toje lentynoje. Gali išsirinkti 
sau patinkančią. 

Tengo bejėgiškai pakilo nuo kėdės ir peržvelgė lentynoje iš- 
rikiuotų knygų nugarėles. Dauguma buvo romanai apie praeitį. 
Stovėjo visi Bodhisatvos kalnų perėjos tomai. Tačiau Tengo nieku 
gyvu nekilo ūpas tėvui balsu skaityti senovinių romanų, kur var- 
tojama archajiška kalba. 

- Norėčiau paskaityti pasakojimą apie kačių miestą - ar tiks? — 
paklausė Tengo. - Tą knygą vežiausi čia pats paskaityti. 

— Pasakojimą apie kačių miestą, - tarė tėvas. Tada kurį laiką 
gromuliavo tų žodžių prasmę. - Paskaityk, jei nesunku. 

Tengo žvilgtelėjo į laikrodį. 

- Visai nesunku. Iki traukinio dar daug laiko. Tai keista istorija - 
nežinau, ar tau patiks. 

Tengo išsitraukė iš kišenės knygą ir pradėjo garsiai skaityti „Ka- 
čių miestą . Tėvas tebesėdėjo prie lango ir nejudėdamas klausėsi 
Tengo skaitomo pasakojimo. Šis skaitė lėtai ir garsiai. Porą trejetą 
kartų stabtelėjo atsikvėpti. Tada pakeldavo akis į tėvą, bet jo veidas 
nerodė jokios reakcijos. Neaišku, ar jam patiko tas pasakojimas, 
ar ne. Kai baigė skaityti, tėvas sėdėjo nejudėdamas ir užsimerkęs. 

Atrodė, lyg būtų užmigęs. Bet jis nemiegojo. Tik buvo giliai įsijautęs 
į pasakojimo pasaulį. Ne iš karto iš jo išėjo. Tengo kantriai laukė. 
Popietės šviesa truputį priblauso atskiesta pirmųjų prieblandos 
potėpių. Jūros vėjas ir toliau lingavo pušų šakas. 

- Įdomu, ar tame kačių mieste yra televizorių? - pirmiausia tėvas 
uždavė profesinį klausimą. 

- Ši istorija parašyta 1930 metais Vokietijoje - anuomet dar 
nebuvo televizorių. Nors radijas jau buvo. 

— Kai aš buvau Mandžiūrijoje, ten radijo nebuvo. Ir jokių laidų. 
Laikraščių irgi beveik nepristatydavo, tad gyvenome skaitydami 
pusės metų senumo straipsnius. Net pavalgyti normaliai neturė- 
davom, nebuvo ir moterų. Retkarčiais pasirodydavo vilkų. Tarsi 
pasaulio kraštas. 

Jis kurį laiką tylėjo apie kažką galvodamas. Tikriausiai prisiminė 
jaunystėje Mandžiūrijoje praleistą sunkų kolonizatoriaus gyveni- 
mą. Tačiau tie prisiminimai kaipmat išsisklaidė ir buvo susiurbti į 
tuštumą. Tai aiškiai atspindėjo pakitusi jo išraiška. 

— Otą miestelį pastatė katės, ar seniau jį sukūrė Žmonės ir katės 
ten atsikraustė gyventi? - tarsi pats sau tarė tėvas pasisukęs į langą. 
Tačiau tai atrodė kaip Tengo skirtas klausimas. 

- Nežinau, - pasakė Tengo. - Bet panašiau į seniau žmonių 
pastatytą miestelį. Turbūt dėl kažkokios priežasties ten nebeliko 
žmonių ir tada atsikraustė katės. Pavyzdžiui, visi žmonės išmirė 
nuo infekcijos ar panašiai. 

Tėvas linktelėjo. 

- Reikia užpildyti atsiradusią tuštumą - visi taip daro. 

- Visi taip daro? 

- Taigi, - patvirtino tėvas. 

— O kokią tuštumą pildai tu? 

Tėvo veidas apsiblausė. Ilgi antakiai užkrito ant akių ir taip jas 
paslėpė. Tada kiek pašaipiai tarė: 

— Tu to nesupranti. 

— Nesuprantu. 

Tėvas išplėtė šnerves. Kilstelėjo vieną antakį. Nepatenkintas jis 
visada nutaisydavo tokią miną. 


129 


- Jei be paaiškinimo to nesupranti, vadinasi, nesuprasi, kad ir 
kiek tau aiškintų. 

Tengo prisimerkęs tyrinėjo tėvo veidą. Jis nė karto gyvenime 
nešnekėjo tokiomis keistomis užuominomis. Visuomet kalbėdavo 
tik konkrečiai ir buitiškai. Nepajudinamu šio vyro įsitikinimu, po- 
kalbis turi būti trumpas, būtinu metu pasakyti tik būtini dalykai. 
Tačiau tėvo veido išraiška nieko nebylojo. 

- Supratau. Šiaip ar taip, tu pildai kažkokią tuštumą, - tarė Ten- 
go. - O kas tada pildo tavo paliktą tuštumą? 

- Tu, - glaustai atsakė tėvas. Tada iškėlė smilių ir užtikrintai bedė 
jį tiesiai į Tengo. - Tai juk akivaizdu. Aš ligi šiol pildžiau kažkieno 
sukurtą tuštumą, o tu pildai manąją. Paeiliui. 

— Taip pat, kaip žmonių apleistą miestą užpildė katės. 

- Taip, netenki tarsi miesto, - tarė jis. Paskui užsispoksojo į 
ištiestą savo smilių, nelyginant į čia nepritinkančią keistenybę. 

— Netenki tarsi miesto, - tėvo žodžius pakartojo Tengo. 

- Tave pagimdžiusios moters jau niekur nebėra. 

- Niekur nebėra. Tarsi miesto. Kitaip tariant, ji jau mirusi? 

Tėvas į tai neatsakė. 

Tengo atsiduso. 

— O kas yra mano tėvas? 

— Tiesiog tuštuma. Tu gimei iš jos sąjungos su tuštuma. Aš tą 
tuštumą užpildžiau. 

Tiek tepasakęs tėvas užsimerkė ir užsičiaupė. 

- Sąjungos su tuštuma? 

- Taip. 

— O tu mane išauginai. Tiesa? 

- Jau sakiau, - dirbtinai krenkštelėjęs pasakė tėvas. Tarsi pro- 
tindamas nenuovokų vaiką. - Jei be paaiškinimo to nesupranti, 
vadinasi, nesuprasi, kad ir kiek tau aiškintų. 

- Aš gimiau iš tuštumos? - paklausė Tengo. 

Jokio atsako. 

Tengo ant kelių sunėrė pirštus ir darsyk pažvelgė tiesiai tėvui į 
veidą. Tada pamanė, kad šis vyras nėra jokie tušti griuvėsiai. Nei 
apleistas namas. Jis yra jūros pakrantėje savo blėstančias dienas 

leidžiantis gyvas vyras užsispyrusia ribota siela ir niūria atminti- 
mi. Priverstas akis į akį susidurti su vis didėjančia vidine tuštuma. 
Šiuo metu tuštuma jo viduje dar galynėjasi su atmintimi. Tačiau 
galiausiai, nori jis to ar ne, tuštuma praris likusią atmintį. Tai tik 
laiko klausimas. Kažin, ar jį pasiglemšianti tuštuma yra tokia pati, 
iš kokios gimiau ir aš? 

Sumišęs su pušų viršūnėmis skriejančiu pavakarės vėju atsklido 
tolimas jūros ošimas. Nors gal taip tik pasirodė. 


9 skyrius 
Aomamė 


Našta mainais už malonę 


Aomamei įėjus plikagalvis jai už nugaros sparčiai uždarė duris. 
Kambaryje buvo tamsu nors į akį durk. Langai užtraukti storo- 
mis užuolaidomis, visos lempos išjungtos. Pro užuolaidų tarpą 
prasismelkiantis vos regimas šviesos ruožas tik pabrėžė kambario 
tamsumą. 

Nelyginant įžengus į planetariumą ar kino salę prasidėjus fil- 
mui - šiek tiek užtruko, kol Aomamės akys apsiprato su tamsa. 
Pirmiausia ji pastebėjo elektroninio laikrodžio, padėto ant žemo 
stalelio, ekraną. Jo žali skaičiai skelbė, kad yra septynios valandos 
dvidešimt minučių. Dar po kurio laiko pamatė priešais prie sienos 
stovinčią didelę lovą. Elektroninis laikrodis buvo greta jos galvūga- 
lio. Kambarys šiek tiek mažesnis už tą erdvųjį, iš kurio čia pateko, 
bet vis viena vietos jame buvo gerokai daugiau nei paprastame 
viešbučio kambaryje. 

Ant lovos pūpsojo tamsus daiktas. Ji vėl ne išsyk suvokė, kad tas 
neaiškus siluetas išties yra gulinčio žmogaus kūnas. Per tą laiką jo 
kontūrai nė truputėlio nesulingavo. Jis nerodė jokių gyvybės žymių. 
Nesigirdėjo kvėpavimo - ausis pasiekė tik tylus oro kondicionie- 

riaus ūžimas iš palubės. Bet miręs irgi nebuvo. Plikagalvis elgėsi 
taip, tarsi tai būtų gyvas žmogus. 

Gan didelis žmogus. Tikriausiai vyras. Aiškiai nematyti, bet 
greičiausiai veidą nusukęs į sieną. Jis guli neužsiklojęs - tiesiog 
sukniubęs ant lovatiesės. Nelyginant didžiulis gyvūnas, kuris tau- 
sodamas jėgas giliai urve gydosi žaizdas. 

- Jau laikas, - kreipėsi plikagalvis į tą šešėlį. Jo balse virpėjo ligi 
tol negirdėta įtampa. 

Neaišku, ar tas žmogus išgirdo jo balsą. Tamsus kalnelis ant 
lovos nė per plauką nekrustelėjo. Plikagalvis stovėjo prie durų 
ir pasitempęs laukė. Kambaryje stojo mirtina tyla - buvo aiškiai 
girdėti, kaip kažkas nuryja seiles. Tada Aomamė pastebėjo, kad 
tai darė ji pati. Dešinėje rankoje tebelaikydama krepšį ji drauge 
su plikagalviu laukė, kol kažkas atsitiks. Elektroninio laikrodžio 
ekrane užsidegė 7:21, paskui 7:22, vėliau 7:23. 

Pagaliau siluetas virš lovos vos regimai krustelėjo ir sujudo. 
Nežymus krutėjimas galiausiai peraugo į aiškius judesius. Galėjai 
būti tikras, kad tas žmogus giliai miegojo. Arba skendėjo tame, kas 
panašu į miegą. Jis budino raumenis, pakėlė viršutinę kūno dalį, iš 
lėto sugrįžo į sąmonę. Šešėlis atsitiesė ant lovos ir sukryžiavo kojas 
lotoso poza. Tai tikrai vyras. 

- Jau laikas, - darsyk pakartojo plikagalvis. 

Buvo girdėti, kaip tas žmogus giliai iškvepia orą. Atodūsis buvo 
lėtas ir atsklido lyg iš gilaus šulinio dugno. Paskui pasigirdo, kaip 
giliai įkvepia, švilpiančiai nemaloniai, it miško medžius lenkianti 
vėtra. Tiedu skirtingi garsai keitė vienas kitą. Tarp jų stodavo ilgos 
tylos pauzės. Tas ritmingas ir daugiaprasmis kartojimas išmušė 
Aomamę iš pusiausvyros. Ji pajuto, tarsi būtų įžengusi į ligi šiol 
neregėtą teritoriją - gilios jūros dugną ar nežinomo asteroido pa- 
viršių. Vietą, į kurią šiaip ne taip nusigavęs, grįžti atgal nebegali. 

Akys niekaip nepriprato prie tamsos. Iki tam tikros vietos dar 
tamsų ten sėdinčio vyro siluetą. Bet ji nesupranta, nei kur link jis 
atsisukęs, nei į ką žiūri. Tik mato, kad jis yra milžiniško dydžio ir 

kad sulig kvėpavimo ritmu ramiai, bet smarkiai kilnojasi jo pečiai. 
Tas kvėpavimas nėra įprastas - jis įdarbina visut visutėlį kūną ir 
atlieka ypatingą funkciją. Ji įsivaizduoja, kaip plačiai išsitempia ir 
susitraukia mentės bei diafragma. Eiliniai žmonės nesugeba taip 
intensyviai kvėpuoti. Tai ypatingas būdas, kurio išmokti gali tik 
ilgai ir stropiai treniruodamasis. 

Plikagalvis stovėjo greta jos vis dar taip pat pasitempęs. Tiesia 
nugara, truputį pakelta galva. Jo kvėpavimas, kitaip nei vyro ant 
lovos, buvo paviršutinis ir greitas. Jis užsimaskavęs budi. Laukia, 
kol baigsis to smarkaus kvėpavimo serija. Atrodo, kad tai įprastinis 
veiksmas, skirtas kūnui sužadinti. Kaip ir plikagalviui, Aomamei 
teliko laukti jo pabaigos. Veikiausiai to nepadarius neišeina nu- 
busti. 

Pagaliau, tarsi išjungus didelį aparatą, tas kvėpavimas palaipsniui 
nurimo. Pauzės tarp iškvėpimo ir įkvėpimo ilgėjo, kol galiausiai 
viską nutraukė ilgas iškvėpimas. Kambarį vėl užplūdo sunki tyla. 

- Jau laikas, - trečiąkart pakartojo plikagalvis. 

Vyro galva lėtai sujudėjo. Regis, jis atsigręžė į plikagalvį. 

- Gali eiti, - pasakė vyras. Aiškiu giliu baritonu. Užtikrintai, be 
užuolankų. Matyt, kūnas visiškai nubudo. 

Plikagalvis tamsoje murmtelėjo atsiprašymą ir, kaip ir įeidamas, 
glaustais judesiais išėjo iš kambario. Durims užsidarius Aomamė 
su tuo vyru liko dviese. 

— Atleisk, kad tamsu, - tarė vyras. Tikriausiai pasisukęs į Ao- 
mamę. 

— Nieko tokio, - atsakė Aomamė. 

— Man reikia tamsos, - švelniu balsu pasakė jis. - Bet nesijau- 
dink. Aš tavęs nenuskriausiu. 

Aomamė tylėdama linktelėjo. Paskui prisiminusi, kad aplinkui 
tamsu, pridūrė: 

— Supratau. 

Balsas nuskambėjo truputį kiečiau ir laibiau nei visada. 


jautė intensyvų jo žvilgsnį. Tikslų ir precizišką. Tiksliau sakant, jis 

ne matė, o regėjo. Atrodo, tas vyras sugebėjo kiaurai ją permatyti. 
Akimirksniu pasijuto, tarsi viskas nuo kūno būtų nuplėšta ir ji 
stovėtų nuogut nuogutėlė. Tas žvilgsnis prasismelkė pro jos odą ir 
pasiekė vidaus organus bei gimdą. Šis vyras gali regėti tamsoje. Jis 
regi daugiau nei mato akis. 

- Supamas tamsos pamatai dalykus daug geriau, - tarsi perskai- 
tęs Aomamės mintis tarė vyras. - Tačiau per ilgai užsibuvus tamsoje 
pasidaro sunku grįžti į saulės nušviestą pasaulį. Kažkuriuo metu 
reikia iš tamsos ištrūkti. 

Jis vėl įsistebeilijo į Aomamę. Be jokio geidulingumo. Jis regi ją 
kaip tam tikrą objektą. Lygiai kaip laivo keleivis nuo denio stebi 
praplaukiamos salos formą. Tačiau tai ne paprastas keleivis - jis 
permato visą salą. Ilgai nužiūrinėjama to aštraus negailestingo 
žvilgsnio Aomamė pajuto, koks netobulas ir netaisyklingas yra jos 
kūnas. Paprastai ji taip nesijaučia. Ji veikiau didžiuojasi savo kūnu, 
išskyrus skirtingo dydžio krūtis. Ji diena iš dienos jį puoselėjo ir 
saugojo, kad nebūtų sugadintas. Raumenys lankstūs, beveik be 
riebalų. Tačiau nužiūrinėjant šiam vyrui tas kūnas jai pasirodė it 
apgailėtinas pasenęs mėsos maišas. 

Tarsi reaguodamas į šias Aomamės mintis vyras liovėsi svili- 
nęs ją žvilgsniu. Ji pajuto, kaip tas žvilgsnis greitai nuslopo. Tarsi 
liejant vandenį iš žarnos kažkas būtų užsukęs už pastato esantį 
čiaupą. 

— Atleisk už prašymą, bet gal gali šiek tiek praverti užuolai- 
das? - tyliai paprašė vyras. - Juk visiškoje tamsoje tau bus sunku 
dirbti. 

Aomamė padėjo sportinį krepšį ant žemės, nuėjo prie lango ir 
patraukusi virvelę atstūmė sunkias storas naktines bei už jų kaban- 
čias baltas dienines užuolaidas. Kambarį užliejo naktinio Tokijo 
šviesos. Apšviestas Tokijo bokštas, greitkelių žibintai, pravažiuo- 
jančių mašinų šviesos, lempos dangoraižių languose, įvairiaspalvės 
neoninės iškabos ant pastatų stogų - visos šios didmiesčio vakarui 
būdingos šviesos įspindo į viešbučio kambarį. Nebuvo itin šviesu - 
tame menkame apšvietime vos galėjai įžvelgti kambaryje stovinčius 

baldus. Ši šviesa Aomamei buvo prie širdies. Ji sklido iš pasaulio, 
kuriam Aomamė priklausė. Ji dar kartą įsitikino, kokia nepamaino- 
ma jai yra toji šviesa. Tačiau net ir ta blanki šviesa vyro akims, regis, 
buvo per ryški. Tebesėdėdamas ant lovos sukryžiuotomis kojomis, 
jis vengdamas šviesos didelėmis rankomis užsidengė veidą. 

— Ar viskas gerai? - pasiteiravo Aomamė. 

— Nesirūpink, - pasakė vyras. 

— Gal truputį priverti užuolaidas? 

- Tegu būna taip. Turiu bėdų su tinklaine. Ne iš karto priprantu 
prie šviesos. Netrukus susitvarkys. Gal gali ten prisėsti ir palauk- 
ti? 

Bėdų su tinklaine, mintyse pakartojo Aomamė. Žmonėms, turin- 
tiems bėdų su tinklaine, gresia apakimas. Vis dėlto su ja tai buvo 
nesusiję. Aomamė turės reikalų ne su šio vyro regėjimu. 

Kol vyras užsidengęs rankomis veidą pratinosi prie šviesos, 
sklindančios pro langą, Aomamė, sėdėdama ant fotelio, jį nužiū- 
rinėjo. Dabar buvo jos eilė smulkiai ištyrinėti priešininką. 

Vyras buvo didelis. Ne storas - tiesiog didelis. Aukštas ir plačia- 
petis. Ir veikiausiai stiprus. Ponia buvo girdėjusi, kad jis stambus, 
bet Aomamė nesitikėjo jo tokio didelio. Žinoma, niekur nepara- 
šyta, kad religinės bendruomenės vadas negali būti milžiniškas 
asmuo. Paskui Aomamė įsivaizdavo šito milžino prievartaujamas 
dešimtmetes ir nesąmoningai susiraukė. Ji įsivaizdavo, kaip nuogas 
jis prislegia mažų mergaičių kūnus. Jos turbūt net nesipriešina. Kur 
ten - ir suaugusiai moteriai tai būtų sudėtinga. 

Vyras vilkėjo plonas treningines kelnes apačioje surauktomis 
klešnėmis ir marškinius ilgomis rankovėmis. Šie buvo vienspalviai 
ir nežymiai blizgėjo it šilkiniai. Platūs, susagstomi, pirmos dvi 
sagos nesusegtos. Ir marškiniai, ir kelnės atrodė balti, gal šviesiai 
kreminės spalvos. Ne pižama, bet lengva apranga poilsiui. Gal ji 
dar tiktų sėdėti medžių pavėsyje pietų kraštuose. Iš pažiūros di- 
delės basos pėdos. Platūs it mūrinė siena pečiai priminė patyrusį 
dvikovos imtynininką. 

- Ačiū, kad atvykai, - palaukęs, kol Aomamė baigs apžiūrinėti, 
tarė vyras. 

- Toks mano darbas. Jei reikia, galiu bet kur atvažiuoti, - už- 
gniaužusi jausmus atsakė Aomamė. Tačiau tai ištarusi pasijuto lyg 
būtų iškviečiama prostitutė. Tikriausiai todėl, kad tas jo aštrus 
žvilgsnis tamsoje ją tarsi išrengė. 

- Kiek daug žinai apie mane? - vis dar dengdamasis rankomis 
veidą paklausė vyras. 

- Klausiate, ką aš apie jus žinau? 

- Taip. 

- Beveik nieko, - atsargiai rinkdamasi žodžius pasakė Aoma- 
mė. - Net jūsų vardo. Tik tai, kad jūs vadovaujate religinei ben- 
druomenei, įsikūrusiai Nagano ar Jamanašio prefektūroje. Turite 
kažkokių bėdų dėl sveikatos ir aš galbūt galėčiau jums padėti. 

Vyras keliskart krestelėjo galvą ir patraukė nuo veido rankas. 
Tada atsisuko į Aomamę. 

Jo plaukai buvo ilgi. Tiesūs ir vešlūs, jie beveik siekė pečius. Daug 
kur pražilę. Jam apie, o gal jau ir per penkiasdešimt. Nosis didelė, 
bene per visą veidą. Taisyklinga, tiesi it styga nosis. Ji priminė 
Alpių kalną iš kalendorinių nuotraukų. Didinga, plačiais šlaitais. 
Tik išvydus jo veidą, pirmiausia į akis krenta toji nosis. Abipus 
jos giliai įsispaudusios akys. Sunku įžvelgti, į ką Žiūri jų vyzdžiai. 
Kaip ir kūnas, veidas buvo platus. Barzda tvarkingai nuskusta, 
nematyti nei randų, nei apgamų. Veido bruožai taisyklingi. Net 
dvelkia ramybe ir išmintimi. Tačiau jis buvo kažkuo ypatingas, 
neįprastas ir dirginantis sielą. Jo veidas buvo iš tokių, kurie pirmą- 
kart susitikus priverčia susigūžti. Gal dėl per didelės nosies. Gal 
ji sujaukia viso veido proporcijas ir taip sutrikdo žiūrovą. Gal dėl 
giliai įdubusių akių, kurios švyti kaip priešistorinis ledynas. Arba 
dėl plonų negailestingumu dvelkiančių lūpų, kurių ištarti žodžiai, 
atrodo, bematant išmuš tave iš vėžių. 

— O daugiau? - paklausė vyras. 

— Daugiau beveik nieko nežinau. Man pasakė čia atvykti pasiruo- 
šus raumenų tempimo programai. Mano specializacija - raumenys 
ir sausgyslės. Man nereikia daug žinoti apie kliento socialinę padėtį 
ar būdą. 

Kaip ir prostitutei, pamanė Aomamė. 

— Suprantu, - giliu balsu pasakė vyras. - Tačiau mano atveju 
būtina šiek tiek paaiškinti. 

— Klausau jūsų. 

— Žmonės vadina mane Lyderiu. Tačiau aš beveik nesirodau 
viešumoje. Net dauguma toje pačioje teritorijoje su manimi gyve- 
nančių bendruomenės narių nežino, kaip aš atrodau. 

Aomamė linktelėjo. 

- Tačiau tau, štai, pasirodžiau. Juk neprašysiu tavęs gydyti visiš- 
koje tamsoje arba užrištomis akimis. Taip pat ir iš mandagumo. 

— Aš ne gydysiu, - ramiu tonu pažymėjo Aomamė. - Tai bus 
tik raumenų tempimas. Aš neturiu leidimo gydyti. Mano tikslas 
yra per jėgą ištempti kasdien beveik nenaudojamus ar įprastai 
žmonių sunkiai pajudinamus raumenis ir taip apsaugoti kūną, 
kad šis nenusilptų. 

Atrodė, kad vyras vos šyptelėjo. O gal taip tik pasirodė - gal jis 
tik nesmarkiai pakrutino veido raumenis. 

— Puikiai suprantu. Tiesiog patogumo dėlei pavartojau žodį 
„gydyti“. Nekreipk dėmesio. Norėjau pasakyti, kad dabar tu regi 
tai, ko paprasti žmonės neišvysta. Noriu, kad tai žinotum. 

— Man jau ten pranešė, kad apie šiandienos užsiėmimą niekam 
nepasakočiau, - pasakė Aomamė rodydama į gretimo kambario 
duris. - Bet jums nėra reikalo rūpintis. Kad ir ką čia pamatyčiau ar 
išgirsčiau, už šio kambario sienų tai neišeis. Darbe tenka prisilies- 
ti prie ne vieno žmogaus kūno. Galjūs ir užimate ypatingą padėtį, 
bet man jūs tik vienas iš daugelio besiskundžiančiųjų raumenų 
problemomis. Man rūpi tik tai, kas susiję su raumenimis. 

- Girdėjau, vaikystėje tu priklausei liudytojams. 

- Aš nepasirinkau tapti liudytoja. Mane tiesiog augino tokią. 
Tai didelis skirtumas. 

— Tai išties didelis skirtumas, - pasakė vyras. - Visgi žmogus 
negali pabėgti nuo vaikystėje jam įskiepyto pasaulėvaizdžio. 

- Nei gero, nei blogo. 

- Liudytojai gerokai skiriasi nuo man paklūstančios bendruo- 
menės. Mano nuomone, religija, kuri visą dėmesį skiria vien Pas- 

kutiniam Teismui ir pasaulio pabaigai, yra daugiau ar mažiau 
apgavystė. Man atrodo, kad pabaiga kiekvienu atveju tėra asmeni- 
nis reikalas. Tačiau, kad ir kaip ten būtų, liudytojai yra stebėtinai 
užsigrūdinusi bendruomenė. Jos istorija visai neilga, bet jau išlaikė 
nemažai išbandymų. Be to, jos narių nuolat daugėja. Iš jos galima 
daug pasimokyti. 

- Turbūt dėl ribotumo. Būdami nedidelė siauro mąstymo grupė, 
jie geba pasipriešinti išorės jėgoms. 

— Veikiausiai tavo tiesa, - pasakė vyras. Paskui trumpam užtilo. - 
Na, bet mes čia susitikome ne apie religiją pasikalbėti. 

Aomamė nieko nepasakė. 

- Noriu, kad suprastum, jog mano kūnas yra daug kuo ypatin- 
gas, - tarė vyras. 

Sėdėdama fotelyje Aomamė tylomis laukė, ką jis pasakys to- 
liau. 

- Kaip jau sakiau, mano akys nepakelia stiprios šviesos. Ši liga 
pasireiškė prieš keletą metų. Iki tol neturėjau jokių bėdų, bet kaž- 
kuriuo metu tai prasidėjo. Viešai lioviausi rodytis daugiausia dėl 
to. Kasdien beveik visą laiką praleidžiu tamsiame kambaryje. 

- Aš negaliu pagelbėti esant bėdų su regėjimu, - pasakė Aoma- 
mė. — Kaip jau minėjau, mano sritis yra raumenys. 

- Puikiai tai suprantu. Žinoma, kreipiausi į specialistus. Lan- 
kiausi pas ne vieną garsų okulistą. Man darė daug tyrimų. Tačiau 
šiuo metu jie, regis, bejėgiai. Mano tinklainė yra kažkaip pažeista. 
Dėl neaiškios priežasties. Liga lėtai progresuoja. Jei ir toliau taip 
bus, netrukus turbūt visai apaksiu. Žinoma, kaip ir sakai, su rau- 
menimis tai nesusiję. Vienaip ar kitaip, paeiliui išdėstysiu visas 
mane kamuojančias bėdas. Vėliau ir pažiūrėsim, kur tu gali padėti, 
o kur negali. 

Aomamė linktelėjo. 

- Mano raumenys vis sustabarėja, - pasakė vyras. - Tada visai 
nebegaliu pajudėti. Tiesiogine to žodžio prasme sustingstu į akme- 
nį ir tai trunka kelias valandas. Tuomet telieka gulėti paslikam. 
Skaudėti neskauda. Tiesiog visi kūno raumenys sustingsta. Negaliu 

pajudinti nė piršto. Savo valia pakrutinu daugių daugiausia akių 
obuolius. Taip nutinka kartą du per mėnesį. 

- Ar būna kokių nors išankstinių požymių, kad taip atsitiks? 

— Pirmiausia atsiranda traukuliai. Įvairių vietų raumenys ima 
trūkčioti. Tai trunka dešimt-dvidešimt minučių. Paskui, lyg kaž- 
kas būtų išjungęs jungiklį, visi raumenys apmiršta. Todėl pajutęs 
ženklus aš per dešimt-dvidešimt minučių susirandu kur atsigulti 
ir atsigulu. Lyg laivas, besislepiantis įlankoje nuo audros, ten 
prisiglaudęs laukiu, kol praeis suparalyžiavimas. Vis dėlto, ne- 
paisant paralyžiaus, sąmonė būna budri. Kur ten - net blaivesnė 
nei visada. 

— O fizinio skausmo nėra, tiesa? 

— Aš prarandu visus pojūčius. Net badomas adata nieko nepa- 
juntu. 

- Ar kreipėtės dėl to į gydytojus? 
vienas gydytojas. Tačiau galiausiai paaiškėjo tik tai, kad mano 
keista liga yra beprecedentė ir šiuolaikinei medicinai neįveikiama. 
Išbandžiau viską, kas įmanoma, - kinų mediciną, osteopatiją, sei- 
tai meną, akupunktūrą, masažus, karštųjų versmių terapiją, - bet 
niekas nedavė apčiuopiamų rezultatų. 

Aomamė nesmarkiai susiraukė. 

- Tai, kuo aš užsiimu, yra niekuo neišsiskiriantis kūno funkcijų 
suaktyvinimas. Jis nelabai pagelbės esant tokiai sunkiai proble- 
mai. 

— Puikiai suprantu. Aš tik išbandau įvairiausias galimybes. Ne- 
kaltinsiu tavęs, jei tavo metodas bus neveiksmingas. Pakaks, jei 
darysi man tai, ką visuomet darai. Noriu pažiūrėti, kaip į tai reaguos 
mano kūnas. 

Aomamei galvoje iškilo vaizdas, kaip šio didelio vyro kūnas guli 
kažkur tamsioje vietoje nekrustelėdamas it žiemos miegu įmigęs 


gyvūnas. 
- Kada paskutinį kartą užėjo tas paralyžius? 


Pratimų sistema, skirta vidiniam kūno balansui atkurti ir taip jį išgydyti. 

- Prieš dešimt dienų, - atsakė vyras. - Ir dar vienas nemalonus 
dalykas, kurį, manau, turėčiau pasakyti. 

— Sakykite nesivaržydamas. 

— Kol raumenys apmirę, man visąlaik būna erekcija. 

Aomamė dar labiau susiraukė. 

— Kitaip sakant, tas kelias valandas penis nuolat būna standus? 

- Taip. 

— Tačiau nieko nejaučiate. 

— Nieko nejaučiu, - pasakė vyras. - Geismo taip pat. Jis tiesiog 
sukietėja. Tarsi akmuo. Lygiai kaip ir kiti raumenys. 

Aomamė nesmarkiai papurtė galvą. Tada kiek pajėgė nuramino 
veidą. 

— Nemanau, kad ir dėl to man pavyktų ką nors padaryti. Tas 
reikalas gerokai nutolęs nuo mano srities. 

— Man sunku apie tai kalbėti, o jums turbūt nemalonu klausytis, 
bet ar galiu dar truputį papasakoti? 

— Prašom pasakoti. Aš saugosiu paslaptį. 

- Tuo metu aš santykiauju su moterimis. 

— Moterimis? 

— Mane supa kelios moterys. Ištikus tai būsenai, jos pakaitomis 
lipa ant negalinčio pajudėti manęs ir santykiauja. Aš nieko nejau- 
čiu. Lytinio pasitenkinimo taip pat. Nežiūrint į tai, ejakuliuoju. 
Net kelis kartus. 

Aomamė tylėjo. 

Vyras kalbėjo toliau: 

- Iš viso yra trys moterys. Visos paauglės. Tu tikriausiai ne- 
supranti, kodėl mane supa tokios jaunos merginos ir kodėl joms 
reikia su manimi santykiauti. 

- Ar tai... kokio nors religinio akto dalis? 

Tebesėdėdamas lovoje sukryžiavęs kojas vyras giliai atsidu- 
so. 

— Manoma, kad toks suparalyžiavimas yra dangiška malonė, 
tam tikra šventa būsena. Todėl jai užklupus jos ateina su manimi 
santykiauti. Norėdamos pastoti. Pagimdyti mano įpėdinį. 

Aomamė nieko nesakydama žvelgė į vyro veidą. Šis irgi tylėjo. 

— Kitaip tariant, jų tikslas yra pastoti. Apsivaisinti nuo jūsų, kol 
jūs esate tos būsenos, - pasakė Aomamė. 

- Taip. 

- Ir jūs per tas kelias valandas, kol trunka paralyžius, išsiliejate 
visų trijų merginų viduje? 

— Taip. 

Aomamė negalėjo nepastebėti, kad ji atsidūrė itin painioje situa- 
cijoje. Ji ketino šitą vyrą nužudyti. Rengėsi pasiųsti anapus. O jis 
jai išklojo keistą jo kūną kamuojančią paslaptį. 

- Nelabai suprantu, kokia visos šitos problemos esmė? Vieną du 
kartus per mėnesį jus ištinka viso kūno paralyžius. Tuomet ateina 
jūsų trys jaunos draugės ir su jumis santykiauja. Aišku, normalumo 
požiūriu tai nėra įprastinis dalykas. Tačiau... 

— Jos ne mano draugės, - įsiterpė vyras. - Jos man patarnauja 
per apeigas. Santykiauti su manimi yra jų prievolė. 

— Prievolė? 

— Viena iš jų pareigų. Jos turi stengtis susilaukti mano įpėdi- 
nio. 

— Kas taip nusprendė? - pasiteiravo Aomamė. 

— Ilga istorija, - atsakė vyras. - Problema yra tai, kad nuo to 
mano kūnas palaipsniui nyksta. 

— Ar jos pastojo? 

— Dar nė viena nepastojo. Tai veikiausiai neįmanoma. Joms nėra 
menstruacijų. Nežiūrint į tai, jos laukia malonės stebuklo. 

- Niekas dar nepastojo. Joms nėra mėnesinių, - pasakė Aoma- 
mė. - Ojūsų kūnas palaipsniui nyksta. 

- Paralyžiaus laikas po truputį ilgėja. Ir dažnėja jo priepuoliai. 
Kai tai prasidėjo prieš septynerius metus, iš pradžių būdavo kartą 
per du tris mėnesius. Dabar - kartą dukart per mėnesį. Pasibaigus 
paralyžiui kūną užplūsta nenusakomas skausmas ir išsekimas. 
Beveik savaitę tenka gyventi jų kankinamam. Skauda taip, lyg visą 
kūną badytų storomis adatomis, baisiai veria galvą ir visiškai nėra 
jėgų. Miegoti neįmanoma. Jokie vaistai to skausmo neapmalšina. 

Vyras atsikvėpė. Tada kalbėjo toliau: 

- Antra savaitė būna jau kur kas lengvesnė už pirmąją, bet skaus- 
mas vis viena iki galo nesiliauja. Kelis kartus per dieną užplūsta 
veriančio skausmo bangos. Jos užgniaužia kvapą. Organizmas iš- 
krinka. Tarsi iš aparato ištekėjus tepalui ima girgždėti visi sąnariai. 
Galiu tiesiog jausti, kaip kažkas po oda doroja mano raumenis, 
siurbia kraują. Tačiau mane ėda ne vėžys ar parazitai. Kokių tik man 
neatliko tyrimų - nerado jokių nesklandumų. Neva mano kūnas 
sveikut sveikutėlis. Medicina nepaaiškina, kodėl aš taip kankinuosi. 
Vadinasi, šitaip aš moku už „malonę“. 

Aomamei pasirodė, kad šis vyras išties yra ant suirimo slenks- 
čio. Jis neatrodė nė per plauką išsekęs. Jo kūnas iš pažiūros buvo 
tvirtai sudėtas ir pratęs iškęsti smarkų skausmą. Vis dėlto Aomamė 
sugebėjo pajusti, kad jis nyksta. Šitas vyras kamuojasi. Ir nežinia, 
nuo kokios ligos. Net man ir neįsikišus, jis, kankinamas nenu- 
sakomų skausmų ir iš lėto yrant kūnui, galiausiai neišvengiamai 
mirs. 

- Šio vyksmo neįmanoma sustabdyti, - tarsi perskaitęs Aoma- 
mės mintis tarė vyras. - Visas išėstas ir tuščiaviduris, aš sulauksiu 
nenusakomai skausmingos mirties. Jie mane tiesiog išmes it pa- 
naudotą ir beverčiu tapusį vežimą. 

— Jie? - paklausė Aomamė. - Apie ką jūs kalbate? 

— Apie tuos, kurie ėda mano kūną, - pasakė vyras, - bet gana 
apie tai. Šiaip ar taip, dabar aš noriu, kad nors truputį palengvintu- 
mėte mano skausmą. Net jei tai ir neturės didžiulio poveikio, man 
to reikia. Šį skausmą sunku tverti. Kartais... kartais tas skausmas 
baisingai pagilėja. Tarsi susijungtų tiesiai su Žemės centru. Niekas, 
išskyrus mane, nesupranta, kas tai per skausmas. Jis daug iš manęs 
atėmė, nors tuo pat metu daug už tai davė mainais. Itin gilus skaus- 
mas suteikia itin gilią malonę. Tačiau, žinoma, ji nepalengvina 
skausmo. Nei padeda išvengti suirimo. 

Paskui kuriam laikui stojo tyla. 

Aomamė šiaip ne taip prabilo: 

— Pakartosiu, kad, man regis, mano įgūdžiai bus bejėgiai prieš 
šią bėdą. Ypač jei tai jūsų našta mainais už malonę. 

Lyderis išsitiesė ir iš akiduobių gilumos lediniu žvilgsniu pažiū- 
rėjo į Aomamę. Tada pravėrė plonas pailgas lūpas: 

- Netiesa - yra kai kas, ką tu gali padaryti. Ką padaryti gali 
tik tu. 

— Būtų gerai. 

- Aš tai žinau, - pasakė vyras. - Aš žinau daug dalykų. Jei esi 
pasiruošusi, gali pradėti. Tai, ką darai visuomet. 

- Tada jau imsiuos, - atsakė Aomamė. Jos balsas buvo sustingęs 
ir tuščias. „To, ką aš visuomet darau“, - pamanė. 


10 skyrius 


Tengo 


Pasiūlymas atmestas 


Šeštą valandą Tengo pasakė tėvui, kad išeina. Kol atvažiavo taksi, 
abu sėdėjo vienas priešais kitą prie lango nepraverdami burnos. 
Tengo skendėjo padrikose mintyse, o tėvas rūškanu veidu spoksojo 
į vaizdą už lango. Jau leidosi saulė ir dangaus žydrynė palaipsniui 
mainėsi į sodresnį mėlį. 

Liko dar daug klausimų. Tačiau, kad ir ko klaustų, atsakymo 
turbūt nesulauks. Tai aiškiai bylojo kietai sučiauptos tėvo lūpos. 
Tarsi jis būtų apsisprendęs daugiau nekalbėti. Todėl Tengo nieko 
nebeklausė. Jei jis be paaiškinimo to nesupranta, vadinasi, nesu- 
pras, kad ir kiek aiškintų. Kaip tėvas ir sakė. 

Kai jau reikėjo eiti, Tengo prakalbo: 

- Šiandien man pasakei daug dalykų. Nors ir sunkiai supranta- 
mais bei painiais žodžiais, bet veikiausiai išklojai taip nuoširdžiai, 
kaip tau išėjo. 

Tengo pažvelgė į tėvo veidą. Tačiau tie žodžiai jo niekaip ne- 
paveikė. 

Jis tarė: 

- Dar yra dalykų, kurių norėčiau paklausti, bet suprantu, kad 
tau jie būtų skausmingi. Todėl man belieka juos nuspėti iš to, ką 
jau pasakei. Turbūt mes ne to paties kraujo. Aš taip spėju. Smulk- 
menų nežinau, bet esu priverstas manyti, kad apibendrinus tiesa 
yra tokia. Pataisyk, jei klystu. 

Tėvas neatsakė. 

Tengo kalbėjo toliau: 

- Jei šitas spėjimas teisingas, man akmuo nusirita nuo krūtinės. 
Bet ne todėl, kad tavęs nemėgstu. Kaip jau sakiau, todėl, kad nuo 
šiol man nebereikia tavęs nemėgti. Nors mes ne kraujo giminės, 
regis, auginai mane kaip savo tikrą sūnų. Turiu tau už tai padėkoti. 
Deja, mums nelabai pavyko sutarti kaip tėvui ir sūnui, bet tai jau 
kita kalba. 

Tėvas ir toliau tylėdamas žiūrėjo pro langą. Įdėmiu žvilgsniu, 
kaip budintis sargybinis, bijantis praleisti pro akis signalinio bar- 
barų laužo dūmus ant kalvos tolumoje. Tengo pabandė pasekti tėvo 
žvilgsniu. Tačiau jokių dūmų ten neišvydo. Ten testovėjo vakaro 
prieblandoje skendinčios pušys. 

- Labai apgailestauju, bet beveik niekuo negaliu tau padėti. Ne- 
bent melstis, kad tuštuma tavyje gimtų kuo neskausmingiau. Tu jau 
gana prisikentėjai. Turbūt labai smarkiai mylėjai mano mamą. Ma- 
nau. Bet ji kažkur pradingo. Su mano biologiniu tėvu arba dar kitu 
vyru - nežinau. Regis, tu neketini man apie tai smulkiau pasakoti. 
Vienaip ar kitaip, ji nuo tavęs atsiskyrė. Ir paliko dar kūdikį mane. 
Galbūt tu mane auginai tikėdamasis, kad tau būnant su manimi ji 
kada nors pas tave sugrįš. Bet galiausiai ji taip ir negrįžo. Nei pas 
tave, nei pas mane. Neabejoju, kad tau dėl to buvo labai skaudu. 
Turbūt taip pat, kaip gyventi ištuštėjusiame mieste. Vis dėlto tame 
mieste tu užauginai mane. Tarsi pildydamas tuštumą. 

Tėvo veido išraiška nesikeitė. Tengo nežinojo, nei ar tėvas su- 
pranta, kas jam sakoma, nei ar apskritai jį girdi. 

— Gal aš klystu taip spėdamas. Ir gal būtų geriau, jei klysčiau. 
Mums abiem. Bet jei neklystu, visokiausi dalykai man stojasi į 
vietas. Mažų mažiausiai išsisprendžia keli klausimai. 

Dangumi karksėdamos praskrido pulkelis varnų. Tengo pažvelgė 
į laikrodį ant rankos. Buvo jau metas eiti. Jis atsistojo, priėjo prie 
tėvo ir padėjo ranką jam ant peties. 

— Lik sveikas, tėve. Greitai vėl atvažiuosiu aplankyti. 

Kai palietęs durų rankeną paskutinįsyk atsigręžė, Tengo nustebo 
išvydęs tėvo skruostu riedant ašarą. Nuo liuminescencinių lempų 
lubose ji blausiai švytėjo sidabru. Tėvas veikiausiai išspaudė tą 
ašarą sukaupęs visas išplaikstytų jausmų jėgas. Ji nutekėjo skruostu 
ir nukrito ant kelių. Tengo atidarė duris ir neatsisukdamas išėjo 
iš kambario. Sėdo į taksi, nuvažiavo į stotį ir įlipo į atvykusį trau- 
kinį. 


Lyginant su kelione į priekį, traukinys iš Tatejamos buvo pilnas 
žmonių ir šurmuliavo. Daugiausia važiavo nuo jūros grįžtančios 
šeimos su vaikais. Matydamas jas Tengo prisiminė pradinės mo- 
kyklos laikus. Jis nė sykio nebuvo jokioje išvykoje ar kelionėje su 
tėvais. Per Vėlinių ar Naujųjų metų atostogas tėvas nieko daugiau 
neveikdavo, tik miegodavo namie. Tuomet jis atrodydavo kaip 
tepaluotas aparatas, išjungtas iš elektros lizdo. 

Kai atsisėdęs ketino toliau skaityti knygą, susivokė palikęs ją tėvo 
kambaryje. Tengo atsiduso, bet paskui apsigalvojęs pamanė, kad 
gal taip ir geriau. Be to, kad ir ką skaitytų, niekas, regis, nelindo į 
galvą. „Kačių miesto" istorijai labiau pritiko gulėti tėvo kambaryje, 
o ne pas Tengo. 

Vaizdai už lango plaukė atbuline tvarka nei iš ryto. Tamsų ir 
nykų kalnų užspeistą kelią palei jūrą pagaliau pakeitė atvira pajūrio 
pramoninė zona. Daug fabrikų ir vakare nesiliovė dirbę. Tamsoje 
dunksojo miškas kaminų, kurie spjaudėsi raudonais liepsnų liežu- 
viais. Didžiuliai vilkikai nuolat apšvietė kelią stipriais priekiniais 
žibintais. Už jų it purvo bala juodavo jūra. 

Namo grįžo prieš dešimt. Pašto dėžutė buvo tuščia. Atidarius 
duris, butas pasirodė dar dykesnis nei visada. Jame tebetvyrojo 
Tengo ryte palikta tuštuma. Ant grindų numesti marškiniai, išjung- 
ta tekstų rengyklė, įdubusi nuo jo kūno svorio kėdė su ratukais, 

trintuko drožlės ant stalo. Jis išgėrė dvi stiklines vandens, nusirengė 
ir tiesiu taikymu palindo po antklode. Kaipmat aplankė miegas. 
Toks gilus, kokio pastaruoju metu nesulaukdavo. 


Kitą rytą Tengo pakirdo po aštuonių ir suprato esąs naujas 
žmogus. Atsibudo žvalus, rankų ir kojų raumenys buvo tamprūs ir 
pulsavo sveikata. Kūne nejusti nuovargio. Lygiai toks jausmas, kaip 
kad vaikystėje atsivertus naują vadovėlį mokslo metų pradžioje. 
Turinio dar nesuvoki, bet iš jo dvelkia naujomis žiniomis. Nuėjęs 
į vonią nusiskuto. Nusišluostė veidą rankšluosčiu, pasitepė losjonu 
po skutimosi ir dar kartą veidrodyje pažvelgė į savo veidą. Įsitikino, 
kad jis yra naujas žmogus. 

Vakar dienos įvykiai atrodė tarsi sapnas. Nesitiki, kad tai būtų 
iš tikrųjų įvykę. Nors viską prisiminė ryškiai, vaizdų kontūrai tarsi 
virpėjo netikroviškumu. Sėdęs į traukinį Tengo nuvyko į kačių 
miestą ir grįžo atgal. Laimei, kitaip nei apsakymo herojui, jam 
pavyko įsėsti į atgalinį traukinį. Ir tai, kas atsitiko tame mieste, jį 
smarkiai pakeitė. 

Žinoma, situacija jį supančioje tikrovėje nė kiek nepakito. Jis ne 
savu noru žengia pavojinga kliūčių ir mįslių nusėta žeme. Įvykiai 
klostosi nesuvokiama linkme. Jis nė neįsivaizduoja, kas atsitiks 
jam pačiam. Vis dėlto Tengo viduje užgimė viltis, kad gal kaip nors 
pavyks įveikti visus nesklandumus. 

Tengo atrodė, kad jis pagaliau pajudėjo iš mirties taško. Nors 
tiesa taip ir liko neaiški, bet tai, ką pasakė tėvas, bei jo laikysena 
piešė blausų Tengo kilmės vaizdą. Ilgą laiką jį kamavęs ir trikdęs 
vaizdinys nebuvo beprasmė haliucinacija. Nėra aišku, kiek tiesos 
jame atsispindi. Tačiau tai veikiausiai yra vienintelė Tengo mamos 
palikta žinia, kuria nori nenori paremtas jo gyvenimas. Tai išsiaiš- 
kinęs Tengo pasijuto lyg būtų nusiėmęs naštą nuo pečių. Ir tik jai 
dingus suprato, koks sunkumas jį slėgė ligi šiol. 


Dvi savaites tęsėsi stebėtinai tykios ir ramios dienos. It ilgas 
štilis. Per vasaros atostogas Tengo keturias dienas per savaitę 

dėstė parengiamojoje mokykloje, o likusį laiką skyrė romanui 
rašyti. Niekas su juo nesusisiekė. Tengo visiškai nežinojo, kaip 
einasi tyrimas dėl Fukaeri dingimo ir ar žmonės vis dar perka 
Oro lėliukę. Nei labai norėjo tai sužinoti. Nusprendė palikti pa- 
saulį likimo valiai. Jei nutiks kas nors svarbaus, jam tikrai bus 
pranešta. 

Baigėsi rugpjūtis, atėjo rugsėjis. Ruošdamas rytinę kavą Tengo 
sau tyliai mąstė, kaip būtų gerai, jei tokios ramios dienos niekuomet 
nesibaigtų. Balsiai ištarus dar nugirstų kur nors ausylas velnias, 
todėl jis nebyliai meldė, kad ir toliau tęstųsi ramybė. Tačiau kaip 
visada niekas nevyksta taip, kaip nori. Regis, pasaulis geriau išma- 
nė, ko Tengo nenori. 


Tądien po dešimtos ryto suskambo telefonas. Praleidęs septynis 
signalus Tengo pasidavė ir ištiesęs ranką pakėlė ragelį. 

- Galiu dabar pas tave ateiti, - tarė prislopintas balsas. Iš visų 
Tengo pažįstamų tebuvo vienintelė, kuri galėjo paklausti be klau- 
siamosios intonacijos. To balso fone skambėjo kažkoks pranešimas 
ir plerpė mašinos duslintuvas. 

— Kur dabar esi? - paklausė Tengo. 

— Prie „Marusho parduotuvės durų. 

Ta parduotuvė yra vos už poros šimtų metrų nuo jo namų. Ji 
skambina iš prie jos esančios telefono būdelės. 

Tengo nesąmoningai apsidairė. 

— Gal nebūtų labai gerai tau rodytis pas mane. Mano butas galbūt 
yra stebimas. O pasauliui tu esi dingusi be žinios. 

— Tavo butas galbūt yra stebimas, - tiesiog pakartojo Tengo 
žodžius Fukaeri. 

— Taip, - atsakė Tengo. - Pastaruoju metu ir aplink mane ėmė 
dėtis keisti dalykai. Ir esu tikras, kad tai susiję su Oro lėliuke. 

— Supykę Žmonės. 

— Turbūt. Regis, jie supyko ant tavęs, o drauge šiek tiek supyko 
ir ant manęs, kad perrašiau Oro Iėliukę. 

— Man tas pats, - pasakė Fukaeri. 

— Tau tas pats, - tiesiog pakartojo Fukaeri žodžius Tengo. Išties 
užkrečiamas įprotis. - Dėl ko? 

— Net jei tavo butas ir yra stebimas. 

Kurį laiką Tengo nerado žodžių. 

— Bet gal man ne tas pats, - pagaliau pratarė jis. 

— Mums geriau būti drauge, - pasakė Fukaeri. - Dviese galėsime 
suremti jėgas. 

— Kaip Sonis ir Šer, - tarė Tengo. - Neįveikiama pora. 

— Na neįveikiama... 

— Nekreipk dėmesio. Aš čia sau kalbėjau, - pasakė Tengo. 

- Ateinu. 

Kai Tengo jau žiojosi kažką sakyti, ryšys nutrūko. Kas tik užsi- 
mano, ima sau ir kada panorėję nutraukia pokalbį. Tarsi užsimoję 
kirviu nukirstų kabančio tilto lynus. 


Po dešimties minučių Fukaeri atėjo pas jį į namus. Abiejose 
rankose laikydama plastikinius prekybos centro maišus. Vilkėjo 
mėlynus dryžuotus ilgarankovius marškinius ir siaurus džinsus. 
nuimti nuo virvės. Ant peties persimetusi drobinę rankinę. Kad 
paslėptų veidą, buvo užsidėjusi didelius akinius nuo saulės, bet jie 
nelabai jį pridengė. Veikiau traukė žmonių dėmesį. 

- Pamaniau pravers daugiau maisto, - pasakė Fukaeri. Tada su- 
dėjo produktus iš maišų į šaldytuvą. Beveik viskas, ką nupirko, buvo 
pusgaminiai, kuriuos tereikia pašildyti mikrobangų krosnelėje. Be 
jų, buvo sausainių ir sūrio. Obuolių ir pomidorų. Dar konservų. 

- Kur mikrobangė, - paklausė ji dairydamasi po ankštą virtuvę. 

- Nėra, - atsakė Tengo. 

Fukaeri suraukė antakius ir šiek tiek susimąstė, bet nieko ne- 
komentavo. Regis, nelabai įsivaizdavo pasaulį, kuriame nėra mik- 
robangų krosnelės. 

- Aš čia pasiliksiu, - tarė Fukaeri, tarsi dėstydama visiems aiškią 
tiesą. 

- Iki kada? - paklausė Tengo. 

Fukaeri papurtė galvą. Suprask, ji nežino. 

— Kas atsitiko tavo slėptuvei? 

— Nenoriu būti viena, kai kažkas atsitiks. 

— Tau atrodo, kad kažkas atsitiks? 

Ji nieko neatsakė. 

— Pakartosiu, čia nesaugu, - pasakė Tengo. - Regis, mane stebi 
tam tikri žmonės. Dar nelabai suprantu, kas jie per vieni. 

— Niekur nėra saugu, - pasakė Fukaeri. Tada prasmingai prisi- 
merkė ir lengvai suspaudė ausų lezgelius. Tengo visiškai nenutuokė, 
ką reiškia šitie gestai. Tikriausiai nieko. 

- Kitaip tariant, jokio skirtumo, kur būti, - tarė jis. 

— Niekur nėra saugu, - pakartojo Fukaeri. 

- Gal ir taip, - pasiduodamas pritarė Tengo. - Ties tam tikra 
riba pavojaus nebegali skirstyti į didesnį ar mažesnį. Šiaip ar taip, 
man jau tuoj reikės eiti į darbą. 

- Į parengiamąją mokyklą. 

— Taip. 

— Aš pasiliksiu čia, - pasakė Fukaeri. 

— Tu pasiliksi čia, - pakartojo Tengo. - Taip bus geriau. Neik 
į lauką, neatidaryk durų, jei kas belsis. Ir nekelk telefono ragelio, 
jei skambės. 

Fukaeri tylomis linktelėjo. 

— Beje, kaip laikosi mokytojas Ebisuno? 

- Vakar „Sakigake būstinėje buvo atliktas tyrimas. 

- Tai yra policija dėl tavo dingimo „Sakigake“ būstinėje atliko 
tyrimą? - nustebęs paklausė Tengo. 

— Tu neskaitai laikraščių. 

- Aš neskaitau laikraščių, - vėl pakartojo Tengo. - Pastaruoju 
metu visai nebuvo ūpo juos skaityti. Todėl smulkmenų nežinau. 
Bet tai, ko gero, pridarys jiems nemažai bėdų. 

Fukaeri linktelėjo. 

Tengo giliai atsiduso. 

- Ir jie tikrai supyks dar labiau nei ligi šiol. It širšės, kurių lizdas 
buvo išdraskytas. 

Fukaeri prisimerkė ir trumpam pritilo. Tikriausiai įsivaizdavo 
iš lizdo išskrendantį pulką įniršio apakintų širšių. 

— Turbūt, - tyliai pasakė ji. 

— Ar kas nors paaiškėjo apie tavo tėvus? 

Fukaeri papurtė galvą. Apie juos dar nieko nepaaiškėjo. 

— Vienaip ar kitaip, anie iš bendruomenės pyksta, - pasakė 
Tengo. - Jei supras, kad tavo dingimas buvo melas, policija irgi 
neabejotinai ant tavęs supyks. O kartu ir ant manęs, kad žinodamas 
aplinkybes tave dangsčiau. 

- Būtent todėl mums reikia suremti jėgas, - pasakė Fukaeri. 

- Ar tu ką tik pasakei būtent todėl? 

Fukaeri linktelėjo. 

— Neteisingai pasakiau, - paklausė ji. 

Tengo papurtė galvą. 

— Ne, viskas gerai, tiesiog tuose žodžiuose išgirdau gaivumą. 

- Jei tau nepatogu išeisiu kitur, - pasakė Fukaeri. 

- Gali būti čia, - nusileido Tengo. - Juk neturi kur kitur eiti. 

Fukaeri greitai ir užtikrintai linktelėjo. 

Tengo išsitraukė iš šaldytuvo šaltos kviečių arbatos ir atsigėrė. 

— Įpykusių širšių šiltai apnakvindinti nepažadu, bet tavimi pa- 
sirūpinti, manau, pajėgsiu. 

Fukaeri kurį laiką neatitraukė akių nuo Tengo veido. Tada tarė: 

— Tu atrodai kitaip nei ligi šiol. 

— Kuo? 

Ji trumpam keistai pakreipė lūpas, paskui vėl ištiesino. Negali 
paaiškinti. 

- Gali neaiškinti, - pasakė Tengo. - „Jei nesuprantu to be paaiš- 
kinimo, vadinasi, nesuprasiu, kad ir kiek aiškintų.“ 

Išeidamas iš buto jis pasakė: 

- Kai aš skambinsiu, palauksiu tris kvietimus ir padėsiu ragelį. 
Tada perskambinsiu iš naujo. Tu pakelsi. Supratai? 

- Supratau, - pasakė Fukaeri. Tada pakartojo: - Palauksi tris 
kvietimus ir padėsi ragelį. Tada perskambinsi iš naujo. Aš pakel- 
siu, - jos balsas skambėjo taip, tarsi pažodžiui versdama garsiai 
skaitytų įrašą ant senovinio akmeninio monumento. 

— Tai svarbu, tad nepamiršk, - pridūrė Tengo. 
Fukaeri dukart linktelėjo galva. 


Tengo pravedė dvi pamokas, tada atėjęs į mokytojų kambarį 
ruošėsi eiti namo. Užėjo mergaitė iš registratūros ir pranešė, kad 
jo laukia žmogus vardu Ušikava. Ji tai pasakė tarsi apgailestauda- 
ma - kaip geraširdis pasiuntinys, perduodantis nelaukiamą žinią. 
Tengo linksmai nusišypsojęs jai padėkojo. Juk negalima kaltinti 
pasiuntinio. 

Ušikava sėdėjo kavinėje prie vestibiulio ir gėrė kavą su pienu. 
Kad ir kaip žiūrėtum, kava su pienu buvo vienas iš tų gėrimų, kurie 
Ušikavai nepritiko. O jo, įsimaišiusio tarp jaunų sveikų moksleivių, 
keista išvaizda dar labiau rėžė akį. Atrodė, kad jo sėdimoje vietoje 
slėgis, oro tankis ir šviesos lūžio kampas yra kitoks nei visur. Iš 
tikrųjų, žiūrėdamas iš toli, jo negalėjai nepalaikyti niūria žinia. Per 
pertrauką į kavinę buvo prigužėję mokinių, bet niekas neprisėdo 
prie šešiaviečio Ušikavos stalo. Nelyginant nuo vilko bėgančios 
antilopės paklusdami instinktams mokiniai vengė Ušikavos. 

Tengo prie baro nusipirko kavos ir nešinas ja atsisėdo priešais 
Ušikavą. Regis, šis ką tik valgė bandelę su kremu. Ant stalo gulėjo 
sulamdyta pakuotė, o lūpų kampučiuose buvo prilipę trupinių. 
Bandelė su kremu irgi buvo vienas iš jam netinkančių valgių. 

- Pone Kavana, šimtas metų! - išvydęs Tengo nesmarkiai pasi- 
lenkdamas pasisveikino Ušikava. - Labai atsiprašau, kad aš kaip 
visada užgriūvu nieko neįspėjęs. 

Vietoj pasisveikinimo Tengo išbėrė: 

- Esu tikras, kad atvykote norėdamas sužinoti mano atsakymą, 
ar ne? Atsakymą į anąkart pateiktą pasiūlymą. 

— Na, taip, - atsakė Ušikava. - Trumpai tariant. 

— Pone Ušikava, ar negalėtumėte šiandien pakalbėti konkrečiau 
ir atviriau? Ko jums iš manęs reikia? Ką turėsiu jums duoti mainais 
už tą „stipendiją ? 

Ušikava atsargiai apsidairė aplink. Tačiau greta jų nieko nebu- 
vo, o kavinė klegėjo mokinių balsais, tad nebuvo pavojaus, kad jų 
pokalbį galėtų kas nors nugirsti. 

- Gerai. Nusileisiu jums ir nuoširdžiai išdėstysiu, - kiek tyliau 
pasakė Ušikava persisverdamas per stalą. - Pinigai tėra dingstis. 
Jų suma irgi nereikšminga. Svarbiausias dalykas, kurį gali jums 
suteikti mano užsakovai, yra apsauga. Trumpai tariant, užtikrinti, 
kad nepatirtumėte žalos. 

— O už tai, - pratarė Tengo. 

- Oužtaijie iš jūsų nori tylos ir užmaršties. Jūs prisidėjote prie 
ano reikalo. Tačiau nežinodamas tikrųjų jo užmačių ir situacijos. 
Jūs - karys, vykdantis paliepimus. Jie neketina dėl to reikalo kal- 
tinti jūsų asmeniškai. Todėl pakaks, jei jūs švariai pamiršite viską, 
kas čia nutiko. Skaitliukas bus anuliuotas. Niekas nesužinos, kad 
jūs slapčia perrašėte Oro lėliukę. Jūs visiškai nesusijęs su ta knyga. 
Ateityje irgi niekaip su ja nesusisiesite. Norėtume viską taip su- 
tvarkyti. Jums tai irgi būtų naudinga. 

— Kad nepatirčiau žalos - ką tai reiškia? - paklausė Tengo. - Ar 
tai reiškia, kad kiti dalyviai, išskyrus mane, patirs žalą? 

— Na, tai veikiausiai bus sprendžiama individualiai, - karčiai 
pasakė Ušikava. - Tai sprendžiu ne aš ir negaliu nieko konkrečiai 
teigti, tačiau be tam tikrų priemonių nebus apsieita. 

— Ojjūs turite ilgas ir stiprias rankas. 

— Tiesa. Kaip jau anksčiau minėjau, labai ilgas ir labai stiprias 
rankas. Na, ir koks būtų jūsų atsakymas? 

— Mano išvada yra tokia: aš niekaip negaliu priimti iš jūsų pi- 
nigų. 

Nieko nesakęs Ušikava pakėlė ranką prie akinių, juos nusiėmė, 
iš kišenės išsitraukęs nosinę atsargiai nuvalė lęšius ir vėl juos už- 
sidėjo. Tarsi norėtų parodyti, kad tarp to, ką išgirdo, ir jo regėjimo 
yra kaži koks ryšys. 

-— Kitaip tariant, suprantu, kad pasiūlymas buvo atmestas. 

- Taip. 

Ušikava pro akinių stiklus žvelgė į Tengo taip, kaip žiūrima į 
retos formos debesį. 

- Ir kodėl gi? Mano kukliu įsitikinimu, tai tikrai neblogi mainai. 

- Visi mes, kad ir kas atsitiktų, sėdime viename laive. Man ne- 
išeina dabar vienam iš jo sprukti, - pasakė Tengo. 

— Keista, - stebėdamasis pasakė Ušikava. - Nelabai suprantu. 
Juk, nepykit už pasakymą, likusiesiems į jus visiškai nusispjauti. 
Tikrai. Jie tik pasiėmė jūsų uždirbtus pinigus ir leidžia juos į kairę 
ir į dešinę. Ir labai mėgaudamiesi. Galite pykti ant manęs kiek 
norite, liepti nesityčioti ir nenusišnekėti, bet tai juk akivaizdu. 
Jumis dėtas aš supykčiau. O jūs juos ginate. Sakote, kad jūs vienas 
negalite sprukti, ar panašiai. Laivas ar dar kažkas. Nesuprantu. 
Kodėl jūs taip elgiatės? 

— Viena priežasčių yra moteris vardu Kioko Jasuda. 

Ušikava pakėlė atvėsusios kavos puoduką ir neskaniai siurbte- 
lėjo. Tada perklausė: 

— Kioko Jasuda? 

— Ką jūs žinote apie Kioko Jasudą? 

Tarsi nesuprasdamas, apie ką eina kalba, Ušikava kurį laiką 
sėdėjo pusiau prasižiojęs. 

— Na, atvirai kalbant, nieko nežinau apie moterį tokiu vardu. 
Prisiekiu, nemeluoju. O kas ji tokia? 

Tengo kurį laiką nebyliai žvelgė į Ušikavos veidą. Tačiau nieko 
jame neišskaitė. 

— Mano pažįstama. 

— Gal jūs netyčia artimi? 

Tengo nieko neatsakė. 

— Aš noriu sužinoti, ar jūs jai ką nors padarėte. 

— Ką nors padarėme? Ką jūs! Nieko niekam nedarėme, - pasakė 
Ušikava. - Tikrai. Juk ką tik sakiau, kad aš nieko apie ją nežinau. 
Ir neketinu ko nors daryti man nežinomiems žmonėms. 

— Betgi sakėte, kad jūs pasisamdėte talentingus tyrėjus ir visut 
viską apie mane išsiaiškinote. Iššniukštinėjote, kad aš perrašiau 
Eriko Fukados parašytą kūrinį. Daug žinote apie mano asmeninį 
gyvenimą. Akivaizdu, kad tie tyrėjai turėjo sužinoti apie mano 
santykius su Kioko Jasuda. 

- Hm, mes tikrai pasisamdėme talentingus tyrėjus. Jie kruopš- 
čiai išsiaiškino apie jus įvairiausių dalykų. Todėl galbūt jie sužinojo 
ir apie jūsų santykius su ponia Jasuda. Kaip jūs ir sakote. Tačiau 
jei, tarkim, tokios žinios ir buvo surinktos, manęs jos nepasiekė. 

— Aš su Kioko Jasuda turėjau romaną, - pasakė Tengo. - Su- 
sitikdavome kartą per savaitę. Slapčia, patyliukais. Nes ji buvo 
ištekėjusi. O viena dieną nieko nepranešusi ji tiesiog pradingo iš 
mano akiračio. 

Ta pačia nosinaite, kuria valė akinius, Ušikava pasišluostė pra- 
kaituotą nosies galiuką. 

- Ir jūs manote, kad mes esame kaip nors prikišę nagus prie jos 
dingimo. Ar ne? 

- Galbūt jūs pašnibždėjote jos vyrui apie mūsų pasimatymus. 

Tarsi dvejodamas Ušikava papūtė lūpas. 

- O kam mums būtų reikėję taip daryti? 

Tengo įtempė ant kelių padėtas rankas. 

— Man vis neduoda ramybės praeitą kartą telefonu jūsų ištarti 
žodžiai. 

— Ką gi aš tada sakiau? 

- Sulaukus tam tikro amžiaus gyvenimas pavirsta vien įvairiau- 
sių praradimų virtine. Vienas po kito kaip iš prakiurusio maišo 
iš rankų ima birti brangūs dalykai. Po vieną tave palieka mylimi 
žmonės. Ar panašiai. Prisimenate? 

— Na, prisimenu. Tikrai anądien sakiau kažką panašaus. Tačiau, 
pone Kavana, aš tai sakiau apibendrindamas. Tik išdėsčiau savo 
kuklią nuomonę, kaip skaudu ir negailestinga Žmogui yra senti. 
Tikrai neturėjau omenyje jokios konkrečios moters vardu Jasuda, 
ar kaip ten ji. 

— Tačiau man tai nuskambėjo kaip įspėjimas. 

Ušikava keliskart smarkiai papurtė galvą. 

— Jokiais būdais. Tai joks įspėjimas. Tai tik mano nuomonė. 
Tikrai, prisiekiu, nieko nežinau apie jokią Jasudą. O ji dingo? 

Tengo kalbėjo toliau: 

- Paskui dar pasakėte, kad jei aš jūsų neklausysiu, tai gali nelabai 
palankiai paveikti mane supančius žmones. 

— Na, išties sakiau. 

- Tai irgi ne įspėjimas? 

Ušikava įsikišo nosinę į švarko kišenę ir atsiduso. 

— Tai išties skamba kaip įspėjimas, bet tėra apibendrinimas. 
Paklausykite, pone Kavana, aš nieko nežinau apie tą ponią Jasudą. 
Net vardo nesu girdėjęs. Prisiekiu visais dievais. 

Tengo darsyk tiriamai pažvelgė į Ušikavos veidą. Gal šis vyras 
tikrai nieko nežino apie Kioko Jasudą. Sutrikusi jo mina, kad ir 
kaip žiūrėtum, atrodo nuoširdi. Tačiau net jei jis nieko nežino, 
nereiškia, kad jie nieko nepadarė. Gal tiesiog jam apie tai nepra- 
nešė. 

- Pone Kavana, gal kišuosi ne į savo reikalus, bet užmegzti ry- 
šius su ištekėjusia moterimi yra pavojingas reikalas. Esate jaunas 
ir sveikas nevedęs vyras. Kam jums taip rizikuoti - juk galėtumėte 
susirasti vienišą jūsų amžiaus merginą, - pasakė Ušikava ir mitriai 
nusilaižė bandelės trupinius nuo lūpų. 

Tengo tylėdamas žvelgė į jį. 

Ušikava tarė: 

- Žinoma, vyro ir moters santykių logika nepagrįsi. Monogamija 
kelia daug prieštaravimų. Tačiau iš širdies sakau, jei ta moteris 
pasitraukė iš jūsų akiračio, gal tegu taip ir lieka. Turiu omenyje, 
kad pasaulyje yra dalykų, apie kuriuos geriau nesužinoti. Pavyz- 
džiui, apie jūsų motiną. Tiesa jus sužeistų. O sykį sužinojęs tiesą, 
būtumėte priverstas prisiimti už ją dalį atsakomybės. 

Tengo susiraukė ir trumpam sulaikė kvapą. 

— Ką jūs Žinote apie mano mamą? 

Ušikava apsilaižė lūpas. 

— Na, truputį žinau. Tyrėjai apie tai smulkiai išsiaiškino. Todėl 
jei norėtumėte sužinoti, galiu jums perduoti visą informaciją apie 
jūsų motiną. Kiek man žinoma, jūs užaugote ničnieko apie ją ne- 
žinodamas. Tik tai galbūt ir ne visai malonūs dalykai. 

— Pone Ušikava, - pasakė Tengo. Tada atstūmęs kėdę atsistojo. - 
Prašau palikti mane ramybėje. Nebenoriu daugiau su jumis kalbė- 
tis. Ir norėčiau, kad man nebesirodytumėte. Verčiau jau patirsiu 
tą žalą, kad ir kokia ji būtų, nei susidėsiu su jumis. Nereikia man 
nei jūsų stipendijos, nei saugumo užtikrinimo. Tetrokštu vieno - 
daugiau su jumis nebepasimatyti. 

Ušikava neparodė jokios reakcijos. Gal yra ne kartą girdėjęs ir 
baisesnių dalykų. Jo akių gilumoje galėjai įžvelgti net kažką pana- 
šaus į įsižiebiantį šypsnį. 

- Supratau, - pasakė Ušikava. - Šiaip ar taip, dėkui už atsakymą. 
O jis yra „ne“. Pasiūlymas atmestas. Aiškiai ir suprantamai. Taip 
ir perduosiu viršenybei - aš juk tik pasiuntinukas. Be to, net jei 
atsakėte „ne“, visai nereiškia, kad dabar pat ir patirsite žalą. Aš 
tik sakau, kad galbūt patirsite. Gal viskas praeis lyg niekur nieko. 
Būtų labai puiku. Ne, kalbu tikrai nuoširdžiai. Turiu omenyje, kad 
jūs man patinkate. Nieko nepadarysi, kad jūs nė nemanote manęs 
pamėgti. Aš juk šneku nesupaisomus dalykus ir pats esu nesupaiso- 
mas. Štai ir atrodau šitaip baisiai. Niekada nesikankinau dėl žmonių 
dėmesio. Tačiau jaučiu jums prielankumą, nors gal jums tai tik 
nereikalinga našta. Noriu, kad jums viskas baigtųsi sėkmingai. 

Taip pasakęs Ušikava pažvelgė į savo pirštus. Putlūs trumpi 
pirštai. Jis kelis kartus juos pagrąžė. Tada atsistojo. 

- Likite sveikas. Taigi, tikriausiai mes matomės paskutinį kartą — 
stengsiuosi paisyti jūsų pageidavimų. Linkiu jums sėkmės. Viso. 

Ušikava pasiėmė ant gretimos kėdės gulintį aptriušusį odinį 
portfelį ir pranyko tarp susigrūdusių kavinės lankytojų. Jam pri- 
siartinus kelią pastojantys moksleiviai savaime traukėsi į šalis jį 
praleisdami. Nelyginant maži kaimo vaikai, bėgdami nuo baisaus 
žmonių pirklio. 


Tengo iš mokyklos vestibiulio viešojo telefono paskambino į 
savo namus. Ketino palaukti tris signalus ir padėti ragelį, bet po 
antro kvietimo atsiliepė Fukaeri. 

- Sutarėme, kad tris kartus suskambėjus aš padėsiu ir perskam- 
binsiu, - bejėgiškai pasakė Tengo. 

- Pamiršau, - lyg niekur nieko atsakė Fukaeri. 

- Juk liepiau nepamiršti. 

- Skambinsi iš naujo, - paklausė Fukaeri. 

— Ne, kam čia skambinti - juk jau atsiliepei. Nieko keisto nenu- 
tiko, kol manęs nebuvo? 

— Niekas neskambino. Neatėjo. 

- Gerai. Baigiau dirbti ir jau grįžtu namo. 

— Ką tik buvo atskridusi didelė varna ir karksėjo už lango, - 
pasakė Fukaeri. 

- Ta varna visada atskrenda vakarais. Nekreipk dėmesio. Ji, ma- 
tyt, nori pasižmonėti. Manau, namie būsiu prieš septynias. 

- Paskubėk. 

— Kodėl? - paklausė Tengo. 

— Mažieji žmonės brazda. 

— Mažieji žmonės brazda, - pakartojo jos žodžius Tengo. - Tai 
yra brazda mano bute? 

— Ne. Kažkur kitur. 

— Kitur. 

- Toli toli. 

- Bet tu tai girdi. 

- Girdžiu. 

— O tai ką nors reiškia? - paklausė Tengo. 

- Reiškia kad atsiranda permainų. 

- Permainų, - pasakė Tengo. Ne išsyk suprato, kad ji ištarė 
„permainos“. - Kokių permainų? 

— Nežinau. 

- Tas permainas sukels Mažieji žmonės? 

Fukaeri papurtė galvą. Ragelyje pasigirdo šnarėjimas. Suprask, 
ji nežino. 

- Pasistenk grįžti kol nepradėjo griaudėti. 

— Griaudėti? 

—- Traukiniams sustojus būsime išskirti. 
baigos vakaras be jokio debesėlio. 

— Neatrodo, kad imtų griaudėti. 

- Išvaizda nieko nesako. 

- Skubu, - pasakė Tengo. 

— Paskubėk, - pasakė Fukaeri. Tada padėjo ragelį. 

Mokyklos prieangyje Tengo dar sykį pažvelgė į giedrutėlį vakaro 
dangų. Tada spėriai pasuko link Jojogio stoties. Visą tą laiką jo 
galvoje it besikartojantis įrašas sukosi Ušikavos pasakyti žodžiai. 

Turiu omenyje, kad pasaulyje yra dalykų, apie kuriuos geriau 
nesužinoti. Pavyzdžiui, apie jūsų motiną. Tiesa jus sužeistų. 
O sykį sužinojęs tiesą, būtumėte priverstas prisiimti už ją dalį 
atsakomybės. 

Kažkur brazda Mažieji žmonės. Regis, tai susiję su artėjančiomis 
permainomis. Dabar dangus yra kuo giedriausias, bet išvaizda 
nieko nepasako. Gal griaudės perkūnas, lis lietus ir sustos trau- 
kiniai. Reikia paskubėti grįžti namo. Fukaeri balsas buvo keistai 
įtikinamas. 

— Mes turime suremti jėgas, - sakė ji. 

Iš kažkur tįsta ilgos rankos. Mums reikia suremti jėgas. Juk mes 
esame neįveikiama pora. 

Beat goes on: ritmas nesiliauja. 

11 skyrius 
Aomamė 


Pusiausvyra ir yra gėris 


Aomamė ant kilimu išklotų miegamojo grindų patiesė atsineš- 
tą minkštą mėlyną kilimėlį jogai. Tada paprašė vyro apnuoginti 
stuomenį. Šis išlipo iš lovos ir nusivilko marškinius. Nusirengęs 
jis atrodė dar milžiniškesnis. Krūtinė plati, nė kvapo riebalų, tik 
raumenų iškilumai. Iš pirmo žvilgsnio pamanytum, kad tai kuo 
sveikiausias kūnas. 

Kaip lieptas jis atsigulė veidu žemyn ant jogos kilimėlio. Pir- 
miausia Aomamė pridėjusi pirštą prie jo riešo pamatavo pulsą. 
Kraujas pulsavo aiškiai ir sodriai. 

- Ar kasdien užsiimate kokia nors fizine veikla? - pasiteiravo 
Aomamė. 

— Nelabai. Tik kvėpuoju. 

— Tik kvėpuojate? 

- Tas kvėpavimas nėra įprastas, - pasakė vyras. 

- Toks, kokį atlikote ką tik tamsoje, ar ne? Gilus, ritmingas 
kvėpavimas, išjudinantis visus kūno raumenis. 

Gulėdamas veidu žemyn vyras vos linktelėjo. 

Aomamė ničnieko nesuvokė. Tai tikrai smarkus, daug jėgų rei- 
kalaujantis kvėpavimas. Vis dėlto, argi įmanoma vien kvėpavimu 
išlaikyti kūną stiprų ir neištežusį. 

— Tai, ką aš dabar darysiu, bus skausmingoka, - monotoniškai 
pasakė Aomamė. - Nes be skausmo nėra poveikio. Tačiau galiu 
suvaldyti skausmo stiprumą. Todėl, pajutę skausmą, nekentėkite 
ir sakykite. 

Kiek patylėjęs vyras tarė: 

— Įdomu būtų patirti man ligi šiol dar nežinomą skausmą, - tuose 
žodžiuose galėjai išgirsti lengvą ironiją. 

- Jokiam Žmogui skausmas nėra malonus. 

— Tačiau kuo labiau skauda, tuo efektyviau. Tiesa? Jei tai pras- 
mingas skausmas, tikrai jį iškęsiu. 

Apytamsyje Aomamės veidu nuslinko neapibrėžta išraiška. Tada 
ji tarė: 

— Gerai. Vienaip ar kitaip, abu žiūrėkime, kaip einasi. 

Ji kaip visada pradėjo nuo menčių tempimo. Prisilietusi prie 
vyro raumenų Aomamė išsyk pastebėjo jų tamprumą. Sveiki stan- 
grūs raumenys. Jie iš esmės skyrėsi nuo paprastai sporto klube jos 
treniruojamų miestiečių išvargusių ir sustabarėjusių raumenų. 
Bet kartu Aomamė aiškiai juto, kad kažkas blokuoja jais turinčią 
srūti natūralią tėkmę. Nelyginant laikinai upę užtvenkę suplukdyti 
medžiai ir šiukšlės. 

Pakišusi alkūnę vyrui po petimi Aomamė nuslėgė jį žemyn. Iš 
pradžių lėtai, paskui nuoširdžiai spūstelėdama. Suprato, kad jam 
skauda. Ir ganėtinai smarkiai. Bet kuris kitas žmogus jau imtų 
dejuoti. Tačiau vyras neišleido jokio garso. Jis ir toliau kvėpavo 
tolygiai. Net neatrodė, kad būtų susiraukęs. Visgi kantrus. Aomamė 
pamėgino patikrinti jo kantrybės ribas. Ji įsiręžė, kiek leido jėgos, ir 
mentės sausgyslės pagaliau dunkstelėjo - tarsi iešmininkui pakeitus 
geležinkelio bėgius. Vyras akimirkai sulaikė kvapą, bet kaipmat vėl 
ėmė ramiai kvėpuoti. 

— Mentė buvo siaubingai sustingusi, - paaiškino Aomamė. - Bet 
dabar atpalaidavau. Tėkmė atsinaujino. 

Ji po mente iki pusės pakišo pirštus. Pašalinus sąstingį, raume- 
nys, kurie ir taip buvo elastingi, kaipmat tapo sveikesni. 

- Gerokai palengvėjo, - tyliai pasakė vyras. 

— Turėjo nemenkai skaudėti. 

- Įmanoma ištverti. 

- Aš irgi esu iš kantriųjų, bet jei man taip darytų, tikrai išleisčiau 
kokį nors garsą. 

- Dažnai vieną skausmą nuslopina arba panaikina kitas. Pojūčiai 
visuomet yra reliatyvūs. 

Aomamė pridėjo ranką prie kairės mentės ir perbraukusi pirš- 
tais raumenis suprato, kad ir šie tokios pat būklės kaip ir esantieji 
dešinėje pusėje. Pažiūrėkime, koks reliatyvus bus šis skausmas. 

— Dabar imsiuos kairės pusės. Skaudės turbūt taip pat, kaip ir 
dešinė. 

- Atsiduodu į tavo rankas. Gali į mane nekreipti dėmesio. 

— Norite pasakyti, kad galiu nesivaržyti? 

- Gali. 

Aomamė ta pačia tvarka ištempė kairės mentės raumenis ir 
sausgysles. Kaip liepta, nesivaržė. Sykį atleidusi vadžias Aomamė 
nesvyruodama eina trumpiausiu keliu. Tačiau vyro reakcija buvo 
net ramesnė nei pirmiau. Jis tik giliai gerklėje suurzgė ir skausmą 
priėmė lyg savaime suprantamą. Gerai, pažiūrėkime, kiek jis dar 
gali iškęsti. 

Aomamė paeiliui gvildeno vyro kūną. Visi taškai yra papunkčiui 
įrašyti jos galvoje. Tereikia automatiškai eiti jų maršrutu. Tarsi su- 
maniam bebaimiam sargybiniui, su žibintuvėliu naktį vaikštančiam 
aplink pastatą. 

Visi raumenys buvo daugiau ar mažiau sustingę. Tarsi žemė 
po negailestingų katastrofų bangos. Vandens kanalai daug kur 
užversti, įgriuvusiais krantais. Jei čia gulėtų paprastas žmogus, jis 
turbūt nebepasikeltų. Gal net nebegalėtų normaliai kvėpuoti. Šiam 
vyrui padeda tvirtas kūnas ir stipri valia. Nepaisant visų niekingų 
jo poelgių, tylomis ištverdamas šitokį smarkų skausmą šitas vyras 
pelnė profesinę Aomamės pagarbą. 

Aomamė kiekvieną raumenį maigė, per jėgą judino, lenkė ir 
tempė kiek fiziškai įmanoma. Tada sausgyslės dunkstelėdavo. Ji 
žinojo, kad tai prilygsta kankinimui. Ligi šiol ji ne vienam atletui 
yra tempusi raumenis. Tai buvo ištvermingi, su fiziniu skausmu 
susigyvenę žmonės. Tačiau, prisilietus Aomamei, kad ir kokie 
tvirti būtų, tie vyrai kažkuriuo metu neišvengiamai pravirkdavo. 
Gal tiesiog nebežinodavo, ko daugiau griebtis. Kai kurie net tru- 
putį apsišlapindavo. O šis vyras nė nesuinkščia. Neįtikėtina. Vis 
dėlto ant sprando besisunkiantys prakaito lašai išdavė jo kenčiamą 
skausmą. Pati ji jau pasruvo prakaitu. 

Užtruko pusvalandį, kol atpalaidavo visus nugaros raumenis. 
Baigusi Aomamė atsikvėpė ir rankšluostėliu nusišluostė nuo kaktos 
prakaitą. 


Keista. Aš čia atėjau šito vyro nužudyti. Krepšyje guli ypatingoji 
smulkioji yla. Nutaikius jos adatigalį į reikiamą sprando vietą ir 
stuktelėjus per rankeną viskas pasibaigtų. Nespėjus suprasti, kas 
atsitiko, gyvybė akimirksniu paliktų kūną ir jis išeitų į kitą pasaulį. 
Liautųsi visi jo kūniški skausmai. O aš štai iš visų jėgų stengiuosi 
nors truputį palengvinti jo kančias šitame pasaulyje. 

Turbūt todėl, kad toks yra man pavestas darbas. Jei prieš akis 
turiu išpildytiną užduotį, negaliu jai neatiduoti visos savęs. Aš 
toks Žmogus. Jei man pavesta atgaivinti negaluojančius raumenis, 
imuosi to negailėdama jėgų. Jei dėl pateisinamos priežasties reikia 
nužudyti tam tikrą žmogų, imuosi šito negailėdama jėgų. 

Tačiau, savaime suprantama, aš negaliu abiejų užduočių atlikti 
vienu metu. Jų tikslai prieštarauja vienas kitam, veikimo būdai 
yra nesuderinami. Todėl tegaliu imtis kurios nors vienos. Dabar aš 
tiesiog bandau sugrąžinti šio vyro raumenis į bent kiek padoresnę 
būklę. Aš sukaupusi dėmesį į šią veiklą, sutelkusi į ją visas jėgas. O 
baigusi galėsiu pagalvoti ir apie tai, ką daryti toliau. 

Kartu Aomamė negalėjo užgniaužti smalsumo. Neįprasta šį vyrą 
kamuojanti liga, jos smarkiai pažeisti sveiki stangrūs raumenys, 
kraupus skausmas, kuriuo jis neva moka už „malonę“, stipri valia 
ir gyvybingas kūnas - visa tai kurstė jos susidomėjimą. Aomamė 

norėjo išmėginti, ką galima jam padaryti ir kaip į tai reaguos jo 
kūnas. Tai buvo profesinis, bet kartu ir asmeninis smalsumas. 
Be to, jei dabar pat nužudyčiau šitą vyrą, man tektų nedelsiant iš 
čia išsinešdinti. Pernelyg greitai užbaigus darbą, tiedu iš gretimo 
kambario gali ką nors įtarti. Jiems iš anksto pranešta, kad viskam 
prireiks apytiksliai valandos. 

- Pusę jau baigiau. Liko kita dalis. Gal galėtumėte atsiversti? — 
pasakė Aomamė. 

Lyg didžiulis ant kranto išmestas jūros žinduolis vyras lėtai 
apsivertė. 

— Skausmas juntamai nuslopo, - giliai iškvėpęs tarė vyras. - Dar 
joks gydymas ligi šiol nebuvo toks veiksmingas. 

— Jūsų raumenys yra pažeisti, - pasakė Aomamė. - Nežinau, 
kodėl, bet gana smarkiai. Stengiuosi, kad pažeistos vietos vėl būtų 
kuo normalesnės būklės. Tai nelengva ir skausminga. Šiek tiek 
galiu pagelbėti. Raumenų sandara iš esmės gera, o ir jūs pakantus 
skausmui. Šiaip ar taip, tai tik palengvins simptomus, bet nieko 
iš esmės neišspręs. Nenustačius priežasties tos pačios bėdos vis 
kartosis. 

- Suprantu. Niekas neišsispręs. Kartosis vis tas pats ir sulig 
kiekvienu kartu padėtis blogės. Bet jei dabar juntamas skausmas 
nors kiek atlėgs, būsiu nenusakomai dėkingas net ir už simptomų 
palengvinimą. Tikriausiai nė neįsivaizduoji, kaip smarkiai. Buvau 
sumanęs vartoti morfiną. Tačiau, jei įmanoma, norėčiau apsieiti be 
vaistų. Ilgas vaistų vartojimas sunaikina smegenų funkcijas. 

— Dirbsiu toliau, - pasakė Aomamė. - Ar galiu nesivaržyti kaip 
ligi šiol? 

- Be abejo, - atsakė vyras. 

Aomamė nuvijo visas mintis ir iš širdies kibo į vyro kūną. Visų 
žmogaus kūno raumenų sandara yra įsirėžusi į jos profesinę at- 
mintį. Kokią funkciją kiekvienas jų atlieka, prie kokių kaulų pri- 
sitvirtinę. Kokių turi ypatybių, kokius patiria pojūčius. Visus tuos 
raumenis ir sausgysles Aomamė paeiliui tikrino, krutino ir veiks- 
mingai maigė. Lygiai kaip uolūs inkvizitoriai, išmėginantys visut 
visutėles jautriausias kūno vietas. 

Dar po pusvalandžio jie abu žliaugė prakaitu ir tankiai alsavo. 
Tarsi meilužiai po intensyvios, stebuklui prilygstančios sueities. 
Vyras kurį laiką tylėjo, Aomamė irgi nerado, ką pasakyti. 

— Nenoriu perdėti, - pagaliau prabilo jis, - bet jaučiuosi, lyg kas 
nors kūno dalis būtų pakeitęs naujomis. 

Aomamė tarė: 

- Šiąnakt galite jausti raumenų drebėjimą. Bemiegant gali taip 
smarkiai sutraukti raumenis, kad net sukliksite. Tačiau nesirūpin- 
kite. Ryt ryte viskas grįš į savo vėžes. 

Jei ryt rytas ateis, mintyse pridūrė ji. 

Vyras atsisėdo sukryžiuodamas kojas ant kilimėlio jogai ir kelis- 
syk giliai atsikvėpė, tarsi tikrindamas savijautą. Tada tarė: 

— Tu išties turi ypatingą talentą. 

Šluostydamasi veidą rankšluosčiu Aomamė atsakė: 

— Tai, ką aš darau, yra labai žemiška. Universitete per paskaitas 
išmokau apie raumenų sandarą ir jų funkcijas ir praktikuodamasi 
tas žinias išplėčiau. Šen bei ten patobulinusi įgūdžius, susikūriau 
sistemą. Aš tedarau tai, kas matoma plika akimi, pagrįsta dėsniais. 
Čia tiesa yra iš esmės apčiuopiama ir įrodoma. Nors kartu ją lydi 
ir atitinkamas skausmas. 

Vyras atsimerkė ir įdėmiai pažvelgė į Aomamę. 

— Tu taip manai“ 

— Ką manau? - paklausė Aomamė. 

— Kad tiesa yra tai, kas apčiuopiama ir įrodoma. 

Aomamė nesmarkiai papūtė lūpas. 

- Nesakau, kad visa tiesa yra tokia. Taip yra srityje, kuria aš 
užsiimu. Žinoma, jei taip būtų visose srityse, dalykai būtų daug 
suprantamesni. 

- Klysti, - pasakė vyras. 

— Kodėl gi? 

— Daugeliui pasaulio žmonių nereikia įrodomos tiesos. Tiesą, 
kaip tu ir sakei, dažniausiai lydi stiprus skausmas. O beveik niekas 
netrokšta skausmingos tiesos. Žmonėms reikia gražios ir jaukios 
pasakos, kuri leistų jiems bent truputį giliau pajusti savo gyvenimo 
prasmę. Būtent todėl atsiranda religijos. 

Kelis kartus pasukiojęs kaklą vyras kalbėjo toliau: 

— Kaip A variantą jam ar jai parodai jų gyvenimo prasmingu- 
mą, ir tai jiems yra tiesa, kaip B variantą jam ar jai parodai, kad 
jų gyvenimas yra menkas ir bejėgis, ir tai jie priima kaip apgaulę. 
Skirtumas labai aiškus. Jei atsirastų teigiantis, kad B variantas yra 
tiesa, žmonės veikiausiai imtų jo nekęsti, ignoruoti, kartais net 
pulti. Logika ar įrodymai jiems būtų bereikšmiai. Dauguma žmonių 
neigia ir atmeta tai, kad jie yra menkos ir bejėgės būtybės, ir taip 
vargais negalais išsaugo sveiką protą. 

- Tačiau žmogaus kūnas, - visi kūnai - vieni daugiau, kiti ma- 
Žiau - yra menki ir bejėgiai. Ar tai ne savaime suprantama? - tarė 
Aomamė. 

— Išties, - pritarė vyras. - Įvairūs kūnai daugiau ar mažiau yra 
menki ir bejėgiai, visi iki vieno beregint sugriūva ir pranyksta. Tai 
akivaizdi tiesa. O kaipgi Žmogaus sąmonė? 

— Apie sąmonę kiek galėdama stengiuosi negalvoti. 

— Kodėl? 

— Nes man nelabai reikia apie tai galvoti. 

— Kodėl tau nelabai reikia galvoti apie sąmonę? Argi galvoti apie 
savo sąmonę yra ne tik veiksminga, bet ir nuolatinė nepamainoma 
žmogaus veikla? 

— Aš turiu meilę, - glaustai atsakė Aomamė. 

Čia dabar - ką aš, po galais, darau, pamanė Aomamė. Žmogui, 
kurį ketinu nužudyti, postringauju apie meilę. 

Tarsi ramaus vandens paviršiumi nuvilnijančios bangelės, vyro 
veidu perbėgo kažkas panašaus į šypsnį. Jis nušvito natūralumu ir 
net, sakytum, prielankumu. 

- Ir meilės pakanka? - paklausė vyras. 

- Pakanka. 

— Ar šią meilę jauti konkrečiam žmogui? 

— Taip, - pasakė Aomamė. - Ji skirta vienam konkrečiam vy- 
rui. 

- Menkas bejėgis kūnas ir skaisti besąlygiška meilė... — tyliai 
pasakė vyras. Tada truputį patylėjo. - Atrodo, kad religijos tau 
nereikia. 


167 


- Gal ir nereikia. 

- Todėl, kad tokia tavo laikysena jau savaime yra religija. 

- Jūs ką tik sakėte, kad religija siūlo ne tiesą, o veikiau gražų 
pakaitalą. O kaip jūsų valdoma religinė bendruomenė? 

- Tiesą pasakius, to, ką aš darau, nelaikau religine veikla, - pa- 
sakė vyras. - Aš tik girdžiu balsus ir perduodu juos žmonėms. Kiti 
negali tų balsų išgirsti. Tai, kad juos girdžiu, yra akivaizdi tiesa. 
Tačiau negaliu įrodyti, ar tai, ką jie sako, yra tiesa. Aš tegaliu įkūnyti 
kelias kuklias jų dovanotas malones. 

Aomamė prikando lūpą ir padėjo rankšluostį. Norėjo paklausti, 
kokias malones. Tačiau apsigalvojo. Kalba pernelyg užsitęs. Jai dar 
reikia atlikti vieną svarbų darbą. 

— Ar galėtumėte dar kartą atsigulti ant pilvo? Pabaigai atpalai- 
duosiu sprando raumenis, - pasakė Aomamė. 

Vyras dar sykį atsigulė ant kilimėlio jogai ir atsuko Aomamei 
storą kaklą. 

— Vis dėlto tavo pirštai stebuklingi, - pasakė jis. 

- Stebuklingi? 

- Jie skleidžia neįprastą galią. Padedami aštrių jutimų jie geba 
surasti ypatingus žmogaus kūno taškus. Tai išskirtinis sugebėjimas, 
kurį mažai kas turi. Jo neįgysi mokydamasis ar treniruodamasis. 
Aš irgi turiu panašios kilmės, tik kitokios rūšies dalyką. Tačiau, 
kaip ir už visas malones, žmogui kada nors reikia susimokėti už 
jam suteiktas dovanas. 

- Niekada taip negalvojau, - pasakė Aomamė. - Aš tiesiog mo- 
kiausi, pati treniravausi ir įgijau tam tikrų įgūdžių. Niekas man 
to nesuteikė. 

- Neketinu ginčytis. Tačiau patariu nepamiršti, kad dievai duo- 
da, dievai ir atima. Net jei tu nežinai gavusi, dievai tikrai nepa- 
mirš dovanoję. Jie nieko nepamiršta. Reikia branginti suteiktą 
talentą. 

Aomamė pažvelgė į savo pirštus. Paskui palietė jais vyro kaklą. 
Sutelkė dėmesį į pirštų galiukus. Dievai duoda, dievai ir atima. 

— Tuojau baigsiu. Tai bus paskutinis šiandienos potėpis, - sausu 
balsu pasakė Aomamė į vyro nugarą. 


168 


Pasirodė, kad tolumoje nudundėjo griaustinis. Ji pakėlė galvą 
ir pažvelgė pro langą. Nieko nematyti. Tik tamsus dangus. Tačiau 
netrukus vėl pasigirdo tas pats. Tas garsas dusliai nuaidėjo tyliame 
kambaryje. 

— Dabar prapliups lyti, - bejausmiu balsu tarė vyras. 


Aomamė liesdama storą vyro kaklą ieškojo ypatingojo taško. 
Tam reikia itin susikaupti. Ji užsimerkė, sulaikė kvėpavimą ir 
įsiklausė į kraujo pulsavimą po pirštais. Pirštų galiukais skaitė 
įtemptos odos ir šilumos teikiamą detalią informaciją. Tik vienut 
vienutėlis mažulytis taškas. Vieniems žmonėms jį rasti lengva, 
kitiems - sunku. Šis Lyderiu vadinamas asmuo aiškiai priklauso 
antriesiems. Lyg stengdamasi neišleisti jokio garso tamsutėliame 
kambaryje apgraibomis ieškotų monetos. Vis dėlto Aomamė pa- 
galiau suranda tą tašką. Prideda pirštą ir įsidėmi jo keliamą pojūtį 
bei tikslią vietą. Tarsi smeigtuku pasižymėtų vietą žemėlapyje. Ji 
apdovanota tokia ypatinga galia. 

— Dabar truputį nejudėkite, - pasakė ji sukniubusiam vyrui. 
Tada ištiesė ranką link greta gulinčio sportinio krepšio ir išsitraukė 
dėklą su mažąja yla. 

— Liko vienintelė vieta ant sprando, kur tėkmė dar nesklandi, - 
ramiu balsu tarė Aomamė. - To taško niekaip negaliu atpalaiduoti 
vien savo rankomis. Nuėmus sąstingį šioje vietoje, skausmas turėtų 
gerokai atlėgti. Ketinu į ją įbesti adatą. Tai subtilus taškas, bet ligi 
šiol esu ne kartą tai dariusi, todėl savimi pasitikiu. Ar jūs nieko 
prieš? 

Vyras giliai atsikvėpė. 

- Esu visapusiškai patikėjęs tau savo kūną ir pasiryžęs bet kam, 
kas išlaisvins mane nuo skausmo. 

Aomamė iš dėklo ištraukė ylą ir nuo jos smaigalio numovė 
kamštį. Adatigalis kaip visuomet mirtinai aštrus. Ji paėmė ją į kairę 
ranką, o dešine užčiuopė prieš tai atrastą tašką. Tikrai čia. Šitas 
taškas. Ji pridėjo smaigalį prie jo ir giliai įkvėpė. Liko tik stuktelėti 
dešine ranka it plaktuku per rankeną ir plonutėlę adatą įsmeigti 
gilyn į tą tašką. Tada viskas baigsis. 

Tačiau kažkas ją sulaikė. Aomamė kažkodėl nesugebėjo nu- 
leisti į orą iškelto dešinės rankos delno. Taip viskas baigtųsi. 
Vienas smūgis, ir aš galiu nusiųsti šį vyrą anapus. Paskui šaltu 
veidu paliksiu šitą kambarį, pakeisiu veidą ir vardą ir įgysiu 
naują asmenybę. Aš tai galiu. Be baimės ar sąžinės graužimo. 
Šis vyras elgėsi neabejotinai niekingai ir nusipelnė mirti. Tačiau 
ji kažkodėl neįstengė to padaryti. Jos ranką sulaikė padrika, bet 
atkakli abejonė. 

Instinktai jai bylojo, kad viskas einasi pernelyg sklandžiai. 

Pagrįsti nepagrįstų, bet ji tiesiog tai suprato. Kažkas čia ne taip, 
nenatūralu. Aomamės viduje susirėmė ir galynėjosi įvairiausių 
veiksnių skatinamos jėgos. Prietemoje ji smarkiai susiraukė. 

— Kas atsitiko? - paklausė vyras. - Aš laukiu. To paskutiniojo 
potėpio. 

Tai išgirdusi Aomamė pagaliau suvokė tai sulaikančią priežastį. 
Šitas vyras žino, ką aš ketinu jam dabar daryti. 

— Nereikia susilaikyti, - ramiu balsu tarė vyras. - Tebūnie. Tu 
sieki to paties, kaip ir aš. 

Nesiliovė griaudėti. Tačiau žaibų nematyti. Tik girdėti tolimas 
dundesys it šaudytų patrankos. Mūšis vyksta už kalnų. Vyras kal- 
bėjo toliau: 

— Būtent tai yra tobulas gydymas. Tu labai kruopščiai ištempei 
man raumenis. Aš lenkiu galvą prieš tavo rankas. Tačiau, kaip 
pati ir sakei, tai tik palengvins simptomus. Mano skausmas tiek 
išsikerojęs, kad jį tegalima panaikinti išraunant kartu su gyvenimo 
šaknimis. Nėra kito kelio, kaip tik nueiti į rūsį ir išjungti pagrindinį 
jungiklį. Tu tą ir ketini man padaryti. 

Sustingusia kaire ranka Aomamė laikė adatos smaigalį prie ypa- 
tingojo vyro sprando taško, o dešine buvo užsimojusi ore. Negalėjo 
pajudėti nei pirmyn, nei atgal. 

- Jei norėčiau tave sulaikyti, laisvai taip padaryčiau. Man nebūtų 
sunku, - pasakė vyras. - Nagi, pamėgink nuleisti dešinę ranką. 

Kaip paliepta Aomamė pabandė nuleisti dešinę ranką. Tačiau 
ši nepajudėjo nė per milimetrą - styrojo ore tarsi suakmenėjusi 
skulptūra. 

— Nors ir ne savo noru, aš turiu tokių galių. Ranką jau gali ju- 
dinti — ir vėl gali nulemti mano likimą. 

Aomamė pastebėjo, kad vėl gali laisvai judinti dešinę ranką. Ji 
sugniaužė ir atgniaužė delną. Nieko neįprasto. Gal tai kažkokia 
hipnozė. Tačiau labai stipri. 

— Man suteikė šių ypatingų galių. Tačiau mainais jie ėmė iš manęs 
daug ko reikalauti. Jų norai tapo mano norais. Ir tie norai buvo itin 
primygtiniai - kuriems neįmanoma pasipriešinti. 

- Jie, - tarė Aomamė, - tai Mažieji žmonės? 

- Tu tai žinai. Gerai. Greičiau išsiaiškinsime. 

- Žinau tik pavadinimą. O kas tokie yra Mažieji žmonės, ne- 
Žinau. 

— Veikiausiai niekas pasaulyje tiksliai nežino, kas iš tiesų yra 
Mažieji žmonės, - pasakė vyras. - Žmonės tesužino, kad jie egzis- 
tuoja. Esi skaičiusi Freizerio Auksinę šaką? 

— Ne. 

- Įdomi knyga. Iš jos galime pasimokyti įvairiausių tiesų. Vienu 
istorijos periodu, senų senovėje, daugelyje pasaulio vietų buvo pri- 
imta pasibaigus valdymo laikotarpiui karalių nužudyti. Karaliaus 
valdžia truko nuo dešimties iki dvidešimties metų, kuriems praėjus 
susirinkdavo Žmonės ir žiauriai jį nužudydavo. Bendruomenei tai 
buvo būtina, o ir karaliai tam nesipriešindavo. Pats nužudymas 
privalėjo būti kuo žiauresnis ir kruvinesnis. Tokia mirtis karaliui 
būdavo didžiulė garbė. Kodėl reikėjo žudyti karalius? Nes tais 
laikais jie būdavo žmonių įgalioti „balsų girdėtojai . Tie asmenys 
tapdavo ryšininkais, jungiančiais juos ir mus. O praėjus nustatytam 
periodui bendruomenė neišvengiamai turėjo nužudyti tą „bal- 
sų girdėtoją , kad išlaikytų pusiausvyrą tarp Žemėje gyvenančių 
žmonių sąmonės ir Mažųjų žmonių skleidžiamos galios. Senovėje 
valdyti reiškė girdėti dievų balsus. Žinoma, tokia sistema kažkada 
sugriuvo, buvo liautasi žudyti karalius, o sostas tapo pasaulietiškas 
ir paveldimas. Ir karaliai liovėsi girdėję balsus. 

Aomamė nesąmoningai gniaužydama iškeltą ranką klausėsi 
vyro kalbos. 

Jis kalbėjo toliau: 

- Jie ligi šiol buvo vadinti įvairiais vardais, o dažnai nevadinti 
niekaip. Jie tiesiog buvo. Mažaisiais žmonėmis juos vadinu dėl pato- 
gumo. Anuomet dar maža mano dukra juos vadindavo „mažučiais 
žmogeliukais“. Ji juos atsivedė. Aš tą vardą pakeičiau į Mažuosius 
žmones. Nes taip skamba paprasčiau. 

- Ir tu tapai karaliumi? 

Vyras smarkiai įkvėpė oro ir kurį laiką sulaikė jį plaučiuose. 
Paskui lėtai iškvėpė. 

- Ne karaliumi. Tapau „balsų girdėtoju“. 

- Ir dabar tu trokšti būti Žiauriai nužudytas. 

- Ne, nebūtinai žiauriai. Dabar 1984-ieji, čia didmiesčio centras. 
Nėra reikalo taškytis kraujais. Pakaks, jei tiesiog ramiai atimsi man 
gyvybę. 

Aomamė pasukiojo kaklą atpalaiduodama raumenis. Adatigalis 
tebebuvo įremtas į sprando tašką, tačiau jai, nors tu ką, nekilo 
noras žudyti to vyro. 

Aomamė tarė: 

— Tu ligi šiol išprievartavai daug mažų mergaičių. Vos sulaukusių 
ar dar nesulaukusių dešimties metų. 

— Tiesa, - pasakė vyras. - Pagal visuomenėje priimtas normas 
kitaip traktuoti neįmanoma. Iš pasaulietiškų įstatymų pusės aš esu 
nusikaltėlis. Fiziškai santykiavau su dar lytiškai nesubrendusiomis 
mergaitėmis. Nors aš to nenorėjau. 

Aomamė tik giliai atsiduso. Nė neįsivaizdavo, kaip numalšinti 
smarkiai besigrumiančias ir jos jausmus tebeblaškančias sroves. 
Ji susiraukė. Atrodė, kad kairė ir dešinė rankos trokšta priešingų 
dalykų. 

- Tikiuosi, atimsi man gyvybę, - pasakė vyras. - Visomis pras- 
mėmis man geriau būtų pasitraukti iš šio pasaulio. Mane reikia 
sunaikinti, kad nepakriktų pasaulio pusiausvyra. 

— Kas bus po to, kai aš tave nužudysiu? 

- Mažieji žmonės praras jų balsų girdėtoją. Aš dar neturiu įpė- 
dinio. 

— Kodėl turėčiau tuo tikėti? - tarsi išspjaudama žodžius pro lūpų 
plyšį paklausė Aomamė. - Gal tu tesi seksualinis iškrypėlis, kuris 

teisina savo purvinus poelgius sumaniais išvedžiojimais. Nėra 
jokių Mažųjų žmonių, dievų balsų ar malonių. Gal tu apgailėtinas 
apsišaukėlis, besidedantis pranašu ar dievobaiminguoliu, o tokių 
pasaulyje pilna. 

- Ten yra laikrodis, - nepakeldamas veido pasakė vyras. - Ant 
komodos dešinėje. 

Aomamė pažvelgė į dešinę. Ten stovėjo lenkta komoda, aukščio 
sulig liemeniu, ant kurios buvo marmurinis laikrodis. Iš pažiūros 
sunkokas. 

- Žiūrėk į jį. Neatitraukdama akių. 

Kaip paliepta Aomamė pasukusi galvą įsistebeilijo į tą laikro- 
dį. Jautė, kaip po ja it akmuo sukietėja įtempiami visi vyro kūno 
raumenys. Neįtikėtinai stipriai. Tarsi paveiktas tos jėgos, laikrodis 
netrukus atitrūko nuo komodos ir pakilo į orą. Pakibo per pen- 
kis centimetrus virš jos, lyg dvejodamas truputį pavirpėjo, tada 
nusistovėjo viename erdvės taške ir iškabėjo dešimt sekundžių. 
Paskui vyro raumenys susileido ir laikrodis dusliai stuktelėdamas 
nukrito ant komodos. Lyg Žemės traukos jėga būtų staiga prisi- 
minusi veikti. 

Vyras ilgą laiką giliai kvėpavo atsigaudamas. 

— Net toks menkas dalykas pareikalauja nemažai jėgų, - pasakė 
jis iškvėpdamas visą savyje esantį orą. - Tiek, kad net prisilpsta 
gyvybė. Bet tikiuosi, supratai, kad aš mažų mažiausiai ne apsišau- 
kėlis. 

Aomamė nieko neatsakė. Giliai kvėpuodamas vyras bandė at- 
gauti jėgas. Laikrodis lyg niekur nieko tiksėjo ant komodos. Tik jis 
buvo nežymiai pasislinkęs iš ankstesnės vietos. Aomamė nenuleido 
nuo jo akių, kol sekundinė rodyklė apsuko visą ratą. 

- Tu turi ypatingų galių, - sausu balsu pasakė ji. 

- Kaip matai. 

- Broliuose Karamazovuose tikrai yra scena, kur velnias kalbasi 
su Kristumi, - pasakė Aomamė. - Dykynėje alinančiai askezei at- 
sidėjusį Kristų velnias įkalbinėja padaryti stebuklą. Neva, paversk 
akmenį duona. Tačiau Kristus nekreipia dėmesio. Nes stebuklai 
yra velnio gundymas. 

- Žinau. Aš irgi skaičiau Brolius Karamazovus. Tikrai tavo tiesa. 
Toks prašmatnus pasirodymas nieko neišsprendžia. Tačiau turėjau 
tave įtikinti per trumpą laiką. Todėl ir parodžiau. 

Aomamė tylėjo. 

— Šiame pasaulyje nėra absoliutaus gėrio, kaip nėra ir abso- 
liutaus blogio, - pasakė vyras. - Gėris ir blogis nėra sustabarėję 
ir nepajudinami, o nuolat keičiasi vietomis ir padėtimis. Kažkas 
gera kitą akimirką gal jau bus persimainę į bloga. Ir atvirkščiai. 
Dostojevskis Broliuose Karamazovuose aprašė būtent tokį pasaulio 
būvį. Svarbu yra palaikyti pusiausvyrą tarp besimainančių gėrio 
ir blogio. Jei pasaulis pernelyg pakryps kažkurio vieno link, gali 
susvyruoti moralė. Tad pusiausvyra ir yra gėris. Būtent todėl man 
reikia mirti - kad nebūtų pažeista darna. 

- Nejaučiu privalanti jus žudyti, - glaustai tarė Aomamė. - 
Kaip jau turbūt žinote, atvykau čia su tuo ketinimu. Maniau, kad 
nevalia leisti jums pasilikti šiame pasaulyje, ir ketinau bet kokio- 
mis priemonėmis jus iš jo pašalinti. Tačiau dabar šio nusiteikimo 
nebejaučiu. Jūs labai kenčiate ir aš tą puikiai suprantu. Jums dera 
mirti nustekentam ir iškankintam skausmo. Negaliu prisiversti 
savo rankomis suteikti jums lengvos mirties. 

Gulėdamas kniūbsčias vyras šiek tiek linktelėjo. 

- Jei mane nužudysi, mano žmonės nesiliaus tavęs persekioję. 
Jie atkaklūs ir galingi fanatikai. Kai manęs nebeliks, pati bendruo- 
menė neteks išcentrinės jėgos. Tačiau, sykį sukūrus sistemą, ji ima 
gyvuoti savarankiškai. 

Aomamė klausėsi ant kilimėlio gulinčio vyro. 

— Aš nuskriaudžiau tavo draugę, - pasakė vyras. 

— Mano draugę? 

- Tą su antrankiais. Koks jos vardas? 

Aomamės vidų beregint užplūdo ramybė. Vidiniai prieštaravi- 
mai liovėsi. Liko tvyroti tik sunki tyla. 

- Ajumi Nakano, - pasakė Aomamė. 

- Ją ištiko nelaimė. 

— Tai padarei tu? - lediniu balsu paklausė Aomamė. - Tu nu- 
žudei Ajumi? 

— Ne, klysti. Aš jos nežudžiau. 

— Bet kažkodėl žinai, kad Ajumi buvo nužudyta. 

— Tai išsiaiškino tyrėjai, - pasakė vyras. - Kas ją nužudė, ne- 
žinau. Tik žinau, kad tavo draugė policininkė buvo pasmaugta 
viešbutyje. 

Aomamė vėl smarkiai sugniaužė dešinės rankos delną. 

— Bet tu pasakei „aš nuskriaudžiau tavo draugę“. 

— Tai yra - aš nesugebėjau užkirsti tam kelio. Nesvarbu, kas ją 
nužudė, - silpnosios vietos yra lengviausi taikiniai. Iš avių bandos 
vilkai išsirenka silpniausią ir ją užvaiko. 

— Kitaip tariant, Ajumi buvo mano silpnoji vieta? 

Vyras nieko neatsakė. 

Aomamė užsimerkė. 

— Bet kam reikėjo ją žudyti? Ji buvo tokia puiki mergina. Nie- 
kam nekėlė pavojaus. Kodėl? Nes aš įsivėliau į šitai? Juk tada būtų 
pakakę sunaikinti vien mane. 

Vyras tarė: 

- Jie negali tavęs sunaikinti. 

— Kodėl? - paklausė Aomamė. - Kodėl jie negali manęs sunai- 
kinti? 

— Nes tu jau tapai ypatinga esybe. 

- Ypatinga esybe, - tarė Aomamė. - Kuo ypatinga? 

— Netrukus turėtum tai išsiaiškinti. 

— Netrukus? 

— Kai ateis laikas. 

Aomamė darsyk susiraukė. 

- Nieko nesuprantu. 

- Greitai suprasi. 

Aomamė papurtė galvą. 

- Vienaip ar kitaip, šiuo metu jie negali manęs pulti. Todėl nu- 
sitaikė į silpnąsias vietas aplink mane. Norėdami man pagrasinti, 
kad tavęs nenužudyčiau. 

Vyras tylėjo. Pritariamai. 

- Tai pernelyg siaubinga, - pasakė Aomamė. Tada papurtė gal- 
vą. - Jos nužudymas juk nieko nekeičia. 

- Ne, ne jie yra žmogžudžiai. Jie nenaikina savo pačių rankomis. 
Tavo draugę nužudė veikiausiai kažkas, kilęs iš jos pačios. Anksčiau 
ar vėliau ta tragedija turbūt būtų atsitikusi. Jos gyvenime brendo 
rizika. Jie tik tai paskatino. Tarsi keisdami laikmačio nustatymus. 

Laikmačio nustatymus? 

- Ji ne elektrinė orkaitė. Ji - gyvas žmogus. Brendo rizika ar ne- 
brendo, bet man ji buvo brangi draugė. O jūs ją viens du ir atėmėte. 
Beprasmiškai, beširdiškai. 

— Tavo pyktis pateisinamas, - pasakė vyras. - Nukreipk jį į 
mane. 

Aomamė papurtė galvą. 

— Atimdama dabar tau gyvybę Ajumi nesusigrąžinsiu. 

- Tačiau taip atsikirsi Mažiesiems žmonėms. Galima sakyti, 
atkeršysi. Jie dar netrokšta mano mirties. Man dabar numirus 
atsivers tuštuma. Bent jau iki kol atsiras įpėdinis. Juos tai pažeis. 
Kartu tu įgysi pranašumo. 

Aomamė tarė: 

- Kažkas yra pasakęs, kad nėra kito tokio brangaus ir bergždžio 
dalyko, kaip kerštas. 

- Vinstonas Čerčilis. Tik, jei teisingai pamenu, jis taip pasakė 
teisindamas lėšų Anglijos imperijoje trūkumą. Jis nešnekėjo apie 
moralę. 

- Moralė manęs nedomina. Man nuleidus ranką tavo kūnas 
kaipmat atsiduos nesuprantamai galiai ir nesikankindamas mirs. 
Nerandu nė vienos priežasties tam pritarti. Net jei pasaulis prarastų 
moralę ir pažirtų dalimis, tai jau ne mano kaltė. 

Vyras darsyk giliai atsikvėpė. 

- Išties. Puikiai suprantu, ką nori pasakyti. Tada padarome taip. 
Tam tikrus mainus. Jei dabar atimsi man gyvybę, aš tavo dėlei iš- 
gelbėsiu nuo mirties Tengo Kavaną. Man dar likę tokių galių. 

— Tengo, - pratarė Aomamė. Kūną apleido jėgos. - Tu ir tai 
Žinai? 

- Apie tave žinau viską. Juk sakiau. Tai yra beveik viską. 

- Bet tu negalėjai to išskaityti. Tengo vardas nė per žingsnelį 
nesitraukia iš mano širdies. 

- Aomame, - tarė vyras. Tada tuščiai atsiduso. - Šiame pasaulyje 
nėra dalykų, kurie nė per žingsnelį nesitrauktų iš širdies. O Tengo 
Kavana kaip tik yra tapęs mums ganėtinai svarbiu asmeniu. 

Aomamė neteko amo. 

Vyras tarė: 

- Tiksliau kalbant, tai ne šiaip atsitiktinumas. Jūsų likimai čia 
susidūrė ne atsitiktinai. Judu įžengėte į šį pasaulį vildamiesi patekti 
būtent čia. Ir šitaip, norit to ar nenorit, gavote jame atitinkamus 
vaidmenis. 

— Įžengėme į šį pasaulį? 

- Taip, į 1084-uosius. 

- 1084-uosius? - pratarė Aomamė. Vėl smarkiai susiraukdama. 
„Ar ne aš sukūriau šitą žodį? - pagalvojo. 

- Taip. Tai tavo žodis, - tarsi perskaitęs jos mintis pasakė vyras. — 
Aš juo tik pasinaudojau. 

„1084-ieji, - burnoje be garso suformulavo tą žodį Aomamė. 

- Šiame pasaulyje nėra dalykų, kurie nė per žingsnelį nesitrauktų 
iš širdies, - tyliai pakartojo Lyderis. 

12 skyrius 


Tengo 


Pirštais nesuskaičiuojami dalykai 


Tengo pavyko grįžti prieš lietų. Nuo stoties beveik bėgte parbėgo 
namo. Vakare dangus dar buvo kuo giedriausias. Neatrodė, nei 
kad prapliuptų lyti, nei kad imtų griaudėti. Apsidairęs neišvydo 
nė vieno skėčiu nešino žmogaus. Buvo malonus vasaros pabaigos 
vakaras, kai norisi eiti į beisbolo stadioną ir gerti alų. Tačiau jis 
buvo apsisprendęs paisyti neseniai iš Fukaeri išgirstų žodžių. Jam 
atrodė, kad geriau bus patikėti nei netikėti. Veikiau iš patirties, o 
ne remdamasis sveiku protu. 

Pažvelgęs pro pašto dėžutės plyšį pamatė dalykišką voką be siun- 
tėjo vardo. Tengo ten pat jį atplėšė ir patikrino, kas viduje. Rado 
pranešimą, kad į jo einamąją sąskaitą pervestos 1 627 534 jenos. Jas 
pervedė įstaiga ERI - tikriausiai Komacu sukurta fiktyvi įmonė. O 
gal tai nuo pono Ebisuno. Komacu anksčiau sakė: „Atsidėkodamas 
aš tau atiduosiu dalį pajamų už Oro lėliukę.“ Veikiausiai tai ir bus 
ta „dalis. Ir mokėjimo paskirtis, be abejonės, bus „už bendradar- 
biavimą arba „už tyrimą . Tengo darsyk patikrino sumą ir įkišęs 
pranešimą atgal į voką įsidėjo jį į kišenę. 


178 


Milijonas šeši šimtai tūkstančių jenų Tengo buvo nemaži pinigai 
(tiesą pasakius, per visą gyvenimą nė sykio neturėjo tokios rimtos 
sumos), bet labai dėl jų nenudžiugo. Nors ir nenustebo. Šiuo metu 
pinigai mažiausiai jį jaudino. Vienaip ar kitaip jis turėjo pastovias 
pajamas ir nejautė nepritekliaus. Ir bent jau šią akimirką neatrodė, 
kad jam derėtų nerimauti dėl ateities. Vis dėlto, visi siūlosi duoti 
jam nemažas sumas pinigų. Keistas tas pasaulis. 

Tačiau Tengo galvoje kirbėjo mintis, kad milijono šešių šim- 
tų tūkstančių jenų atlygiu vargiai atpirktum ligšiolinius vargus, 
kuriuos jam užtraukė Oro lėliukės perrašymas. Aišku, akis į akį 
paklaustas: „Na, tai kokia suma tave tenkintų ', Tengo nesusigau- 
dytų, ką atsakyti. Pirmiausia jis net nelabai žino, ar tuos vargus 
įmanoma deramai įvertinti. Juk pasaulyje apstu neįkainojamų 
vargų ar tokių, už kuriuos nėra kam sumokėti. Oro lėliukę tebe- 
perka, todėl gali būti, kad vėl sulauks panašaus pervedimo, bet 
padaugėjus pinigų jo sąskaitoje atitinkamai atsiras naujų vargų. 
Nes kuo didesnę sumą jis gaus, tuo jo indėlis į Oro lėliukę bus 
nepaneigiamesnis. 

Jis pasvarstė ryt iš ankstaus ryto nusiųsti tas daugiau kaip 
milijoną šešis šimtus tūkstančių jenų atgal Komacu. Taip jam 
pavyktų atsikratyti šiokios tokios atsakomybės. Turbūt ir nuo- 
taika praskaidrėtų. Liktų bent formalus gestas, kad jis atsisakė 
atlyginimo. Tačiau tai nepalengvintų jo moralinės atsakomybės. 
Nepateisintų jo poelgių. Tik suteiktų nebent kažką panašaus į 
„lengvinančias aplinkybes. O gal atvirkščiai - kaip tik pabrėžtų 
jo poelgių įtartinumą. Neva užgraužė sąžinė ir todėl grąžino 
pinigus. 

Apie visa tai begalvojant įsiskaudo galvą. Todėl jis nusprendė 
daugiau nebesukti smegenų dėl tų milijono šešių šimtų tūkstančių 
jenų. Vėliau ramiai apie jas pasvarstys. Pinigai nėra gyvas padaras 
ir palikti be priežiūros niekur nepabėgs. Turbūt. 


Lipdamas į trečią aukštą iki savo buto Tengo mąstė, kad nedels- 
damas turi išspręsti, kaip jam susitvarkyti savo gyvenimą. Nukakus 

aplankyti tėvo į pačius Boso pusiasalio pietus jam pavyko daugiau 
ar mažiau įsitikinti, kad jis veikiausiai ne jo tikras tėvas. Pavyko 
atrasti gyvenime naują išeities tašką. Gal dabar pats metas. Ne pro 
šalį būtų atsiriboti nuo visokių jį supančių vargų ir pradėti gyve- 
nimą iš naujo. Naujas darbas, nauja vieta, nauji santykiai. Tengo 
nebuvo tvirtai įsitikinęs, bet nuojauta jam kuždėjo, kad jis sugebėtų 
gyventi nors truputį padoriau nei ligi šiol. 

Tačiau iki tol reikia sutvarkyti tam tikrus reikalus. Neišeina 
mesti Fukaeri, Komacu ir pono Ebisuno ir pradingti. Žinoma, 
jis jiems niekaip neįsipareigojęs. Nei jaučiasi jiems moraliai 
atsakingas. Kaip Ušikava ir sako, dalyvaudamas visame šita- 
me reikale Tengo liko bėdų liūne. Tačiau net jei nežinodamas 
užnugaryje rezgamų intrigų jis buvo į tai įtrauktas pusiau per 
prievartą, realiai iki šiol tame dalyvavo. Dabar jis negali teigti 
nieko nežinąs - kapstykitės kaip išmanot. Nesvarbu, kas bus 
toliau, Tengo norėjo atitinkamai tai užbaigti ir nepasišiukšlinti. 
Kitaip jo naujas ir šviežias gyvenimas galbūt nuo pat pradžios 
bus suterštas. 

Žodis „suterštas“ priminė Tengo Ušikavą. Ir išspaudė nevalingą 
atodūsį. Ušikava turi žinių apie jo mamą. Ir, pasak jo, gali pasida- 
linti jomis su Tengo. 

Jei norėtumėte sužinoti, galiu jums perduoti visą informaciją 
apie jūsų motiną. Tik tai galbūt ne visai malonūs dalykai. 

Tengo į tai išvis nieko neatsakė. Nes nieku gyvu nerado savyje 
noro iš Ušikavos burnos išgirsti žinių apie savo mamą. Iš jo lūpų 
sklindantys žodžiai, kad ir apie ką jie būtų, kaipmat susipurvina. 
Kur ten - nesvarbu, iš kieno lūpų, Tengo tiesiog nenorėjo to išgirsti. 
Žinios apie mamą - jei, tarkim, jis tokių galėtų gauti - privalėjo 
būti tarsi visa apimantis „apreiškimas“, o ne dalimis perduodama 
informacija. Jos turėjo būti iš karto aprėpiamos žvilgsniu, išsamios 
ir aiškios it nežemiškas peizažas. 

Žinoma, Tengo neįsivaizduoja, ar kada nors sulauks tokio dra- 
matiško apreiškimo. Gal jis niekuomet nepasirodys. Tačiau privalė- 
jo ateiti kažkas pribloškiamai didaus, kas pasipriešintų ilgus metus 
jį trikdžiusiai, be reikalo virpinusiai ir skaudinusiai fantazijai ir ją 

įveiktų. Priimdamas tai Tengo turėjo nuskaidrėti. Todėl žinios už 
atlygį buvo nieko vertos. 

Visos šios mintys praplaukė Tengo galvoje, kol jis užlipo į trečią 
aukštą. 


Atsistojęs priešais savo buto duris Tengo iš kišenės išsitraukė 
raktą ir įkišęs į spyną pasuko. Prieš atidarydamas triskart pabel- 
dė, truputį palaukė ir pastukseno dar du kartus. Paskui tyliai jas 
atidarė. 

Fukaeri sėdėjo prie stalo ir iš aukštos stiklinės gėrė pomidorų 
sultis. Vilkėjo tą patį, kaip ir atėjusi ryte. Dryžuotus vyriškus marš- 
kinius ir siaurus džinsus. Tačiau atrodė visai kitaip nei ryte. Dėl 
to, - Tengo ne iš karto pavyko tai pastebėti, - kad plaukus buvo 
susirišusi ant pakaušio. Jos ausys ir kaklas liko visai nepridengti. 
Jis išvydo mažą rausvą ausytę, kuri atrodė it naujutėlė, tarsi nuo 
jos ką tik švelniu šepetėliu būtų nuvalytos dulkės. Ji buvo sukurta 
ne garsams girdėti, o veikiau grynai estetinėms užmačioms. Bent 
jau Tengo taip atrodė. O po ja tįso laibas dailus kaklas, kuris glot- 
niai spindėjo kaip saulėje sunokusi daržovė. Kuo angeliškiausias, 
teskirtas ryto rasai ar boružei nutūpti. Tengo pirmą kartą regėjo 
ją sukeltais plaukais ir tas vaizdas buvo net stebuklingai intymus 
ir gražus. 

Jis atbula ranka uždarė paskui save duris ir kurį laiką stovėjo 
kaip įbestas prieangyje. Apnuogintų Fukaeri ausų ir kaklo vaizdas, 
lygiai kaip išvydus kitas moteris visai nuogas, suvirpino jam širdį 
ir giliai sukrėtė. Lyg tyrinėtojas, atradęs slaptą Nilo ištakų šaltinį, 
Tengo kuriam laikui neteko amo ir prisimerkęs žvelgė į Fukaeri. 
Neatitraukdamas rankos nuo durų rankenos. 

- Ką tik buvau duše, - rimtai, tarsi pranešdama apie svarbų įvykį, 
pasakė Fukaeri apstulbusiam Tengo. - Pasinaudojau tavo šampūnu 
ir kondicionieriumi. 

Tengo linktelėjo. Tada atsikvėpė, šiaip ne taip paleido durų ran- 
keną ir jas užrakino. Šampūnu ir kondicionieriumi? Paskui žengė 
į priekį ir išėjo iš prieangio. 

— Vėliau neskambėjo telefonas? - paklausė Tengo. 

— Nė karto, - atsakė Fukaeri. Tada nesmarkiai papurtė galvą. 
laukan. Vaizdas pro trečio aukšto langą buvo niekuo nepakitęs. Ne- 
matyti nei įtartinų žmogystų, nei įtartinų mašinų. Teplyti įprastinis 
neįspūdingas niekuo nežavinčio gyvenamojo kvartalo peizažas. 
Pilkomis dulkėmis nusėti kreivai išsišakoję medžiai palei gatvę, 
sulankstytos apsauginės tvorelės, prie kelio besivoliojantys keli 
surūdiję dviračiai. Ant tvoros kabojo policijos šūkis: „Vairavimas 
išgėrus - tiesus kelias į susinaikinimą . (Kažin, o policijoje yra 
šūkius kuriantis poskyris?) Piktybiškas seniokas vedžiojo kvailą 
šunį mišrūną. Paika moteriškė važiavo bjauriu dviračiu. Šlykštūs 
elektros stulpai piktavališkai raizgė dangų laidais. Vaizdas pro langą 
kėlė įspūdį, kad pasaulis užėmė vietą maždaug tarp „graudaus 
ir „neteikiančio džiaugsmo“ ir tėra nuolat kažkurią iš šių formų 
įgyjančių pasaulėlių sankaupa. 

Kita vertus, pasaulyje egzistavo toks nuginkluojamai gražus 
vaizdas kaip Fukaeri ausys ir kaklas. Nelengva nuspręsti, kuriuo 
iš jų labiau tikėti. It sutrikęs didelis šuo Tengo gerklės gilumoje 
urgztelėjo, užtraukė užuolaidą ir grįžo į savo kuklų pasaulėlį. 

- Ar mokytojas Ebisuno žino, kad tu čia? - paklausė Tengo. 

Fukaeri papurtė galvą. Mokytojas nežino. 

— Neketini jam pranešti? 

Fukaeri papurtė galvą. 

— Negaliu su juo susisiekti. 

— Nes tai būtų pavojinga? 

- Galbūt jo telefonas išjungtas galbūt jam nepristato laiškų. 

— Kad tu čia esi, žinau tik aš vienas? 

Fukaeri linktelėjo. 

- Turi pasiėmusi drabužių persirengti ar panašiai? 

- Truputį, - atsakė Fukaeri. Tada pati žvilgtelėjo į savo drobinę 
rankinę. Išties neatrodė, kad joje tilptų daug daiktų. 

- Bet man tas pats, - pasakė ji. 

- Jei tau tas pats, tuomet ir man nesvarbu, - tarė Tengo. 

Nuėjęs į virtuvę Tengo užkaitė virdulį vandens. Į arbatinuką 
įbėrė juodosios arbatos. 

— Pas tave ateina artima moteris, - paklausė Fukaeri. 

— Nebeateina, - trumpai atsakė Tengo. 

Fukaeri tylėdama spoksojo į Tengo veidą. 

- Jau nebe, - pridūrė Tengo. 

— Čia aš kalta, - paklausė Fukaeri. 

Tengo papurtė galvą. 

— Nežinau, kas dėl to kaltas. Bet manau, kad ne tu. Turbūt aš. 
Gal truputį ir ji pati. 

- Bet ji čia jau nebeateis. 

— Taigi. Daugiau ji čia nebeapsilankys. Turbūt. Todėl gali likti, 
kiek nori. 

Fukaeri kurį laiką apie tai mąstė. 

- Ji buvo ištekėjusi, - paklausė ji. 

— Taip, ištekėjusi. Turėjo du vaikus. 

— Ne nuo tavęs. 

- Žinoma, ne nuo manęs. Ji juos turėjo dar prieš mums susi- 
pažįstant. 

— Tau ji patiko. 

- Turbūt, - atsakė Tengo. „Santykinai , - pridūrė mintyse. 

- Tu irgi jai patikai. 

— Turbūt. Kažkiek. 

- Jūs santykiavote. 

Tengo ne iš karto suprato, kad ji pasakė „santykiavote“. Kad ir 
kaip žiūrėtum, neatrodė, kad Fukaeri galėtų pavartoti šį žodį. 

- Žinoma. Juk nesilankydavo ji čia kas savaitę pažaisti „Mono- 
polio“. 

— Monopolio, - paklausė Fukaeri. 

— Nekreipk dėmesio, - atsakė Tengo. 

- Bet ji čia nebeateis. 

— Man bent jau taip sakė, kad veikiausiai daugiau ji čia nebe- 
ateis. 

— Ji taip sakė, - paklausė Fukaeri. 

— Ne, tai išgirdau ne iš jos. Man taip pasakė jos vyras. Kad aš jos 
netekau ir ji nebegalės pas mane atvykti. 

— Netekai. 

- Ir aš nesuprantu, ką konkrečiai tai reiškia. Klausiau, bet jis 
man neatsakė. Klausimų daug, o atsakymų mažai. Tarsi nesąžiningi 
mainai. Gersi juodosios arbatos? 

Fukaeri linktelėjo. 

Tengo įpylė užvirusio vandens į arbatinuką. Uždengė dangteliu 
ir laukė, kol praeis šiek tiek laiko. 

- Ką padarysi, - pasakė Fukaeri. 

— Kad atsakymų yra mažai? Ar kad jos netekau? 

Fukaeri neatsakė. 

Tengo nebeklausęs į du puodelius įpylė arbatos. 

— Cukraus? 

— Šaukštelį be kaupo, - pasakė Fukaeri. 

— Citrinos ar pieno? 

Fukaeri papurtė galvą. Tengo į puodelį įdėjo šaukštelį cukraus, 
lėtai pamaišė ir pastatė priešais ją. Pats pasiėmė puodelį su nesal- 
dinta juodąja arbata ir atsisėdo priešais ją prie stalo. 

- Tau patiko su ja santykiauti, - paklausė Fukaeri. 

- Ar man patiko santykiauti su meiluže? - perfrazavo Tengo į 
normalų klausiamąjį sakinį. 

Fukaeri linktelėjo. 

— Manau, patiko, - atsakė Tengo. - Daugumai Žmonių patinka 
santykiauti su mėgstamu priešingos lyties žmogumi. 

Ir, pamanė jis sau mintyse, ji meistriškai tai darė. Kaip kad 
kiekviename kaime yra bent vienas meistriškai laukus drėkinantis 
valstietis, taip ji buvo lytinių santykių meistrė. Jai patiko išbandyti 
įvairiausius būdus. 

- Tau liūdna kad ji nebeateina, - paklausė Fukaeri. 

— Turbūt, - atsakė Tengo. Tada atsigėrė arbatos. 

- Nes nebegali santykiauti. 

- Žinoma, ir dėl to. 

Fukaeri vėl kurį laiką žvelgė tiesiai Tengo į veidą. Atrodė, tarsi 
kažką galvotų apie santykiavimą. Tačiau, nereikia nė sakyti, niekam 
nežinoma, apie ką ji iš tiesų mąstė. 

- Nori valgyti? - paklausė Tengo. 

Fukaeri linktelėjo. 

— Nuo ryto beveik nieko nevalgiau. 

— Pagaminsiu vakarienę, - pasakė Tengo. Jis pats nuo ryto beveik 
nieko nevalgė ir jautėsi išalkęs. O, be vakarienės gaminimo, daugiau 
neturėjo jokių neatidėliotinų reikalų. 


Tengo nuplovė ryžius, įjungė ryžių viryklę, ir kol jie virė, pa- 
darė miso sriubos su dumbliais ir porais, iškepė stauridę, imbieru 
pagardino iš šaldytuvo išimtą sojų varškę. Sutarkavo ridiką. Puo- 
de pašildė nuo vakar dienos likusių virtų daržovių. Dar išėmė 
marinuotų ropių ir slyvų. Maža ir ankšta virtuvė besisukiojant 
joje Tengo atrodė dar mažesnė ir ankštesnė. Tačiau pats Tengo 
nesijautė nepatogiai. Ilgainiui buvo pripratęs gyventi versdamasis 
su turimais dalykais. 

— Nepyk, kad negalėjau pagaminti ko nors ypatingesnio, - pa- 
sakė Tengo. 

Fukaeri atidžiai stebėjo įgudusius šeimininkaujančio Tengo 
judesius, o paskui smalsiai peržvelgusi ant stalo patiektą rezultatą 
tarė: 

— Tu pratęs gaminti valgyti. 

— Nesjau ilgą laiką gyvenu vienas. Vienas greitai pasigaminu ir 
vienas greitai suvalgau. Kitaip nebūna. 

- Visada valgai vienas. 

- Taigi. Retai kada valgau štai taip su dar kuo nors prie stalo. 
Kartą per savaitę papietaudavau čia su ta moterimi. Bet nebeatme- 
nu, kada su kuo nors kartu valgiau vakarienę. 

- Jaudiniesi, - paklausė Fukaeri. 

Tengo papurtė galvą. 

— Ne, nelabai. Tai tik vakarienė. Nors truputį keista. 

- Aš visada valgydavau kartu su daug žmonių. Nes nuo mažens 
gyvenau žmonių apsupty. Kai pradėjau gyventi su mokytoju irgi 
valgydavau su visokiausiais žmonėmis. Nes pas mokytoją visada 
būdavo svečių. 

Fukaeri pirmą kartą pasakė tiek daug sakinių. 

- Bet slėptuvėje visąlaik valgydavai viena? - paklausė Tengo. 

Fukaeri linktelėjo. 

— Kur buvo ta slėptuvė, kurioje tu visą šį laiką glaudeisi? - pa- 
klausė Tengo. 

— Toli. Mokytojas man ją parūpino. 

— Ką valgydavai ten viena? 

— Užpilamas sriubas ar makaronus visokius pusgaminius, - at- 
sakė Fukaeri. - Seniai nevalgiau štai tokio maisto. 

Fukaeri neskubėdama pagaliukais pešė stauridės mėsą nuo kau- 
lų. Po kąsnelį dėjosi į burną ir neskubėdama kramtė. Nelyginant 
valgytų kažką labai reto. Paskui gurkštelėjo sriubos, patyrinėjo jos 
skonį ir, padėjusi pagaliukus ant stalo, vertindama susimąstė. 


Artėjant devintai valandai tolumoje, regis, pasigirdo silpnas 
matė, kaip juodutėliu dangumi vienas po kito plaukia blogą pra- 
našaujantys debesys. 

- Kaip tu ir sakei. Visai nemaloniai apsiniaukė, - užtraukęs 
užuolaidas pasakė Tengo. 

— Nes brazda Mažieji žmonės, - nuoširdžiu veidu tarė Fukaeri. 

— Kai brazda Mažieji žmonės, netikėtai persimaino oras? 

— Kartais. Oras visada priklauso nuo to kaip mes jį supranta- 
me. 

— Kaip mes jį suprantame? 

Fukaeri papurtė galvą. 

- Aš nelabai suprantu. 

Tengo irgi nelabai suprato. Oras jam visada atrodė kaip sava- 
rankiškos objektyvios aplinkybės. Tačiau tolesnis šio klausimo 
plėtojimas greičiausiai nieko neduotų. Todėl nusprendė paklausti 
kitko. 

- Ar Mažuosius žmones kažkas erzina? 

— Kažkas tuoj atsitiks, - pasakė Fukaeri. 

— Kas? 

Ji papurtė galvą. 

— Netrukus sužinosim. 

Jiedu kriauklėje išplovė indus, iššluostė, sudėjo į indaują ir tada 
atsisėdę prie stalo gėrė žaliąją arbatą. Tengo buvo kilusi mintis gerti 

alų, bet pamanė, kad šiandien bus geriau susilaikyti nuo alkoholio. 
Aplinkinėje erdvėje regėjosi grėsmingi ženklai. Neprošal išlaikyti 
kuo blaivesnį protą, jei kas nors atsitiktų. 

- Turbūt bus geriau eiti anksti miegoti, - pasakė Fukaeri. 
Tada prispaudė rankas prie skruostų kaip Munko paveiksle ant 
tilto šaukiantis žmogus. Bet šaukti ji nešaukė. Tiesiog norėjo 
miego. 

— Gerai. Tu gali gultis į lovą. Aš kaip anąkart miegosiu ant so- 
fos, - pasakė Tengo. - Nesijaudink. Aš galiu miegoti bet kur. 

Tai buvo tiesa. Tengo kaipmat užmigdavo bet kokioje vietoje. 
Galima sakyti, net turėjo tam talentą. 

Fukaeri tik linktelėjo. Nieko nekomentuodama kurį laiką žvelgė 
Tengo į veidą. Paskui perbraukė pirštais per savo gražiąsias ausis. 
Tarsi tikrintų, ar jos ten tikrai tebėra. 

- Ar galiu pasiskolinti pižamą. Savo neatsivežiau. 

Tengo iš miegamojo komodos stalčiaus ištraukė sulankstytą 
pižamą ir padavė ją Fukaeri. Tą pačią, kurią ji vilkėjo anąkart čia 
nakvodama. Vienspalvė mėlyna medvilninė pižama. Nuo tada ji 
gulėjo stalčiuje išskalbta ir sulankstyta. Dėl viso pikto Tengo pridė- 
jęs nosį pauostė, bet ji niekuo nekvepėjo. Fukaeri ją paėmusi nuėjo 
į vonią persirengti ir tada grįžo prie stalo. Plaukai buvo palaidi. 
Pižamos rankovės ir klešnės atraitotos kaip prieš tai. 

— Dar nėra devynių, - žvilgtelėjęs į laikrodį ant sienos tarė Ten- 
go. - Visada taip anksti eini gulti? 

Fukaeri papurtė galvą. 

-— Tik šiandien. 

— Nes lauke brazda Mažieji žmonės? 

- Nelabai žinau. Dabar tiesiog noriu miego. 

- Tavo akys išties mieguistos, - pritarė Tengo. 

- Gali man atsigulus paskaityti knygą arba ką nors papasakoti? 

- Gerai, - tarė Tengo. - Nelabai turiu ką daugiau veikti. 

Vakaras buvo tvankus, bet atsigulusi į lovą Fukaeri iki kaklo 
užsitempė antklodę, tarsi griežtai atsiribodama nuo išorinio pa- 
saulio. Lovoje ji kažkodėl panėšėjo į mažą mergaitę. Ne vyresnę nei 
dvylikos metų. Iš už lango sklindantis dundenimas tapo garsesnis. 

Galėjai prisiekti, kad griaudžia jau visai čia pat. Su kiekvienu 
griausmu lango stiklai suvirpėdavo. Tačiau keistai nežaibavo. 
Juodutėlį dangų drebino tik griaustinis. Neatrodė ir kad ims lyti. 
Tai išties buvo kažkuo neharmoninga. 

- Jie mus mato, - pasakė Fukaeri. 

— Mažieji žmonės? - paklausė Tengo. 

Fukaeri neatsakė. 

- Jie žino, kad mes esame čia? - paklausė Tengo. 

— Aišku kad žino, - atsakė Fukaeri. 

- Kąjie ketina mums daryti? 

- Jie nieko negali mums padaryti. 

— Tai gerai, - pasakė Tengo. 

— Kol kas. 

— Kol kas jie negali mūsų liesti, - bejėgiu balsu pakartojo Ten- 
go. - Tačiau neaišku, kiek tai truks. 

— To niekas nežino, - glaustai pasakė Fukaeri. 

— Tačiau net jei nieko negali padaryti mums, jie pajėgia kažkaip 
paveikti mus supančius žmones? - paklausė Tengo. 

— Galbūt. 

— Galbūt juos ištiks baisus likimas. 

Fukaeri kurį laiką gulėjo kuo rimčiausiai prisimerkusi, tarsi 
jūreivis, bandantis išgirsti vaiduoklių iš paskendusio laivo dainas. 
Tada tarė: 

— Gal ir ne. 

— Galbūt Mažieji žmonės tą galią panaudojo prieš mano meilužę. 
Kad mane įspėtų. 

Fukaeri tyliai iškišo ranką iš po antklodės ir keliskart pasikasė 
ausytę. Paskui taip pat tyliai pakišo ją atgal. 

— Mažųjų žmonių galia yra ribota. 

Tengo kandžiojo lūpą. Paskui paklausė: 

— O ką konkrečiai jie gali padaryti? 

Fukaeri ketino kažką sakyti, bet apsigalvojo. Toji mintis ne- 
virtusi žodžiais nugrimzdo ten, iš kur ir kilo. Kaži kur į gilią ir 
tamsią vietą. 

— Tu sakei, kad Mažieji žmonės išmintingi ir stiprūs. 

Fukaeri linktelėjo. 

— Bet jie ne visagaliai. 

Fukaeri linktelėjo. 

- Nes jie yra miško tankmės gyventojai ir išėję iš jo nebegali 
iki galo naudotis savo galiomis. Ir šiame pasaulyje egzistuoja tarsi 
kažkokia vertybių skalė, kuria remiantis galima pasipriešinti jų 
išminčiai ir jėgai. Tą nori pasakyti? 

Fukaeri neatsakė. Veikiausiai klausimas buvo per ilgas. 

- Tu esi su jais susitikusi? - paklausė Tengo. 

Fukaeri blausiomis akimis žvelgė Tengo į veidą. Tarsi nelabai 
suvokdama klausimo esmės. 

- Ar esi juos iš tikrųjų mačiusi? - iš naujo paklausė Tengo. 

- Esu, - atsakė Fukaeri. 

- Kelis Mažuosius žmones esi mačiusi? 

— Nežinau. Jų negali suskaičiuoti pirštais. 

— Bet ne vieną. 

— Būna daugiau būna mažiau. Bet po vieną jų nebūna. 

— Kaip kad aprašei Oro lėliukėje? 

Fukaeri linktelėjo. 

Tengo ryžtingai ištarė jau seniai ruoštą klausimą: 

- Klausyk, kiek tiesos yra Oro lėliukėje? 

- O kas yra tiesa, - be klausiamosios intonacijos paklausė Fu- 
kaeri. 

Žinoma, Tengo į tai atsakymo neturi. 


Griaustinis garsiai dundėjo dangumi. Tankiai virpėjo langų 
stiklai. Tačiau vis nežaibavo. Nebuvo girdėti ir lietaus. Tengo pri- 
siminė seniai matytą filmą apie povandeninį laivą. Jį smarkiai 
krečia greta sprogstančios giluminės bombos. Tačiau tamsutėlėje 
plieninėje dėžėje užsidarę žmonės nieko iš vidaus nemato. Tejaučia 
nesiliaujantį drebinimą, kylantį kartu su triukšmu. 

- Paskaitysi knygą arba ką nors papasakosi, - paklausė Fukaeri. 

- Gerai, - atsakė Tengo. - Man nelabai ateina į galvą skaityti 
balsu tinkanti knyga. Jei tiks, galiu papasakoti „Kačių miesto 
istoriją, nes tos knygos neturiu po ranka. 

— Kačių miesto. 

- Istorija apie kačių valdomą miestą. 

— Papasakok. 

— Gal kiek baisoka istorija prieš miegą. 

— Nesvarbu. Mane užmigdys bet koks pasakojimas. 

Tengo atsinešė prie lovos kėdę, atsisėdo ir susinėręs ant kelių 
pirštus griaustinio fone pradėjo pasakoti apie Kačių miestą. Tą 
apsakymą jis perskaitė dukart traukinyje ir dar kartą garsiai tėvo 
palatoje. Bene visą turinį žinojo mintinai. Pasakojimas nebuvo itin 
sudėtingas ar rafinuotas, nei parašytas labai subtiliai. Todėl Tengo 
nesijaudindamas atpasakojo jį savais žodžiais. Jis sekė tą istoriją 
Fukaeri praleisdamas nereikalingus pakartojimus, o, kur reikia, 
įterpdamas nuo savęs. 

Tai nebuvo labai ilgas apsakymas, bet jį papasakoti užtruko 
ilgiau, nei tikėjosi. Nes ko nors nesupratusi Fukaeri daug klau- 
sinėdavo ir kiekvieną kartą Tengo sustodavo ramiai atsakyti į 
visus jos klausimus. Aiškino apie miestelio detales, apie kačių 
elgesį, apie veikėjo charakterį. Jei tai nebuvo aprašyta knygoje - o 
dažniausiai taip ir būdavo - paaiškinimus sukurdavo pats. Lygiai 
kaip perrašydamas Oro lėliukę. Atrodė, kad Fukaeri labai įsijautė 
į tą istoriją. Jos akys nebebuvo mieguistos. Kartais užsimerkusi ji 
įsivaizduodavo to miestelio peizažą. Paskui atsimerkdavo ir ragin- 
davo Tengo pasakoti toliau. 

į Tengo. Nelyginant katė, plačiai išsiplėtusiais vyzdžiais žvelgianti 
į kažką tamsoje. 

— Tu nuvykai į kačių miestą, - tarsi kaltindama tarė ji Tengo. 

— Aš? 

- Tu nuvykai į savo kačių miestą. Ir sėdęs į traukinį sugrįžai. 

— Tu taip manai? 

Fukaeri ligi kaklo užsitempusi vasarinę antklodę užtikrintai 
linktelėjo. 

- Išties tavo tiesa, - pasakė Tengo. - Aš nuvykau į kačių miestą 
ir sėdęs į traukinį sugrįžau. 

— Paskui atlikai apsivalymą, - paklausė Fukaeri. 

- Apsivalymą? - tarė Tengo. „Apsivalymą?“ — Ne, regis, dar 
neatlikau. 

— Reikia atlikti. 

— Kokį apsivalymą? 

Fukaeri nieko neatsakė. 

— Negerai nuvykti į kačių miestą o paskui lyg niekur nieko 
gyventi toliau. 

Smarkus griaustinis tarsi plėšė dangų perpus. Jo dundėjimas 
pamažu smarkėjo. Fukaeri susigūžė lovoje. 

- Ateik prie manęs ir apkabink, - pasakė ji. - Mudviem reikia 
nuvykti į kačių miestą. 

— Kodėl? 

— Mažieji Žmonės gali rasti įėjimą. 

— Nes neatlikau apsivalymo? 

— Nes mes esame vienas, - pasakė ji. 


13 skyrius 
Aomamė 


Be tavo meilės 


- 1084-ieji, - pasakė Aomamė. - Turite omenyje, kad pasaulis, 
kuriame dabar gyvenu, yra vadinamas 1084-aisiais ir tai nėra 
tikrieji 1984-ieji? 

- Kas yra tikrasis pasaulis - nepaprastai sudėtingas klausimas, - 
gulėdamas kniūbsčias atsakė Lyderis. - Tai jau metafizikos sritis. 
Bet čia yra tikras pasaulis. Neabejotinai. Šiame pasaulyje patiriamas 
skausmas yra tikras skausmas. Šiame pasaulyje ištinkanti mirtis 
yra tikra mirtis. Čia praliejamas tikras kraujas. Tai ne padirbtas 
pasaulis. Nei įsivaizduojamas pasaulis. Nei metafizinis. Šitai aš 
užtikrinu. Bet čia nėra tavo žinomi 1984-ieji. 

- Tarsi paralelinis pasaulis. 

Vyras nusijuokė nesmarkiai virpteldamas pečiais. 

- Atrodo, skaitai per daug mokslinės fantastikos. Ne, klysti. Čia 
ne paralelinis pasaulis. Nėra taip, kad ten yra 1984-ieji, o čia - atsi- 
šakoję 1084-ieji, ir jie egzistuoja lygiagrečiai. 1984-ųjų jau niekur 
nėra. Nei tau, nei man dabar nebėra kito laiko - tik 1084-ieji. 

— Mes įžengėme į šią laiko terpę. 

- Taigi. Mes įžengėme čia. O gal laikas įžengė į mūsų vidų. Ir, kiek 
suprantu, tos durys varstosi tik į vieną pusę. Kelio atgal nėra. 

- Tai atsitiko, kai Tokijo greitkelyje leidausi avariniais laiptais, 
ar ne? 

- Tokijo greitkelyje? 

- Ties Sangendžiaja, - pasakė Aomamė. 

- Nesvarbu, kur, - atsakė vyras. - Tau tai nutiko Sangendžia- 
joje. Bet tai ne konkrečios vietos klausimas, o laiko klausimas. 
Kitaip tariant, buvo perjungti bėgiai ir pasaulis pasikeitė į 1084- 
uosius. 

Aomamė įsivaizdavo, kaip keli Mažieji žmonės įsiręžę stumia bė- 
gius perjungiantį iešmą. Vidurnaktį, šaltoje mėnesienos šviesoje. 

— 0 1084-uosiuose danguje kabo du mėnuliai, ar ne? - paklausė 
ji. 

- Teisingai. Kabo du mėnuliai. Tai ženklas, kad bėgiai buvo per- 
jungti. Jis leidžia atskirti vieną pasaulį nuo kito. Bet tai nereiškia, 
kad visi čia esantys žmonės regi du mėnulius. Kur ten - dauguma 
to nė nepastebi. Kitaip sakant, tai, kad dabar yra 1084-ieji, žino 
vos keletas žmonių. 

- Dauguma šio pasaulio gyventojų nepastebi, kad pakito lai- 
kas? 

— Taip. Daugeliui jų viskas tebeatrodo taip pat. Kaip įprastinis 
pasaulis. Todėl ir sakau, kad „tai yra tikrasis pasaulis“. 

- Buvo perjungti bėgiai, - pasakė Aomamė. - Jei jie nebūtų buvę 
perjungti, mes čia nesusitiktume, tiesa? 

- Šito niekas nežino. Tai tikimybės klausimas. Veikiausiai taip. 

- Ar tai, ką jūs sakote, yra gryna tiesa, ar tik prielaidos? 

- Geras klausimas. Tačiau atskirti vieną nuo kito yra beveik 
neįmanoma. Štai kad ir senos dainos žodžiai. Without your love, it's 
a honkey-tonk parade, - paniūniavo tyliai vyras. - Be tavo meilės 
tai tėra pigus karnavalas. Žinai šią dainą? 

- „Its Only a Paper Moon“. 

- Taip, tiek 1984-ieji, tiek 1084-ieji iš esmės kilo iš ten pat. Jei tu 
netikėsi pasauliu ir jei jame nebus meilės, viskas tebus pramanas. 
Kad ir kuriame pasaulyje gyventum, riba, skirianti prielaidas nuo 
faktų, nėra regima plika akimi. Ją išvysti gali tik širdimi. 

- Kas perjungė tuos bėgius? 

— Kas perjungė bėgius? Sudėtingas klausimas. Čia beveik nega- 
lioja priežasties ir pasekmės dėsniai. 

— Vienaip ar kitaip, aš kažkokia valia atsidūriau šiuose 1084- 
uosiuose, - pasakė Aomamė. - Ne savo valia. 

- Tiesa. Tu atsidūrei šiame pasaulyje, kai buvo perjungti tavo 
traukinio bėgiai. 

— Ar su tuo susiję Mažieji Žmonės? 

- Šiame pasaulyje yra kažkas, turintis Mažiesiems žmonėms 
būdingų savybių. Bent jau čia jie vadinami Mažaisiais žmonėmis. 
Tačiau jie nebūtinai visada turi pavidalą ir vardą. 

Aomamė prikando lūpą ir susimąstė. Tada tarė: 

- Jūsų žodžiai man skamba prieštaringai. Tarkim, Mažieji žmo- 
nės perjungė bėgius ir nukreipė mane į šį pasaulį. Tačiau jei jie 
netrokšta to, ką aš čia ketinu jums padaryti, kam jiems reikėjo, 
kad čia atsidurčiau? Juk jiems būtų buvę daug naudingiau manimi 
atsikratyti. 

- Tai paaiškinti nelengva, - bukai pasakė vyras. - Bet tu turi 
gerą galvą. Gal bent apytikriai suprasi, ką noriu pasakyti. Kaip jau 
minėjau, pasauliui, kuriame gyvename, svarbiausia yra išlaikyti 
darną tarp gėrio ir blogio. Tie Mažieji žmonės, ar kažkokia valia, 
esanti už jų, išties yra galinga. Tačiau, kuo labiau jie reiškiasi, tuo 
stipresnė tampa ir jiems besipriešinanti jėga. Šitaip pasaulis išlai- 
ko subtilią pusiausvyrą. Šis dėsnis galioja bet kokiame pasaulyje. 
Taigi, ir šiais 1084-aisiais, kuriais gyvename tu ir aš. Mažiesiems 
žmonėms pradėjus intensyviai veikti, savaime atsirado ir prieš juos 
nukreipta jėga. Ir turbūt šis pasipriešinimas nulėmė tavo atsiradimą 
1084-uosiuose. 

Vyras it į krantą išmestas banginis smarkiai alsavo gulėdamas 
ant didelio mėlyno jogos kilimėlio. 

- Vėl lyginant su geležinkelio bėgiais galima būtų sakyti taip: jie 
gali pakeisti bėgių kryptį. Taip traukinys ima važiuoti šiais bėgiais. 
1O084-ųjų linija. Tačiau jie negali po vieną išskirti ir atsirinkti jo 
keleivių. Trumpai tariant, jame gali būti ir jų nepageidaujamų 
keleivių. 

— Nekviestų svečių, - pasakė Aomamė. 

- Taigi. 

Sudundėjo griaustinis. Daug garsiau nei prieš tai. Tačiau ne- 
žaibavo. Tik driokstelėjo griausmas. Aomamei tai pasirodė keista. 
Griaudžia taip arti, o žaibo nematyti. Ir nelyja. 

— Kol kas supranti? 

— Klausau jūsų, - ji atitraukė adatos smaigalį nuo sprando ir 
atsargiai laikė nukreipusi į šalį. Dabar reikia kuo atidžiau įsiklausyti 
į jai sakomus dalykus. 

- Ten, kur šviesa, negali nebūti šešėlio, kaip ir ten, kur šešėlis, 
negali nebūti šviesos. Nėra šešėlio be šviesos ir nėra šviesos be 
šešėlio. Vienoje savo knygų apie tai rašo Karlas Jungas. Pasak jo, 
kaip mes įkūnijame teigiamybes, taip šešėlis yra blogio įsikūniji- 
mas. Kuo labiau mes stengiamės tapti gerais, laimingais ir tobulais 
žmonėmis, tuo atkakliau šešėlis tampa tamsus, blogas ir griau- 
nantis. Kai žmogus siekia savo jėgoms neįveikiamos tobulybės, 
šešėlis nužengia į pragarą ir tampa šėtonu. Todėl, kad pagal gamtos 
dėsnius žmogui pranokti save patį yra taip pat nuodėminga, kaip 
ir savęs nerealizuoti. 

Nežinau, ar tai, kas vadinama Mažaisiais žmonėmis, yra gėris, 
ar blogis. Tam tikra prasme tai viršija mūsų suvokimo ir gebėjimo 
apibrėžti ribas. Nuo senų senovės mes gyvename greta jų. Dar 
nuo tada, kai nebuvo skirties tarp gėrio ir blogio. Nuo tada, kai 
žmogaus sąmonė dar nebuvo susiformavusi. Tačiau, kad ir kokie 
jie būtų, - geri ar blogi, šviesa ar šešėlis, - svarbu tai, kad jiems 
užsimojus veikti būtinai atsiranda ir tai atsverianti veikla. Šiuo 
atveju aš atstovauju tiems Mažiesiems žmonėms, o mano dukra 
yra ta esybė, kuri atstovauja prieš juos nukreiptai veiklai. Taip yra 
išlaikoma pusiausvyra. 

- Jūsų dukra. 

— Taip. Ji pirmoji ir atsivedė tuos Mažuosius žmones. Tada jai 
buvo dešimt metų. Dabar jai septyniolika. Kažkada jie pasirodė 
tamsoje ir per ją pateko šičia. Ir padarė mane savo atstovu. Dukra 
tapo perėmėja - suvokiančiąja, o aš priėmėju - gaunančiuoju. Visai 
atsitiktinai mes buvome tam tinkami. Vienaip ar kitaip, tai jie mus 
susirado. Ne mes juos. 

- Ir jūs išprievartavote savo dukrą. 

- Santykiavau, - pasakė vyras. - Tai būtų tinkamesnis Žodis 
tam, kas vyko. Ir santykiavau aš su dukros idėja. „Santykiauti“ yra 
daugiaprasmis žodis. Esmė ta, kad mes tampame vienu - perėmėja 
ir priėmėju. 

Aomamė papurtė galvą. 

- Nesuprantu, ką sakote. Ar jūs lytiškai santykiavote su savo 
dukra, ar ne? 

- Atsakymas bet kokiu atveju yra ir „taip, ir „ne“. 

- Taip pat ir su Cubasa? 

- Taip pat. Teoriškai. 

- Tačiau Cubasos gimda yra tikrai išdraskyta. 

Vyras papurtė galvą. 

— Tu regėjai idėjos pavidalą. Ne pačią mergaitę. 

Aomamė suprato, kad nebeseka vyro minties. Ji stabtelėjo ir 
atsikvėpė. Tada tarė: 

- Idėja įgavo žmogišką pavidalą ir ištrūko? 

— Paprastai tariant, taip. 

- Aš regėjau ne tikrąją Cubasą? 

— Todėl ji buvo susigrąžinta. 

— Susigrąžinta, - pakartojo Aomamė. 

— Susigrąžinta ir išgydyta. Ja deramai rūpinamasi. 

- Aš netikiu jumis, - glaustai pareiškė Aomamė. 

— Negalėčiau tavęs kaltinti, - bejausmiu balsu pasakė vyras. 

Aomamė trumpam nerado žodžių. Tada paklausė kitko: 

— Idėjiškai ir daugiaprasmiškai išprievartaudamas savo dukrą 
jūs tapote Mažųjų Žmonių atstovu. Jums juo tapus, ji nuo jūsų at- 
siskyrė ir, kad atsvertų jėgas, tapo tarsi jūsų priešininke. Tą norite 
pasakyti? 

- Taip. Tam ji apleido savo jauniklę, - pasakė vyras. - Tačiau tu 
nelabai tai supranti. 

- Jauniklę? - pakartojo Aomamė. 

- Tarsi gyvą savo šešėlį. Ir čia įsivelia dar vienas žmogus. Mano 
senas draugas. Vyras, kuriuo aklai pasitikiu. Mano dukra išėjo 
pas jį. O ne per seniausiai į tai įsivėlė ir tavo gerai žinomas ponas 

Tengo Kavana. Jis ir mano dukra atsitiktinai susiėjo ir susijungė 
į komandą. 

Atrodė, kad laikas staiga sustojo. Aomamė niekaip negalėjo rasti 
žodžių. Tiesiog sustingusi laukė, kol jis vėl ims tekėti. 

Vyras kalbėjo toliau: 

- Jie turėjo vienas kitą papildančių bruožų. Eriko turėjo tai, ko 
trūko Tengo, o šis - tai, ko trūko Eriko. Papildydami vienas kitą 
jie bendromis jėgomis atliko vieną darbą, kurio įtaka pasirodė 
esanti itin stipri. Tai yra jie įsitvirtino kaip prieš Mažuosius žmones 
nukreipta jėga. 

- Susijungė į komandą? 

- Nemanyk, kad jie tapo meilužiais ar fiziškai santykiavo. Dėl to 
nesijaudink, jei taip pamanei. Eriko niekam nejaučia meilės. Ji... 
peržengusi šį lygį. 

- Ką reiškia, kad jiedu atliko bendrą darbą? Kalbėkite tiks- 
liau. 

— Norint tai paaiškinti reikia griebtis dar vienos analogijos. 
Sakykim, jie tarsi inicijavo antikūno prieš virusą atsiradimą. Jei 
Mažųjų žmonių veiklą pavadintume virusu, tuomet jie sukūrė ir 
išplatino antikūną. Žinoma, tai vienas iš požiūrių - Mažųjų žmonių 
akimis, atvirkščiai - jie yra viruso nešiotojai. Čia lyg vienas į kitą 
atsukti veidrodžiai. 

— Tai jūsų minima atsverianti veikla? 

- Taip. Tavo mylimas žmogus ir mano dukra surėmė jėgas tokiai 
veiklai. Kitaip sakant, išeina, kad jūs su Tengo šiame pasaulyje 
lipate vienas kitam ant kulnų. 

- Bet sakėte, kad tai nėra atsitiktinumas. Tai yra, kad aš paklus- 
dama kažkokiai konkrečiai valiai atėjau į šį pasaulį. Tiesa? 

— Tiesa. Šios valios vedina tu atvykai į šį pasaulį su tikslu. Tai, 
kad jūs su Tengo šiuose 1084-uosiuose vienaip ar kitaip susiję, 
tikrai ne atsitiktinumas. 

- Kokia tai valia ir koks tas tikslas? 

- Neturiu galių tau to paaiškinti, - pasakė vyras. - Apgailes- 
tauju. 

— Kodėl negalite paaiškinti? 

- Ne todėl, kad negaliu paaiškinti reikšmės. Yra reikšmių, kurios 
kaipmat pranyksta paaiškintos žodžiais. 

— Gerai, paklausiu kitko, - pasakė Aomamė. - Kodėl būtent 
aš? 

- Kažkodėl tau vis nepavyksta suprasti. 

Aomamė kelis kartus smarkiai papurtė galvą. 

- Kažkodėl man nepavyksta suprasti. Visiškai. 

— Tai labai paprasta. Nes jūs su Tengo stipriai vienas kitą trau- 
kiate link savęs. 


Aomamė ilgam nutilo. Jautė, kaip ant kaktos ima sunktis prakai- 
tas. Atrodė, kad visas veidas padengtas plona plėvele. 

- Vienas kitą traukiame link savęs, - pasakė ji. 

— Abu, labai stipriai. 

Aomamė neaišku kodėl ėmė pykti. Ją net šiek tiek supykino. 

- Netikiu. Neįmanoma, kad jis mane prisimintų. 

— Ne - Tengo kuo puikiausiai atmena, kad tu esi šiame pasau- 
lyje, ir tavęs siekia. Ir ligi šiol nemylėjo jokios kitos moters, tik 
tave. 

Aomamė trumpam neteko amo. Per tas kelias akimirkas smar- 
kiai sugriaudėjo perkūnija. Regis, pagaliau pradėjo lyti. Dideli lašai 
stipriai daužė viešbučio kambario langus. Tačiau Aomamė beveik 
negirdėjo šių garsų. 

Vyras tarė: 

- Gali tikėti, gali ne. Bet siūlau patikėti. Nes tai neginčijama 
tiesa. 

— Mes jau dvidešimt metų nesimatėm, o jis vis viena mane pri- 
simena? Mes net nė sykio normaliai nesikalbėjome. 

- Tuščioje klasėje tu smarkiai sugriebei jo ranką. Kai buvai de- 
šimties. Tam turbūt prireikė nežemiškos drąsos. 

Aomamė smarkiai susiraukė. 

- Iš kur jūs tai žinote? 

Vyras į tą klausimą neatsakė. 

— Tengo tikrai to nepamiršo. Ir nuolat apie tave galvodavo. Dar 
ir dabar tebegalvoja. Siūlau patikėti. Aš žinau daug dalykų. Kad ir 

tai, jog tu dabar masturbuodamasi galvoji apie Tengo. Jį įsivaiz- 
duoji. Ar ne? 

Aomamė sėdėjo prasižiojusi, gerklėje užstrigusiais žodžiais. Ir 
negiliai alsavo. 

Vyras kalbėjo toliau: 

— Nėra čia ko gėdytis. Tai natūralu. Jis daro lygiai tą patį. Tuo 
metu galvoja apie tave. Dar ir dabar. 

- Iš kur jūs tai... 

— Kaip aš tai žinau? Tereikia įsiklausyti. O mano darbas yra 
klausytis balsų. 

Ji norėjo prapliupti garsiai juoktis arba raudoti. Tačiau nesu- 
gebėjo nei vieno, nei kito. Tiesiog svyravo tarp tų dviejų jausmų, 
paprasčiausiai nerasdama, ką pasakyti. 

— Nereikia bijoti, - pasakė vyras. 

- Bijoti? 

- Tu bijai. Kaip kadaise Vatikane Žmonės bijojo pripažinti, 
kad Žemė sukasi aplink Saulę. Nebuvo taip, kad jie šventai tikėtų 
priešingai. Jie tiesiog baiminosi naujų aplinkybių, kurias lemtų 
tas pripažinimas. Bijojo, kad prie naujovės reikės pritaikyti savo 
mąstymą. Tiesą pasakius, Katalikų bažnyčia dar ir dabar nėra vie- 
šai pripažinusi heliocentrinio pasaulio modelio. Tu taip pat. Bijai 
nusimesti ilgą laiką iki šiol kūną dengusius kietus šarvus. 

Užsidengusi veidą rankomis Aomamė keliskart sukūkčio- 
jo. Nenorėjo to daryti, bet tą akimirką nesugebėjo susivaldyti. 
Norėjo apsimesti susijuokusi, tik tai nė iš tolo nebuvo panašu 
į juoką. 

— Galima sakyti, jūs vienu traukiniu atvykote į šį pasaulį, - tyliai 
tarė vyras. - Prisišliejęs prie mano dukters Tengo veikia prieš Ma- 
žuosius žmones, o tu kitų priežasčių vedina ketini mane nužudyti. 
Kitaip sakant, kiekvienas iš jūsų labai pavojingoje vietoje atliekate 
labai pavojingas užduotis. 

- Kažkokia valia paskatino mus taip elgtis, tiesa? 

— Veikiausiai. 

- Kam, po galais... - vos ištarusi Aomamė suvokė, kad tai bergždi 
žodžiai. Klausimas, į kurį nėra vilčių sulaukti atsakymo. 

- Tinkamiausias sprendimo būdas būtų jums kur nors susitikti 
ir susikibus rankomis išeiti iš šio pasaulio, - neatsakydamas į klau- 
simą pasakė vyras. - Tačiau tai nėra taip paprasta. 

- Nėra taip paprasta, - nesąmoningai pakartojo jo žodžius Ao- 
mamė. 

- Deja, glaustai kalbant, tai nėra paprasta. Jei atvirai - beveik 
neįmanoma. Jūsų priešininkas, kad ir kokiu vardu jį vadintume, 
yra smarki jėga. 

- Ir čia... - sausu balsu pratarė Aomamė. Tada atsikosėjo. Ji jau 
buvo mažiau sumišusi. Aomamė suprato, kad dar ne laikas verk- 
ti. - Ir čia pasirodo jūsų pasiūlymas, ar ne? Mainais už tai, kad 
aš jums suteiksiu mirtį be kančios, galite man kažką duoti. Tarsi 
galimybę rinktis. 

- Esi labai supratinga, - pasakė vyras tebegulėdamas ant pilvo. - 
Tiesa. Aš siūlau su tavimi ir Tengo susijusį pasirinkimą. Jis turbūt 
nėra labai džiuginantis. Tačiau tu bent galėsi rinktis. 


— Mažieji žmonės bijo mane prarasti, - pasakė vyras. - Nes aš 
jiems dar reikalingas. Aš labai naudingas kaip jų atstovas. Nėra 
lengva rasti man pamainą. Ir šiuo metu aš dar neturiu paruošęs 
jiems įpėdinio. Kad taptum jų atstovu, reikia išpildyti aibę sudėtin- 
gų sąlygų, o aš buvau reta būtybė, kuri jas visas įgyvendino. Jiems 
baisu mane prarasti. Dabar, manęs netekus, kuriam laikui atsivertų 
tuštuma. Todėl jie mėgina sukliudyti tau atimti man gyvybę. Nori 
dar kurį laiką leisti man pagyventi. Už lango griaudžianti perkūnija 
yra jų pykčio ženklas. Tačiau jie negali tiesiogiai tau pakenkti. Taip 
jie tave įspėja, kad pyksta. Dėl tos pačios priežasties jie veikiausiai 
išmoningai pasiuntė tavo draugę mirti. Jie gali padaryti tam tikrą 
žalą ir Tengo. 

- Padaryti žalą? 

- Tengo parašė knygą apie Mažųjų žmonių veiklą. Eriko pateikė 
istoriją, o Tengo ją vykusiai perrašė. Tai ir buvo jųdviejų bendra 
veikla. Ta istorija tapo Mažųjų žmonių vykdomos veiklos antikūnu. 
Ji buvo išleista kaip knyga, tapo bestseleriu ir taip laikinai užkirto 

jiems visokias galimybes ir apribojo jų laisvę veikti. Esi girdėjusi 
apie Oro lėliukę? 

Aomamė linktelėjo. 

- Laikraštyje mačiau straipsnį apie knygą. Ir reklamą. Kūrinio 
neskaičiau. 

- Iš tikrųjų Oro lėliukę parašė Tengo. Dabar jis pats kuria dar vieną 
romaną. Ten, tai yra pasaulyje su dviem mėnuliais, jis atrado savo 
istoriją. Eriko, būdama puiki perėmėja, it antikūną sužadino jo pa- 
sakojimą. O Tengo, regis, buvo gabus visa tai priimti. Galbūt tave čia 
atvedė, arba, kitaip sakant, į traukinį įsodino būtent šis jo talentas. 

Prieblandoje Aomamė smarkiai susiraukė. Reikia kaip nors 
pasistengti nepamesti minties. 

- Tai yra kitame pasaulyje - 1084-uosiuose - aš atsiradau dėl 
Tengo talento pasakoti istorijas arba, jūsų žodžiais tariant, dėl to, 
kad jis geba būti priėmėju? 

— Bent jau aš taip spėju, - pasakė vyras. 

Aomamė spoksojo į savo rankas. Pirštai buvo drėgni nuo ašarų. 

- Jei niekas nepasikeis, labai tikėtina, kad Tengo bus nužudytas. 
Dabar Mažiesiems žmonėms jis yra pats pavojingiausias asmuo. Ir 
čia kuo tikriausias pasaulis. Čia praliejamas tikras kraujas ir ištinka 
tikra mirtis. O ji, žinoma, yra amžina. 

Aomamė prikando lūpą. 

— Pagalvok, - pasakė vyras, - tarkim, tu mane nužudysi ir pra- 
nyksi iš šio pasaulio. Mažiesiems žmonėms nebebus priežasties 
kenkti Tengo. Nes, panaikinus mane kaip jų kanalą į šį pasaulį, 
kad ir kiek Tengo su mano dukra toliau siektų mane sunaikinti, 
Mažiesiems žmonėms jie nebekels jokios grėsmės. Jie paliks juos 
ramybėje ir pasitraukę ieškos kito, iš kitur kylančio kanalo. Tai 
jiems taps svarbiausiu rūpesčiu. Supranti? 

- Teoriškai, - pasakė Aomamė. 

- Kita vertus, jei mane nužudysi, tave persekios mano sukurta 
sistema. Gal šiek tiek ir užtruks, kol tave suras. Nes tu, aišku, pasi- 
keisi vardą, gyvenamąją vietą ir veikiausiai veidą. Vis dėlto anksčiau 
ar vėliau jie tave susiras ir skaudžiai nubaus. Šitokią susipynusią, 

žiaurią ir pasitraukimo nepripažįstančią sistemą mes sukūrėme. 
Tai vienas iš pasirinkimų. 

Aomamė mintyse rikiavo tai, ką išgirdo. Vyras laukė, kol jo 
žodžių logika įsismelks Aomamei į smegenis. 

Paskui kalbėjo toliau: 

- Ir, tarkim, atvirkščiai: tu manęs nenužudai. Ramiai iš čia išeini. 
Aš lieku gyvas. Sergėdami savo atstovą, Mažieji Žmonės iš visų jėgų 
stengsis pašalinti Tengo. Jis dar nėra taip stipriai apsaugotas. Jie 
atras jo silpnąją vietą ir visokiais būdais mėgins jį sunaikinti. Nes 
Mažieji žmonės negali leisti toliau plisti antikūnams. Vietoj to tu 
išvengsi bausmės. Tai kitas pasirinkimas. 

- Tuo atveju Tengo mirs, o aš liksiu gyventi. Šiame 1084-ųjų 
pasaulyje, - apibendrino vyro žodžius Aomamė. 

— Veikiausiai, - pasakė vyras. 

— Bet man nėra prasmės gyventi pasaulyje be Tengo. Nes am- 
žiams nebetenku galimybės su juo susitikti. 

- Tavo akimis žiūrint, turbūt taip. 

Aomamė kandžiodama lūpas įsivaizdavo tokią situaciją. 

— Bet tai tėra vien jūsų žodžiai, - pažymėjo ji. - Ar galite kaip 
nors juos paremti įrodymais, kad galėčiau patikėti? 

Vyras papurtė galvą. 

— Tavo tiesa. Įrodymais paremti jų negaliu. Tiesiog aš taip sakau. 
Tačiau neseniai regėjai mano ypatingą galią. Prie to laikrodžio 
jokia virvelė nepririšta. Ir jis labai sunkus. Gali nueiti ir pažiū- 
rėti. Gali priimti, ką sakau, arba nepriimti. O laiko mes jau visai 
nebeturime. 

Aomamė žvilgtelėjo į laikrodį ant komodos. Rodyklės rodė šiek 
tiek prieš devynias. Jis stovėjo truputį pasislinkęs iš vietos. Tikrai 
buvo pakeltas į orą ir nuleistas žemyn. 

Vyras tarė: 

— Neatrodo, kad šiuose 1084-uosiuose būtų galima išgelbėti jus 
abu. Pasirinkimai yra du. Vienu atveju miršti tu, o Tengo gyvena. 
Kitu atveju miršta jis, o gyveni tu. Vienas iš dviejų. Iš pat pradžių 
sakiau, kad jie nebus džiaugsmingi. 

- Bet daugiau galimybių nėra. 

Vyras papurtė galvą. 

— Šiuo metu tegali rinktis vieną iš šių dviejų. 

Aomamė giliai įkvėpė oro ir lėtai iškvėpė. 

- Man labai gaila, - pasakė vyras. - Jei būtum likusi 1984-uo- 
siuose, tau turbūt nebūtų reikėję šitaip rinktis. Tačiau tokiu atveju 
niekada nežinotum, kad Tengo visąlaik apie tave galvojo. O būtent 
todėl, kad atsidūrei 1084-uosiuose, tu sužinojai, kad jūsų širdys 
tam tikra prasme susietos. 

Aomamė užsimerkė. Įkalbinėjo save nepravirkti. Dar ne metas 
lieti ašaras. 

- Ar Tengo tikrai manęs trokšta? Ar nemeluojate taip sakyda- 
mas? 

- Ligi šiol Tengo nuoširdžiai nemylėjo jokios kitos moters. Tai 
neabejotina tiesa. 

- Vis dėlto jis manęs neieškojo. 

— Ir tu jo neieškojai. Juk taip? 

Aomamė užsimerkė ir akimirksniu mintimis sugrįžo į tolimą 
praeitį. Nelyginant užlipusi ant aukštos kalvos nuo atsikišusios 
uolos žvelgtų į jūros sąsiaurį. Ji pajuto vandenyno kvapą. Išgirdo 
ausyse švilpiant vėją. 

Tada tarė: 

- Mums seniau reikėjo sukaupti drąsą ir vienam kito ieškoti. 
Taip aname pasaulyje būtume galėję susilieti į vieną. 

— Reikėtų manyti, kad taip, - pasakė vyras. - Tačiau 1984-u0- 
siuose tau net nekilo tokios minties. Šitaip iškreiptai yra susiję 
priežastis ir padarinys. Ir kad ir kiek pasaulių persidengtų, šios 
iškreiptos sąsajos panaikinti neįmanoma. 

Aomamei ištryško ašaros. Ji verkė visko, ką ligi šiol prarado. 
Verkė to, ką dar praras. Kol galiausiai - nežinia kiek liejusi ašaras — 
pasiekė ribą, kai daugiau verkti nebegalėjo. Tarsi jausmai atsimuštų 
į nematomą sieną, kuri sugertų ašaras. 

- Gerai, - pasakė ji. - Užtikrintų įrodymų nėra. Niekas nepa- 
tvirtinta. Nelabai suprantu smulkmenų. Vis dėlto, regis, turiu pri- 
imti jūsų pasiūlymą. Kaip ir norite, išvaduosiu jus iš šio pasaulio. 
Suteiksiu greitą beskausmę mirtį, kad išgelbėčiau Tengo. 

- Vadinasi, bendradarbiausi su manimi. 

— Taip. Mes bendradarbiausime. 

- Tau greičiausiai teks mirti, - pasakė vyras. - Tave užspeis į 
kampą ir nubaus. Ir ta bausmė gali būti siaubinga. Jie fanatikai. 

— Man nesvarbu. 

- Nes tu myli. 

Aomamė linktelėjo. 

- Be meilės viskas tėra pigus karnavalas, - pasakė vyras. - Kaip 
toje dainoje. 

- Jei aš jus nužudysiu, Tengo tikrai gyvens? 

Vyras pritilo. Tada pasakė: 

- Tengo gyvens. Gali manimi patikėti. Tai tikrai galiu suteikti 
mainais į savo gyvybę. 

- Ir į mano, - pasakė Aomamė. 

- Ir tai galiu duoti tik mainais į gyvybę, - tarė vyras. 

Aomamė smarkiai sugniaužė kumščius. 

— Tiesą pasakius, norėjau dar gyventi ir susilieti su Tengo. 

Kuriam laikui kambaryje stojo tyla. Per ją net negriaudėjo. 
Viskas nuščiuvo. 

- Jei galėčiau, norėčiau tai išpildyti, - tyliai pasakė vyras. - Net 
aš. Labai gaila, bet tokio pasirinkimo nėra. Nebuvo 1984-uosiuose, 
nėra ir 1084-uosiuose. Dėl skirtingų priežasčių. 

- Sakote, kad net ir 1984-uosiuose mūsų su Tengo keliai nebūtų 
susikirtę? 

- Taip. Judu turbūt būtumėte sulaukę vienišos senatvės galvodami 
vienas apie kitą, bet tarp jūsų niekada nebūtų užsimezgęs ryšys. 

— Tačiau 1084-uosiuose aš bent galėsiu žinoti, kad mirsiu dėl jo. 

Vyras tylėdamas giliai atsiduso. 

- Noriu, kad kai ką man pasakytum, - tarė Aomamė. 

- Jei sugebėsiu, - sukniubęs ant kilimėlio atsakė vyras. 

- Ar Tengo kaip nors sužinos, kad aš dėl jo miriau, ar taip ir liks 
nieko nesužinojęs? 

Vyras ilgai apie tai galvojo. 

- Tai veikiausiai priklauso nuo tavęs. 

- Priklauso nuo manęs, - pakartojo Aomamė. Tada vos susi- 
raukė. - Kaip suprasti? 

Vyras tyliai papurtė galvą. 

— Tau reikės įveikti sunkius išbandymus. Juos nugalėjusi turė- 
tum išvysti tikrąją dalykų esmę. Daugiau atskleisti negaliu. Niekas 
tiksliai nežino, ką reiškia mirti, kol iš tikrųjų nenumiršta. 


Aomamė rankšluosčiu švelniai nusibraukė ašaras, nuo grindų 
pakėlė smulkiąją ylą, darsyk patikrino, ar jos smaigalys nenulūžęs. 
Tada dešinės rankos pirštais užčiuopė prieš tai atrastą lemtingąjį 
tašką ant sprando. Ji buvo gerai įsiminusi, kur jis yra, ir galėjo 
kaipmat jį rasti. Aomamė paspaudė pirštu, pajuto jo pulsavimą ir 
dar kartą įsitikino neklystanti. Tada kelissyk lėtai atsikvėpė, nu- 
siramino, pulsas tapo normalus. Reikia, kad galva būtų skaidri. Ji 
trumpam išvijo mintis apie Tengo. Neapykantą, pyktį, sumaištį ir 
gailestingumą ištrėmė kitur. Nevalia suklysti. Reikia sutelkti sąmo- 
nę į pačią mirtį. Tarsi į vieną tašką sutelkiant šviesos spindulį. 

- Nagi, atlikime užduotį, - ramiai pasakė Aomamė. - Man reikia 
pašalinti jus iš šio pasaulio. 

- Ir aš galėsiu išsivaduoti iš visų man suteiktų skausmų. 

- Visų skausmų, Mažųjų Žmonių, persimainiusio pasaulio, įvai- 
riausių prielaidų... ir meilės. 

- Ir meilės. Būtent, - tarsi sau ištarė vyras. - Aš irgi turėjau my- 
limą žmogų. Taigi, kiekvienas atlikime savo užduotis. Aomame, tu 
labai talentingas žmogus. Aš tai suprantu. 

- Jūs irgi, - pasakė Aomamė. Jos balsas jau buvo persmelktas 
keisto mirtino skaidrumo. - Ir jūs veikiausiai esate labai talentin- 
gas ir puikus žmogus. Tikrai buvo pasaulis, kuriame apsieitume 
jūsų nežudę. 

- To pasaulio nebėra, - pasakė vyras. Tai buvo jo paskutiniai 
žodžiai. 

To pasaulio nebėra. 

Aomamė nutaikė smailų adatigalį į tą sprando tašką. Susikaupusi 
pakreipė jį reikiamu kampu. Tada iškėlė dešinį delną. Ji sulaikė 

kvapą ir laukė ženklo. Apie nieką nebegalvok. Mes kiekvienas tik 
atliksime savo užduotis. Šalin mintis. Nebelauk paaiškinimo. Tik 
ženklo. Jos delnas buvo tvirtas ir beširdis kaip uola. 

Už lango be žaibo itin smarkiai nugriaudėjo. Lietus barbeno į 
stiklus. Jie tūnojo priešistoriniame urve. Tamsiame, drėgname, 
žemomis lubomis. Jo angą užtvėrusios juosvos pabaisos ir dvasios. 
Šviesa ir šešėlis aplink Aomamę akimirkai susivienijo. Tolimu 
sąsiauriu praskriejo bevardžio vėjo gūsis. Tai buvo ženklas. Sulig 
juo Aomamė greitai ir tiksliai smogė delnu. 

Viskas baigėsi tyliai. Pabaisos ir vėlės iškvėpė gilų atodūsį, pasi- 
traukė nuo angos ir grįžo į negailestingo miško tankmę. 

14 skyrius 


Tengo 


Perduotas ryšulys 


- Atsigulk prie manęs ir apkabink, - pasakė Fukaeri. - Kartu 
reikia darsyk nuvykti į kačių miestą. 

- Tave apkabinti? - pratarė Tengo. 

— Nenori manęs apkabinti, - be intonacijos paklausė Fukaeri. 

- Ne, ne todėl, tiesiog nelabai suprantu, kam to reikia. 

- Atliksi apsivalymą, - monotoniškai pareiškė ji. - Atsigulk prie 
manęs ir apkabink. Persirengęs pižama ir užgesinęs šviesą. 

Kaip lieptas Tengo išjungė miegamojo šviesas. Nusirengė, iš- 
sitraukė savo pižamą ir ją apsivilko. Persirengdamas bandė pri- 
siminti, kada paskutinį kartą ją skalbė. Turbūt senokai, nes neat- 
minė, kada. Laimei, prakaitu ji neatsidavė. Tengo apskritai beveik 
neprakaituoja. Jo kūno kvapas ne iš stipriųjų. Vis dėlto pasigailėjo 
jos neskalbęs dažniau. Šiame permainingame gyvenime niekada 
nežinai, kada ir kas nutiks. Vienas iš būdų tam pasirengti būtų 
dažnesnis pižamos skalbimas. 

Jis palindo po antklode ir baikščiai apglėbė Fukaeri. Ši padėjo 
galvą jam ant dešinės rankos. Paskui tykiai gulėjo it žiemos miegu 

įmigęs gyvūnas. Jos kūnas buvo šiltas, pažeidžiamai minkštas. Ji 
neprakaitavo. 

Griaudė dar stipriau. Jau prapliupo lietus. Jis su aklu įniršiu 
pliekė lango stiklus. Oras buvo troškus ir atrodė, kad pasaulis 
slenka tamsaus galo link. Gal panašiai buvo ir per Pasaulio Tvaną. 
Jei taip, tuomet per tokią audrą į ankštą arką sulaipinti raganosių, 
liūtų ar pitonų patiną ir patelę neabejotinai buvo gana slogi veikla. 
Be to, tie gyviai gerokai skiriasi gyvensenos įpročiais, negali visa- 
vertiškai bendrauti tarpusavyje, ką jau kalbėti apie jų skleidžiamus 
kvapus. 

Žodžiai patinas ir patelė Tengo priminė Sonį ir Šer. Visgi spren- 
dimą į Nojaus arką kaip žmonių rūšies patiną ir patelę įlaipinti Sonį 
ir Šer sunkiai pavadintum visus tenkinančiu. Jie nėra visai netinka- 
mi, bet tikrai esama tinkamesnių porų tapti žmonių pavyzdžiu. 

Tengo jautėsi labai keistai šitaip lovoje glausdamas jo pižama 
vilkinčią Fukaeri. Nelyginant būtų apkabinęs dalį savęs paties. Lyg 
glaustų kažką, su kuo dalijasi kūnu ir krauju, su kuo kartu kvėpuoja 
ir turi bendrą sąmonę. 

Tengo įsivaizdavo, kaip vietoj Sonio ir Šer jis ir Fukaeri būtų 
išrinkti patinu ir patele bei įlaipinti į Nojaus arką. Bet vargu ar jie 
būtų tinkami žmonių rūšies atstovai. Nežinia ar apskritai mums 
tinka gulėti apsikabinusiems lovoje. Apie tai mąstantį Tengo už- 
plūdo nerimas. Jis pabandė galvoti apie ką nors kita ir įsivaizdavo, 
kaip Sonis ir Šer Nojaus arkoje bendrauja su pitonų pora. Tai buvo 
visiškai bergždžia fantazija, bet jos padedamam Tengo pavyko nors 
šiek tiek atsipalaiduoti. 

Fukaeri gulėjo Tengo glėbyje nieko netardama. Nejudėjo, nepra- 
vėrė burnos. Tengo irgi nieko nesakė. Nors lovoje glėbė Fukaeri, jis 
nesusijaudino. Sueitis jam iš esmės buvo bendravimo tąsa. Todėl 
nesant bendravimo tikėtis lytinio potraukio jam atrodė nelabai 
priderama. Be to, daugiau ar mažiau suvokė, kad Fukaeri iš jo tikisi 
ne geismo, o kažko kitko - tik nelabai aišku, ko. 

Kad ir kokiu tikslu, bet glausti prie savęs gražią septyniolikmetę 
nebuvo blogas jausmas. Retkarčiais jos ausis paliesdavo jo skruostą. 

Jos iškvepiamas šiltas oras vilgė jam kaklą. Jos kūnas buvo liaunas, 
o nuo jo atsikišusios pūpsojo didelės ir stangrios krūtys. Jis jautė 
jas prigludusias tiesiai virš savo skrandžio. O jos oda maloniai kve- 
pėjo ypatingu gyvenimu, kaip tegali dvelkti dar bręstantis kūnas. 
Lyg vidurvasario gėlė, sudrėkusi nuo rasos. Pradinėje mokykloje 
anksti ryte eidamas į radijo mankštą Tengo visą kelią uosdavo 
panašų kvapą. 

Gerai būtų, kad nepasistotų. Mes gulime taip, kad jei man su- 
standėtų, ji kaipmat tai pastebėtų. O tada bus labai nejauku. Kokiais 
žodžiais ir frazėmis reikėtų septyniolikmetei merginai paaiškinti, 
kad kartais erekcija kyla ir be kūniško geismo? Laimei, kol kas taip 
nėra. Nė minties apie tai. Liaukis galvojęs apie kvapą. Reikia sutelkti 
mintis į visiškai su seksu nesusijusius dalykus. 

Tengo dar kurį laiką mąstė apie Sonio ir Šer bendravimą su pi- 
tonų pora. Kaži, ar jie turėtų apie ką šnekėtis? Jei taip, tai apie ką? 
Ar ten dainuojamos dainos? Galiausiai, išsekus vaizduotei galvojant 
apie vėtros blaškomą arką, Tengo ėmė dauginti triženklius skaičius. 
Dažnai to griebdavosi mylėdamasis su meiluže. Tai jam padėdavo 
atitolinti ejakuliacijos akimirką (o ji dėl to buvo itin preciziška). 
Tengo nežinojo, ar tai irgi veiksmingai padėtų išvengti erekcijos. 
Tačiau vis geriau negu nedaryti nieko. Kažko reikia imtis. 

- Nieko tokio jei sukietės, - tarsi kiaurai permatydama jo mintis 
pasakė Fukaeri. 

- Nieko tokio? 

- Tai nėra blogai. 

- Nėra blogai, - pakartojo jos žodžius Tengo. Kaip moksleivis 
per lytinio švietimo pamoką. Erekcija tikrai nėra gėdingas ar blogas 
dalykas. Bet, žinoma, reikia pasirinkti laiką ir vietą. 

- O ar jau prasidėjo apsivalymas? - keisdamas temą paklausė 
Tengo. 

Fukaeri neatsakė. Jos dailios ausytės kaip ir prieš tai, regis, dun- 
dant griaustiniui stengėsi kažką išgirsti. Tengo tai suprato. Todėl 
nieko nebesakė. Liovėsi ir dauginęs triženklius skaičius. Pamanė, 
kad jei Fukaeri nieko prieš, jog sukietėtų, nieko baisaus, jei taip ir 

atsitiks. Vienaip ar kitaip, jo penis neketino to daryti. Šiuo metu 
jis tykiai skendėjo ramybės liūne. 


„Man patinka tavo pimpaliukas, - sakė meilužė. - Jo forma, spal- 
va ir dydis.“ - „O man ne itin“, - atsakė Tengo. „Kodėl?“ - klausė 
ji švelniai tarsi miegantį gyvūnėlį rankoje gniauždama subliūškusį 
jo penį. „Nežinau, - atsakė Tengo. - Turbūt todėl, kad ne pats jį 
pasirinkau.“ - „Keistuolis, - pasakė ji. - Keistas požiūris.“ 

Tai vyko senų senovėje. Dar prieš Pasaulio Tvaną. Turbūt. 


Ramus ir šiltas Fukaeri kvėpavimas ritmingai kuteno Tengo 
kaklą. Blausioje žalsvoje elektrinio laikrodžio šviesoje, o gal kart- 
kartėmis sublyksint žaibui, jis įžiūrėdavo jos ausį, kuri atrodė it 
minkštas slėpiningas urvas. Tengo pamanė, kad jei ši mergina 
būtų jo mylimoji, jis nesiliaudamas bučiuotų tą ausį. Jiems mylin- 
tis, įsiskverbdamas jis liestų tą ausį lūpomis, lengvai kramsnotų, 
laižytų, į ją kvėpuotų, uostų jos kvapą. Nereiškia, kad dabar to 
nori. Tai tiesiog grynai abstraktus pasvarstymas, ir, jei ji būtų 
jo meilužė, jis tikrai taip darytų. Teoriškai nėra dėl ko gėdytis... 
veikiausiai. 

Tačiau nesvarbu, kaip būtų teoriškai, praktiškai jam nederėjo 
apie tai galvoti. Tengo penis lyg pažadintas pamažu budo iš ramaus 
miego liūno. Jis pasirąžė, pakėlė galvą ir pamažu standėjo. Kol 
galiausiai, nelyginant drobinės jachtos burės, pagavusios šiaurinio 
vėjo gūsį, nesivaržydamas visiškai sukietėjo. O sustandėjęs Tengo 
penis neišvengiamai įsirėmė į Fukaeri liemenį. Giliai širdyje Tengo 
atsiduso. Dingus meilužei jis jau daugiau nei mėnesį gyveno be 
sekso. Tikriausiai čia dėl to. Reikėjo nesiliauti dauginus triženklių 
skaičių. 

— Nesijaudink, - pasakė Fukaeri. - Natūralu, kad jis sukietė- 
ja. 

- Ačiū, - atsakė Tengo. - Bet galbūt iš kažkur mus stebi Mažieji 
Žmonės. 

- Vien stebėdami jie nieko negali padaryti. 

— Tai gerai, - nerimastingu balsu pasakė Tengo. - Bet man, nors 
tu ką, neduoda ramybės tai, kad mes stebimi. 

Žaibas vėl lyg plėšdamas senas užuolaidas perpus perrėžė dangų, 
ir jo trenksmas smarkiai suvirpino stiklus. Tarsi jie rimtai būtų 
užsidegę išdaužti langą. Gal tikrai stiklas ims ir suduš. Langai aliu- 
minio rėmais, tvirti, bet jei ir toliau taip įnirtingai drebins, gali ir 
neatlaikyti. Lyg medžiokliniai šratai didžiuliai ir kieti lietaus lašai 
barbeno į lango stiklus. 

- Regis, griaustinis nė kiek netolsta, - pasakė Tengo. - Paprastai 
taip ilgai negriaudžia vienoje vietoje. 

Fukaeri pažvelgė į lubas. 

- Kurį laiką jis niekur nesitrauks. 

— O kaip ilgai? 

Fukaeri neatsakė. Likęs su neatsakytais klausimais ir neregėtai 
standžiu peniu Tengo ir toliau baikščiai glėbė Fukaeri. 

- Mes darsyk vyksime į kačių miestą, - pasakė Fukaeri. - Todėl 
reikia miegoti. 

- Bet kažin, ar pavyks užmigti. Šitaip griaudžia, be to, dar vos 
po devynių, - nuogąstaudamas pasakė Tengo. 

Jis pamėgino mintyse spręsti formules. Sugalvojo ilgą ir sudėtin- 
gą formulę iš anksto žinodamas atsakymą. Užduotis - greičiausiai 
ir trumpiausiu būdu surasti atsakymą. Galva ėmė suktis. Grynas 
smegenų prievartavimas. Nepaisant to, erekcija nemažo. Atrodo, 
kad tik standėjo. 

— Užmigsi, - pasakė Fukaeri. 

Ji buvo teisi. Tengo nė nepastebėjo, kaip įmigo, nors pliekė 
lietus, pastatus drebino griausmai, jo širdis nerimo, o penis buvo 
sukietėjęs. Nors tai ir neatrodė įmanoma... 

Prieš pat užmigdamas dar pamanė, kad viskas skendi sumaištyje. 
Žūtbūt reikia rasti trumpiausią sprendimo būdą. Laikas nustatytas. 
Jam duotame sprendimų lape per mažai vietos. Tik tak, tik tak, tik 
tak - pavyzdingai muša laikrodžio rodyklės. 


Susiprato esąs nuogas. Fukaeri taip pat. Nuogut nuogutėlė. Ničnie- 
kas nedengė jos kūno. Jos krūtys buvo kuo tiksliausios pusrutulio 

formos. Nepriekaištingos. Speneliai ne itin dideli. Dar minkšti, jie 
pamažu artėja link tobulybės. Tik krūtys didelės ir jau pribren- 
dusios. Ir kažkodėl atrodo visai neveikiamos Žemės traukos. Jos 
dailiai styro į viršų. Nelyginant nauji vijoklinio augalo ūgliai. Paskui 
Tengo pastebėjo, kad jos gakta be plaukų. Ten, kur jie turėtų želti, 
tėra glotni baltutėlė oda. Baltumas tik pabrėžia pažeidžiamumą. Ji 
sėdėjo prasiskėtusi ir Tengo galėjo pamatyti gilumoje esančias ge- 
nitalijas. Kaip ir ausys, jos atrodė lyg ką tik gimusios. Gal jos išties 
ką tik gimusios? Tengo pasirodė, kad tyrutėlės ausys labai dera prie 
tyrutėlių moteriškų genitalijų. Jos atrodė taip, lyg kažko dėmesingai 
klausytųsi. Pavyzdžiui, tolumoje skambančio varpelio. 

Jis gulėjo lovoje ant nugaros veidu į lubas. Fukaeri sėdėjo jį 
apsižergusi. Tengo tęsėsi erekcija. Vis dar griaudėjo. Kiek dar, po 
galais, trankysis? Ar po tokios ilgos perkūnijos dangus neturėtų 
būti suplėšytas į skiautes? Ar paskui kas nors galės jį sulopyti? 

Tengo prisiminė miegojęs. Užmigau stovinčiu peniu. Dar ir 
dabar jis standutėlis. Ar man miegant visąlaik buvo erekcija? O gal 
ji praėjo ir dabar vėl įvyko? Tarsi „antroji tokio ir tokio ministro 
pirmininko vyriausybė . Kaži, kiek apytiksliai aš miegojau. Ai, koks 
skirtumas. Šiaip ar taip (nesvarbu, buvo pertrauka ar ne), man vis 
dar erekcija ir nėra jokių požymių, kad ji liautųsi. Jos numalšinti 
nepadėtų nei Sonis ir Šer, nei triženklių skaičių daugyba, nei su- 
dėtingos formulės. 

- Nieko tokio, - pasakė Fukaeri. Ji išsiskėtė ir prispaudė savo 
tyrąsias genitalijas prie Tengo pilvo. Neatrodė, kad to gėdytųsi. - 
Nėra blogai kad jis sukietėja, - pridūrė ji. 

- Negaliu pajudinti kūno, - pasakė Tengo. Tai buvo tiesa. Jis sten- 
gėsi atsistoti, bet negalėjo kilstelėti nė piršto. Pojūčiai neapmirę. Jis 
jaučia Fukaeri kūno svorį. Žino ir tai, kad jo penis sustandėjęs. Ta- 
čiau jo kūnas yra sunkus ir sustingęs, tarsi kažkuo supančiotas. 

— Nereikia judinti, - pasakė Fukaeri. 

- Reikia - tai mano kūnas, - prieštaravo Tengo. 

Fukaeri nieko neatsakė. 

Tengo nebuvo tikras, ar jo tariami žodžiai iš tiesų sklinda oru 
garso bangomis. Jis nejaučia judinantis burnos raumenis ir jų 

padedamas tariantis žodžius. Bet, regis, jo kalba pasiekia Fukaeri. 
Tačiau jie bendravo padrikai, nelyginant šnekėdamiesi prasto ryšio 
tarpmiestiniu telefonu. Bent jau Fukaeri pavyko negirdėti to, ko 
nereikia. Tengo nepavyko. 

- Nesijaudink, - pasakė Fukaeri. Tada ėmė lėtai slysti žemyn. 
Buvo akivaizdu, ką tai reiškia. Jos akys suspindo ligi šiol neregėta 
šviesa. 

Nė iš tolo neatrodė, kad jo, suaugusio vyro, penis įlįstų į jos tyras 
mažas genitalijas. Jis per didelis ir per kietas. Turėtų nežmoniškai 
skaudėti. Tačiau nė nepastebėjo, kaip jis visut visutėlis pateko į 
Fukaeri vidų. Nepajuto jokio pasipriešinimo. Jam įsiskverbiant 
Fukaeri veidas nė nevirptelėjo. Šiek tiek sumišo kvėpavimas ir 
penkioms šešioms sekundėms pakito jos krūtų lingavimo ritmas. 
Bet šiaip viskas vyko natūraliai, savaime, kaip kasdienis įvykis. 

Fukaeri giliai įsileido Tengo, o jis tegulėjo į ją įsiskverbęs. Kaip 
ir prieš tai negalėjo pasijudinti, o Fukaeri užsimerkusi ir tiesi it 
žaibolaidis sustingo ant jo. Burna šiek tiek pravira, lūpos nežymiai 
virpa it raibuliuojantis vanduo. Jos apgraibomis ore ieškojo, kaip 
sudėlioti kažkokį žodį. Tačiau šiaip nekrutėjo. Tarsi sustingusios 
kažko lauktų. 

Tengo užplūdo gilus bejėgiškumas. Kad ir kas dabar atsitiktų, - 
nesvarbu, kas, - tai nepaklūsta jo valiai. Kūnas apmiręs. Jis negali 
pasijudinti. Tačiau penį jaučia. Nors labiau kaip idėją, o ne kaip 
kūno dalį. Šiaip ar taip, tai praneša Tengo esant Fukaeri viduje. 
Duoda žinią, kad penis visiškai standus. Tengo sunerimo, kad 
neužsimovė prezervatyvo. Nėštumas sukeltų bėdų. Jo meilužė ir 
dėl kontracepcijos buvo labai preciziška. Tad Tengo buvo pratęs 
rūpintis. 

Sukaupęs jėgas jis pabandė galvoti apie ką nors kitą, bet niekas 
neatėjo į galvą. Jis plūduriavo chaose. Atrodė, kad laikas jam susto- 
jo. Bet to padaryti jis negali. Tai iš esmės neįmanoma. Veikiausiai 
jis tiesiog tapo netolydus. Žvelgiant į ilgą laiko tarpą, atrodo, kad 
jis teka vienodu greičiu. Neabejotinai. Tačiau, paėmus tam tikrą 
atkarpą, ji gali būti netolydi. Taip netolydžiai tekant laikui, dalykų 
eiliškumas ir jų tikimybė netenka bet kokios vertės. 

- Tengo, - pratarė Fukaeri. Pirmą kartą taip į jį kreipėsi. - Ten- 
go, - pakartojo ji. Tarsi mokydamasi tarti užsienio kalbos žodį. 
Tengo nustebo, kam Fukaeri jį kviečia. Tada ji lėtai pasilenkė, 
priglaudė veidą prie jo veido ir įsisiurbė į lūpas. Jos lūpos plačiai 
atsivėrė ir minkštas liežuvis įsmuko Tengo į burną. Kvepiantis lie- 
žuvis. Jis atkakliai ieškojo negimusių žodžių, reljefe paslėpto kodo. 
Tengo nesąmoningai atsakė į jo judesius ir jų liežuviai susipynė, 
nelyginant ką tik iš žiemos miego pabudusios jaunos gyvatės, 
kurios, priviliotos viena kitos kvapo, susiveja pavasario žolėje ir 
negali viena kita pasisotinti. 

Paskui Fukaeri ištiesė dešinę ranką ir suėmė kairį Tengo delną. 
Stipriai ir tvirtai jį sugniaužė. Jos smulkūs nagai įsispaudė į jo odą. 
Po išsunkiančio bučinio ji atsitiesė. 

— Užsimerk. 

Tengo pakluso ir užsimerkė. Tada išvydo gilią pritemusią erdvę. 
Itin gilią. Atrodė, kad ji tęsiasi iki pat Žemės centro. Į ją besiskver- 
bianti blausi šviesa kūrė prieblandą - jaukią ir išsiilgtą, kokia už- 
eina baigiantis ilgai dienai. Toje šviesoje sklandė galybė kažkokių 
smulkių dalelių. Gal dulkių. Gal žiedadulkių. Gal dar ko nors kito. 
Tada pagaliau ta giluma pamažu susitraukė. Šviesa sustiprėjo ir 
palaipsniui ėmė matytis jį supantys daiktai. 

Jis susivokė esąs dešimties ir stovintis pradinės mokyklos kla- 
sėje. Tai buvo tikras laikas ir tikra vieta. Tikra šviesa ir tikras 
jis pats - dešimtmetis. Jis galėjo įkvėpti tos vietos oro, užuosti 
medžio laką ir prie lentos kempinės prilipusios kreidos kvapą. Jis 
ir ta mergaitė klasėje buvo vieni. Kitų vaikų nematyti. Ji greitai 
ir drąsiai pasinaudojo šia netikėta proga. O gal ji visą laiką laukė 
tokios progos? Vienaip ar kitaip, ten stovėjo mergaitė ir ištiesusi 
dešinę ranką gniaužė jo kairį delną. Jos akys vėrė kiaurai Tengo 
vyzdžius. 
staiga, ir jis nesumojo, nei ką daryti, nei ką sakyti. Tiesiog stovėjo 
ten ir leido mergaitei laikyti jo ranką. Pagaliau giliai pilve pajuto 
tolimą, bet persmelkiantį maudimą. Tokio ligi šiol nebuvo paty- 

ręs. Jis priminė iš toli atsklindantį jūros ošimą. O drauge jo ausis 
pasiekė tikri garsai. Pro atvirą langą įskriejantys vaikų šūksmai. 
Spyrio į kamuolį aidas. Beisbolo lazda atmušamo kamuoliuko 
taukštelėjimas. Nepatenkintos jaunėlės mergaitės spiegimas. Kaž- 
kas užsikirsdamas išilgine fleita groja „Paskutinę vasaros rožę“. 
Viskas vyksta po pamokų. 

Jis taip pat norėjo stipriai suspausti jai ranką. Tačiau negalėjo 
įtempti delno. Viena vertus, mergaitė buvo pernelyg stipri. Kartu 
Tengo, kad ir norėdamas, nebegalėjo pajudinti savo kūno. Nežinia 
kodėl jis nesugebėjo pakrutinti nė piršto. Tarsi jam būtų atėmę 
žadą. 

Tengo atrodė, kad laikas sustojo. Jis klausėsi savo tylaus kvėpa- 
vimo. Tebebuvo girdėti jūros ošimas. Staiga susivokė, kad liovėsi 
visi tikrovės garsai. Maudimas giliai pilve darėsi vis aiškesnis - 
peraugo į tam tikrą tirpulį. Šis pavirto smulkiais grūdeliais, ku- 
rie maišėsi su raudonu karštu krauju ir varinėjami nepailstančių 
širdies dumplių pasiekė tolimiausius kūno kampelius. Krūtinėje 
susitelkė klampus debesėlis. Jis pagreitino kvėpavimą ir privertė 
tankiau plakti širdį. 

Tengo manė, kad kada nors ateityje jam pavyks suvokti šio įvy- 
kio prasmę ir tikslą. Todėl reikia kuo tiksliau ir ryškiau jį įsiminti. 
Dabar jis tėra dešimtmetis, kad ir išmanantis matematiką. Jis stovi 
priešais naujas duris, bet nežino, kas laukia už jų. Yra bejėgis, ap- 
imtas nežinios, sutrikęs dėl savo jausmų ir nemenkai išsigandęs. 
Jam pačiam tai buvo aišku. O ir mergaitė nesitiki, kad jis dabar pat 
tai supras. Ji tetrokšta užtikrintai perteikti Tengo savo jausmus. Jie 
sudėti į mažą kietą dėžutę, suvynioti į švarutėlį popierių ir tvirtai 
surišti virvele. Tą ryšulį ji perdavė Tengo. 

Mergaitė nebyliai sakė, kad nebūtina dabar pat jo išpakuoti. Gali 
tai padaryti atėjus laikui. Tau dabar tereikia jį paimti. 

Tengo pamanė, kad ji jau dabar žino daug dalykų. Jis jų dar ne- 
supranta. Šiame naujame žaidimo lauke iniciatyva yra jos rankose. 
Čia galioja naujos taisyklės, nauji tikslai ir nauja dinamika. Tengo 
nieko nežino. O ji supranta. 

Pagaliau mergaitė paleido jo ranką laikantį savo delną ir nieko 
netarusi neatsigręždama sparčiai išbėgo iš klasės. Erdvioje klasėje 
Tengo liko vienas. Pro atvirą langą atsklido mokinių balsai. 

Kitą akimirką Tengo suprato baigiantis. Porą sekundžių truko 
smarki ejakuliacija. Išsiveržė nepaprastai daug spermos. Sutrikęs 
Tengo nesusivokė, kur jis, po galais, ejakuliuoja. Nederėtų šitaip 
baigti pradinės mokyklos klasėje po pamokų. Prisivirs košės, jei 
kas pamatys. Bet tai nebebuvo mokyklos klasė. Kai susivokė, Tengo 
buvo Fukaeri viduje ir išsiliejo jos kūne. Nenorėjo to daryti. Tačiau 
nesugebėjo susilaikyti. Viskas buvo ne jo valioje. 


— Nesirūpink, - kiek vėliau pasakė Fukaeri. - Aš nepastosiu. 
Man nėra mėnesinių. 

Tengo atsimerkęs pažvelgė į Fukaeri. Ji tebeapsižergusi jo lie- 
menį žiūrėjo į jį iš viršaus. Jam prieš akis buvo jos tobulos formos 
krūtys. Jos ramiai ir taisyklingai lingavo sulig kvėpavimu. 

Tengo norėjo paklausti, ar tai ir buvo kelionė į kačių miestą. Kas, 
po galais, tai per vieta? Jis stengėsi ištarti žodžius. Tačiau burnos 
raumenys nė per milimetrą nekrustelėjo. 

- Taip reikėjo, - tarsi perskaičiusi Tengo mintis pasakė Fukae- 
ri. Tai buvo nuoširdus atsakymas. Ir jis nieko nepaaiškino. Kaip 
visada. 

Tengo darsyk užsimerkė. Jis nuvyko ten, išsiliejo ir sugrįžo 
čia. Ejakuliacija buvo tikra, išsiveržė tikra sperma. Jei Fukaeri 
sako, kad taip reikėjo, ko gero, taip ir yra. Tengo kūnas tebe- 
buvo nutirpęs ir nejautrus. Jo kūnas, it įsuktas į ploną plėvę, 
buvo apimtas sunkumo, kuris kyla išsiliejus sėklai. Fukaeri it 
uoliai nektarą siurbiantis vabzdys išsiurbė visą Tengo sėklą. 
Nepalikdama nė lašo. Tada tyliai nuo jo nuslydo, išlipo iš lovos 
ir nuėjo į vonią. Tengo susivokė, kad nebegriaudėja. Kažkuriuo 
metu liūtis liovėsi. Taip atkakliai virš jo namų kabėję audros 
debesys pranyko be pėdsako. Viskas aplinkui dirbtinai nuščiuvę. 
Tik neaiškiai girdėti, kaip vonioje Fukaeri maudosi po dušu. 
Spoksodamas į lubas Tengo laukė, kol į jo kūną sugrįš pojūčiai. 

Penis net ir išsiliejus spermai tebeliko standus, tik, aišku, nebe 
toks kietas, kaip prieš tai. 

Dalis jo širdies tebebuvo pradinės mokyklos klasėje. Jo delnas 
dar aiškiai juto mergaitės prisilietimą. Negali pakelti rankos, bet 
jo kairiajame delne veikiausiai tebėra raudonų jos nagų įspaudų. 
Pulsas dar tvinkčiojo nuo įkarščio. Nors klampus debesėlis nebe- 
slėgė krūtinės, vietoj jo menamoje vietoje greta širdies jis jautė 
malonų duslų skausmą. 

Aomamė, pamanė Tengo. 

Jam šovė į galvą, kad reikia su ja susitikti. Privalo ją susirasti. 
Kodėl šitoks akivaizdus dalykas jam ligi šiol neatėjo į galvą? Aš iš 
jos gavau tokį svarbų ryšulį. Kodėl aš jį išmečiau taip ir neatida- 
ręs? Jis norėjo papurtyti galvą. Tačiau to padaryti negalėjo. Kūno 
tirpulys dar neatlėgęs. 


Po kurio laiko į miegamąjį grįžo Fukaeri. Susisupusi į rankšluostį 
ji ttumpam prisėdo ant lovos krašto. 

- Mažieji žmonės nebebrazda, - pasakė ji lyg kietas ir sumanus 
žvalgybininkas, pranešantis apie padėtį fronte. Tada ore pirštu 
nubrėžė mažą apskritimą. Gražų ir taisyklingą, tokius ant bažnyčių 
sienų piešdavo italų Renesanso menininkai. Be pradžios ir pabai- 
gos. Tas apskritimas kurį laiką kybojo ore. - Jau baigėsi. 

Taip pasakiusi ji nusimetė apsivyniotą rankšluostį ir kurį laiką 
stovėjo visiškai nuoga. Tarsi ramiame ore leistų savaime lėtai nu- 
džiūti dar drėgnam kūnui. Tai buvo labai gražus vaizdas. Glotnios 
krūtys ir beplaukė papilvė. 

Paskui pasilenkusi pakėlė nuo grindų numestą pižamą ir apsi- 
vilko ją tiesiai ant nuogo kūno. Užsisagstė marškinėlius, susirišo 
stebėtų vabzdžio metamorfozę. Tengo pižama jai buvo per didelė, 
bet ji puikiai su ja jautėsi. Tada Fukaeri įsliuogė į lovą ir įsitaisiusi 
ant ankšto čiužinio padėjo galvą Tengo ant peties. Nuogu petimi 
jis jautė jos ausytę. Jos gerkle nuvilnydavo šiltas kvėpavimas. Sulig 
juo tarsi slūgstantis potvynis kūno tirpulys pamažu tolo. 

Ore tebesijautė drėgmė, bet ji nebebuvo erzinamai tvanki. Už 
lango ėmė čirkšti vabzdžiai. Erekcija jau buvo visai praėjusi ir 
jo penis vėl paniro į ramybės liūną. Viskas lyg ratu palaipsniui 
apsisuko ir grįžo į savo vietas. Ore kybojo nupieštas tobulas aps- 
kritimas. Gyvūnai išlipo iš arkos ir išsilakstė po išsiilgtą žemę. Vis 
dėlto patinai ir patelės grįžo į savo vietas. 

— Miegok, - pasakė ji. - Labai giliai. 

Miegosiu labai giliai, pamanė Tengo. Miegosiu, paskui nubusiu. 
Koks, po galais, rytoj bus pasaulis? 

— To niekas nežino, - perskaitė jo mintis Fukaeri. 


15 skyrius 
Aomamė 


Artinasi kvaitulio metas 


Aomamė iš spintos ištraukė atsarginę antklodę ir užklojo stambų 
vyro kūną. Paskui dar kartą pridėjo pirštą prie kaklo ir įsitikino, 
kad pulsas visai pranykęs. Šis Lyderiu vadintas žmogus jau iškelia- 
vo į kitą pasaulį. Nežinia, į kokį. Tačiau tai tikrai nebe 1084-ieji, 
kuriuose jis jau vadintinas mirusiuoju. Neišleidęs nė garselio, tik 
virptelėjęs tarsi supurčius šalčiui, jis peržengė gyvenimą ir mirtį 
skiriantį kalnagūbrį. Neištryško nė lašas kraujo. Dabar jis jau 
išsilaisvino iš visų kančių ir miręs tyliai gulėjo ant mėlyno jogos 
kilimėlio. Aomamė kaip visada greitai ir tiksliai susitvarkė su už- 
duotimi. 

Ji užmovė ant adatos kamštį ir įkišo ją į dėklą. Šį įsidėjo į sportinį 
krepšį. Iš kosmetinės išsitraukė „Heckler X Koch“ ir užsikišo už 
kelnių juosmens. Saugiklis atleistas, šovinys jau lizde. Prie stuburo 
prigludęs kietas metalas ją nuramino. Ji nuėjo prie lango ir užtraukė 
užuolaidas - kambarys vėl paskendo tamsoje. 

Paskui pasiėmė krepšį ir pasisuko link durų. Palietusi rankeną 
atsigręžė ir darsyk pažvelgė į tamsoje ant pilvo gulintį didelį vyrą. 
Atrodo, tarsi giliai miegotų, ne kitaip. Lygiai kaip ir pirmą kartą jį 

išvydus. Tai, kad gyvybė iš jo išgaravo, šiame pasaulyje težino viena 
Aomamė. Nors ne - turbūt ir Mažieji žmonės. Būtent todėl jie ir 
liovėsi riaumoję griaustiniu. Nes supranta, kad tokie įspėjimai jau 
bergždi. Jų išrinktasis jau neteko gyvasties. 

Aomamė pasuko rankeną ir markstydamasi įžengė į šviesų kam- 
barį. Kuo tyliausiai uždarė duris. Plikagalvis sėdėjo ant sofos ir 
gėrė kavą. Ant stalelio gulėjo viešbučio padėklas su kavinuku ir 
sumuštiniais. Pusė sumuštinių suvalgyta. Greta stovėjo du švarūs 
kavos puodeliai. Ilgaplaukis po senovei tiesutėle nugara sėdėjo ant 
rokokiško krėslo, stovinčio prie durų. Atrodė, kad jiedu ilgą laiką 
tylėdami ir ten pat sėdėdami stūmė laiką. Atmosfera kambaryje 
atsidavė susitvardymu. 

Įėjus Aomamei plikagalvis padėjo puodelį ant lėkštutės ir tyliai 
atsistojo. 

- Viskas, - pasakė Aomamė. - Dabar jis miega. Prireikė nemažai 
laiko. Jo raumenys nemenkai išvargo - leiskite jam pamiegoti. 

- Jis miega? 

— Kietai, - pasakė Aomamė. 

Plikagalvis pažiūrėjo tiesiai Aomamei į veidą. Giliai pervėrė 
žvilgsniu jos akis. Paskui, tarsi tikrindamas, ar niekas nepasikeitę, 
iš lėto nužvelgė ją iki kojų pirštų ir vėl pakėlė akis aukštyn. 

— Ar tai įprasta? 

— Dažnai pasitaiko, kad atpalaidavus raumenis nuo smarkios 
įtampos žmogus kietai užmiega. Čia nieko keisto. 

Plikagalvis priėjo prie durų į miegamąjį, tyliai pasuko rankeną ir 
vos vos jas pravėręs pažvelgė vidun. Aomamė dešinę ranką prispaudė 
prie liemens, kad, jei kas, kaipmat galėtų išsitraukti pistoletą. Dešimt 

- Kiek apytiksliai jis miegos? - paklausė jis Aomamės. - Nega- 
lima jo taip palikti gulėti ant grindų. 

- Po poros valandų turėtų atsibusti. Iki tol pageidautina jo 
nejudinti. 

Plikagalvis pažvelgė į laikrodį ant riešo ir pasitikslino laiką. Tada 
lengvai linktelėjo. 

- Supratau. Kurį laiką nejudinsime, - pasakė jis. - Naudositės 
dušu? 

- Dušo neprireiks. Tiesiog norėčiau dar kartą persirengti. 

— Žinoma. Galite eiti į vonią. 

Aomamė norėjo net nepersirengusi kuo greičiau dingti iš šio 
kambario. Tačiau geriau jiems nesukelti įtarimų. Atėjusi ji persi- 
rengė. Išeidama irgi turi tai padaryti. Nuėjusi į vonią ji nusirengė 
treningą. Nusimovė prakaitu permirkusius apatinius, rankšluosčiu 
nusišluostė nuo kūno prakaitą ir persirengė kitais. Paskui apsivilko 
medvilninės kelnes ir baltą palaidinę, su kuriais atėjo. Pistoletą 
užsikišo už kelnių diržo taip, kad nekristų į akis. Visaip pasijudino 
įsitikindama, kad jis niekaip nevaržo judesių. Muilu nusiprausė 
veidą, susišukavo. Tada, stovėdama priešais didžiulį veidrodį virš 
kriauklės, ryžtingai keletą kartų visaip susiraukė, kad atpalaiduotų 
nuo streso įsitempusius raumenis. Truputį palaikė, tada atleido, ir 
išraiška tapo normali. Po ilgo raukymosi ne iš karto išeina prisi- 
minti, kaip iš tiesų turi atrodyti jos veidas. Tačiau po kelių bandymų 
jis pagaliau įgavo daugmaž tinkamą išraišką. Įsistebeilijusi į veid- 
Gali net nusišypsoti. Rankos nebedreba, žvilgsnis nebebėgioja. Ji 
įprasta Aomamė. 

Tačiau prieš akimirką, jai išėjus iš miegamojo, plikagalvis įdė- 
verkė, tad turėjo likti šiokių tokių žymių. Taip pamaniusi Aoma- 
mė ėmė nebesitverti savo kailyje. Gal jam pasirodys keista, kad ji 
pravirko tempdama raumenis. Gal jį apims abejonės, ar nenutiko 
ko nors neįprasta. Tada jis darsyk pravers miegamojo duris ir vėl 
pažvelgęs į Lyderį supras, kad jo širdis nebeplaka... 

Aomamė prilietė prie liemens esantį ginklą ir pasitikrino, ar 
galės jį sugriebti. Ji įtikinėjo save nusiraminti. Negalima bijoti. 
Baimė atsispindės veide ir sukels įtarimų. 

Nusiteikusi blogiausiam, nešina sportiniu krepšiu ji atsargiai 
išėjo iš vonios. Dešine ranka pasiruošusi kaipmat čiupti pistoletą. 
Tačiau kambaryje niekas nebuvo pasikeitę. Plikagalvis sunėręs 

rankas stovėjo vidury kambario ir prisimerkęs apie kažką galvojo. 
Ilgaplaukis tebesėdėjo ant kėdės prie durų ir šaltai stebėjo kambarį. 
Jo akys priminė bombonešio piloto akis. Jos buvo pratusios vienos 
žvelgti į mėlyną dangų. Net įgijo dangaus atspalvį. 

- Jūs tikriausiai pavargote, - pasakė plikagalvis. - Gal norėtu- 
mėte kavos? Yra ir sumuštinių. 

Aomamė atsakė: 

- Dėkui, bet viskas gerai. Iškart po darbo nebūnu išalkusi - tik 
po geros valandos. 

Plikagalvis linktelėjo. Tada iš vidinės švarko kišenės išsitraukė 
drūtą voką ir pirštais sučiuopęs jo storį padavė Aomamei. 

Jis tarė: 

- Atsiprašau, bet jame turėtų būti daugiau nei prašėte. Kaip ir 
sakiau, norėčiau, kad tai, kas šiandien įvyko, liktų tik tarp mūsų. 

- Kitaip tariant, priedas už tylėjimą, - pusiau juokais pasakė 
Aomamė. 

— Už papildomus rūpesčius, - nė nešyptelėjęs atsakė plikagalvis. 

— Nepriklausomai nuo atlyginimo aš griežtai saugau paslaptis. 
Tai mano darbo dalis. Viskas lieka už uždarų durų, - pasakė Ao- 
mamė. Tada įsikišo voką į krepšį. - Ar reikės kvito? 

Plikagalvis papurtė galvą. 

— Nereikės. Čia tik tarp mūsų. Jums nėra reikalo tai rodyti kaip 
pajamas. 

Aomamė tylomis linktelėjo. 

- Tikriausiai prireikė nemažai fizinių pastangų? - tarsi tikrin- 
damas paklausė plikagalvis. 

— Daugiau nei visada, - atsakė Aomamė. 

— Nes tai neeilinis žmogus. 

— Matyt. 

— Jis nepakeičiamas, - pasakė jis. - Ir jau ilgą laiką jį kankina 
ūmūs skausmai. Jis perima mūsų skausmus ir kančias ant savo 
pečių. Mes trokštame nors kiek jas sumažinti. 

- Man neaišku, kas iš tikrųjų sukelia tuos skausmus, tad nieko 
konkretaus negaliu pasakyti, - rinkdama žodžius atsakė Aoma- 
mė. - Bet tikiu, kad skausmas bent truputį atlėgo. 

Plikagalvis linktelėjo. 

- Iš išvaizdos sprendžiu, kad tai jus irgi gerokai išsunkė. 

- Turbūt, - pritarė Aomamė. 

Kol Aomamė šnekėjosi su plikagalviu, ilgaplaukis sėdėjo prie 
durų ir nebyliai stebėjo kambarį. Nesisukiodamas, tik kraipydamas 
akis. Viena ir ta pačia veido išraiška. Neaišku, ar jo ausis pasiekia 
šis pokalbis. Jis vienišas, uždaras ir nepaprastai susikaupęs. Tarsi 
pro debesų properšas dairytųsi priešo naikintuvo šešėlio, kuris iš 
pradžių teatrodo kaip aguonos grūdas. 

Kiek padvejojusi Aomamė paklausė: 

- Gal kišuosi ne į savo reikalus, bet ar gerdami kavą ir val- 
gydami sumuštinius su kumpiu nenusižengiate bendruomenės 
nuostatoms? 

Plikagalvis atsigręžęs žvilgtelėjo į ant stalelio stovinčius kavi- 
nuką ir padėklą su sumuštiniais. Tada jo lūpomis perbėgo kažkas 
panašaus į šypsnį. 

— Mūsų bendruomenėje nėra itin griežtų nuostatų. Draudžia- 
mas alkoholis ir tabakas. Yra tam tikrų su seksualiniu gyvenimu 
susijusių apribojimų. Tačiau valgyti iš esmės galima ką nori. Nors 
paprastai valgome kukliai, šiaip nėra draudžiama nei kava, nei 
sumuštiniai su kumpiu. 

Nieko nekomentuodama Aomamė tiesiog linktelėjo. 

— Tam tikrų taisyklių, žinoma, reikia, nes susiburia nemažai 
žmonių. Tačiau jei imsi per daug krypti link sustabarėjusių ritualų, 
dings esminis tikslas. Nuostatos ir dogmos yra skirtos tam, kad 
būtų patogiau. Svarbu ne forma, o turinys. 

— O Lyderis ir yra tas turinys? 

- Taip. Jis gali girdėti mums negirdimus balsus. Jis yra ypatin- 
gas, - vyras darsyk pažvelgė Aomamei į akis. Tada tarė: - Labai 
ačiū už šiandienos vargą. Regis, kaip tik nustojo lyti. 

- Siaubingai griaudėjo, - pasakė Aomamė. 

— Labai, - atsakė jis. Tačiau nėatrodė, kad jį labai domintų lietus 
ar griaustinis. 

Aomamė nusilenkė, pasiėmė krepšį ir pasuko link durų. 

— Palaukite, - sušuko vyras jai pavymui. Aštriu balsu. 

Aomamė sustojo vidury kambario ir atsisuko. Širdis dunksėjo 
krūtinėje. Ji lyg niekur nieko prispaudė dešinę ranką prie lie- 
mens. 

- Jogos kilimėlis, - pasakė vyras. - Jūs pamiršote pasiimti jogos 
kilimėlį. Jis tebeguli miegamajame ant grindų. 

Aomamė nusišypsojo. 

- Dabar ant jo miega ponas, negalima jo paversti ir ištraukti 
kilimėlį. Jei jūs nieko prieš, dovanoju. Jis ne itin vertingas, be to, 
jau gana nudėvėtas. Išmeskite, jei nereikės. 

Plikagalvis truputį pamąstęs linktelėjo. 

- Likit sveika, - pasakė. 

Aomamei prisiartinus prie durų ilgaplaukis atsistojo ir jas atida- 
rė. Tada vos nusilenkė. Aomamė pamanė, kad jis taip ir nepratarė 
nė žodžio. Ji irgi linktelėjusi žengė pro jį. 

Tačiau tą akimirką jos odą it stipri elektros srovė nupurtė nuožmi 
nuojauta. Ilgaplaukis ketino tiesti ranką, kad sugriebtų jos dešinį 
dilbį. Tai turėjo būti itin mitrus ir tikslus judesys. Tarsi gaudytų 
musę ore. Ji kūnu pajuto tokį jo ketinimą. Visi Aomamės raumenys 
apmirė. Oda pašiurpo, širdis praleido porą tvinksnių. Užtraukė 
kvapą, nugara perbėgo šiurpuliukai. Sąmonę pervėrė baltas švie- 
sos žybsnis. Jei jis dabar sugriebs mano dešinę ranką, nebegalėsiu 
išsitraukti pistoleto. Tada man viskas baigta. Jis jaučia, kad aš 
kažką padariau. Nuojauta jam byloja, kad šiame kambaryje kažkas 
atsitiko. Nežino, kas, bet tai labai negeras dalykas. Jo instinktai by- 
loja: „Griebk šią moterį!“ Liepia parversti ją ant grindų, ryžtingai 
prislėgti kūnu ir išsukti jai petį. Tačiau tai tėra nuojauta. Nepagrįs- 
ta. Jei jis apsirinka, atsidurs siaubingai nemalonioje padėtyje. Jis 
smarkiai sudvejojo ir galiausiai nusiramino. Vertinti ir nurodinėti 
plikagalvio, ne jo pareiga. Jis nenorom užgniaužė dešinės rankos 
impulsą ir atpalaidavo petį. Aomamė kuo tikriausiai jautė per tas 
porą sekundžių ilgaplaukiui galvoje perbėgusias mintis. 

Ji išėjo į kilimu klotą koridorių. Neatsigręždama pasuko tuo 
tiesutėliu ramiu taku iki lifto. Ji galėjo prisiekti, kad ilgaplaukis 
iškišęs galvą stebi jos veiksmus. Nugara jautė jo aštrų it peilis 


žvilgsnį. Trūkčiojo visi raumenys, bet ji užsispyrė ir neatsigręžė. 
Negalima atsisukti. Pasukusi už kampo ji pagaliau jautėsi ne tokia 
susikausčiusi. Tačiau nusiraminti dar nepajėgė. Nežinia, kas netru- 
kus atsitiks. Ji paspaudė lifto iškvietimo mygtuką ir laukdama, kol 
jis atvažiuos (o tai užtruko visą amžinybę), už nugaros laikydama 
ranką gniaužė pistoleto rankeną. Kad iškart galėtų jį išsitraukti, jei 
ilgaplaukis apsigalvojęs atsektų iš paskos. Kol nesugriebė jo tvirtos 
rankos, reikia nedvejojant į jį šauti. Arba nedvejojant nusišauti 
pačiai. Aomamė neįsivaizdavo, kurį variantą rinktis. Galbūt to 
nesužinos iki paskutinės akimirkos. 


Tačiau niekas paskui ją neatsekė. Viešbučio koridorius buvo 
tykus ir ramus. Kai skimbtelėjusios atsidarė lifto durys, Aomamė 
įėjo, paspaudė vestibiulio mygtuką ir laukė, kol jos užsidarys. Tada 
kandžiodama lūpas žiūrėjo, kaip mažėja aukštų skaičiai. Išlipusi 
iš lifto perėjo erdvų vestibiulį ir įsėdo į svečių laukiantį taksi prie 
įėjimo. Lietus jau visai liovėsi, bet mašina visa varvėjo, tarsi ką 
tik ištraukta iš vandens. Aomamė paprašė nuvežti prie Šindžiuku 
stoties vakarinio įėjimo. Mašinai pajudėjus nuo viešbučio ji giliai 
atsiduso. Tada užsimerkė ir išvijo visas mintis iš galvos. Kurį laiką 
apie nieką nenorėjo galvoti. 

Ją smarkiai pykino. Jautė, kaip skrandžio turinys kyla iki pat 
gerklės. Bet šiaip ne taip susilaikė. Nuspaudusi mygtuką iki pusės 
atsidarė langą ir pripildė plaučius drėgno vakaro oro. Atsilošusi 
sėdynėje keliskart giliai atsikvėpė. Burnoje jautė nemalonų tvaiką. 
Nelyginant kažkas pūtų jos viduje. 

Staiga prisiminusi ji įkišo ranką į kelnių kišenę ir rado dvi 
kramtomosios gumos juosteles. Virpančiomis rankomis nuplėšė 
popierėlį ir įsidėjusi į burną ėmė lėtai kramtyti. Šaltmėtė. Seniai 
nejaustas jos aromatas. Jos padedami nervai vargais negalais nu- 
rimo. Kramtant blogas burnos kvapas irgi pamažu nyko. Niekas 
mano kūne iš tiesų nepūva. Tik baimė man suka smegenis. 

Vienaip ar kitaip, viskas tuo ir baigėsi. Daugiau žudyti žmonių 
man nebereikės. Ji tikino save, kad pasielgė teisingai. Nužudyti tą 

vyrą buvo savaime suprantama. Jis gavo, ko nusipelnė. Ir - visai 
atsitiktinai - pats nepaprastai troško būti nužudytas. Kaip jis ir 
norėjo, suteikiau jam ramią mirtį. Pasielgiau teisingai. Tik tai 
prieštarauja įstatymams. 

Tačiau, kad ir kiek bandė save įtikinti, neliko iki galo patenkin- 
ta. Ji ką tik savo rankomis nužudė išskirtinį žmogų. Ji dar ryškiai 
prisiminė, kaip aštrioji adata lenda gilyn į jo sprandą. Ji smigo 
išskirtinai. Tai niekaip nedavė jai ramybės. Ji kurį laiką spoksojo 
į atgniaužtus savo delnus. Kažkas ne taip. Jie visiškai kitokie nei 
visada. Tačiau negalėjo įžiūrėti, kuo jie skiriasi. 

Jei tikėtų to vyro žodžiais, ji nužudė pranašą. Skelbiantį dievų 
valią. Tačiau to balso savininkai ne dievai. Veikiausiai tai Mažieji 
žmonės. Pranašas kartu buvo ir karalius, o būti nužudytam yra 
karaliaus lemtis. Kitaip tariant, ji yra lemties siųsta smogikė. Ir 
brutaliai atsikratydama to pranašo ar karaliaus ji išsaugojo gėrio ir 
blogio pusiausvyrą pasaulyje. Už tai jai reikės mirti. Bet tuo metu 
ji sudarė mainus. Nužudydama tą vyrą ir pasirašydama sau mirties 
nuosprendį ji išgelbėjo nuo mirties Tengo. Toks buvo sandėris. Tai 
yra, jei tikėtume to vyro žodžiais. 

Tačiau iš esmės Aomamė negalėjo juo netikėti. Jis nebuvo fana- 
tikas, o ir mirtininkai nemeluoja. Bet svarbiausia, kad jo žodžiai 
skambėjo įtikinamai. Jie it dideliu inkaru slėgė savo įtikinamumu. 
Visi laivai turi atitinkamo dydžio ir svorio inkarus. Kad ir kaip 
smerktinai jis elgėsi, tas vyras tikrai priminė didžiulį laivą. Ji ne- 
galėjo to nepripažinti. 

Saugodamasi, kad nepamatytų vairuotojas, ji išsitraukė „Heckler 
8 Koch, įjungė saugiklį ir įkišo ginklą į maišelį. Jos kūnas paleng- 
vėjo penkiais šimtais kietų ir mirtinų gramų. 

- Ką tik siaubingai griaudėjo, ar ne? Ir taip smarkiai lijo, - pa- 
sakė vairuotojas. 

- Griaudėjo? - paklausė Aomamė. Jai tai atrodė kaip vykę senų 
senovėje. Nors buvo tik prieš pusvalandį. Išties, tada griaudėjo. - 
Taip. Smarkiai griaudėjo. 

- Orų prognozė apie tai visiškai nieko nesakė - visai dienai 
numatė gerą orą. 

Aomamė suko galvą. Reikia ką nors pasakyti. Tačiau nesumojo 
nieko doro. Regis, galva apspangusi ir neveikia. 

— Orų prognozė juk dažnai būna netiksli, - tarė ji. 

Vairuotojas žvilgtelėjo į ją veidrodėlyje. Gal ji kaip nors dirbtinai 
pasakė. Jis tarė: 

— Girdėjau, kad patvino kanalai, vanduo pratekėjo į Akasaka- 
micukės stotį ir sudrėkino bėgius. Nes lietus lijo labai nedidelėje 
teritorijoje. Ginzos ir Marunoučio linijos laikinai uždarytos. Ne- 
seniai taip sakė per radijo žinias. 

Dėl lokalios liūties sustabdytas metro eismas. Kaip tai paveiks 
mano planus? Reikia kuo greičiau krutinti smegenis. Aš nuva- 
žiuosiu į Šindžiuku stotį ir iš rakinamos spintelės išsiimsiu ke- 
lioninį krepšį ir rankinę. Paskui paskambinsiu Tamaru ir išgirsiu 
nurodymus. Jei jis lieps iš Šindžiuku sėsti į Marunoučio liniją, 
viskas gana komplikuosis. Pabėgti tėra dvi valandos. Po dviejų 
valandų aniems pasirodys įtartina, kad Lyderis nenubunda, ir 
jie veikiausiai nuėję į jo kambarį supras, kad jis nebekvėpuoja. 
Ir ims iškart veikti. 

- Kaži, o Marunoučio linijos dar nepaleido? - paklausė Aomamė 
vairuotojo. 

— Hm, nežinau. Įjungti radijo žinias? 

— Taip, prašau. 

Pasak Lyderio, tą liūtį su griaustiniu sukėlė Mažieji žmonės. 
Jie sutelkė lietų nedidelėje teritorijoje aplink Akasakos rajoną ir 
dėl to sustojo metro. Aomamė papurtė galvą. Gal čia koks nors 
sumanymas. Paprastai viskas nesiklosto taip sklandžiai pagal 
planą. 

Vairuotojas nustatė NHK radijo bangas. Vyko muzikinė laida. 
Apie japonų dainininkų atliekamas liaudies dainas, kurios populia- 
rėjo Japonijoje septintojo dešimtmečio antrojoje pusėje. Aomamė 
nejučia prisiminė vaikystėje girdėjusi jas per radiją, bet ilgesys visai 
neužplūdo. Tik nemalonios mintys suspaudė krūtinę. Tos dainos 
jai priminė vien užmiršti norimus dalykus. Kurį laiką sukandusi 
dantis klausėsi tos laidos, bet, kad ir kiek laukė, žinių apie metro 
eismą nebuvo. 

- Atsiprašau, bet gal jau galėtumėte išjungti radiją? - pasakė 
Aomamė. - Vienaip ar kitaip, važiuoju į Šindžiuku stotį ir pasi- 
žiūrėsiu, kaip kas. 

Vairuotojas išjungė radiją. 

- Šindžiuku tikrai bus pilna žmonių, - pasakė jis. 


Kaip vairuotojas ir pranašavo, Šindžiuku stotis buvo nežmoniš- 
kai sausakimša. Dėl sustabdytos Marunoučio metro linijos, kuri 
Šindžiuku stotyje kertasi su kitų bendrovių geležinkelių linijomis, 
žmonių srautas pakriko ir jie sutrikę blaškėsi po stotį. Nors piko 
metas jau praėjęs, vis viena buvo nelengva skintis pro susispietu- 
sius Žmones. 

Aomamė šiaip ne taip pasiekė rakinamas spinteles ir pasiėmė 
rankinę su juodu dirbtinės odos kelioniniu krepšiu. Šiame gulėjo 
iš saugyklos pasiimti grynieji pinigai. Iš sportinio krepšio išsi- 
traukė kelis daiktus ir persidėjo į kelioninį krepšį bei rankinę. Iš 
plikagalvio gautą voką su pinigais, kosmetinę su pistoletu. Dėklą su 
yla. Nebereikalingą „Nike“ sportinį krepšį įdėjo į gretimą spintelę 
ir įkišusi šimto jenų monetą užrakino. Pasiimti jo neketina. Jame 
nėra nieko, kas leistų ją susekti. 

Nešina kelioniniu krepšiu ji ėjo per stotį ieškodama telefono 
būdelės. Prie visų buvo susigrūdę žmonių. Išsirikiavę ilgose vorose 
savo eilės laukė norintieji pranešti, kad dėl sustabdytų traukinių 
vėluos grįžti namo. Aomamė nesmarkiai susiraukė. Regis, Mažieji 
žmonės neleis man taip paprastai pasprukti. Anot Lyderio, jie ne- 
gali manęs tiesiogiai pažeisti. Tačiau gali kitokiais netiesioginiais 
būdais pastoti man kelią. 

Nusprendusi nelaukti eilėje prie telefono Aomamė išėjo iš stoties 
ir truputį paėjėjusi užsuko į pirmą pasitaikiusią kavinę. Užsisakė 
šaltos kavos. Rožinis viešasis kavinės telefonas buvo užimtas, bet, 
kaip ir tikėjosi, eilės prie jo nebuvo. Ji atsistojo už pagyvenusios 
moteriškės ir laukė, kol ji baigs savo ilgą pokalbį. Ši nepatenkinta 
žvilgčiojo į Aomamę, bet po penkių minučių pasidavė ir padėjo 
ragelį. 

Aomamė sumetė visas turimas monetas į taksofoną ir suspau- 
dė įsimintą numerį. Po trijų šaukimų pasigirdo dirbtinis įrašytas 
balsas: „Šiuo metu abonentas nepasiekiamas. Prašome po signalo 
palikti žinutę.“ 

Išklausiusi pranešimą Aomamė pasakė: 

- Tamaru, klausyk, jei esi, gal gali atsiliepti? 

Kažkas pakėlė ragelį. 

- Esu, - pasakė Tamaru. 

- Puiku, - atsakė Aomamė. 

Tamaru balse buvo girdėti neįprastos nekantrumo gaidelės. 

- Viskas gerai? - paklausė jis. 

— Kol kas. 

— Ar pavyko? 

Aomamė atsakė: 

- Jis giliai miega. Giliau jau nebeįmanoma. 

- Išties, - pasakė Tamaru. Vos girdimas balso virptelėjimas iš- 
davė, kad jam nuo širdies nusirito akmuo. Tamaru balse nedažnai 
pasirodo emocijų. - Taip ir perduosiu. Ją tai tikrai nuramins. 

— Nors nebuvo paprasta. 

- Žinau. Bet darbą įvykdei. 

- Šiaip ne taip, - atsakė Aomamė. - Šitas numeris saugus? 

— Čia speciali linija. Gali nesirūpinti. 

- Iš Šindžiuku stoties spintelės pasiėmiau kelionės reikmenis. 
Kas toliau? 

— Kiek turime laiko? 

- Pusantros valandos, - pasakė Aomamė. Ji glaustai nupasakojo 
situaciją. Po valandos su puse abu sargybiniai patikrins miegamąjį 
ir pamatys, kad Lyderis nekvėpuoja. 

- Pusantros valandos pakaks, - pasakė Tamaru. 

- Kaži, ar aptikę jie iškart praneš policijai? 

- Šito nežinau. Tik vakar bendruomenės būstinę apieškojo po- 
licija. Kol kas tai buvo apklausa, o ne rimtas tyrimas, bet jei dabar 
netikėtai mirtų bendruomenės vadovas, policija neišvengiamai 
suklustų atidžiau. 

- Kitaip tariant, jie galbūt tvarkysis patys nieko neviešindami? 

— Anie šaltai tai padarytų. Iš rytojaus laikraščių paaiškės, ar 
pranešė policijai apie vadovo mirtį, ar ne. Aš nemėgstu lošti. Bet jei 
privalėčiau rinktis, kas labiau tikėtina, sakyčiau, kad nepraneš. 

— O kažin, nepamanys, kad tai įvyko savaime? 

- Iš išvaizdos nepasakysi. Be kruopščios autopsijos neaišku, ar 
mirtis natūrali, ar žmogžudystė. Vienaip ar kitaip, pirmiausia jie 
norės tave išklausinėti. Nori nenori, tu paskutinė, mačiusi Lyderį 
gyvą. O apsilankę tavo namuose ir supratę, kad tu kažkur slapstaisi, 
nuspės, kad tai nebuvo savaiminė mirtis. 

- Ir pradės manęs ieškoti. Iš visų jėgų. 

— Be jokios abejonės, - pasakė Tamaru. 

— O pavyks sėkmingai pradingti? 

- Yra planas. Kruopštus. Atidžiai ir kantriai jį vykdant, niekas 
nieko nesuras. Blogiausia yra bijoti. 

- Stengiuosi to nedaryti, - pasakė Aomamė. 

- Ir toliau stenkis. Veik greitai, kad laikas būtų tavo pusėje. Tu 
esi atidi ir kantri. Elkis kaip visuomet. 

Aomamė tarė: 

— Aplink Akasaką nulijo liūtis ir metro sustabdytas. 

- Žinau, - pasakė Tamaru. - Bet nesijaudink. Tau nereikės 
naudotis metro. Dabar pasigausi taksi ir nuvažiuosi į slėptuvę 
mieste. 

— Mieste? Ar nekalbėjome, kad išvažiuosiu kažkur toli? 

- Žinoma, išvažiuosi, - lėtai aiškindamas pasakė Tamaru. - Ta- 
čiau prieš tai reikia pasiruošti. Būtina pakeisti tavo vardą ir veidą. 
Be to, šįkart darbas buvo slegiantis. Turbūt jautiesi sudirgusi. Dabar 
bet kokios kelionės būtų ne į naudą. Kurį laiką slėpsies čia. Nesi- 
jaudink, mes viskuo rūpinamės. 

— Kur tai yra? 

- Koendžyje, - atsakė Tamaru. 

Koendžyje, pagalvojo Aomamė. Tada pabarbeno nagais į prie- 
kinius dantis. Ji visiškai nesigaudė Koendžyje. 

Tamaru pasakė adresą ir namo pavadinimą. Aomamė kaip visada 
nieko neužsirašydama įsidėjo tai į galvą. 

- Ties pietiniu Koendžio stoties išėjimu. Netoli septintojo 
aplinkkelio. Kambario numeris 303. Kad atsidarytų durys, spy- 
noje surinkti 2831. 

Tamaru stabtelėjo. Aomamė mintyse pakartojo skaičius. 

— Raktas lipnia juostele priklijuotas po durų kilimėliu. Bute yra 
viskas, ko reikia gyventi, kad kurį laiką apsieitum nėjusi į lauką. 
Aš tau paskambinsiu. Triskart suskambėjus padėsiu, o paskui po 
dvidešimties sekundžių perskambinsiu. Norėčiau, kad pati niekur 
iš ten neskambintum, jei įmanoma. 

- Supratau, - pasakė Aomamė. 

- Anie buvo kieti? 

- Aniedu atrodė gan įgudę. Vieną akimirką net mirtinai nusi- 
gandau. Bet neprofesionalai. Ne tavo lygio. 

- Tokių kaip aš beveik nėra. 

- Būtų nekas, jei tokių būtų daug. 

— Turbūt, - atsakė Tamaru. 


Nešina daiktais Aomamė nuėjo į stoties taksi stotelę. Ten irgi 
rikiavosi ilga eilė. Regis, metro eismas dar neatsigavo. Tačiau ji 
privalėjo stoti į eilę ir kantriai laukti. Kito pasirinkimo nebuvo. 

Kartu su susierzinusių keleivių minia laukdama eilėje prie taksi 
Aomamė mintyse vis kartojo slėptuvės adresą, pavadinimą ir buto 
numerį, durų spynos kodą ir Tamaru telefono numerį. Nelyginant 
ant uolos viršūnės atsisėdęs vienuolis asketas, sakantis svarbią 
mantrą. Šiaip Aomamė pasitiki savo atmintimi. Tiek informacijos 
gali įsiminti be vargo. Tačiau šiuo metu tie skaičiai jai buvo gel- 
bėjimosi ratas. Bent vieną jų pamiršus ar suklydus, iškiltų grėsmė 
jos gyvybei. Reikia kuo tvirčiau įsikalti juos į galvą. 

Kai ji pagaliau įsėdo į taksi, buvo praėjusi valanda nuo tada, 
kai paliko Lyderio lavoną ir išėjo iš to kambario. Ligi šiol užtruko 
dvigubai ilgiau nei planavo. Veikiausiai šį laiką sugaišino Mažieji 
žmonės. Jie sutelkė liūtį ties Akasaka, sustabdė metro, sutrikdė 
žmonių keliones namo, užkimšo Šindžiuku stotį, apribojo taksi 
ir lėtino Aomamės judėjimą. Šitaip jie tampo jos nervus. Pri- 
verčia netekti šaltakraujiškumo. Nors gal visa tai tik sutapimas. 

Gal viskas nutiko netyčia. Gal aš baidausi net neegzistuojančių 
Mažųjų Žmonių šešėlio. 

Aomamė pasakė vairuotojui, kur važiuoti, ir giliai atsilošusi 
sėdynėje užsimerkė. Ana dvejulė tamsiais kostiumais šiuo metu 
turėtų žvilgčioti į laikrodžius ant riešų ir laukti, kol vadovas prabus. 
Aomamė tai įsivaizdavo. Plikagalvis gerdamas kavą mąsto apie įvai- 
riausius dalykus. Jam pavesta mąstyti. Jis svarsto ir sprendžia. Gal 
jam neduoda ramybės pernelyg ramus Lyderio miegas. Jis visada 
miega tykiai, neskleisdamas jokių garsų. Neknarkia ir nešnopuoja. 
Vis dėlto visada matyti gyvybės požymių. Moteris sakė, kad porą 
valandų giliai miegos. Sakė, jog tiek reikia jo netrukdyti, kad at- 
sigautų raumenys. Dar tepraėjo valanda. Tačiau kažkas dirgina jo 
nervus. Gal reikėtų eiti patikrinti. Jis dvejoja, kaip pasielgti. 

Bet iš tiesų pavojingas yra ilgaplaukis. Aomamė dar puikiai 
prisiminė jo nuožmų akimirksnio užmojį jai išeinant iš kambario. 
Nešnekus, bet aštrios nuojautos vyras. Veikiausiai jam labai gerai 
sekasi imtynės. Regis, jis daug labiau įgudęs, nei ji įsivaizdavo. 
Turbūt Aomamės žinių apie dvikovą nepakaktų. Turbūt jis neleistų 
jai pasiekti ginklo. Laimei, jis ne profesionalas. Prieš elgdamasis, 
kaip jam liepia nuojauta, jis pasiremia logika. Jis pratęs iš ko nors 
gauti nurodymus. Kitaip nei Tamaru. Šis pirmiausia paklupdytų 
ir nukenksmintų priešininką, o tik tada pagalvotų. Jis pirmiausia 
veikia. Pasitiki nuojauta, o paskui imasi loginių vertinimų. Jis žino, 
kad akimirką susvyravus bus per vėlu. 

Prisiminus tą akimirką, Aomamei sudrėko pažastys. Ji nebyliai 
papurtė galvą. Man pasisekė. Bent jau pavyko išnešti sveiką kailį 
iš įvykio vietos. Dabar reikia neprarasti budrumo. Kaip Tamaru 
ir sako. Svarbiausia tapti atidžiai ir kantriai. Atsipalaiduoti bent 
akimirkai pavojinga. 


Taksi vairuotojas buvo mandagus pagyvenęs vyras. Jis išsitraukė 
žemėlapį, sustojęs išjungė taksometrą, maloniai peržiūrėjo adresus 
ir surado jos namą. Aomamė padėkojusi išlipo iš mašinos. Tai buvo 
naujas stilingas šešiaaukštis daugiabutis. Vidury gyvenamųjų namų 

gatvės. Ties įėjimu nebuvo nė vieno žmogaus. Aomamė surinko 
2831, spyna atsirakino, atsidarė automatinės durys ir ji švariu 
ankštoku liftu pakilo į trečią aukštą. Išlipusi iš lifto pirmiausia 
pasitikrino, kur yra avariniai laiptai. Tada nuo kilimėlio apačios 
nusiklijavo raktą ir atsirakino butą. Atsidarius durims prieangyje 
automatiškai įsijungė šviesa. Bute tvyrojo naujos statybos kvapas. 
Visi baldai ir elektros prietaisai buvo naujutėliai ir neatrodė, kad 
būtų nors kartą naudoti. Greičiausiai jie ką tik ištraukti iš dėžių ir 
išvynioti iš pakuočių. Atrodė, kad jie supirkti dizainerio įrengiant 
parodomąjį namo butą. Paprasto dizaino, funkcionalūs, nedvel- 
kiantys gyvybe. 


Į kairę nuo įėjimo buvo svetainė ir valgomasis. Tualetas ir vo- 
nia, koridorius, jo gale - du miegamieji kambariai. Viename jų 
stovėjo didelė dvigulė lova. Paklota. Langų žaliuzės užtrauktos. 
Atidarius langą į gatvės pusę it tolimas jūros ošimas pasigirdo 
aplinkkelio ūžesys. Uždarius jis visai užtilo. Prie svetainės buvo 
mažas balkonas, iš kurio matyti vaikų žaidimų aikštelė kitoje 
gatvės pusėje. Su sūpynėmis, čiuožykla, smėlio dėže ir viešuoju 
tualetu. Aukštas gatvės žibintas dirbtinai ryškiai viską apšvietė. 
Greta augo didelis šakotas skirpstulas. Nors butas buvo trečia- 
me aukšte, aplinkiniai namai buvo žemi ir galėjai nesibaiminti 
svetimų akių. 

Aomamė prisiminė savo butelį Džijūgaokoje, kurį ką tik paliko. 
Sename pastate, ne itin švarus, retkarčiais pasirodydavo tarakonų, 
plonomis sienomis. Ne svajonių būstas. Tačiau dabar ją užplūdo 
ilgesys. Būdama šiame naujutėliame steriliame bute Aomamė pa- 
sijuto tarsi atminties ir individualumo stokojantis anonimas. 

Atidariusi šaldytuvą durelėse rado keturias skardines „Hei- 
neken" alaus. Aomamė vieną atsidarė ir gurkštelėjo. Įsijungė 21 
jas pranešė apie perkūniją ir liūtį. Pagrindinė žinia buvo tai, kad 
užsėmus Akasakamicukės stotį buvo uždarytos Marunoučio ir 
Ginzos linijos. Prasisunkęs vanduo tekėjo stoties laiptais it krioklys. 

Stoties darbuotojai neperšlampamais apsiaustais ties įėjimu krovė 
maišus su smėliu, bet kokiu atveju jau buvo šaukštai po pietų. Metro 
linijos vis dar uždarytos ir neaišku, kada eismas jomis atsinaujins. 
Reporteris ištiesęs mikrofoną klausė nespėjusių grįžti namo žmo- 
nių nuomonių. Ne vienas piktinosi, kad „ryte orų prognozė visai 
dienai numatė gerą orą. 

apie „Sakigake“ lyderio mirtį. Aniedu turėtų laukti gretimame 
kambaryje, kol praeis dvi valandos. Paskui jie išsiaiškins tiesą. Iš 
kelioninio krepšio ji išsitraukė kosmetinę, išėmė „Heckler X Koch“ 
ir pasidėjo ant valgomojo stalo. Ant naujo stalo gulintis vokiškas 
savitaisis pistoletas atrodė siaubingai grubus ir nebylus. Ir juodes- 
nis už šešėlį. Tačiau anemiškajame bute jis sukūrė įtampos tašką. 
„Natiurmortas su savitaisiu pistoletu, - sumurmėjo Aomamė. 
Nelyginant paveikslo pavadinimas. Šiaip ar taip, nuo šiol jį reikia 
nuolat laikyti prie savęs. Taip, kad bet kada galėtų pasiekti ranka. 
Nesvarbu, ar šautų į ką nors kitą, ar į save. 

Dideliame šaldytuve buvo tiek maisto, kad prispyrus galėjai čia 
užsibarikaduoti pusei mėnesio. Daržovės ir vaisiai, iškart valgyti 
paruošti konservai. Šaldiklyje į ledą sušalusi įvairių rūšių mėsa, 
žuvys ir duona. Yra net ledų. Spintelėje buvo išrikiuotos įvairiausios 
pakuotės, skardinės, prieskoniai. Buvo ryžių ir makaronų. Apstu 
mineralinio vandens. Po du butelius baltojo ir raudonojo vyno. 
Neaišku, kas tuo pasirūpino, bet viskas kruopščiai apgalvota. Ao- 
mamė nesumojo, ko galėtų trūkti. 

Ji jautėsi truputį alkana, todėl išsitraukė „Camembert“ sūrio ir 
pjaudama riekutėmis valgė su sausainiais. Suvalgiusi pusę sūrio, 
gerai nusiplovė vieną saliero stiebą ir sutriauškė dažydama į ma- 
jonezą. 

Paskui ji paeiliui atidarė visus miegamojo komodos stalčius. Vir- 
šutiniame rado pižamą ir ploną chalatą. Abu nauji, dar celofaninėje 
pakuotėje. Viskas, ko reikia. Kitame stalčiuje buvo marškinėliai 
ir trys poros kojinių, pėdkelnės, apatiniai. Visi jie lyg priderinti 
prie baldų dizaino: balti, paprasti ir, aišku, visi dar neišpakuoti. 

Veikiausiai tokius pačius gauna prieglaudos moterys. Viskas geros 
kokybės, bet, nors tu ką, atrodo kaip davinys. 

Vonioje buvo šampūnas, kondicionierius, kremas ir odekolo- 
nas. Viskas, ko jai reikia. Paprastai Aomamė visai nesidažo, todėl 
jai ir reikia nedaug. Buvo dantų bei tarpdančių šepetėliai, tūbelė 
dantų pastos. Nepamirštas ir plaukų šepetys, ir ausų krapštukai, ir 
skutimosi peiliukai, ir žirklutės, ir higienos reikmenys. Prikrauta 
aibė tualetinio popieriaus ir popierinių nosinaičių. Vonios ir vei- 
do rankšluosčiai dailiai sulankstyti ir sukrauti į lentyną. Viskas 
kruopščiai sukomplektuota. 

Ji atidarė spintą. Gal ten netyčia sukabintos jos dydžio suknelės 
ir išrikiuoti jos dydžio batai. O jei tai „Armani“ ar „Feragamo“, 
išvis trūksta žodžių. Tačiau spinta, priešingai, buvo tuščia. To jau 
būtų per daug. Jie kuo tiksliausiai žino, kiek yra apdairu, o kada 
jau persistengta. Kaip Džėjaus Getsbio bibliotekoje. Prikrauta 
knygų ir rankraščių. Tačiau padrikų lapų nėra. Be to, čia esant 
nebus kada vilkėti viršutiniais drabužiais. O nereikalingų daik- 
tų jie neparūpina. Tačiau ant vamzdžio kabojo daugybė tuščių 
pakabų. 

Aomamė iš krepšio išsitraukė atsineštus drabužius ir, kiekvieną 
patikrinusi, ar nesusilamdė, sukabino ant tų pakabų. Žinojo, kad 
jei rūbai liktų sudėti krepšyje, būtų daug patogiau pabėgti. Tačiau 
Aomamė labiausiai pasaulyje nekentė sulamdytų drabužių. 

Ji pamanė, kad jai jokių šansų tapti profesionalia nusikaltėle. Vi- 
siškai - šitokiu metu ji kvaršina galvą dėl susilamdžiusių drabužių. 
Paskui staiga prisiminė, ką kažkada kalbėjo su Ajumi. 

„Slėpti pinigus tarp lovos čiužinių, o bėdai prispyrus čiup- 
ti juos ir šokti per langą.“ - „Aha, būtent, - pasakė Ajumi ir 
spragtelėjo pirštais. - Kaip per „Pabėgimą“ su Stivu Makvinu. 
Šautuvai ir pinigai. Man tokie patinka.“ 

— Ne toks smagus tas gyvenimas, - tarė Aomamė sienai. 


Tada ji nuėjo į vonią ir nusirengusi palindo po dušu. Karštu 
vandeniu nusiplovė dar likusį nemalonų prakaitą. Išėjusi iš vonios 

virtuvėje atsisėdo prie pusbario ir šluostydamasi šlapius plaukus 
gurkštelėjo alaus. 

Ji pamanė, kad per šiandien keletas dalykų aiškiai pajudėjo 
pirmyn. Trakštelėdami krumpliaračiai pasisuko per vieną dan- 
telį. O sykį pasisukę, atgal jau nebesugrįš. Tokios yra pasaulio 
taisyklės. 

Aomamė paėmė pistoletą, pasukiojo aukštyn žemyn ir įsikišo 
vamzdį į burną. Į priekinius dantis besiliečiantis metalas buvo 
siaubingai kietas ir šaltas. Atsidavė tepalu. Tereikia šitaip persi- 
šauti smegenis. Užlenkti skiltuvą ir patraukti gaiduką. Ir viskas 
kaipmat baigsis. Nebereikės apie nieką galvoti. Nebereikės nuo 
nieko bėgti. 

Aomamė pernelyg nebijojo mirti. Aš mirsiu, o Tengo gyvens. 
Jis liks gyventi šiuose 1084-uosiuose su dviem mėnuliais. Tačiau 
juose nebus manęs. Šiame pasaulyje mes nesusitiksime. Kad ir 
kiek pasaulių persiklotų, mes nesusitiksime. Bent jau taip sakė 
Lyderis. 

Aomamė dar kartą lėtai apsidairė po kambarį. Visai kaip paro- 
domasis butas. Švarus, vientiso stiliaus, yra viskas, ko reikia. Tačiau 
jis beasmenis, šaltas - tik muliažas. Jei man teks čia mirti, bus visai 
nesmagu. Tačiau, net ir pakeitus dekoracijas, ar šiame pasaulyje 
apskritai egzistuoja smagus būdas numirti? Ir ar visas mūsų pasau- 
lis galiausiai nėra tik didžiulis parodomasis butas? Įeini, atsisėdi, 
atsigeri arbatos, pasižiūri pro langą, o atėjus laikui padėkoji ir išeini. 
Visi jo baldai dera, bet yra netikri. Gal net mėnulis už lango tėra 
iškarpa iš popieriaus. 

Bet aš myliu Tengo. Ji net tyliai tai ištarė. Aš myliu Tengo. Tai 
joks pigus karnavalas. 1084-ieji yra tikras pasaulis, kur įsipjovus 
trykšta kraujas. Skausmas, kad ir kaip žiūrėtum, yra skausmas, o 
baimė, kad ir kaip žiūrėtum, - baimė. Danguje kabo ne nupieš- 
tas mėnulis. Jis tikras. Pora tikrų mėnulių. Ir šiame pasaulyje aš 
pasiryžau numirti už Tengo. Niekas negalėtų manęs apkaltinti 
apsimetinėjimu. 

Aomamė pažvelgė į apskritą laikrodį ant sienos. Paprasto dizaino 
„Braun“ laikrodis. Dera prie „Heckler X Koch“. Be jo, kambaryje 
ant sienų daugiau niekas nekabėjo. Laikrodžio rodyklės artėjo prie 
dešimtos. Visai netrukus aniedu aptiks Lyderio lavoną. 

Ištaigingų viešbučio „Okura“ apartamentų miegamajame guli 
paskutinį kvapą išleidęs vyras. Didžiulis, išskirtinis vyras. Jis išėjo 
anapus. Ir joks žmogus, joks daiktas į šį pasaulį jo nebesugrąžins. 

Artinasi kvaitulio metas. 


237 


16 skyrius 


Tengo 


Tarsi vaiduoklių laivas 


Miegosiu labai giliai, pamanė Tengo. Miegosiu, paskui nubusiu. 
Koks, po galais, rytoj bus pasaulis? 
- To niekas nežino, - perskaitė jo mintis Fukaeri. 


Tačiau prabudus pasaulis Tengo neatrodė labai besiskiriantis nuo 
to, kuriame vakar užmigo. Prie galvos stovintis laikrodis rodė po 
šešių ryto. Lauke buvo visai išaušę. Oras išsigiedrijo, pro užuolaidų 
tarpą į kambarį skverbėsi šviesa. Regis, vasara jau pagaliau baigiasi. 
Gaiviai čirškė paukščiai. Vakarykštė liūtis atrodė it haliucinacija. 
Arba kaip nutikusi senų senovėje nežinia kur. 

Pirma mintis prabudus: ar Fukaeri netyčia nedingo per naktį? 
Tačiau ji saldžiai miegojo greta Tengo lyg žiemos miegu įmigęs 
gyvūnėlis. Dailus veidas nurimęs, juodų plaukų sruogos ant baltų 
skruostų piešė sudėtingus raštus. Ausys pasislėpusios po plaukais. 
Ji tyliai alsavo. Tengo kurį laiką spoksojo į kambario lubas ir tarsi 
nedidelių dumplių šnaresio klausėsi to tykaus kvėpavimo. 

Jis dar aiškiai jautė vakarykštę sueitį. Mintis, kad jis išties išsiliejo 
šitos mergaitės viduje, jam visai sujaukė galvą. Ir gausiai išsiliejo. 


238 


Iš ryto, kaip ir anas smarkus lietus, tai neatrodė kaip tikras įvykis. 
It patirtas sapnas. Paauglystėje jam kelis kartus sapnuojant įvyko 
poliucija. Susapnuodavo tikrovišką erotinį sapną, ejakuliuodavo ir 
nubusdavo. Viskas vykdavo sapne, tik išsiliedavo iš tikrųjų. Dabar 
jis jautėsi panašiai. 

Bet tai nebuvo sapnas. Jis neabejotinai išsiliejo jos viduje. Ji pati 
įsikišo jo penį į save ir sulaikė visą sėklą. Jis tik tam pakluso. Tuo 
metu jo kūnas buvo nutirpęs ir jis negalėjo pakrutinti nė piršto. 
Nuleisti jis ketino mokyklos klasėje. Vienaip ar kitaip, Fukaeri sakė, 
kad jai nėra mėnesinių ir ji nepastos. Nelabai suvokiama, kad 
tai išties nutiko. Bet taip iš tikrųjų buvo. Tikrame pasaulyje, kaip 
tikras įvykis. Turbūt. 

Jis išlipo iš lovos, apsirengė, virtuvėje užkaitė vandens ir pa- 
sidarė kavos. Ją ruošdamas rikiavo mintis į vietas. Nelyginant 
tvarkytų stalo stalčius. Tačiau tvarkingiau netapo. Tik kelis da- 
lykus sukeitė vietomis. Vietoj trintuko padėjo sąvaržėlių, vietoj 
sąvaržėlių - drožtuką, o vietoj šio - trintuką. Vieną netvarką 
pakeitė kita. 

Išgėręs kavos nuėjo į vonią ir per radiją klausydamasis barokinės 
muzikos nusiskuto. Grojo Telemano partitas soliniams instrumen- 
tams. Tai buvo įprastinė veiksmų seka. Virtuvėje pasidaro kavos, 
ją išgeria ir per radiją klausydamasis laidos „Barokinė muzika tau“ 
skutasi. Keičiasi tik dienos ir kūriniai. Vakar buvo Ramo muzika 
klavesinui. 

Komentatorius kalbėjo: 


Aštuoniolikto amžiaus pirmojoje pusėje Telemanas visoje Eu- 
ropoje buvo labai vertinamas, bet prasidėjus devynioliktam 
amžiui jo kūriniai pelnė žmonių panieką, nes jų buvo pernelyg 
gausu. Tačiau pats Telemanas čia niekuo dėtas. Keičiantis Euro- 
pos visuomenės struktūrai smarkiai kito ir požiūris į muzikos 
misiją - tai ir sukėlė tokį priešingą vertinimą. 


Ar tai naujas pasaulis? 

Jis vėl apsižvalgė. Aišku, jokių pokyčių neišvydo. Jo pusėn 
dar nesminga paniekos žvilgsniai. Šiaip ar taip, nusiskusti reikia. 
Nesvarbu, ar pasaulis pasikeitė, ar ne. Niekas jam barzdos ne- 
nuskus. Telieka pačiam. 

Nusiskutęs jis pasiskrudino duonos ir užsitepęs sviesto suvalgė 
užsigerdamas dar vienu puodeliu kavos. Nuėjo į miegamąjį pasižiū- 
rėti, kaip laikosi Fukaeri, bet ji buvo kietai įmigusi ir visai nejudėjo. 
Gulėjo tokia pačia poza kaip ir prieš tai. Plaukai ant skruosto buvo 
sukritę tuo pačiu raštu. Alsavo taip pat ramiai. 

Jokių planų Tengo neturėjo. Pamokų nebuvo. Niekas pas jį ne- 
ketina apsilankyti, jis irgi pas nieką neplanuoja vykti. Šiandien visą 
dieną gali veikti ką panorėjęs. Tengo atsisėdo virtuvėje prie stalo 
tęsti romano. Plunksnakočiu raidėmis pildė popieriaus langelius. 
Kaip visada jis bematant įsijautė. Perjungė sąmonės kanalus ir visa 
kita išnyko iš jo akiračio. 


Fukaeri atsibudo devintą. Ji nusirengė pižamą ir apsivilko Tengo 
marškinėlius. Tuos su Džefu Beku, kuriuos Tengo vilkėjo važiuoda- 
mas į Čikurą aplankyti tėvo. Marškinėliai labai išryškino jos krūtis, 
ir tai neišvengiamai Tengo priminė vakar nakties sueitį. Kaip tam 
tikra data asocijuojasi su istoriniu įvykiu. | 

Radijas grojo vargoninę Marselio Diuprė muziką. Tengo liovėsi 
rašęs ir pagamino jai pusryčius. Jiedu gėrė „Earl Grey arbatą ir 
valgė duonos skrebučius su braškių džemu. Fukaeri tarsi Rem- 
brantas, tapydamas drabužio klostę, kruopščiai ir ilgai tepė džemą 
ant duonos. 

- Kaži, kiek tavo knygų pardavė? - paklausė Tengo. 

- Oro lėliukės? 

- Aha. 

- Nežinau, - atsakė Fukaeri. Paskui vos suraukė antakius. - 
Labai daug. 

Tengo pamanė, kad skaičiai jai nėra tokie svarbūs. Jos pasakymas 
„labai daug“ priminė plačiame kiek akys užmato lauke želiančius 
dobilus. Juos apibrėžia žodis „daug“, ir niekas jų neskaičiuoja. 

— Daug žmonių skaito Oro lėliukę, - pasakė Tengo. 

— Reikia susitikti su Komacu. Kuo skubiau, - pasakė Tengo, 
žvelgdamas į Fukaeri veidą kitapus stalo. Šis kaip visuomet buvo 
be jokios išraiškos. - Tu, žinoma, esi jį mačiusi, ar ne? 

— Per spaudos konferenciją. 

— Kalbėjotės? 

Fukaeri nesmarkiai papurtė galvą. Vadinasi, beveik nesikalbė- 
jo. 

Tengo puikiai įsivaizdavo tą situaciją. Komacu kaip visada kos- 
miniu greičiu beria, ką galvoja, - arba visai ne tai, ką galvoja, - oji 
neįterpia nė žodelio. Net nelabai klausosi, kas jai sakoma. Komacu 
tai nė motais. Jei kas nors lieptų pateikti „žmonių, kuriems nėra 
tikimybės derėti vienam su kitu“ pavyzdį, į galvą ateitų Fukaeri ir 
Komacu. 

Tengo tarė: 

- Jau labai seniai jo nemačiau. Negaliu su juo susisiekti. Jis vei- 
kiausiai šiuo metu labai užsiėmęs. Bet jau laikas mums pasimatyti 
akis į akį ir aptarti visokius klausimus. O ir tu čia esi. Gera proga. 
Nenorėtum drauge susitikti? 

- Trise. 

— Aha. Taip būtų paprasčiau šnekėtis. 

Fukaeri susimąstė. Gal ką nors įsivaizdavo. Tada pasakė: 

- Jokio skirtumo. Jei tik įmanoma. 

Jei tik įmanoma, mintyse pakartojo Tengo. Tai skambėjo kaip 
pranašystė. 

- Manai, kad tai galbūt neįmanoma? - baikščiai paklausė jis. 

Fukaeri nieko neatsakė. 

- Jei įmanoma, susitiksim. Nieko prieš? 

- Ką susitikęs darysi. 

- Ką darysiu susitikęs? - pakartojo klausimą Tengo. - Pirmiau- 
sia grąžinsiu pinigus. Neseniai į mano sąskaitą buvo pervesta 
nemenka suma pinigų kaip atlygis už Oro lėliukės perrašymą. Bet 
aš nenoriu jų priimti. Nesigailiu perrašęs Oro lėliukę. Ta veikla 

mane pastūmėjo, nukreipė gera linkme. Pačiam gal nedera taip 
sakyti, bet ir rezultatas išėjo geras. Tai tiesa - ir kritikai giria, ir 
žmonės perka. Manau, kad iš esmės nesuklydau imdamasis šio 
darbo. Tik nesitikėjau, kad viskas taip susiklostys. Žinoma, aš pats 
prisiėmiau tai daryti ir neabejotinai esu už tai atsakingas. Šiaip ar 
taip, neketinu priimti šito atlyginimo. 

Fukaeri lengvai truktelėjo pečiais. 

Tengo tarė: 

- Tiesa. Tai turbūt nieko nepakeis. Bet aš noriu aiškiai parodyti 
savo poziciją. 

— Kam. 

— Labiausiai sau, - kiek prislopusiu balsu pasakė Tengo. 

Fukaeri pasiėmė dangtelį nuo džemo stiklainio ir įsispoksojo į 
jį kaip į retenybę. 

— Bet gal jau per vėlu, - pridūrė Tengo. 

Fukaeri nieko nepasakė. 


Po pirmos Tengo paskambino Komacu į darbą (priešpiet darbe 
jo nebūna) ir iš atsiliepusios moters išgirdo, kad kelias pastarąsias 
dienas Komacu ten neatėjo. Tačiau daugiau ji nieko nežinojo. O gal 
ką nors žinojo, tik neketino jam to sakyti. Paprašyta ji sujungė su 
kitu iš matymo pažįstamu redaktoriumi. Jo redaguojamam mėnraš- 
čiui Tengo, dengdamasis slapyvardžiu, rašo trumpus straipsnelius. 
Jis buvo porą trejetą metų vyresnis, baigęs tą patį universitetą, ir 
jautė Tengo simpatiją. 

— Komacu jau savaitę nesirodo darbe, - pasakė tas redaktorius. - 
Trečią dieną pats paskambino ir pranešė, kad prastai jaučiasi ir kurį 
laiką neateis. Nuo tada nepasirodė. Leidyklos skyrius suka galvą. 
Šiaip ar taip, Komacu yra atsakingasis Oro lėliukės redaktorius ir 
jis vienas tvarkė visus su ta knyga susijusius reikalus. Jis kuruoja 
žurnalą, bet ėmė nekreipti dėmesio į leidybos padalinį, visai nuo 
jo atsiribojo ir niekam neleido nė pirštu prisiliesti prie Oro lėliukės. 
Todėl dabar jam pradingus nelabai yra kuo jį pakeisti. Na, bet ką 
padarysi, jei jis prastai jaučiasi. 

- O kuojis negaluoja? 

— Nežinau. Jis nieko daugiau nepasakė, tik kad prastai jaučiasi. 
Tiek pranešęs padėjo ragelį. Nuo tada daugiau nebeskambino. 
Iškilus klausimų, skambinome į namus, bet neprisiskambinome. 
Niekas nekelia ragelio. Gal jis labai silpnas. 

— Ar jis turi šeimą“ 

- Gyvena vienas. Turėjo žmoną ir vaiką, bet jau seniai išsiskyrė. Jis 
pats nieko nepasakodavo, tad tiksliai nežinau - sklando tik kalbos. 

- Vienaip ar kitaip, keista, kad jis visą savaitę nesirodo ir pa- 
skambino tik kartą. 

— Bet, kaip ir pats žinai, Komacu nesupaisysi. 

Laikydamas rankoje ragelį Tengo susimąstė. Tada tarė: 

- Aišku, negali numatyti jo veiksmų. Jis nesielgia pagal visuo- 
meninius standartus, yra egoistiškas. Bet, kiek man žinoma, dirba 
atsakingai. Neįtikėtina, kad, šitaip perkant Oro lėliukę, būtų metęs 
visus darbus ir net nepaskambintų, kad ir kaip blogai jaustųsi. Jis 
ne toks beviltiškas. 

- Šiaip tai tavo tiesa, - pritarė redaktorius. - Gal vertėtų kartą 
jį aplankyti ir pažiūrėti. Kilo visas tas šurmulys su „Sakigake“ dėl 
Fukaeri dingimo, o ir ji dar neatsirado. Galima įtarti kažką vyks- 
tant. Ar nebus taip, kad simuliuodamas ligą ir neidamas į darbą 
Komacu kažkur slepia pagrobtą Fukaeri. 

Tengo tylėjo. Negalėjo sakyti, kad prieš akis mato gyvą Fukaeri, 
kuri krapštukais valosi ausis. 

— Ne vien dėl to, bet apskritai šita knyga niekaip neduoda man 
ramybės. Pirkti ją perka, bet tai klausimų nesumažina. Ne man 
vienam. Daugelis čia taip jaučiasi... Tiesa, ar tau Komacu reikėjo 
skubiai? 

— Ne, nieko skubaus. Tiesiog seniai šnekėjausi ir pagalvojau, 
pasiteirausiu, kaip laikosi. 

- Pastaruoju metu jis buvo labai užsiėmęs. Gal prisidėjo ir ta 
įtampa. Šiaip ar taip, Oro lėliukė yra pirmas mūsų leidyklos best- 
seleris. Laukiu nesulaukiu šiųmetinių premijų. O tu jau skaitei tą 
knygą? 

- Žinoma, skaičiau dar atrankiniame ture. 

— Ak, tiesa. Tu skaitei rankraštį. 

— Gerai parašytas, įdomus romanas. 

- Turinys išties puikus. Ne pro šalį paskaityti. 

Tengo šie žodžiai nuskambėjo nelabai palankiai. 

- Bet kažkas tau neduoda ramybės? 

— Toks tarsi redaktoriaus šeštasis jausmas. Ji labai gerai para- 
šyta. To nenuginčysi. Tačiau net šiek tiek per gerai. Kaip septy- 
niolikmetei. Ir štai rašytoja dingo be žinios. Su redaktoriumi irgi 
neina susisiekti. Tarsi senas vaiduoklių laivas be įgulos knyga 
pati sau išpūstomis burėmis plaukia pirmyn pavėjui bestselerio 
vandenimis. 

Tengo kažką neaiškiai numykė. 

Pašnekovas kalbėjo toliau: 

- Viskas pernelyg nejauku, paslaptinga ir sklandu. Tarp mūsų 
kalbant, įmonėje šnabždamasi, ar tik Komacu nebus pats nemažai 
prisidėjęs prie to kūrinio. Labiau nei leistų padorumas. Sunku 
patikėti, bet jei tai tiesa, mes laikome siaubingą bombą. 

— O gal tai tiesiog keli laimingi sutapimai. 

— Net jei ir taip, amžinai tai nesitęs, - pasakė tas redaktorius. 

Tengo atsisveikino ir baigė pokalbį. 


Padėjęs ragelį jis tarė Fukaeri: 

— Komacu jau savaitę nesirodo darbe. Su juo neišeina susisiekti. 

Fukaeri nieko neatsakė. 

- Regis, vis dingsta mano aplinkos žmonės, - pasakė Tengo. 

Fukaeri, aišku, tylėjo. 

Tengo staiga prisiminė tai, kad žmogus kasdien netenka 40 
milijonų odos ląstelių. Jos žūsta, nukrenta ir pavirtusios nemato- 
momis dulkelėmis pranyksta. Vadinasi, nekeista, jei kažkas vieną 
dieną ima ir dingsta. 

- Gal dabar bus mano eilė, - pasakė Tengo. 

Fukaeri glaustai papurtė galvą. 

- Tu nepradingsi. 

— Kodėl aš nepradingsiu? 

— Nes atlikai apsivalymą. 

Tengo kelias sekundes apie tai svarstė. Bet, žinoma, nepriėjo prie 
jokios išvados. Kad ir kiek galvotų, tai iš pat pradžių buvo bergž- 
džias užsiėmimas. Bet tai nereiškia, kad nereikia stengtis galvoti. 

- Šiaip ar taip, greitu metu su Komacu pasimatyti nepavyks, — 
pasakė Tengo. - Neišeis grąžinti ir pinigų. 

— Pinigai ne problema, - pasakė Fukaeri. 

— O kas tada, po galais, yra problema? - paklausė Tengo. 

Žinoma, atsako nesulaukė. 


Vakar apsisprendęs Tengo ėmėsi ieškoti Aomamės. Visą dieną 
įtemptai galvodamas turėtų sumąstyti, ko griebtis. Tačiau paaiškėjo, 
kad tai nėra taip paprasta, kaip įsivaizdavo. Palikęs Fukaeri bute 
(ir kelis kartus prisakęs niekam neatidaryti durų), jis nuvažiavo 
į pagrindinį telekomunikacijos kompanijos skyrių. Ten yra visos 
Japonijos telefonų knygos ir galima jas peržiūrėti. Jis pervertė 
visų dvidešimt trijų Tokijo rajonų telefonų knygas ieškodamas 
Aomamės pavardės. Jei ne ji pati, tai kažkur turėtų gyventi jos 
giminaičiai. Galima būtų jų paklausti, kur ją rasti. 

Tačiau knygose nerado nė vieno žmogaus tokia pavarde. Tada 
atitikmens. Paskui išplėtė savo paiešką po visą Kanto regioną. 
Čibos, Kanagavos, Saitamos prefektūras... sugaišo gana daug laiko 
knygos raideles akis ėmė dilgsėti iš skausmo. 

Jam į galvą atėjo kelios galimybės: 


1. Ji gyvena Hokaido Utašinai miesto priemiestyje. 
Ji ištekėjo ir pasikeitė pavardę į „Ito“. 

3. Saugodama privatumą ji nepateikia savo vardo telefonų 
knygose. 

4. Prieš dvejus metus pavasarį ji mirė nuo gripo 
komplikacijų. 

Turėtų būti ir kitų variantų. Neįmanoma kliautis vien telefonų 
knygomis. Neišeina perversti visut visutėlių Japonijos telefonų 
knygų. Iki Hokaido prieitų gal tik po mėnesio. Reikia rasti kitokį 
būdą. 

Tengo nusipirko taksofono kortelę, iš būdelės paskambino į 
savo pradinę mokyklą Ičikavoje ir apsimesdamas, kad nori susi- 
siekti dėl klasės susitikimo, paklausė adreso, kuriuo priregistruota 
Aomamė. Miela nelabai ką veikti turinti darbuotoja peržiūrėjo 
mokyklą baigusių mokinių sąrašus. Kadangi Aomamė paskuti- 
nių mokslo metų viduryje perėjo į kitą mokyklą, šios mokyklos 
ji nebaigė. Vadinasi, jos nėra ir sąrašuose, taip pat ir dabartinio 
jos adreso. Tačiau galima sužinoti tuometinę jos gyvenamąją 
vietą. Domina“ 

Taip, jį domina. 

Jis užsirašė tos vietos adresą ir telefoną. Tokijo Adačio rajonas, 
ponas Kodžis Tazakis. Regis, ji anuomet išėjo iš tėvų namų. Ten 
tikrai kažkas atsitiko. Nieko nesitikėdamas Tengo surinko tą nu- 
merį. Kaip ir numanė, jis buvo nebenaudojamas. Nenuostabu, juk 
praėjo jau dvidešimt metų. Paskambino į informaciją ir pasakė 
vardą bei adresą, bet įrašo tuo vardu nebuvo. 

Tada Tengo pamėgino sužinoti liudytojų būstinės telefoną. Ta- 
čiau, kad ir kaip stengėsi, telefonų knygoje jų numerio nebuvo. 
Jokių įrašų nei pavadinimu „Prieš Tvaną', nei „Liudytojai“, nei 
kitokiu panašiu. Nerado jų ir įmonių telefonų knygoje prie „Reli- 
ginių bendruomenių. Atsitrenkęs į kelias užkardas Tengo pagaliau 
padarė išvadą, jog veikiausiai jie visai nenori, kad kas nors su jais 
susisiektų. 

Keista, pagalvojus. Patys jie kada panorėję eina pas žmones. Gal 
aš verdu suflė, lituoju, trenkuosi galvą, dresuoju namines peles, 
mąstau apie antro laipsnio funkcijas, o jie visai to nepaisydami 
myga mano skambutį arba beldžiasi į duris ir meilingai kviečia 
prisidėti prie jų Biblijos studijų. Jie gali pas tave ateiti, bet tu (bent 
jau kol netapai liudytoju) negali pas juos nueiti kada panorėjęs. Nei 
užduoti paprasto klausimo. Patogia situacijos tikrai nepavadinsi. 

Tačiau, net jei ir išsiaiškintų jų telefoną bei susisiektų, spren- 
džiant pagal tai, kaip griežtai jie atsitvėrę nuo pasaulio, sunku 
patikėti, kad paprašyti mielai atskleistų informaciją apie vieną 
ar kitą savo narį. Tikriausiai jiems buvo svarbu taip griežtai 
atsiriboti. Daugelis žmonių pasaulyje jų nemėgo ir privengė 
dėl kraštutinės keistuoliškos doktrinos ir besąlygiško tikėjimo. 
Kelios jų iškeltos socialinės problemos sukėlė net tam tikrą 
persekiojimą. Saugoti savo bendruomenę nuo tokio tikrai ne 
prielankaus išorinio pasaulio jiems tikriausiai jau tapo kasdie- 
niu įpročiu. 

Vienaip ar kitaip, čia Aomamės paieškos ir nutrūko. Tengo šią 
akimirką nebesumojo, ko dar galėtų griebtis. Aomamės pavardė 
yra gan reta. Kartą išgirdęs jos nepamirši. O pamėginęs surasti 
vieną jos turėtoją, beregint atsimuši į tvirtą sieną. 

Gal veiksmingiau būtų tiesiogiai pasiklausinėti pačių liudytojų. 
Jei teirautumeisi jų būstinėje, turbūt tik įtariai pažiūrėtų ir nieko 
nepeštum, o jei paklaustum narių asmeniškai, labiau tikėtina, kad 
jie maloniai atsakytų. Tačiau Tengo nepažinojo nė vieno liudytojo. 
Taip pat prisiminė per pastaruosius dešimt metų nesulaukęs nė 
vieno jų vizito. Kodėl, kai nori, jie neateina, o pasirodo tik tada, 
kai nelauki? 

Dar būtų galima įdėti trumpą skelbimą į laikraštį. „Aomame, 
prašau kuo skubiau susisiekti. Kavana', kvailas sakinys. Kad ir 
koks tas pranešimas būtų, Tengo neatrodė, kad jis paskatintų 
Aomamę atsiliepti. Tik priverstų sunerimti. Kavana irgi nėra 
tokia dažna pavardė. Tačiau Tengo nelabai tikėjosi, kad Aomamė 
atsimins jo pavardę. Kas tas Kavana? Šiaip ar taip, ji nebandytų 
susisiekti. Ir apskritai, koks žmogus skaito kažkokius skelbimus 
laikraštyje. 

Dar galima užsakyti paiešką didelėje detektyvų agentūroje. Jie 
turėtų būti pratę atlikti tokias asmens paieškas. Jie tam turi įvai- 
riausių priemonių ir ryšių. Gal, turėdami tiek užuominų, jie viens 
du ir ją rastų. Veikiausiai itin daug nekainuotų. Tačiau Tengo at- 
rodė, kad šį būdą geriau palikti pačiai pabaigai. Pirmiausia reikia 

bandyti ieškoti savo jėgomis. Derėtų dar truputį pasukti galvą, ką 
jis pats gali padaryti. 


Kai temstant grįžo namo, Fukaeri sėdėjo ant grindų ir klausėsi 
plokštelių. Senų džiazo įrašų, kuriuos paliko meilužė. Ant grindų 
mėtėsi Diuko Elingtono, Benio Gudmeno, Bili Holidei plokštelių 
vokai. Tuo metu ant būgno sukosi Luiso Armstrongo „Chantez-Les 
Bas“. Įspūdinga daina. Ją išgirdęs Tengo prisiminė meilužę. Tarp 
mylėjimųsi jie dažnai klausydavosi to įrašo. Dainos gale Tramis 
Jangas pasineria į tromboną ir, pamiršęs numatytoje vietoje baigti 
savo solo, pragroja dar aštuonis paskutinio priedainio taktus. „Štai 
čia, - sakydavo meilužė. Pasibaigus vienai pusei lipti nuogam 
iš lovos ir eiti į gretimą kambarį apversti plokštelės, aišku, buvo 
Tengo pareiga. Jis su ilgesiu prisiminė visa tai. Žinoma, nebuvo nė 
minties, kad jų santykiai galėtų tęstis be galo. Tačiau jis nesitikėjo, 
kad jie nutrūks taip netikėtai. 

Jis pasijuto keistai žiūrėdamas į aistringai Kioko Jasudos paliktų 
įrašų besiklausančią Fukaeri. Atrodė, kad suraukusi antakius ir 
susikaupusi ji tuose senuose kūriniuose stengiasi išgirsti kažką 
daugiau nei muziką. Arba kad prisimerkusi jos skambesy bando 
išvysti kažkieno šešėlį. 

— Patiko šie įrašai? 

— Keliskart perklausiau, - pasakė Fukaeri. - Tu nieko prieš. 

- Žinoma, aš nieko prieš. Nenuobodžiavai viena? 

Fukaeri nesmarkiai papurtė galvą. 

— Turiu apie ką pamąstyti. 

Tengo norėjo jos paklausti apie tai, kas vakar tarp jų atsitiko per 
pačią liūtį. Kodėl tu tai padarei? Jis nelabai tikėjo, kad ji jaučia jam 
aistrą. Vadinasi, šį veiksmą lėmė tai, kas nesusiję su aistra. 

Tačiau neatrodė, kad tiesiai paklausęs sulauktų padoraus atsa- 
kymo. O ir jis pats visai neturėjo ūpo tokią ramią ir tykią rugsėjo 
pavakarę pradėti apie tai šnekėti. Tai įvyko tamsioje vietoje tamsiu 
paros metu trankaus griausmo apsuptyje. Ėmus apie tai šnekėti 
vidury baltos dienos galbūt visa tai įgautų kitą reikšmę. 

- Tau nėra mėnesinių? - iš kitos pusės paklausė Tengo. Paban- 
dykime pradėti nuo klausimų, į kuriuos tereikia atsakyti „taip 
arba „ne“. 

- Nėra, - paprastai atsakė Fukaeri. 

— Niekada nebuvo? 

— Niekada. 

- Gal man nederėtų apie tai kalbėti, bet man atrodo, kad nenor- 
malu, jog esant septyniolikos tau dar neprasidėjo mėnesinės. 

Fukaeri truktelėjo pečiais. 

— Ar buvai dėl to pas gydytoją? 

Fukaeri papurtė galvą. 

- Iš to nebūtų jokios naudos. 

— Kodėl iš to nebūtų jokios naudos? 

Fukaeri neatsakė. Neatrodė net kad būtų išgirdusi Tengo klau- 
simą. Gal jos ausyse yra specialūs vožtuvai, kurie pajunta, ar klau- 
simas deramas, ar ne, ir kaip žmogaus amfibijos žiaunos prireikus 
atsidaro arba užsidaro. 

- Ir čia nagus prikišę Mažieji žmonės? - paklausė Tengo. 

Aišku, jokio atsakymo. 

Tengo atsiduso. Jam į galvą nebeatėjo daugiau klausimų, kurie 
paskatintų išsiaiškinti vakarykštį įvykį. Siauras nežymus takelis čia 
baigėsi ir už jo plytėjo tankus miškas. Jis pažvelgė sau po kojomis, 
apsidairė, pakėlė akis į viršų. Tai ir yra pokalbių su Fukaeri bėda. 
Visi keliai kur nors būtinai nutrūksta. Gal giliakas ir galėtų eiti 
toliau be kelio, bet Tengo to nepajėgia. 

— Aš šiuo metu ieškau vieno žmogaus, - pratarė Tengo. - Mo- 
ters. 

Nieko nepeš pasakodamas apie tai Fukaeri. Jis tą puikiai suprato. 
Tačiau Tengo norėjo kam nors apie tai papasakoti. Troško nesvarbu 
kam garsiai išdėstyti savo mintis apie Aomamę. Atrodė, kad kitaip 
Aomamė vėl ims po truputį nuo jo tolti. 

— Nesimatėm jau dvidešimt metų. Paskutinįkart ją mačiau būda- 
mas dešimties. Ji irgi. Pradinėje mokykloje mes lankėme tą pačią 
klasę. Išbandžiau visokius būdus, bet negaliu jos susekti. 

Baigėsi įrašas. Fukaeri pakėlė plokštelę nuo būgno ir prisimer- 
kusi pauostė vinilo kvapą. Paskui atsargiai, kad pirštais nepriliestų 
jos paviršiaus, įkišo į popierinį dėklą, kurį įdėjo į voką. Tykiai ir 
meiliai, lyg guldydama į lovą mingantį vaiką. 

- Tu nori su ja susitikti, - be klausiamosios intonacijos paklausė 
ji. 

— Nes ji man labai brangi. 

- Visus dvidešimt metų jos ieškojai, - paklausė Fukaeri. 

- Ne, neieškojau, - atsakė Tengo. Tada bandydamas rasti kitų 
žodžių ant stalo sunėrė pirštus. - Tiesą pasakius, ieškoti pradėjau 
tik šiandien. 

Fukaeri veide pakibo sutrikusi mina. 

- Šiandien, - pasakė ji. 

- Jei ji man tokia brangi, kodėl ligi šiol nebandžiau jos ieškoti? - 
paklausė Tengo už Fukaeri. - Geras klausimas. 

Fukaeri tylomis žvelgė į Tengo. 

Jis surikiavo galvoje mintis ir tarė: 

— Aš tikriausiai apsukau ilgą kelią aplinkui. Ta mergaitė, vardu 
Aomamė, - kaip čia geriau pasakius - ilgą laiką buvo mano sąmo- 
nės centre. Nelyginant reikšmingas mano esybės svarmuo. Regis, 
taip pripratau nuolat ją jausti savyje, kad ėmiau to nebepastebėti, 
net pamiršau, ką ji man reiškia. 

Fukaeri spoksojo į Tengo veidą. Iš jos išraiškos negalėjai per- 
skaityti, ar ši mergina nors truputį supranta, ką jis sako. Tačiau tai 
nesvarbu. Tengo kalbėjo pusiau sau pačiam. 

— Bet pagaliau supratau. Ji nėra nei idėja, nei simbolis, nei me- 
tafora. Ji tikra būtybė, turinti šiltą kūną, judesius ir sielą. Ir tos 
šilumos nei judesių man nedera pamiršti. Užtrukau dvidešimt 
metų, kad suprasčiau tokį akivaizdų dalyką. Aš ir šiaip ne iš karto 
viską suprantu, bet čia jau gerokai persistengiau. Gal jau per vėlu. 
Bet vis viena noriu jos ieškoti. Net jei jau nieko nepešiu. 

Fukaeri klūpėjo ant grindų išsitiesusi. Marškinėliai su Džefu 
Beku vėl išryškino jos krūtinę. 

—- Aomamė,- pasakė Fukaeri. 

— Taip. Rašoma kaip „žalia pupa . Reta pavardė. 

— Nori su ja susitikti, - be klaustuko paklausė Fukaeri. 

- Žinoma, noriu, - pasakė Tengo. 

Fukaeri kandžiodama apatinę lūpą kurį laiką apie kažką galvojo. 
Paskui pakėlė veidą ir mąsliai tarė: 

— Gal ji yra visai netoliese. 


17 skyrius 
Aomamė 


Ištraukti pelę 


Septintos valandos ryto žinios plačiai nušvietė apie patvinusią 
Akasakamicukės stotį, bet „Sakigake“ vadovo mirties viešbučio 
„Okura“ apartamentuose nepaminėjo. Pasibaigus NHK žinioms 
apie beskausmę to milžiniško vyro mirtį. 

Susiraukdama Aomamė suprato, kad jie paslėpė kūną. Tamaru iš 
anksto įspėjo, kad taip gali nutikti. Tačiau Aomamė sunkiai galėjo 
patikėti, kad tai išties atsitiko. Turbūt jie kažkaip išnešė Lyderio 
lavoną iš apartamentų ir išvežė įkišę į mašiną. Šitokį didelį vyrą. 
Kūnas turėjo nemenkai sverti. Tačiau viešbutyje apstu svečių ir 
darbuotojų. Kiekvieną kertelę filmuoja daugybė stebėjimo kamerų. 
Kaip jiems pavyko nepastebėtiems nugabenti lavoną į požeminę 
mašinų stovėjimo aikštelę? 

Vienaip ar kitaip, jie neabejotinai naktį išvežė jį į bendruomenės 
būstinę Jamanašio kalnuose. Ten turbūt tarsis, ką daryti su Lyderio 
lavonu. Mažų mažiausiai policijai apie jo mirtį jie oficialiai nepra- 
neš. Sykį nuslėpęs, paskui turi laikyti paslaptyje visą laiką. 

Tikriausiai smarki lokali liūtis ir jos sukeltas sąmyšis jiems 
viską palengvino. Padėjo šiam įvykiui neišlįsti į dienos šviesą. 
Jų laimei, Lyderis nesirodė viešumoje. Jo egzistencija ir veiksmai 
buvo apipinti mįslėmis. Kol kas žmonės neatkreips dėmesio į 
tai, kad jis dingo. Jo mirtis - arba žmogžudystė - liks tik saujos 
žmonių paslaptis. 

Aomamė, žinoma, neįsivaizdavo, kaip jie nuo šiol ketina užpildy- 
ti po Lyderio mirties atsiradusią tuštumą. Tačiau jie tikrai stengsis 
iš paskutiniųjų. Kad palaikytų sistemą. Kaip tas vyras ir sakė, ir be 
vedlio sistema toliau gyvuos ir veiks. Kas užims jo postą? Tačiau 
Aomamė su tuo neturi nieko bendra. Jos užduotis buvo nužudyti 
Lyderį, o ne sužlugdyti religinę bendruomenę. 

Ji pagalvojo apie anuodu apsauginius tamsiais kostiumais. Pli- 
kagalvį ir ilgaplaukį. Ar grįžę į bendruomenę jie turės atsakyti už 
tai, kad jiems po nosimi taip paprastai buvo nužudytas Lyderis? 
Aomamė įsivaizdavo, kaip tiems dviem liepiama ją susekti ir su- 
sidoroti arba sučiupti. Įsako: „Iškapstykite ją kad ir iš po Žemių. 
Be jos čia nesirodykite.“ Visai tikėtina. Jie iš arti matė Aomamės 
veidą. Moka kautis, dega kerštu. Patys tinkamiausi persekiotojai. 
O bendruomenės vyresniesiems reikės atsekti, kas stovi už Ao- 
mamės. 

Pusryčiams ji suvalgė obuolį. Visai neturėjo apetito. Jos rankos 
dar jautė į vyro sprandą smingant adatą. Mažu peiliuku dešine 
ranka lupdama obuolį ji negalėjo numalšinti nesmarkaus viso 
kūno virpulio. Tokio ligi šiol niekada nejuto. Net ką nors ir 
nužudžius, kitą rytą iš atminties tai jau būna išsitrynę. Žinoma, 
atimti žmogui gyvybę jokiais būdais nėra geras jausmas. Tačiau 
visi jie buvo vyrai, neverti gyventi. Baisėjimasis jais nustelbdavo 
gailestį. Tačiau šįkart viskas kitaip. Gal, objektyviai žvelgiant, 
ligtoliniai jo poelgiai ir buvo amoralūs. Tačiau jis pats daugeliu 
prasmių buvo išskirtinis žmogus. Tas išskirtinumas bent jau iš 
dalies peržengė gėrio ir blogio ribą. Ir jį nužudyti buvo išskirtinis 
darbas. Jis paliko keistą atoveikį. Išskirtinį atoveikį. 

Jis paliko „pažadą“ - kiek pagalvojusi padarė išvadą Aomamė. 
Jos rankos liko pažymėtos pažado svorio. Aomamė tai suprato. 
Galbūt tas žymuo amžiams liks jos delnuose. 


Devintą valandą vakare suskambo telefonas. Skambino Tamaru. 
Po trijų kvietimų liovėsi skambėti, o praėjus dvidešimčiai sekun- 
džių vėl suskambo. 

— Anie taip ir neiškvietė policijos, - pasakė Tamaru. - Tai nepa- 
teko nei į televizijos žinias, nei į laikraščius. 

— Bet jis tikrai mirė. 

- Šitai žinau. Lyderis neabejotinai mirė. Buvo imtasi tam tikrų 
veiksmų. Jie jau paliko viešbutį. Naktį buvo iškviesti keletas žmonių 
iš bendruomenės padalinio mieste. Tikriausiai, kad padėtų nepas- 
tebimai atsikratyti lavono. Anie tą puikiai išmano. O apie pirmą 
valandą nakties iš viešbučio stovėjimo aikštelės išvažiavo S klasės 
mersedesas tamsintais langais ir juodas tojotos mikroautobusas. 
Abu su Jamanašio numeriais. Tikriausiai iki švintant pasiekė „Sa- 
kigake“ būstinę. Dieną prieš tai ten buvo atvykusi policija atlikti 
tyrimo, bet viską darė paviršutiniškai, ir tik baigę policininkai pa- 
sišalino. Bendruomenė turi rimtą atliekų deginimo krosnį. Ten iš 
lavono neliks nė kaulelio. Viskas gražiai sudegs į pelenus. 

— Skamba nejaukiai. 

— Aha, anie visai nemalonūs. Net ir Lyderiui mirus, sistema kol 
kas veiks kaip veikusi. Kaip gyvatė, kuriai nukirtus galvą kūnas 
toliau raitosi. Ir be galvos ji puikiai žino, kur judėti. Nežinia, kas 
bus vėliau. Gal po kurio laiko mirs. O gal išsiaugins naują galvą. 

— Tas vyras buvo išskirtinis. 

Tamaru į tai nieko neatsakė. 

- Visiškai kitoks nei visi ligi šiol. 

Jis pasvėrė jos žodžius. Tada tarė: 

— Įsivaizduoju, kad ne toks kaip ligšioliniai. Bet mums dabar 
derėtų galvoti apie tai, kas bus. Tapkime nors truputį realistais. 
Kitaip neišgyvensime. 

Aomamė ketino kažką sakyti, bet žodžiai užstrigo gerklėje. Jos 
kūnas vis dar virpėjo. 

— Madam sako norinti su tavim pasišnekėti, - pasakė Tamaru. - 
Kalbėsi? 

— Žinoma, - atsakė Aomamė. 

Ponia pakėlė ragelį. Jos balse galėjai išgirsti palengvėjimą. 

- Esu tau labai dėkinga. Taip giliai, kad žodžiais negaliu apsakyti. 
Ir šįkart tu viską atlikai tobulai. 

— Labai ačiū. Bet, manau, nesugebėčiau to pakartoti. 

— Suprantu. Prašiau neįmanomo. Džiaugiuosi, kad grįžai sveika 
ir gyva. Neketinu daugiau nieko panašaus prašyti. Viskas baigta. 
Jau yra vieta, kur galėsi nurimti. Tau dėl nieko nereikia rūpintis. 
Būk toje slėptuvėje. Per tą laiką mes paruošime viską, ko reikia tau 
persikelti į naują gyvenimą. 

Aomamė padėkojo. 

— Gal tau ko nors trūksta? Sakyk. Tuoj pavesiu Tamaru tai atlikti. 

Ponia atsikrenkštė. 

— Atsimink vieną dalyką, gerai? Mes pasielgėme visiškai teisin- 
gai. Mes nubaudėme tą vyrą už jo nusikaltimus ir užtikrinome, kad 
daugiau jie nebesikartos. Išvengėme dar daugiau aukų. Dėl nieko 
nereikia išgyventi. 

- Jis irgi sakė tą patį. 

- Jis? 

- „Sakigake“ lyderis. Tas, kuriuo vakar pasirūpinau. 

Ponia penkioms sekundėms pritilo. Paskui paklausė: 

- Jis žinojo? 

— Taip, tas vyras žinojo, kad atėjau jo sutvarkyti. Ir žinodamas 
vis viena mane įsileido. Jis su nekantrumu troško mirties. Jo kūnas 
jau ir taip buvo smarkiai sužalotas ir pamažu, bet neišvengiamai 
merdėjo. Aš tik paspartinau tą procesą ir išlaisvinau jį nuo kanki- 
nančių skausmų. 

Tai išgirdusi ponia, regis, nuoširdžiai nustebo. Vėl trumpam 
neteko amo. Jai retai kada taip nutinka. 

- Tas vyras... - pradėjo sakyti ponia. Tada stabtelėjo, kad parink- 
tų tinkamus žodžius. - Nori pasakyti, kad jis troško būti nubaustas 
už savo poelgius? 


255 


- Jis norėjo kuo greičiau užbaigti skausmo kupiną gyvenimą. 

- Ir buvo pasiruošęs tam, kad jį nužudytum? 

— Taip. 

Aomamė neprasitarė apie sandėrį, įvykusį tarp jos ir Lyderio. 
Tai, kad mainais už Tengo gyvenimą ji privalės mirti, buvo slaptas 
jos ir to vyro susitarimas. Neišduotinas kitiems. 

Aomamė tarė: 

- Tas vyras elgėsi iškrypėliškai ir nenormaliai, todėl nebuvo kitos 
išeities, kaip tik jį nužudyti. Bet jis buvo išskirtinis žmogus. Mažų 
mažiausiai turėjo kažką ypatingo. Esu tuo tikra. 

— Kažką ypatingo, - pakartojo ponia. 

— Nelabai galiu paaiškinti, - pasakė Aomamė. - Tai buvo tam 
tikras talentas ar savybė, o kartu ir siaubinga našta. Ir, atrodo, tai 
iš vidaus ėdė jo kūną. 

— Kaži, o elgtis nenormaliai jį stūmė būtent tas kažkas ypatin- 
go“ 

— Veikiausiai. 

— Vienaip ar kitaip, tu padarei tam galą. 

— Tikrai taip, - sausu balsu atsakė Aomamė. 

Kaire ranka laikydama ragelį Aomamė išskleidė mirtimi tebe- 
pulsuojantį dešinį delną ir įsižiūrėjo į jį. Aomamė negalėjo suprasti, 
ką reiškia daugiaprasmiškai santykiauti su mergaitėmis. Žinoma, 
nesugebėjo to paaiškinti ir poniai. 

— Tai kaip visada atrodo it natūrali mirtis, bet jie tikriausiai ne- 
bus tokie lengvatikiai. Sprendžiant iš aplinkybių, jie turėtų manyti, 
kad aš kažkaip prie jos prisidėjau. Kaip žinote, apie jo mirtį jie dar 
nepranešė policijai. 

- Kad ir kokių veiksmų jie dabar imtųsi, mes iš visų jėgų tave 
saugosime, - pasakė ponia. - Jie turi savo sistemą. Bet mes irgi 
turime stiprius ryšius ir gausių lėšų. O tu esi atsargus ir sumanus 
žmogus. Neleisime jiems elgtis savaip. 

- Ar dar neradote Cubasos? - paklausė Aomamė. 

- Ji vis dar dingusi. Man atrodo, kad ji bendruomenėje. Dau- 
giau ji neturi kur eiti. Šiuo metu neįsivaizduoju, kaip reikėtų ją 
susigrąžinti. Bet veikiausiai Lyderio mirtis sukels bendruomenėje 


256 


sumaištį. Gal tuo pasinaudojus ir pavyks kaip nors ją išgelbėti. Ją 
trūks plyš reikia apginti. 

Lyderis sakė, kad Cubasa prieglaudoje nebuvo tikra. Ji tebuvo 
idėjos pavidalas, kuris vėliau buvo susigrąžintas. Tačiau dabar 
nevalia to sakyti poniai. Tiesą pasakius, Aomamė nelabai suprato, 
ką tai reiškia. Tačiau ji prisiminė į orą pakeltą marmurinį laikrodį. 
Tai išties įvyko prieš jos akis. 

Aomamė tarė: 

— Kiek man reikės tūnoti šitoje slėptuvėje? 

— Manyk, kad nuo keturių dienų iki savaitės. Paskui tu įgysi 
naują vardą ir istoriją bei persikelsi toli nuo čia. Kai ten apsistosi, 
saugumo dėlei mums teks liautis bendravus. Kurį laiką nesima- 
tysime. O turint omenyje mano amžių, greičiausiai jau niekada. 
Gal geriau būtų buvę neįtraukti tavęs į šitą painiavą. Ne kartą taip 
pagalvodavau. Gal tada nereikėtų šitaip tavęs netekti. Tačiau... 

Ponia nurijo žodžius. Aomamė tylėdama laukė, ką ji pasakys 
toliau. 

— „Bet aš nesigailiu. Veikiausiai viskas yra nulemta. Neišėjo ta- 
vęs į tai neįvelti. Aš neturėjau iš ko rinktis. Mane vedė labai galinga 
jėga, kuriai aš paklusau. Man labai gaila, kad tu visa tai patyrei. 

- Bet už tai mes dalijamės kai kuo bendru. Kai kuo svarbiu - tuo 
neišeitų dalytis su niekuo kitu. Kitaip to neįgytum. 

— Tiesa, - pasakė ponia. 

— Man buvo labai svarbu, kad mes tuo pasidalytume. 

— Ačiū. Po šių tavo žodžių man tapo truputį šviesiau. 

Aomamei irgi buvo skaudu, kad nebepasimatys su ponia. Ryšys 
su ja buvo vienas iš nedaugelio brangiausių Aomamės gyvenime. 
Tokių, kurie ją vos ne vos jungė su išoriniu pasauliu. 

- Laikykitės, - pasakė Aomamė. 

— Tu irgi laikykis, - pasakė ponia. - Ir pasistenk būti laiminga. 

— Jei tik sugebėsiu, - atsakė Aomamė. Laimė buvo vienas iš 
Aomamei nepasiekiamiausių dalykų. 

Ragelį perėmė Tamaru. 

- Ligi šiol jo dar nepanaudojai, ar ne? - paklausė jis. 

— Dar nepanaudojau. 

— Stenkis ir nepanaudoti. 

— Mėginsiu tavęs nenuvilti, - atsakė Aomamė. 

Stojo trumpa pauzė, tada Tamaru pasakė: 

- Atsimeni, neseniai pasakojau, kaip augau vaikų namuose Ho- 
kaido kalnuose? 

— Buvai atskirtas nuo tėvų, iškeldintas iš Sachalino ir įkurdintas 
ten. 

- Toje įstaigoje buvo dvejais metais už mane jaunesnis vaikas. 
Negrynakraujis japonas. Manau, amerikiečio kareivio iš bazės greta 
Misavos vaikas. Nežinia, kas jo motina - turbūt prostitutė arba 
baro palydovė. Motina tik gimusį jį išmetė ir vaikas buvo atvežtas 
tenai. Sudėjimo stambesnis už mane, bet gan vangaus mąstymo. 
Žinoma, visi aplinkiniai daug iš jo tyčiodavosi. Ir oda tamsesnė 
nei visų. Įsivaizduoji? 

— Daugmaž. 

— Aš irgi ne japonas, tad taip išėjo, kad prisiėmiau jį globoti. 
Mūsų padėtis buvo panaši. Korėjietis iš Sachalino ir juodaodžio bei 
paleistuvės mišrūnas. Pati žemiausia kasta. Bet tai mane užgrūdino. 
Sutvirtino. O jis nė nemanė sustiprėti. Paliktas likimo valiai tikrai 
būtų miręs. Toje terpėje išgyventi tegali turėdamas puikią galvą ant 
pečių arba jei esi neprilygstamas muštynėse - vienas iš dviejų. 

Aomamė tylėdama klausėsi. 

— Abiejose srityse jis buvo beviltiškas. Viskas jam krito iš rankų. 
Nesugebėjo nei sagų normaliai užsisegti, nei užpakalio nusivaly- 
ti. O va drožinėti jam sekėsi. Jei tik turi porą peiliukų ir medžio 
pliauską, kaipmat išdrožia ką nors puikaus. Be jokio eskizo, tiesiog 
galvoje jam kyla idėja ir jis ją paverčia forma. Labai detaliai ir tik- 
roviškai. Toks buvo jo talentas. Tai buvo nepaprasta. 

— Savantas, - pasakė Aomamė. 

- Aha, tiesa. Aš vėliau apie jį sužinojau. Tai vadinama savanto 
sindromu. Žmonės, turintys neeilinių sugebėjimų. Tačiau anuomet 
niekas apie tai nebuvo girdėjęs. Visi laikė jį atsilikusiu. Manė, kad 
jis lėto mąstymo, bet imlių rankų vaikas, kuriam sekasi drožinėti. 
Šiaip drožė jis vien pelių skulptūrėles. Jas darė nuostabiai. Atro- 
dydavo kaip gyvos. Tačiau išimtinai tik peles. Visi vertė jį išdrožti 

kokį nors kitą gyvūną. Arklį arba mešką. Tam net į zoologijos 
sodą jį nusivedė. Tačiau jokie kiti gyviai jo nė kiek nedomino. 
Todėl visiems nusviro rankos ir jie leido berniukui drožti savo 
peles. Paliko jį ramybėje. Jis prikūrė visokiausių formų, dydžių ir 
išvaizdų pelių. Šiaip labai keista. Juk pelės vaikų namuose nesiveisė. 
Per šalta ir nė kruopelės ėdesio. Tie vaikų namai buvo per vargani 
net pelėms. Niekas nesuprato, kodėl jį taip traukė tos pelės... Šiaip 
ar taip, apie jo kuriamas peles pasklido šiokių tokių kalbų, parašė 
vietos laikraštis, net atsirado keletas norinčių jas pirkti. Vaikų 
namų direktorius, katalikų kunigas, tas drožinėtas peles pristatė 
į kažkokią suvenyrų parduotuvę, kur jas pardavinėjo turistams. 
Turėjo ir šiek tiek iš to uždirbti, bet, aišku, mes tuos pinigus ma- 
tėme kaip savo ausis. Nežinau, kaip iš tiesų, bet turbūt vyresnybė 
naudojo juos kaip tinkama. Iš to vaiko tebuvo prašoma, kad gavęs 
peiliukų sėdėtų darbų klasėje ir drožtų peles. Aišku, vien tai, kad 
buvo atleistas nuo atšiauraus darbo laukuose ir per tą laiką galėjo 
vienas sau drožinėti skulptūrėles, buvo laimių laimė. 

- O kaip toliau susiklostė jo gyvenimas? 

- Hm, nežinau. Keturiolikos aš pabėgau iš vaikų namų ir nuo 
tada gyvenau vienas. Iškart sėdau į keltą, persikėliau šičia ir nuo 
tada nė karto nebenuvykau į Hokaidą. Kai mačiau paskutinį kartą, 
jis palinkęs virš stalo drožė pelę. Tada, kad ir ką jam sakytum, - 
viskas kaip į sieną. Todėl net neatsisveikinau. Jei išgyveno, ir da- 
bar greičiausiai kažkur tebedrožinėja peles. Nes jis daugiau nieko 
nesugeba. 

Aomamė laukė, ką Tamaru pasakys toliau. 

- Dar ir dabar dažnai apie jį pagalvoju. Gyvenimas vaikų namuo- 
se buvo siaubingas. Nuo skurdaus maisto nuolat badaudavome, 
o žiemomis būdavo nežmoniškai šalta. Privalėdavome alinamai 
dirbti ir dar pakęsti baisias vyresniųjų patyčias. Bet jam, regis, 
gyvenimas ten neatrodė labai nepakeliamas. Atrodo, turėdamas 
peiliuką ir galėdamas drožinėti peles, jis buvo laimingas. Atėmus 
peiliuką jis kartais kone pamišdavo, bet šiaip būdavo ramus vaikis. 
Niekam nelįsdavo į akis. Tik tylomis kūrė peles. Pasiėmęs pliauską 
ilgai žiūrėdavo, kol išvysdavo, kokia iš jos išeis pelė, kokios formos 

ji ten slypi. Ne iš karto pamatydavo. Tačiau, sykį išvydus, telik- 
davo peiliu ją iš tos pliauskos ištraukti. Jis dažnai taip sakydavo: 
„Ištraukti pelę.“ O ištraukta ji tikrai atrodydavo tarsi tuoj ims ju- 
dėti. Kitaip tariant, jis vis laisvindavo medžio pliauskose įkalintas 
menamas peles. 

- Otujį globojai. 

- Na, ne visai savo noru, bet taip išėjo, kad teko tai daryti. Toks 
buvo mano vaidmuo. Sykį jį gavus nelieka nieko kito, kaip trūks 
plyš jo laikytis. Tai buvo vietos taisyklė. Todėl aš jai paklusau. Jei 
kas nors atimdavo iš jo peiliuką, aš eidavau to prikulti. Nesvarbu, ar 
priešininkas vyresnis, stambesnis, ar jų ne vienas. Žinoma, būdavo, 
kad ir pats gaudavau į kaulus. Ne vieną kartą. Tačiau nesiekdavau 
laimėti. Primušęs ar primuštas, bet aš vis viena atgaudavau peiliu- 
ką. Tai ir buvo svarbu. Supranti? 

— Manau, suprantu, - pasakė Aomamė. - Bet galiausiai tu jį 
palikai likimo valiai. 

— Man reikėjo išeiti gyventi vienam, juk nebūčiau amžinai juo 
rūpinęsis. Negalėjau sau leisti tokios prabangos. Tai buvo akivaiz- 
du. 

Aomamė išskleidė dešinį delną ir vėl pažvelgė į pirštus. 

— Ne kartą mačiau tave laikantį mažą pelės skulptūrėlę - čia tas 
berniukas išdrožė? 

- Aha, jis. Padovanojo man vieną pelytę. Bėgdamas iš tos įstaigos 
ją pasiėmiau. Dar ir dabar tebeturiu. 

- Tamaru, klausyk, kam man dabar visa tai papasakojai? Tu ne 
iš tų, kurie nei iš šio, nei iš to imtų pasakoti apie save. 

— Noriu pasakyti viena - dar ir dabar dažnai apie jį pagalvoju, - 
pasakė Tamaru. - Ne todėl, kad vėl norėčiau pamatyti ar panašiai. 
Šiaip visai to nenoriu. Susitikęs neturėčiau ką jam pasakyti. Tiesiog 
vaizdas, kaip nenuleisdamas akių jis „traukia“ iš medinės pliauskos 
pelę, vis dar ryškiai stovi man akyse ir yra vienas man svarbiausių 
reginių. Jis man kažką byloja. O gal nori kažką byloti. Žmogui 
reikia tokių dalykų, kad išgyventų. Reginių, kurie reiškia kažką, 
bet to nelabai paaiškinsi žodžiais. Galima sakyti, mes gyvename 
tam, kad paaiškintume tą kažką. Aš taip manau. 

- Turi omenyje, kad tai tampa pagrindu gyventi? 

— Galbūt. 

— Aš irgi turiu tokį reginį. 

- Tausok jį. 

- Tausoju, - pasakė Aomamė. 

- Ir noriu pasakyti dar viena: saugosiu tave, kiek tik pajėgsiu. 
Jei atsiras, ką reikės primušti, kad ir kas jis būtų, eisiu ir prikulsiu. 
Nesvarbu, laimėsiu ar ne, bet nuo tavęs nenusisuksiu. 

- Ačiū. 

Kelioms sekundėms stojo rami tyla. 

— Kurį laiką nekišk nosies laukan. Manyk, kad vos per žingsnį 
nuo durų prasideda džiunglės. Gerai? 

— Gerai, - atsakė Aomamė. 

Tada ryšys nutrūko. Dėdama ragelį į vietą, Aomamė pastebėjo, 
kad ji laikė jį labai smarkiai suspaudusi. 


Turbūt Tamaru man norėjo pasakyti, kad dabar aš tapau ne- 
atsiejama jų šeimynos nare, ir, sykį užmezgęs šį saitą, nebegali jo 
nutraukti. Aomamė taip manė. Galima sakyti, jis toks pats stiprus 
kaip ir kraujo ryšys. Ji jautėsi dėkinga Tamaru už šią žinią. Jis turbūt 
supranta, kad jai dabar sunkus metas. Ir tarsi šeimos narei jis po 
truputį jai atskleidžia savo paslaptis. 

Tačiau kai pagalvojo, kad tokį glaudų ryšį jie tegalėjo užmegzti 
padedami prievartos, Aomamei gerklėje sukilo gniutulys. Mes, 
nusigręžę nuo įstatymų, nužudę kelis žmones, šįkart kažkieno 
persekiojami ir galbūt žvelgiantys mirčiai į akis, dėl tokių ypatingų 
aplinkybių tampame giliai emociškai susiję. Bet jei ne žmogžudys- 
tės, ar buvo įmanoma sukurti tokį ryšį? Ar būtume sugebėję įgyti 
vienas kito pasitikėjimą, jei nebūtume nusikaltėliai? Tai veikiausiai 
būtų sudėtinga. 
nieko nepranešė apie patvinusią Akasakamicukės stotį. Išaušus 
rytui, vandeniui atslūgus ir metro eismui tapus normaliam, tai virto 
praeitimi. O apie „Sakigake“ vadovo mirtį pasaulis dar nesužinojo. 
Apie tai žino vos sauja žmonių. Aomamė įsivaizdavo, kaip karštoje 

krosnyje dega to milžino lavonas. Tamaru sakė, kad neliks nė kau- 
lelio. Palaimos ir skausmai liks nuošaly, o jis visas pavirs dūmais ir 
išsisklaidys rudenėjančiame danguje. Aomamei prieš akis iškilo tų 
dūmų ir dangaus vaizdas. 

Pranešė apie dingusią be žinios septyniolikmetę Oro lėliukės 
autorę. Fukaeri pasivadinusi Eriko Fukada jau du mėnesiai kaip 
dingusi. Policija, gavusi jos globėjo pranešimą, ėmėsi rimtų paieš- 
kų, bet kol kas niekas nepaaiškėjo. Taip sakė reporteris. Tuo metu 
ekrane rodė knygynų lentynas, prikrautas Oro lėliukių. Knygyne 
ant sienos kabėjo tos gražios merginos plakatas. Jauna pardavėja 
dėstė į reporterio nukreiptą mikrofoną: „Knygą dar ir dabar ais- 
tringai tebeperka. Aš ir pati nusipirkau ir perskaičiau. Įdomus 
įspūdinga vaizduote pulsuojantis romanas. Tikiuosi, panelė Fu- 
kaeri greitai atsiras.“ 

Per tas žinias beveik nepaminėjo Eriko Fukados ryšių su religine 
organizacija „Sakigake “. Kai yra įpainiojama religinė bendruome- 
nė, žiniasklaida neria į krūmus. 

Šiaip ar taip, Eriko Fukada yra dingusi be žinios. Dešimties ją 
išprievartavo jos tėvas. Pasak jo, jie daugiaprasmiškai santykiavo. 
Ir tuo veiksmu ji atvedė į jo vidų Mažuosius žmones. Kaip jis ten 
sakė? Ak taip, perėmėja ir priėmėjas. Eriko Fukada buvo „suvokė- 
ja ,ojos tėvas - „gavėjas“. Taip jis ėmė girdėti tam tikrus balsus. Jis 
tapo Mažųjų žmonių atstovu ir „Sakigake“ religinės bendruomenės 
vadu. Paskui ji pasitraukė iš bendruomenės. Vėliau ėmėsi veikti 
prieš Mažuosius žmones ir kartu su Tengo parašė romaną Oro 
lėliukė, kuris tapo bestseleriu. Ir dabar ji dėl kažkokių priežasčių 
yra dingusi be žinios. Jos ieško policija. 


O vakar vakare aš ypatingąja yla nužudžiau Eriko Fukados 
tėvą, kuris buvo „Sakigake bendruomenės lyderis. Bendruomenės 
nariai jo lavoną išvežė iš viešbučio ir slapčia su juo „susitvarkė“. 
Aomamė nė negalėjo įsivaizduoti, kaip reaguos Eriko Fukada, 
sužinojusi apie tėvo mirtį. Net jei tai buvo jo paties trokštama 
beskausmė mirtis iš pasigailėjimo, aš savo rankomis nutraukiau 
žmogaus gyvybę. Žmogus gyvenime yra vienišas, bet ne pavienis. 

Jis yra susijęs su kitais žmonėmis. Ant mano pečių turėtų kristi 
atsakomybė ir už tai. 

Tengo taip pat yra glaudžiai susipynęs su visais šitais įvykiais. 
Mus sieja tėvas ir dukra Fukados. Perėmėja ir priėmėjas. Kažin, 
kur dabar jis yra ir ką veikia? Ar jis kuo nors prisidėjo prie Eriko 
Fukados dingimo? Ar jie vis dar veikia išvien? Žinoma, televizijos 
žinios ničnieko nepraneš apie Tengo likimą. Regis, kol kas niekas 
nežino, kad iš tikrųjų Oro lėliukę parašė jis. Užtat aš tai žinau. 

Atrodo, kad mes po truputį artėjame vienas prie kito. Kažko- 
kiomis aplinkybėmis mes su Tengo buvome įtraukti į šį pasaulį, 
tarsi įsukti didžiulio sūkurio, kuris mus neša artyn vienas kito. 
Greičiausiai tai lemtingas sūkurys. Tačiau, remiantis Lyderio užuo- 
minomis, jei ne lemtingos aplinkybės, mes nesuartėtume. Lygiai 
kaip tam tikri ryšiai, kurie tegali gimti iš prievartos. 

Ji giliai atsiduso. Tada paėmė nuo stalo „Heckler « Koch“ ir 
ranka pajuto jo kietumą. Įsikišo vamzdį į burną ir įsivaizdavo, kaip 
paspaudžia gaiduką. 

Netikėtai į balkoną atskrido didelė varna, atsitūpė ant turėklo 
ir keliskart šaižiai sukarksėjo. Kurį laiką jiedvi žiūrėjo viena į kitą 
per lango stiklą. Varna, judindama galvos šonuose esančias bliz- 
gančias akutes, stebėjo Aomamės veiksmus kambaryje. Atrodė, kad 
ji stengiasi nuspėti, ką reiškia Aomamės laikomas ginklas. Varnos 
protingi gyvūnai. Jie supranta, kas yra tas metalo luitas. Neaišku, 
kodėl, bet jos tai žino. 

Paskui varna taip pat staigiai suplasnojo ir kažkur nuskrido. 
Tarsi būtų pamačiusi, ką reikėjo. Jai nuskridus, Aomamė atsistojo 
nuo kėdės, išjungė televizorių ir atsiduso. Meldėsi, kad toji varna 
nebūtų buvusi Mažųjų žmonių žvalgė. 


Svetainėje ant kilimo Aomamė atliko įprastinius tempimo pra- 
timus. Visą valandą ji engė savo raumenis. Leido laiką patirdama 
skausmą. Po vieną kvietėsi kiekvieną raumenį ir kruopščiai bei 
nuožmiai tardė. Jų pavadinimai, paskirtys ir savybės buvo smulkiai 
įsirėžusios jai į atmintį. Ji nieko nepraleidžia pro akis. Išliejo daug 
prakaito, visa jėga įdarbino kvėpavimo organus ir širdį, perjungė 

sąmonės kanalus. Aomamė įsiklausė į kraujo tėkmę, gaudė vidaus 
organų skleidžiamus nebylius signalus. Tarsi mimas smarkiai krai- 
pydama veidą ji bandė juos perprasti. 

Paskui palindo po dušu ir nusiprausė prakaitą. Užlipo ant svars- 
tyklių ir įsitikino, kad didelių pokyčių nėra. Atsistojo priešais 
veidrodį, pamatė, kad krūtų forma ir gaktos reljefas nepakitę, tada 
smarkiai susiraukė. Įprastinis ryto ritualas. 

Išėjusi iš vonios Aomamė apsirengė laisvu treningu. Tada stum- 
dama laiką nusprendė dar sykį atidžiai apžiūrėti kambarį. Pradė- 
jo nuo virtuvės. Kokių ten yra maisto produktų, kokie supirkti 
įrankiai ir reikmenys. Kiekvieną daiktą ji dėjosi į galvą. Planavo, 
kokia tvarka derėtų tuos produktus suvartoti. Apytiksliais jos skai- 
čiavimais, dešimt dienų buvo galima prasimaitinti nekeliant kojos 
iš namų. O dar kruopščiau susiplanavus — ir dvi savaites. Šitiek 
buvo maisto. 

Tada ji ištyrinėjo buitines priemones. Tualetinis popierius, ser- 
vetėlės, plovikliai, šiukšlių maišai. Nieko netrūksta. Viskas la- 
bai kruopščiai supirkta. Šitai suruošti veikiausiai padėjo moteris. 
Galėjai pajusti įgudusios namų šeimininkės braižą. Smulkiai ir 
kruopščiai apskaičiuota, ko ir kiek reikės trumpam pagyventi svei- 
kai netekėjusiai trisdešimtmetei. Tai ne vyro nosiai. Nors atidžiam 
ir pastabiam gėjui gal ir įmanoma. 

Miegamojo spintoje buvo paklodžių, pledų, antklodžių užvalka- 
lų ir pagalvių. Viskas nauja, kvepėjo tekstile. Žinoma, viskas baltos 
spalvos. Dekoratyvumo išvien atsisakyta. Čia ne vieta pomėgiams 
ar individualumui. 

Svetainėje buvo televizorius, vaizdo grotuvas ir nedidelė gar- 
so aparatūra. Prie jos prijungtas patefonas ir kasečių grotuvas. 
Prie sienos priešais langą stovėjo medinė spintelė aukščio sulig 
liemeniu. Pasilenkusi ir atidariusi dureles Aomamė ten rado apie 
dvidešimt knygų. Nežinia kas, bet kažkas pasirūpino, kad besi- 
slapstydama čia Aomamė nenuobodžiautų. Kaip malonu. Visos 
knygos buvo naujos, kietais viršeliais, nė neatverstos. Peržvelgė 
antraštes - daugiausia Žymesni neseniai pasirodę leidiniai. Vei- 
kiausiai išrinkti iš krūvos dideliame knygyne, bet visgi galėjai 


264 


įžvelgti tam tikrus pasirinkimo kriterijus. Individualiu skoniu to 
nepavadintum. Per pusę grožinės ir negrožinės literatūros. Tarp 
jų buvo ir Oro lėliukė. 

Pritariamai linktelėjusi Aomamė pasiėmė tą knygą ir atsisėdo 
svetainėje ant sofos. Ant jos krito švelni saulės šviesa. Knyga nesto- 
ra. Lengva, raidės didelės. Ji pažvelgė į jos viršelį, į autorės Fukaeri 
vardą, pasvėrė knygą rankoje, perskaitė anotaciją ant aplanko. Tada 
ją pauostė. Savitas naujos spaudos kvapas. Toje knygoje, net jei 
jo vardas neminimas, yra dalelė Tengo. Jos tekstas gimė iš Tengo 
vidaus. Nusiraminusi ji atsivertė pirmą puslapį. 

Ranka pasiekiami stovėjo arbatos puodelis ir gulėjo pistoletas. 

18 skyrius 


Tengo 


Vienišas nešnekus palydovas 


— Galji visai netoliese, - kurį laiką nuoširdžiai pamąsčiusi pasakė 
Fukaeri kandžiodama apatinę lūpą. 

Tengo, remdamasis į stalą, vėl sunėrė pirštus ir pažvelgė jai į 
akis. 

- Netoli nuo čia? Turi omenyje Koendžyje? 

— Iš čia iki jos nueitum pėsčiomis. 

Tengo norėjo pasitikslinti, iš kur ji šitai žino. Tačiau turbūt atsa- 
kymo į tą klausimą nesulauktų. Tiek jis sugebėjo numatyti. Reikia 
paklausti taip, kad ji atsakytų „taip arba „ne“. 

— Kitaip tariant, jei ieškočiau šiose apylinkėse, gal ją pamaty- 
čiau? - paklausė Tengo. 

Fukaeri papurtė galvą. 

- Vien vaikščiodamas nepamatysi. 

- Turi omenyje, kad nuo čia ji yra pasiekiama pėsčiomis, bet 
vien vaikščiodamas gatvėmis jos nesutiksiu? 

— Nes ji slepiasi. 

— Slepiasi? 

- Lyg sužeista katė. 

Jis ėmė įsivaizduoti, kaip Aomamė susirietusi tūno po kažkokia 
priplėkusia atbraila. 

— Kodėl? Nuo ko slepiasi? - paklausė Tengo. 

Savaime suprantama, jokio atsakymo. 

- Bet ar tai, kad ji slepiasi, reiškia, jog jai gresia pavojus? - pa- 
klausė Tengo. 

— Gresia pavojus, - pakartojo Tengo žodžius Fukaeri. Paskui 
vyptelėjo kaip mažas vaikas, išvydęs karčius vaistus. Turbūt jai 
nepatiko, kaip nuskambėjo tie žodžiai. 

- Pavyzdžiui, ją kas nors persekioja, - pasakė Tengo. 

Fukaeri šiek tiek pakreipė galvą. Neva, nežinau. 

- Bet nereiškia, kad ji čia pasiliks. 

— Yra nedaug laiko. 

- Nedaug. 

- Bet ji kažkur tūno lyg sužeista katė ir todėl gatvėmis nevaikš- 
tinėja. 

— Nevaikštinėja, - glaustai pareiškė gražuolė jo pašnekovė. 

— Kitaip tariant, man reikia atrasti tam tikrą vietą. 

Fukaeri linktelėjo. 

— O kuo ta vieta ypatinga? - paklausė Tengo. 

Nereikia nė sakyti, Fukaeri nieko neatsakė. 

- Tu prisimeni apie ją keletą dalykų, - po kurio laiko pasakė 
Fukaeri. - Gal kuris nors iš jų pravers. 

- Pravers, - pakartojo Tengo. - Nori pasakyti, jog kažką apie ją 
prisiminęs rasčiau užuominą, kur ji galėtų slėptis? 

Nieko nesakydama ji tik truktelėjo pečiais. Tas gestas krypo į 
teigiamesnę pusę. 

- Ačiū, - padėkojo Tengo. 

Fukaeri it patenkinta katė nežymiai linktelėjo. 


Tengo virtuvėje ruošė vakarienę. Fukaeri iš lentynos įdėmiai 
rinkosi plokštelę. Įrašų ten buvo ne tiek ir daug, bet besirink- 
dama ji užtruko gan ilgai. Po karštų apmąstymų išsitraukė seną 
„The Rolling Stones“ albumą, padėjo plokštelę ant būgno ir 

nuleido adatą. Tą plokštelę Tengo kažkada pasiskolino moky- 
damasis aukštesnėse klasėse ir ji taip ir liko pas jį. Senokai jos 
nesiklausė. 

Klausydamasis „Mother's Little Helper“ ir „Lady Jane“ Tengo 
pagamino kumpio, grybų ir rudųjų ryžių plovo ir miso sriubos 
su sojų varške bei wakame dumbliais. Išvirė žiedinį kopūstą ir 
apliejo jį turimu kario padažu. Padarė pupelių ir svogūnų salotų. 
Gaminti maistą Tengo nebuvo kančia. Jis buvo įpratęs gamindamas 
mąstyti. Apie kasdienes problemas, apie matematikos uždavinius, 
apie romaną arba apie metafizinius klausimus. Stovint virtuvėje ir 
dirbant rankomis, jam geriau sekėsi sistemiškai viską apmąstyti 
nei nieko neveikiant. Tačiau, kad ir kiek galvojo, jam nė trupučio 
nepaaiškėjo, kokia galėtų būti Fukaeri minima „tam tikra vieta“. 
Bergždžias reikalas yra bandyti nesistemiškiems dalykams suteikti 
sistemą. Toli tai nenuves. 

Juodu sėdėdami vienas priešais kitą prie stalo vakarieniavo. Ne- 
sikalbėjo. It vienas kitu besibodintys sutuoktiniai jie tylomis dėjosi 
kąsnius į burnas ir kiekvienas galvojo apie savo reikalus. Arba apie 
nieką. Ypač Fukaeri atveju tai sunku nustatyti. Pavalgęs Tengo gėrė 
kavą, o Fukaeri iš šaldytuvo išsitraukė pudingą ir jį suvalgė. Kad 
ir ką valgytų, jos išraiška nesikeitė. Atrodo, kad visomis mintimis 
ji buvo pasinėrusi į kramtymą. 

Tengo atsisėdo prie darbo stalo ir kaip Fukaeri prisakytas pa- 
mėgino ką nors prisiminti apie Aomamę. 

Tu prisimeni apie ją keletą dalykų. Gal kuris nors iš jų pravers. 

Tačiau jis negalėjo susikaupti. Grojo jau kitas „The Rolling Sto- 
nes albumas. Daina „Little Red Rooster“ - iš tų laikų, kai Mikas 
Džageris žavėjosi Čikagos bliuzu. Nebloga muzika. Tik neskirta 
tiems, kurie stengiasi giliai susimąstyti ir nuoširdžiai sužadinti 
atmintį. Grupė „Ihe Rolling Stones“ ne tokia geraširdiška. Jis pa- 
manė, kad jam būtinai reikia kur nors tyliai pabūti vienam. 

- Trumpam išeinu, - pasakė Tengo. 

Spoksodama į rankose laikomą „The Rolling Stones“ albumo 
voką Fukaeri abejingai linktelėjo. 

- Neatidaryk durų, jei kas ateitų, - pasakė Tengo. 


Tamsiai mėlynais marškinėliais ilgomis rankovėmis, rusvai žals- 
vomis medvilninėmis kelnėmis tiesiu kantu ir sportbačiais jis nupė- 
dino stoties link ir dar jos nepriėjęs užsuko į užeigą „Mugiatama““. 
Užsisakė alaus. Ten galėjai išgerti ir užkąsti. Nedidelė užeigėlė - joje 
tilptų daugių daugiausia dvidešimt lankytojų. Ne pirmą sykį čia 
užeina. Artėjant vidurnakčiui čia prisirenka triukšmingo jaunimo, 
bet tarp septintos ir aštuntos valandų ji būna palyginti apytuštė ir 
dvelkia mįslingu jaukumu. Ji tiko sėdėti vienam kampe ir gurkš- 
nojant alų skaityti knygą. Ir kėdės buvo patogios. Neaišku, nei iš 
kur kilo jos pavadinimas, nei ką jis reiškia. Tengo galėjo paklausti 
padavėjo, bet jam ne itin sekėsi bendrauti su nepažįstamaisiais. Jis 
galėjo apsieiti ir to nežinodamas. Šiaip ar taip, tai buvo jauki vieta 
pavadinimu „Mugiatama“. 

Laimei, užeigoje negrojo muzika. Atsisėdęs už stalelio prie lan- 
go Tengo gėrė „Carlsberg“ alų, iš nedidelio dubenėlio krimto kelių 
rūšių riešutus ir mąstė apie Aomamę. Prisiminti Aomamę reiškė 
dar sykį atsidurti dešimtmečio kailyje. Vėl išgyventi įsimintiną 
gyvenimo posūkį. Kai dešimties Aomamė sugriebė jam ranką, 
kai jis paskui išdrįso atsisakyti vaikščioti su tėvu NHK rinkliavų 
maršrutu. Netrukus patyrė erekciją ir poliuciją. Tai buvo esmi- 
nės jo gyvenimo permainos. Žinoma, jos būtų įvykusios, net jei 
Aomamė ir nebūtų sugriebusi jo rankos. Anksčiau arba vėliau. 
Tačiau Aomamė jį padrąsino ir įkvėpė keistis. Nelyginant švelniai 
stumtelėjo pirmyn. 

Jis ilgai žvelgė į išskleistą kairį delną. Dešimtmetė mergaitė 
suėmė šią ranką ir kažką smarkiai pakeitė mano viduje. Negaliu 
logiškai paaiškinti, kodėl taip atsitiko. Tačiau anuomet jie savaime 
vienas kitą suprato ir priėmė. Net stebuklingai - tokius, kokie 
jie yra. Tokie dalykai gyvenime dažnai nesikartoja. Kur ten - 
gal nutinka tik sykį. Tačiau anuomet Tengo ne iki galo suvokė, 
kokią lemiamą reikšmę tas įvykis turi. Ir ne tik anuomet. Dar 

Mugi - javai, atama - galva. (Jap.) 

visai neseniai jis iš tikryjų nesuvokė jo prasmės. Tik tyliai širdyje 
saugojo jos atminimą. 

Jai trisdešimt ir iš išvaizdos ji turbūt labai pasikeitusi. Turėtų 
būtų išaugusi, iškilia krūtine, kitokia šukuosena. Jei atsiskyrė 
nuo liudytojų, turbūt ir atitinkamai pasidažiusi. Gal dabar ji dėvi 
madingus prabangius drabužius. Tengo nelabai pavyko įsivaiz- 
duoti „Calvin Klein kostiumėliu ir aukštakulniais ryžtingai gatve 
žygiuojančią Aomamę. Nors tai, žinoma, tikėtina. Žmonės bręsta, 
o bręsdami keičiasi. Gal jis nepastebėtų, net jei ji sėdėtų šioje 
užeigoje. 

Gurkštelėdamas alaus iš bokalo jis dar kartą apsižvalgė. Ji yra 
netoliese. Pasiekiama pėsčiomis. Taip sakė Fukaeri. O Tengo jos 
žodžius priėmė už gryną pinigą. Jei ji sako, veikiausiai taip ir yra. 

Tačiau, be Tengo, užeigoje buvo tik jauna studentų porelė, kurie 
sėdėjo prie baro prisislinkę arčiau vienas kito ir susiglaudę kak- 
tomis apie kažką aistringai ir nuoširdžiai diskutavo. Juos išvydusį 
Tengo pervėrė seniai jaustas liūdesys. Jis pamanė, koks vienišas yra 
šiame pasaulyje. Aš su niekuo nesusisiejęs. 

Tengo lengvai užsimerkė, susikaupė ir dar kartą prisiminė pra- 
dinės mokyklos klasės vaizdą. Kai praeitą naktį per smarkią liūtį 
santykiavo su Fukaeri, jis tikrai užsimerkęs ten sugrįžo. Tikroviš- 
kai, labai apčiuopiamai. Todėl jo prisiminimai, regis, buvo ryškesni 
ir šviežesni nei paprastai. Nelyginant nakties lietus būtų nuplovęs 
juos dengusias dulkes. 

Nerimas, lūkesčiai ir baimės, pabirę po tuščios klasės kertes, 
it bailūs padarėliai glaudėsi kur pakliuvo. Lenta su nutrintomis 
formulėmis, nulaužtas kreidos galiukas, pigios, pageltusios nuo 
saulės užuolaidos, į vazą ant pakylos pamerktos gėlės (kurių pa- 
vadinimo neatsimena), prie sienos prismeigti vaikų piešiniai, už 
mokytojo nugaros kabantis didžiulis pasaulio žemėlapis, grindų 
vaško kvapas, linguojančios užuolaidos, pro langą atsklindantys 
šūksmai - visa tai Tengo pavyko itin raiškiai atkurti vaizduotėje. 
Pasisekė po vieną atsekti ten glūdinčius sužadintus jausmus, pa- 
slėptas prasmes ir mįsles. 


270 


Kol keliasdešimt sekundžių ji laikė suėmusi jo ranką, Tengo 
prieš akis matė daug dalykų, ir tie vaizdai lyg filmuojant įsispaudė 
į tinklainę. Vėliau jie tapo atrama išgyvenant skausmingą paaug- 
lystę. Tuos vaizdus visuomet lydėjo pojūtis, kaip stipriai mergaitė 
spaudžia jam ranką. Jos dešinė nepailsdama stūmė jį pirmyn per 
kankinančią brandą. Ji bylojo, kad viskas yra gerai, kad jis ją turi. 

Tu nesi vienišas. 

Fukaeri sakė, kad ji slapstosi. Lyg sužeista katė. 

Keistas sutapimas, kai pamanai. Fukaeri irgi čia daro ne ką kita, o 
slapstosi. Nežengia nė žingsnio iš Tengo buto. Šiame Tokijo kampe 
dvi merginos vienodai tūno pasislėpusios. Nuo kažko bėga. Abi 
jos glaudžiai susijusios su Tengo. Ar jas sieja kas nors bendra? Ar 
tai tik sutapimas? 

Pasibaigus alui priėjo jaunas padavėjas ir paklausė, ar jis neno- 
rėtų ko nors dar. Kiek padvejojęs Tengo užsisakė burbono su ledais 
ir dar vieną riešutų. 

- Yra tik „Four Roses“ burbono - gerai? 

— Gerai, - atsakė Tengo. - Tiks bet kas. 

Paskui jis vėl paniro į mintis apie Aomamę. Gilumoje, iš užeigos 
virtuvės, sklido skanus kepamos picos kvapas. 

Kaži nuo ko, po galais, slepiasi Aomamė? O gal ji bėga nuo 
teisėsaugos? Tačiau Tengo negalėjo patikėti, kad ji būtų tapu- 
si nusikaltėle. Kokius, po galais, nusikaltimus ji darytų? Ne, ji 
bėga ne nuo policijos. Kad ir kas ją persekioja, jie nesusiję su 
įstatymais. 

Staiga Tengo toptelėjo, kad gal netyčia tai tie patys persekiotojai, 
nuo kurių slapstosi ir Fukaeri. Mažieji žmonės? Bet kam Mažie- 
siems Žmonėms reikėtų persekioti Aomamę? 

Tačiau jei, tarkim, iš tikrųjų jie persekioja Aomamę, dėl to kaltas 
yra ne kas kitas, o aš. Tengo, žinoma, nesuvokė, kodėl taip susiklos- 
tė. Tačiau jei yra Fukaeri ir Aomamę siejantis bendras veiksnys, tai 
tegali būti Tengo. Gal pats nelabai suprasdamas aš kažkokia jėga 
traukiau link savęs Aomamę? 

Kažkokia jėga? 

Jis pažvelgė į savo rankas. Nesuprantu. Iš kur, po galais, turiu 
tokios jėgos? 

Atnešė „Four Roses“ su ledukais. Ir naują dubenėlį riešutų. Jis 
gurkštelėjo burbono, paėmė į delną kelis riešutus ir krestelėjo juos 
it kauliukus. 

Vienaip ar kitaip, Aomamė yra kažkur šiame kvartale. Nuo čia 
pasiekiama pėsčiomis. Taip sako Fukaeri. Ir aš tuo tikiu. Paklaustas 
dorai nepaaiškinčiau, bet tikiu. Tačiau kaip, po galais, surasti kaž- 
kur tūnančią Aomamę? Nelengva ieškoti net ir aktyviai visuomenės 
gyvenime dalyvaujančio asmens. O jei jis slepiasi sąmoningai, 
tuomet akivaizdu, kad viskas tik dar labiau pasunkėja. Galima būtų 
pasivaikščioti su garsiakalbiu kviečiant ją vardu. Nors išties nėra 
ko tikėtis, kad ji ims ir atsilieps. Tai tik atkreips aplinkinių dėmesį 
ir įstums ją į dar didesnį pavojų. 

Tengo atrodė, kad jis dar ne viską prisiminė. 

„Tu prisimeni apie ją keletą dalykų. Gal kuris nors iš jų pravers, 
sakė Fukaeri. Tačiau ir prieš jai pasakant Tengo nujautė, kad jo 
prisiminimuose apie Aomamę trūksta poros svarbių dalykų. Jie, 
kaip akmenukai bate, retkarčiais dirgindavo Tengo mintis. Ne 
įkyriai, bet primygtinai. 


Tarsi valydamas lentą Tengo švariai nutrynė neseniai mintyse re- 
gėtus prisiminimus ir pamėgino dar kartą leistis nunešamas atmin- 
ties glūdumon. It žvejys ant kranto jis traukė tinklą per prisiminimų 
apie Aomamę, save ir apie tai, kas juos supo, dumblą. Nuosekliai 
mintimis grįžo prie kiekvieno dalyko paeiliui. Tačiau, nori nenori, 
tai nutiko prieš dvidešimt metų. Kad ir kaip ryškiai atsimintų anuo- 
met regėtus vaizdus, visko detaliai prisiminti jis negali. 

Vis dėlto Tengo privalo kažką ten atrasti. Kažką, ką ligi šiol pra- 
kažkur čia esančią Aomamę. Jei tikėtume Fukaeri žodžiais, laiko 
yra nedaug. Ir kažkas Aomamę persekioja. 

Jis nusprendė pagalvoti apie žvilgsnius. Ką tada matė Aomamė? 
Ką matė jis? Pabandykime grįžę į praeitį pasekti, kur krypo jų 
žvilgsniai. 

Laikydama Tengo ranką mergaitė žiūrėjo tiesiai jam į veidą. Ji nė 
akimirkai nenusuko akių. Tengo iš pradžių, visiškai nesuprasdamas, 
kas vyksta, jos akyse ieškojo paaiškinimo. Čia tikrai kažkoks apsiriki- 
mas. Arba klaida. Jam taip atrodė. Tačiau tai nebuvo joks apsirikimas 
ar klaida. Jis suvokė, kad jį stulbinamai giliai veria jos akys. Ligi tol 
jis nebuvo regėjęs tokių skaisčių, ramių akių. Jos buvo lyg skaidri 
versmė, kurios dugno visgi nematyti. Ilgai į jas žiūrėdamas pasijuto 
tarsi įtrauktas jų vidun. Todėl vengdamas to žvilgsnio jis nusuko 
akis. Negalėjo nenusukti. 

Pirmiausia jis pažvelgė į medines grindlentes po kojomis, į 
tuščios klasės duris, paskui, truputį pasukęs galvą, pažiūrėjo pro 
langą į lauką. Visą tą laiką Aomamė nenusuko nuo jo akių. Ji 
žiūrėjo tiesiai Tengo į akis, kurios žvelgė pro langą. Jis jautė jos 
žvilgsnį svilinant jam odą. O mergaitės pirštai su nepaliaujama 
jėga spaudė Tengo delną. Vienodai stipriai ir tvirtai. Ji nebijojo. 
Ji visiškai neturėjo dėl ko baimintis. Ir pirštais bandė tą jauseną 
perteikti Tengo. 

Po tvarkymosi klasės langas buvo plačiai atidarytas išvėdinti ir 
vėjyje ramiai pleveno baltos užuolaidos. Už jų mėlynavo dangus. 
Nors jau buvo gruodis, šaltis dar nespaudė. Aukštai danguje plaukė 
debesys. Balti ir tiesūs, užsilikę nuo rudens. Atrodė it ką tik nupiešti 
teptuku. Ten buvo dar kažkas. Kažkas kabėjo po tais debesimis. 
Saulė? Ne. Tai buvo ne saulė. 

Tengo sulaikė kvapą ir suspaudęs smilkinius pirštais pamėgino 
įlįsti dar giliau į atmintį. Pasekti plonutėliu, atrodo, tuoj nutrūk- 
siančiu sąmonės siūlu. 

Taip, ten buvo mėnulis. 

Nors dar netemo, ten bolavo mėnulis. Priešpilnis. Tengo nu- 
stebo, kad tokiu šviesiu paros metu jau gali išvysti šitokį didelį 
ir ryškų mėnulį. Jis tą atsimena. Tas bejausmis pilkas uolos lui- 
tas, lyg pririštas ant siūlo, neprideramai kabėjo Žemai danguje. 
Viskas dvelkė dirbtinumu. Pažvelgus jis pasirodė kaip spektaklio 
dekoracija. Tačiau tai, žinoma, buvo tikras mėnulis. Savaime 
suprantama. Kas varginsis tikrame danguje kabinti mėnulio 
muliažą. 


273 


w.-- O oo0 


Jos žvilgsnis buvo nukreiptas ten pat, kur ir Tengo. Ji taip pat Žiū- 
rėjo į mėnulį vidury baltos dienos. Tebelaikydama Tengo ranką, 
labai rimtu veidu. Tengo dar kartą pažvelgė jai į akis. Jos vyzdžiai 
nebebuvo tokie tyri kaip anksčiau. Tai buvo ypatingas vienkartis 
tyrumas, kuris dabar jau susidrumstė. Jos vyzdžiai glotniai blizgėjo, 
bet kartu atrodė it pasidengę atšiauriu šerkšnu. Tengo nepajėgė 
suvokti, ką, po galais, tai reiškia. 

Galiausiai mergaitė tvirtai apsisprendė. Staiga paleido jo ran- 
ką, greit atsuko Tengo nugarą ir nieko netarusi akimirksniu 
išbėgo iš klasės. Nė sykio neatsigręžusi ji paliko Tengo gilioje 
tuštumoje. 


Tengo atsimerkė, atpalaidavo įsitempusią galvą, giliai atsiduso 
ir gurkštelėjo burbono. Mėgaudamasis juto, kaip jis gerkle nuteka 
žemyn. Paskui dar kartą giliai įkvėpė ir iškvėpė. Jau neberegėjo 
prieš akis Aomamės. Ji jau nusisuko ir išbėgo iš klasės. Ir pradingo 
iš jo gyvenimo. 

Mėnulis. 

Aš anuomet mačiau mėnulį. Aomamė taip pat. Pilką it pele- 
nai uolienos luitą dar šviesiame danguje pusę keturių popiet. 
Nešnekus vienišas palydovas. Jie vienas greta kito žiūrėjo į tą 
mėnulį. Bet ką, po galais, tai reiškia? Argi mėnulis nuves mane 
pas Aomamę“ 

Tengo toptelėjo, kad gal anuomet Aomamė paslapčia paliko 
mėnulyje dalelę savo sielos. Gal ji slapta kažką su juo susitarė? Tai 
leistų spėti nepaprastai tiesus jos žvilgsnis į mėnulį. 

Žinoma, nežinia, ką ji jam pasiūlė. Tačiau Tengo daugiau ar 
mažiau įsivaizdavo, ką mėnulis davė jai. Veikiausiai tai buvo gryna 
vienatvė ir ramybė - geriausia, ką mėnulis gali duoti žmogui. 


Tengo susimokėjo ir išėjo iš užeigos. Tada pažvelgė į dangų. 


Mėnulio nematyti. Dangus buvo giedras, tad jis turėjo kažkur 
kaboti. Tačiau stovint namų apsuptoje gatvėje jo tiesiog nesimatė. 

Susikišęs rankas į kišenes jis ėjo gatvėmis dairydamasis mėnulio. 
Norėjo nueiti į atviresnę vietą, bet Koendžyje nebuvo paprasta 
tokią rasti. Yra šiokių tokių įkalnių, bet iš tiesų tai iki skausmo 
plokščia vietovė. Jokios kalvelės. Būtų gerai užlipti ant kurio nors 
namo stogo, nuo kurio atsivertų vaizdas, bet apsidairęs nepamatė 
nė vieno tinkamo lipti ant stogo pastato. 

Bet klajodamas gatvėmis Tengo prisiminė netoliese buvus vaikų 
žaidimų aikštelę. Pasivaikščiodamas jis pro ją praeina. Nedidelė, 
bet joje tikrai yra čiuožykla. Gal į ją pasilipus pavyktų pažvelgti į 
dangų. Čiuožykla visai neaukšta, bet nuo jos vis viena gali daugiau 
apžvelgti nei stovėdamas ant žemės. Jis pasuko link tos aikštelės. 
Rankinis laikrodis rodė beveik aštuonias. 

Ten nieko nebuvo. Didelis per vidurį stovintis žibintas apšvietė 
visas kerteles. Greta kerojo šakotas skirpstulas dar tankiai žaliuo- 
jančiais lapais. Buvo keletas neaukštų klombų su augalais, vandens 
kolonėlė, suoliukas, sūpynės ir čiuožykla. Taip pat viešasis tualetas, 
kurį sutemus užrakina rajono savivaldybės darbuotojas. Gal kad 
išguitų benamius. Per pietus jaunos mamos čia prieš darželį atveda 
vaikus pažaisti, tuo tarpu pačios garsiai tauškia apie kasdienius 
reikalus. Tengo ne sykį regėjo tą vaizdą. Tačiau sutemus čia beveik 
niekas neužsuka. 

Jis užlipo ant čiuožyklos ir atsistojęs viršuje pakėlė akis į dangų. Į 
šiaurę nuo aikštelės stovėjo naujas šešiaaukštis daugiabutis. Seniau 
jo čia nebuvo. Tikriausiai neseniai pastatytas. Tas pastatas lyg siena 
užstojo dangų šiaurėje. Tačiau visur kitur plytėjo tik žemi namai. 
Tengo nuodugniai apsižvalgė ir pietvakariuose aptiko mėnulį. Jis 
kabėjo virš seno dviaukščio nuosavo namo. Priešpilnis. Lygiai kaip 
prieš dvidešimt metų. Visiškai tokio paties dydžio ir formos kaip 
anuomet. Sutapimas. Turbūt. 

Tačiau ankstyvo rudens danguje kabantis mėnulis buvo ryškus 
ir šviesus bei skleidė šiam metų laikui būdingą mąslią šilumą. Jis 
kėlė visai kitokį įspūdį nei anas gruodžio mėnesį pusę keturių po- 
piet. Jo švelni natūrali šviesa gydė ir ramino žmonėms sielas. Lygiai 
kaip rami vandens tėkmė ar švelnus medžio lapų šnaresys. 


Stovėdamas ant čiuožyklos Tengo ilgai žiūrėjo į tą mėnulį. Nuo 
septintojo aplinkkelio pusės atsklido sumišę įvairiausių variklių 
ūžesiai, kurie priminė jūros ošimą. Jis staiga prisiminė savo tėvo 
slaugos namus ant jūros kranto Čiboje. 

Pasaulietiška miesto šviesa kaip visuomet užstojo žvaigždes. 
Nors dangus buvo giedras, jame šen bei ten tegalėjai įžvelgti vos 
kelias šviesesnes žvaigždeles. Visgi mėnulis švietė kuo ryškiausiai. 
Jis pavyzdingai ten kabėjo nesiskųsdamas nei žibintais, nei triukš- 
mu, nei užterštu oru. Įtempęs žvilgsnį galėjai įžiūrėti keistus jo 
didžiulių kraterių ir slėnių šešėlius. Taip nekaltai žvelgiant į mėnulį 
Tengo viduje išniro nelyginant iš senų senovės atėję prisiminimai. 
Kai dar nebuvo ugnies, įrankių ir kalbos, mėnulis taip pat lydėjo 
žmones. It dangaus siųstas žiburys jis kartais nušviesdavo tamsų 
pasaulį ir numalšindavo žmonių baimes. Pilnėdamas ir dildamas 
jis mokė žmones laiko sampratos. Net ir dabar, kai iš daugelio vietų 
tamsa jau išguita, žmonija vis dar instinktyviai jaučiasi dėkinga 
mėnuliui už tokį neatlygintą gailestingumą. Tarsi šilta kolektyvinė 
atmintis. 

Bežiūrėdamas Tengo pagalvojo, kad iš tiesų jis labai seniai be- 
buvo pakėlęs akis į mėnulį. Ir kada tai nutiko paskutinį kartą? 
Užsiplūkęs didmiesčio kasdienybėje net nepastebi, kaip imi gy- 
venti žvelgdamas vien sau po kojomis. Pamiršti net užmesti akį į 
nakties dangų. 

Paskui Tengo pastebėjo, kad kiek tolėliau nuo mėnulio dangaus 
šone kabo dar vienas. Iš pradžių palaikė tai optine apgaule. Gal 
kokia nors žibintų sukurta iliuzija? Tačiau, kad ir kiek žiūrėjo, ten 
aiškiai matėsi antras mėnulis. Netekęs žodžių ir prasižiojęs Tengo 
be žado spoksojo į jį. Niekaip negalėjo suvokti to, ką dabar mato. 
Kontūrai niekaip neatitiko paties objekto. Nelyginant idėjos nea- 
titinkantys žodžiai. 

Dar vienas mėnulis? 

Jis užsimerkė ir delnais pasitrynė žandus. Kas, po galais, man 
atsitiko? Juk tiek daug negėriau. Jis tyliai įkvėpė oro ir be garso jį 
išpūtė. Įsitikino, kad jo sąmonė gryna. Užsimerkęs tamsoje pasi- 

tikrino, kas jis, kur dabar yra ir ką veikia. Aš esu Tengo Kavana 
ir 1984 metų rugsėjį Suginamio rajono Koendžio kvartale vaikų 
žaidimų aikštelėje žiūriu į mėnulį. Tikrai taip. 

Tada ramiai atsimerkė ir darsyk pažvelgė į dangų. Ramia siela, 
atidžiai. Tačiau ten tikrai kabėjo du mėnuliai. 

Ne optinė apgaulė. Mėnuliai yra du. Jis ilgai laikė sugniaužęs 
dešinį kumštį. 

Mėnulis ir toliau buvo nebylus. Tačiau nebe vienišas. 

19 skyrius 
Aomamė 


Jauniklei nubudus 


Nors fantastinio turinio, Oro lėliukė iš esmės buvo lengvai skaito- 
mas romanas. Parašytas taip, tarsi pasakotų dešimtmetė mergaitė. 
Be sudėtingų žodžių, primygtinės logikos, išsamių paaiškinimų 
ar sustabarėjusių frazių. Istoriją nuo pradžios iki galo dėsto ta 
mergaitė. Ji kalba aiškiai, paprastai, lengvai suprantamai, nors 
kartu beveik nieko neaiškina. Tiesiog atpasakoja tai, ką regėjo ir 
patyrė. Nestabteli pasvarstyti, „kas, po galais, dabar vyksta“ ar „ką 
tai reiškia . Veiksmas rutuliojasi iš lėto, bet užtikrintai. Skaitytojai 
mergaitės akimis stebi jos žingsnius. Labai natūraliai. Ir staiga 
atsipeikėja jau kitame pasaulyje. Ne šiame. Pasaulyje, kur Mažieji 
žmonės veja oro lėliukes. 

Perskaičiusi pirmą puslapį Aomamė liko nepaprastai sužavėta 
rašymo stiliaus. Jei šį tekstą parašė Tengo, jis tikrai talentingas 
rašytojas. Aomamės pažinotas Tengo pirmiausia garsėjo savo ma- 
tematiniais sugebėjimais. Jį vadino genijumi. Jis be jokio vargo 
sprendė sudėtingiausius uždavinius, nelabai įveikiamus net suau- 
gusiesiems. Nors ir ne taip puikiai, kaip matematika, kiti dalykai 
jam irgi sekėsi neblogai. Kad ir ką darytų, nušluostydavo kitiems 

nosis. Stambus, atletiškas. Visgi Aomamė neatsimena, kad jis būtų 
itin gabus rašymui. Tikriausiai anuomet šis jo talentas tūnojo ma- 
tematikos šešėlyje ir niekam nekrito į akis. 

O gal Tengo tik tiksliai užrašė mergaitės žodžius? Gal jis nepa- 
darė jokios įtakos šiam tekstui? Tačiau Aomamė jautė, kad vargu. Iš 
pirmo žvilgsnio tekstas atrodo paprastas ir beginklis, bet įsiskaitęs 
pamatai labai apdairų išskaičiavimą ir tvarką. Nė vienoje vietoje 
neperspausta - parašyta tiksliai tiek, kiek reikia. Aprašymai taiklūs 
ir vaizdingi, nors aiškiai maža būdvardinių pažyminių. Bet labiau- 
siai akį patraukė it puiki melodija srūvantis teksto ritmas. Net ir 
neskaitydamas balsu, žmogus galėjo išgirsti jo gilų bangavimą. 
Tokio teksto septyniolikmetė taip paprastai neparašytų. 

Tuo įsitikinusi Aomamė įniko toliau skaityti. 


Pagrindinė veikėja yra dešimtmetė mergaitė. Ji priklauso nedi- 
deliam kalnuose įsikūrusiam vadinamajam sambūriui. Kartu su 
tėčiu ir mama jie visi bendrai gyvena tame sambūryje. Brolių ar 
seserų ji neturi. Mergaitė nieko nežino apie išorinį pasaulį, nes ji 
čia nuo kūdikystės. Trijulė sutaria gerai, nors kasdien be atvangos 
plušėdami beveik neturi progų susėdę ramiai pasišnekėti. Dieno- 
mis mergaitė eina į vietos mokyklą, o tėvai tuo tarpu dažniausiai 
dirba laukus. Likus laiko nuo pamokų, vaikai taip pat padeda žemės 
ūkio darbuose. 

Sambūryje gyvenantys suaugusieji nemėgsta išorinio pasaulio. 
Jie vis kartoja, kad jų susikurtas pasaulis yra tvirtovė, graži sala 
kapitalizmo jūroje. Mergaitė nežino, kas tas kapitalizmas (kar- 
tais dar pavadinamas materializmu). Tiesiog iš paniekos gaidelių, 
pasigirstančių suaugusiųjų balsuose tariant šiuos žodžius, ji numa- 
no, kad tai kažkas priešingo gamtai ir teisingumui. Nelyginant tam 
tikras iškrypimas. Mergaitei prisakoma turėti kuo mažiau bendro 
su išoriniu pasauliu, jei ji norinti išsaugoti savo kūną ir mąstyseną. 
Kitaip jos siela bus suteršta. 

Sambūrį sudaro apie penkiasdešimt gan jaunų vyrų ir moterų, 
kurie daugmaž yra pasidalinę į dvi grupes. Vieni siekia revoliu- 
cijos, o kiti - taikos. Jos tėvai priklauso antriesiems. Mergaitės 

tėvas yra vyriausias iš visų narių ir nuo sambūrio atsiradimo buvo 
pagrindinis jo veikėjas. 

Dešimtmetė mergaitė, žinoma, negali logiškai paaiškinti, kaip 
atsirado priešprieša tarp šių dviejų grupių. Ji nelabai supranta, 
kuo skiriasi taika nuo revoliucijos. Įsivaizduoja vien tai, kad 
revoliucija - tai truputį aštresnė mąstysena, o taika - šiek tiek 
nuolaidesnė. Mąstysenos turi formų ir atspalvių. Jos pilnėja ir dyla 
kaip mėnulis. Ji žino tiek. 

Mergaitė nelabai supranta, kaip atsirado tas sambūris. Tiesiog 
girdėjo, kad prieš beveik dešimt metų, netrukus po jos gimimo, 
visuomenė smarkiai keitėsi ir metę gyvenimą didmiestyje žmonės 
atsikraustė gyventi į atokų kaimą kalnuose. Apie miestą ji taip 
pat žino nedaug. Gyvenime nėra važiavusi traukiniu ar liftu. Net 
regėjusi aukštesnių nei triaukščių pastatų. Ji nežino pernelyg daug. 
Mergaitė suvokia tik tai, ką gali pamatyti savo akimis ir paliesti 
rankomis. 

Vis dėlto mergaitės žiūros taškas bei nepadailinta kalba natūra- 
liai ir gyvybingai atskleidė, kaip atrodo ir veikia ta sambūriu vadi- 
nama bendruomenė, kokie žmonės ten gyvena ir kaip jie mąsto. 

Nepaisydami skirtingų pasaulėžiūrų, ten gyvenantys Žmonės 
tausojo tarpusavio solidarumą. Juos vienijo mintis, kad gyvenimas 
atsiribojus nuo kapitalizmo yra teisingas, taip pat jie puikiai 
suprato, kad, nesurėmę pečių ir neatidėję didesnių ar mažesnių idė- 
jinių nesutarimų į šalį, jie neišgyvens. Gyvenimas ten buvo atšiau- 
rus. Žmonės diena iš dienos be atvangos dirbo, augino daržoves, 
mainėsi daiktais su kaimynais valstiečiais, parduodavo produktų 
perteklių, stengėsi kuo mažiau priklausyti nuo masinės gamybos 
prekių ir leido dienas gamtos apsupty. Jie naudojosi tik iš kažkokio 
sąvartyno atsitemptais ir susitaisytais būtiniausiais elektros prie- 
taisais, rengėsi iš kažkur atsisiųstais dėvėtais rūbais. 

Buvo tokių, kurie neištvėrę šitokios grynos, bet nuožmios kas- 
dienybės palikdavo sambūrį, o buvo ir tokių, kurie išgirdę apie jį 
atvykdavo prisidėti. Daugiau buvo atvykstančiųjų nei pasitraukian- 
čiųjų. Todėl sambūrio narių pamažu daugėjo - senieji gyventojai 
tuo labai džiaugėsi. Jų gyvenamame apleistame kaime stovėjo dar 

daug tuščių namų, kurie šiek tiek atnaujinti tiko gyventi, ir dar daug 
laukų plytėjo neapželdinti. Nauji darbininkai buvo pasitinkami 
išskėstomis rankomis. 

Ten gyveno aštuoni-dešimt vaikų. Bene visi jie gimę sambūryje, 
o pagrindinė veikėja mergaitė buvo vyriausia. Vaikai lankė vietos 
mokyklą. Visi kartu ryte pėsčiomis į ją eidavo, o vakare kartu grįž- 
davo. Lankyti mokyklą jie privalėjo. Taip liepė įstatymai. Sambūrio 
įkūrėjai taip pat laikėsi nuostatos, jog labai svarbu palaikyti gerus 
santykius su vietos gyventojais tam, kad bendruomenė išliktų. 
Kita vertus, vietos vaikai nemėgo sambūrio vaikų, jų vengė arba 
tyčiodavosi, todėl sambūrio vaikai glaudėsi drauge. Šliedamiesi 
vieni prie kitų jie saugodavosi būti sužeisti, taip pat - dvasiškai 
suteršti. 

Sambūrio nariai įsteigė savo mokyklą, kur keisdamiesi mo- 
kydavo vaikus. Daugelis jų buvo baigę aukštus mokslus, ne vie- 
nas anksčiau mokytojavę, tad tai nebuvo sudėtinga. Jie parengė 
savo vadovėlių, mokė skaityti ir rašyti, skaičiuoti. Dėstė chemijos, 
fizikos, fiziologijos ir biologijos pagrindus. Mokė apie pasaulio 
sandarą. Apie egzistuojančias dvi sistemas - kapitalizmą ir ko- 
munizmą, - kurios viena kitos nekentė. Tačiau abi būdamos giliai 
ydingos suko pasaulį nelabai teigiama linkme. Iš esmės puikiais, 
aukštais idealais besiremiančias komunizmo idėjas klaidingai 
iškraipė savanaudžiai politikai. Kažkas parodė mergaitei vieno 
tokio „savanaudžio politiko" nuotrauką. Didele juoda barzda 
apžėlęs vyras jai priminė velnių karalių. 

Sambūris draudė televizorius, klausytis radijo leisdavo tik ypa- 
tingomis progomis. Ribojo laikraščius ir žurnalus. Išgirstinas Žinias 
ten pranešdavo žodžiu per vakarienę „susiėjimų salėje“. Į kiekvieną 
tą žinią žmonės atsakydavo pritarimų šūksniais arba nepasitenki- 
nimo šurmuliu. Dažniau pasigirsdavo nepasitenkinimo šurmulys. 
Mergaitė šitaip susipažindavo su žiniasklaida. Per visą savo gyveni- 
mą ji nebuvo mačiusi jokio filmo. Nei skaičiusi komiksų knygelės. 
Leisdavo tik klasikinę muziką. „Susiėjimų salėje“ stovėjo garso 
aparatūra ir tikriausiai kažkieno atsivežta daugybė įrašų. Laisva- 
laikiu galėjai ten pasiklausyti Bramso simfonijų, Šumano muzikos 


fortepijonui, Bacho kūrinių klavyrui, religinės muzikos. Mergaitei 
tai buvo labai brangi ir bene vienintelė pramoga. 


Vieną dieną mergaitė užsitraukė bausmę. Tą savaitę jai buvo pa- 
vesta ryte ir vakare tvarkyti kelių ožių gardus, bet tądien ją užgriuvo 
mokyklos namų darbų ir kitų reikalų lavina ir ji visiškai pamiršo 
ožius. Kitą rytą seniausią aklą ožį rado pastipusį nuo šalčio. Už 
bausmę ji dešimčiai dienų buvo atskirta nuo sambūrio. 

Tą ožį žmonės laikė ypatinga esybe, bet jis jau buvo labai se- 
nas, ojo sulysusį kūną kankino negailestinga liga - nors neaišku, 
galėtų pasveikti. Tik laiko klausimas, kada būtų pastipęs. Tačiau 
nederėjo vien dėl to mergaitės nusižengimo praleisti pro pirštus. 
Bėdą sukėlė ne vien ožio netektis, bet tai, kad ji patingėjo atlikti 
jai pavestas pareigas. Atskirti buvo viena griežčiausių bausmių 
sambūryje. 

Ją uždarė į seną molinę klėtį kartu su pastipusiu aklu ožiu. Ta 
klėtis buvo vadinama „apmąstymų kambariu“. Pažeidusieji sam- 
būrio nuostatus ten gaudavo progą apmąstyti prasižengimus. Kol 
ji buvo atskirta, su ja ničniekas nesikalbėjo. Mergaitė privalėjo 
dešimt dienų praleisti visiškoje tyloje. Kasdien jai atnešdavo tru- 
putėlį maisto ir vandens, bet klėtyje visą laiką buvo tamsu, šalta 
ir drėgna. Pastipęs ožys dvokė. Durys buvo užrakintos iš lauko, 
vienas langelis, pro kurį vidun patekdavo saulės arba mėnulio 
šviesa. Giedrą naktį galėjai išvysti net keletą žvaigždžių. Kitokios 
šviesos ten nebuvo. Ji leisdavo naktis drebėdama ant kieto čiužinio, 
numesto ant grindlenčių, susisupusi į dvi senas antklodes. Jau buvo 
balandis, bet naktys kalnuose vis dar buvo vėsios. Sutemus apšvies- 
tos žvaigždžių pastipusio ožio akys imdavo žibėti ir jų išsigandusi 
mergaitė negalėdavo užmigti. 

Trečios dienos vakare ožio burna plačiai atsivėrė. Kažkas ją 
atidarė iš vidaus. Ir iš jos vienas po kito išlindo maži žmogeliukai. 
Iš viso šeši. Išlįsdami jie tebuvo dešimties centimetrų dydžio, bet 
atsistoję ant Žemės it grybai po lietaus jie sparčiai užaugo. Vis dėlto 

tik iki šešiasdešimties centimetrų. Jie prisistatė esantys Mažieji 
Žmonės. 

Mergaitė prisiminė „Snieguolę ir septynis nykštukus'. Tėtis jai 
mažai skaitė tą pasaką. Tik vieno trūksta. 

- Jei tau geriau septyni, galime tapti septyni, - žemu balsu pa- 
sakė vienas Mažasis žmogus. Regis, jie gali perskaityti jos mintis. 
Perskaičiavusi pamatė, kad jų jau nebe šeši, o septyni. Bet mergaitei 
tai nepasirodė pernelyg keista. Mažiesiems žmonėms išlindus iš 
ožio burnos, pasikeitė pasaulio taisyklės. Kad ir kas toliau nutiktų, 
jos tai nebestebino. 

- Kodėl jūs išlindote iš pastipusio ožio burnos? - paklausė 
mergaitė. Ji pastebėjo, kad jos balsas skamba neįprastai. Ir kalbė- 
sena kitokia nei visada. Tikriausiai todėl, kad tris dienas su niekuo 
nesišnekėjo. 

- Nes ožio burna buvo koridorius, - gergždžiančiu balsu pasakė 
kitas Mažasis žmogus. - Kol neišlindome, mes irgi nežinojome, 
kad tai pastipęs ožys. 

Trečias Mažasis žmogus laibu balsu tarė: 

— Mums visai tas pats - ar tai ožys, ar banginis, ar žirnis, - kol 
tai yra koridorius. 

- Koridorių sukūrei tu. Todėl mes jį išbandėme. Pasmalsavome, 
kur jis veda, - pasakė žemabalsis Mažasis žmogus. 

- Aš sukūriau koridorių, - pakartojo mergaitė. Balsas tikrai 
buvo kaip nesavas. 

— Padarei mums gerą darbą, - tyliai pasakė ketvirtas Mažasis 
žmogus. 

Keli jam pritarė. 

— Gal pasilinksminam vydami oro lėliukę? - tenoru paklausė 
penktas Mažasis žmogus. 

— Kad jau iki čia atėjome, - atitarė kalbantis baritonu. 

- Oro lėliukę, - be klausiamosios intonacijos paklausė mergai- 
tė. 

- Imi iš oro siūlą ir iš jo veji buveinę, taip ją pamažu didini, 
pasakė žemabalsis. 

- O kam skirta ta buveinė, - paklausė mergaitė. 

- Paskui suprasi, - atsakė baritonas. 

- Pamatysi, kai išlįs, - pridūrė žemabalsis. 

— Taigi taigi, - atitarė septintas Mažasis žmogus. 

— Galiu ir aš padėti, - paklausė mergaitė. 

- Aišku, - atsakė Mažasis žmogus gergždžiančiu balsu. 

— Tu padarei mums gerą darbą. Ir tu pabandyk vyti, - pasakė 
tenoru kalbantis Mažasis žmogus. 

Kai įprato, pasirodė ne taip sudėtinga iš oro paimti siūlą. Jos 
pirštai buvo miklūs ir ji kaipmat įgudo greitai tai atlikti. Gerai 
įsižiūrėjus ore plaikstėsi daugybė siūlų. Panorėjęs galėjai laisvai 
juos išvysti. 

- Taip, teisingai. Šitaip gerai, - sakė tyliabalsis Mažasis žmogus. 

— Tu labai protinga mergaitė. Turi puikią atmintį, - pasakė lai- 
babalsis. Visi jie vilkėjo vienodais drabužiais, buvo vienodo veido, 
aiškiai skyrėsi tik kiekvieno jų balsai. 

Mažųjų žmonių rūbai buvo eiliniai, tokius išvystum bet kur. 
Gal ir keista taip sakyti, bet kitaip jų neapibūdintum. Nusukęs 
akis visiškai nebegalėtum prisiminti, ką jie vilkėjo. Tą patį buvo 
galima pasakyti ir apie jų veido bruožus. Jie nebuvo nei malonūs, 
nei nemalonūs. Eiliniai veido bruožai, kokius išvystum bet kur. O 
nusukęs akis jau visiškai nebegalėtum prisiminti, kaip jie atrodė 
iš veido. Plaukai taip pat. Nei ilgi, nei trumpi. Tiesiog plaukai. Ir 
kvepėti jie niekuo nekvepėjo. 

Auštant, užgiedojus gaidžiams ir dangui rytuose ėmus brėkšti, 
septyni Mažieji žmonės liovėsi dirbę ir pasirąžė. Ligi tol suvytą 
baltą oro lėliukę - ji buvo dar tik kiškučio dydžio - paslėpė kampe. 
Kad jos nerastų maistą atnešantis žmogus. 

- Artėja rytas, - pasakė tyliabalsis Mažasis žmogus. 

- Naktis baigėsi, - kitais žodžiais tarė žemabalsis. 

Mergaitė pamanė, kad turėdami tokius skirtingus balsus jie 
sudarytų puikų chorą. 

— Mes neturime dainų, - pasakė tenoras. 

- Taigi taigi, - pasakė atitariantis Mažasis žmogus. 

Kaip ir ateidami, Mažieji žmonės susitraukė iki dešimties cen- 
timetrų ūgio ir vorele sulindo į ožio burną. 

- Šiąnakt vėl ateisime, - iš ožio burnos prieš ją uždarydamas vos 
girdimai mergaitei pasakė tyliabalsis. - Apie mus niekam nevalia 
sakyti. 

- Jei kam nors apie mus papasakosi, nutiks labai blogas dalykas, - 
dėl viso pikto pridūrė Mažasis žmogus gergždžiančiu balsu. 

- Taigi taigi, - pasakė atitariantysis. 

- Niekam nesakysiu, - pažadėjo mergaitė. 

Ojei ir pasakytų, ja juk niekas nepatikėtų. Suaugusieji dažnai ją 
išbardavo už tai, kad mergaitė sakydavo tai, ką mano. Jie teigdavo, 
kad ji neskirianti tikrovės nuo pramano. Regis, jos mintys forma 
ir atspalviu gerokai skyrėsi nuo kitų žmonių. Mergaitė nelabai su- 
prato, kuo ji skiriasi. Visgi apie Mažuosius žmones geriau niekam 
neprasitarti. 


Mažiesiems žmonėms išėjus ir ožio burnai vėl užsidarius, mer- 
gaitė kruopščiai išieškojo kampą, kur jie paslėpė oro lėliukę, bet 
niekaip jos ten nerado. Labai sumaniai paslėpė. Tokia ankšta erdvė, 
o rasti nepavyksta. Kur, po galais, jie ją nukišo? 

Pastipęs ožys vis dar gulėjo. Jo kūnas sustingęs į akmenį, o 
apsiblaususios akys atrodė kaip stiklo karoliukai. Tačiau, saulei 
nusileidus ir klėtį užliejus tamsai, žvaigždžių nušviestos jos ėmė 
žibėti. Ir tarsi to žibėjimo vedami Mažieji žmonės pražiodė ožiui 
burną ir išlindo laukan. Šįsyk iš karto septyniese. 

- Pratęskime vakarykštį darbą, - tarė gergždžiabalsis. 

Likusieji šeši jam garsiai pritarė. 

Septyni Mažieji žmonės ir mergaitė susėdo ratu aplink lėliukę 
ir tęsė, kur vakar sustoję. Traukė iš oro siūlus ir iš jų vijo lėliukę. 
Beveik nesišnekėdami jie darbavosi paskendę tyloje. Susikaupus 
judinant rankas nakties vėsa nebe taip jaudino. Laikas bėgo ne- 
pastebimai. Neėmė nei nuobodulys, nei miegas. Lėliukė pamažu, 
bet regimai didėjo. 

— Kokio dydžio ją vysite, - artėjant aušrai paklausė mergaitė. Ji 
norėjo sužinoti, ar jie pabaigs per šias dešimt dienų, kol ji čia bus 
uždaryta. 

- Kuo didesnę, - atsakė laibabalsis Mažasis žmogus. 

- Suvijus reikiamo dydžio, ji pati prasivers, - linksmai paaiškino 
tenoras. 

- Ir kažkas iš jos išlįs, - užtikrintai pasakė baritonas. 

— Kas, - paklausė mergaitė. 

- Nežinia, kas, - tarė tylusis. 

— Laukiu nesulaukiu, kol išlįs, - pasakė žemabalsis Mažasis 
žmogus. 

- Taigi taigi, - tarė atitariantis Mažasis žmogus. 

- Taigi taigi, - pakartojo šeši likusieji. 


Romano tekstas alsavo keistu tamsumu. Tai pastebėjusi Aomamė 
truputį susiraukė. Istorija priminė fantastinę pasaką. Tačiau po ja 
srauniai tekėjo neregima tamsi srovė. Asketiškose paprastose frazė- 
se Aomamė išgirdo nelemtą jos gurgenimą. Niūrumą, tarsi prana- 
šaujantį tam tikros ligos protrūkį. Mirtį nešančios ligos, kuri tykiai 
ėda žmonių sielas. Ir tą ligą neša septynių Mažųjų žmonių choras. 
Aomamei atrodė, kad čia neabejotinai slypi kažkas nesveiko. Vis 
dėlto jų balsai kažkodėl jai skambėjo iki skausmo pažįstamai. 

Aomamė pakėlė akis nuo knygos ir prisiminė, ką Lyderis prieš 
mirtį sakė apie Mažuosius žmones: „Nuo senų senovės mes gyvena- 
me greta jy. Dar nuo tada, kai nebuvo skirties tarp gėrio ir blogio. 
Nuo tada, kai žmogaus sąmonė dar nebuvo susiformavusi.“ 

Aomamė palinko skaityti toliau. 


Mažieji žmonės ir mergaitė tęsė darbą, kol po kelių dienų oro 
lėliukė pasidarė stambaus šuns didumo. 

- Rytoj baigsis bausmė ir aš iš čia išeisiu, - auštant pasakė mer- 
gaitė Mažiesiems žmonėms. 

Septyni Mažieji žmonės klausėsi jos tylėdami. 

- Todėl nebegalėsiu su jumis vyti oro lėliukės. 

- Labai labai gaila, - pasakė kalbantis tenoru, tarsi tikrai ap- 
gailestautų. 

- Tu mums labai pagelbėjai, - pasakė baritonas. 

Laibabalsis Mažasis žmogus tarė: 

- Bet lėliukė jau beveik baigta. Dar truputį pavijus bus gana. 

Išsirikiavę vienas greta kito Mažieji žmonės prisimerkę tarsi 
vertintų dydį žiūrėjo į jau suvytą oro lėliukę. 

- Liko visai nedaug, - pasakė gergždžiančio balso savininkas, 
lyg pradėdamas monotonišką jūreivių dainą. 

— Taigi taigi, - pasakė atitariantis Mažasis žmogus. 

- Taigi taigi, - sutartinai pakartojo likusieji. 


Pasibaigus dešimties dienų atskirčiai mergaitė grįžo į sambūrį. 
Vėl prasidėjo bendruomeninis taisyklių suvaržytas gyvenimas 
ir nebeliko kada pabūti vienai. Žinoma, nebegalėjo ir kartu su 
Mažaisiais žmonėmis vyti oro lėliukės. Kiekvieną vakarą prieš už- 
migdama ji įsivaizduodavo aplink oro lėliukę susėdusius ir toliau 
ją didinančius septynis Mažuosius žmones. Apie nieką kitą nebe- 
galėjo galvoti. Atrodė, kad oro lėliukė užvaldė visas jos mintis. 

Mergaitė nesitvėrė kailyje norėdama sužinoti, kas, po galais, slypi 
lėliukės viduje, kas pasirodys jai atsivėrus. Jai buvo labai apmaudu, 
kad negalės ten būti, kai tai atsitiks. Aš juk taip pat prisidėjau vejant 
lėliukę — turiu teisę tame dalyvauti. Ji net nuoširdžiai svarstė gali- 
mybę darsyk prasikalsti ir užsitraukus bausmę vėl būti uždarytai 
į klėtį. Tačiau net per vargus vėl ten patekus, Mažieji žmonės gali 
nebepasirodyti. Juk pastipęs ožys buvo išneštas ir kažkur palaido- 
tas. Jo akys nebežiba nušviestos žvaigždžių. 

Galima papasakoti apie mergaitės gyvenimą bendruomenėje. 
Tai disciplinuota dienotvarkė, nustatyti darbai. Kaip vyriausia iš 
Prieš miegą tėvai skaito istorijas. Atsiradus laisvo laiko, klausomasi 
klasikinės muzikos. Gyvenimas be taršos. 

Mažieji žmonės aplanko ją sapne. Jie gali kada panorėję patekti 
į Žmogaus sapną. Jie ją kviečia pasižiūrėti oro lėliukės, kuri tuoj 
atsivers. „Nusileidus saulei nešina žvake ateik į klėtį taip, kad niekas 
nepamatytų.“ 

Mergaitė negali atsispirti smalsumui. Ji išlipa iš lovos, pasiima 
pasiruoštą žvakę ir patyliukais nusėlina į klėtį. Ten nieko nėra. Tik 
ant grindų guli oro lėliukė. Ji gerokai didesnė, nei matė paskutinį 
kartą. Metro trisdešimties ar keturiasdešimties centimetrų ilgio. 

Ir ji visa blausiai švyti. Gražių lenktų formų, per vidurį yra dailus 
įlinkis. Ant mažesnės lėliukės jos nebuvo. Nuo tada Mažieji žmo- 
nės gan kruopščiai pasidarbavo. Lėliukė jau veriasi. Ji gražiai skyla 
išilgai. Mergaitė pasilenkia ir pažvelgia pro tą plyšį į vidų. 

Ji išvysta, kad lėliukėje yra ji pati. Mergaitė žiūri į lėliukėje tūnan- 
čią nuogą save pačią. Jos antrininkė ten guli ant nugaros užmerkto- 
mis akimis. Tarsi būtų be sąmonės. Nekvėpuoja. Nelyginant lėlė. 

- Ten yra tavo jauniklė, - pasako Mažasis žmogus gergždžiančiu 
balsu. Tada kosteli. 

Atsisukusi ji pamato kažkuriuo metu ten atsiradusius ir puslan- 
kiu sustojusius septynis Mažuosius žmones. 

- Jauniklė, - nesąmoningai pakartoja mergaitė. 

- Otuesi motinėlė, - pasako žemabalsis. 

— Motinėlė ir jauniklė, - pakartoja mergaitė. 

- Jauniklė yra motinėlės pakaitalas, - pasako laibabalsis Mažasis 
Žmogus. 

— Aš pasidalysiu į du žmones, - paklausia mergaitė. 

- Ne, - atsako tenoro savininkas. - Į jokias dvi dalis tu nepasi- 
dalysi. Tu nuo pradžios iki galo esi tu. Nesijaudink. Jauniklė tėra 
motinėlės sielos atspindys, įgavęs formą. 

- Kada šitas žmogus nubus. 

- Jau netrukus. Atėjus laikui, - pasako Mažasis žmogus, kal- 
bantis baritonu. 

— Ką šita jauniklė veiks būdama mano sielos atspindžiu, - be 
intonacijos paklausia mergaitė. 

- Atliks perėmėjos pareigas, - slėpiningai atsako tylusis. 

- Perėmėjos, - pakartoja mergaitė. 

- Kuri suvokia, - patikslina gergždžiabalsis. 

- Ji perduos tai, ką suvokė, priėmėjui, - paaiškina laibabalsis. 

- Kitaip tariant, jauniklė taps mūsų „koridoriumi“, - sako te- 
noras. 

— Vietoj ožio, - paklausia mergaitė. 

- Pastipęs ožys tebuvo koridoriaus pakaitalas, - sako žemabalsis 
Mažasis žmogus. - Norint sujungti mūsų gyvenamąją vietą su šičia, 
reikia gyvos jauniklės, kuri taptų perėmėja. 

— O ką darys motinėlė, - paklausia mergaitė. 

— Motinėlė bus greta jauniklės, - paaiškina laibabalsis. 

— Kada jauniklė prabus, - paklausia mergaitė. 

— Po dviejų, gal trijų dienų, - atsako tenoras. 

— Maždaug tada, - priduria tylusis Mažasis žmogus. 

— Be motinėlės priežiūros jauniklė nebus tobula. Ilgai ji neišgy- 
vens, - paaiškina laibabalsis. 

- Netekusi jauniklės motinėlė praras savo sielos atspindį, - sako 
Mažasis žmogus, kalbantis tenoru. 

— Kas atsitiks sielos atspindžio netekusiai motinėlei, - klausia 
mergaitė. 

Jie visi susižvalgo. Niekas į klausimą neatsako. 

— Kai jauniklė nubus, danguje atsiras du mėnuliai, - pasako 
gergždžiabalsis. 

- Du mėnuliai simbolizuoja sielos atspindį, - paaiškina bari- 
tonas. 

— Atsiras du mėnuliai, - nejučia tuos žodžius pakartoja mer- 
gaitė. 

— Tai bus ženklas. Patarčiau atidžiai žiūrėti į dangų, - vos gir- 
dimai pasako tylusis. 

— Atidžiai Žiūrėti į dangų, - dar kartą pabrėžia tylusis, - ir skai- 
čiuoti jame mėnulius. 

- Taigi taigi, - pasako atitarėjas. 

— Taigi taigi, - sutartinai pakartoja likusieji. 


Mergaitė pabėga. 

Tai kažkuo klaidinga, kažkuo neteisinga. Kažkuo labai iškreipta. 
Tai prieštarauja gamtos dėsniams. Mergaitei tai aišku. Ji nežino, 
ko siekia Mažieji žmonės. Tačiau oro lėliukėje įsprausta jos pačios 
kopija mergaitei įvaro siaubą. Ji negali gyventi kartu su gyva ir 
judančia savo antrininke. Reikia iš čia sprukti. Ir kuo greičiau. Kol 
jauniklė nenubudo. Kol danguje nepasirodė antras mėnulis. 

Sambūryje draudžiama turėti savo pinigų. Tačiau tėvas slapčia yra 
jai davęs 10 000 jenų banknotą ir keletą smulkių monetų. „Paslėpk, 

kad niekas nerastų, - prisakė jai duodamas. Taip pat davė lapelį su 
adresu, vardu ir telefono numeriu. „Jei prisireiktų iš čia bėgti, už 
šituos pinigus nusipirk bilietą, sėsk į traukinį ir važiuok ten.“ 

Gal tėvas stengėsi užbėgti įvykiams už akių, jei ateityje sambū- 
ryje atsitiktų kas nors negero. Mergaitė nedvejojo. Veikė sparčiai. 
Nebuvo net laiko atsisveikinti su tėvais. 

Iš užkastos žemėn puodynės mergaitė išsitraukia banknotą, 
monetas ir lapelį. Mokykloje per pamoką pasakiusi, kad blogai 
jaučiasi ir eina į medicinos kabinetą, ji išsprunka iš klasės ir pa- 
bėga. Sėda į atvažiavusį autobusą ir nuvyksta iki traukinių stoties. 
Langelyje paduoda 10 000 jenų banknotą ir nusiperka bilietą iki 
Takao stoties. Gauna grąžos. Ji pirmą kartą gyvenime perka bilietą, 
gauna grąžos ir važiuoja traukiniu. Tačiau tėvas jai yra smulkiai 
papasakojęs, kaip tai daryti, ir ji yra įsikalusi į galvą, kaip dera 
elgtis tokiose situacijose. 

Sekdama nurodymais ant popierėlio ji Takao stotyje išlipo iš 
Čiūo linijos ir viešuoju telefonu paskambino nurodytu numeriu. 
Tai buvo seno tėvo draugo, užsiimančio tradicine tapyba, telefo- 
nas. Jis dešimčia metų vyresnis už tėvą ir kartu su dukra gyveno 
kalnuose netoli Takao viršūnės. Jo žmona mirė prieš keletą metų, 
o dukra, vardu Kurumi, buvo vienais metais jaunesnė už mergaitę. 
Sulaukęs jos skambučio jis kaipmat atvyko prie stoties ir maloniai 
priėmė iš sambūrio pabėgusią mergaitę. 

Atvykusi į dailininko namus, kitą dieną mergaitė pažiūri pro 
langą ir išvysta, kad danguje jau kabo du mėnuliai. Greta įprasto 
kybo antras, mažesnis, primenantis apdžiūvusią pupelę. Mergaitė 
supranta, kad jauniklė nubudo. Du mėnuliai simbolizuoja sielos 
atspindį. Mergaitei suvirpa širdis. Pasaulis smarkiai keičiasi. Kažkas 
turi įvykti. 


Tėvai jos neieško. Gal sambūrio žmonės nepastebėjo, kad ji pa- 
bėgo. Nes juk ten ji paliko savo antrininkę. Jos atrodo identiškai 
ir niekas nepastebėtų skirtumo. Tačiau jos tėvai, žinoma, turėtų 
suprasti, kad jauniklė yra ne pati mergaitė, o jos antrininkė. Ir tai, 
kad, palikusi ją kaip pakaitalą, pati mergaitė pabėgo iš sambūriu 

vadinamos bendruomenės. O bėgti ji gali tik į vieną vietą. Vis 
dėlto tėvai nė karto nepaskambina. Gal tai nebylus jų pranešimas, 
kad ji negrįžtų. 

Ji protarpiais lanko mokyklą. Naujasis pasaulis pernelyg skiriasi 
nuo sambūrio gyvenimo, kuriame ji užaugo. Skiriasi taisyklės, 
skiriasi tikslai ir vartojami žodžiai. Todėl jai nelabai sekasi su kuo 
nors susidraugauti. Nesiseka ir pritapti mokykloje. 

Tačiau vidurinėje ji suartėja su vienu berniuku. Jo vardas Toru. 
Jis smulkus, liesas. Veidas išvagotas kelių gilių raukšlių, kaip bež- 
džionės. Regis, vaikystėje jis sirgęs sunkia liga ir dabar negali 
intensyviai sportuoti. Stuburas truputį iškrypęs. Per pertraukas 
nuo visų atsiskyręs visuomet vienas skaito knygas. Jis irgi neturi 
draugų. Yra pernelyg mažas ir per daug nepatrauklus. Mergaitė per 
pietų pertrauką prisėda šalia jo ir užkalbina. Klausia apie skaitomą 
knygą. Jis jai garsiai paskaito jos ištrauką. Mergaitei patinka jo 
balsas. Tylus, prikimęs, bet aiškiai suprantamas. Ją sužavi jo per- 
skaitytas pasakojimas. Toru prozą skaito skambiai nelyginant eiles. 
Jie ima leisti visas pietų pertraukas kartu. Ji svajingai įsiklauso į jo 
skaitomus pasakojimus. 

Tačiau netrukus ji netenka Toru. Mažieji žmonės jį išplėšia iš 
mergaitės. 

Vieną naktį Toru kambaryje pasirodo oro lėliukė. Jam bemie- 
gant. Mažieji žmonės kasnakt ją didina. Jie sapnuose rodo tą vaizdą 
mergaitei. Tačiau ji negali jų sustabdyti. Lėliukė pagaliau išauga iki 
reikiamo dydžio ir skyla išilgai. Lygiai kaip ir pirmą kartą. Tačiau 
joje yra trys didelės juodos gyvatės. Jos glaudžiai susivijusios, ir 
neatrodo, kad koks nors žmogus - ar jos pačios - pajėgtų jas at- 
skirti. Gyvatės atrodo kaip blizgus neatrišamas mazgas su trimis 
galvomis. Jos labai siunta, kad negali išsilaisvinti. Niršdamos ran- 
gosi norėdamos viena nuo kitos pabėgti, bet kuo daugiau rangosi, 
tuo stipriau susipina. Mažieji žmonės rodo tą gyvį mergaitei. Toru 
nieko nesuprasdamas miega greta. Tą gyvį temato mergaitė. 

Po kelių dienų berniukas staiga suserga ir jį išveža į tolimus 
slaugos namus. Niekas nepraneša, kuo jis serga. Šiaip ar taip, į 
mokyklą jis veikiausiai nebegrįš. Ji jo neteko. 

Mergaitė supranta, kad tai buvo Mažųjų žmonių žinia jai. Regis, 
jie negali tiesiogiai pakenkti mergaitei, nes ji yra motinėlė. Užtat jie 
gali sužaloti ir pražudyti ją supančius žmones. Nors ne visus - jie 
nepajėgia pakenkti mergaitę globojančiam dailininkui ir jo dukrai. 
Jų grobiu tampa silpniausieji. Jie iš berniuko sąmonės gilumos 
ištraukė tris juodas gyvates ir jas pažadino. Pražudydami berniuką 
jie įspėja mergaitę, bando ją sugrąžinti pas jauniklę. Jie byloja, kad 
dėl to, kas nutiko, iš esmės yra kalta ji. 

Mergaitė vėl tampa vieniša. Ji nebegali eiti į mokyklą. Jei ji 
suartėtų su kokiu nors žmogumi, tai sukeltų jam pavojų. Štai ką 
reiškia gyventi po dviem mėnuliais. Ji tai supranta. 


Galiausiai apsisprendusi mergaitė ima vyti savo oro lėliukę. Ji tai 
moka. Mažieji žmonės sakė, kad jie koridoriumi atėjo iš jų gyve- 
namosios vietos. Vadinasi, per tą patį koridorių ji galėtų patekti 
kitapus. O ten nuvykusi turėtų įminti paslaptį, kodėl ji yra čia ir 
ką reiškia motinėlė ir jauniklė. Gal galėtų išgelbėti prarastą Toru. 
Mergaitė imasi kurti koridorių. Tereikia traukti siūlus iš oro ir vyti 
aplink lėliukę. Tai užtruks. Tačiau pamažu ji tai įgyvendins. 

Vis dėlto kartais ji ima nebesuprasti. Ją apima sumišimas. Ar aš 
tikrai esu motinėlė? Ar niekur nebuvau sukeista su jaunikle? Kuo 
daugiau galvoja, tuo labiau blėsta jos įsitikinimas. Kaip patikrinti, 
kad aš iš tiesų esu aš pati? 


Pasakojimas simboliškai baigiasi toje vietoje, kai ji ketina atida- 
ryti koridoriaus duris. Kas nutinka už jų, nebeaprašyta. Tikriausiai 
to dar nenutiko. 

Jauniklė. Prieš mirtį Lyderis minėjo šitą žodį. Jis sakė, kad jo 
dukra priešindamasi Mažiesiems žmonėms pabėgo ir paliko savo 
pačios jauniklę. Veikiausiai visa tai išties nutiko. Ir ne ji viena regi 
du mėnulius. 

Kad ir kaip ten būtų, Aomamė jautė suprantanti, kodėl šį ro- 
maną žmonės vertino ir plačiai skaitė. Žinoma, šiokios tokios 
įtakos turėjo ir tai, kad jo autorė buvo graži septyniolikmetė. Bet 
vien iš to bestseleris negimtų. Be abejonės, pasakojimas traukė 

savo tikroviškais ir tiksliais aprašymais. Skaitytojas galėjo mer- 
gaitės akimis ryškiai išvysti ją supantį pasaulį. Tai buvo istorija 
apie mergaitę, kuri gyvena neįprastomis aplinkybėmis ir patiria 
stebuklingus dalykus, tačiau kažkuo ji žadino žmonių simpatijas. 
Turbūt skatino kažką pasąmonėje. Todėl skaitytojai įsijautę vertė 
knygos puslapius. 

Aomamė negali atsižavėti tuo, kad šitoks kūrinio literatūrišku- 
mas veikiausiai yra nemenkas Tengo nuopelnas. Ji įsiskaito į istoriją 
ir itin susitelkia į tą vietą, kur pasirodo Mažieji žmonės. Aomamei 
tai tikroviškas pasakojimas, nuo kurio priklauso jos gyvenimas. 
Nelyginant vadovas. Iš jo ji turi pasisemti būtinų Žinių ir išminties. 
Jai reikia nors truputį detaliau ir konkrečiau suvokti pasaulio, į 
kurį ji įsivėlė, prasmę. 

Oro lėliukė nėra septyniolikmetei galvoje gimęs nežabotos vaiz- 
duotės vaisius, kaip mano visi. Aomamė tvirtai tikėjo, kad nors 
daugelis vardų pakeista, dauguma ten aprašomų įvykių yra mergai- 
tės savo kailiu patirta akivaizdi tikrovė. Fukaeri kiek įmanydama 
tiksliau it kroniką užrašė tai, kas jai pačiai nutiko, kad kuo plačiau 
paskleistų po pasaulį tuose įvykiuose glūdinčią paslaptį. Kad kuo 
daugiau žmonių sužinotų egzistuojant Mažuosius žmones ir jų 
veiklą. 

Mergaitės palikta jauniklė tikriausiai tapo Mažųjų žmonių kori- 
doriumi ir atvedė juos pas jos tėvą Lyderį, kuris tapo jų priėmėju - 
gaunančiuoju. Tada paskatino nebereikalinga tapusios „Akebono 
kruviną susinaikinimą, o „Sakigake“ pavertė patrauklia, radikalia 
ir uždara religine bendruomene. Mažiesiems žmonėms tai buvo 
pati palankiausia ir geriausia terpė. 

Kaži, ar pavyko Fukaeri jauniklei sėkmingai gyvuoti be moti- 
nėlės? Mažieji žmonės sakė, kad be jos jauniklei bus sunku ilgai 
išgyventi. Ir ką reiškia tai, kad motinėlė lieka gyventi be sielos 
atspindžio? 

Mergaitei pabėgus Mažieji žmonės atliko tą patį ir „Sakigake“ 
bendruomenėje sukūrė dar kelias jaunikles. Turbūt siekdami iš- 
plėsti ir įtvirtinti koridorių, kuriuo jie keliaudavo pirmyn atgal. 
Nelyginant papildydami gatvę naujomis eismo juostomis. Šitaip 

keletas jauniklių tapo Mažųjų žmonių perėmėjomis - tomis, kurios 
suvokia, - ir ėmė patarnauti Lyderiui. Viena iš jų buvo Cubasa. 
Galvojant, kad Lyderis lytiškai santykiavo ne su tikromis mergai- 
tėmis motinėlėmis, o su jų antrininkėmis jauniklėmis, aiškesnis 
tampa irjo pasakymas „daugiaprasmiškai santykiauti. Paaiškėja ir 
kodėl Cubasos akys buvo tokios tuščios ir seklios bei kodėl ji beveik 
nešnekėjo. Nors nežinia, kodėl ir kaip Cubasos jauniklė pabėgo iš 
bendruomenės. Vienaip ar kitaip, greičiausiai per oro lėliukę ji vėl 
buvo sugrąžinta pas motinėlę. Kruvina šuns mirtis buvo Mažųjų 
žmonių įspėjimas. Panašiai kaip ir Toru atveju. 

Jauniklės troško susilaukti nuo Lyderio vaikų, bet būdamos 
netikros jos nesirgo mėnesinėmis. Vis dėlto, pasak Lyderio, jos 
beviltiškai to siekė. Kažin kodėl? 

Aomamė papurto galvą. Ji dar daug ko nesupranta. 


Aomamė norėjo nors dabar pat pranešti apie tai poniai. Papa- 
sakoti, kad galbūt tas vyras prievartavo tik mergaičių šešėlius. Gal 
mums visai nereikėjo jo žudyti. 

Tačiau, net ir paaiškinus, veikiausiai taip paprastai ja nepatikėtų. 
Aomamė supranta, kodėl. Ponia, o ir šiaip bet koks rimtą galvą 
ant pečių turintis žmogus, turbūt nepatikėtų, kad Mažieji žmonės, 
motinėlės, jauniklės ir oro lėliukės tikrai yra. Nes protaujantiems 
žmonėms visi šie dalykai tėra prasimanymai iš romano pasaulio. 
Tai tas pats, kas nepatikėti Širdžių Karalienės arba Triušio su laik- 
rodžiu iš Alisos stebuklų šalyje tikroviškumu. 

Tačiau Aomamė ligi šiol danguje iš tiesų matė du mėnulius - 
seną ir naują. Ji tikrai dar ir dabar gyveno po jų skleidžiama 
šviesa. Jautė oda jų iškreiptą trauką. Ir tamsiame viešbučio kam- 
baryje šitomis savo rankomis nužudė Lyderiu vadinamą žmogų. 
Jos delnas tebejautė nelemtą atoveiksmį po to, kai įsmeigė aštrią 
nusmailintą adatą į tašką ant jo sprando. Nuo to jausmo dar ir 
dabar oda nueina pagaugais. O prieš tai ji savo akimis matė, kaip 
tas Lyderis penkis centimetrus aukštyn pakelia sunkų laikrodį. 
Tai buvo ne iliuzija ir ne optinė apgaulė. Tai buvo šalta tiesa, 
kurią telieka priimti. 

Šitaip Mažieji žmonės ėmė valdyti „Sakigake“ bendruomenę. 
Aomamė nežino, koks buvo jų galutinis tikslas. Gal tai kažkas, 
peržengiantis gėrio ir blogio ribas. Tačiau Oro lėliukės veikėja nu- 
jaučia, kad tai neteisinga, ir priešinasi tam kiek pajėgia. Palikusi 
savo jauniklę ji sprunka iš bendruomenės ir, jei kalbėtume Lyderio 
žodžiais, siekdama išlaikyti pusiausvyrą pasaulyje imasi veikti prieš 
Mažuosius žmones. Ji mėgina pasekti koridoriumi, kuriuo atėjo 
Mažieji žmonės, ir patekti į vietą, iš kurios jie atėjo. Pasakojimas 
tampajos vežėčiomis. O jos partneris Tengo padeda tą pasakojimą 
sukurti. Pats jis veikiausiai tuo metu nelabai suprato, ką darantis. 
O gal dar ir dabar nesupranta. 

Vienaip ar kitaip, Oro lėliukė yra svarbus raktas. 

Viskas prasidėjo nuo šio pasakojimo. 

Tačiau kur jame mano vieta? 

Kai klausydamasi Janačeko simfonijetės leidausi avariniais laip- 
tais nuo užsikimšusio Tokijo greitkelio, aš buvau įtraukta į šiuos 
mįslių kupinus 1084-uosius. Ką tai reiškia? 


Ji užsimerkė ir leidosi nunešama minčių tėkmės. 

Turbūt mane įtraukė Fukaeri ir Tengo sukurtas veiklos prieš 
Mažuosius žmones verpetas. Ta veikla mane atsiuntė šiapus. Ao- 
mamė taip mano. Ar gali būti kitaip? Ir šiame pasakojime man teko 
visai nemenkas vaidmuo. Kur ten - galima sakyti, gal net vienas 
pagrindinių. 

Aomamė apsidairė. Kitaip tariant, išeina, kad aš esu Tengo su- 
kurtame pasakojime. Tam tikra prasme aš esu jo viduje. Ji atkreipia 
į tai dėmesį. Aš esu jo šventovėje. 
dinimo neprisimena. Istorija apie tai, kaip mokslininkai sumažėja 
iki mikroskopinio dydžio, tada sulipę į povandenines kapsules 
(kurios taip pat atitinkamai sumažinamos) įlenda į paciento krauja- 
gysles, jomis nukeliauja iki smegenų ir ten atlieka įprastai neįmano- 
mas sudėtingas operacijas. Jos padėtis galbūt panaši. Aš esu Tengo 
kraujyje ir klajoju po jo kūną. Įnirtingai kovodama su svetimkūnį 
(tai yra mane) pašalinti siekiančiais leukocitais, aš judu link savo 

tikslo - ligos židinio. Ir viešbučio kambaryje nužudydama Lyderį 
aš tikriausiai susidorojau su užduotimi pašalinti tą židinį. 

Taip galvodama Aomamė pasijuto truputį gerėliau. Aš įvykdžiau 
man pavestą užduotį. Tai, be jokios abejonės, buvo nenusakomai 
sunki užduotis, kuri man įvarė daug siaubo. Bet grūmojant griaus- 
tiniui aš šaltai ir nepriekaištingai atlikau savo darbą. Veikiausiai 
Tengo regint. Ji savimi didžiavosi. 

Ojei ir toliau laikysimės paralelės su krauju, savo pareigą įvyk- 
džiusią mane netrukus neišvengiamai įsiurbs į veną ir kaip atlieką 
pašalins iš organizmo. Tokios yra organizmo taisyklės. Šio likimo 
neįmanoma išvengti. Tačiau Aomamė pamano, kad ji nieko prieš. 
Aš dabar esu Tengo viduje. Gaubiama jo šilumos, vedama jo pulso. 
Paklūstu jo logikai ir nuostatoms. Veikiausiai ir jo rašymo stiliui. 
Kaip nuostabu. Būti šitokia jo vidaus dalimi. 

Sėdėdama ant grindų Aomamė užsimerkia. Prikiša nosį prie 
knygos puslapių ir įtraukia jų kvapo. Popieriaus kvapo, rašalo 
kvapo. Atsiduoda tyliam jų pulsavimui. Įsiklauso į Tengo širdies 
ritmą. 

Tai Dangaus karalystė, pamano ji. 

Aš pasiruošusi mirti. Bet kada. 

20 skyrius 


Tengo 


Jūrų Vėplys ir Skrybėlius 
Jokių abejonių. Mėnuliai yra du. 


Vienas buvo įprastas senasis mėnulis, o kitas - mažėlesnis ir 
žalsvas. Jis švietė blyškiau ir buvo kreivesnis už tikrąjį mėnulį. 
Atrodė it užengtas, niekieno nelaukiamas, varganas ir negražus 
tolimas pirmojo jaunėlis giminaitis. Tačiau jis ten nepaneigiamai 
buvo. Tengo nei vaidenosi, nei akys jį apgaudinėjo. Mėnuliukas 
užtikrintai kabėjo danguje - aiškių kontūrų ir neperregimu vidu- 
mi, kaip tikras dangaus kūnas. Tai ne lėktuvas, ne dirižablis ir ne 
dirbtinis palydovas. Ir ne kieno nors juokais pakabinta popierinė 
dekoracija. Tai, be jokios abejonės, yra uolienos luitas. Jis tylomis 
kybojo juodame danguje nejudėdamas iš vietos it taškas, kuriuo 
baigiami gilūs apmąstymai, arba lyg lemtingas apgamas. 

Tengo tarsi provokuodamas ilgai žiūrėjo į tą naują mėnulį. Ne- 
atitraukdamas žvilgsnio. Net beveik nemirksėdamas. Tačiau, kad 
ir kiek ilgai spoksojo, šis nė per plauką nekrustelėjo. Iki gelmių 
nebylus, užsispyrusia akmenine siela, jis nesitraukė iš savo vietos 
dangaus skliaute. 

Tengo atpalaidavo sugniaužtus kumščius ir beveik nesąmonin- 
gai šiek tiek papurtė galvą. Jam toptelėjo, kad vaizdas visiškai kaip 
iš Oro lėliukės. Pasaulis, kurio danguje kabo du mėnuliai. Gimus 
jauniklei, atsiranda antras mėnulis. 

- Tai bus ženklas. Patarčiau atidžiai stebėti dangų, - sakė mer- 
gaitei Mažasis Žmogus. 

Tą tekstą parašė Tengo. Klausydamas Komacu patarimo jis kuo 
kruopščiau ir tiksliau aprašė naująjį mėnulį. Tai vietai jis skyrė dau- 
giausia jėgų. Pats sugalvojo, kaip turėtų atrodyti antras mėnulis. 

Komacu sakė: 

- Tengo, pagalvok, skaitytojai nežinia kiek kartų lig šiol yra 
regėję vieną mėnulį danguje. Ar ne? Tačiau nė sykio nematė gre- 
timais pakibusių dviejų mėnulių. Kai į romaną įtrauki dalykus, 
kurių paprasti skaitytojai nėra regėję, reikia juos nupasakoti kuo 
detaliau. 

Logiška mintis. 

Tebežiūrėdamas dangun Tengo darsyk krestelėjo galvą. Naujasis 
mėnulis dydžiu ir forma buvo lygiai toks pats, kaip Tengo ir sugal- 
vojo. It du vandens lašai. 

Tengo atrodė, kad tai neįmanoma. Kokia tikrovė imituoja me- 
taforą? Net pabandė garsiai ištarti: „Tai neįmanoma.“ Balsas strigo 
gerklėje, ji buvo išdžiūvusi tarsi ilgai bėgus. Kad ir kaip galvotum, 
tai neįmanoma. Tai romano pasaulis. Tikrovėje jis neegzistuoja. 
Tai pramanytas pasaulis, apie kurį Fukaeri kas vakarą pasakodavo 
Azami, o Tengo įvilko į literatūrinį drabužį. 

Vadinasi, - Tengo klausia savęs, - čia yra romano pasaulis? Negi 
aš kažkokiu būdu palikau tikrąjį ir patekau į Oro lėliukės pasaulį? 
Nelyginant į triušio olą įkritusi Alisa. O gal tikrasis pasaulis vi- 
siškai pasikeitė ir prisitaikė prie Oro lėliukės pasaulio? Ar senojo 
pasaulio - įprasto, su vienu mėnuliu - jau niekur nebėra? Ar su 
tuo kaip nors susijusi Mažųjų žmonių galia? 

Jis apsidairė ieškodamas atsakymų. Tačiau teišvydo eilinį did- 
miesčio gyvenamųjų namų kvartalo vaizdą. Jame niekas nebuvo 
pasikeitę ar neįprasta. Nei Širdžių Karalienės, nei Jūrų Vėplio, nei 

Skrybėliaus niekur nematyti. Aplink jį buvo tuščia smėlio dėžė ir 
sūpynės, dirbtinę šviesą skleidžiantis žibintas, išsikerojęs skirps- 
tulas, užrakintas viešasis tualetas, naujas šešiaaukštis daugiabutis 
(kurio tik keturiuose languose dega šviesa), rajono skelbimų lenta, 
raudonas pardavimo automatas su „Coca-Cola“ ženklu, neleistino- 
je vietoje pastatytas senas žalias „Volkswagen Golf, elektros stulpai 
su laidais, tolumoje šviečiančios ryškiaspalvės neoninės iškabos. 
Įprastinis triukšmas ir įprastinė šviesa. Tengo jau septynerius me- 
tus gyvena Koendžyje. Ne todėl, kad jam čia labai patiktų. Tiesiog 
tuomet kaip tik rado pigiai nuomojamą butą palyginti netoli stoties 
ir čia atsikraustė. Susisiekimas patogus, o ir kraustymasis sukelia 
daug vargo, todėl ligi šiol čia tebegyvena. Tačiau jo akis per tą laiką 
labai priprato prie aplinkinių vaizdų. Jei kas nors pasikeistų, jis 
kaipmat atkreiptų dėmesį. 

Kada, po galais, padaugėjo mėnulių? Tengo negalėjo nuspręsti. 
Gal jau prieš daug metų mėnuliai atsirado du, tik Tengo niekada 
to nepastebėjo. Jis dar daug ką šitaip praleido pro akis. Laikraš- 
čių beveik neskaito, televizoriaus nežiūri. Yra nesuskaičiuojama 
daugybė dalykų, kuriuos žino visi, išskyrus jį. O gal du mėnuliai 
atsirado visai neseniai. Būtų gerai ko nors paklausti. „Atsiprašau, 
gal nuskambės keistai, bet gal jūs netyčia žinote, nuo kada atsira- 
do du mėnuliai?“ Tačiau, be Tengo, čia nieko nebuvo. Parkelyje 
nekiūtojo net katė. 

Nors ne visai. Visai čia pat kažkas plaktuku kalė vinį į sieną. 
Buvo girdėti nenutrūkstamas tuksėjimas. Gan tvirta siena ir gan 
kieta vinis. Kas, po galais, tokiu metu kala vinis? Stebėdamasis 
Tengo apsidairė, bet neišvydo jokios tam tinkamos sienos. Nei 
jokio kalančio žmogaus. 

Po kurio laiko jis suprato, kad šitaip garsiai plaka jo širdis. Gavusi 
dozę adrenalino ji taip garsiai, kad girdėti plika ausimi, varinėja 
po kūną staiga atsiradusį kraujo perteklių. 


Nuo dviejų mėnulių Tengo ėmė nesmarkiai suktis galva, tarsi 
staiga atsistojus. Atrodo, lyg sąmonė būtų netekusi pusiausvyros. 

Jis atsisėdo ant čiuožyklos viršaus, atsirėmė į turėklą ir kentė tą 
svaigulį. Apėmė jausmas, kad šiek tiek pakito gravitacija. Kažkur 
kyla potvynis, kažkur traukiasi atoslūgis. Žmonės tuščiais veidais 
blaškosi tarp insane ir lunatic būsenų. 

Tveriančiam svaigulį Tengo staiga toptelėjo, kad jo jau senokai 
nebuvo užklupusi motinos vizija. Jis nebeatmena, kada regėjo 
vaizdą, kaip greta miegančio jo, dar kūdikio, mama, vilkėdama 
baltą apatinuką, jaunam vyriškiui duoda čiulpti savo spenelį. Jis 
net pamiršo apie šį ilgus metus jį kamavusį reginį. Kada paskutinį 
kartą jį matė? Nelabai prisimena, bet turbūt maždaug tada, kai 
pradėjo naują romaną. Nori nenori, atrodo, kad motinos vėlė sulig 
tuo įvykiu liovėsi klajojusi aplink Tengo. 

Tačiau vietoj to Tengo dabar sėdi užsilipęs ant čiuožyklos Koen- 
džio vaikų Žaidimų aikštelėje ir spokso į du mėnulius. Lyg tamsus 
vanduo iš visų pusių jį tyliai supa kvailas naujas pasaulis. Turbūt 
nauja bėda išstūmė seną. Seną įprastą mįslę pakeitė nauja šviežia 
mįslė. Tengo taip atrodė. Tačiau jis taip manė visai be ironijos. Dar 
nedrįso prieš tai protestuoti. Šį dabartinį naują pasaulį, nesvarbu, iš 
kur jis atsirado, jam veikiausiai telieka tylomis priimti. Neatrodo, 
kad galėtų rinktis iš ko nors dar. Bet ir aname pasaulyje nelabai 
turėjo iš ko rinktis. Tas pats. Juolab jei ir norėtų protestuoti, prieš 
ką, po galais, tai derėtų daryti? 


Širdis ir toliau garsiai daužėsi krūtinėje. Tačiau galvos svaigimas 
šiek tiek atlėgo. Klausydamasis savo širdies plakimo Tengo atlošęs 
du mėnulius. Labai keistas vaizdas. Naujas pasaulis su nauju mėnu- 
liu. Viskas nepastovu ir itin daugiaprasmiška. Tačiau Tengo buvo 
tikras dėl vieno: nesvarbu, kas jam nutiktų, jis veikiausiai nepajėgs 
įprasti žvelgti į du mėnulius, tarsi tai būtų savaime suprantama. 
Tikriausiai niekados. 

Tengo mąstė apie slaptą sandorį, kurį anuomet su mėnuliu su- 
darė Aomamė. Paskui prisiminė jos be galo nuoširdžias akis, žvel- 
giančias į mėnulį vidury baltos dienos. Ką, po galais, ji anuomet 
jam pasiūlė? 

O kas, po galais, dabar man bus? 

Tengo nepaliaujamai apie tai mąstė, Aomamei klasėje po pa- 
mokų spaudžiant jam delną. Išsigandęs jaunuolis, stovintis prie- 
šais dideles duris. Ir dabar vėl mąsto tą patį, ką ir tada. Toks pats 
nerimas, tokia pati baimė, toks pats virpulys. Dar didesnės naujos 
durys. Ir vėl priešais jį kabo mėnulis. Tik šįkart jų du. 

Kaži, kur yra Aomamė? 

Jis darsyk apsižvalgė nuo čiuožyklos. Tačiau niekur neišvydo to, 
ką norėtų pamatyti. Jis išskleidė kairį delną prieš akis ir stengėsi 
įžvelgti jame kokią nors užuominą. Tačiau ten kaip visada tebuvo 
kelios gilios raukšlės. Seklioje žibinto šviesoje jos priminė senva- 
ges Marso paviršiuje. Bet jos nieko neišdavė. Didelė plaštaka jam 
bylojo tik tai, kad jis nuėjo ilgą kelią nuo dešimtmečio berniuko iki 
dabartinio savęs. Ligi pat šitos čiuožyklos Koendžyje. O danguje 
kabo du mėnuliai. 

Tengo dar kartą savęs paklausė, kur galėtų būti Aomamė. Ji 
turėtų kažkur slėptis. 

— Gal ji yra visai netoliese, - sakė Fukaeri. - Iš čia iki jos nuei- 
tum pėsčiomis. 

Kaži, ar čia pat esanti Aomamė irgi regi šiuos du mėnulius? 

Tengo mano, kad regi. Žinoma, niekaip to neįrodytų. Tačiau jis 
yra nepaprastai tuo užtikrintas. Ji, be abejonės, mato tą patį, ką 
ir jis dabar. Tengo tvirtai sugniaužė kairį delną ir kelis kartus juo 
stuktelėjo į čiuožyklos dugną. Net suskaudo kumštį. 

Būtent todėl mums ir reikia susitikti. Kažkur netoliese, kur galiu 
nueiti pėsčiomis. Aomamė veikiausiai kažkieno persekiojama ten 
slapstosi it sužeista katė. Ir turiu nedaug laiko jai surasti. Tačiau 
Tengo visiškai neįsivaizdavo, kur ta vieta galėtų būti. 

- Taigi taigi, - atitarė Mažasis Žmogus. 

- Taigi taigi, - sutartinai pakartojo kiti šeši. 


21 skyrius 
Aomamė 


Ką daryti? 


Tą vakarą vilkėdama pilką sportinį treningą ir avėdama šlepetėmis 
Aomamė išėjo į balkoną pasižiūrėti mėnulio. Su kakavos puodeliu 
rankoje. Neatsimena, kada paskutinį kartą užsimanė kakavos. Spin- 
telėje rado indelį „Van Houten“ kakavos ir jį pamačiusi užsinorėjo 
jos išgerti. Giedrutėliame pietvakariniame danguje aiškiai švietė 
du mėnuliai. Didelis ir mažas. Vietoj atodūsio ji tyliai urgztelėjo 
giliai gerklėje. Iš oro lėliukės išsirito jauniklė ir atsirado du mė- 
nuliai. 1984-uosius pakeitė 1084-ieji. Senasis pasaulis dingo ir 
nebeįmanoma į jį sugrįžti. 

Aomamė atsisėdo ant lauko kėdės balkone, siurbčiojo karštą 
kakavą ir prisimerkusi žiūrėdama į du mėnulius bandė prisiminti 
senąjį pasaulį. Tačiau šiuo metu ji tegalėjo galvoti apie bute paliktą 
telefonu? Viskas gerai. Aomamė tikino save, kad nėra dėl ko jau- 
dintis. Tamaru tesi pažadus. Galbūt prireikus jis nužudytų tave nė 
nemirktelėjęs. Bet net ir tuomet jis iki galo rūpintųsi tavo paliktu 
fikusu. 

Tačiau kodėl jai taip parūpo tas fikusas? 

Aomamė visai neskyrė jam dėmesio, kol neturėjo išeiti iš buto 
ir jį palikti. Tai tikrai nebuvo stulbinantis fikusas. Papilkėjęs, iš 
išvaizdos ligotas. Su nuolaida jis kainavo 1 800 jenų, bet kasininkė 
nieko nesakiusi nuleido dar 500 jenų. Gal pasiderėjusi būtų įsigiju- 
si ir dar pigiau. Jis tikrai ilgai stovėjo niekieno neperkamas. Eida- 
ma namo nešina tuo augalu ji visą laiką gailėjosi taip impulsyviai 
jį nusipirkusi. Nors tai ne itin išvaizdus fikusas, o dar ir išsikerojęs 
taip, kad nešti jį buvo nepatogu, vis dėlto tai gyvas daiktas. 

Pirmą kartą gyvenime Aomamė turėjo savo gyvą daiktą. Ji nie- 
kada nebuvo pirkusi, gavusi ar radusi jokio gyvūnėlio ar augalo. 
Tas fikusas buvo pirmasis gyvas daiktas, su kuriuo ji gyveno. 

Ponios svetainėje pamačiusi iš gatvės prekybininko Cubasai 
nupirktas raudonas auksines žuveles Aomamė pamanė ir pati tokių 
norinti. Labai smarkiai jų užsigeidė. Taip, kad net nebegalėjo ati- 
traukti nuo jų akių. Kodėl staiga ją apėmė toks noras? Gal ji pavy- 
dėjo Cubasai. Aomamei nė sykio gyvenime niekas nieko nenupirko 
iš gatvės prekybininko. Niekas apskritai jos nesivedė į jokią šventę, 
kur šie prekiauja. Jos tėvai liudytojai, būdami besąlygiškai Biblijos 
mokymams ištikimi aistringi tikintieji, vengė visokių pasaulietiškų 
švenčių ir jas niekino. 

Todėl Aomamė nusprendė nueiti į išparduotuvę prie Džijūgao- 
kos stoties ir nusipirkti auksinių žuvelių. Jei niekas jai neperka 
akvariumo su žuvelėmis, telieka išsiruošti ir pačiai nusipirkti. Na 
ir gerai. Aš jau suaugusi trisdešimtmetė, gyvenu viena pati. Mano 
banko saugykloje it plytos sukrauti kieti pluoštai pinigų. Niekas 
man nedraudžia nusipirkti auksinių žuvelių. 

Tačiau nuėjusi į prekių gyvūnams skyrių ir akvariume išvydusi it 
ant siūlo pakabintas vienoje vietoje plūduriuojančias tikras žuveles 
niekaip neprisivertė jų įsigyti. Jos atrodė kvailos, be savasties ir sa- 
vivokos, nors nuo galvos iki uodegos buvo gyvos būtybės. Jai atrodė 
nepadoru sumokėjus pinigus pasisavinti jų gyvastį. Jos priminė jai 
save pačią vaikystėje. Bejėgės būtybės, uždarytos ankštame stikli- 
niame inde ir negalinčios niekur ištrūkti. Neatrodė, kad pačioms 
auksinėms žuvelėms tai labai rūpėtų. Tikriausiai išties nerūpi. Gal 

jos visai nenori kur nors ištrūkti. Tačiau Aomamė negalėjo išmesti 
to iš galvos. 

Žiūrėdama į jas ponios svetainėje ji šito visiškai nejautė. Žu- 
velės labai elegantiškai ir itin smagiai plaukiojo stikliniame inde. 
Vandenyje mirguliavo vasaros saulės spinduliai. Gyventi kartu su 
jomis atrodė nuostabi mintis. Žuvelės turėjo jos pasauliui suteikti 
nors lašelį elegancijos. Tačiau jų vaizdas prie stoties esančios iš- 
parduotuvės prekių gyvūnams skyriuje Aomamę tik sugraudino. 
Kurį laiką paspoksojusi į žuveles akvariume ji kietai prikando lūpą. 
Nieko nebus. Jokia žuvelių augintoja iš manęs neišeis. 

Tuomet ji pastebėjo parduotuvės kampe stovintį fikusą. Jis buvo 
nugrūstas į mažiausiai į akis krentančią vietą, kur kiūtojo it pames- 
tas našlaitis. Bent jau Aomamei taip pasirodė. Lapai apsiblausę, 
nedarnios formos. Tačiau ji nė nesusimąsčiusi jį nusipirko. Ne 
todėl, kad būtų jai labai patikęs. Nusipirko todėl, kad negalėjo pa- 
sielgti kitaip. Tiesą pasakius, parsinešusi augalą namo retkarčiais 
paliedavo, bet šiaip visiškai juo nesidomėjo. 

Tačiau prireikus jį palikti ir pagalvojus, kad daugiau jo nebepa- 
matys, Aomamei fikusas kažkodėl labai parūpo. Ji smarkiai susi- 
raukė, kaip dažnai daro sutrikusi ar norėdama garsiai sušukti. Iki 
nebegalėjimo sutraukė visus veido raumenis. Šis tapo lyg svetimo 
žmogaus. Ji susiraukė taip, kad daugiau nebebuvo įmanoma, ir, 
padariusi visokių grimasų, pagaliau atpalaidavo veidą. 

Kodėl man šitaip rūpi anas fikusas? 

Vienaip ar kitaip, Tamaru, be abejonės, rūpestingai jį prižiūrės. 
Rūpinsis juo daug atidžiau ir atsakingiau nei aš pati. Kitaip nei aš, 
jis yra pratęs globoti ir mylėti gyvus daiktus. Jis šunimi rūpinasi 
nelyginant dalimi savęs. Turėdamas laisvo laiko jis kruopščiai 
apeina ponios kiemą apžiūrinėdamas kiekvieną augalėlį. Gyven- 
damas vaikų namuose jis visada užstodavo jaunesnį nesumanų 
vaiką. Aomamės manymu, ji taip nesugebėtų. Negaliu sau leisti 
prisiimti atsakomybės už kito gyvastį. Man sočiai ir savo gyvybės 
naštos bei savo vienatvės. 

Žodis „vienatvė“ priminė Aomamei Ajumi. 

Kažkoks vyras meilės viešbučio kambaryje surakino ją antran- 
kiais, išprievartavo ir pasmaugė chalato diržu. Kiek Aomamei 
žinoma, nusikaltėlis dar nepagautas. Ajumi turėjo ir šeimą, ir 
bendrabučio kaimynų. Tačiau ji buvo vieniša. Tokia vieniša, kad 
jai teko šitaip kraupiai numirti. O aš negalėjau atsižvelgti į jos 
troškimus. Ji kažko iš manęs prašė. Neabejotinai. Bet aš turėjau 
saugotiną paslaptį ir vienatvę, ir jomis niekaip negalėjau pasidalinti 
su Ajumi. Kažkodėl ji troško atverti man savo širdį. Nors šiame 
pasaulyje apstu kitų žmonių. 

Užsimerkus jai galvoje stojosi ištuštėjusiame bute palikto fikuso 
vaizdas. 

Kodėl man šitaip rūpi anas fikusas? 


Paskui Aomamė šiek tiek paverkė. Nesmarkiai purtydama galvą 
ji negalėjo suprasti, kodėl pastaruoju metu ji nesiliauja plūdusi 
ašaromis. Ji visai nenorėjo verkti. Kodėl susigraudinu galvodama 
apie tą kvailą fikusą? Tačiau negalėjo sustabdyti srūvančių ašarų. 
Krūpčiodama pečiais ji verkė. Aš jau nieko nebeturiu. Nebeturiu 
nė apgailėtino fikuso. Vienas po kito pranyko man bent truputį 
brangūs dalykai. Viskas mane palieka. Išskyrus šiltą prisiminimą 
apie Tengo. 

Ji liepia sau liautis verkus. Dabar esu Tengo viduje. Kaip tie 
mokslininkai iš „Fantastinės kelionės“ - štai koks to filmo pava- 
dinimas. Jį prisiminusi Aomamė šiek tiek aprimo. Liovėsi verkti. 
Kad ir kiek ašarų išspausčiau, tai nieko neišspręs. Reikia vėl tapti 
šaltakrauje ir kieta Aomame. 

Kam to reikia? 

Man. 

Aomamė apsidairo. Danguje tebekabo du mėnuliai. 

- Tai bus ženklas. Patarčiau atidžiai stebėti dangų, - pasakė 
vienas Mažasis žmogus. Tyliabalsis. 

- Taigi taigi, - pasakė atitarėjas. 


Tuomet Aomamė pastebėjo, kad šiuo metu ne ji viena žiūri į 
mėnulį. Kitapus gatvės esančioje vaikų Žaidimų aikštelėje ji pamatė 

jauną vyruką. Sėdėdamas ant čiuožyklos viršaus jis žvelgė ten pat, 
kur ir ji. Jis, kaip ir aš, regi du mėnulius. Aomamė tai suprato vidu- 
mi. Neabejotinai. Jis žiūri į tą patį, ką ir aš. Jis mato tai, kad šiame 
pasaulyje yra du mėnuliai. Tačiau Lyderis sakė, kad ne visi žmonės 
šiame pasaulyje gali išvysti du mėnulius. 

Tačiau, be jokių abejonių, šitas jaunas didelis vyras prieš akis 
regi danguje kabant porą mėnulių. Galiu lažintis iš bet ko. Aš tai 
žinau. Ten sėdėdamas jis žiūri į gelsvą didelį mėnulį ir į žalsvą 
it apkerpėjusį mažą kreivą mėnuliuką. Ir, regis, jis svarsto, ką 
reiškia tiedu išsirikiavę mėnuliai. Ar ir jis yra vienas iš nenorom 
atplukdytųjų į šį naują 1084-ųjų pasaulį? Turbūt dabar blaškosi 
nesuvokdamas šio pasaulio prasmės. Tikrai taip. Būtent todėl užsi- 
lipęs vakare ant čiuožyklos vienas pats žvelgia į mėnulius ir negali 
galvoje nedėlioti įvairiausių galimybių ir visokiausių paaiškinimų 
bei jų nesvarstyti. 

O gal visai ne taip. Gal tas vyras netyčia yra „Sakigake perse- 
kiotojas, atsibastęs čia ieškodamas manęs. 

Tą akimirką jos pulsas sutankėjo ir ėmė spengti ausyse. Aomamė 
nesąmoningai dešine ranka siekė už kelnių liemens užkišto savi- 
taisio pistoleto. Ji ryžtingai sugriebė kietą jo rankeną. 

Tačiau, kad ir kaip žiūrėtum, vyras visai neatrodė nekantrus. Nei 
pasiryžęs imtis prievartos. Jis vienas sėdėjo ant čiuožyklos viršaus 
ir atkraginęs galvą ant turėklų skendėjo ilguose apmąstymuose 
žvelgdamas tiesiai į du danguje kabančius mėnulius. Aomamė 
buvo trečio aukšto balkone, o jis - apačioje. Ji sėdėjo lauko kėdėje 
tikinio atitvaro. Jei jis pažvelgtų šiapus, neturėtų jos pamatyti. Be 
to, jis taip įsijautęs stebi dangų, kad, regis, jam nė į galvą neateitų 
mintis, jog kažkas iš kažkur jį stebi. 

Aomamė nusiramino ir tyliai iškvėpė gerklėje užstrigusį oro 
gurkšnį. Tada atpalaiduodama pirštus paleido pistoleto rankeną 
ir nekeisdama pozos stebėjo tą vyrą. Jai tematyti jo profilis. Aikš- 
telės žibintas iš aukštai aiškiai jį apšviečia. Vyras aukštas. Plačių 
pečių. Šiurkštūs plaukai trumpai nukirpti, vilki marškinėlius 

ilgomis rankovėmis. Jos atraitotos iki alkūnių. Nepasakytum, 
kad išvaizdus, bet malonių griežtų veido bruožų. Ir galvos forma 
nebloga. Senstelėjęs turėtų nuostabiai praplikti. 

Tada Aomamei staiga tampa aišku. 

Tai Tengo. 

Jai tai atrodo neįmanoma. Ji keliskart tvirtai kresteli galvą. Aiš- 
ku, ji absurdiškai klysta. Jokiais būdais viskas negali susiklostyti 
taip palankiai. Ji negali normaliai kvėpuoti. Kūnas nebeklauso. 
Mąstymas nebesusisieja su veiksmais. Reikia dar sykį į jį įsižiūrėti. 
Tačiau Aomamė kažkodėl nebegali sutelkti žvilgsnio. Nelyginant 
staiga dešinės ir kairės akių matymas imtų smarkiai skirtis. Ji ne- 
sąmoningai stipriai susiraukia. 

Ką daryti? 

Ji atsistoja nuo kėdės ir be tikslo apsidairo aplink. Paskui staiga 
prisimena svetainės spintelėje mačiusi padėtus nedidelius „Nikon“ 
žiūronus ir nueina jų atsinešti. Pasiėmusi žiūronus parskuba atgal 
į balkoną ir pasižiūri į čiuožyklą. Vyrukas tebesėdi. Nepasijudina. 
Atsisukęs į ją profiliu ir pakėlęs akis į dangų. Drebančiais pirštais 
ji sufokusuoja žiūronus ir iš arti įsižiūri į jo veidą. Sulaikiusi kvapą, 
susikaupusi. Tikrai. Tai Tengo. Net ir praėjus dvidešimčiai metų 
jai tai aišku. Tai niekas kitas, tik Tengo. 

Labiausiai Aomamę nustebino tai, kad iš išvaizdos Tengo beveik 
nepasikeitęs nuo tada, kai jam buvo dešimt. Tarsi dešimtmetis 
tiesiog būtų tapęs trisdešimtmečiu. Jis nėra vaikiškas. Žinoma, jis 
gerokai pastambėjęs, kaklas sustorėjęs, veido bruožai kaip suau- 
gusiojo. Išraiška pagilėjusi. Ant kelių padėtos plaštakos didelės ir 
stiprios. Visai kitokios nei prieš dvidešimt metų jos klasėje suimtėos 
rankos. Vis dėlto jis atrodo panašiai sudėtas kaip ir anuomet. Jo 
tvirtas raumeningas kūnas jai savaime kėlė šilumą ir gilų nusi- 
raminimą. Ji norėjo prisiglausti skruostu prie jo krūtinės. Labai 
smarkiai. Ją tai labai nudžiugino. Sėdėdamas ant čiuožyklos vaikų 
Žaidimų aikštelėje ir pakėlęs akis į dangų jis aistringai žiūri į tą patį, 
į ką ir ji. Du mėnulius. Taip, mes regime tą patį. 

Ką daryti? 


307 


Aomamė nežinojo, kaip pasielgti. Ji pasidėjo žiūronus ant kelių 
ir stipriai sugniaužė delnus. Taip, kad liko aiškios nagų Žymės. 
Kumščiai tankiai virpėjo. 

Ką daryti? 

Ji girdėjo savo padažnėjusį kvėpavimą. Atrodė, kad jos kūnas 
kažkuriuo metu perplyšo į dvi dalis. Viena norėjo kuo greičiau 
pripažinti tai, kad mato Tengo. O kita troško tai neigti ir blokštis 
kur nors, kad jo nematytų. Stengėsi įsikalbėti, kad to nė neatsitiko. 
Jos viduje įnirtingai kovėsi šios dvi priešingos jėgos. Abi traukė Ao- 
mamę į savo pusę. Atrodė, kad jai plyšta raumenys, atsipalaiduoja 
sausgyslės ir trupa kaulai. 

Aomamė troško dabar pat nubėgti į aikštelę, užlipti ant čiuožyk- 
los ir užkalbinti ten sėdintį Tengo. Bet ką derėtų jam sakyti? Ji net 
nežino, kaip normaliai judinti burnos raumenis. Vis dėlto kažką 
išspaustų. Mano vardas Aomamė, aš prieš dvidešimt metų Ičikavos 
pradinės mokyklos klasėje suėmiau tau ranką. Atsimeni mane? 

Taip tiktų? 

Galėtų būti ir kažkas padoresnio. 

Kita jos pusė liepė jai slėptis ir niekur nekelti kojos iš balkono. 
Jau nieko negali padaryti. Ar ne tiesa? Vakar naktį tu sudarei 
mainus su Lyderiu. Paaukodama savo gyvybę tu išgelbėsi Tengo. 
Leisi jam gyventi šiame pasaulyje. Jūs šitaip susitarėte. Pažadas jau 
duotas. Tu sutikai pasiųsti Lyderį anapus ir atiduoti savo gyvybę. 
Kas iš to, kad dabar susitiksi su Tengo ir pasišnekėsi apie senus 
gerus laikus. O jei jis tavęs net neprisimena, arba jei prisimena tik 
kaip „nemalonią besimeldžiančią mergiotę“ - kas tada? Su kokiu 
skausmu širdyje tuomet tau teks mirti? 

Taip galvojant Aomamės kūnas sustingo ir ėmė tankiai virpėti. 
To virpulio ji nebepajėgė suvaldyti. Panašiai kaip krečiant šal- 
čiui smarkiai peršalus. Atrodo, kad visą kūną persmelkė ledinis 
šaltis. Ji apglėbė save rankomis ir kurį laiką drebėjo. Tačiau ir 
tuomet neatitraukė akių nuo ant čiuožyklos sėdinčio ir į dangų 
žiūrinčio Tengo. Atrodė, kad jei nusuks žvilgsnį, jis ims ir kažkur 
pranyks. 

Aomamė norėjo būti jo apkabinta. Troško, kad ją glamonėtų jo 
didelės rankos. Geidė visu kūnu pajusti jo šilumą. Noriu, kad jis glos- 
tytų visas mano kūno kerteles. Noriu, kad mane sušildytų. Noriu, kad 
ištrauktų iš mano vidaus šį šaltą drebulį. Noriu, kad įeitų į mane ir 
visą sujauktų. Nelyginant šaukšteliu maišant kakavą. Lėtai, iki dugno. 
Jei jis tai padarytų, galėčiau ten pat iškart ir numirti. Tikrai. 


Bet ar tikrai taip? Gal taip atsitikus aš visai nebenorėčiau mirti? 
Gal trokščiau visą amžinybę likti su juo? Gal mano pasiryžimas 
mirti išgaruotų kaip ryto rasa nuo pirmųjų saulės spindulių? Gal 
užsimanysiu jį nužudyti? Gal paleisiu kulką tiesiai į jį, o paskui 
ištaškysiu smegenis sau. Ji visai neįsivaizduoja, kas jai šautų į galvą 
ir kas ten nutiktų. 

Ką daryti? 

Aomamė neapsisprendžia, ką daryti. Jos kvėpavimas dar patan- 
kėja. Įvairiausios mintys ima viršų ir prasilenkia. Niekaip negali jų 
sujungti į vieną. Ji nežino, kas teisinga, o kas neteisinga. Supranta 
tik vieną vienintelį dalyką - kad nori dabar pat paskęsti jo stambių 
rankų glėbyje. Kas bus paskui, tas. Tebūnie tai dievo - ar velnio - 
valioje. 


Aomamė apsisprendžia. Ji nueina į vonią ir rankšluosčiu nuo 
veido nusišluosto ašaras. Priešais veidrodį greitai pasitvarko plau- 
kus. Jos veidas nenusakomai baisus. Akys raudonos ir pasruvusios 
krauju. Vilki siaubingais rūbais. Treningas išblukęs, nugaroje keis- 
tai pūpso už liemens užkištas savitaisis pistoletas. Išvaizda visai ne 
eiti susitikti su dvidešimt metų nematytu išsiilgtu žmogumi. Kodėl 
neapsirengiau ko nors padoresnio? Bet dabar jau nieko nepadarysi. 
Nėra kada persirenginėti. Ji paskubomis įsispiria į sportbačius, ne- 
užrakinusi durų nulekia avariniais laiptais žemyn iš trečio aukšto, 
įbėga į tuščią aikštelę ir pasuka link čiuožyklos. Tačiau Tengo ten 
nebėra. Dirbtine žibinto šviesa nušviesta čiuožyklos aikštelė tuščia. 
Juodesnė, šaltesnė ir tuštesnė ir už tamsiąją mėnulio pusę. 

Gal man pasivaideno? 


309 


Bet ne - nepasivaideno. Ji taip mąsto gaudydama kvapą. Dar 
visai ką tik Tengo buvo ten. Neabejotinai. Ji užlipa ant čiuožyklos 
ir atsistojusi apsižvalgo. Niekur nematyti jokio žmogaus. Tačiau jis 
dar neturėtų būti toli nuėjęs. Vos prieš kelias minutes jis buvo čia. 
Keturias penkias minutes - ne daugiau. Bėgomis dar jį pasivytų. 

Tačiau Aomamė apsigalvoja. Beveik per jėgą save sulaiko. Ne, 
nieko nebus. Taip neišeis. Ji net nežino, kur link jis nuėjo. Ji visai 
nenori blaškytis bėgiodama po vakarinį Koendžį ir ieškodama, kur 
jis nuėjo. Man nedera taip elgtis. Kol ji sėdėdama balkone dvejojo, 
kaip pasielgus, Tengo nulipo nuo čiuožyklos ir kažkur nupėdino. 
Greičiausiai toks mano likimas. Aš vis dvejojau, dvejojau, kurį 
laiką nieko nesugebėjau nuspręsti, o per tą laiką Tengo išėjo. Taip 
man atsitiko. 

Aomamė tikina save, kad taip geriau. Tikriausiai taip bus teisin- 
giausia. Aš bent jau jį išvydau. Man pavyko jį išvysti akies krašteliu 
kitapus gatvės ir suvirpėti pagalvojus apie tai, kad galėčiau būti jo 
apkabinta. Nors ir porą minučių, bet visu kūnu patyriau smarkų 
to lūkesčio džiaugsmą. Ji užsimerkė, sugniaužė čiuožyklos turėklą 
ir prikando lūpą. 

Ji atsisėdo ant čiuožyklos taip pat kaip sėdėjo Tengo ir pažvelgė 
į pietvakarius. Jame kabėjo pora mėnulių - didelis ir mažas. Paskui 

Ten dar tebetvyro jos gilios dvejonės. 

1084-ieji - tai šiam pasauliui suteiktas pavadinimas. Beveik 
prieš pusę metų aš į jį patekau ir dabar ketinu išeiti. Patekau ne 
savo valia, o išeisiu - savo. Man pasišalinus, čia pasiliks Tengo. Aš, 
žinoma, nežinau, koks jam bus šis pasaulis. Visai negaliu įsivaiz- 
duoti. Bet tai nesvarbu. Aš ketinu už jį numirti. Negalėjau gyventi 
dėl savęs. Tokia galimybė iš pat pradžių buvo iš manęs atimta. Bet 
už tai galiu mirti dėl jo. Ir gerai. Aš galėsiu išeiti šypsodamasi. 

Nemeluoju. 


Aomamė stengėsi pajusti nors menkutį Tengo dvelksmą, likusį 
ant čiuožyklos. Tačiau ten nebuvo likę jokio šilumos pėdsako. 

Rudeniškas nakties vėjas kedeno skirpstulo lapus ir trynė visas 
ten buvusias žymes. Vis dėlto Aomamė ilgai ant jos sėdėjo žiūrė- 
dama į du mėnulius. Skendėjo jų keistoje bejausmėje šviesoje. Ją 
apsupo į vieną triukšmą susilieję įvairiausi didmiesčio garsai, kurie 
pavirto nuolatiniu bosu. Ji prisiminė ant avarinių greitkelio laiptų 
voratinklius audžiančius voriukus. Ar jie tebegyvi ir tebeaudžia 
savo tinklus? 

Ji nusišypsojo. 

Aš pasiruošusi. 

Tik prieš tai reikia kai kur apsilankyti. 


22 skyrius 


Tengo 
Kol danguje kabo du mėnuliai 


Nulipęs nuo čiuožyklos ir išėjęs iš vaikų žaidimų aikštelės Tengo 
klajojo po miestą. Klaidžiojo iš gatvės į gatvę. Visai nekreipda- 
mas dėmesio, kur eina. Vaikščiodamas mėgino suteikti galvoje 
sukilusioms padrikoms mintims nors kiek aiškesnius kontūrus. 
Tačiau, kad ir kiek stengėsi, rimtai mąstyti jam nebepavyko. Nes 
ant čiuožyklos vienu metu jį aplankė pernelyg daug skirtingų 
minčių. Apie antrą mėnulį, apie kraujo ryšius, apie naują gy- 
venimo pradžią, apie tikrovišką svają, nuo kurios ima svaigti 
galva, apie Fukaeri ir Oro lėliukę ir apie kažkur netoliese be- 
siglaudžiančią Aomamę. Perkrauta minčių jo galva sumišo ir 
įtampa pasiekė kritinę ribą. Norėjo, jei įmanoma, dabar pat lįsti 
į lovą ir saldžiai užmigti. Kitus dalykus bus galima apmąstyti 
atsibudus rytoj ryte. Neatrodo, kad dabar galvodamas pasiektų 
padorių rezultatų. 

Grįžęs namo Tengo rado Fukaeri sėdinčią prie jo darbo stalo 
ir kišeniniu peiliuku kruopščiai smailinančią pieštukus. Paprastai 
pieštukinėje Tengo laiko apie dešimt pieštukų, bet dabar jų ten buvo 
jau dvidešimt. Ji buvo kvapą atimančiai dailiai juos nusmailinusi. Jis 


312 


ligi šiol nebuvo regėjęs taip gražiai nudrožtų pieštukų. Jų galiukai 
buvo aštrūs kaip adatos. 

- Tau skambino, - pirštu tikrindama pieštuko smailumą pasakė 
Fukaeri. - Iš Čikuros. 

— Turėjai neatsiliepti... 

- Tai buvo svarbu. 

Turbūt iš garso suprato, kad tai svarbus skambutis. 

— Dėl ko jie skambino? - paklausė Tengo. 

— Nežinau dėl ko. 

- Bet skambino iš Čikuros slaugos namų, ar ne? 

- Jie nori skambučio. 

- Sakai, jie prašė, kad aš jiems paskambinčiau? 

— Nesvarbu kaip vėlai bet šiandien. 

Tengo atsiduso. 

— Nežinau jų telefono. 

— Aš Žinau. 

Ji įsiminė jį mintinai. Tengo užsirašė tą numerį ant lapelio. Tada 
pažvelgė į laikrodį. Pusė devynių. 

- Prieš kiek laiko jie skambino? - paklausė Tengo. 

— Neseniai. 

Tengo nuėjo į virtuvę ir išgėrė stiklinę vandens. Rankomis atsi- 
rėmė į kriauklę, užsimerkė, įsitikino, kad galva žmoniškai dirba, 
ir surinko užsirašytą numerį. Gal mirė jo tėvas? Mažų mažiausiai 
tai tikrai gyvybės ar mirties klausimas. Jei ne kraštutinis reikalas, 
jie neskambintų jam šitaip vėlai. 

Atsiliepė moteris. Tengo prisistatė, pasakė, kad pirma jie jam 
skambino, bet jis negalėjęs kalbėti, todėl dabar atskambinąs. 

- Jūs esate pono Kavanos sūnus, tiesa? - pasitikslino ji. 

- Taip, - atsakė Tengo. 

— Neseniai buvote pas mus atvykęs aplankyti tėvo, - pasakė 
moteris. 

Jam prieš akis iškilo pagyvenusios seselės su auksiniais akinių 
rėmeliais veidas. Jos vardo neprisiminė. 

Jis trumpai atsakė. 

— Man perdavė, kad jūs skambinote. 

- Taip, skambinome. Tuoj sujungsiu jus su atsakinguoju gydy- 
toju, su kuriuo galėsite pasišnekėti tiesiogiai. 

Prispaudęs ragelį prie ausies Tengo laukė, kol jį sujungs su gydy- 
toju. Šis ilgokai neatsiliepė. Bene visą amžinybę skambėjo „Home 
on the Range“. Tengo užsimerkė ir prisiminė tų slaugos namų 
Boso pusiasalyje vaizdą. Viena kitą užstojančios storos tankiai 
suaugusios pušys ir jas košiantis jūros vėjas. Nepailstamai mušan- 
čios Ramiojo vandenyno bangos. Apspangęs tuščias laukiamasis. 
Koridoriumi stumiamos lovos su ratukais bildėjimas. Saulės nu- 
gairintos užuolaidos. Dailiai išlyginti balti seselių chalatai. Silpna 
ir neskani valgyklos kava. 

Pagaliau gydytojas atsiliepė. 

- Labai atsiprašau, kad užtrukau. Ką tik mane buvo skubiai 
iškvietę į palatą. 

- Kąjūs, - pasakė Tengo. Tada pamėgino prisiminti to gydytojo 
veidą. Bet juk jis nė karto nebuvo su juo susitikęs. Galva dar nelabai 
verda. - Ar kas nors nutiko tėvui? 

Kiek luktelėjęs gydytojas tarė: 

- Šiandien nieko ypatingo nenutiko, tiesiog jau kurį laiką tęsiasi 
ta pati ir visai negera padėtis. Man nemalonu tai sakyti, bet jūsų 
tėvui koma. 

— Koma, - pakartojo Tengo. 

— Jis kietai miega nepabusdamas. 

— Kitaip tariant, jis be sąmonės, ar ne? 

— Taip. 

Tengo įtemptai mąstė. Reikia kaip nors priversti galvą dirbti. 

- Ar koma jį ištiko dėl kokios nors ligos? 

- Tiesą pasakius, ne, - painiai atsakė gydytojas. 

Tengo laukė. 

- Telefonu sudėtinga paaiškinti, bet tai nėra kokia nors sunki 
liga. Jis neserga jokia aiškiai nustatyta liga kaip, tarkim, vėžys ar 
plaučių uždegimas. Mediciniškai jo būklės neįmanoma tiksliai 
apibūdinti. Tiesiog dėl nelabai aiškių priežasčių jūsų tėvo akyse 
nematyti noro savaime kabintis į gyvenimą. Kai liga neaiški, neži- 

nia, kaip ją gydyti. Darome jam lašelines ir palaikome maitinimą, 
bet tai tėra pagalbinės priemonės. Ne esminis gydymas. 

— Galiu tiesiai paklausti? - pasiteiravo Tengo. 

- Žinoma, - atsakė gydytojas. 

— Ar tai reiškia, kad tėvas ilgai nebetemps? 

- Jei ir toliau jis bus tokios būklės, greičiausiai tai labai tikėtina. 

— Ar tai dėl senatvės? 

Gydytojas neaiškiai numykė į ragelį. 

- Jūsų tėvui dar nėra septyniasdešimties. Ne tas amžius nukaršti. 
Be to, jis iš esmės buvo sveikas žmogus. Be senatvinės silpnaprotys- 
tės, nebuvo matyti jokių ypatingų fizinių negalavimų. Reguliariai 
atliekamų sveikatos patikrinimų rezultatai buvo gana geri. Nerodė 
jokių sveikatos problemų. 

Gydytojas čia pritilo. Paskui kalbėjo toliau: 

— Tačiau... Pastarųjų kelių dienų būklė galbūt tikrai, kaip jūs ir 
sakote, artima nukaršimui. Visos kūno funkcijos nusilpo ir, regis, 
nuslopo noras gyventi. Tokie simptomai paprastai būdingi sulau- 
kusiems aštuoniasdešimt penkerių ir vyresniems pacientams. Bū- 
damas tokio amžiaus Žmogus pavargsta gyventi ir pasitaiko, kad jį 
apleidžia jėgos toliau palaikyti savo gyvastį. Tačiau šiuo metu man 
nelabai aišku, kodėl tas pats ištiko šešiasdešimt kelerių jūsų tėvą. 

Tengo prikando lūpą ir trumpam susimąstė. 

— Kada maždaug jį ištiko koma? - paklausė Tengo. 

— Prieš tris dienas, - atsakė gydytojas. 

- Tris dienas jis visiškai nenubunda? 

— Nė karto. 

- O gyvybės požymiai pamažu slopsta. 

Gydytojas tarė: 

— Ne sparčiai, o, kaip jau sakiau, po truputį, bet regimai jis vis 
mažiau kabinasi į gyvenimą. Lyg stodamas po truputį greitį ma- 
žinantis traukinys. 

— Kiek maždaug dar yra laiko? 

- Nieko užtikrintai negaliu pasakyti. Tiesiog jei taip bus ir toliau, 
blogiausiu atveju galbūt teliko savaitė, - pasakė gydytojas. 

Tengo perėmė ragelį į kitą ranką ir dar kartą prikando lūpą. 

- Rytoj atvyksiu, - pasakė Tengo. - Dar prieš jums paskambinant 
ketinau greitai atvažiuoti. Bet esu labai dėkingas, kad pranešėte. 

Tai išgirdęs gydytojas lengviau atsikvėpė. 

- Atvykite. Manau, būtų gerai kuo greičiau jį pamatyti. Turbūt 
pasišnekėti nepavyks, bet tėvas tikrai nudžiugs jums apsilankius. 

- Bet jis be sąmonės, tiesa? 

— Be sąmonės. 

- Ar jį kamuoja skausmai? 

- Šiuo metu nekamuoja. Neturėtų kamuoti. Visa laimė, jis tiesiog 
saldžiai miega. 

— Labai jums ačiū, - padėkojo Tengo. 

— Pone Kavana, - tarė gydytojas, - jūsų tėvas buvo, kaip čia 
pasakius, itin mažai priežiūros reikalaujantis pacientas. Jis niekam 
niekada nepridarė sunkumų. 

- Jis nuo seno buvo toks žmogus, - atsakė Tengo. Tada dar sykį 
padėkojęs gydytojui padėjo ragelį. 


Tengo pasišildė kavos ir gėrė ją sėdėdamas prie stalo priešais 
Fukaeri. 

— Rytoj išvyksi, - paklausė ji Tengo. 

Jis linktelėjo. 

— Ryte reikės sėsti į traukinį ir dar kartą nuvykti į kačių mies- 
tą. 

- Važiuosi į kačių miestą, - neišraiškingai pasakė Fukaeri. 

— Tu palauksi čia, - paklausė Tengo. Gyvendamas su Fukaeri 
priprato klausti be klausiamosios intonacijos. 

— Aš palauksiu čia. 

— Į kačių miestą važiuosiu vienas, - pasakė Tengo. Tada gurkš- 
telėjo kavos. Paskui susivokęs paklausė. - Nori ko nors išgerti? 

- Baltojo vyno jei yra. 

Tengo atsidarė šaldytuvą ir paieškojo, ar yra atšaldyto baltojo 
vyno. Giliai lentynoje rado prieš kurį laiką per išpardavimą nu- 
sipirkto „Chardonnay“. Ant etiketės nupieštas šernas. Jis ištraukė 
kamštį ir įpylęs į taurę pastatė ją priešais Fukaeri. Paskui kiek 

padvejojęs įsipylė ir sau. Išties labiau norėjo išgerti vyno nei ka- 
vos. Vynas buvo kiek peršaldytas ir saldokas, bet alkoholis Tengo 
truputį apramino. 

- Rytoj tu važiuosi į kačių miestą, - pakartojo Fukaeri. 

— Anksti ryte sėdęs į traukinį, - pasakė Tengo. 

Keldamas prie lūpų vyno taurę Tengo prisiminė, kad jis įleido 
savo sėklą į priešais jį sėdinčią gražią septyniolikmetę. Nors tai 
įvyko tik vakar naktį, atrodė, tarsi būtų nutikę senų senovėje. Kaip 
istorinis įvykis. Bet pats dar ryškiai juto tai, ką patyrė anuomet. 

— Padaugėjo mėnulių, - lėtai sukiodamas taurę rankoje tarsi 
buvo du mėnuliai. Didelis gelsvas ir mažas žalsvas. Gal jau seniai 
taip yra. Bet aš to nepastebėjau. Ką tik pagaliau pamačiau. 

Fukaeri niekaip ypatingai nesureagavo į tai, kad padaugėjo mė- 
nulių. Neatrodė, kad būtų nustebusi dėl šitokio Tengo pareiškimo. 
Jos mina visai nepakito. Ji net netruktelėjo pečiais. Regis, ta Žinia 
jai visai nebuvo sensacinga. 

— Nereikia nė sakyti: tai, kad danguje kabo du mėnuliai, su- 
tampa su Oro lėliukėje aprašomu pasauliu, - pasakė Tengo. - Ir 
naujasis mėnulis yra lygiai toks, kaip mano aprašytasis. Ir jo dydis, 
ir spalva. 

Fukaeri tiesiog tylėjo. Ji neatsako į klausimus, į kuriuos nereikia 
atsakyti. 

— Kodėl šitaip atsitiko? Kaip šitaip gali atsitikti? 

Atsakymo, aišku, nebuvo. 

Fukaeri kurį laiką atidžiai apžiūrinėjo savo nagų formą. Tada 
tarė: 

- Nes mes dviese parašėme knygą. 

Tengo pastatė taurę. Tada paklausė Fukaeri: 

— Mudu parašėme romaną Oro lėliukė, kuris buvo išleistas. 
Mes bendradarbiavome. Paskui ta knyga tapo bestseleriu ir po 
pasaulį pasklido žinia apie Mažuosius žmones, motinėlę, jauniklę 
ir visa kita. Ir dėl to mes patekome į šį pakeistą pasaulį. Tą nori 
pasakyti? 

— Tu atlieki priėmėjo vaidmenį. 

- Aš atlieku priėmėjo vaidmenį, - pakartojo Tengo. - Aš tikrai 
Oro lėliukėje rašiau apie gavėją. Bet nelabai supratau, kas tai yra. 
Koks konkrečiai yra priėmėjo vaidmuo? 

Fukaeri nesmarkiai papurtė galvą. Tarsi sakydama, kad negali 
to paaiškinti. 

Kažkada tėvas yra pasakęs: jei kažko nesupranti be paaiškinimo, 
vadinasi, nesuprasi, kad ir kiek tau aiškintų. 

— Mums geriau likti kartu, - pasakė Fukaeri. - Iki kol tu ją 
surasi. 

Tengo kurį laiką tylėdamas žvelgė į Fukaeri veidą. Bandė perskai- 
tyti, ką jis byloja. Tačiau jame nebuvo jokios išraiškos. Kaip visada. 
Paskui jis nesąmoningai pakreipė galvą ir pažvelgė pro langą. Bet 
mėnulių nebuvo matyti. Tik elektros stulpai su neišvaizdžiai susi- 
raizgiusiais laidais. 

Tengo tarė: 

— Ar tam, kad taptum priėmėju, reikia kokių nors ypatingų 
sugebėjimų? 

Fukaeri nesmarkiai palingavo galva. Suprask - reikia. 

— Bet Oro lėliukė iš esmės yra tavo istorija. Tavo iš nieko sukurtas 
pasakojimas. Kilęs iš tavo vidaus. Aš tik paprašytas sutvarkiau jo 
tekstą. Aš tesu paprasčiausias techninis darbuotojas. 

— Nes mes dviese parašėme knygą, - pakartojo Fukaeri. 

Tengo nesąmoningai pirštų galiukais suspaudė smilkinius. 

— Vadinasi, nuo tada aš nežinodamas sutikau atlikti priėmėjo 
vaidmenį? 

— Dar anksčiau, - pasakė Fukaeri. Dešinės rankos smiliumi ji 
bedė į save, o paskui į Tengo. - Aš esu perėmėja, o tu - priėmėjas. 

- Perimti ir priimti, - kad būtų aiškiau, pasakė Tengo. - Kitaip 
sakant, tu suvoki, o aš gaunu. Tiesa? 

Fukaeri linktelėjo. 

Tengo truputį susiraukė. 

— Vadinasi, tu žinojai, kad aš esu priėmėjas arba kad turiu jam 
reikalingų savybių, ir būtent todėl leidai man perrašyti Oro lėliu- 

kę. Pasinaudodama manimi tu tam, ką suvoki, suteikei knygos 
pavidalą. Tiesa? 

Jokio atsako. 

Tengo nuramino perkreiptą veidą. Tada žiūrėdamas Fukaeri į 
akis pasakė: 

— Dar nesuvokiu konkrečių ypatumų, bet veikiausiai daugmaž 
tuo metu aš ir patekau į šį pasaulį su dviem mėnuliais. Tik ligi šiol 
man tai prasprūdo pro akis. Per tą laiką nė sykio nepakėliau akių 
į nakties dangų ir todėl nepastebėjau, kad mėnulis nebe vienas. 
Tikrai taip, ar ne? 

Fukaeri ir toliau tylėjo. Toji tyla it smulkios dulkelės slapčia pas- 
klido į orą. Jos buvo tarsi ką tik pakilusios nuo drugių, atplazdenusių 
iš ypatingos erdvės, sparnų. Tengo kurį laiką žvelgė, kaip tos dulkelės 
ore piešia figūras. Jis jautėsi lyg pavirtęs vakarykščiu laikraščiu. Nau- 
jienos kasdien vis kitos. Tik jis vienas apie jas nieko nesužino. 

— Regis, priežastis ir padarinys beviltiškai susipainiojo, - atsi- 
peikėjęs pasakė Tengo. - Nebesuprantu, kas eina po ko. Vienaip 
ar kitaip, mes esame šiame naujame pasaulyje. 

Fukaeri pakėlė galvą ir žvilgsniu pervėrė Tengo akis. Gal jam tik 
pasirodė, bet jos vyzdžių gilumoje Tengo įžvelgė šiltą šviesą. 

- Nori nenori, senojo pasaulio nebėra, - pasakė Tengo. 

Fukaeri truktelėjo pečiais. 

— Mes gyvename čia. 

— Pasaulyje su dviem mėnuliais? 

Fukaeri neatsakė. Toji septyniolikmetė gražuolė kietai susičiau- 
pusi žiūrėjo tiesiai Tengo į akis. Taip pat, kaip klasėje po pamokų 
Aomamė žvelgė Tengo į akis jam esant dešimties. Tame žvilgsnyje 
atsispindėjo stiprus ir gilus sąmonės susitelkimas. Tas Fukaeri 
žvilgsnis, atrodė, pavers Tengo į akmenį. Tarsi būdamas akmeniu jis 
taps dar vienu mėnuliu. Kreivu mėnulėliu. Po kurio laiko Fukaeri 
žvilgsnis pagaliau tapo švelnesnis. Paskui ji pakėlė dešinę ranką ir 
švelniai pirštais palietė smilkinį. Tartum mėgindama perskaityti 
slaptas savo pačios mintis. 

- Tu ieškojai žmogaus, - paklausė Fukaeri. 

— Taip. 

- Bet neradai. 

— Neradau, - atsakė Tengo. 

Aomamės jis nerado. Tačiau vietoj jos aptiko tai, kad mėnuliai 
yra du. Po to, kai sekdamas Fukaeri užuomina pasikapstė giliai 
savo atmintyje ir nusprendė žvilgtelti į dangų. 

Tebežiūrėdama truputį švelniau Fukaeri paėmė taurę. Palaikė 
vyno gurkšnį burnoje ir it rasą geriantis vabzdys su pasimėgavimu 
nurijo. 

Tengo tarė: 

— Tu sakai, kad ji kažkur slepiasi. Vis dėlto taip lengvai jos ne- 
surasiu. 

— Gali nesijaudinti, - pasakė Fukaeri. 

— Aš galiu nesijaudinti, - pakartojo jos žodžius Tengo. 

Fukaeri išraiškingai palingavo galvą. 

— Kitaip tariant, man pavyks ją surasti? 

- Ji tave suras, - tyliai pasakė Fukaeri. Švelniu it pieva skriejantis 
vėjelis balsu. 

- Čia, Koendžyje? 

Fukaeri pakraipė galvą. Ji nežino. 

— Kažkur, - pasakė ji. 

— Kažkur šiame pasaulyje? - paklausė Tengo. 

Fukaeri linktelėjo. 

— Kol danguje kabo du mėnuliai. 

— Atrodo, kad man telieka tavimi patikėti, - kiek pagalvojęs 
bejėgiškai pasakė Tengo. 

— Aš suvokiu, o tu priimi, - išmintingai pasakė Fukaeri. 

— Tu suvoki, o aš priimu, - sukeisdamas įvardžius persakė 
Tengo. 

Fukaeri linktelėjo. 

Tengo norėjo jos paklausti, ar todėl jie ir santykiavo. Per tą 
smarkią liūtį vakar naktį. Ką, po galais, tai reiškia? Tačiau nepa- 
klausė. Tai veikiausiai nederamas klausimas. Vis viena nesulauks 
atsakymo. Tengo tai buvo aišku. 

Kadaise tėvas yra pasakęs: jei be paaiškinimo to nesupranti, va- 
dinasi, nesuprasi, kad ir kiek tau aiškintų. 

— Tu suvoki, o aš priimu, - dar sykį pakartojo Tengo. - Taip pat, 
kaip rašant Oro lėliukę. 

Fukaeri papurtė galvą. Tada susiėmė plaukus už nugaros ir ati- 
dengė gražiąją ausytę. Nelyginant iškeldama siųstuvo anteną. 

— Ne taip pat, - pasakė Fukaeri. - Tu pasikeitei. 

— Aš pasikeičiau, - pakartojo Tengo. 

Fukaeri linktelėjo. 

— Kaip aš pasikeičiau? 

Fukaeri ilgai žiūrėjo į vyno taurę rankoje. Tarsi būtų ten įžvelgusi 
kažką svarbaus. 

- Nuvykęs į kačių miestą suprasi, - pasakė gražuolė. Paskui, 
vis dar neprisidengdama ausies, gurkštelėjo vyno. 

23 skyrius 
Aomamė 


Tigro jėga tavo automobiliui 


Šeštą ryto Aomamė nubudo. Buvo gražus giedras rytas. Kavavi- 
rėje pasidarė kavos, suvalgė skrudintos duonos. Išsivirė kiaušinį. 
vadovo mirtį niekas dar nesužinojo. Nepranešę policijai ar kitaip 
nepaviešinę jie tikriausiai tyliai atsikratė lavono. Na ir gerai. Šiaip 
jokio skirtumo. Kad ir kaip juo atsikratytum, vis viena tai jau miręs 
žmogus. To, kad jis nebegyvas, niekaip nepakeisi. 

Aštuntą ryto nusiprausė po dušu, vonioje priešais veidrodį 
kruopščiai susišukavo ir vos regimai lūpdažiu brūkštelėjo lūpas. 
Apsimovė pėdkelnes. Išsitraukusi iš spintos apsivilko baltą šilkinę 
palaidinę ir stilingą „Junko Shimada“ kostiumėlį. Kelis kartus 
pasisukiojusi ir pasimuisčiusi pasitaisė liemenėlę pakietintais 
kaušeliais su vielutėmis ir pasigailėjo, kad krūtinė nėra nors 
truputį didesnė. Ligi šiol jau 72 000 kartų yra tą patį pagalvo- 
jusi žiūrėdama į veidrodį. Bet nieko tokio. Nesvarbu, kiek kartų 
apie tai pagalvočiau, tai esu aš. Kuo blogai, kad tai 72 001-as 
kartas? Kol gyvenu, galvoju ką noriu, kada noriu ir kiek noriu. 

Niekas man nepriekaištaus. Tada ji apsiavė „Charles Jourdan“ 
aukštakulnius. 

Aomamė atsistojo priešais veidrodį prieškambaryje, kuriame 
į veidrodį kilstelėjo vieną petį ir pamanė, kad ji visai primena Fei 
Danavei iš „Tomo Krauno aferos“. Filme ji vaidina šaltakraujišką 
it peilio ašmenys draudimo bendrovės tyrėją. Šaltą, seksualią, 
puikiai tinkančiu kostiumėliu. Žinoma, Aomamė neatrodė kaip 
Fei Danavei, bet kėlė panašų įspūdį. Bent jau neatrodė priešingai. 
Tokį įspūdį kelia geriausi savo amato specialistai. Juo labiau kad 
rankinėje guli kietas ir ledinis savitaisis pistoletas. 


Ji užsidėjo nedidelius „Ray Ban saulės akinius ir išėjo iš buto. 
Nužingsniavo į vaikų žaidimų aikštelę kitapus gatvės, atsistojo 
priešais čiuožyklą, ant kurios vakar vakare sėdėjo Tengo, ir mintyse 
atkūrė vakarykštį vaizdą. Vos prieš dvylika valandų čia buvo tikras 
Tengo - jį nuo manęs teskyrė gatvė. Jis sėdėjo ten vienas ir ilgai 
žiūrėjo į dangų. Į tuos pačius du mėnulius, kuriuos regi ir ji. 

Toks susitikimas su Tengo Aomamei prilygo stebuklui. Netgi 
tam tikrai apvaizdai. Kažkas atvedė Tengo pas ją. Ir tai, regis, che- 
miškai paveikė jos organizmą. Nuo tada, kai atsibudo, Aomamė 
be atvangos visu kūnu džiaugsmingai virpėjo. Jis man pasirodė ir 
pranyko. Negalėjau nei su juo pasišnekėti, nei prisiglausti. Tačiau 
per tą trumpą laiką jis pakeitė manyje daug dalykų. Lyg šaukšteliu 
maišytų kakavą, jis išties smarkiai sujaukė mano kūną ir sielą. Iki 
pat vidaus organų ir gimdos. 

Aomamė penkias minutes ten stoviniavo laikydama ranką ant 
čiuožyklos kopėčių laiptelio ir nesmarkiai raukydamasi smulkiu 
bato kulniuku lengvai stukseno žemę. Tikrino savo sujauktą kūną 
ir sielą bei mėgavosi tuo jausmu. Paskui ryžtingai išėjo iš aikštelės 
ir pasiekusi judresnę gatvę pasigavo taksi. 


- Pirmiausia važiuokite į Jogą, paskui įsukite į trečiąjį greitkelį 
ir vykite iki Ikedžirio išvažiavimo, - susakė ji vairuotojui. 

Vairuotojas, savaime suprantama, sutriko. 

— O kur tiksliai jūs važiuojate? - tingokai paklausė jis. 

- Tiesiog važiuojame link Ikedžirio išvažiavimo. 

— Na, bet tada būtų daug arčiau iš čia važiuoti tiesiai į Ikedžirį. 
Dabar važiuodami iki Jogos apsuksime labai didelį lanką, juolab 
tokiu metu ryte trečiasis greitkelis į miesto pusę bus siaubingai 
užsikimšęs. Vos šliaušime į priekį. Tai tokia pat neginčijama tiesa, 
kaip ir tai, kad šiandien trečiadienis. 

- Spūstis manęs nejaudina. Šiandien gali būti trečiadienis, 
penktadienis ar imperatoriaus gimtadienis - man nesvarbu. Pra- 
šau važiuoti į Jogą ir iš ten įsukti į greitkelį. Laiko turiu į valias. 

Vairuotojas buvo trisdešimt kelerių. Liesas, išbalęs, pailgo veido. 
Priminė baikštų žolėdį. Skruostikauliai atsikišę kaip akmeninių 
Velykų salos skulptūrų. Jis pro veidrodėlį žvelgė į Aomamę. Mėgi- 
no išjos veido perskaityti, ar jai šiaip pasimaišęs protas, ar ji eilinis 
žmogus, pakliuvęs į painias aplinkybes. Tačiau taip paprastai to 
neįskaitysi. Ypač iš atspindžio mažame veidrodėlyje. 

Aomamė iš rankinės išsitraukė piniginę ir iš jos paėmusi nauju- 
tėlį it ką tik išspausdintą 10 000 jenų banknotą pakišo vairuotojui 
po nosimi. 

— Grąžos nereikia. Kvito irgi, - tiesmukai pasakė ji. - Todėl 
neklausinėkite, ko nereikia, ir vežkite, kur prašau. Pirmiausia į 
Jogą, paskui trečiuoju greitkeliu iki Ikedžirio. Spūstis ne spūstis, 
tiek turėtų užtekti. 

- Žinoma, tiek tikrai užteks, - vis dar įtariai pasakė vairuoto- 
jas. - O ar jūs greitkelyje turite kokių nors ypatingų reikalų? 

Aomamė paplevėsavo banknotu. 

- Jei nevažiuosite, aš išlipsiu ir pasigausiu kitą taksi, todėl 
greičiau apsispręskite. 

Vairuotojas suraukęs antakius dešimt sekundžių žiūrėjo į tas 
ar banknotas tikras, įsikišo į darbinę piniginę. 

- Gerai. Važiuojame į trečiąjį greitkelį. Bet pažadu, ten bus krau- 
pus kamštis. O tarp Jogos ir Ikedžirio nėra nė vieno išvažiavimo. 


Viešųjų tualetų irgi nėra. Todėl, jei norėtumėte į tualetą, prašau 
susitvarkyti dabar. 
- Viskas gerai, tiesiog važiuokite. 


Vairuotojas iš siaurų gyvenvietės gatvių įvažiavo į aštuntąjį 
aplinkkelį. Tada besikemšančiomis gatvėmis pasuko link Jogos. 
Per tą laiką jie nepratarė nė žodžio. Taksistas nuolat klausėsi žinių 
per radiją. Aomamė skendėjo apmąstymuose. Prieš įvažiavimą į 
greitkelį jis pritildė radiją ir paklausė Aomamės: 

— Gal ne mano reikalas, bet ar jūsų darbas yra kuo nors neį- 
prastas“ 

— Draudimo bendrovės tyrėja, - nedvejodama atsakė Aomamė. 

— Draudimo bendrovės tyrėja, - atidžiai ištarė vairuotojas, tarsi 
ragaudamas ligi šiol neskanauto maisto. 

— Tikrinu, ar nėra apgaule pasisavinamos draudimo išmokos, - 
pasakė Aomamė. 

- Hm, - sujaudintas tarė vairuotojas, - o trečiasis greitkelis kaip 
nors susijęs su vienu tokių suklastojimų? 

- Taip. 

- Visai kaip tame filme. 

— Kokiame filme? 

- Labai sename. Su Stivu Makvinu. Na, pamiršau jo pavadi- 
nimą. 

— „Tomo Krauno afera, - pasakė Aomamė. 

— Taip taip, šitame, kur Fei Danavei vaidina draudimo bendro- 
vės tyrėją. Ji yra apiplėšimų tyrimo specialistė. O Makvinas yra 
turčius, kuris dėl pramogos surengia nusikaltimą. Įdomus filmas. 
Mačiau aukštesnėse klasėse. Man patiko jo muzika. Tuo metu visi 
jos klausėsi. 

- Mišelio Legrano. 

Vairuotojas pašvilpavo pirmus keturis taktus. Paskui pažvelgė 
veidą. 

- Tai va, jūs man kažkuo primenate Fei Danavei iš to filmo. 

- Ačiū, - pasakė Aomamė. Jai prireikė nemažai pastangų nu- 
slėpti kylantį šypsnį. 


Eismas trečiajame greitkelyje miesto link, kaip vairuotojas ir nu- 
matė, buvo nežmoniškai užsikimšęs. Nepavažiavę nė šimto metrų 
nuo įvažiavimo jie įklimpo į spūstį. Tokią didelę, kad galėtum ją 
kaip pavyzdį įrašyti į spūsčių žinyną. Kita vertus, Aomamė to ir 
norėjo. Tie patys drabužiai, tas pats greitkelis, tokia pati spūstis. 
Gaila, kad taksi radijas negrojo Janačeko simfonijetės ir kad jo 
kokybė nė iš tolo neprilygo anos „Toyota Crown Royal Saloon' 
garso kokybei, bet to norėti jau būtų per daug. 

Iš abiejų pusių spaudžiama sunkvežimių mašina slinko į prie- 
kį. Ilgam sustodavo vienoje vietoje, paskui, lyg staiga toptelėjus, 
truputį pavažiuodavo pirmyn. Furgono su šaldytomis prekėmis 
vairuotojas gretimoje juostoje kiekvienąkart sustojęs įnikdavo į ko- 
miksų knygą. Kreminės spalvos „Toyota Corona Mark II sėdintys 
nepersimesdami žodžiu. Tikriausiai neturėjo apie ką šnekėtis. O 
gal iki to juos privedė kažkoks ankstesnis pokalbis. Giliai atsilošusi 
sėdynėje Aomamė skendėjo apmąstymuose, o vairuotojas klausėsi 
radijo laidos. 

Tarsi po amžinybės jie privažiavo ženklą „Komazava“ ir sraigės 
žingsniu pasuko link Sangendžiajos. Aomamė retkarčiais pakel- 
davo galvą ir pažvelgdavo pro langą. Šį miestą matau jau pasku- 
tinį kartą. Aš išvyksiu kažkur toli. Tačiau net ir taip pagalvojusi 
ji nepajuto Tokijui nostalgijos. Visi pastatai palei greitkelį buvo 
baisūs, pajuodę nuo mašinų išmetamųjų dujų, kur tik papuola 
apsmaigstyti rėksmingais reklaminiais stendais. Žvelgiant į tai jos 
nuotaika apniuko. Ir kam žmonėms būtinai reikėjo sukurti tokią 
troškią vietą? Nesakau, kad visur pasaulyje turi skleistis vien grožis. 
Tačiau galima apsieiti ir be tokio subjaurojimo. 

Tuomet Aomamė pagaliau išvydo jau matytą vietą. Ten, kur 
ji anąkart išlipo iš taksi. Daug išmanantis vairuotojas jai pasakė 
ten esant avarinius laiptus. Priešakyje buvo matyti didelė „Esso“ 

benzino reklama. Besišypsantis tigras laiko degalų pistoletą. Lygiai 
kaip ir aną sykį. 

Aomamė staiga pastebėjo, kad jai išdžiūvo gerklė. Ji atsikrenkštė, 
įkišo ranką į rankinę ir išsitraukė citrinų skonio pastilių nuo kosu- 
lio. Įsidėjo vieną į burną ir įmetė pakuotę atgal į rankinę. Paskui joje 
stipriai suspaudė „Heckler 84 Koch rankeną. Prisiminė jo kietumą 
ir svorį. Taip, gerai. Mašina dar truputį pavažiavo į priekį. 

- Persirikiuokite į kairę juostą, - pasakė ji vairuotojui. 

- Bet juk dešinė dar juda, - ramiai paprieštaravo vairuotojas. - 
Be to, Ikedžirio išvažiavimas yra dešinėje, todėl dabar persirikiavus 
paskui bus nei šis, nei tas. 

Aomamė nesileido į ginčus: 

— Važiuokite į kairę. 

- Jei taip sakote, - nusileido vairuotojas. 

Jis iškišo ranką pro langą, pasignalizavo furgonui su šaldytomis 
prekėmis ir įsitikinęs, kad šis tai pastebėjo, įsuko mašinos nosį 
priešais jį. Pajudėjusi dar penkiasdešimt metrų pirmyn mašina 
vėl visiškai sustojo. 

— Aš čia išlipsiu - atidarykite dureles. 

- Išlipsite? - apstulbęs paklausė vairuotojas. - Turite omenyje 
čia“ 

— Taip, čia išlipsiu. Turiu čia reikalų. 

— Ponia, bet juk čia yra greitkelio vidurys. Tai pavojinga, o ir 
išlipusi niekur nenueisite. 

— Viskas gerai - čia pat yra avariniai laiptai. 

— Nežinau, - papurtė galvą vairuotojas, - ar tikrai čia tokie 
yra. Bet jei mano įmonė sužinos, kad jus čia išleidau, nusuks man 
sprandą. Gausiu velnių nuo kelių direkcijos - anie neturi nė krislo 
gailesčio. 

- Paklausykite, man trūks plyš reikia čia išlipti, - taip sakydama 
Aomamė iš piniginės ištraukė dar vieną 10 000 jenų banknotą ir 
truktelėjusi jį tarp pirštų, kad ištiesintų, padavė vairuotojui. - At- 
leiskite, kad primygtinai prašau, bet čia jums už nepatogumus. 
Todėl išleiskite mane čia. Prašau. 

Vairuotojas pinigų nepaėmė, tik pasiduodamas patraukė svirtelę 
ir atidarė automatines keleivio dureles. 

- Pinigų nereikia. Pakaks ir tų, kuriuos gavau pirma. Bet labai 
prašau pasisaugoti. Greitkelyje nėra kelkraščių, ir nesvarbu, koks 
kamštis, juo eiti yra labai pavojinga. 

— Ačiū, - pasakė Aomamė. Išlipusi iš mašinos ji pabeldė į ke- 
leivio langą, kad vairuotojas jį atidarytų. Tada persisvėrusi per jį į 
mašinos vidų įspraudė tuos 10 000 jenų jam į delną. 

— Paimkite. Ir nesijaudinkite - pinigų ir taip turiu per daug. 

Vairuotojas žiūrėjo tai į banknotą, tai į Aomamės veidą. 

Tada ji tarė: 

- Jei dėl manęs jums papriekaištaus kas nors iš policijos ar įmo- 
nės, pasakykite, kad pagrasinau pistoletu. Todėl neturėjote kitos 
išeities. Tai turėtų juos įtikinti. 

Atrodė, kad vairuotojas nelabai suvokia, ką ji sako. Turi per daug 
pinigų? Pagrasino pistoletu? Vis dėlto pinigus jis paėmė. Turbūt 
bijojo, kad ji jam ko nors nepadarytų. 


Kaip ir aną kartą ji pasuko Šibujos link ir ėjo tarp kelio atitvaro 
ir kairės eismo juostos. Kelio buvo vos penkiasdešimt metrų. Žmo- 
nės iš mašinų stebėjo jos judesius tarsi negalėdami patikėti. Tačiau 
nekreipdama į tai jokio dėmesio Aomamė lyg modelis Paryžiaus 
podiumu žingsniavo pirmyn tiesutėle nugara. Vėjas gairino jai 
veidą. Tuščia priešpriešinio eismo juosta greitai lekiantys vilkikai 
drebino kelio dangą. „Esso“ stendas pamažu didėjo ir Aomamė 
pagaliau priėjo pažįstamą avarinio sustojimo aikštelę. 


Vaizdai aplinkui buvo lygiai tokie patys, kaip ir aną kartą, kai 
ten stovėjo. Ten buvo metalinė tvorelė, greta jos stovėjo geltona 
būdelė su pagalbos telefonu. 

Čia prasidėjo 1084-ieji. 

Nuo tada, kai nusileidau avariniais laiptais į 246-ą kelią, pasaulis 
man pasikeitė. Todėl ketinu jais nulipti žemyn dar kartą. Aną kartą 
jais lipau balandžio pradžioje vilkėdama smėlinį paltą. Dabar dar 
tik rugsėjo pradžia ir paltą rengtis yra per karšta. Tačiau išskyrus 

jį, vilkiu visiškai tą patį, ką ir anuomet. Tuos pačius drabužius, 
kuriais Šibujoje esančiame viešbutyje nužudžiau tą kvailą vyrą, 
susijusį su naftos verslu. „Junko Shimada“ kostiumėlį ir „Charles 
Jourdan' aukštakulnius. Baltą palaidinę. Pėdkelnes ir liemenėlę 
su vielutėmis. Pasikėlusi mini sijoną aš perlipau tvorelę ir ėmiau 
leistis laiptais. 

Dar kartą padarysiu tą patį. Grynai iš smalsumo. Tiesiog noriu 
sužinoti, kas atsitiks tais pačiais rūbais nuėjus į tą pačią vietą ir 
padarius tą patį. Nesitikiu, kad tai kaip nors pagelbės. Nelabai 
bijau mirti. Atėjus laikui nesudvejosiu. Galėsiu mirti šypsodama- 
si. Tačiau Aomamė nenorėjo mirti nežinioje, nesuvokdama, kaip 
viskas vyksta. Noriu išmėginti viską, kas man prieinama. Jei nieko 
nepavyks, tiek to. Bet padarysiu iki galo viską, kas mano jėgoms. 
Toks mano būdas. 

Aomamė persisvėrė per tvorelę ir apsidairė laiptų. Tačiau ava- 
rinių laiptų ten nebuvo. 

Kad ir kiek kartų žiūrėjo, vaizdas nesikeitė. Avariniai laiptai 
buvo pradingę. 

Aomamė prikando lūpą ir susiraukė. 

Vietos ji nesupainiojo. Tai tikrai buvo ta pati avarinio sustojimo 
aikštelė. Vaizdai aplinkui tie patys, priešais akis „Esso reklaminis 
stendas. 1984-ųjų pasaulyje čia buvo avariniai laiptai. Pagal to keis- 
to taksisto nurodymus Aomamė kaipmat juos rado. Ir jai pavyko 
perlipus tvorelę jais nusileisti žemyn. Tačiau 1084-ųjų pasaulyje 
avarinių laiptų nebuvo. 

Išėjimas buvo užtvertas. 

Nuraminusi perkreiptą veidą Aomamė atidžiai apsižvalgė aplin- 
kui, dar kartą pakėlė akis į „Esso stendą. Uodegą iškėlęs tigras su 
degalų pistoletu rankoje šnairuodamas į ją smagiai šypsojosi. Toks 
patenkintas, kad, atrodo, niekas nepadarytų jo dar laimingesnio. 

Aomamei toptelėjo, kad tai akivaizdu. 

Taip, tai nuo pat pradžių buvo aišku. Viešbučio „Okura“ aparta- 
mentuose prieš numirdamas Lyderis aiškiai pasakė, kad nėra gali- 
mybės iš 1084-ųjų grįžti į 1984-uosius, kad durys tarp tų pasaulių 
tesivarsto į vieną pusę. 

Vis dėlto Aomamė turėjo tuo įsitikinti savo pačios akimis. Tokia 
jos prigimtis. Ir ji įsitikino. Viskas. Aiški pabaiga. O. E. D. 


Aomamė atsirėmė į metalinę tvorelę ir pažvelgė dangun. Oras 
nei šioks, nei toks. Sodriai mėlyname danguje plaukė keli pailgi 
debesys. Aukštas ir tolimas dangaus skliautas. Tarsi ne didmiesčio 
dangus. Tačiau mėnulio niekur nematyti. Kur jis dingo? Ai. Mė- 
nulis yra mėnulis. Aš esu aš. Mes gyvename kas sau ir kiekvienas 
turime savų planų. 

Fei Danavei dabar greičiausiai išsitrauktų ploną cigaretę ir kietai 
prisidegtų ją žiebtuvėliu. Elegantiškai prisimerktų. Tačiau Aoma- 
mė nerūkė ir neturėjo nei cigarečių, nei žiebtuvėlio. Jos rankinėje 
buvo tik citrinų skonio pastilių nuo kosulio. Taip pat plieninis 
9 mm savitaisis pistoletas ir ligi šiol į kelių vyrų sprandus įsmigusi 
ypatingoji yla. 

Ji pažvelgė į kamštyje išsirikiavusias mašinas. Žmonės jose įdė- 
miai stebėjo Aomamę. Savaime suprantama. Ne taip dažnai išvysi 
Tokijo greitkeliu žingsniuojantį eilinį pilietį. Juo labiau jauną mo- 
terį. O dar apsirengusią mini sijonu, avinčią aukštakulniais, užsi- 
dėjusią žalius akinius nuo saulės ir besišypsančią. Kažkas negerai 
tiems, kurie nežiūri. 

Daugiausia kamštyje stovėjo dideli vilkikai. Juose buvo daugybė 
iš įvairiausių vietų į Tokiją gabenamų prekių. Jie tikriausiai važia- 
vo per naktį. Ir dabar įstrigo į lemtingą rytinę spūstį. Vairuotojai 
nuobodžiavo, buvo nusivylę ir pavargę. Jie norėjo įlįsti į vonią, 
nusiskusti ir atsigulę užmigti. Jiems tik to tereikia. Jie žvelgė į 
Aomamę apatiškai, tarsi į retą neįprastą gyvūną. Buvo pernelyg 
pavargę į ką nors aktyviai veltis. 

Tarp tų daugybės vilkikų tarsi į nerangių raganosių būrį įsimai- 
šiusi grakšti antilopė šmėžavo sidabrinė „Mercedes Benz“ kupė. 
Ant naujutėlės mašinos kėbulo akinamai atsispindėjo ką tik pate- 
kėjusios saulės spinduliai. Ratlankiai derėjo prie automobilio spal- 
vos. Nuleidusi vairuotojo langą čia link spoksojo daili moteriškė. 
„Givenchy“ akiniais nuo saulės. Buvo matyti rankos ant vairo. Ant 
pirštų blizgėjo žiedai. 

Iš pažiūros ji buvo maloni moteriškė. Ir atrodė nuoširdžiai su- 
sirūpinusi dėl Aomamės. Jai maga sužinoti, ką, po galais, jauna 
daili moteris veikia ant greitkelio, kas jai atsitiko. Ji nori užkalbinti 
Aomamę. Paprašius turbūt bet kur ją nuvežtų. 

Aomamė nusiėmė „Ray Ban“ akinius ir įsikišo į švarko kišenę 
ant krūtinės. Markstydamasi nuo vaiskios ryto šviesos ji patrynė 
ant nosies likusius įspaudus nuo akinių. Liežuvio galiuku apsilaižė 
išdžiūvusias lūpas. Vos vos atsidavė lūpdažiu. Ji pakėlė akis į išsi- 
giedrijusį dangų, paskui dėl viso pikto nuleido žvilgsnį. 

Pravėrė rankinę ir nesiblaškydama išsitraukė „Heckler 4 Koch.. 
Numetė rankinę sau po kojomis ir taip atlaisvino abi rankas. Kaire 
ranka išjungė pistoleto saugiklį, atitraukė spyną ir įstūmė šovinį į 
lizdą. Visa tai atliko sparčiai ir tiksliai. Nuaidėjo malonus taukšte- 
lėjimas. Ji pakilnojo ranką sverdama ginklą. Pats pistoletas sveria 
480 gramų, o dar septynių šovinių svoris. Viskas gerai, ginklas 
tikrai užtaisytas. Aomamė juto jį pasunkėjus. 

Jos tiesiose lūpose tebekabėjo šypsnis. Žmonės stebėjo jos veiks- 
mus. Jai išsitraukus pistoletą niekas nenustebo. Bent jau iš veidų 
jie neatrodė nustebę. Gal jie nemano, kad tai tikras ginklas. Bet 
jis tikras. 

Tada Aomamė pakėlė vamzdį ir įsikišo jį burnon. Jo galą nutaikė 
tiesiai į smegenis. Į pilką labirintą, kur gyvena sąmonė. 

Maldelė savaime atėjo į galvą. Ji pusbalsiu išbėrė ją į burną įsi- 
kišusi ginklą. Niekas juk negirdi, ką ji sako. Nors koks skirtumas. 
Gana, kad išgirstų dievas. Dabar tariamų žodžių turinio vaikystėje 
Aomamė nesuprato. Tačiau jie iki kaulų smegenų persmelkė jos 
kūną. Būtinai turėdavo pasimelsti mokykloje prieš valgydama. 
Vienui viena, tačiau garsiai. Nepaisydama įtarių aplinkinių žvilgs- 
nių ir pašaipių šypsnių. Svarbiausia, kad dievas tave stebi. Niekas 
negali pabėgti nuo jo žvilgsnio. 

Didysis Brolis tave stebi. 


Pone, kuris esi Danguje. Tebūnie tyriausias tavo šventas vardas, 
teateinie mums tavo karalystė. Atleisk mums visas mūsų nuodėmes. 
Suteik savo palaiminimą mūsų kukliems žingsniams. Amen. 


Išvaizdi moteriškė prie naujutėlio „Mercedes Benz“ vairo įdėmiai 
tebežiūrėjo į Aomamės veidą. Regis, ji - kaip ir visi kiti - nelabai 
suvokė, ką reiškia Aomamės laikomas ginklas. Jei suvoktų, nusuktų 
nuo manęs akis. Aomamei taip atrodė. Nes išvydusi į šalis išsitaš- 
kančias smegenis, veikiausiai nebegalėtų praryti nei šiandienos 
pietų, nei vakarienės. Todėl ji nebyliai jai liepė nusukti akis. Aš čia 
ne dantis valausi. Aš susikišau vokišką „Heckler X Koch“ pistoletą 
į gerklę. Jau pasimeldžiau. Turėtum suprasti, ką visa tai reiškia. 

Mano patarimas. Svarbus patarimas. Nusuk akis, nieko nema- 
tyk ir važiuok savo naujutėliu mersedesu namo. Ir toliau gyvenk 
ramiai jaukiuose namuose, kuriuose laukia brangus vyras ir vaikai. 
Tokiems žmonėms, kaip tu, nederėtų to matyti. Tai tikras bjaurus 
ginklas. Užtaisytas septyniais bjauriais 9 mm šoviniais. Ir, pasak 
Antono Čechovo, sykį pasakojime pasirodęs ginklas kada nors 
būtinai turi iššauti. Tokia yra pasakojimo prasmė. 

Tačiau toji moteriškė niekaip nenusuko nuo Aomamės akių. Pa- 
siduodama Aomamė nesmarkiai papurtė galvą. Nepyk, bet daugiau 
nebelauksiu. Laikas baigėsi. Metas pradėti šou. 

Tigrą tavo mašinai. 

— Taigi taigi, - atitarė Mažasis žmogus. 

— Taigi taigi, - sutartinai pakartojo kiti. 

- Tengo, - tarė Aomamė. Ir įtempė pirštą prie gaiduko. 

24 skyrius 


Tengo 


Kol jaučia šilumą 


Įlipęs į priešpietinį greitąjį traukinį Tengo iš Tokijo stoties patraukė 
link Tatejamos. Ten persėdęs į paprastą atvyko į Čikurą. Rytas gra- 
Žiai nusigiedrijo. Jokio vėjo, jūra beveik nebangavo. Vasara jau toli 
ir kuo puikiausiai jauteisi ant marškinių trumpomis rankovėmis 
apsirengęs ploną medvilninį švarką. Pajūrio miestelis, nebelikus 
maudytis atvykusių svečių, buvo stebėtinai ištuštėjęs. Tengo pasi- 
rodė, kad jis tikrai tapo tarsi kačių miestu. 

Stotyje užkandęs Tengo sėdo į taksi. Į slaugos namus atvyko po 
pirmos. Registratūroje jį pasitiko ta pati pagyvenusi seselė kaip 
ir anąkart. Ta, kuri jam skambino vakar vakare. Seselė Tamura. Ji 
atsiminė Tengo ir buvo truputį malonesnė nei pirmą kartą. Net vos 
nusišypsojo. Gal padėjo ir tai, kad šįkart Tengo vilkėjo tvarkingais 
drabužiais. 

Pirmiausia ji palydėjo Tengo į valgyklą ir atnešė jam kavos. „Šiek 
tiek luktelėkite, - pasakė ji. Po dešimties minučių atėjo atsakin- 
gasis gydytojas, šluostydamasis rankas. Kietuose plaukuose buvo 
žilų sruogų, per penkiasdešimt. Nevilkėjo balto chalato - matyt, 
ką tik veikė kažką kito. Jis buvo apsirengęs pilką treningą, apsiavęs 

nunešiotus sportbačius, tvirto kūno sudėjimo ir labiau priminė 
universiteto beisbolo trenerį, kuriam niekaip nepavyksta išvesti 
savo komandos į pirmąją lygą, nei slaugos namų gydytoją. 

Jis pakartojo tą patį, ką vakar kalbėjo telefonu. Apgailestaudamas 
sakė, kad šiuo metu medicina neturi būdų pagelbėti. Išraiška ir 
žodžiai bylojo jį tikrai taip jaučiantis. 

— Nėra kitų būdų, kaip tik jums jį pakalbinti, padrąsinti, sužadinti 
jam norą gyventi. 

- Kažin, o jis girdės, ką aš sakau? - paklausė Tengo. 

Drungną žaliąją arbatą begeriančio gydytojo veidas apsiblau- 
sė. 

- Atvirai kalbant, ir aš nežinau. Jūsų tėvas ištiktas komos. Pa- 
kalbintas niekaip nereaguoja. Tačiau pasitaiko, kad net ir būdami 
gilios komos būsenos žmonės girdi aplinkinius balsus ir iki tam 
tikro lygio supranta, kas jiems sakoma. 

- Bet iš pažiūros neįmanoma pasakyti. 

— Ne. 

— Galiu pasilikti iki šeštos valandos vakaro, - pasakė Tengo. - 
Pasistengsiu per tą laiką būti prie tėvo ir kuo daugiau jį kalbinti. 

- Praneškite, jei pastebėtumėte kokią nors reakciją, - pasakė 
gydytojas. - Aš būsiu kur nors netoliese. 


Jauna seselė palydėjo Tengo į palatą, kur gulėjo tėvas. Kortelėje 
ant jos chalato buvo parašyta „Adači . Tėvas buvo perkeltas į vien- 
vietę palatą naujame korpuse, skirtame sunkesniems ligoniams. 
Krumpliaratis pasisuko dar vienu danteliu pirmyn. Daugiau nebėra 
kur judėti į priekį. Lova užėmė bene pusę ankštos ir siauros palatos. 
Priešais langą plytėjo užuovėją kurianti pušų giraitė. Tankiai suaugę 
medžiai priminė didelį atitvarą, skiriantį slaugos namus nuo tikrojo 
pasaulio. Išėjus seselei Tengo liko vienas su tėvu, miegančiu veidu 
į lubas. Jis atsisėdo ant nedidelės medinės taburetės greta lovos ir 
pažvelgė į tėvo veidą. 

Prie galvūgalio stovėjo lašelinė, iš plastikinio maišelio į rankos 
kraujagyslę vamzdeliu kapsėjo skystis. Į šlapimtakį taip pat buvo 
įkištas vamzdelis skysčiui ištekėti. Tačiau šlapimo buvo susikaupę 

stebėtinai mažai. Tėvas atrodė dar labiau susitraukęs, nei kai matė 
jį praeitą mėnesį. Ant įkritusių skruostų ir smakro žėlė poros 
dienų barzda. Ir šiaip gilios jo akiduobės atrodė dar gilesnės. Net 
norėjosi kokiu nors specialiu įnagiu ištraukti akių obuolius iš tų 
duobių gelmės. Tuose urvuose paskendę akių vokai buvo užsivėrę 
tvirtai it langinės, burna šiek tiek pravira. Kvėpavimo negirdėti, bet 
prikišęs ausį galėjai pajusti silpną oro dvelktelėjimą. Vos juntamai 
yra palaikoma gyvastis. 

Vakarykštis gydytojo palyginimas su traukiniu, kuris stodamas 
po truputį mažina greitį, Tengo pasirodė siaubingai tikroviškas. Jo 
tėvo traukinys pamažu lėtėdamas laukia, kol nustos veikti inerci- 
ja, ir jis ramiai sustos vidury tuštutėlės lygumos. Visa laimė, kad 
jame nebėra nė vieno keleivio. Net traukiniui sustojus, niekas dėl 
to nesiskųs. 

Tengo suprato, kad reikia kažką pasakyti. Tačiau jis nežinojo, 
ką, kaip ir kokiu balsu reikėtų ištarti. Kaskart bepraveriant burną 
galvoje nekildavo jokių prasmingų žodžių. 

- Tėve, - tyliai sušnibždėjo jis. Tačiau toliau nieko nesugebėjo 
suformuluoti. 

Jis pakilo nuo kėdės, nuėjo prie lango ir pažvelgė į kruopščiai 
nupjautą pievelę ir virš pušyno plytintį aukštą dangų. Ant ilgos 
antenos tupėjo varna ir šildydamasi saulėje mąsliai šnairavo į šalis. 
Prie lovos galvūgalio stovėjo radijo imtuvas ir žadintuvas, nors 
tėvui nė vieno iš jų nereikėjo. 

— Aš Tengo. Neseniai atvažiavau iš Tokijo. Ar girdi mane? - sto- 
vėdamas prie lango ir iš viršaus žiūrėdamas į tėvą pasakė Tengo. 
Jokio atsako. Jo balsas akimirkai suvirpino orą, bet paskui buvo be 
Žymės įsiurbtas kambaryje tvyrančios tuštumos. 

Tengo pasirodė, kad šis vyras nori mirti. Suprato tai iš jo įdu- 
busių akių. Jis jau apsisprendė baigti gyvenimą. Tada užsimerkė 
ir giliai įmigo. Kad ir ką jam kalbėtum, kad ir kaip drąsintum, 
niekas to apsisprendimo nebepakeis. Mediciniškai jis dar gyvas. 
Tačiau jam gyvenimas jau baigtas. Tėvui nebeliko nei priežasčių, 
nei prasmės stengtis jį pratęsti. Tengo telieka gerbti tėvo norą ir 
leisti jam ramiai ir tykiai numirti. Jo veidas labai atsipalaidavęs. 

Regis, šiuo metu nejaučia jokio skausmo. Kaip gydytojas ir sakė 
telefonu - tai vienintelė laimė. 

Vis dėlto Tengo reikėjo ką nors jam pasakyti. Viena vertus, dėl 
tėvą. Kita vertus, - Tengo nerado tikslesnio pasakymo, - tai buvo 
mandagumo klausimas. Jis jau nežinia kiek laiko nebuvo normaliai 
šnekėjęsis su tėvu. Net persimetęs kasdienėmis frazėmis. Paskutinį 
sykį jie rimčiau kalbėjosi, kai Tengo mokėsi vidurinėje. Paskui 
Tengo liovėsi lankytis jo namuose, o prireikus sugrįžęs stengdavosi 
kuo mažiau su juo matytis. 

Tačiau dabar šitas vyras, ištiktas gilios komos, paslapčia merdėjo 
jam prieš akis. Atrodė, kad prisipažinęs Tengo, jog nėra tikrasis jo 
tėvas, jis pagaliau nusimetė pečius slėgusią naštą ir atsitiesė. Mes 
vienas kitam nuėmėm naštas nuo pečių. Bene paskutinę akimir- 
ką. 

Nors jų veikiausiai nesieja kraujo ryšys, šitas vyras jį įsisūnijo 
ir rūpinosi, kol Tengo galėjo išgyventi vienas pats. Tengo vien už 
tai jam skolingas. Jis privalo pranešti tėvui, kaip jis ligi šiol gyve- 
no ir ką mąstė. Tengo taip manė. Nors ne, neprivalėjo. Tai buvo 
mandagumo klausimas. Visai nesvarbu, ar jo žodžiai pasieks tėvo 
ausis ir ar jie kaip nors pagelbės. 


Tengo dar kartą atsisėdo ant taburetės prie lovos ir ėmė dėstyti 
savo ligšiolinio gyvenimo faktus. Nuo tada, kai jis įstojo į gimnaziją 
ir išėjęs iš namų pradėjo gyventi dziudo būrelio bendrabutyje. Nuo 
to laiko jo ir tėvo gyvenimai prarado bet kokį ryšį ir jiedu ničnie- 
ko nežinojo, kaip kiekvienam sekasi. Turbūt derėtų užpildyti šią 
didžiulę spragą. 

Tačiau Tengo nelabai turėjo ką papasakoti apie mokyklos laikus. 
Dėl laimėjimų dziudo būrelyje jis įstojo į labai vertinamą privačią 
gimnaziją Čibos prefektūroje. Galėjo lengvai įstoti į dar geresnę 
mokyklą, bet šitos pasiūlytos sąlygos jam labiausiai tiko. Jį atleido 
nuo mokesčio už mokslą ir parūpino bendrabutį su maitinimu 
triskart per dieną. Tengo tapo tos gimnazijos dziudo būrelio pa- 
grindiniu imtynininku, tarp treniruočių mokydavosi (nors toje 


336 


mokykloje ir pernelyg nesistengdamas nesunkiai sugebėjo gauti 
geriausius pažymius), o laisvalaikiu kartu su kitais imtynininkais 
atlikdavo kokius nors fizinius darbus ir užsidirbdavo smulkioms 
išlaidoms. Veiklos turėdavo į valias, tad kasdien nuo ryto iki va- 
karo nuolat triūsdavo. Apie trejus metus gimnazijoje jis galėjo 
pasakyti tik tai, kad visąlaik buvo užimtas, daugiau nieko. Tai 
nebuvo itin smagus laikas, gerų draugų ten irgi nesusirado. Pati 
gimnazija su aibe savo taisyklių jam visai nepatiko. Daugiau ar 
mažiau susibendravo su dziudo būrelio kolegomis, bet iš esmės 
prie jų nepritapo. Tiesą pasakius, Tengo taip nuoširdžiai ir ne- 
praktikavo dziudo imtynių. Tiesiog atsidėjęs treniruodavosi, nes 
privalėjo gerai pasirodyti per rungtynes, kad pragyventų, taip pat 
norėjo pateisinti į jį dedamus lūkesčius. Jam tai buvo veikiau būdas 
išgyventi, o ne sportas. Net galima būtų prilyginti darbui. Trejus 
metus gimnazijoje jis praleido norėdamas kuo greičiau ją baigti ir 
pradėti normalesnį gyvenimą. 

Tačiau įstojęs į universitetą jis tęsė dziudo karjerą. Gyvenimas 
iš esmės niekuo nepasikeitė. Užsiimdamas dziudo jis gavo ben- 
drabučio kambarį, todėl jam nereikėjo sukti galvos, kur miegoti 
ir ko pavalgyti (mažų mažiausiai). Gavo ir stipendiją, tik nelabai 
galėjo vien iš jos pragyventi. Todėl reikėjo ir toliau treniruotis 
dziudo. Žinoma, jo specialybė buvo matematika. Jos mokėsi, tad ir 
universitete gaudavo gerus įvertinimus - vadovaujantis dėstytojas 
net skatino stoti į magistrantūrą. Tačiau paskutiniuose kursuose 
Tengo sparčiai išgaravo aistra šiam mokslui. Matematika jam vis 
dar patiko, tačiau jis neturėjo jokio ūpo savo gyvenimo susieti su 
moksliniais jos tyrinėjimais. Kaip ir su dziudo. Kol užsiima kaip 
mėgėjas, dar nieko, bet jis neturėjo nei noro, nei sugebėjimų visą 
gyvenimą tai dirbti profesionaliai. Tiek ir pats suprato. 

Silpnėjant domėjimuisi matematika, o ir studijoms artėjant prie 
pabaigos ir nebelikus prasmės toliau užsiimti dziudo, Tengo ab- 
soliučiai neįsivaizdavo, ką jis veiks toliau ir kokiu keliu pasuks. 
Atrodė, kad jo gyvenimas neteko ašies. Jis ir šiaip jos neturėjo, bet 
bent jau aplinkiniai kažko iš jo tikėjosi ir reikalavo. Ir atsakydamas 
į tuos lūkesčius bei reikalavimus Tengo buvo gana užimtas. Tačiau 

jiems staiga pradingus, jam nieko nebeliko. Jokio tikslo gyventi. 
Jokių draugų. Jis atsidūrė nuščiuvusioje it štilis tykumoje nebega- 
lėdamas į nieką sutelkti minčių. 

Universitete turėjo keletą merginų, išmėgino lytinius santy- 
kius. Tengo nebuvo itin patrauklus, jam trūko komunikabilumo, 
nelabai mokėjo užmegzti įdomų pokalbį. Visuomet stigo pinigų, 
dėvėjo paprastus drabužius. Tačiau kaip tam tikrų augalų aroma- 
tas pritraukia drugius, taip Tengo pavykdavo patraukti tam tikras 
merginas. Ir gana smarkiai. 

Jis tai pastebėjo būdamas dvidešimties (kaip tik tada, kai pradėjo 
slopti jo aistra matematikai). Jam nieko nedarant būtinai atsirasdavo 
merginų, kurios atvirai juo domėdavosi. Jos norėdavo būti apglėbtos 
stambių Tengo rankų. Ar bent jau nebūtų tam pasipriešinusios. Iš 
pradžių jis nemenkai dvejodavo nesuvokdamas, kaip tai veikia, bet, 
pagaliau perpratęs, sumaniai išnaudodavo tokį savo talentą. Nuo 
tada Tengo niekada netrūkdavo merginų. Tačiau jis pats nuoširdžiai 
jų nemylėjo. Tiesiog suartėdavo su jomis ir palaikydavo fizinį ryšį. 
Jie užpildydavo vienas kito tuštumą. Kad ir kaip būtų keista, bet jo 
nė karto smarkiai netraukė mergina, kurią traukė jis. 

Tengo be sąmonės esančiam tėvui pasakojo visus šiuos įvykius. Iš 
pradžių lėtai rinkdamasis žodžius, paskui jau rišliau, kol galiausiai 
net šiek tiek įsijautęs. Apie kūniškus dalykus Tengo irgi kalbėjo 
kuo nuoširdžiau. Ir ko čia dabar gėdytis. Tėvas nė nekrustelėdamas 
kietai miegojo ant nugaros. Jo kvėpavimas nepakito. 


Trečią valandą atėjo seselė, pakeitė maišelį lašelinėje bei indą šla- 
pimui rinktis ir pamatavo temperatūrą. Įpusėjusi ketvirtą dešimtį 
drūta seselė. Didele krūtine. Ant jos kortelės buvo parašyta „Omu- 
ra . Plaukai susukti į kietą kuodą, kuriame kyšojo tušinukas. 

— Ar nepastebėjote kokių nors pakitimų? - rašydama skaičius į 
lentelę aplanke paklausė ji. 

- Jokių. Jis visą laiką miegojo, - atsakė Tengo. 

— Jei ką pastebėtumėte, paspauskite šitą, - pasakė ji rodydama 
į iškvietimo mygtuką galvūgalio šone. Tada vėl įsikišo tušinuką į 
plaukus. 

- Gerai. 

Seselei išėjus netrukus trumpai pasibeldusi į palatą galvą įkišo 
akiniuotoji seselė Tamura. 

- Ar neišalkote? Valgykloje galėtumėte ko nors užkąsti. 

— Dėkui. Bet šiuo metu dar nenoriu, - atsakė Tengo. 

- Kaip laikosi tėvas? 

Tengo linktelėjo. 

- Visą laiką šnekėjau. Nelabai suprantu, ar jis girdi, ar ne. 

- Šnekėti yra gerai, - pasakė ji. Tada padrąsinamai nusišypso- 
jo. - Nesijaudinkite, tėvas tikrai jus girdi. 

Ji tyliai uždarė duris. Ankštoje palatoje Tengo ir tėvas liko 
vieni. 


Jis pasakojo toliau. 

Baigęs universitetą įsidarbino parengiamojoje mokykloje Toki- 
juje ir ėmė mokyti matematikos. Jis nebebuvo nei daug žadantis 
matematikos genijus, nei talentingas dziudo imtynininkas. Tiesiog 
parengiamosios mokyklos mokytojas. Bet Tengo tai džiugino. Jis 
pagaliau galėjo atsikvėpti. Pirmą kartą gyvenime jis galėjo gyventi 
laisvai pats sau vienas, niekieno nevaržomas. 

Jis pradėjo rašyti romanus. Parašė keletą kūrinių, kuriuos pateikė 
vienos leidyklos skelbiamam pradedančiųjų rašytojų konkursui. 
Taip susipažino su keistuoliu redaktoriumi Komacu ir galiausiai 
gavo perrašyti septyniolikmetės Fukaeri (Eriko Fukados) parašytą 
Oro lėliukę. Fukaeri sukūrė pasakojimą, bet neturėjo talento rašyti, 
todėl Tengo tai atliko už ją. Jam tai puikiai pavyko, romanas lai- 
mėjo konkursą, buvo išleistas knyga ir tapo didžiuliu bestseleriu. 
Oro lėliukė pernelyg išgarsėjo ir komisijos atmesta nebegalėjo pre- 
tenduoti į Akutagavos premiją, bet, kaip tiesmukai sako Komacu, 
knygą pirko taip, kad „nereikia jokios Akutagavos premijos . 

Tengo nebuvo tikras, kad tėvas girdi jo žodžius. O jei ir gir- 
di, sunku įsivaizduoti, kad jis juos supranta. Jis visai nereagavo, 
neparodė jokių sąmonės ženklų. Net jei supranta tuos žodžius, 
nežinia, ar Tengo pasakojimas jam ką nors reiškia. Gal jis norėtų, 
kad Tengo užsičiauptų ir jo nebevargintų. Gal jam visai neįdomios 

jokios svetimo gyvenimo istorijos ir jis norėtų, kad jam leistų 
ramiai miegoti. Tačiau Tengo neturėjo kito pasirinkimo, kaip tik 
pasakoti tai, kas jam užėjo ant liežuvio. Nesugalvojo, ką daugiau 
daryti ankštoje palatoje likus akis į akį su tėvu. 

Tėvas tebegulėjo nepasikrutindamas. Tamsiose giliose akiduo- 
bėse nuskendusios jo akys vis dar buvo kietai užmerktos. Atrodė, 
kad telaukia, kol jas baltai užklos iškritęs sniegas. 


— Kol kas nepasakyčiau, kad man tai sekasi, bet, jei įmanoma, 
norėčiau pragyventi iš rašymo. Ne perrašydamas svetimus kūri- 
nius, o iš to, ką savo noru parašau. Kurti tekstus, ypač romanus, 
regis, man prie širdies. Gerai, kai yra kažkas, ką nori daryti. Man 
pagaliau kilo toks noras. Dar nė vienas mano kūrinys nebuvo pa- 
vadintas ir išleistas, bet anksčiau ar vėliau taip turbūt nutiks. Gal 
negražu pačiam taip sakyti, bet rašyti aš sugebu visai neblogai. Bent 
jau redaktorius taip sako. Tad aš dėl to nesijaudinu. 

Gal reikėtų pridurti, kad dar aš tinku būti priėmėju. Kaip sau 
nori, bet dėl to buvau iš tikrųjų įtrauktas į savo parašyto grožinio 
kūrinio pasaulį. Tačiau dabar nederėtų veltis į tokias painias kalbas. 
Be to, tai jau kitas pasakojimas. Tengo pakeitė temą. 

- Svarbiausia mano problema, regis, yra tai, kad ligi šiol nieko 
nuoširdžiai nemylėjau. Gyvenime nesu ko nors besąlygiškai pami- 
lęs. Nepatyriau jausmo, kad dėl kito žmogaus sutikčiau atsisakyti 
savęs paties. Nė karto. 

Taip sakydamas Tengo susimąstė, ar šis priešais jį gulintis bjau- 
rus senis per savo gyvenimą ką nors mylėjo iš visos širdies. Turbūt 
mylėjo Tengo mamą. Gal todėl, net ir žinodamas, kad Tengo ne jo 
vaikas, nuo kūdikystės augino jį kaip savo sūnų. Jei taip, dvasiškai 
jo gyvenimas buvo gerokai turtingesnis nei Tengo. 

- Išskirčiau tik vienintelę mergaitę, kurios negaliu išmesti iš 
galvos. Ji buvo mano bendraklasė Ičikavos pradinės mokyklos 
trečioje ir ketvirtoje klasėse. Ta mergaitė labai smarkiai patraukė 
mano širdį. Visą laiką ligi šiol nesilioviau apie ją galvojęs - ji dar ir 
dabar nuolat mano mintyse. Bet aš su ja beveik net nesišnekėjau. 
Įpusėjus mokslo metams ji perėjo į kitą mokyklą ir nuo tada jos 

nemačiau. Bet pastaruoju metu taip nutiko, kad užsimaniau jos 
ieškoti. Pagaliau supratau, kad man jos reikia. Norėjau su ja susi- 
tikti ir apie viską pasikalbėti. Bet taip jos ir neradau. Turbūt reikėjo 
anksčiau to imtis. Gal tada viskas būtų buvę paprasčiau. 

Tengo truputį patylėjo. Palaukė, kol jo žodžiai nusės tėvo galvoje. 
O gal labiau jo paties galvoje. Paskui kalbėjo toliau: 

- Taip, tuo požiūriu aš buvau didelis bailys. Dėl tos pačios 
priežasties nieko nesiaiškinau apie savo kilmę. Juk užsimanęs 
galėjau laisvai sužinoti, ar mama tikrai mirė. Tereikėjo nueiti 
į savivaldybę ir pažiūrėti įrašus. Ne vieną kartą jau buvau taip 
bedarąs. Net išties nuėjau iki savivaldybės. Bet nieku gyvu ne- 
išdrįsau paprašyti dokumentų. Bijojau prieš akis išvysti tiesą. 
Bijojau pats ją atskleisti. Todėl ir laukiau, kol kada nors tai kažkaip 
savaime paaiškės. 

Tengo atsiduso. 

- Šiaip ar taip, man reikėjo daug anksčiau imti ieškoti tos mer- 
gaitės. O aš sukau didelį ratą aplinkui. Bet man niekaip nepavyko 
pakelti užpakalio. Kaip čia pasakius, jausmų požiūriu aš didelis 
bailys. Tai mano esminė problema. 

Tengo pakilo nuo taburetės, nuėjo prie lango ir pažvelgė į pu- 
šyną. Vėjas buvo nurimęs. Nebesigirdėjo jūros ošimo. Per kiemą 
ėjo didelė katė. Sprendžiant iš išpampusio pilvo - besilaukianti. Ji 
atsigulė prie medžio ir išsiskėtusi ėmė laižytis papilvę. 

Atsirėmęs į palangę Tengo tarė tėvui: 

- Išskyrus visa tai, pastaruoju metu mano gyvenime pagaliau 
atsirado permainų. Man taip atrodo. Tiesą pasakius, aš ilgą laiką 
ant tavęs griežiau dantį. Nuo mažens maniau, kad man nedera 
trokšti tokioje apgailėtinoje vietoje, kad turėčiau augti palankes- 
nėje aplinkoje. Tavo elgesys su manimi man atrodė kaip didelė 
neteisybė. Visi bendraklasiai gyveno laimingai ir visavertiškai. Man 
nei talentais, nei sugebėjimais neprilygstantys vaikai leido man 
neįsivaizduojamai smagias dienas. Anuomet nuoširdžiai maniau, 
kaip būtų gerai, jei tu nebūtum mano tėvas. Visuomet įsivaizduo- 
davau, kad tu nesi mano tikras tėvas, kad tai tik apsirikimas. Kad 
mes negalime būti vieno kraujo. 

Tengo dar kartą pažvelgė į katę už lango. Nežinodama, kad kaž- 
kas ją stebi, katė nekaltai prausė savo išsipūtusį pilvą. Žiūrėdamas 
į ją Tengo kalbėjo toliau: 

— Dabar taip nebemanau. Man taip nebeatrodo. Manau, kad bu- 
vau ten, kur turėjau būti, ir buvai man tinkamas tėvas. Nemeluoju. 
Tiesa yra ta, kad aš buvau menkas žmogus. Nieko vertas žmogus. 
Tam tikra prasme pats save tam pasmerkiau. Dabar tai suprantu. 
Vaikystėje aš tikrai buvau matematikos genijus. Net man pačiam 
tai atrodo nemenkas talentas. Visi mane pastebėdavo ir lepindavo. 
Bet galiausiai tas gabumas niekaip prasmingai neišsikerojo. Aš 
tiesiog jį turėjau. Nuo mažens buvau stambus ir man sekėsi dziu- 
do. Visuomet gerai pasirodydavau prefektūros rungtynėse. Tačiau 
platesniame pasaulyje buvo aibė už mane stipresnių imtynininkų. 
Manęs net neatrinko atstovauti universitetui valstybinėse žaidy- 
nėse. Tai mane taip sukrėtė, kad kurį laiką nebesupratau, kas esu. 
Bet tai buvo akivaizdu - aš juk buvau niekas. 

Tengo atsuko atsinešto mineralinio vandens butelio kamštelį ir 
atsigėrė. Paskui vėl atsisėdo ant taburetės. 

- Jau sakiau: esu tau dėkingas. Manau, nesu tavo tikras sūnus. Aš 
tuo įsitikinęs. Tad dėkoju, kad užauginai mane to nepaisydamas. 
Turėjo būti nelengva vienišam vyrui auginti vaiką. Pagalvojus apie 
NHK mokesčių rinkimą man ir dabar pasidaro bloga ir suskausta 
krūtinę. Tai vien tik blogi prisiminimai. Bet tu tikriausiai nesugal- 
vojai kito būdo su manimi bendrauti. Kitaip tariant - mokesčių 
rinkimas buvo tai, kas tau geriausiai sekėsi. Tai buvo vienintelis tavo 
ryšys su visuomene. Tu tikrai norėjai man tai parodyti. Dabar aš 
jau suprantu. Žinoma, buvo ir išskaičiavimas: vedinas vaiku manei 
lengviau surinksiąs mokesčius. Bet ne vien tai. 

Tengo vėl trumpam nutilo ir leido savo žodžiams įsismelkti į 
tėvo smegenis. O per tą laiką surikiavo savo mintis. 

- Tačiau vaikystėje aš, žinoma, to nesupratau. Man tiesiog buvo 
gėda ir skaudu. Sekmadieniais, kai visi mano bendraklasiai smagiai 
žaisdavo, man reikėjo vaikščioti rinkti mokesčių. Sekmadienių 
laukdavau su siaubu. Bet dabar man daugiau ar mažiau aišku. 
Nesakau, kad tu elgeisi teisingai. Tai mane skaudino, o vaikui tai 

nepakeliama. Bet kas buvo, tas. Gali nebesirūpinti. Be to, regis, 
tai mane užgrūdino. Išmokė, kad gyvenimas šiame pasaulyje nėra 
rožėmis klotas. 

— Kaip nors gyvensiu toliau. Turbūt sėkmingiau nei iki šiol, 
nebesukdamas tokių ratų aplinkui. Nežinau, ką tu ketini daryti. 
Gal nori ramiai toliau miegoti. Nebeatsibusdamas. Jei taip - gerai. 
Negaliu kliudyti tokiam tavo troškimui. Man telieka leisti tau sal- 
džiai miegoti. Kad ir kaip būtų, norėjau tau visa tai iškloti. Ką ligi 
šiol veikiau. Ką dabar galvoju. Gal visai nenorėjai to girdėti. Jei taip, 
atleisk, kad sutrukdžiau. Vienaip ar kitaip, nebeturiu ką daugiau tau 
pasakyti. Jau pasakiau viską, ką maniau esant reikalinga. Daugiau 
tavęs nebetrukdysiu. Galėsi miegoti į valias. 


Po penkių vėl atėjo seselė Omura su kuode kyšančiu tušinuku 
ir patikrino lašelinę. Šį kartą temperatūros nematavo. 

— Nieko naujo? 

— Nieko. Tebemiega, - atsakė Tengo. 

Seselė linktelėjo. 

— Tuoj apžiūrės gydytojas. Kiek jūs galėsite šiandien pabūti? 

Tengo pažvelgė į laikrodį ant riešo. 

— Mano traukinys išvažiuoja prieš septynias, tad turėčiau pabūti 
iki pusės septynių. 

Užpildžiusi lenteles seselė vėl įsikišo tušinuką į plaukus. 

- Visą popietę su juo kalbuosi, bet, regis, jis nieko negirdi, — 
pasakė Tengo. 

Seselė atsakė: 

- Besimokydama medicinos sužinojau vieną dalyką - kad geri 
žodžiai teigiamai virpina žmogaus ausų būgnelius. Jie sukelia tei- 
giamas vibracijas. Būgneliai taip virpa nepriklausomai nuo to, ar 
žmogus supranta tų žodžių prasmę, ar ne. Todėl mus mokė, kad 
nesvarbu, ar pacientas girdi, ar ne, visuomet reikia su juo kalbėtis 
garsiai ir linksmai. Aišku, jis nesupranta, bet tai tikrai padeda. 
Patirtis irgi rodo tą patį. 

Tengo šiek tiek susimąstė. 

— Dėkui, - pasakė jis. Seselė Omura linktelėjo ir išskubėjo iš 
palatos. 

Paskui būdamas su tėvu jis ilgai tylėjo. Tengo nebeturėjo ką 
pasakyti. Tačiau ta tyla nebuvo itin nejauki. Pamažu blėso popietės 
šviesa ir ėmė skleistis prieblanda. Kambariu nebyliai slinko pasku- 
tiniai saulės spinduliai. 

Staiga Tengo sudvejojo, ar jis sakęs tėvui apie du mėnulius. Regis, 
dar nesakė. Tengo dabar gyvena pasaulyje su dviem mėnuliais. Jis 
norėjo pasakyti: „Kad ir kiek žiūrėtum, atrodo labai keistai.“ Bet 
pamanė, kad būtų nei šis, nei tas dabar pradėti apie tai pasakoti. 
Tėvui nebesvarbu, kiek mėnulių šiuo metu kabo danguje. Su šiuo 
klausimu Tengo teks susidoroti vienam. 

Be to, nesvarbu, ar šiame pasaulyje (o gal tame pasaulyje) mėnu- 
lis yra vienas, du ar trys, - pats Tengo tėra vienas. Koks, galų gale, 
skirtumas. Tengo visur bus Tengo. Tebus tas pats asmuo su savo 
bėdomis ir sugebėjimais. Taip, esmė ne mėnulis. O jis pats. 


Po pusvalandžio vėl atėjo seselė Omura. Kažkodėl jos kuode 
nebebuvo tušinuko. Kur jis dingo? Nežinia kodėl jam tai labai 
parūpo. Kartu atėjo du sanitarai, kurie atsivežė lovą su ratukais. 
Abu drūti, tamsiais veidais. Visiškai nieko nešnekėjo. Atrodė kaip 
svetimšaliai. 

— Pone Kavana, jūsų tėvą reikia nuvežti į diagnostikos kabinetą. 
Ar galėsite per tą laiką pabūti čia? - paklausė seselė. 

Tengo pažvelgė į laikrodį. 

— Ar kas nors blogai? 

Seselė papurtė galvą. 

- Ne, nieko panašaus. Tiesiog vešime ten, nes čia nėra tyrimams 
reikalingų aparatų. Nieko ypatinga. Paskui su jumis norės pasišne- 
kėti gydytojas. 

— Gerai. Palauksiu čia. 

— Valgykloje galėtumėte išgerti karštos arbatos. Patarčiau pa- 
silsėti. 

- Ačiū, - pasakė Tengo. 

Sanitarai neišjungdami lašelinės suėmė sulysusį Tengo tėvo kūną 
ir be vargo jį perkėlė ant lovos su ratukais. Kartu su lašelinės stovu 
išvežė jį į koridorių. Labai įgudusiai. Taip ir nepratarę nė žodžio. 

- Ilgai neužtruks, - pasakė seselė. 

Tačiau tėvas ilgai negrįžo. Už lango pamažu temo. Bet Tengo 
nejungė palatoje šviesos. Atrodė, kad ją įjungus pranyks kažkas 
svarbaus. 

Lovoje buvo likęs tėvo išgulėtas įdubimas. Nors jis daug nesvė- 
rė, vis viena buvo matyti aiškūs jo kūno kontūrai. Bežiūrint į tą 
įdubimą Tengo apėmė jausmas, kad šiame pasaulyje jis liko vienui 
vienas. Jam net atrodė, kad nusileidusi saulė daugiau niekada 
nebepatekės. 

Užlietas vakaro gaisų Tengo nekrutėdamas ilgai sėdėjo ant ta- 
buretės paskendęs savo mintyse. Paskui staiga suvokė apie nieką 
negalvojantis. Jis tiesiog plūduriavo begalinėje tuštumoje. Tada lė- 
tai atsistojo nuo kėdės ir nuėjo į tualetą. Šaltu vandeniu nusiprausė 
veidą. Nusišluostė nosine ir pažvelgė į savo atspindį veidrodyje. 
Prisiminęs seselės patarimą nusileido į valgyklą apačioje ir išgėrė 
karštos arbatos. 


Prastūmęs dvidešimt minučių grįžo į palatą, bet tėvo joje dar 
nebuvo. Tačiau vietoj jo ant tėvo įspausto įdubimo lovoje gulėjo 
neregėtas baltas objektas. 

Maždaug metro keturiasdešimties penkiasdešimties centi- 
metrų ilgio, tvarkingai dailiai išlinkęs. Iš pažiūros jis atrodė 
žemės riešuto kevalo formos, o jo paviršių dengė ploni minkšti 
šereliai, kurie nesmarkiai, bet tolygiai glotniai blizgėjo. Pamažu 
temstančiame kambaryje tą daiktą gaubė blausi melsva šviesa. 
Jis tykiai gulėjo ant lovos tarsi užpildydamas laikiną tėvo paliktą 
tuštumą. Tengo sustojo tarpduryje ir nepaleisdamas rankenos 
įsispoksojo į tą keistą daiktą. Jo lūpos krutėjo, bet žodžiai už- 
strigo gerklėje. 

Kas tai, po galais? Tengo ten stovėdamas lyg įbestas prisimerkė 
ir paklausė savęs. Kodėl vietoj tėvo čia atsirado šitas daiktas? Iš 

pirmo žvilgsnio suprato, kad seselė ar gydytojas jo čia neatnešė. 
Jis skleidė ypatingą mistinę aurą. 

Staiga Tengo pagaliau susivokė. Tai oro lėliukė. 

Pirmą kartą ją išvydo. Jis ją smulkiai aprašė romane, bet, žino- 
ma, nebuvo akyse regėjęs tokio dalyko, o ir netikėjo, kad ji iš tiesų 
egzistuoja. Tačiau oro lėliukė jam prieš akis buvo tokia, kokią jis 
įsivaizdavo ir aprašė. Apėmė smarkus dėjd vu jausmas, tarsi kas 
metaline kilpa būtų užveržęs skrandį. Vis dėlto Tengo įėjo vidun 
ir uždarė duris. Geriau niekas to nepamatytų. Tada nurijo burnoje 
susikaupusias seiles. Jos dirbtinai atsimušė į stemplės sieneles. 

Tengo iš lėto prisiartino prie lovos ir metro atstumu atsargiai 
ta, kurią nusipiešė rašydamas romaną. Prieš tekste aprašydamas 
„oro lėliukės“ formą jis pieštuku nusipiešė paprastą jos eskizą. 
Pavaizdavo savo susikurtą jos pavidalą ir perkėlė jį į romaną. Kol 
perrašinėjo Oro lėliukę, tas piešinys nuolat kabojo prismeigtas prie 
sienos virš stalo. Jis greičiau buvo ne lėliukės, o kokono formos. 
Tačiau Fukaeri (o ir pats Tengo) negalėjo jos vadinti kitaip, kaip 
tik „oro lėliuke". 

Anuomet Tengo daugelį oro lėliukės išorinių ypatybių pats su- 
galvojo ir aprašė. Pavyzdžiui, dailų įlinkį per vidurį ar apvalius 
iškilumus, pūpsančius jos galuose. Tai buvo Tengo vaizduotės vai- 
sius. Savo pasakojime Fukaeri jų neminėjo. Jai tai buvo tiesiog oro 
lėliukė, kažkas tarp idėjos ir jos įsikūnijimo, ir jai, regis, neatrodė 
būtina suteikti tam žodinį pavidalą. Todėl Tengo privalėjo pats 
detaliai išgalvoti jos formą. O dabar jo regima oro lėliukė turėjo 
aiškų įlinkį per vidurį ir grakščius iškilumus galuose. 

Tai lygiai tokia pati oro lėliukė, kaip aš nusipiešiau ir aprašiau 
romane. Taip pat, kaip ir mėnulis. Jo aprašyta forma kažkodėl 
tiksliai įsikūnijo tikrovėje. Priežastis ir padarinys susipynė. 

Tengo apėmė jausmas, tarsi jo rankų ir kojų nervai būtų sukami 
sraigtu, oda pašiurpo. Jis nebegalėjo suvokti, kiek šis pasaulis yra 
tikras, o kiek pramanytas. Kiek jis, po galais, yra Fukaeri, o kiek 
Tengo sąmonės vaisius? O kiek „jųdviejų ? 

Lėliukės viršuje žiojėjo tiesus pailgas tarpas. Ji buvo beskylan- 
ti į dvi dalis. Jau matyti poros centimetrų plyšys. Susilenkęs ir 
pažvelgęs vidun, regis, galėjai išvysti, kas joje yra. Tačiau Tengo 
neišdrįso pažvelgti. Jis atsisėdo ant taburetės prie lovos krašto, 
alsavo nesmarkiai kilnodamas pečius ir spoksojo į oro lėliukę, kuri 
vos regimai švytėjo nemanydama išnykti. It neįrodyta matematinė 
teorema, ji tyliai laukė, kol Tengo prisiartins. 

Kas, po galais, yra lėliukės viduje? 

Ką ji jam nori parodyti? 

Romane Oro lėliukė pagrindinė veikėja mergaitė joje aptinka 
savo pačios antrininkę. Jauniklę. Ir ją palikusi viena pabėga iš 
bendruomenės. Bet kas, po galais, slypi jo oro lėliukėje (Tengo 
intuityviai spėjo, kad tai yra jo paties oro lėliukė)? Kas nors gero ar 
blogo? Ar tai jį kažkur nuves, ar pastos jam kelią? Ir kas, po galais, 
ją čia atgabeno? 

Tengo puikiai suprato, kad iš jo tikimasi veikti. Tačiau jis nieku 
gyvu nesugebėjo sukaupti pakankamai drąsos, atsistoti ir pažvelg- 
ti lėliukės vidun. Jis bijojo. Gal kažkas ten esantis jį sužeis. Gal 
smarkiai pakeis jo gyvenimą. Taip begalvodamas Tengo apmirė 
ir sustingo ant kėdės tarsi į kampą užspeistas žmogus. Tai buvo 
tokia pati baimė, kuri sulaikė jį išsiaiškinti savo kilmę ar ieškoti 
Aomamės. Jis nenorėjo žinoti, kas slypi jam suvytoje oro lėliukėje. 
Jei įmanoma, norėjo išvengti to žinojimo. Troško kaipmat nerti 
iš palatos, lipti į traukinį ir grįžti į Tokiją. Norėjo užsidengti akis, 
užsikimšti ausis ir pasislėpti savo mažame pasaulėlyje. 

Tačiau Tengo suprato, kad taip pasielgti jis negali. Jei dabar pa- 
bėgčiau iš čia neišvydęs, kas yra viduje, neabejotinai visą gyvenimą 
to gailėčiausi. Nusukęs nuo to kažko akis, jis veikiausiai niekada 
sau už tai neatleistų. 


Tengo ilgai sėdėjo ant taburetės nežinodamas ką daryti. Ne- 
galėjo nei pajudėti į priekį, nei atsitraukti atgal. Sunėręs rankas 
ant kelių jis žiūrėjo į ant lovos gulinčią oro lėliukę ir retkarčiais 
nusukdavo žvilgsnį į langą. Saulė jau nusileido ir pušyną iš lėto 

užliejo prieblanda. Vėjas vis dar nuščiuvęs. Bangų mūšos taip pat 
negirdėti. Buvo neįprastai tylu. Ir tirštėjant tamsai palatoje tas 
baltas daiktas švietė vis sodriau ir ryškiau. Tengo atrodė, kad pati 
lėliukė yra gyva. Ji ramiai švytėjo gyvybe. Skleidė savo šilumą ir 
slėpiningą virpėjimą. 

Galiausiai apsisprendęs Tengo pakilo nuo kėdės ir palinko virš 
lovos. Nevalia dabar sprukti. Jis nebegali toliau gyventi kaip išgąs- 
dintas vaikas, nuolat sukdamas akis nuo priešais esančių dalykų. 
Tik tiesos pripažinimas suteikia gyvenimui tinkamą galią. Kad ir 
kokia ta tiesa būtų. 

Lėliukė vis dar buvo įtrūkusi. Nei plačiau, nei siauriau kaip anks- 
čiau. Jis prisimerkęs pamėgino pažvelgti vidun, bet neįžiūrėjo, kas 
ten yra. Viduje buvo tamsu, tarsi pridengta plona plėvele. Tengo 
atsikvėpė ir įsitikino, kad jo pirštai nedreba. Paskui įkišo juos į 
dviejų centimetrų pločio plyšį ir lyg praverdamas dvejas duris lėtai 
praskleidė. Lėliukė lengvai ir be garso prasivėrė. Tarsi būtų laukusi, 
kol Tengo ją praskleis. 

Dabar lėliukės skleidžiama šviesa švelniai nušvietė jos vidų. 
Nepasakytum, kad pakankamai, bet jis galėjo įžvelgti, kas buvo 
viduje. 

Tengo ten išvydo gražią dešimtmetę. 

Mergaitė miegojo. Ji vilkėjo naktinius marškinius primenančią 
lygią baltą suknutę, rankas buvo susidėjusi ant plokščios krūtinės. 
Tengo iš pirmo žvilgsnio suprato, kas ji. Pailgo veido, tiesiomis it 
liniuote užbrėžtomis lūpomis. Ant gražios glotnios kaktos krito 
tiesūs kirpčiukai. Atsikišusi tarsi kažko ieškanti nosytė. Skruosti- 
kauliai truputį iškilę. Akys užmerktos, bet jis puikiai žinojo, kokios 
akys pasirodys jai atsimerkus. Negalėjo nežinoti. Visus šiuos dvi- 
dešimt metų jis gyveno laikydamas širdyje jos veidą. 

- Aomame, - pratarė Tengo. 

Mergaitė kietai miegojo. Tai atrodė gilus ir tikras miegas. Ji vos 
girdimai alsavo. Jos pulsas buvo neapčiuopiamas ir negirdimas 
pašaliniam Žmogui. Ji neturėjo jėgų atmerkti vokų. Tas laikas dar 
neatėjo. Jos sąmonė dar ne čia, o kažkur toli. Vis dėlto Tengo ištarus 
žodį jos pulsas patankėjo. Tai buvo jos vardas. 


348 


Kažkur toli Aomamė girdi šį kvietimą. Tengo, galvoja ji. Ji aiškiai 
tai ištaria. Tačiau tas žodis nesujudina jos, esančios oro lėliukėje, 
lūpų. Ir nepasiekia Tengo ausų. 

Kaip sielos netekęs žmogus Tengo negiliai alsuodamas be palio- 
kančios ar nerimo šešėlio. Atrodė, kad ji tuoj pravers savo tiesiąsias 
lūpas ir ištars kažką prasmingo. Atrodė, kad tuoj pramerks akis. 
Tengo iš visos širdies meldėsi, kad taip nutiktų. Nesuformulavo 
aiškių Žodžių, bet jo širdis spinduliavo bežodę maldą. Tačiau ne- 
atrodė, kad mergaitė bustų. 

- Aomame, - dar kartą pakvietė Tengo. 

Jis turėjo tiek daug visko jai pasakyti. Parodyti tiek daug jaus- 
mų. Jis ilgus metus gyveno juos gniauždamas savyje. Tačiau dabar 
Tengo tesugebėjo ištarti jos vardą. 

- Aomame, - kvietė jis. 

Paskui ryžtingai ištiesė ranką ir palietė oro lėliukės viduje gulin- 
čią mergaitę. Padėjo ant jos savo didelę plaštaką. Kažkada jos ma- 
žytė ranka tvirtai sugriebė dešimtmečio Tengo delną. Toji rankytė 
jo siekė ir jį drąsino. Blausioje šviesoje miegančios mergaitės ranka 
skleidė tikrutėlę gyvybės šilumą. Aomamė atvyko čia pranešti jam 
apie tą šilumą. Tengo taip manė. Tokia buvo jos prieš dvidešimt 
metų klasėje Tengo perduoto ryšulio prasmė. Jis pagaliau jį išpa- 
kavo ir pajėgė pažvelgti, kas jo viduje. 

— Aomame, - pasakė Tengo. - Aš būtinai tave surasiu. 


Net ir po to, kai oro lėliukė pamažu gesdama pranyko tarsi 
įsiurbta vakaro tamsos ir pradangino Aomamę ir kai Tengo jau 
nebegalėjo suvokti, ar tai iš tiesų įvyko, jis pirštais tebejautė jos 
smulkios rankos prisilietimą ir malonią šilumą. 

Veikiausiai ji niekada neišblės, galvojo Tengo greitajame trau- 
kinyje į Tokiją. Šiuos dvidešimt metų jis gyveno prisimindamas 
tos mergaitės rankos prisilietimą. Ateityje taip pat turėtų gyventi 
jausdamas šią naują šilumą. 

Traukiniui darant didelį posūkį, tarp kalnų ir jūros pakrantės 
danguje buvo matyti du mėnuliai. Jie aiškiai kabojo virš ramios 

jūros. Didelis gelsvas ir mažas žalsvas. Ryškiais kontūrais, bet ne- 
suvokiamai tolimi. Jų nušviestos vandens paviršiumi raibuliuojan- 
čios bangelės slėpiningai spindėjo it pažirusios stiklo šukės. Sulig 
posūkiu tiedu mėnuliai slinko per langą, kol, it užuominą palikę 
tas smulkias šukeles, pranyko iš regėjimo lauko. 

Mėnuliams pradingus širdį vėl užliejo šiluma - tolima, bet tikra 
ir viltinga, kaip žiburėlis klajūno kelyje. 

Užsimerkęs Tengo pamanė, kad nuo šiol jam teks gyventi šiame 
pasaulyje. Jis dar nežinojo, kaip tas pasaulis veikia ir kuo jis re- 
miasi. Nė neįsivaizdavo, kas jame nuo šiol nutiks. Tačiau tai gerai. 
Nereikia bijoti. Kad ir kas jo lauktų, jis ras kelią, kaip išgyventi 
šiame pasaulyje su dviem mėnuliais. Jei nepamirš šios šilumos ir 
jei nepraras savo sielos. 

Jis ilgai neatsimerkė. Kai pagaliau pravėrė akis, užsižiūrėjo į 
už lango tvyrančią prasidedančio rudens nakties tamsą. Jūros jau 
nebesimatė. 

Tengo dar sykį pasiryžo surasti Aomamę. Kad ir kas atsitiktų, 
kad ir koks pasaulis jį suptų, kad ir kas ji būtų. 


(Antros knygos pabaiga) 

